辯偽錄卷第五
author:: 元道者山雲峯禪寺沙門祥邁奉　勅實錄撰
other:: 
# 聖旨焚毀諸路偽道藏經之碑
聖旨焚毀諸路偽道藏經之碑
author:: 翰林院臣唐方楊文郁王構李謙閻復李濤王磐等奉勅撰
至元二十一年三月日。
詔遣資德大夫總制院使兼領都功德使司事相哥諭翰林院。
戊午年僧道持論。
及至元十八年十月二十日。
焚毀道藏偽經始末。
可書其事于後。臣磐等謹按釋教總統合台薩哩所錄事跡。
昔在憲宗皇帝朝。
道家者流出一書曰。
老君化胡成佛經及八十一化圖。
鏤板本傳四方。其言淺陋誕妄。
意在輕蔑釋教而自重其教。
罽賓大師蘭麻總統少林福裕。
以其事奏聞。時上居潛邸。
憲宗有旨。令僧道二家詣上所辯析。
二家自約道勝則僧冠首而為道。
僧勝則道削髮而為僧。
僧問道曰。汝書謂化胡成佛經。
且佛是何義。道對曰。
佛者覺也。覺天覺地覺陰覺陽覺仁覺義之謂也。
僧曰。是殆不然。所謂覺者自覺覺他覺行圓滿。
三覺圓明故號佛陀。
豈特覺天地陰陽仁義而已哉。
上謂侍臣曰。吾亦心知仁義。
乃孔子之語。謂佛覺仁覺義。
其說非也。道者又持史記諸書以進欲以多說僥倖取勝。
帝師辯的達拔合思八曰。
此謂何書。曰前代帝王之書。
上曰。今持論教法何用攀援前代帝王。
帝師曰。我天竺亦有史記。
汝聞之乎。對曰未也。
帝師曰。我為汝說天竺頻婆娑羅王讚佛功德。
有曰。天上天下無如佛。
十方世界亦無比。
世間所有我盡見。
一切無有如佛者。
當其說是語時老子安在。
道不能對。帝師又問。
汝史記有化胡之說否。
曰無。然則老子所傳何經。
曰道德經。此外更有何經。
曰無。帝師曰。道德經中有化胡事否。
曰無。帝師曰。史記中既無。
道德經中又不載。
其為偽妄明矣。道者辭屈。
尚書姚樞曰。道者負矣。
上命如約行罰。遣使臣脫歡將者樊志應等十有七人。
詣龍光寺削髮為僧。
焚偽經四十五部。
天下佛寺為道流所據者二百三十七區。
至是悉命歸之。道教提點甘志泉所居吉祥院其一也。
據而不與。至元十七年夏四月。
僧人復為徵理。長春道流謀害。
僧錄廣淵。聚徒持捉毆擊僧眾。
自焚廩舍。誣廣淵遣僧人縱火。
且聲言。焚米三千九百餘石。
他物稱是。事達中書省辯其誣。
甘志泉王志真欵伏。
詔遣樞密副使孛羅及諸大臣覆按。
無異辭。志泉志真就誅劓刖流竄者凡十人。
仍徵所聲言。米物如其數歸之。
僧眾會有道家偽經尚存為言者。
聞諸皇太子。十八年九月。
都功德司脫因小演赤奏言。
往年所焚道家偽經板本化圖。
多隱匿未毀。其道藏諸書類。
皆詆毀釋教剽竊佛語。
宜加甄別。於是命樞密副使與前中書省左。
丞文謙祕書監友直釋教總統合台薩哩太常卿忽都于思中書省客省使都魯在京。
僧錄司教禪諸僧及臣等。
詣長春宮無極殿階。
正一天師張宗演全真掌教祁志誠大道掌教李德和杜福春暨諸道流。
考證真偽。翻閱兼旬。
雖卷帙數千。究其本末惟道德二篇為老子所著。
餘悉漢張道陵後魏寇謙之唐吳筠杜光庭宋王欽若輩撰造演說。
鑿空架虛罔有根據。
詆毀釋教以妄自尊崇。
復愛慕其言而竊為己有。
假陰陽術數以示其奧。
裒諸子醫藥以誇其博。
往往改易名號。傳註訛舛失其本真。
又所載符呪妄謂#CB01887;之。
令人商賈倍利之嗣蕃息伉儷和如鴛鴦之有偶。
將以媒淫辭而規財賄。
至有教人非妄佩符在臂。
則男為君相女為后妃。
入水不溺入火不焚。
刀劍不能傷害之語。
其偽妄駁雜如此。
留之徒以誑惑愚俗。
自道德經外。宜悉焚去。
臣等同辭以聞。上曰。
道家經文。傳訛踵謬非一日矣。
若遽焚之其徒未必心服。
彼言水火不能焚溺。
可姑以是端試之。
俟其不驗焚之。未晚也。
遂命樞密副使孛羅守司徒和禮。
霍孫等諭張宗演祁志誠李德和杜福春等。
俾各推擇一人佩符入火自試其術。
四人者奏言。此皆誕妄之說。
臣等入火必為灰燼。
實不敢試但乞焚去道藏。
庶幾澡雪臣等。上可其奏。
遂詔諭天下。道家諸經可留道德二篇。
其餘文字及板本化圖。
一切焚毀。隱匿者罪之。
民間刊布諸子醫藥等書。
不在禁限。今後道家者流其一遵老子之法。
如嗜佛者削髮為僧。
不願為僧道者聽其為民。
乃以十月壬子集百宮于憫忠寺。
盡焚道藏偽經雜書。
遣使諸路俾遵行之。
臣磐等聞。老氏之為道也。
以清淨為宗。無為為本。
謙冲以處。己損抑以下人。
非有貪欲好勝之事。
厥後枝分派列。徒屬寖盛。
襲訛成偽誇誕百出。
清淨一變而為污穢。
無為一變無所不為。
如漢之文成五利致身求僊恍惚誕幻。
帛書飯牛之詐。黃金可成之妄。
一旦敗露為武帝所誅。
三張之徒以鬼道惑眾倡亂天下。
為皇甫嵩曹魏所滅。
宋王仔昔居上清寶籙宮。
與女冠為姦。林靈素自稱神。
霄紫府仙卿禳大水不驗。
並為徽宗誅竄而死。
迨今末年復有麻被先生鐵笠李二人。
以姦謀祕計出入時貴之門。
肆為淫污之行。咸受顯戮。
歷代以來若此之類不可勝數。
追惟禍亂之源姦宄之本。
率皆假符籙以神其教。
託偽經以警其俗。
橫肆巧誣倡為詭狀。
詆毀聖教寇攘內典。
固已悖老氏不爭不盜之禁矣。
及陷刑辟皆#CB00858;子自內作愎。
將誰咎哉。且夫釋氏之教宏闊勝大。
非他教所擬倫。歷百千世。
聖帝明王莫不尊崇。
東冐扶桑西極昧谷。
氷天桂海山河大地。
昆蟲草木胎卵濕化。
有情無情百千萬類。
皆依佛蔭生息動止於天地之間。
故天上天下惟佛為尊。
超出乎有生之表。
歸極乎無礙之真。
智周三界神妙諸方。
澤及大千功用不宰。
其大有如此者。慈航所至無溺不援。
法雨所霑有生皆潤。
憫世人之沈淪幻海顛覆迷津。
展轉多生流連累劫。
將使之脫凡企聖蠲弊崇真。
故神光破沈晦之門。
大覺指無生之路。
其仁有如此。何意狂謀輒形娼忌。
雖積毀銷骨眾煦漂山。
法體圓成初無小玷。
譬如盲人之毀日月。
何傷日月之明。井蛙之小河海。
奚損河海之大。多見其不知量也。
欽惟聖天子識超四諦道慕三乘。
參無象之真空。傳法王之心印。
所以尊崇之禮歸向之誠。
矯百偽以從真。黜群邪而歸正。
有不容不嚴者焉。
況乎筆墨勸淫妖術誤世。
恣為欺誑鼓蕩群愚。
若不大為改革。則邪說肆行枉道惑眾。
其如天下後世何。
凡天下之理。有善有惡。
有正有邪。有真有偽。
常混然而同處。雜然而並行。
自非稟上聖之資誕生知之性。
智出庶物明照群情則紅紫之亂朱。
洼淫之變雅。是孰得而辯明之哉。
由是言之。聖天子匡濟真圖翼扶大法之功至矣。
概諸聖不可有加矣。
于以鑿舍靈之耳目。
開正途之荒穢使般若之光。
永乎無際劫。遍滿恒河沙界。
延洪聖壽於無疆。
衍綿儲君之福利鼎祚於億萬年之久者。
庸有既乎。是可述也。
臣磐等敬為之書。
以貽後人。俾為老氏之學者。
有所警焉。 ^776a17

至元二十一年三月　　日 ^777b27

皇帝聖旨裏。中書省近據長春宮先生王志真等。
告奉福寺淵僧錄使。
令小和尚馬戒。顯放火燒訖本宮倉庫房舍。
及盛放米糧三千九百餘石。
并油麵鹽粉。公事歸問得當。
始元係是甘提點教道馬戒。
顯交指著淵僧錄使。
令放火王志真使令憑道童將馬戒。
顯作放火賊人捉拿。
及詐作知宮名字憑道童教唆。
語言告狀人。又問得元告。
糧食不曾燒訖却。
指此為名。於諸人處。
要訖施利錢物。取其各各招伏。
六月二十二日。有孛羅副樞。
張平章。張右丞。焦尚書。
耿參政。脫因脫里。
阿里尚書等官員。
欽奉聖旨節該。先生與和尚爭奪的觀院其間聚著五百箇來。
先生把著棍棒打和尚。
每來他每教法裏不行胡做。
呵那裏有那般體例。
前京兆府地面裏。
王祖師菴頭聚著人。
眾生歹心來。如今這先生每又那般胡行有。
這先生每明白招來了。
上頭為頭兒底。殺了兩箇也。
別箇的割了耳朵鼻子的割了。
也別箇的打了。也其餘的交做了軍。
也這般斷了也欽此除。
今將斷訖人數開具下項。
及將提點甘志泉首級。
於本宮門首竿子上常川縣。
掛合行。立石曉諭者。
正典刑二名。教令虛指淵僧錄放火犯人提點甘志泉。
虛拿馬戒顯放火賊人知宮王志真。
割耳朵鼻子一名。
添寫狀情節人提點蔡志祥。
流於邊遠六名。聚眾行兇人殷鶴童。
陳道廣。上都先告狀人王志玉。
陳志用。寫狀檢人蘭德義。
虛報燒訖糧食人李德禎。
斷放三人。使令王志真告狀人提點蔡志希。
同告狀人副宮周道旋。
賈志柔。 ^777b28

右示諸人通知。 ^777c29

至元十七年六月　　日立石 ^778a1

聖旨就大都大憫忠寺。
焚燒道藏偽經。除道德經外。
盡行燒毀。遂命拈香舉火謝恩畢。
拈香云。佛心天子愍眾生。
恐墮三塗邪見坑。
箇裏了無偏黨處。
就中朱紫要分明。
所以道聖鑑無私天機莫測。
既來頌德敢不酬恩。
此香端為祝延大元世主當今皇帝聖躬萬歲萬歲萬萬歲。
伏願金輪與法輪同轉。
福越三祇。舜日共佛日齊明。
壽延億劫。次舉火云。
憶昔當年明帝時。
曾憑烈焰辯妍媸。
大元天子續洪範。
顯正摧邪誰不知嗟乎道教陰蠧佛書。
自古至今。造訛揑偽盜竊釋經言句。
圖謀貝葉題名。謗毀如來贓誣先聖。
醜辭惡語何可言哉。
無蔕狂談實難遍舉。
始自張陵杜撰。不遵老氏玄言。
謬作醮書兼集靈寶。
詐道從空而得妄言。
太上親傳用三張鬼法以誑惑愚夫。
設五運神符而魘姦匹婦。
以此觀之。葛孝先徒搜要妙。
陶弘景謾述浮辭。
杜光庭白拈巧偷。
劫賊無異。陸修靜外好裏弱。
說客何殊。若非喫苦。
不甘爭肯。說長道短。
鮑靜被誅猶可。王浮招報非輕。
傅奕姜斌不堪齒錄。
張生集輩何足言論。
寇謙之口舌瀾翻。
損他利己。林靈素機謀諂詐。
敗國亡家。毀人祖兮。
定遭一時之辱。滅賢良兮。
必招三世之殃。因果無差報應有準。
嗚呼悲法琳不遇而遭貶。
嗟道世雖再而難為。
致令釋子傷心。幸得皇天開眼。
恭惟我大元世主聖明皇帝陛下。
闢邪歸正去偽存真。
恐眾生永墮迷津。
令萬姓咸登覺路。
雪冤已竟感謝皇恩。
粉骨碎身莫能酬報。
遂以火炬打一圓相云。
諸人者只如三洞靈文。
還能證此火光三昧也無。
若也於斯會得。家有北斗經枉教人口不安寧。
其或未然。從此灰飛煙滅後。
任伊到處覓天尊。
急著眼看。 ^778a2

至元十八年十月二十日 ^778b6

大都報恩禪寺林泉倫 ^778b7

吉祥長老奉　勅下火
other:: 
# 虛鍾受扣集
虛鍾受扣集
author:: 元如意長老奉　詔撰
other:: 
## 如意答石介怪記
如意答石介怪記 ^778b8

宋石介字守道。作怪說誣謗佛老眯他耳目。
通人不惑但誑愚夫爾。
乃曰。中國聖人之所治也。
四民之常居也。衣冠之所聚也。
而釋氏髠髮左衽。
不士不農。為夷者半。
中國可怪也。夫中國道德之所治。
體樂之所施。五常之所被。
而汗漫不經之教行。
妖誕幻惑之所滿。
真可怪也。又云。人君見一日蝕一星殞風雨不時草木不植。
則為天地之怪也。
彼其滅君臣之道。
絕父子之親。棄道德悖禮樂。
裂五常移四民。毀中國之衣冠。
去祖宗之祀祭。反不知為怪而更奉焉。
時人見一狐媚一梟鳴野鵲噪草雉入。
人以為怪。而離父子習夷鬼千有餘年。
反不為怪乎。余答之曰。
夫好同惡異人之常情。
不達道之淵源。而辯像服之異。
是知石而不知玉爾。
夫聖人出世利濟尤深。
根器不同設教亦異。
或明域中之訓。則說五乘。
或闡象外之風。獨標一極。
破自然而談因果。
緣會而生。為滯有而演真空。
諸法無性。應病設藥。
故有多方究竟歸宗。
不存一法。而頑夫愚俗浪鼓口舌不達是非妄興辯論。
而不思所同者道所異者服。
且孔子所談仁義者。
佛家所謂慈愛也。
老子所稱玄妙者。
佛家所謂。空寂也。
至理不殊於文小變。
且夫禹入裸國脫去衣冠。
順其俗也。太伯奔吳文身斷髮。
合其儀也。豈為怪乎。
變俗以為會其道。
故捨君臣華服。非悖禮也。
捐親以為棄其累。
故亡妻子之情。非慢俗也。
子陵抗禮於光武。
愈見尊嚴。逸民不事於王侯。
高尚其志。不明其本謬斥以夷。
亦猶楚靈詬天。天何怒哉。
子貢譽天。天何喜哉。
喜怒不涉而詬譽自辱。
夫聖人在天不求於世。
但留典教匝布神州。
不言之化自行。無為之風自靡。
星羅梵剎棊布伽藍。
設像安人獻華酌水。
王侯禮重士庶欽崇。
苟無大功孰肯崇奉。
且夫自漢至今。歷年如此其多也。
君臣士民。如此其眾也。
天地神明。如此其靈也。
其可欺乎。決不誣矣。
大凡為人之道力量自知。
石介但以書生智同芥子。
將己不達妄毀聖人。
同斥鷃之笑鯤鵬。
似朝菌之輕松柏類乎。
魏文火浣入火愈鮮。
昆吾之劍切玉轉利。
豈可不覩便責為謬乎。
石介之智比孫綽而小焉。
石介之才比昭明而淺矣。
石介之論比王通而難隣。
石介之文比柳子而罕及。
石介之位望魏徵而地天。
石介之學校蘇軾而涔海。
石介之議連陸贄而狥麟。
石介之詩攀杜甫而金鐵。
上之君子悉皆信佛。
汝之材量孰不勝之。
而妄意貶駁訕斥大聖。
佛如日月也。疇可愈焉。
昔田巴強辯。勝人之口。
不伏人之心。口毀三皇坐非五帝。
至今聞之。人猶切齒。
況佛六通縣鑑萬古無敵。
而妬聖嫉賢。奴脣婢舌恣出其口。
多見其不知量也。
六帖中載虞世南飯千僧手疏。
則曰。弟子虞世南稽首和南十方三寶。
弟子早年嘗遇重病。
即時運心願託佛力。
差愈之日奉設千僧齋。
今謹於道場飯供百僧蔬。
會以斯願力。希世世生生常無病惱。
并及七世父母六道怨親。
並同今願。又閱帝紀。
得世南史論辯。周武帝宇文邕建德三年。
晉滅佛道二教之事。
問者曰。邕廢二教是耶非耶。
先生曰。非也。請與論之。
釋氏之法空有不滯人我兼忘。
絕生死之根。去大患之累。
榮利無嬰歸於寂滅。
此象外之談也。老子之義。
則谷神不死玄牝長存。
徼妙同玄騰龍駕鶴。
此域中之教也。至於勝殘去殺止競尚仁。
並有益於王化。無乖越於典謨。
縱人有虧於法何黜。
今以僧徒犯律道士違經。
便謂其教可捐其道可絕。
何異責檮杌而廢堯。
怨有苗而黜禹。見瓠子之泛濫。
遽塞河源。覩崑嶽之方炎。
即投金鐩。曾不思潤下之德利濟尤深。
變腥之用其功甚博。
井蛙觀海多自不知。
蜩鳩翔榆恥逢鵬翼。
局於小量暗於大方。
輪迴長夜之迷。自貽沈溺之苦。
疑誤後人。良可痛哉。
余讀此文。乃知世南真奇人也。
唐太宗嘗稱世南有四絕。
一曰德行。二曰忠信。
三曰文章。四曰筆札。
夫有異行者必有異能。
有異能者必有異才。
觀世南之為人也。
事君忠厚與友直諒。
德高物表。學盡夫人。
窮釋老之幽宗。達聖人之玄趣。
字高一代。行貫四科。
登翰苑之瀛洲。擅文場之綺席。
信佛篤敬尊奉釋僧。
師襄陽林公為金蘭之契。
豈與韓愈石介倔強求名。
坐井觀天瞽言非聖。
不入通人之論。濫廁竪儒人流。
下愚不移。斯言效矣。
other:: 
## 聖旨特建釋迦舍利靈通之塔碑文
聖旨特建釋迦舍利靈通之塔碑文
author:: 元如意長老奉　勅撰 ^778b12

蓋聞三祇鍊行。證真淨之法身。
六度修因。果圓融之妙覺。
無生無滅。絕三際之去來。
不晦不明。離百非之朕跡。
但以真慈易物昔願今酬。
鳳翥迦維龍飛道樹。
無相見相。頓彰百億之身常名非名。
傳應大千之界。破十軍於座上。
聲振於九天。會諸聖於覺場。
光流於萬國。御三輪而赴感。
遐邇咸周。縣四辯以談詮。
聖凡總被。教闡一十二部。
門開八萬四千。蘊十智之韜鉗知來藏往。
運六通之神鑑。洞古披今。
綰十號以稱尊。跨三界而獨步智窮真際。
十聖慶獲於朝聞。
妙極重玄。六師甘欣於夕死。
拔火宅之熱惱。引解脫之清涼。
無勞傅說之霖。濟四生於六道。
非假曦和之照。蕩七趣於重昏。
慈雲蔭有頂之天。
法雨潤無疆之域。
萬靈翊衛。若眾星之拱北辰。
五印傾心。類百川之宗東海。
豈止孕虞育夏甄殷陶周實。
乃彈壓九流牢籠萬彙。
縱周公之制禮作樂。
仲尼之讚易修書。
莊老之談玄。軻雄之論道。
張華之博物。輔嗣之通微。
郭璞之多聞。左慈之神化。
舒向金玉淵海。馬班黼黻河漢。
並驅馳於域內。言未達於大方。
宜為治世之高賢。
難作出塵之教主。
若非理包象外道越寰中。
蔽群聖而不慚。冠百家而拔萃。
何能總斯眾妙集此大成者哉。
逮乎化緣將謝顧命慇懃。
正法付於阿難心印傳於迦葉。
然後拂衣雙樹脫屣金河。
超二死之樊籠。湛三點之圓寂。
然而大慈不悋。利物情深。
粉金剛不壞之身。
留舍利通靈之骨。
色含明玉堅侔真金。
龍王天帝。各分建於自宮。
印度閻浮。競崇興於寶塔。
百年之後敬奉彌隆。
有阿育輪王統攝贍部。
廣樹露塔八萬四千。
從此神跡遍於五天。
聖化覃於四海。洎乎漢明夜夢聲教昭宣。
譯梵貝於蘭臺室中。
繪金容於顯節陵上。
始波騰於帝紀。終風靡於閭閻。
由是吳王創起於建初。
隨主盛興於京洛。
皇都帝邑棊布伽藍。
沃野名山星陳窣堵。
莫不金盤耀日。與仙掌以相高。
寶鐸搖風。雜天音而共響。
層簷偃蹇。上軼於大清。
疊栱駢羅。傍迴於日月。
丹楹雁列紺瓦鴛分。
金龍蚴蟉於華梁。
玉鳳翱翔於繡戶。
忽若龍宮之化出。
恍疑天上之移來。
斯皆發自於信心。
非是誘惑而妄作。
我大元之有天下也。
宗堯祖舜踵禹基湯。
聖道協於金輪。明德光於玉曆。
應乾革命有此武功。
英聲震於百蠻。威稜加於萬國。
八荒入貢九服來賓。
纂四聖之丕圖膺千載之期運。
規億兆之遠度。恢奕世之宏綱。
緯武經文制禮作樂。
建都定鼎樹闕營宮。
以為非巨麗無以顯尊嚴。
非雄壯無以威天下。
遂乃闢閶闔搆元殿。
興傑閣架紫宸。飾以丹青縟以綺繢。
金題玉磶上下交輝。
藻梲雕梁縱橫散彩。
行商容之洪範。列步武之威儀。
陳鐘鼓以醼王侯。
會百僚而朝萬國。
將將濟濟穆穆煌煌。
真天子之盛禮也。
聽政之暇。留意佛門。
遵祖宗之舊章。行寬仁之溫詔。
凡是佛子悉獲肅安。
屢召名僧講論玄奧。
誠心佛法。誦百藏之金文。
探賾未聞。聆三乘之妙義。
恒慮新都既建宜卜永年。
以福為基莫如起塔。
冀神龍之扶護。資社稷之久長。
即於都城坤隅禁苑之內。
#CB06629;踵漫衍#CB04764;塏寬平。
磨玉礲珉樹斯寶塔。
初舊都通玄關北有永安寺。
殿堂廢盡。惟塔存焉。
觀其名額釋迦舍利之塔。
考其石刻。大遼壽昌二年三月十五日。
顯密圓通法師道#CB01324;之所造也。
內有舍利戒珠二十粒。
香泥小塔二千。無垢淨光等陀羅尼經五部。
水晶為軸。因罹兵火荒涼蕪沒。
每於淨夜屢放神光。
近居驚惶疑為失火。
即而仰視煙焰却無。
乃知舍利威靈人始禮敬奉御禿列奏其祥瑞。
上聞而信之。欲增巨麗俾開舊塔發而詳視。
果有香泥小塔。下啟石函中有鐵塔。
內貯銅瓶香水盈滿。
皎然鮮白色如玉漿。
舍利堅圓燦若金粟。
前二龍王跪而守護。
案上五經宛然無損。
金珠七寶異果十種。
列而供養。瓶底獲一銅錢。
上鑄至元通寶四字。
乃知聖人制法預定冥中。
待時呈顯開乎天意。
即至元八年三月二十五日。
帝后閱之愈加崇重。
即迎其舍利立斯寶塔。
取軍持之像標馱都之儀。
妙罄奇功深窮剞劂。
瓊瑤上釦碔砆下成表法。
設模座鎪禽獸角垂。
玉杵階布石欄簷掛。
華鬘身絡。珠網珍鐸迎風而韻響。
金盤向日而光輝。
亭亭高聳遙映於紫宮。
岌岌孤危上陵於碧落。
制度之巧古今罕有。
爰有國師益隣真者。
西番人也。聰明神解器局淵深。
顯教密教無不通融。
大乘小乘悉皆朗悟。
勝緣符會德簡帝心。
每念皇家信佛建此靈勳。
益國安民須憑神呪。
乃依密教排布莊嚴安置如來。
身語意業上下周匝。
條貫有倫。第一身所依者。
先於塔底鋪設石函刻五方佛。
白玉石像隨立陳列。
傍安八大鬼王八鬼母輪。
并其形像用固。其下次於須彌石座之上。
鏤護法諸神主財寶天。
八大天神八大梵王。
四王九曜。及護十方天龍之像。
後於瓶身安置。圖印諸聖圖像。
即十方諸佛三世調御般若佛母。
大白傘蓋佛尊勝無垢淨光摩利支天。
金剛摧碎不空羂索不動尊明王。
金剛手菩薩文殊親音。
甲乙環布。第二語所依陀羅尼者。
即佛頂無垢祕密寶篋菩提場莊嚴迦囉沙拔尼幢頂嚴軍廣博樓閣三記句呪。
般若心經諸法因緣生偈。
如是等百餘大經。
一一各造百千餘部。
夾盛鐵錮嚴整鋪累。
第三意所依事者。
瓶身之外琢五方佛。
表法標顯。東方單杵。
南方寶珠。西方蓮華。
北方交杵。四維間廁四大天毋所執器物。
又取西方佛成道處金剛座下黃膩真土。
及此方東西五臺岱嶽名山聖迹處土。
龍腦沈箋紫白栴檀蘇合欝金等香。
金銀珠璣珊瑚七寶。
共擣香泥造小香塔。
一千八箇。又以安息金顏白膠熏陸都梁甘松等香。
和雜香泥印造小香塔。
一十三萬。並置塔中。
宛如三寶常住不滅。
則神功聖德空界難量。
護國佑民於斯有在。
竊論古今賢哲。但載空名校其靈蹤。
杳然無迹。黃帝喬山之塚。
謾葬衣冠。虞舜蒼梧之陵。
空委韶樂。伏羲但存於八卦。
文命唯設於九疇。
奚聞不朽之真。詎見剛貞之骨。
豈若牟尼舍利神化無方。
鍊而愈精鎚而愈固。
金堅玉潤歷古恒傳。
聖帝明王累朝欽奉。
故唐太宗皇帝有讚云。
　　功成積劫印紋端　不是南山得恐難
　　眼覩數重金色潤　子擎一片玉光寒
　　煉時百火精神透　藏處千年瑩彩完
　　定果熏修真祕密　信心莫作等閑看 ^779b8

宋仁宗皇帝讚鳳翔法門寺舍利塔偈曰。
　　金骨靈牙體可誇　毫光一道透雲霞
　　鐵鎚任打徒勞力　百火焚燒色轉加
　　歷代君王曾供養　累朝天子獻香華
　　年年只聞開舍利　何曾頂戴老君牙 ^780c12

宋仁宗皇帝觀禮舍利述偈讚云。
　　三皇揜質皆歸土　五帝潛形已化塵
　　夫子域中誇是聖　老聃世上亦言真
　　埋軀秖見空遺塚　何處將身示後人
　　惟有吾師金骨在　曾經百鍊色常新 ^780c17

察此至言可為龜鑑。
按龍樹菩薩智度論云。
如來舍利濟物將終。
變作輪王如意寶珠。
猶與群生為大利益。
則真靈不歇福世何窮。
今天子不忘付囑之言。
恒存外護之意。篤信佛理食息匪移。
凡殿宇新成必召僧焚講。
新都適就先創斯塔。
托佛力之加祐。冀寶祚之永長。
保大業之隆昌。享天祿於遐載。
懼陵遷而谷變。恐鴻烈而弗傳。
奚詔末釋發揮斯道。
余才非琳遠學愧生融。
勉力摛毫。乏曹娥之八字。
竭情抒思。勞楊雄之五神。
欽吾皇弘贊之心。
嘉舍利重光之美。
手舞足蹈謹系銘言。
金藏雲垂玉蘂華芳。
妙哉賢劫千佛表祥聖祖能仁第四出世。
雲起陀天風翔迦衛。
天擎寶蓋龍吐金盆。
東西獨步上下稱尊。
道成摩竭智滿覺場。
青蓮出水皓月騰光。
聲遍塵方法周沙界。
無為而化不言而會。
剖塵中經指衣內寶。
迷者知歸愚者懷道。
教設三乘本為一實。
大事一周歸神常寂。
戒定熏修廣流舍利。
福庇人天恩霑動植。
初興西竺後播東州。
龍宮帝闕禮供無休。
僧會感靈吳邦首建。
魏后真誠永寧大闡。
欽惟我皇睠懷正道。
牆塹佛門匡弼法寶。
築此金城營斯玉塔。
楚璧迴環燕珉周匝。
綿聯珠網交絡華纓。
光生帝苑壯觀王城。
簷傾遠岫戶映喬林。
松風颯颯桂魄沈沈。
至元統號聖意難量。
塔中顯出方見其祥。
惟茲神造福我帝居。
與天同久萬古不渝。
辯偽錄卷第五
 ^780c22
