
pin:: 
## 2
阿毘達磨俱舍釋論卷第三
author:: 婆藪盤豆造
translator:: 陳天竺三藏真諦譯
釋論中分別根品之二
復次，此義應當思量：是諸有為法，如彼自相更互不同，
為如此彼生亦不同、為有諸法決定俱生亦有。
何以故？一切法有五品，一色、二心、三心法、
四不相應、五無為，此中無為法無生，有色諸法今當決判。 ^177c12

偈曰：於欲界八物，無聲根隣虛。 ^177c16

釋曰：極細色聚說名隣虛，欲令知無餘物細於彼者。
此隣虛若在欲界，離聲亦非根，則八物俱生，隨一不減。
八物謂地等四大及四大所造色香味觸。
若有根隣虛無聲，則九物俱生，或十物俱生。 ^177c17

此中偈曰：有身根九物。 ^177c21

釋曰：若身根隣虛，此中有九物。
八如前，身根為第九。 ^177c22

偈曰：十物有餘根。 ^177c23

釋曰：此隣虛中若有餘根，則有十物。
九如前，眼等五根中隨一為第十。
此隣虛若有聲俱生，如次第九物十物十一物俱生。
何以故？有聲與根不相離，謂執依四大為因聲。 ^177c24

若四大不相離，云何有聚？
或見唯堅實，或見唯流濕，或見唯暖熱，或見唯輕動。
此聚中隨一偏多，或功力最勝故，見一明了。
譬如針鋒及綿觸，又如#CB00595;鹽末味。
若爾云何？於彼應知所餘亦有，由事故可知，事謂持攝熟引。
復次餘師說：若得別緣，堅等成軟濕等故；
於水中由極冷故，或得熱觸，雖不相離，
有冷勝別德，如聲及受有勝別德。
復有餘師說：於聚中由種子，彼有不由自體相。
如經言：於木聚中有種種諸界。
由此言故知，由種子故有。 ^177c27

若爾，云何於風知有顯色？
此義但可信，不可比。
何以故？由相雜能持香故。
於風四塵不定故。
色界香味不有，此義於前已說。
是故由此說，於色界有別隣虛。
復有由此說隣虛有六物七物八物。
此義已顯，不須更說。 ^178a8

此中為約物說物、為約入說物？
若爾何為？若約物說物，此說則少，謂八物九物十物。
何以故？此中必有形色，是隣虛滋長故。
輕重觸隨一，滑澁觸隨一，有處有冷觸，有處有飢渴觸。
若約入說物，此說則多，謂八物等。
何以故？應但說四物，四大亦是觸入。
是義不然。此中有處約物說物，謂所依止物。
有處約入說物，謂能依止物。
雖復如此，四大物轉成多，能依止物隨一依具四大故。
此中復有執取物類為物，雖別類四大，
不過自性故，何須作此功用為分別說？
如此義語言如意生起，唯義應思量。 ^178a13

說色決定俱起已，所餘品生起今當說。
此中偈曰：心心法必俱。 ^178a25

釋曰：何以故？此心及心法更互相離則不得生。 ^178a26

偈曰：一切共行相。 ^178a27

釋曰：必言流，不但心及心法必定俱起。
一切有為中，若有應生，或色心及心法等，
是名一切，若起必共有為相俱起。 ^178a28

偈曰：與得。 ^178b1

釋曰：若眾生名是法，必與至得俱起，餘法不爾，是故別立是法。 ^178b2

所說名心法。何者是耶？
偈曰：心法五，大地等別故。 ^178b3

釋曰：心法有五品，一大地、二善大地、三惑大地、
四惡大地、五小分惑地。
何法名地？是所行處。
若法此法行處，是法說為此法地。
此中諸法地大故名大地。 ^178b4

若法於一切心有，何法於一切心有？
偈曰：受作意想欲、觸慧念思惟，相了定十法，遍於一切心。 ^178b8

釋曰：彼說此十法，於一切心剎那皆聚集生。
此中受謂三種，隨領樂、苦、非樂非苦。
作意謂心故為事。
想謂心執境差別相。
欲謂求作。觸謂根塵識和合所生異法。
慧謂般若，即是擇法。
念謂不忘所緣境。
思惟謂心迴向。相了謂於所緣相有法能令心明了。
定謂心一心。心法差別最細難可分別，
於相續尚難知，何況剎那中。
有色藥草，有多種味，於中有藥其味差別，
可以根證亦難分別，何況此法無色、智慧所了。 ^178b10

是諸法善為大地，說名善大地，若諸法恒於善心中起。
何者為諸法？ ^178b19

偈曰：信不放逸安、捨羞及慚愧、二根非逼惱、精進恒於善。 ^178b21

釋曰：如是等法恒於善心中起。
此中信謂心澄淨。
有餘師說：於諦實業果中心決了故名信。
不放逸謂修習善法。
有何修習異於善法？
恒在善法，名不放逸。
於餘部經中說：是心護名不放逸。 ^178b22

安謂心於事有能。
此義可不如此。於餘經說：身於事有能名安，
非不說如身受，應知此亦爾。
若爾云何於助覺立為分？
何以故？於中是身於事有能，說名身安應知。
若爾云何說此為覺分？
由隨順覺分故得覺分名。
何以故？此身安能引心安覺分令生故。
於餘處曾見有，如此說不曾有。
猶如經言：喜及助喜法，世尊說名喜覺分。
復有別說：瞋及瞋因名害蓋。
復有正見、正思惟、正精進，此三說名般若分，
此資糧由隨順故得彼名，如此身安隨順心安覺分故得彼名。 ^178b27

捨謂心平等、無所偏對。
今此言云何相應？
何者？前說思惟於心迴向為體，今說捨於心無迴向為體。
此言云何相應？為前不說耶！
謂心法義理難知，有難知後方可知，此最難可知。
謂於相違立不相違，有餘處迴向、有餘處不迴向，此中有何相違？
若爾，一切相應法不應共緣一境，如此種類所餘諸法此中應來。
此法道理，汝等必應須知。
羞及慚愧後當釋。 ^178c8

二根謂無貪、無瞋二種善根。
無癡亦是善根，此善根以智慧為體，前已立為大地故，於善大地中不復重說。
非逼惱謂不欲違損他。
精進謂勇猛。 ^178c16

說十善大地已，是地大故名大地。
惑是彼大地故，說彼為惑大地，是諸法恒於染污心起。
何者為諸法？ ^178c19

偈曰：癡放逸懈怠、無信無安掉，恒在染。 ^178c22

釋曰：此中癡謂無明，無智無顯。
放逸謂不修習善法，此是修習善法對治。
懈怠謂心無勝能。
無信謂心無澄淨，此是信對治法。
無安謂身重心重，身心於事無能。
阿毘達磨藏中說：無安有二種，謂身無安、心無安。
云何心法說名身法？
如說受為身受。掉謂心不靜。
如此六法是名染污大地。 ^178c23

於阿毘達磨藏中不說十法為惑大地耶？
彼中亦不說無安。
何者為十？無信、懈怠、忘念、心亂、無明、不了別、
不正思惟、邪相了、掉、放逸。
天愛！汝知至，不知術。
此中何者為術？忘念、心亂、不了別、不正思惟、
邪相了，此法已屬大地，不可重安立為惑大地。
如無癡於善大地，彼亦如此。
若念彼染污，說為忘念。
定被染污，說為心亂。
所餘亦爾，是故作如此說。 ^178c29

是大地法可即立為惑大地不？
此中有四句。第一句謂受、想、作意、欲、觸。
第二句謂無信、懈怠、無明、掉、放逸。
第三句謂念等五法。
第四句謂除前三句所餘諸法。
復有諸師，欲、心亂、異邪定，於彼所說四句異此。 ^179a8

有餘師執無安與一切惑相應，於惑大地中不說。
於誰有失？彼答應說由隨順定故是故不說。
何以故？若人無安為行，修觀速能得定，掉行人不爾。
以無安為行、非掉為行，此人何相？
以掉為行、非無安為行，此人何相？
何以故？此二法隨便不捨，共生事故。
雖然，此二法於人，隨重成此人行，是故立六法為惑大地。
何以故？此六法恒於染污心起，餘處則不起。 ^179a13

偈曰：若惡，及無羞無慚。 ^179a21

釋曰：於一切惡心，無羞及無慚恒生起故，立此二法為惡大地。
此二法相後當說。 ^179a22

偈曰：嫌恨諂嫉妬、佷覆及慳悋、誑醉并逼惱，是十小惑地。 ^179a24

釋曰：以小惑為彼地故，說彼為小惑地。
唯與修道所滅、依心地所起，無明相應故。
此十惑於小分煩惱中當釋。 ^179a25

說五品心法已。有餘心法不定，謂覺觀、
惡作、睡等，於中應說何處心幾心法必定俱起。
於欲界中有五種心，善心有一；惡心有二，
謂獨行及與餘惑相應；無記心有二，謂有覆無覆。
此中欲界心必有覺有觀。 ^179a28

是故於中，偈曰：有覺有觀故，於欲界善心，二十二心法。 ^179b3

釋曰：必定俱起，何者二十二？
十大地、十善大地并覺觀。 ^179b5

偈曰：或處長惡作。
釋曰：非於一切善心皆有惡作。
是處若有，於中為長，則心法成二十三。 ^179b6

何法名惡作？於所作惡心生後燋，此心法緣惡作起，
故名惡作，此法即是後燋。
譬如緣空為境解脫門，說名空解脫門。
又如無貪觀緣不淨相起，說名不淨觀。
於世間亦曾見此事，由處說有處，如言一切縣郡來、一切土地來。
此惡作是後燋處，或於果假立因名，如說六種觸入名宿業。
若爾，此後燋若緣所未作事，云何名惡作？
於未作假立作名。
如經言：若我不作，非我好作。
何者？後燋名善，由不作善及已作惡故後生燋，
是善後燋；翻此名惡後燋。
此二各緣二境起。 ^179b8

偈曰：於獨行惡心，見相應二十。 ^179b18

釋曰：於獨行欲界惡心，有二十心法俱起，
謂十大地、六惑大地、二惡大地并覺觀。
獨行心者，此中唯一獨行無明，無有欲等餘惑。
不但獨行惡心，若與見相應惡心中亦有二十心法，如獨行惡心中諸法。
若爾，由長見故，云何不立二十一？
不然，是大地所攝智慧差別說名見故。
此中與見相應惡心，於此心中若有邪見、
見取、戒執取。 ^179b19

偈曰：與四惑嫌等，惡作二十一。
釋曰：此惡心與四惑相應，謂欲、瞋、慢、疑。
此心中有二十一心法，此惑隨一，并獨行惡心中所說二十。
若與嫌等小分惑相應心中亦有二十一心法，小惑隨一并前二十。
若與惡作相應心中亦有二十一心法，惡作為一并前二十。
若略說於獨行惡心及與見相應惡心但有二十，若與餘惑及小分惑相應有二十一。 ^179b27

偈曰：有覆心十八。 ^179c5

釋曰：於欲界與身見、邊見相應，名有覆無記。
此中有十八心法，大地十、惑大地六并覺觀。
此二見如前所釋故無長。 ^179c6

偈曰：餘無記十二。
釋曰：與有覆無記異，即是無覆無記。
此中有十二心法，大地十并覺觀。
罽賓國外諸師欲惡作無記，於此諸師若心與惡作相應有十三心法。 ^179c9

偈曰：睡遍不違故，若有唯此長。 ^179c12

釋曰：睡與如前所說一切心法不相違，
由是善惡無記性故，於五品心中隨若有此應知為長。
若二十二，并睡成二十三；若二十三，并睡成二十四。 ^179c13

如此等於欲界中是所說心法定量。 ^179c16

偈曰：惡作睡諸惡，於初定皆無。 ^179c17

釋曰：於如前所說中惡作及睡，初定一向無諸惡隨一，
譬如瞋離諂醉誑，謂嫌等及無慚無羞悉無所餘，
一切皆有此諸法；於初定不有。 ^179c18

偈曰：於中定無覺。 ^179c21

釋曰：此法及覺，於中間定亦如此無，所餘亦如此有。 ^179c22

偈曰：過此又無觀。
釋曰：度中間定以上，於第二定等乃至無色界，
如所遮皆無觀，及諂誑亦無，所餘皆有。
何以故？此諂曲，佛說乃至極大梵處與梵眾相應故，上去則無。
此梵王於自大集中，阿輸實比丘問：是四大何處滅無餘？
梵王不解，作詭言答：我是大梵自在，作者化者起者，一切所有我為本因。 ^179c23

說隨地如心法數量義已。
如毘婆沙中所立，心法及異相今當說。
無羞與無慚異相云何？ ^180a1

偈曰：無羞不重德。
釋曰：於功德及有德人不尊重，於他無自在心、
無敬畏心、無隨屬他心，說名無羞。
此心對治尊重。 ^180a3

偈曰：非讚不見怖，無慚。 ^180a5

釋曰：非讚謂若事善人所訶，是名非讚。
於中不見怖，是名無慚。
此中怖謂非所愛果，能生怖畏故。
云何得知？如此為不見怖名不見怖、為見不怖名不見怖？
若爾何為？若不見怖應成無明，若見不怖應成智慧。
不見怖者，我不說不見，亦不說見。
何者為是？有小惑為此二因，說名無慚。 ^180a6

有餘師說：觀自身由過失不恥名無羞，觀他名無慚。
若爾，二觀一時云何得成？
不說如此一時觀自觀他。
何者有非恥類？若觀自身生起，說名無羞，有非恥類。
若觀他生起，說名無慚。
翻此名慚羞。由第一解，顯有尊重、有自在、
有敬畏、有隨屬名有羞，於非讚見有怖名有慚。
由第二解，顯觀自他生起恥心說名慚羞。 ^180a12

愛樂及信此二異相云何？ ^180a19

偈曰：樂名信。
釋曰：愛樂有二種，一有染污、一無染污。
此中若有染污名愛樂，如於妻子等。
若無染污名信，如於自師尊長及有德人處有信非愛樂，是信緣苦集起。
有愛樂非信，謂有染污愛樂。
有具二，謂緣滅道生信。
有非二，謂除前三句。
有餘師說。信謂於德決期，以此為先後則生愛，故信非愛。 ^180a20

復有餘師說。偈曰：重羞。
釋曰：如前說，以重為羞。
此何相？不即重名羞。
於他起自在心名重，以此為先後則生恥，
說恥為羞，是故尊重異羞。 ^180a27

偈曰：欲色有。
釋曰：於無色界無愛樂及尊重。
此義云何？信及羞是善大地故。
於彼既有前二，云何無羞？
信有二種，一信法、二信人，尊重亦爾。
信及羞，若緣人起，彼處則無，此二名愛及重。 ^180b1

覺與觀異相云何？ ^180b5

偈曰：覺觀謂麁細。
釋曰：麁細屬何法？
謂心麁細，心麁名覺，心細名觀。 ^180b6

此二於一心云何俱起？
此中有餘師說：譬如酥浮水上，於上為日光所觸，非凝非釋。
如此由覺觀相應故，心不過細亦不過麁，是故此二於一心中俱有事用。
若爾，此覺觀但是麁細因，非自麁細。
譬如水及日光是酥凝釋因，非自凝釋。
麁細由觀他成，由地品類差別故，乃至有頂應有覺觀。
復次同類生，以麁細為差別。
此義不應成，是故不可由麁細分別覺觀性異。 ^180b7

有餘師說：言語行名覺觀。
如經言：已覺已觀方有言說，非未覺未觀。
此中若麁名覺、若細名觀。
若於一心中，有別法名麁、有別法名細，此有何妨？
無妨。若有種類差別，於一生類中下上二品不得俱起，種類亦有異。
若爾，汝今應說。此不可說，是故由上下品種類異則可顯示。
若爾則不可顯示，各各自種類有上下故。
有餘師說：覺觀於一心不並起。
若爾，云何初定說具五分？
約地說五分，不由剎那。 ^180b16

慢與醉異相云何？
偈曰：心高說為慢，醉愛著自法，心起變異亂。 ^180b25

釋曰：由隨類所分別勝德，心高於他說名慢。
醉者此人於自法起愛著，其心亂昧，如飲酒惛迷，
心歡喜差別，從貪欲生說名醉。
餘師說如此。 ^180b26

說心法與心共別異已。
如是等法，佛世尊假立眾名，於正法中由此說教故。
云何釋異？ ^180b29

偈曰：心意識一義。 ^180c2

釋曰：心以增長為義，能解故名意，能別故名識。
善惡諸界所增長故名心。
或能增長彼故名心，此心為他作依止說名意，若能依止說名識。
如心意識三名一義如此。 ^180c3

偈曰：心及餘心法，有依、境界、相、相應。
釋曰：此四種名亦通一義。
此心及心法或說有依，由依根起故。
或說有境，皆能取境故。
或說有相，是所緣境隨類差別能分別故。
或說相應，平等聚集故。 ^180c7

云何平等聚集名相應？
偈曰：義有五。 ^180c11

釋曰：有五種平等類為相應義，謂依止境界取相時物平等等。
何法為物平等？如心一物，如此心法亦各各一物。 ^180c12

說心及心法廣義及差別義已。 ^180c14

偈曰：不相應諸行，至非至同分，無想處二定，壽命及諸相名聚等。 ^180c15

釋曰：如此等有為法，與心不相應、非是色性，說名不相應行。 ^180c17

偈曰：於中至得及同隨。 ^180c18

釋曰：得有二種，謂未至得、已失得，與正得同隨。
翻此名非至，義至自成。 ^180c19

此至非至屬何法？ ^180c20

偈曰：至非至屬帶，自相續。
釋曰：若法墮他相續，無至非至。
何以故？無眾生與他法相應，及與非墮相續法相應。
何以故？無有眾生與非眾生數法相應故。
於有為法如此決定。 ^180c21

若於無為法，至非至云何？
偈曰：二滅。
釋曰：一切眾生皆與非擇滅得及同隨相應，
是故於阿毘達磨藏說如此言：何者與無流法相應？
答：一切眾生亦與擇滅相應，除具縛及住初剎那人，
所餘一切聖人及所餘凡夫，皆與擇滅相應。 ^180c25

無眾生與虛空相應。
於虛空何故無非至？
若法無至，非至亦無。
所謂別法，有別法名至非至。
此執從何生？從經生。
何以故？於經中說：是十種無學法，由生、
由得、由同隨，是聖人與五分相離。
若爾，與非眾生數法至得亦應成。
何以故？由經言：比丘！
轉輪王與七寶相應，謂得同隨。
此經中說自在名得同隨。
何以故？是王於寶有自在，謂如意作。
於轉輪王經，汝執自在名得同隨；於彼經，汝執別物名得同隨。
此執何證得成？此中何執非道理？
是非道理，此至非至自性不可知，譬如色聲等，又如欲瞋等。
其事亦不可知，譬如眼耳等，離實物法故。
立此法為有，則非道理。
若汝執此至是諸法生因，於無為，此法應無。 ^181a1

若法未至及已捨，由易地及離欲，此法云何更生？
若汝說共有至得為生因，今立生相，復何所作及生生？
若此即是生因，具縛眾生下中上惑生差別，
不應有至，無差別故。
若由此法，餘法有差別生可從其起，是故至非生因。 ^181a15

有何人說此言，謂至為生因？
汝說云何成立差別因？
何以故？此至若無，聖人及凡夫若同起世心，
此人是聖、此人是凡，此差別不可成立。
已滅未滅惑有差別故，聖凡差別自成。
是義不然。何以故？
此差別云何成？此人惑已滅、此人惑未滅。
若信有至，如此等事則成，由至非至永滅離故。
此事由依止差別故成，諸聖人依止，由見道修道勝力故如此迴轉。
如不應更生二道所滅諸惑，譬如火所燋種子。
依止亦爾，不更為惑種子故說惑已滅。
惑由世間道，損壞惑種子相續中說惑已滅，翻此名未滅。
若法未滅，與此法至得相應；若此法已滅，則無至得相應。
此言唯是假說。 ^181a20

善法有二種，有不由功力生起、有由功力生起，是法說名生得及修得。
此中不由功力所生起善，於依止中善種子不破壞故，
說與至得相應；由種子破壞故，說無至得相應。
如斷善根人，此人相續中，由邪見應知善種子已破壞。
於彼相續中，善法種子非永除滅。
若善法由功力所生起，由彼正生故，於彼生中相續自在無礙故，
說與彼相應。是故此種子未拔除、非破壞，
增長自在時，此種子得至得名，無別物。 ^181b4

何法名種子？是名色於生果有能，或現時或當時，由相續轉異類勝故。
何法名轉異？是相續差別，謂前後不同。
何法名相續？生成因果三世有為法。
何者為勝類與果無間有生果能？
有處說如此，若人與貪欲同隨，則無復能修習四念處。
此經中安受貪愛說名同隨。
何以故？此人隨安受貪愛時量，無有功能修習四念處。
如此至得同隨一切種，皆是假名法，非實有物；翻此名非至得同隨。
毘婆沙師說此至非至實是有物。
何以故？我等悉檀說如此。 ^181b13

彼說此至。偈曰：於三世三種。 ^181b23

釋曰：過去諸法，有過去至、有未來至、有現在至。
如是未來、現在諸法，各有三至。 ^181b24

偈曰：於善等善等。
釋曰：若法善惡無記性，至亦次第隨法同善惡無記性。 ^181b26

偈曰：隨法界同界。 ^181b27

釋曰：若法隨與界相應，至得與法同界。
若法在欲色無色界，彼至得亦同在欲色無色界。 ^181b28

偈曰：離三界四種。
釋曰：離三界法，謂一切無流法。
此無流法至得，若略攝有四種，謂三界相應及無流界相應。
此中非擇滅至得有三界，擇滅至得或在色無色界及無流界，
道諦至得唯是無流故。
此至得若略攝，成有四種。 ^181c1

有學法至得是有學，無學法至得是無學，非學非無學法至得有差別。 ^181c6

偈曰：非學無學三。 ^181c7

釋曰：非學非無學法，謂有流及無為。
由有學等差別，此法至得成三種有流至得，
謂非學非無學法，及非聖人所得非擇滅擇滅至得。
是擇滅學無學道所得，此至得亦是學無學。 ^181c8

見修二道所應滅惑至得，次第應為見修二道所破。
若非二道所滅法至得則有差別，今當說。 ^181c12

偈曰：非所滅二種。
釋曰：非所滅法，謂無流法。
此中非擇滅至得，唯修道所斷，及非聖人所得擇滅至得。
聖人所得擇滅至得，唯是無流，故非所滅。
道諦至得亦如此。 ^181c14

前說於三世三種，此是總說，為簡別此總說故說此偈。 ^181c18

偈曰：無記至俱起。
釋曰：若無覆無記法至得，但有現在，無過去未來，此法力弱故。
此法若過去，至得則過去。
此法若現在，至得則現在。 ^181c19

一切無覆無記至得皆如此耶？ ^181c22

偈曰：除二通、變化。
釋曰：二通慧是無記，變化亦爾。
除此三，所餘悉同，此三勢力強故。
由加行勝類成就故，故此至得通三世。
工巧處無記及別威儀無記，極所數習，有餘師欲此至得同三世。 ^181c23

唯無覆無記至得但現在耶？ ^181c27

偈曰：又覆無記色。
釋曰：有覆無記有教色至得但現在。
何以故？若最上品不能起長無教色故，是故力弱。 ^181c28

如無記法至得有差別，善惡法至得為有如此差別不？
答：有。 ^182a1

偈曰：欲界色無前。 ^182a2

釋曰：於欲界色過去一向無至得，現在及未來皆有至得。 ^182a3

如至得，非至得亦有如此差別不？
答：無。何者？ ^182a4

偈曰：非至無污記。 ^182a5

釋曰：一切非至唯無覆無記。
約世差別云何？ ^182a6

偈曰：去來世三種。
釋曰：現世法非至得但現世，若過去、未來法非至得各有三世。 ^182a7

偈曰：欲等無垢有。 ^182a8

釋曰：亦有三種非至，欲界法非至得，或在欲界或在色無色界。
如此色界無色界無流界非至得亦爾。 ^182a9

無有非至得是無流。
何故如此？ ^182a11

偈曰：許聖道非至凡夫性。 ^182a12

釋曰：如發慧阿毘達磨藏說，何法名凡夫性？
非至得聖法，非至得即是非至。
若非至聖法是凡夫性，凡夫性不應成無流。 ^182a13

不得何聖法？一切聖法不別說故。
非至得者，離實有得。
若不爾，佛世尊與聲聞獨覺性不相應故，應不成聖。
若爾應作決定說，定非至得聖法，不應說定言。
何以故？是直文句能為決定，譬如說人食水食風。 ^182a15

有餘師說：不得苦法智忍及俱起法名凡夫性，亦不可說由捨此還成凡夫。
何以故？此苦法智忍及俱起法非至得，永滅除故。
若爾，苦法智忍及俱起法亦有三性。
非至得何法？一切。
若爾，如前難過失更至。
亦如前救。若爾，立文句之功，此復何用？
若立如此則為最勝，如經部師所說。
經部執云何？若未曾起聖法相續，名凡夫性。 ^182a20

復次此非至云何？
滅是法是非至得。 ^182a27

偈曰：由至度餘地則捨。 ^182a28

釋曰：如非至得聖道名凡夫性，由至得聖道即捨凡夫性，或由度餘地。
所餘諸法非至，應如此思。
非至非至若生起，非至至若斷，說捨非至。 ^182a29

非至及至為更有至非至不？
此二各各有二。若爾，於至非至有無窮過失。
無無窮過失，更互相應故。
法若生以自體為第三生：第一本法，第二本法至得，第三至得至得。
此中由至得生相續，與本法相應及與至得至得相應。
由至得至得生相續，但與至得相應。 ^182b3

若作如此，是本法以自體為第三。
若善若染污，於第二剎那有三至得生，
復有三同隨至得俱生，合成六。
於第三剎那，第一第二剎那所生諸法，
有九大至得共同隨至得成十八物，如此後後增長生故。
諸至得流，一切過去未來大惑小惑剎那、
一切生得善剎那，共相應及俱生法至得，無始無終輪轉生死眾生中。
隨一眾生剎那剎那起成無邊物，隨一一諸眾生身相續剎那亦如此。 ^182b9

今諸至得最大集會希有生起，唯有一德，
謂不相礙，故得處所。
若不爾，於一人，虛空亦非其器，何況第二。 ^182b17

何法名同分？
偈曰：同分眾生等。
釋曰：有物名同分，謂眾生等類。
於阿毘達磨藏說此，名謂聚同分。
此有不異異，不異謂一切眾生與眾生同分，
隨一眾生同分，於一切眾生悉有故。
異謂是一切眾生同分，由界地道雜生男女優婆塞比丘有學無學等差別，
各不相應故。亦有法同分，由陰入界等故。
不異如前。若無聚同分，非別有實物於眾生，
由種種別類更互不同，此亦眾生、彼亦眾生，如此同智及同言說不應得成。
陰等同智及同言說亦爾。 ^182b20

有退亦生不捨，聚同分不得，同分不立，此成四句。
第一句者從此退於中更受生。
第二句者入正定聚。
何以故？此人捨凡夫聚同分，得聖人聚同分。
第三句者由度餘道。
第四句者除前三句。 ^182c1

若有實物名凡夫同分，何用別立凡夫性。
何以故？若離人同分，無別人性可分別。
復次世間亦不曾見有人同分法，以無色故。
智慧亦不能分別眾生生類不異。
但許如此眾生同分若實有，於中何所能作？
復次云何不許非眾生有同分？
如舍利穀麥豆波那婆菴羅鐵金等，自性類等故，
如此等同分更互有異，云何可說不異同分？
若爾，鞞世師外道由此執得顯成。
何以故？此執即是鞞世師悉檀。
彼立六句義中，此執是同異句義。
由此法於不同物中生起同智，說名同異。 ^182c5

毘婆沙師說：彼執有異。
彼謂同異唯是一物遍在多物。
眾生同分則不爾，若顯成若不顯成實有同分，由經所證。
佛世尊說：若此人還成此類。
謂於人聚同分實有如此說，非說別有物。
若爾，此經所顯同分是何法？
是有為法。如此生起，於中假說人天等。
如說舍利穀等同分。
如此義非毘婆沙師所讚許。 ^182c16

何法名無想有？ ^182c22

偈曰：無想於彼天，能滅心心法。 ^182c23

釋曰：於無想眾生天中受生，有法能遮滅彼心及心法，此說名無想有。
由此法心及心法於未來中暫時不起、
於生無有功能，如堰遏江水。 ^182c24

此法一向。偈曰：果報。
釋曰：此是何業果報？
無想定業。 ^182c27

於何處眾生有此無想天？
偈曰：諸廣果。 ^182c28

釋曰：有諸天名廣果，於彼一處有眾生名無想天，如初定中間。
彼眾生為一向無想、為或暫一時有想故名無想？
有時有想，謂受生時退墮時，於長時起想故，彼眾生從此處方退墮。
經言如此。於彼眾生如久時熟眠覺起。
即便退墮，必欲界受生，更無餘處。
由宿世定業功能盡故，不能生長未曾有業故，譬如放箭速疾勢盡故即便墮地。
若眾生必應生彼天，此眾生定有欲界後報業，譬如北鳩婁必有生天後報業。 ^182c29

阿毘達磨藏說：何者為二三摩跋提？
無想定及滅想受定。
何法名無想定？如前所說。
無想有能滅心心法。 ^183a9

偈曰：如此無想定。 ^183a11

釋曰：無想觀行人定，名無想定。
又此定無想，名無想定。
此定能遮滅心及心法，是如此言所引。 ^183a12

此定在何處？
偈曰：後定。 ^183a14

釋曰：最後定，謂第四定最上品。
此定於中相應，非於餘地。 ^183a15

何用修此定？
偈曰：欲解脫。 ^183a16

釋曰：諸外觀行人執此定為決定出離，是故由求解脫故修習此定。 ^183a17

無想有是果報故。
成無記法。 ^183a18

此定，偈曰：善。
釋曰：此無想定一向是善，此定於無想天五陰為果報。 ^183a19

若善，於三報位中是何位？ ^183a20

偈曰：必有生報。
釋曰：此定唯生報，非現報及後報，亦非不定報。
若人已生起此定，後更退失彼，說此人必還更得受無想天生。
是故若人得此定，必不得入正定聚。 ^183a21

此定但凡夫所得。
偈曰：非聖。
釋曰：聖人不得修習此定，彼見此定如見深坑。
何以故？若人於此定起解脫心乃修此定，聖人於生死不起解脫心。 ^183a25

聖人若已得第四定，為於過去未來得此定不？
猶如諸定，非聖亦不得。
何以故？此定若已曾數數所習，大功用所成故，又無心故。 ^183a28

偈曰：一世得。
釋曰：但一時得，謂現在得。
如波羅提木叉戒得，此定於第二剎那有過去至得。
乃至未捨此定，無心故於未來無修。 ^183b2

今滅心定其相云何？
偈曰：滅定亦如此。 ^183b5

釋曰：如無想定，無心定亦如此。
如此言引何義？能滅心及心法。 ^183b6

此二定異相云何？ ^183b7

此定，偈曰：為靜住。
釋曰：寂靜住想為思惟先故，聖人修此定。
彼定解脫想為思惟先，彼與第四定同地。 ^183b8

此定，偈曰：有頂。
釋曰：此定以非想非非想為地。 ^183b10

此定，偈曰：善。
釋曰：此定必是善，無染污故，非無記。 ^183b11

雖復是善，偈曰：二報不定。 ^183b12

釋曰：此定由二因有二報，或生報或後報。
有時於果報不定，有時無果報。
若得定人般涅槃，此定於有頂以四陰為果報。 ^183b13

此定一向。偈曰：唯聖。 ^183b15

釋曰：但聖人能得此定非凡夫。
何以故？凡夫不能得修此定，怖畏斷絕故。
又由聖道力所生起故。
云何如此？於中生現世涅槃願樂故，此定雖是聖人所得，非離欲所得。 ^183b16

云何得？
偈曰：由修得。
釋曰：此定由修習力得，非過去得，未來不可修，由心力強故成。 ^183b20

若爾，於佛世尊亦由修習得耶？
不。云何？ ^183b22

偈曰：菩提得。
釋曰：諸佛世尊與盡智同時得此定。
何以故？諸佛無有一德由功用得，由一切圓德現前皆隨佛欲成故，
是故一切功德於佛悉是離欲所得。 ^183b23

若爾，先未生滅心定，於盡智時佛世尊云何成俱解脫人？
得成如於已生，此中得自在故。
西國諸師說：菩薩在有學位，先已生此定，後方得菩提。
云何不許如此？若爾，與大德優波掘多所造
《道理足論》彼順成證。
彼論說：先已起滅想受定，後方得盡智。
應說如來如此。 ^183b26

偈曰：非前。 ^183c3

釋曰：罽賓國毘婆沙師說：先入無心定後得盡智。
是義不然。 ^183c4

何以故？
偈曰：三十四念得故。 ^183c5

釋曰：彼說三十四心剎那中菩薩得無上菩提。
在四諦觀有十六心剎那，於離欲有頂有十八心剎那，
為除有頂九分惑，由修九品次第道九品解脫道故。
合此心足三十四剎那，菩薩先已離欲無所有處，
後方入正定聚，下地諸惑不復更除滅，
是故於此中間不同類心不生起故，無道理得入滅心定。 ^183c6

此何所為？若於中間不同類心生起現前有更起心，
諸菩薩無更起心，實如此無更起心，不由無流道不更起。
若爾立不更起，云何佛說：我未壞金剛座，乃至未得諸流盡。
如此意無改故，是故說無更起，於一坐時一切事究竟故。
此義如前，是外國諸師所說。 ^183c12

若此二定，多種別異相。 ^183c18

偈曰：二依欲色。
釋曰：此二定，謂無想定、無心定，依欲色二界修得。
若人不許於色界修得無色定，是伽蘭他於此人相違。
或時色有不成有，此中有五種判：一色界眾生；
二有想諸天住於不同分心；三入無想定；
四入無心定；五無想諸天。
已得無想天生，各是彼有。
由此文句，是故此二定，決定依止欲色二界。 ^183c19

此中是二定差別。
偈曰：滅定初人道。 ^183c26

釋曰：此滅心定，初於人道中修得已，昔經退人後方於色界修得。 ^183c27

於滅心定為退不？
說有。若不爾，則與大德優陀夷經相違。
經言：淨命！有諸比丘在正法內，具清淨戒、
具清淨定、具清淨慧，是人數數入觀，修滅想受定，數數出觀則有是處。
應如實知。此人於現法先若不得知已根，
及於臨死時由身破滅故，過段食諸天，
隨一意生諸天中，或於中受生。
此人於中生已，數數入無心定觀，不更出此定，無有是處。
應如實知。此中意生天者，世尊說是色界，
是定與有頂相應，若人得此定不退。
云何得於色界受生？ ^183c28

有餘部執，此滅心定以第四定為地。
於此部，若離退墮，是義亦成。
是義不得成，謂無心定以第四定為地。
何以故？由經言故。
經說有九種次第定。
若有如此，決定超越定，云何得成此定次第決定？
約初學人。若觀行人已至定自在位，超越亦得。 ^184a9

修如此二定，約地有差別：一以第四定為地，一以有頂為地。
復由加行有異，謂解脫靜住想，為思惟先所修習故。
復由相續有異，謂生在凡夫聖人相續中故。
復由果有異，謂無想有及有頂為果故。
復由受報有異，謂定受報不定受報及二受報故。
復由初生有異，謂於二界及於人道初生故。 ^184a15

云何此二定同滅離心及心法為自性，
說第一為無想定，說第二為滅想受定？
由違逆想、違逆想受故，此二修觀得成。
譬如於他心通中亦知他受等，但說名知他心通。
今云何從久久時滅心後更生心？
毘婆沙師說：雖復過去，以是有故，是故前滅成後次第緣。
有餘師說：云何於無色界生眾生，色久久時斷盡，後時更生色？
此色定從心生，不從色生。
若爾，心亦從此有根身更生，不從心生。
何以故？此二更互為種子，謂心及有根身。
宿舊諸師皆說如此。 ^184a21

大德婆須蜜多羅於問中說：若人執滅心定無心，
此人則有如此失，我今執滅心定有心。
大德瞿沙說：此執不然。
若識有，從三和合有觸。
佛世尊說：依觸生受想作意等。
是故於此定中，想受等法不應滅。
若汝言佛世尊說緣受生愛，今有受於阿羅漢愛不生，
如此於無心定雖復有觸，受想等不生。
是義不然，有簡別故。
緣無明觸所生受則貪愛生起，於生受中不簡別觸，是故此義不平。
是故毘婆沙師說：滅想受三摩跋提必定無心。
若無心，云何成三摩跋提？
由成立四大平等義，復由三摩跋提心故至此定。 ^184b3

此二定為由實物有、為由假名有？
彼說實有物，由能遮礙心相續生故。
是義不然，由三摩跋提心此心相續斷故。
三摩跋提心與餘心相違生起，由此心生起，
於中間時唯餘心不生起為相故，無有別物。
此定能引與餘識相違，相續為依止故，名三摩跋提。
此定唯心心法不起為相，若觀行人出定，
此定先無後無故，此定假說名有為。 ^184b14

復次此定唯能令依止如此平等故，名三摩跋提。
應知無想有亦如此。
此定但心於此位中與心生起相違，此心唯不起，假說為無想。
有毘婆沙師不說如此，彼執實有物。
阿毘達磨俱舍釋論卷第三
 ^184b22
