緣起聖道經
translator:: 大唐三藏法師玄奘奉　詔譯
jing:: 
如是我聞：
一時薄伽梵在室羅筏國，住誓多林給孤獨園，
與大苾芻眾千二百五十人俱，及諸菩薩摩訶薩等無量大眾。 ^827b27

爾時世尊告諸大眾：「吾未證得三菩提時，
獨處空閑，寂然宴坐，發意思惟：『甚奇！
世間沈淪苦海，都不覺知出離之法，深可哀愍。
謂雖有生、有老、有死，此沒、彼生，而諸有情不能如實知生、老死出離之法。』 ^827c1

「我復思惟：『由誰有故而有老死？
如是老死復由何緣？』
我於此事如理思時，便生如是如實現觀：『由有生故便有老死。
如是老死由生為緣。』 ^827c6

「我復思惟：『由誰有故而得有生？
如是生者復由何緣？』
我於此事如理思時，便生如是如實現觀：『由有有故便得有生。
如是生者由有為緣。』 ^827c9

「我復思惟：『由誰有故而得有有？
如是有者復由何緣？』
我於此事如理思時，便生如是如實現觀：『由有取故便得有有。
如是有者由取為緣。』 ^827c12

「我復思惟：『由誰有故而得有取？
如是取者復由何緣？』
我於此事如理思時，便生如是如實現觀：『由有愛故便得有取。
如是取者由愛為緣。』 ^827c15

「我復思惟：『由誰有故而得有愛？
如是愛者復由何緣？』
我於此事如理思時，便生如是如實現觀：『由有受故便得有愛。
如是愛者由受為緣。』 ^827c18

「我復思惟：『由誰有故而得有受？
如是受者復由何緣？』
我於此事如理思時，便生如是如實現觀：『由有觸故便得有受。
如是受者由觸為緣。』 ^827c21

「我復思惟：『由誰有故而得有觸？
如是觸者復由何緣？』
我於此事如理思時，便生如是如實現觀：『由有六處便得有觸。
如是觸者六處為緣。』 ^827c24

「我復思惟：『由誰有故而有六處？
如是六處復由何緣？』
我於此事如理思時，便生如是如實現觀：『由有名色便有六處。
如是六處名色為緣。』 ^827c27

「我復思惟：『由誰有故而有名色？
如是名色復由何緣？』
我於此事如理思時，便生如是如實現觀：『由有識故便有名色。
如是名色由識為緣。』 ^828a1

「我齊此識，意便退還，不越度轉，謂：『識為緣而有名色；
名色為緣而有六處；六處為緣而有其觸；
觸為緣受；受為緣愛；愛為緣取；取為緣有；
有為緣生；生為緣故便有老死、愁、歎、憂、
苦、擾、惱生起。如是積集純大苦聚。』 ^828a4

「我復思惟：『無有誰故而無老死？
由誰滅故老死隨滅？』
我即於此如理思時，便生如是如實現觀：『無有生故便無老死。
由生滅故老死隨滅。』 ^828a10

「我復思惟：『無有誰故而無有生？
由誰滅故此生隨滅？』
我即於此如理思時，便生如是如實現觀：『無有有故便無有生。
由有滅故生即隨滅。』 ^828a13

「我復思惟：『無有誰故而無有有？
由誰滅故此有隨滅？』
我即於此如理思時，便生如是如實現觀：『無有取故便無有有。
由取滅故有即隨滅。』 ^828a16

「我復思惟：『無有誰故而無有取？
由誰滅故此取隨滅？』
我即於此如理思時，便生如是如實現觀：『無有愛故便無有取。
由愛滅故取即隨滅。』 ^828a19

「我復思惟：『無有誰故而無有愛？
由誰滅故此愛隨滅？』
我即於此如理思時，便生如是如實現觀：『無有受故便無有愛。
由受滅故愛即隨滅。』 ^828a22

「我復思惟：『無有誰故而無有受？
由誰滅故此受隨滅？』
我即於此如理思時，便生如是如實現觀：『無有觸故便無有受。
由觸滅故受即隨滅。』 ^828a25

「我復思惟：『無有誰故而無有觸？
由誰滅故此觸隨滅？』
我即於此如理思時，便生如是如實現觀：『無六處故便無有觸。
六處滅故觸即隨滅。』 ^828a28

「我復思惟：『無有誰故而無六處？
由誰滅故六處隨滅？』
我即於此如理思時，便生如是如實現觀：『無名色故便無六處。
名色滅故六處隨滅。』 ^828b2

「我復思惟：『無有誰故而無名色？
由誰滅故名色隨滅？』
我即於此如理思時，便生如是如實現觀：『無有識故便無名色。
由識滅故名色隨滅。』 ^828b5

「我復思惟：『無有誰故而無有識？
由誰滅故此識隨滅？』
我即於此如理思時，便生如是如實現觀：『無有行故便無有識。
由行滅故識即隨滅。』 ^828b8

「我復思惟：『無有誰故而無有行？
由誰滅故此行隨滅？』
我即於此如理思時，便生如是如實現觀：『無無明故便無有行。
無明滅故行即隨滅；由行滅故識亦隨滅；
由識滅故名色隨滅；名色滅故六處隨滅；
六處滅故觸亦隨滅；由觸滅故受亦隨滅；
由受滅故愛亦隨滅；由愛滅故取亦隨滅；
由取滅故有亦隨滅；由有滅故生亦隨滅；
由生滅故老死、愁、歎、憂、苦、擾、惱皆亦隨滅。
如是永滅純大苦聚。』 ^828b11

「我復思惟：『我今證得舊道、舊徑、舊所行跡、古昔諸仙之所遊履。』 ^828b21

「譬如有人遊行曠野、嶮穢、稠林，歘然值遇舊道、
舊徑、舊所行跡、古昔諸人甞所遊履。
彼即尋行。既尋行已，見舊城郭、古昔王都，
園林、池沼無不具足，淨妙街衢甚可愛樂。
其人見已，如是思惟：『我今宜應速詣王所，啟白斯事。』
爾時彼人便到王所，啟白王言：『大王當知！
我有因緣遊行曠野、嶮穢、稠林，歘然值遇舊道、
舊徑、舊所行跡、古昔諸人甞所遊履。
我即尋行。既尋行已，見舊城郭、古昔王都，
園林池沼無不具足，淨妙街衢甚可愛樂。
大王！今者若都彼城，定使大王昌隆廣大，
安隱，豐樂，人民熾盛。』
爾時其王便都彼城。
後時王都昌隆廣大，安隱，豐樂，人民熾盛。 ^828b23

「我亦如是。今已證得舊道、舊徑、舊所行跡、古昔諸仙甞所遊履。
何等名為舊道、舊徑、舊所行跡、古昔諸仙甞所遊履？
當知即是八支聖道，謂初正見，次正思惟、
正語、正業、正命、正勤、正念、正定，惟至第八。
如是名為舊道、舊徑、舊所行跡、古昔諸仙甞所遊履。
我昔尋行。既尋行已，曾見老死，見老死集，
見老死滅，見於老死趣滅行跡。
如是曾見生、有、取、愛、受、觸、六處、名色、識、
行，曾見行集，曾見行滅，曾見於行趣滅行跡。
我於此法自然通達。
現等覺已，告諸苾芻、諸苾芻尼、鄔波索迦、
鄔波斯迦，及告種種外道、沙門、諸婆羅門、雜出家類無量大眾。
是諸苾芻若於此中能正修行成能證者，便能證得正理法善。
諸苾芻、苾芻尼、鄔波索迦、鄔波斯迦無量大眾，
若於此中能正修行成能證者，便能證得正理法善。
如是乃能增廣梵行，亦當饒益無量眾生，為諸天人正善開示。」 ^828c7

時諸苾芻及諸菩薩摩訶薩等無量大眾，
聞佛所說，歎未曾有，皆大歡喜，信受奉行。
緣起聖道經
 ^828c24
