
jing:: 四教義卷第十
author:: 天台山修禪寺智顗禪師撰
五明十地者。此是聖種性位。
從此位見佛性。發中道第一義諦觀。
雙照二諦心心寂滅。
自然流入薩波若海。
證無作四諦。一實平等法界圓融。
從初地至佛地。皆斷無明。
但以位約分為三道。
初地名見諦道。二地至六地名為修道。
從七地已去。名無學道。
十地者。初歡喜地。
二離垢地。三明慧地。
四焰慧地。五難勝地。
六現前地。七遠行地。
八不動地。九善慧地。
十法雲地。此十通名地者。
一能生成佛智慧住持不動。
二能以無緣大悲荷負一切。
故名地也。初歡喜地名見道者。
初發真中道見佛性理。
斷無明見惑。顯真應二身。
緣感即應百佛世界。
現十法界身。入三世佛智地。
能自利利他真實大慶。
故名歡喜地。大涅槃經云。
菩薩聖行滿。即是住於無所畏地。
即是初地。初地菩薩離五怖畏。
無死畏。無不活畏。
無惡道畏。無惡名畏。
無大眾威德畏。涅槃經雖不作此名。
義推孱同。若言不畏貪欲恚癡。
內無三毒。外離八風。
無惡名畏也。若言不畏地獄等。
即無惡道畏。若言不畏沙門婆羅門即無大眾畏。
今既入無畏地。見中道則無二死。
故言無死畏也。法身常命以顯無不活畏也。
以得入此地故。則具二十五三昧。
破二十五有。顯二十五有之我性。
我性即是實性。是名慧行成就。
得五三昧即五行成就。
住於無畏之地。即得初地之名也。
就此即為五意。一明得二十五三昧聖行成。
二明梵行。三明天行。
四明嬰兒行。五明病行。
一明得二十五三昧聖行成者。
即為三意。一釋二十五三昧名。
二正修明二十五三昧成。
三外用利物。一釋二十五三昧名者。
略為四意。即是約四悉檀而立名也。
一者隨時趣立名。
二隨便立名。三隨對治立名。
四隨理立名。一隨時立名者。
譬如人有二十五子。
隨時名作一字。大者初生為作一字。
次者後生。又作一字。
不可見大兒名。此亦令第二者名此。
如是則不濫。此二十五名亦如是。
各舉一名令世諦不亂。
世間名字皆爾。不可求定實也。
二者隨二十五有便而立名。
若作餘名事義非不便。
是故隨便立名也。
三者隨對治立二十五三昧名。
各治一有用是故對治立名。
四者隨理立名者。
此二十五三昧不出法性理。
理合於義。從義而立名。
名義雖異理實無別。
約此四意故。得立二十五三昧名也。
詳經文意。多有對治約理兩義。
以立二十五三昧名。
二正釋二十五三昧修成者。
一一三昧中皆有四意。
一出諸有行業惑障。
二用三昧治破。三結成三昧。
四慈悲破有。一一悉具此四意也。
初明無垢三昧破地獄有。
即為四意。一明業結者。
罪之尤重莫若地獄。
惡業垢重見思垢塵沙垢無明垢。
二明用三昧破無明者。
菩薩為破是諸垢故。
修前根本戒破惡業垢。
修前八背捨等定伏見思垢。
修有作無生等慧斷見思垢。
修無量慧破塵沙垢。
修無作慧破無明垢。
三明結成三昧者。
破見思垢故真諦三昧成。
破惡業垢及塵沙垢故。
俗諦三昧成。破無明垢故。
中道第一義三昧成。
四明慈悲利物。菩薩已自破地獄垢故得三諦三昧。
有大慈悲冥薰法界。
眾生有機關於慈悲。
以王三昧力。法性不動而能應之。
如婆藪調達。應入地獄。
隨其所宜。而為說法破地獄有。
如聖行品所明。自修戒定慧等諸行。
故自證三諦三昧成。
於聖行中有慈悲誓願。
故破他三諦上垢。
亦破他三諦上惡業煩惱垢。
自既無垢。令他無垢。
故此三昧名無垢三昧也。
因此下具此四意類前可知。
次明不退三昧破畜生有者。
畜生無慚無愧。起惡業故退失善道。
見思故退失。塵沙故退。
無明故退。菩薩為破諸退故。
修戒忍破惡業退。
修定伏見思退。修生滅無生慧。
破見思退。修無量慧破塵沙退。
修無作慧破無明退。
見思破故位不退三昧成。
塵沙破故行不退三昧成。
無明破故念不退三昧成。
自以修行力破三種退。
成三不退。自得三諦三昧。
慈悲之力冥薰法界。
隨畜生有機感。或為象王啄鳥大鷲之身。
隨其所宜而生其中。
現為說法破畜生有。
自既不退令他不退。
故此三昧名不退三昧也。
次心樂三昧破餓鬼有者。
餓鬼有常為慳惡業纏繞貪愛飢餓苦。
見思煩惱苦。塵沙無知苦。
無明闇弊苦。菩薩為破是諸苦。
修戒施破慳惡業苦。
修定伏見思苦。修生滅等慧破見思苦。
修無量慧破塵沙苦。
修無作慧破無明苦。
破見思苦真諦無為心樂三昧成。
破慳惡業塵沙苦。
俗諦分別多門心樂三昧成。
破無明苦中道常樂三昧成。
以自修行證得三樂三諦三昧。
以諸行中慈悲之力薰。
現諸鬼形聲。施令得飽滿而為說法。
令破三種苦得三種樂。
菩薩自得此樂。又令他得樂。
是故三昧名心樂三昧也。
次歡喜三昧。破修羅。
有修羅多忿恚惡業怖。
見思怖塵沙怖無明怖。
菩薩為破是諸怖故。
持戒精進而修習諸行。
不破歡喜破惡業怖。
修禪悅喜伏見思怖。
修生滅無生滅等慧得喜覺喜破見思怖。
修照鏡喜及無量惠破塵沙怖。
修無作慧破無明怖。
見思破故真空喜悅三昧成。
惡業塵沙破故。一切眾生喜見三昧成。
無明破故喜王三昧成。
以自修行力。得如此三諦歡喜三昧。
以諸行中慈悲之力。
薰修羅有而生其中。
軟語調伏而為說法。
破修羅有令得無怖。
自無三怖自證三喜。
令他無怖。令他得歡喜。
是故三昧名為歡喜三昧也。
次日光三昧破弗婆提有者。
日初出於東隨便為名。
日譬智光能照迷闇。
破惡業迷闇。見思塵沙迷闇。
無明迷闇。菩薩為照此諸迷闇故修善業戒光。
修禪定流光。修生滅無生滅一切智光。
修道種智光。修一切種智光。
明生闇滅。以善戒光破惡業闇。
以禪定光伏見思闇。
以生滅無生滅光破見思闇。
修無量道種智光。
破塵沙闇。修無作一切種智光破無明闇。
破見思闇故。一切智日光三昧成。
破塵沙闇故。道種智日光三昧成。
破無明闇故。一切種智日光三昧成。
以修行力自證如是三諦三昧。
以慈悲力薰弗婆提有。
應現說法破其三迷。
顯三諦智日故。此三昧名為日光三昧也。
次月光三昧破瞿耶尼有者。
月之初生光現於西。
此隨便立名也。月光亦譬破闇。
釋三昧四意。類日光三昧可知。
次熱焰三昧破欝單越有者。
北方是陰地氷結難消。
自非熱焰終不消也。
欝單越人。氷執無我我所。
難可化度。非智火熱焰。
無我我所心終不可消。
破無我我所。乃是妄計無我我所理。
實猶有性。人我之惑。
有法我惑真如我惑。
氷蟄未融也。菩薩為破此諸我惑氷執。
修生滅等真無我慧。
破性人我惑。修無量四諦慧破法我惑。
修無作四諦慧。破真如我惑。
若得真人空智焰。
破性人我惑。真諦三昧成。
得真法空智焰。破法我惑。
得俗諦三昧成。故能如空種欝樹。
空順俗以化物也。
得真如無我智焰。
破真如我惑。知非我非無我。
是真我義。無我法中有真我。
即見欝單越之我性。
即有三昧成。心心寂滅也。
菩薩自證三諦三昧。
慈悲力故現欝單越形聲。
破北方無我我所。
令成真我三昧。故此三昧名為熱焰三昧也。
次如幻三昧破閻浮提有者。
南方果報雜雜。壽命短促不定。
猶如幻化。此是心幻出生惡業果。
幻出煩惱幻出無知。
幻出無明。一切眾生不知如幻。
今菩薩為破是諸幻故修三種三昧。
修真諦三昧幻出無漏。
破見思之幻。修俗諦三昧幻出道種智。
破無知之幻。修中道三昧幻出一切種智。
破無明之幻。修行力故自證三諦三昧。
成慈悲力故破他力成。
是故名為如幻三昧也。
次不動三昧。破四天王有者。
此天守護國土。遊行世界身報流動。
此則是果報動。見思動無智動無明動。
一心修善不動。及修背捨等不動業。
破果報動。真慧不動破見思動。
出假慧不動破無知動。
中道慧不動如須彌頂。
破無明動。修行力故自證三種不動。
慈悲力。故破他三動。
故此三昧名為不動三昧。
次難伏三昧破三十三天有者。
此天居四天之頂。
即是果報難伏。見思難伏無知難伏。
無明難伏。菩薩為破其高心。
是故修戒定智。破果報難伏。
修生滅無生滅。故破見思難伏。
自行力故成三難伏。
慈悲力故破他三難伏。
故此三昧名為難伏。
三昧次悅意三昧破炎摩天有者。
此天虛空無刀杖畏。
以之為悅。實非是悅。
未有不動業悅。未有無漏悅。
未有道種智悅。未有中道悅。
菩薩為破此故。修四諦觀八背捨中禪悅。
破其動散不悅。生滅無生滅慧破其有漏不悅。
無量慧破其沈空不悅。
無作慧破其二邊不悅。
以無生悅故真諦三昧成。
出假稱機之悅故俗諦三昧成。
中道悅意故中道三昧成。
自行力故自證三昧成。
以慈悲力故破他三昧成。
故名悅意三昧也。
次青色三昧破兜率天有者。
此天果報樂青眼翫皆青。
菩薩為破此有。故修第一義。
非青真見青真。非青假見青假。
故得中道。見青中道破其青有。
義推可知。次黃色三昧破化樂天有。
次赤色三昧破他化自在天有。
類前青色三昧可解。
次白色三昧破初禪有者。
初禪離欲界五蓋不善。
即是定心善白。但未離見思塵沙無明等黑。
菩薩為破是諸黑行故。
修三諦白法。破戒之義推之可知。
次種種三昧破梵王有者。
梵王主三千大千。
大千品類既多。故有種種之號。
為破其種種故修種種空。
入種種假。見種種中道。
如來藏多所含藏。
名種種三昧也。義推可知。
次雙照三昧破二禪有者。
二禪獨有內淨喜兩支故。
受雙名。菩薩為破此雙故。
修雙空雙假雙中。
雙照二帝。義推可知。
次雷音三昧破三禪有者。
此禪受樂最為第一。
著樂深入如氷魚蟄蟲。
菩薩為破此樂故。
用三諦雷音以驚駭。
推之可解。次霔雨三昧破四禪有者。
四禪如大地具種種芽。
若不得雨芽則不生。
一切善根。在四禪中。
若三諦雨三智善發生也。
義推可解知。次如虛空三昧破無想天有者。
此是外道天實非無想。
而計為無想涅槃。
如小兒夢尿。菩薩為破是有故。
以三諦空破無想故言如虛空三昧次照鏡三昧破那含有者。
修薰禪隨禪生此。
雖得淨色不能知。
色如鏡像。菩薩知色如鏡像即空。
分別無量像依鏡。
即見本性中道。成三諦三昧破那含有也。
次無礙三昧破空處有者。
此處得出色籠飄颺無礙。
未是三諦三昧之無礙礙。
見思礙塵沙礙無明等礙。
菩薩為修三諦三昧破是諸礙。
故名無礙三昧次常昧三破識處。
有識相續不斷即無常。
菩薩為破此無常。
故修數緣常。化用相續常佛性常湛然常破之。
次樂三昧破不用處有者。
此不用處如癡。癡故是苦。
菩薩用三諦三觀三昧。
破得三諦三昧樂。
是為樂三昧次我三昧破非想天有者。
此天最頂計為涅槃真我。
菩薩見此。猶有細煩惱不自在。
即是見思不自在。
塵沙不自在。無明不自在。
何得是我。為破此我故。
修三諦三昧破之。
令得無我。隨俗我八自在我。
是故名我三昧。二十五有三昧用自除二十五三昧。
一有之中悉有三諦。
三昧菩薩自修三諦三昧。
自除二十五有三諦之惑。
以慈悲力。除他二十五有三諦之惑。
由是得二十五三昧之名。
或從無住之本。用四悉檀立二十五有名。
如說。通言三昧名調直定也。
真諦三昧以離愛見而為調直。
俗諦三昧以稱機為調直。
中道三昧以無二邊之曲為調直。
是故皆名三昧。若但入空之直不為直。
聲聞人得入空非王三昧。
若入假亦非究竟。
菩薩雖得道種智。
亦不名王三昧。以得中道三昧故稱之為王。
以二十五三昧。一一皆有中道三昧故。
故稱二十五三昧。
悉是王三昧。涅槃經云。
是二十五三昧名諸三昧王。
若入王三昧。一切三昧悉入其中。
是故菩薩住不動地。
具得此二十五三昧種種力用。
須彌高廣內於芥子。
吞吐出沒變通自在。
能入地獄不受碎身等苦。
若聖行成能有是事。
具如涅槃經說。三明外用利物者。
所謂能隱顯二種利益者。
入王三昧。一切三昧王悉入其中。
是故一切眾生受諸苦惱。
一心歸依稱名求乞救護。
菩薩住三昧中即觀三業皆得解脫。
解脫有八種。一破二十五有果報之苦。
二破二十五有因苦。
三破聲聞二十五有見思煩惱苦。
四破緣覺二十五有見思煩惱苦。
五破三藏菩薩二十五有見思煩惱苦。
六破通教三乘人二十五有見思煩惱苦。
七破別教菩薩二十五有恒沙無知別惑苦。
八破圓教菩薩二十五有三諦無明之惑苦。
一心稱名皆得解脫。
意在此也。故說二十五三昧。
能破二十五有也。
二顯利益者。即是住二十五三昧。
十法界眾生機緣來感。
普現色身八番與眾生樂。
如觀音普門示現神通之相也。
若有眾生。應以佛身得度者。
即能八相成道現身說法。
即是此經明住不思議解脫。
種種示現也。此菩薩初地聖行滿足。
具無緣大慈大悲。
如磁石吸鐵也。二明梵行者。
即是無緣慈悲喜捨。
菩薩以大涅槃心。
修於聖行得無畏地。
有二十五三昧無方大用。
爾時慈悲是真梵行。
非餘梵天所修。四無量心。
亦非三藏教通教等眾生緣法緣之慈悲也。
菩薩爾時。以此慈悲無緣無念。
薰修眾生行無不成辨。
此之梵行即是一切法故。
涅槃經云。慈即如來悲即佛性。
慈若不具足。佛十力三十二相四無畏者。
非如來慈故。智力弘深能具足一切福德。
以自莊嚴名梵行也。 ^755c7

三明天行者。即是中道第一義天。
天然之理。籍行顯理因理成行。
故名理為天行。菩薩雖入初地。
初地不應住。以有所得故。
又應修上地智慧。
十重發真修慧契理顯理成行。
名為天行。天行即是智慧莊嚴。
梵行即福德莊嚴。
上求佛道。是故有聖行天行。
下化眾生即有梵行病行嬰兒行也。
四嬰兒行者。若菩薩福德智慧轉增。
是則實相彌顯。雖不作意利益眾生。
任運能有冥顯兩益。
以天行之力則有冥益。
以梵行之力則有顯益。
眾生應有小善之機。
無菩薩開發不能生長。
以慈善根力。如磁石吸鐵。
和光利行能令眾生得見。
菩薩同其始學。漸修五戒十善人天果報。
三十三天楊葉之行。
又示二百五十戒觀練薰修禪。
四諦十二因緣。三十七道品。
同二乘嬰兒行。又示同修六度。
百劫種相好柔伏煩惱。
六度菩薩小善之行。
又示同即色是空無生無滅。
通教小善之行。又示同別教歷別次第相似中道。
小善之行。皆是慈心之力。
俯同群品提接成就。
從心與樂起嬰兒行。
如涅槃經言。嬰兒者。
能說大字。所謂婆和。
此即同六度也。六度是小行而求作佛故言大字。
所謂婆和。又云。不見晝夜親疎等相此即同通教菩薩。
即色是空第一義諦意也。
又云。不能造作大小諸事。
大事即五逆小事即二乘心。
此則同別教別教非生死故。
無五逆非涅槃故無小乘心。
又云楊樹黃葉。即同人天五戒十善之嬰兒。
又云。非道為道。以能生道微因緣故。
說非道為道。即是同二乘嬰兒。
故知大慈善根之力。
能出假化物。同其小善方便。
引之令趣佛慧。故名嬰兒行也。
五病行者。此行從無緣大悲起。
若生小善必有病行。
今當分別同生善邊。
名嬰兒行。同煩惱邊名為病行。
病行從大悲生眾生病。
是故我病大悲熏心遊戲地獄。
同眾生惡業之病。
如調達在地獄。如三禪樂。
乃至畜生餓鬼脩羅亦如是。
又同人天有結業生老病死之病。
又同二乘有見思之病。
方便附近語令勤作。
三藏教通教菩薩亦如是。
又同別教塵沙無明之病。
是故菩薩還同彼病。
遍於法界利益眾生。
是為五行之相也。
病行即是此維摩經問疾品。
室內六品之所明也。
初地菩薩五行具足。
或是初功德也。餘九種功德。
或可對九地。所言破無明見惑者。
涅槃經云。自此以前。
皆名邪見人也。是則兩教三乘之人。
皆未見此理。故名邪見人也。
是以大士呵須菩提。
六師是汝之師。天魔外道一手作諸勞侶意在此也。
乃至別教十信。三十心雖伏此或。
既未能斷。猶是成就無明別見。
呵諸菩薩或意在此也。
此二從二地至六地名修道。
斷別惑三界愛。如智度論明。
迦葉聞 #CB04883;迦羅琴聲不能自安。
云三界五欲我已斷竟。
此是菩薩淨妙功德所生五欲。
故於是事不能安忍。
例色無色愛亦復如是。
此經。大士呵須菩提云。
同於煩惱不到彼岸。
入於八難不得無難。
意在此也。故從二地至六地。
通名修道斷此別惑也。
今以義推。二離垢地。
即假斷別教欲愛名斯陀含向。
三明地。即是別教斯陀含果。
四焰地。即是別教阿那含向。
五難勝地。即是別教阿那含果。
斷別惑欲愛盡也。
六現前地。即是別教阿羅漢向。
斷別色愛也。七遠行地。
即是別教阿羅漢果。
斷別無色愛盡。故從此名無學道也。
問曰此對四果出何經論。
答曰別教明斷伏對四果。
經論多不同也。諸大乘法師所用。
亦異地論師。通教判位云。
初地斷見。二地斷欲愛。
三地斷色愛。四地斷無色愛。
地論師通宗判位。
有用三地斷見名須陀洹。
從四地至六地名斯陀含。
第二依法師。七地名阿那含。
第三依法師。十地等覺名阿羅漢。
是第四依法師。有三地斷見。
四地名斯陀含。五地名阿那含。
六地名阿羅漢。有用仁王經。
四地斷見五地名斯陀含。
六地名阿那含。七地名阿羅漢。
如是等異說不同。
難可定依。今以義推作此對四果也。
一往似解便。既無的文佛意難知。
不須苟執也。問曰何故解釋不定。
答。曰已如前釋。八不動地即是別教辟支佛地。
地論師云。從此明無學道。
未知的出經論。不但八地得無生忍寂而常用。
用而無相無功用心。
自然斷法界無明惑色習盡也。
九善慧地。無明稍薄斷心習盡。
慧轉分明善入實相也。
十法雲地。慈悲智慧猶若大雲。
慈悲普洽一切。皆雨慧雲。
能持十方諸佛所說法雨。
斷無明也。六等覺地者。
即是邊際智滿入重玄門。
若望法雲名之為佛。
望妙覺名金剛心菩薩。
亦名無垢地菩薩。
三魔已盡餘有一品死魔。
在斷無明習也。問曰前通教何意不辨等覺佛耶。
答曰界內習氣易盡。
故不須開法雲出等覺也。
問曰別教經論。何故有處處明法雲之後。
更有金剛等覺。自有經論止明十地行滿。
便成佛果。南北法師抑諍此義。
答曰更立等覺未足為礙。
所以然者。華嚴經。
明法雲十地功德智慧。
用此比於佛。如爪上土方於大地。
若爾雖說一品無明而實不可說品。
何以得後心菩薩無功用道。
其疾甚風。一日之間。
能破無量品無明障惑。
何況瓔珞經明等覺地。
於百千萬劫入重玄門。
倒修凡夫事。是故開法雲地。
更立金剛心等覺佛於理無失。
若知一品有無量品無明。
因法雲地無礙之智即盡。
復何須開出等覺地也。
七妙覺地者。金剛後心朗然大覺。
妙智窮源無明習盡。
名真解脫。肅然無累寂而常照。
名妙覺地。常住佛果具足一切佛法。
名菩提果。四德涅槃名為果果。
問曰。為定用金剛智斷無明。
為用妙覺智斷無明耶。
答曰。涅槃經云。有所斷者名有上士。
無所斷者名無上士。
問曰。勝鬘經云。無明住地其力最大。
佛菩提智之所能斷。
答曰。若用別教通十地等覺。
即是佛菩提智。所以者何。
涅槃經云。九住菩薩名為聞見。
十住菩薩名為眼見。
雖見佛性而不了了。
以無礙道與惑共住。
故不了了。諸佛如來了了見者即真解脫。
肅然累外故了了也。
若別教明義。從初歡喜地。
即用佛菩提智。斷初品無明。
乃至等覺後心方乃斷盡。
若圓教明義。即是初發心住。
得用佛菩提智。斷初品無明。
乃至等覺後心方斷盡也。
第四約別教位釋淨無垢稱位者。
維摩既是一生補處大士即是法身。
居等覺金剛心無垢菩薩之位也。
佛性理顯故名為淨。
別惑正習俱盡。無明餘習。
譬若微煙雖有如無。
故名無垢。邊際智滿內稱深理外用無方。
法界平等赴緣行化。
故名為稱。故云淨無垢稱也。
豈可同彼三藏通教。
辨淨無垢稱義。所以教迹現同補處位者。
為呵通教三乘。別教大乘接義也。
四教義卷第十
 ^758b28
