佛說十二頭陀經
translator:: 宋于闐國三藏求那跋陀羅譯
jing:: 
如是我聞：
一時，佛在舍衛國給孤獨園精舍，與八千比丘僧、
菩薩萬人，皆著衣、持鉢遊行乞食。
食已，至阿蘭若處，加趺而坐。 ^720b17

爾時，世尊怡然微笑。
時，長老摩訶迦葉從座起整衣服，長跪合掌，
而白佛言：「世尊！我從昔來，未曾見佛無緣而笑。
願見哀愍，告示我等。」 ^720b20

佛告迦葉：「見阿蘭若處，十方諸佛皆讚歎，無量功德皆由此生。
求聲聞者得聲聞乘，求緣覺者得緣覺乘，
求大乘者速得無上正真之道，我今住此，是故喜耳！」 ^720b24

爾時，摩訶迦葉聞佛所說，歡欣踊躍歎未曾有，
重白佛言：「世尊！此阿蘭若處利益弘深，能令眾生依此修學成三乘道。
唯願，世尊！開示我等阿蘭若法。」 ^720b27

佛告迦葉：「諦聽，善思念之！
我當為汝略說其義。」 ^720c3

迦葉白佛言：「世尊！
唯然受教。」
佛告迦葉：「阿蘭若比丘，遠離二著，形心清淨，行頭陀法。
行此法者，有十二事：一者、在阿蘭若處；
二者、常行乞食；三者、次第乞食；四者、受一食法；
五者、節量食；六者、中後不得飲漿；七者、
著弊納衣；八者、但三衣；九者、塚間住；十者、
樹下止；十一者、露地坐；十二者、但坐不臥。 ^720c4

「一者、阿蘭若比丘行頭陀時，應作是念：
『我今在此空閑之處，為無上道捨身命財，
修三堅法，死當如 #CB21804;死，不生顧戀。』
若至病苦須人之時，當作是念：『我今一身為法出家，
法為我伴，若勤行法者即是救護，是為阿蘭若法。』
行者本以居家多惱，捨父母妻子出家行道，
而師徒、同學還生結著，心復多嬈亂，是故受阿蘭若法，令身遠離憒閙住於空閑。
遠離者，離眾閙聲，若放牧處，最近三里，能遠益善。
若得身遠離已，亦當令心遠離五欲五蓋。
阿蘭若比丘法當如是。 ^720c11

「二者、欲入聚落乞食之時，當制六根令不著色聲香味觸法，
又不分別男女等相，得與不得其心平等，若好若惡不生增減。
不得食時應作是念：『釋迦如來捨轉輪王位出家成道，
入里乞食猶有不得，況我無福薄德之人，而有得耶？』
是為乞食法行者。
若受請食、若眾僧食，起諸漏因緣。
所以者何？受請食者若得食，便作是念：『我是福德好人故得。』
若不得食則嫌恨請者：『彼無所別識，不應請者請，應請者不請。』
或自鄙薄懊惱自責而生憂苦，是貪愛法則能遮道。
僧食者，入眾中當隨眾法，斷事擯人，料理僧事，
處分作使，心則散亂妨廢行道。
有如是等惱亂事故，應受常乞食法。 ^720c22

「三者、頭陀比丘不著於色、不輕眾生，等心憐愍不擇貧富，故受常次第乞食法。 ^721a7

「四者、應作是念：『我今求一食尚多有所妨，
何況小食、中食、後食？
若不自損，則失半日之功，不能一心行道，
為佛法故，為行道故，不為身命，如養馬養猪。』
是故斷數數食，應受一食法。 ^721a9

「五者、得一食時，應作是念：『我今若見渴乏眾生，
以一分施之，我為施主、彼為受者。』
施已，作是願言：『令一切眾生興福救之莫墮慳貪。』
持食至空靜處，減一叚著淨石上施諸禽獸，亦如上願。
若欲食時，當敷尼師壇淨手，作是念言：
『身中有八萬戶蟲，蟲得此食皆悉安隱。
我今以食施此諸虫，後得道時當以法施。』
汝是為不捨眾生。
若不見困乏者，但食三分之二，以自支身命。
所以者何？行者若貪心極噉，令腹脹胸塞妨廢行道。
若留一分，則身輕安隱，易消無患，於身無損則行道無廢，是故應受節量食法。 ^721a14

「六者、節量食後，過中飲漿則心生樂著，
求種種漿果漿蜜漿等，求欲無厭，不能一心修習善法；
如馬不著勒，左右噉草不肯進路。
若著轡勒，則噉草意斷隨人意去，是故受中後不飲漿法。 ^721a26

「七者、應入聚落中，拾故塵棄物浣之令淨，作弊納衣覆除寒露。
有好衣因緣，則四方追求墮邪命中。
若得人好衣，則生親著；若不親著檀越則恨。
若僧中得衣，如上說僧中之過，有好衣是未得道者生貪著處。
好衣因緣招致賊難，或至奪命。
有如是等患故，應受弊納衣。 ^721b1

「八者、應少欲知足，衣趣蓋形，不多不少，
白衣為好故畜種種衣，或有外道苦行裸形無恥。
是故佛弟子應捨二邊，處中道受，但三衣法。 ^721b8

「九者、若佛在世若滅度後，應修二法，所謂止觀。
無常空觀，是佛法初門，能令厭離三界。
塚間常有悲啼哭聲，死屍狼籍眼見無常。
又火燒鳥獸所食不久滅盡，因是屍觀，一切法中易得無常想。
又塚間住，若見死屍臭爛不淨，易得九想觀，是離欲初門。
是故應受塚間住法。 ^721b12

「十者、行人已作不淨無常等觀，得道事辦。
若未得道者心則大厭，是故應捨至樹下思惟求道。
又如佛生時，成道、轉法輪、般涅槃時皆在樹下，
行者隨諸法常處樹下，有如是等因緣故，應受樹下坐法。 ^721b19

「十一者、在樹下住，如半舍無異，蔭覆涼樂又生愛著，我所住者好。
彼樹下如是等生漏故，至露地住，作是思惟：
『樹下有種種過：一者、雨漏濕冷；二者、鳥屎污身、毒蟲所住。
有如是等過，空地則無此患。』
露地者著脫衣裳隨意快樂，月光遍照令心明利，
易入空定，是故應受露地坐法。 ^721b24

「十二者、身四威儀中坐為第一，食易消化氣息調和，
求道者大事未辦，諸煩惱賊常伺其便，不宜安臥。
若行若立心動難攝，亦不可久，是故應受常坐法。
若欲睡時脇不著席，是為十二頭陀之法。」 ^721c2

佛告比丘：「汝等念者繫心一處無令散亂，禪定功德從是得生。
一切凡夫以顛倒故，繫有我人眾生受命，隨逐假名起諸妄見。
從本以來五陰清淨，空無我所，不生、不滅、
不出、不在；非凡夫、非不凡夫、非聖人、非不聖人，
離諸名數言語道絕；諸佛不能行、不能到。
汝等今者宜各靜緣諦觀身相。」 ^721c7

時諸比丘聞佛所說，心生歡欣，即觀此身，
皮膚、血肉膿爛穢惡，筋骨脈髓肪膏腦膜，
目淚洟唾肝膽脾腎，心肺痰癊、生熟二藏，
小腸大腸、大小便利，髮毛爪齒胞垢污等，
三十六物九孔不淨，從外至內從內至外，推求我相了不可得。
精勤不已遂見色心念念生滅，如水流燈焰，
生無所從來，滅無所至，現在不住。
知此五陰從本以來空無所有，滅除諸相證如實智，成阿羅漢。
諸菩薩等，思惟法已，得無生忍，滿足十地。 ^721c13

佛告諸大眾：「誰能於後像法之中，護持此經廣宣流布，使求佛道者識其要妙？」 ^721c24

時天帝釋與龍神八部，聞佛宣告從空而下，
稽首佛足，而白佛言：「世尊！
若像法之中有三乘人，在空閑處求佛道者，
我等為作衛護，不令諸惡鬼神得嬈亂之。」 ^721c25

文殊師利法王子白佛言：「世尊！
我當承佛威神，於未來世護持此經使不斷絕，有修學者為作開導。」 ^721c29

爾時，阿難前白佛言：「世尊！
當何名此經？云何奉持？」 ^722a2

佛告阿難：「此經名為『頭陀苦行』，亦名『離著集諸善本』，汝當奉持。」 ^722a3

爾時，天龍八部、一切大眾，聞佛所說，歡喜奉行。
佛說十二頭陀經
 ^722a5
