佛為年少比丘說正事經
translator:: 西晉沙門法炬譯
jing:: 
如是我聞：
一時佛住舍衛國祇樹給孤獨園夏安居。
爾時眾多上座聲聞，於世尊左右樹下窟中安居。
時有眾多年少比丘詣佛所，稽首佛足，
退坐一面，佛為諸年少比丘，種種說法，示教照喜。
示教照喜已，默然住。
諸年少比丘聞佛所說，歡喜隨喜，從座起，作禮而去。 ^771a6

諸年少比丘往詣上座比丘所，禮諸上座足已，於一面坐。
時諸上座比丘作是念：「我等當攝受此諸年少比丘，
或一人受一人，或一人受二、三多人。」
作是念已，即便攝受，或一人受一人，或受二、
三多人，或有上座乃至受六十人。 ^771a12

爾時世尊十五日布薩時，於大眾前敷座而坐。
爾時世尊觀察諸比丘已，告比丘：「善哉，善哉！
我今喜諸比丘行諸正事，是故比丘！
當勤精進。」 ^771a18

於此舍衛國滿迦提月諸處人間比丘，
聞世尊於舍衛國安居滿迦提月已，作衣竟，
持衣鉢，於舍衛國人間遊行。
漸至舍衛國，舉衣鉢，洗足已，詣世尊所，
稽首禮足已，退坐一面。
爾時世尊為人間比丘種種說法。
示教照喜已，默然。 ^771a21

爾時人間比丘聞佛說法，歡喜隨喜，從座起，作禮而去。
往詣上座比丘所，稽首禮足，退坐一面。
時諸上座，作是念：「我等當受此人間比丘，
或一人受一人，或二、三乃至多人，即便受之。」
或一人受一人，或二、三乃至有受六十人者。
彼上座比丘受諸人間比丘，教戒教授，善知先後次第。 ^771a26

爾時世尊月十五日布薩時，於大眾前敷座而坐。
觀察諸比丘，告諸比丘：「善哉，善哉！
諸比丘，我欣汝等所行正事，樂法等所行正事。
諸比丘！過去諸佛亦有比丘眾，所行正事，
如今此眾；未來諸佛所有諸眾，亦當如是，
所行正事，如今此眾。
所以者何？今此眾中，諸長老比丘，有得初禪、
第二禪、第三禪、第四禪、慈悲喜捨、空入處、
識入處、無所有入處、非想非非想處，具足住；
有比丘三結盡得須陀洹，不墮惡趣，法決定向三菩提，
七有天人往生，究竟苦邊；有比丘三結盡，
貪恚癡薄，得斯陀含；有比丘五下分結盡，
得阿那含，生般涅槃，不復還生此世；有比丘得無量神通境界，
天耳、他心智、宿命智、生死智、漏盡智；有比丘修不淨觀斷貪欲，
修慈心斷瞋恚，修無常想斷我慢，修安那般那念斷覺想。
云何比丘修安那般那念斷覺想？
是比丘依止聚落，乃至觀滅出息，如觀滅出息覺，是名修安那般那念斷覺想。」 ^771b4

佛說此經已，諸比丘聞佛所說，歡喜奉行。
佛為年少比丘說正事經
 ^771b22
