
fen:: 
di:: 
chu:: 
zhang:: 瑜伽師地論卷第三十八
author:: 彌勒菩薩說
translator:: 三藏法師玄奘奉　詔譯
本地分中菩薩地第十五初持瑜伽處菩提品第七
pin:: 
#####  7菩提品

jie:: 
###### 7節 菩提品

xiang:: 
####### 1項 約五門釋菩提

mu:: 
######## 1目 二斷二智

云何菩提？謂略說二斷、二智，是名菩提。
二斷者，一、煩惱障斷，二、所知障斷。 ^498c20

二智者，一、煩惱障斷故，畢竟離垢，一切煩惱不隨縛智；
二、所知障斷故，於一切所知無礙無障智。 ^498c21

復有異門。謂清淨智、一切智、無滯智。
一切煩惱并諸習氣無餘永害，遍一切種不染無明無餘永斷，
是名無上正等菩提。 ^498c24

一切煩惱并諸習氣畢竟斷故，名清淨智。
於一切界、一切事、一切品、一切時智無礙轉，名一切智。
界有二種。一者、世界，二者、有情界。
事有二種。一者、有為，二者、無為。
即此有為、無為二事無量品別，名一切品。
謂自相展轉種類差別故，共相差別故，
因果差別故，界趣差別故，善、不善、無記等差別故。
時有三種。一、過去，二、未來，三、現在。
即於如是一切界、一切事、一切品、一切時如實知故，名一切智。
無滯智者，暫作意時，遍於一切無礙速疾無滯智轉。
不由數數作意思惟，依一作意遍了知故。 ^498c26

復有異門。謂百四十不共佛法，及如來無諍願智、無礙解等。
是名無上正等菩提。
百四十不共佛法者，謂三十二大丈夫相、
八十隨好、四一切種清淨、十力、四無所畏、
三念住、三不護、大悲、無忘失法、永害習氣、一切種妙智。
是諸佛法，建立品中當廣分別。
如是菩提名為最勝。
mu:: 
########  2目 七種最勝
 ^499a9

七種最勝共相應故。
由是因緣，於諸菩提最為殊勝。 ^499a15

云何名為七種最勝？
一者、所依最勝，二者、正行最勝，三者、圓滿最勝，
四者、智最勝，五者、威力最勝，六者、斷最勝，
七者、住最勝。 ^499a16

由諸如來以三十二大丈夫相等莊嚴其身，故名所依最勝。 ^499a19

由諸如來自利利他，利益安樂無量眾生，
哀愍世間，令諸天人獲得義利利益安樂而行正行，故名正行最勝。 ^499a21

由諸如來無上無等四種圓滿，謂戒圓滿、
見圓滿、軌則圓滿、淨命圓滿，皆悉成就，故名圓滿最勝。 ^499a23

由諸如來無上無等四無礙解，謂法無礙解。
義無礙解、訓詞無礙解、辯說無礙解，皆悉成就故，名智最勝。 ^499a26

由諸如來無上無等如前所說六種神通皆悉成就，故名威力最勝。 ^499a28

由諸如來無上無等一切煩惱習氣永斷，
及一切所知障永斷皆悉成就，故名斷最勝。 ^499b1

由諸如來多住無上無等三住，謂聖住、
天住、梵住，故名住最勝。 ^499b3

當知此中，空、無願、無相住，及滅盡定住，是名聖住。
四種靜慮、四無色定，是名天住。
四種無量，是名梵住。
於此三住中，如來多住四最勝住。
謂於聖住中，多住空住、滅盡定住；於天住中，
多住無動第四靜慮住；於梵住中，多住大悲住。
由是如來晝夜六時，晝三、夜三，常以佛眼觀察世間誰增、
誰減，我應令誰未起善根而種善根，廣說乃至我應令誰建立最勝阿羅漢果。
又諸如來所依最勝故，名大丈夫。
正行最勝故，名大悲者。
圓滿最勝故，名大戒者及大法者。
智最勝故，名大慧者。
威力最勝故，名大神通者。
斷最勝故，名大解脫者。
住最勝故，名多安住、廣大住者。
mu:: 
########  3目 十種功德名號隨念功德
 ^499b4

又諸如來略有十種功德名號隨念功德。
何等為十？謂薄伽梵，號為如來、應、正等覺、
明行圓滿、善逝、世間解、無上丈夫調御士、
天人師、佛、薄伽梵。
言無虛妄，故名如來。
已得一切所應得義，應作世間無上福田，
應為一切恭敬供養，是故名應。
如其勝義覺諸法故，名正等覺。
明謂三明，行如經說止觀二品。
極善圓滿，是故說名明行圓滿。
上昇最極，永不退還，故名善逝。
善知世界及有情界一切品類染淨相故，名世間解。
一切世間唯一丈夫，善知最勝調心方便，是故說名無上丈夫調御士。
為實眼故，為實智故，為實義故，為實法故，
與顯了義為開導故，與一切義為所依故，
與不了義為能了故，與所生疑為能斷故，
與甚深處為能顯故，令明淨故，與一切法為根本故，
為開導故，為所依故，能正教誡教授天人，
令其出離一切眾苦，是故說佛名天人師。
於能引攝義利法聚，於能引攝非義利法聚，
於能引攝非義利非非義利法聚，遍一切種現前等覺，故名為佛。
能破諸魔大力軍眾，具多功德，名薄伽梵。
mu:: 
########  4目 出現
 ^499b18

或有多劫，無有一佛出現於世；或有一劫，有眾多佛出現於世。 ^499c10

彼彼十方無量無數諸世界中，應知同時有無量佛出現於世。
何以故？於十方界，現有無量無數菩薩，
同時發願、同勤修集菩提資糧。
若一菩薩，於如是日、於如是分、於如是月、
於如是年發菩提心，願趣菩提。
即於此日、即於此分、即於此月、即於此年，一切亦爾。
如一菩薩勇悍策勵，熾然精進，一切亦爾。
於今現見此世界中，多百菩薩同時發願、
同修惠施、同修淨戒、同修忍辱、同修精進、
同修靜慮、同修智慧，況於十方無量無邊諸佛世界。
又於十方現有無量無數三千大千佛土，
無二菩薩同時修集菩提資糧，俱時圓滿，
於一佛土並出於世，一時成佛，況有無量無數菩薩於一世界一時成佛。
又不應言：眾多菩薩同時修集菩提資糧，
俱時圓滿，前後相避，次第成佛。
亦不應言：一切菩薩皆不成佛。
是故當知眾多菩薩同時修集菩提資糧俱圓滿者，
於十方面無量無數隨其所淨空無如來諸佛國土，
各別出世，同時成佛。 ^499c12

由此道理，多世界中，決定應有眾多菩薩同時成佛。
決定無有一佛土中，有二如來俱時出世。
何以故？菩薩長夜起如是願，隨令增長：
我當獨一，於無導首諸世界中，為作導首，
調伏有情，令脫眾苦、令般涅槃。
如是長夜所起大願隨令增長，攝受正行得成滿故，無二如來於一世界俱時出現。
又一如來，於一三千大千佛土，普能施作一切佛事，是故第二如來出世無所利益。
又一如來，於一佛土出現於世，令諸有情成辦自義，
極為熾盛、極為隨順。
何以故？彼作是思：一切世間唯一如來，更無第二。
若於此土化事已訖，或往餘方，或入滅度。
我等何從當修梵行？
我等何從當聞正法？
如是思已，發起深厚欲勤精進，速修梵行、速聞正法。
若一佛土多佛出世，彼於所作不能速疾。
故一佛土一佛出世，令諸有情成辦自義，
極為熾盛、極為隨順。
mu:: 
########  5目 差別
 ^500a2

一切如來一切功德平等平等無有差別，唯除四法。
一者、壽量，二者、名號，三者、族姓，四者、身相。
一切如來於此四法有增減相，非餘功德。
又非女身能證無上正等菩提。
何以故？一切菩薩於過第一無數劫時，
已捨女身，乃至安坐妙菩提座，曾不為女。
一切母邑性多煩惱、性多惡慧。
非諸稟性多煩惱身、多惡慧身能證無上正等菩提。
xiang:: 
#######  2項 結
 ^500a20

如是無上正等菩提，如說自性，應如實知；
如說最勝，應如實知；如說十種功德名號隨念功德，
應如實知；如說出現，應如實知；如說差別，應如實知。
xiang:: 
#######  3項 讚歎菩薩
 ^500a27

又此菩提，為不思議，超過一切尋思道故；
為無有量，無邊功德所集成故；為無有上，
生成一切聲聞、獨覺及與如來諸功德故；
是故唯佛所證菩提，最上、最尊、最妙、最勝。
pin:: 
#####  8力種姓品
本地分中菩薩地第十五初持瑜伽處力種姓品第八
jie:: 
###### 8節 力種姓品

xiang:: 
####### 1項 標列七門
 ^500b3

已說菩薩所應學處。
如是應學，我今當說。
嗢拕南曰：
　　勝解多、求法、　說法、修法行、
　　正教授、教誡、　方便攝三業。 ^500b10

若諸菩薩欲於菩薩所應學處精勤修學，
最初定應具多勝解，應求正法，應說正法，
應正修行法隨法行，應正教授，應正教誡，
應住無倒教授、教誡，方便所攝身語意業。
xiang:: 
#######  2項 依門隨解

mu:: 
######## 1目 勝解
 ^500b14

云何菩薩具多勝解？
謂諸菩薩於其八種勝解依處，具足成就淨信為先決定喜樂。
一者、於三寶功德勝解依處，具足成就淨信為先決定喜樂。
謂於佛法僧真實功德具多勝解。
二者、於佛菩薩威力勝解依處，具足成就淨信為先決定喜樂。
謂於如前所說威力具多勝解。
三者、於真實義勝解依處，具足成就淨信為先決定喜樂。
謂於如前所說真實義具多勝解。
四者、於因勝解依處，具足成就淨信為先決定喜樂。
謂於種種如應所攝無顛倒因具多勝解。
五者、於果勝解依處，具足成就淨信為先決定喜樂。
謂於種種如應所攝無顛倒果具多勝解。
六者、於應得義勝解依處，具足成就淨信為先決定喜樂。
謂於無上正等菩提所應得義，我有堪任定當能得具多勝解。
七者、於得方便勝解依處，具足成就淨信為先決定喜樂。
謂於一切菩薩學道能得方便，有此方便得應得義具多勝解。
八者、於善言、善語、善說勝解依處，具足成就淨信為先決定喜樂。
謂於契經、應頌、記別等法具多勝解。
於此八種勝解依處，應知菩薩由二因緣具多勝解。
一者、多修勝解故；二者、積集猛利忍故。
mu:: 
########  2目 求法
 ^500b18

彼諸菩薩求正法時，當何所求？
云何而求？何義故求？
謂諸菩薩以要言之，當求一切菩薩藏法、
聲聞藏法、一切外論、一切世間工業處論。 ^500c13

當知於彼十二分教，方廣一分，唯菩薩藏；
所餘諸分，有聲聞藏。
一切外論略有三種。
一者、因論，二者、聲論，三者、醫方論。
一切世間工業處論，非一眾多種種品類。
謂金師、鐵師、末尼師等工業智處。 ^500c16

如是一切明處所攝有五明處。
一、內明處，二、因明處，三、聲明處，四、醫方明處，
五、工業明處。 ^500c20

菩薩於此五種明處若正勤求，則名勤求一切明處。
諸佛語言，名內明論，此幾相轉？
如是乃至一切世間工巧業處，名工業明論，此幾相轉？
謂內明論略二相轉。
一者、顯示正因果相，二者、顯示已作不失、未作不得相。 ^500c22

因明論亦二相轉。
一者、顯示摧伏他論勝利相，二者、顯示免脫他論勝利相。 ^500c27

聲明論亦二相轉。
一者、顯示安立界相、能成立相；二者、顯示語工勝利相。 ^501a1

醫方明論四種相轉。
一者、顯示病體善巧相，二者、顯示病因善巧相，
三者、顯示斷已生病善巧相，四者、顯示已斷之病當不更生善巧相。 ^501a3

一切世間工業明論，顯示各別工巧業處所作成辦種種異相。 ^501a6

云何內明論顯示正因果相？
謂有十種因，當知建立無顛倒因，攝一切因。 ^501a7

或為雜染、或為清淨、或為世間彼彼稼穡等無記法轉。 ^501a9

云何十因？一隨說因，二、觀待因，三、牽引因，
四、攝受因，五、生起因，六、引發因，七、定別因，
八、同事因，九、相違因，十、不相違因。 ^501a10

謂一切法，名為先故想，想為先故說。
是名彼諸法隨說因。 ^501a13

觀待此故，此為因故，於彼彼事若求、若取，此名彼觀待因。
如觀待手故，手為因故，有執持業。
觀待足故，足為因故，有往來業。
觀待節故，節為因故，有屈申業。
觀待飢渴故，飢渴為因故，於諸飲食若求、若取。
隨如是等無量道理，應當了知觀待因相。
一切種子，望後自果，名牽引因。 ^501a14

除種子外，所餘諸緣，名攝受因。 ^501a21

即諸種子，望初自果，名生起因。
即初種子所生起果，望後種子所牽引果，名引發因。 ^501a22

種種異類，各別因緣，名定別因。
若觀待因、若牽引因、若攝受因、若生起因、
若引發因、若定別因，如是諸因總攝為一，名同事因。 ^501a24

於所生法能障礙因，名相違因。
此障礙因若闕、若離，名不相違因。 ^501a27

當知相違略有六種。
一、語言相違。謂有一類，或諸沙門、或婆羅門，所造諸論前後相違。
二、道理相違。謂為成立諸所成立諸所知義，
建立比量，不與證成道理相應。
三、生起相違。謂所生法，能生緣闕，障生緣會。
四、同處相違。謂明、闇、貪、瞋、苦、樂等法。
五、怨敵相違。謂毒蛇、鼠狼、猫狸、鼷鼠，互為怨敵、惡知識等。
六、障治相違。謂修不淨與諸貪欲，修慈與瞋，
修悲與害，修七覺支、八聖道支與三界繫一切煩惱。
於此義中，正意唯取生起相違。
此一切因二因所攝。
一、能生因，二、方便因。
當知此中，牽引種子、生起種子名能生因；所餘諸因名方便因。 ^501a28

復有四緣。一、因緣，二、等無間緣，三、所緣緣，
四、增上緣。當知此中，若能生因，是名因緣；
若方便因，是增上緣。
等無間緣及所緣緣，唯望一切心心法說。
由彼一切心及心法前生開導所攝受故，
所緣境界所攝受故，方生方轉。
是故當知等無間緣及所緣緣，攝受因攝。 ^501b12

如是十因，云何能令一切世間種種事轉？
云何能令雜染事轉？
云何能令清淨事轉？
謂於世間種種稼穡墮諸穀數世資生物，
所有種種名想言說，謂大麥、小麥、稻穀、
胡麻、大小豆等。即此望彼種種稼穡，為隨說因。
如言大麥，持去、持來，若磨、若置，如是等類種種隨說。
如說大麥，餘小麥等，當知亦爾。
觀待飢渴羸劣身住，觀待段食所有愛味，
於彼追求、執取、受用，即說彼法為觀待因。
由彼各別自種子故，種種稼穡差別而生，即說彼種子為此牽引因。
地、雨等緣，能生於芽，名攝受因。
即彼種子望所生芽，名生起因。
芽、莖、葉等展轉相續，望彼稼穡若成、若熟，為引發因。
從大麥種生大麥芽、大麥苗稼，不生餘類。
如是所餘，當知亦爾。
即說彼為此定別因。
即彼一切從觀待因至定別因，同為稼穡而得成熟，名同事因。
非彼稼穡隨闕一因而得成熟，是故一切和合說為此同事因。
霜雹災等諸障礙法，望彼滋稼為相違因。
彼闕無障，是諸滋稼不相違因。
如是十因，於餘世間種種事物，隨其所應，當知廣如攝穀論說。 ^501b18

又於一切雜染緣起所有種種名想言說。
謂無明、行、識、名色，廣說乃至老死、愁悲、
憂苦、擾惱。即此望彼諸雜染法，為隨說因。
如言無明緣行，乃至生緣老死。
如是等類種種隨說。
觀待境界所有愛味，於諸有支相續流轉，
即彼望此諸雜染法，為觀待因。
於現法中，無明等法所有已生已長種子，
今此種子，望於餘生生老死等，為牽引因。
近不善士、聞不正法、非理作意，及先串習所引勢力生無明等，
名攝受因。無明等法各別種子，名生起因。
從無明支乃至有支，展轉引發後後相續，
望於餘生生老死等，為引發因。
餘無明支及自種子，乃至有支，能生那洛迦；
餘無明支及自種子，乃至有支，能生傍生、
餓鬼、人、天，當知亦爾。
即此望彼諸雜染法，名定別因。
即彼一切從觀待因至定別因，名同事因。
此雜染法相違因者，謂出世間種姓具足，
值佛出世演說正法，親近善士，聽聞正法，
如理作意，法隨法行，及與一切菩提分法。
即如所說種種善法若闕、若離，是雜染法不相違因。
如是十因，應知能起一切有情一切雜染。 ^501c11

又於一切清淨品法及滅涅槃所有種種名想言說，
即此望彼諸清淨法，為隨說因。
如言：念住、正斷，乃至八聖道支；無明滅故行滅，廣說乃至生滅故老死滅。
如是等類種種隨說。
觀待諸行多過患故，樂求清淨、攝受清淨、
成滿清淨，彼望於此為觀待因。
安住種姓補特伽羅，種姓具足，能為上首，
證有餘依及無餘依二涅槃界，彼望清淨，為牽引因。
親近善士、聽聞正法、如理作意，及先所作諸根成熟，名攝受因。
種姓所攝一切無漏菩提分法所有種子，
望彼一切菩提分法，為生起因。
即自種子所生一切菩提分法，漸次能證若有餘依、
若無餘依二涅槃界，名引發因。
聲聞種姓，以聲聞乘能般涅槃；獨覺種姓，
以獨覺乘能般涅槃；大乘種姓，以無上乘能般涅槃；
彼望清淨，為定別因。
若清淨品觀待因乃至定別因，彼望清淨，為同事因。
種姓不具足，不值佛出世，生諸無暇處，
不親近善士，不聽聞正法，不如理作意，
數習諸邪行，彼望清淨，為相違因。
此相違因若闕、若離，是名清淨不相違因。
若雜染品諸相違因，當知即是清淨法因；
若清淨品諸相違因，當知即是雜染法因。 ^502a3

如是現有雜染十因、清淨十因，過去、未來曾當染淨皆亦如是。
一切唯有如是十因，除此無有若過若增。 ^502a26

於此相中，云何為果？
謂略有五。一者、異熟果，二者、等流果，三者、
離繫果，四者、士用果，五者、增上果。
諸不善法，於諸惡趣受異熟果；善有漏法，
於諸善趣受異熟果；是名異熟果。
習不善故，樂住不善，不善法增。
修習善故，樂住善法，善法增長。
或似先業，後果隨轉，是名等流果。
八支聖道滅諸煩惱，名離繫果。
若諸異生，以世俗道滅諸煩惱，不究竟故，非離繫果。
諸有一類，於現法中，依止隨一工巧業處，起士夫用。
所謂農作、商賈、事王、書畫、算數、占卜等事。
由此成辦諸稼穡等財利等果，是名士用果。
若眼識等，是眼根增上果；乃至意識等，是意根增上果。
眾生身分不散不壞，是命根增上果。
二十二根，各各能起自增上果。
當知一切名增上果。
二十二根增上作用，如攝事分應知其相。 ^502a28

菩薩於是內明所顯正因果相如實知已，
精勤修習，令處非處智力種姓漸得清淨、漸得增長。 ^502b15

云何內明論顯示已作不失、未作不得相？
謂諸有情自所作業，雖復作已經多百劫，與果功能終無失壞。
亦無不作、或復異作，而有異熟、或異果熟。
菩薩於是內明所顯已作不失、未作不得相如實知已，
精勤修習，令其自業智力種姓漸得清淨、漸得增長。 ^502b18

菩薩云何求聞正法？
謂諸菩薩於善說法，應當安住猛利愛重，求聞正法。
如是略說於善說法安住猛利愛重之相。
謂諸菩薩為欲聽聞一善說法，假使路由猛焰熾然大熱鐵地，
無餘方便可得聞是善說法者，即便發起猛利愛重，
歡喜而入，何況欲聞多善言義。 ^502b24

又諸菩薩於自身分，及於一切資身眾具飲食等事所有愛重，
於欲聽聞諸善說法所有愛重；以前愛重方後愛重，
於百分中不及其一，於千分中亦不及一，
於數分中亦不及一，於算分中亦不及一，乃至鄔波尼殺曇分亦不及一。 ^502c1

菩薩如是於善說法深生敬重，常樂聽聞諸善說法，
無有勞倦，亦無厭足。
淨信淳厚，其性柔和，心直見直。
愛敬德故、愛敬法故，往法師所無難詰心，
有敬重心，無高慢心。
專為求善，非顯己德。
為欲安立自他善根，不為利養恭敬因緣。
菩薩具足如是功德，往法師所，無雜染心、無散亂心聽聞正法。
云何菩薩無雜染心聽聞正法？
謂聽法時，其心遠離貢高雜染，其心遠離輕慢雜染，其心遠離怯弱雜染。
由六種相，其心遠離貢高雜染；由四種相，
其心遠離輕慢雜染；由一種相，其心遠離怯弱雜染。
謂聽法時，應時而聽、慇重而聽、恭敬而聽、
不為損害、不為隨順、不求過失。
由此六相，其心遠離貢高雜染。
又聽法時，恭敬正法、恭敬說法補特伽羅、
不輕正法、不輕說法補特伽羅。
由此四相，其心遠離輕慢雜染。
又聽法時，不自輕蔑。
由此一相，其心遠離怯弱雜染。
菩薩如是無雜染心聽聞正法。
云何菩薩無散亂心聽聞正法？
謂由五相。一者、求悟解心聽聞正法，二者、
專一趣心聽聞正法，三者、聆音屬耳聽聞正法，
四者、掃滌其心聽聞正法，五者、攝一切心聽聞正法。 ^502c6

菩薩如是求聞正法。 ^502c29

菩薩何故求聞正法？
謂諸菩薩求內明時，為正修行法隨法行，為廣開示利悟於他。 ^503a1

若諸菩薩求因明時，為欲如實了知外道所造因論是惡言說；
為欲降伏他諸異論；為欲於此真實聖教，
未淨信者令其淨信，已淨信者倍令增廣。
若諸菩薩求聲明時，為令信樂典語眾生，於菩薩身深生敬信。
為欲悟入詁訓言音文句差別，於一義中種種品類殊音隨說。
若諸菩薩求醫明時，為息眾生種種疾病，為欲饒益一切大眾。
若諸菩薩求諸世間工業智處，為少功力多集珍財，
為欲利益諸眾生故，為發眾生甚希奇想，
為以巧智平等分布，饒益攝受無量眾生。
菩薩求此一切五明，為令無上正等菩提大智資糧速得圓滿。
非不於此一切明處次第修學，能得無障一切智智。 ^503a4

如是已說一切菩薩正所應求，如是而求，為此義求。
mu:: 
########  3目 應說正法
 ^503a18

菩薩為他說正法時，當何所說？
云何而說？何義故說？ ^503a20

謂諸菩薩正所應求，即是所說。
為此義求，即為此義而為他說。 ^503a21

依二種相應為他說。
一者、依隨順說應為他說；二者、依清淨說應為他說。 ^503a22

云何依隨順說應為他說？
謂諸菩薩應當安住如法威儀而為他說，非不安住如法威儀。
不為無病處高座者而說正法，不為坐者立說正法，
不應居後為前行者而說正法，不為覆頭而說正法。
如別解脫經廣說應知。
何以故？諸佛菩薩敬重法故。
又於正法生尊重時，令他於法起極珍貴，恭敬聽聞而不輕毀。
又為一切說一切法，無間而說。
又於正法不生慳悋，不作師拳。
又於正法，如其文句次第而標，如其文句次第而釋，如其次第分別其義。
又若引攝義利法義，應標、應釋、應廣分別，非不引攝義利法義。
又應示現所應示現。
又應教導所應教導。
又應讚勵所應讚勵。
又應慶慰所應慶慰。
又依現、比至教道理而說正法，非不依彼三量道理。
又所宣說順往善趣。
又所宣說無亂、易入，而不隱密。
又所宣說應四聖諦。
又處一切眾說正法時，隨眾所應而為宣說。
菩薩依此十五種相，諸隨順說普為利他，應如是說。
云何依清淨說應為他說？
謂諸菩薩，於己有怨諸有情類，應住慈心，為說正法。
於行惡行諸有情類，住利益心，應說正法。
於諸有樂有苦、放逸下劣有情，應當安住利益安樂哀愍之心，
為說正法。不以嫉纏增上力故，自讚毀他。
以無染心，不希利益恭敬讚頌，為他說法。 ^503a24

菩薩依止此五種相，諸清淨說普為利他，應如是說。 ^503b21

如是菩薩說正法相略有二十。
一者、以時，二者、重法，三者、次第，四者、相續，
五者、隨順，六者、歡喜，七者、愛樂，八者、悅豫，
九者、欣勇，十者、不擯，十一者、應理，十二者、
稱順，十三者、無亂，十四者、如法，十五者、
順眾，十六者、慈心，十七者、利益心，十八者、
哀愍心，十九者、不自讚毀他，二十者、不依利養恭敬讚頌。
菩薩如是應常為他宣說正法。
mu:: 
########  4目 法隨法行
 ^503b23

云何菩薩法隨法行？
當知此行略有五種。
謂如所求、如所受法，身語意業無倒隨轉，
正思、正修。 ^503c2

若佛世尊於彼諸法，制身語意令不造作。
於此諸法，開身語意令其造作。
即於如是二種法中，身語意業無倒遠離、無倒修證。
是名菩薩於諸法中，身語意業無倒隨轉法隨法行。 ^503c4

云何菩薩於法正思？
謂諸菩薩獨居閑靜，隨所聞法樂欲思惟、
樂欲稱量、樂欲觀察。
先當遠離不思議處，思惟彼法。
恒常思惟，無間加行、殷重加行，而無慢緩。
是諸菩薩勇猛精進思惟法時，於其少分以理觀察而隨悟入。
於其少分，但深信解。
凡所思惟，但依其義，不依其文。
如實了知黑說、大說。
正能悟入最初思惟。
既悟入已，數數作意令得堅固。
是諸菩薩由能遠離不應思議而思惟故，其心不墮迷悶錯亂。
由能恒常無間、殷重加行無緩而思惟故，
先未知義得正了知、得正決了，先已知義得無失壞、得不忘失。
由於少分以理觀察隨悟入故，於隨正理觀察法中，不由他緣。
由於少分但信解故，於極甚深自少覺慧不能達法，
仰推如來，言如是法是佛所行，非我境界。
如是於法不生誹謗，不自損害，遠離衰患，無諸過罪。
由諸菩薩思惟法時，但依其義不依文故，
於佛世尊一切所說密意語言，能隨悟入。
由諸菩薩普於一切黑說、大說得善巧故，
於真實義，無物無法能傾能動。
是諸菩薩正能悟入初思惟故，能得先來所未得忍。
是諸菩薩，由即於此已所得忍，數數作意令堅牢故，能於其修隨順趣入。
菩薩由是八種相故，能正修行正思所攝法隨法行。 ^503c8

云何菩薩於法正修？
當知此修、略有四相。
一者、奢摩他，二者、毘鉢舍那，三者、修習奢摩他、
毘鉢舍那，四者、樂修習奢摩他、毘鉢舍那。
云何奢摩他？謂諸菩薩，由八種思善依持故，
於離言說唯事、唯義所緣境中，繫心令住。
離諸戲論、離心擾亂想作意故，於諸所緣而作勝解。
於諸定相，令心內住、安住、等住，廣說乃至一趣、等持。
是名奢摩他。云何毘鉢舍那？
謂諸菩薩，由奢摩他熏修作意，即於如先所思惟法思惟其相。
如理簡擇、最極簡擇、極簡擇法，廣說乃至覺、
明、慧行。是名毘鉢舍那。
云何修習奢摩他、毘鉢舍那？
謂諸菩薩，於奢摩他、毘鉢舍那，無間加行、
殷重加行，恒常修習，是名修習奢摩他、毘鉢舍那。
云何樂修習奢摩他、毘鉢舍那？
謂諸菩薩，即於如是止觀相中，其心無動，
於無功用離諸加行任運轉處攝受無亂，
是名樂修習奢摩他、毘鉢舍那。
當知此中，是諸菩薩，如如修習奢摩他、
毘鉢舍那，如是如是樂住奢摩他、毘鉢舍那；
如如樂住奢摩他、毘鉢舍那，如是如是奢摩他、毘鉢舍那清淨。
如如奢摩他清淨，如是如是身安、心安增長廣大；
如如毘鉢舍那清淨，如是如是若智、若見增長廣大。
齊此名為修所應作，謂於所依中，應除遣麁重；
及於一切所知，應修清淨智見。
如是一切修所作業，菩薩由前四種修相，皆能成辦。
mu:: 
########  5目 教授
 ^504a4

云何教授？當知教授略有八種。
謂諸菩薩，或三摩地為依止故，或於長時共彼住故，於彼慈悲欲為教授。
或由其餘諸菩薩眾，或由如來，為作教授。
於教授時，先當審諦尋思其心，如實了知。
尋思如實了知心已，尋思其根，如實了知。
尋思如實了知根已，尋思意樂，如實了知。
尋思如實知意樂已，尋思隨眠，如實了知。
尋思如實知隨眠已，如其所應，隨其所宜，
示現種種所趣入門，令其趣入。
謂或修不淨，或復修慈，或修種種緣性緣起，
或修界差別，或修阿那波那念。
如其所應，隨其所宜，示現種種所趣入門。
令趣入已，為說能治常邊邪執處中之行，為說能治斷邊邪執處中之行。
令其除捨未作謂作、未得謂得、未觸謂觸、未證謂證諸增上慢。
如是菩薩八種教授，當知略說三處所攝。
云何三處？一、未住心者為令住故，令於所緣無倒係念；
二、心已住者為令獲得自義利故，為其宣說正方便道；
三、於自所作未究竟者，令捨中間所有留難。
若知彼心、根、意樂、隨眠已，如其所應，隨其所宜，
示現種種所趣入門，令其趣入。
當知是名未住心者為令住故，令於所緣無倒係念。
若為宣說能治斷、常二邊邪執處中之行。
當知是名心已住者為令獲得自義利故，為其宣說正方便道。
若令除捨未作謂作，廣說乃至未證謂證諸增上慢。
當知是名於自所作未究竟者，令捨中間所有留難。
如是三處，當知能攝八種教授。
如是菩薩，或由從他得正教授，或由施他無倒教授。
能令所餘八力種姓漸得清淨、漸得增長。
謂靜慮、解脫、等持、等至智力種姓，諸根勝劣智力種姓，
種種勝解智力種姓，種種界智力種姓，
遍趣行智力種姓，宿住隨念智力種姓，
死生智力種姓，漏盡智力種姓。
mu:: 
########  6目 教誡
 ^504b1

云何教誡？當知教誡略有五種。
一者、遮止有罪現行。
二者、開許無罪現行。
三者、若有於所遮止、開許法中暫行犯者，如法諫誨。
四者、若有於彼法中數數輕慢而毀犯者，
以無染濁、無有變異、親善意樂如法呵擯，與作憶念。
五者、若有於所遮止、開許法中能正行者，
慈愛稱歎真實功德，令其歡喜。
當知是名略說菩薩五種教誡。
所謂遮止、開許、諫誨、呵擯、慶慰。
mu:: 
########  7目 方便所攝身語意業
 ^504c8

云何菩薩方便所攝身語意業？
當知略說菩薩所有四種攝事，是名方便。
如世尊言：菩薩成就四種攝事所攝方便，方名菩薩。
復何因緣，惟四攝事說名方便？
謂諸菩薩，略由如是攝事所攝四種方便，
於諸有情普能攝受、調伏、成熟。
除此無有若過若增。
何等名為四種方便？
一、隨攝方便，二、能攝方便，三、令入方便，
四、隨轉方便。若諸菩薩先行布施，當知是名隨攝方便。
何以故？先以種種財物布施饒益有情，
為欲令彼聽受所說，奉教行故。
若諸菩薩次行愛語，於彼彼處有愚癡者，
為欲除彼所有愚癡令無餘故，令其攝受瞻察正理。
如是愛語，當知名為能攝方便。
若諸菩薩知彼有情攝受瞻察正道理已，
次行利行，拔彼有情出不善處，於其善處勸導、
調伏、安處、建立。如是利行，當知名為令入方便。
若諸菩薩如是方便令諸有情得趣入已，
最後與其於正事業同共修行，令彼隨轉。
由是因緣，令所化者不作是說：汝自無有圓滿淨信、
圓滿尸羅、圓滿惠捨、圓滿智慧，何賴於善勸導於他，
諫誨、呵擯、與作憶念。
是故菩薩所行第四同事攝事，當知是名隨轉方便。
如是菩薩四種方便，若總若別所攝身業、
語業、意業，是名方便所攝三業。
於諸有情能正攝受、調伏、成熟。
瑜伽師地論卷第三十八
 ^504c17
