
jing:: 大威德陀羅尼經卷第二十
translator:: 隋天竺三藏闍那崛多譯
如青琉璃最勝最妙。
彼香臺閣周匝，所有最勝天花彼等不種，以菩薩業報力故自然出生彼臺閣中。
復有最勝最上妙鬘，間錯圍繞周匝四邊。
彼等一切於彼處所皆現出生，以菩薩往昔業果報故。
彼臺閣中，有十千數妙淨食名具足威力，天等世中無有如是眾生生是食力。
唯除菩薩，世間無有如是喜者、世間無有如是樂者。
若彼臺閣中先無有者，以彼菩薩往昔業報力故，
然彼臺中自然如是成就具足，內外善成如是柔軟。
譬如迦真隣提衣，此是非分說喻。
彼寶臺閣菩薩所住，價直三千大千世界，及諸天人等一切所有。 ^836a25

「爾時菩薩以往昔業報力故，作如是念：『菩薩決定當生人間。
生已出家，決定當成阿耨多羅三藐三菩提。
若生家中若在右脇中，於彼之處先須有此寶莊嚴閣母右脇中。』
又彼菩薩從兜率天降神下已，在臺閣寶床榻中結加趺坐。
其母夢見大白象龍，入普處念。
彼如是坐已，帝釋天王及四大天王、二十八部大夜叉主，
有一夜叉種姓，名曰密主金剛，執手夜叉所生。
彼知菩薩在母右脇，恒常隨順親近守護，及四天王常逐菩薩隨順守護。
復有四守菩提道場婦女神天，所謂一名郁丘梨、
二名目丘梨、三名陀婆闍、四名頗羅頗婆帝。
是等四神，知彼菩薩在母胎內，常來守護。
而彼帝釋天王共五百天王，亦知菩薩在母胎中，常隨後住親近守護。
其梵天王娑婆世界主，乃至三千大千中所有神天威德勢力，
皆悉將與彼菩薩身安置而住。
復次菩薩在母胎內，其身譬如大山頂處，
夜闇之時有大火聚，彼能照見一由旬內，亦能照見乃至四由旬內。
如是如是，菩薩在母胎中，身相如是成就具足，可意端正甚可瞻覩。
彼之菩薩，在彼妙香樓閣之上結加趺坐，如淨琉璃藏真金色。
彼菩薩母，亦見菩薩在母胎中，譬如從大雲聚出於閃電曜大光明。
如是如是，菩薩在母胎中，以大威勢以功德色力，
照彼香樓閣已，復照第二大寶樓閣。
照彼第二寶輦輿已，普照母身。
普照一切母身體已，復照母座。
照彼座已，復照一切諸寶宮殿。
既照一切諸宮殿已，從下出光照于東方，南西北方皆悉遍照。
菩薩在母胎中，周匝一拘盧奢也，以功德威力及以色力皆悉遍照。
時四天王及二十八部大鬼神等，時共五百夜叉周匝圍繞。
日初分時欲見菩薩，故來詣彼所。
是時菩薩在母胎中，先舉右手而共議論。
其菩薩母，亦見菩薩在右脇內如真金形，
申手轉時、徐舉手時、安置手時。
而四大天王欲還本處，菩薩及菩薩母圍繞三匝，菩薩放捨揮動右手。
爾時四大天王作如是念：『菩薩今已放捨我等，我等應去。』
此第一因、此第一緣。
若菩薩日初分時，共四大天王言詞慰喻，
申舉右手周匝轉已，正念安置。 ^836b8

「復次若菩薩見有人來，若婦女若丈夫、若童男若童女。
菩薩是時先語慰喻，後菩薩母亦復慰喻，
彼等即生希有之心：此是誰也。
彼時菩薩在母胎中，於先以能慰喻他人，
若天、若龍，若夜叉，若人若非人，無有能作於先慰喻菩薩之者，
但以菩薩於先慰喻彼諸人等。
日初分過已至中分時，爾時帝釋天王及大天子欲來見菩薩者，
爾時菩薩遙見帝釋天王及三十三天已，
即舉右手真金色臂，慰喻帝釋天王及三十三天，即以一指指示座處。
其帝釋天王於菩薩教不能遠離，時帝釋天王受教而坐敬念菩薩。
時菩薩母即面向彼所，隨其菩薩欲向何處揮動手。
時其菩薩母預知童子共誰言語、慰喻誰耶。
彼之樓閣，見帝釋天王及三十三天影，無別餘影如是善好清淨。
菩薩受用在母胎中，而帝釋天王若欲還者，
菩薩即知，為動右手示發遣相。
爾時帝釋天王知發遣已，圍繞菩薩及菩薩母然後而去，是時菩薩思惟正念安手本處。
日西分時，其梵天王娑婆世界主與無量無數諸梵天王共相圍繞在菩薩前，
以天最勝味向菩薩邊。
其菩薩正念梵天王娑婆世界主來已，爾時菩薩還舉右手慰喻梵天王娑婆世界主及諸梵天并諸天子。
是時菩薩，梵天王娑婆世界主欲有所去，
菩薩知已，還復示現發遣相貌而舉右手。
彼時梵天王娑婆世界主梵身諸天，三匝圍繞菩薩及菩薩母已，
然後乃去。復有四大天王，還來親近守護菩薩，勿令惡心向彼菩薩而得便者。
爾時菩薩在母胎時，其母不為欲火所燒，亦復不為恚火及以癡火所燒。
其菩薩母於彼之時受持五戒，不於丈夫而生欲心，亦無丈夫向菩薩母生欲心者。
若有婦女若復丈夫、若復童子若復童女被諸病苦，
其菩薩母即授彼藥，彼等眾生皆得安樂無復病苦。
乃至從地取一草葉與諸病人，彼等眾生皆得安樂無諸病惱。
阿難！菩薩具足有是神通，住母右脇滿十月已，
從母右脇正念而出無有污染，不如餘人為胎所污。
是時帝釋天王及梵天王娑婆世界主，
在菩薩前起正念已，敬受菩薩。
菩薩在母胎時，所居臺閣於中住者，即時梵身諸天將向梵宮以為支提，
為供養故。爾時菩薩無人堪受，唯有諸天。
爾時菩薩降下地中已，觀視四方，猶如師子、如大丈夫。
彼時菩薩業報力故即生天眼。
而彼菩薩具天眼已，菩薩觀視大千世界及城邑聚落村巷國土一切眾等地，
及天、人、地獄、畜、生閻羅世。
是時菩薩即知一切眾生心之所行。
爾時菩薩觀察思惟一切眾生心，於中或有眾生若當似我者、
若持戒若三摩提、若般若行善根。
爾時菩薩即見大千世界中無有眾生與我等者，何況有勝。
爾時菩薩猶如師子無有恐怖、無畏無怯，心正思惟。
正思惟已，稱量選擇一切世間一切眾生知心行已，
無人扶持即行七步，至第七步猶如師子，
觀察諸方作如是言：『我於世間最為第一，
我於世間最為殊特，我當作盡生老死邊際！』
菩薩作如是語時，大千世界其聲遍滿。
此是菩薩業行果報真所生法，是為菩薩最後補處，生已當成阿耨多羅三藐三菩提。
以是故，彼有如是等諸神通。
於彼之時，一切眾生身毛皆竪，大地震動甚可怖畏身皆戰掉，
一切世界光明遍滿。
爾時虛空有大音樂歌舞等聲，普雨無量種種諸花。
阿難！略說彼時有不可思議希有之事。
以是菩薩出現於世，一切眾生皆得安樂。
阿難！汝今見寶莊嚴臺閣已不？
此是菩薩母之右脇，菩薩處母右脇經行之處。」
世尊為彼天帝釋王及四大天王及諸天龍夜叉等，
示現眾寶莊嚴最勝臺閣，菩薩先受用處。 ^836c20

爾時長老阿難即從坐起，整衣服偏袒右臂右，
膝著地合掌向佛，而白佛言：「世尊！
菩薩於一切眾生具足希有未曾有法，況復今者已成阿耨多羅三藐三菩提。
世尊！我於今者第四第五乃至無量百千歸依佛陀。」
作如是語已，佛告長老阿難言：「阿難！
於未來世有諸比丘，不熏修身、不熏修戒、
不熏修心、不熏修慧，猶如小兒愚癡無智，
言我是智，我慢貢高無正威儀，疑惑不信，沙門垢膩。
彼等不信菩薩有如是清淨入胎，彼等各各聚集作如是言：
『汝等觀菩薩在母胎中，彼有糞穢垢濁。』
彼從母右脇生，時胎垢不污染。
以胎垢不污染故，彼即非丈夫輩和合。
當如是知。成就善業諸眾生輩，不住糞穢身無垢染，如是眾生善入胎住。
為諸眾生起憐愍故，菩薩生於人間，不以天身當轉法輪。
所以者何？勿令眾生當墮懈怠。
彼作是念：『世尊是天，我等是人。
我等不能具足成就彼等諸法，如彼成就諸法。』
是故即生懈怠之心。
彼癡人輩為偷法者，當不作是念：『而彼眾生不可思議，我等不可作彼稱量。』
我得菩提時，猶不觀察我之菩提及與神通，況復菩薩諸神通也。
阿難！汝當觀察彼癡人輩，若當誹謗諸佛功德，
卑賤生盲，染著糞穢名聞利養，當作幾多無福德聚。」
阿難問佛言：「世尊！
於未來世諸比丘等，要誹謗如是賢直修多羅也。」
佛告言：「彼如是等相修多羅，要當誹謗亦不隨順，
復當更作無量惡業，不用沙門法也。」
阿難復白：「世尊！彼等非善丈夫，當生何處？
於未來世受何果報？」
佛告言：「隨所有人壞滅佛菩提所生處，
若於過去未來現在諸佛世尊而誹謗者，彼癡人輩所得生處亦復如是。」 ^837c2

爾時長老阿難遍身毛竪：「嗚呼佛陀！」
作如是已，復白佛言：「世尊！
我今身心迷悶熱惱，聞彼等輩非善丈夫如是行故。」
佛告阿難：「彼非善行，唯有惡行。
阿難！彼等以不善行故，當墮阿鼻脂大地獄中。
阿難！若有比丘、比丘尼、優婆塞、優婆夷，
於如是修多羅不信而生誹謗者，彼等捨身已，當墮阿鼻脂大地獄。
阿難！汝等於如來所，莫作限量。
阿難！如來深廣，無有邊際、不可限量。
阿難！若復有人得聞如是修多羅已歡喜踊躍，
彼等眾生善得利益，彼等不但空得人身及以善行，彼等已得至真脫諸惡趣。
彼等不但空得壽命，已自關閉一切諸惡趣門。
彼等當作佛子，已得一切善業，彼等福利信不虛也。
彼等善食國中所有團食，已於最勝眾生之所，
已得淨信、斷諸魔網，已得度脫長路曠野，
捨離憂悲毒箭，已得歡喜之事，已到善受歸依之處，已是應供養者。
於世間中難可出現，最為福田者。
所以者何？彼等於佛難法一切世間不可信處而生正信。
阿難！彼等眾生善根具足無有缺少。
阿難！彼等眾生非一生得我朋友者。
阿難！有人聞已有愛而生歡喜，不以見故。
阿難！有人以見故有愛而生歡喜，不以聞故。
有人見聞已有愛及喜；復有人雖復見聞不生愛喜。
阿難！若有人見我聞我生愛喜者，阿難！
汝等應作是念：『彼等眾生非一生處為我朋友，
彼等眾生如來親近當令解脫，彼等眾生於如來所等共分者，
彼等已到我歸依處，如來已攝彼眾生，而彼等眾生應為如來之所攝受。』
阿難！我於往昔行菩薩行時，一切眾生有怖惱者，
來至我邊求乞無畏，我於爾時施彼無畏；況復今者成阿耨多羅三藐三菩提。
阿難！汝等於信法中應勤劬方便，如來唯告如是事耳。
阿難！若汝等所應作業，當欲乾竭我慢網者。
阿難！聞朋友處應到一由旬，見朋友已當得安樂，況復因我當種善根耶。
阿難！如來阿羅呵三藐三佛陀，當知彼等眾生先為如來朋友，
彼等如來亦為我朋友。
以朋友故更相愛憙，隨彼愛喜亦還愛憙彼等眾生。
阿難！是故我今告汝、我今語汝，汝等但生信心，我當付囑未來諸佛如來阿羅呵三藐三佛陀。
彼等如來知我朋友已，當滿所欲願。
阿難！譬如有一丈夫唯有一子，隨順語言、隨順受教。
而彼丈夫多有朋友。
彼命終之後，彼之一子當應不困，以父朋友多攝受故。
如是如是，阿難！若有眾生當信我者，彼等我當攝受付囑，彼是我子以歸依我。
阿難！如來多有朋友。
阿難！如來彼諸朋友皆實語有、不妄語者，
我當付囑彼實語者，所謂如來諸朋友未來三藐三佛陀也。
阿難！汝等但於信心中勤勞方便，於汝等邊我有如是教勅。」 ^838a5

爾時世尊說此經時，彼等諸比丘聞佛所說歡喜奉行。
大威德陀羅尼經卷第二十
 ^838b26
