
undefined:: 毘耶娑問經卷下
translator:: 元魏婆羅門瞿曇般若流支譯
「復次，大仙！四大天王生退之相，復應當知。
如是，大仙！若於貧人、若於病人生憐愍心，
若衣、若食、病患因緣所須醫藥隨時給施，為除寒苦。
道巷殖樹，行人坐息。
造立池、井、溝渠、水槽，給施一切。
如是信心、喜心施與彼人。
以是善業因緣，臨欲死時，身無垢穢亦不羸瘦，
身色不變，不膩、不爛，一切身分不受苦惱、
聲不破壞，諸親眷屬悉皆聚集。
無分散者，故不憂惱、不患飢渴、腳不申縮、
不受苦惱、不失便利。
境界不礙，故不愁苦、諸根不壞。
彼人如是一切樂足，不苦惱死。 ^228c23

「若捨身時，識心歡喜，見四天王、諸天之眾在樹林中戲樂之處。
見天眾已，死屍面色如生蓮花，口出好香——其香猶如阿娑婆香——種種花香隨風熏屍。
彼死人識。見四大王天中生處父母相近。 ^229a4

「爾時，天中彼父天子在戲樂處遊行嬉戲，
欲心起發，右手摩觸天女臍下。
以摩觸故，識託懷中，至滿七日乃有頭髮具足莊嚴，天童子生。
生即知欲，戲笑、歌舞一切皆能。 ^229a9

「復次，大仙！彼四大王諸天住處，所有宮殿純金為地，
種種莊嚴、種種綵色、彫飾分明，百千天女在天宮殿，
有百千樹妙莊嚴枝，有隨意風觸身受樂。 ^229a12

「復次，大仙！彼四大王天眾住處，城隍平正，
其城四方，縱廣八萬四千由旬。
大仙當知，於彼林中有天寶珠以為燈明，
踈妙繒綵以衣樹身，懸幡枝上。
樹極柔軟，諸天見之心生愛樂，於彼林中吹笛、
拍手、琵琶、鼓等，和合樂聲在彼窟中。 ^229a17

「復次，大仙！彼天童子種種食力，所謂揣食天飯善香，
能生天力，香、色、味等功德具足。
有天粳米名蓮華光，自然而熟，甜如甘露，種種色味具足相應。
有二食盤，一是金盤、一是寶盤，隨彼天子所須飯食何者何等、
如是如是，彼彼飲食皆盤中生。 ^229a23

「復次，大仙！彼天爾時牟佉離汁生彼盤中即變為花，名阿娑婆。
彼有善香，其汁清冷，飲則涼樂。
又復彼香令天童子醉樂怡適。 ^229a29

「復次，大仙！彼四大王子 #CB01164;宮殿，
周匝常有妙好華蔓，多饒妙花莊嚴殿柱，
以如是柱莊嚴宮殿、金寶、金剛。
有勝天樹，娑羅翅蔓上攀樹枝。
有百千柱床臥敷具莊嚴宮殿。
六萬天女在中行坐，令彼宮殿端嚴勝妙。
彼女殊勝身相、舉動皆可觀瞻，天衣光明莊嚴其身，
妙聲、環釧以姿其媚，善香妙色，欲心相應，身極軟弱。
歌舞、戲笑恒常不絕，多有姿媚，兩兩共合出美妙聲與笛一音。
彼天宮殿如是具足。 ^229b3

「復次，大仙！彼天宮柱金寶間錯，懸以繒幡，處處垂下。 ^229b12

「復次，大仙！彼四大王受勝欲樂。
提頭賴吒、毘樓勒叉、毘樓博叉、拘毘樓等，
彼四大王在宮殿中，喜笑、歌舞、嘯咏等聲，
天食充飽，諸根喜樂，善愛意生。
彼處勝樂皆悉具足。 ^229b14

「復次，大仙！彼四大王天眾之中，諸天童子長臂洪直，
不麁、不細，行如醉象，具丈夫力，柔軟之身具足天相。
彼天行時，則有勝香熏一由旬。 ^229b18

「復次，大仙！彼壽天年五百歲命，無中夭傷。
彼處勝樂一切具受，開眼看視有喜愛相。
彼諸天眾多有戲處——謂蘇婆伽荼迦之處、
迦曇婆迦及毘摩羅、光明莊嚴林王之處、
闍那迦等勝戲樂處，有如是等第一香處——受用心喜。
彼諸天子行彼處已，花、珠、金、寶間錯階陛。
其階方正，勝妙莊嚴，名寶珠階。
百千天女妙聲歌咏，珠寶、樂器自然出聲，多受欲樂。 ^229b22

「福盡命終則有相現：初則失影，不聞花香，
迦陵、頻伽、天女妙聲耳不復聞。 ^229b29

「大仙當知，又天眾中彼天童子。
於天宮殿眾集之處，至日不往彼宮殿中。
百千天女，樹生瓔珞有妙勝花，俱翅羅聲、
欲鳥之聲林中具有，心不生樂，在地旋轉。
衣裳垢膩，其身極熱，悲苦看視，地上旋轉。
於花帳處心不憙樂，身中汗出。
彼目常開，今則眄瞬。
彼處動轉，如魚出水，為日所暴，翻覆迴轉，獨在地住。 ^229c2

「天女見已皆來圍遶，詳共悲哀，同聲啼哭，
如是說言：『何期愛人欲向何處？
何期第一種種莊嚴柔軟之身——異異無垢，
胸膺寬博，兩肩可憙——平正之身、柔軟之身？
何期戲處、遊戲常樂種種處行，今忽捨我、
復捨天宮，欲向何處？』
彼諸天女既傷歎已，復說偈言：
　　「『種種善心作，天樹妙莊嚴，
　　此四大王處，多饒飲食樂。
　　有四柱相應，福德天勝處，
　　多饒天女愛，豐華善心喜。
　　何忽惡無常，令捨此而去？』 ^229c9

「彼諸天女如是圍遶，大聲號哭，涎出聲壞，
並啼並言，可憐可愍。
彼諸天女作如是言，離而遠住，復申右臂取花散之，
作如是言：『生善道去，君善道去。
向人界去，生福處地，信心犁之。』
應知，彼天如是之身，彼欲死天既聞此已，
如是思惟，自知身死。
極大愁苦，舉體烝熱。
以烝熱故，身則消洋猶如蘇渧，於彼死處墓田之中消洋盡壞，
身體萎蔫。有掃風來，吹彼天身作一千分，碎末散去遍在虛空。 ^229c20

「於彼處退欲受人身，見閻浮提父母和合。
彼既見已，歡喜愛樂，即彼處生。
初受生已，其母相出，所謂喜笑，欲得勝食、
不憙食肉，憙著赤衣、光明之衣，樂見人眾聚會之處，於兄弟等生勝愛心。
藏內、脇中不受苦惱，無有涎唾、又不惡心、無有身病。
在彼藏中善具足、手，然後出生。 ^229c29

「彼既生已，端正好色，見者愛念。
彼若增長，聞四王天心則歡喜。
修行施戒，飲酒不醉，心常惺悟，身則肥鮮，恒以眾香莊嚴其身。
愛林戲處、心多欲染，自身諸根樂近婦女，
數數飲食，樂好美饍。
常修歌樂，身體膩潤，不黑、不白，其眼猶如青毘琉璃。
大仙當知，四大王天退生人中本性如是，四大王處所熏相續有如是相。 ^230a6

「復次，大仙！若有眾生捨離殺生、信心清淨、
修行布施、離偷盜已，以佉陀尼、蒲闍尼、
食梨、何朱沙、餘所須物衣裳、財物、寶珠、
金等捨以布施，信樂心喜，以諸花等而為供養、
禮拜塔寺，奉施供養。
命終之時身不壞爛，膩垢、便利、臭穢皆無，
心生歡喜，自憶念身所作善根。
臨欲死時則有相現，面如金色，鼻正不曲，
心不動亂，咽不抒氣，亦不咳 #CB00944;及上氣等，
身不蒸熱，根不破壞，節脈不斷，身不苦惱，
在於臥處身不迴轉，語聲不破。 ^230a14

「復次，大仙！如是眾生或熱病死、或中毒死、
或貪華果而上樹上墮樹而死、或食好食不消故死。
彼欲捨陰內識往見三十三天宮殿莊嚴，
有珠、金寶及金剛等於分分處種種間雜，
作金魚形、摩伽羅形莊嚴殿門。
門上金幢有種種樂，迭相打觸出美好聲，能令心喜。
饒種種枝相應好樹莊嚴林中，謂憂荼、
迦娑羅、栴檀。香汁作泥以塗地處，金色綵畫、白真珠帶遍懸樹下。
地皆柔軟，常有莊嚴，一切時淨。
有好金沙遍布其地，遶天珠焰以為燈鬘。
多有天女，天所分處光明莊嚴，常作天歌、
美妙音聲，肘後莊嚴，胸有瓔珞、咽半瓔珞、
臂釧、指環及耳#CB00006;等，種種莊嚴端正天女。 ^230a24

「大仙當知，三十三天諸天之眾彼處天子，
當於爾時遊戲受樂、受諸欲行，彼於戲處樹林中行，心生愛善。
彼福德識見彼天上天子、天女同一處坐，
心喜愛樂，速生彼處——如綖穿珠，牽綖珠走——不生異道。
即於生時，彼天婦女手中花生。
彼女見已，自知有兒，即以此花授與夫言：
『君今得子，可生歡喜。』
彼天見之喜心增上，必知其妻得天童子。
如是，二天心生喜悅。
如是，童子七日滿已，長髮旋動，清淨無垢，天衣具足。 ^230b7

「彼天未生，七日之中如是憶念：『我某處退，
生此天中，某我父母，我作善業。』
如是思惟極生喜心，喜心生已，生則欲發，有欲即癡。
彼樂欲者，遙見宮殿天戲樂處。
如是見已，悕望欲得，即便行往詣彼戲處，如醉象行。
臂如象手，洪圓纖長，胸則平正，臂如金色，
上下身麁，中身則細。
行則詳審，深心勇健。
腰如弓弝，背骨平直，兩髀洪滿，如芭蕉樹，
善知天法，髭鬢斷細。
天香甚香，瓜甲赤薄，身體香潔，無主莊嚴取以嚴身。
天無病苦，身有善香，著妙天衣，色相殊妙，
天華嚴身，於宮殿中次第漸行。 ^230b17

「彼處見有無主天女，見天童子，一切悉來圍遶而住，
作如是言：『聖子！善來。
善來，聖子！此汝宮殿，我無夫主，久離夫主，獨有童子。
我今色少，妙色具足，應相供養，乳若金瓶，面如蓮花開敷之色。
我身猶如雲中電行，端正可憙。
我是天女，今相供養奉給走使。
此戲樂處，波離耶多、俱枳陀邏、俱邏婆迦多有枝心，柔軟可喜而為莊嚴。
六萬天女娛樂此處，今相娛樂奉給聖子，餘宮殿處皆悉不空。』
彼有琵琶、鼓、笛……等樂，種種音聲天敷莊嚴，師子座處自然出生。 ^230b28

「彼天既見種種莊嚴、妙好幡蓋，如王受位坐師子座，彼天童子亦復如是坐師子座。
彼既坐已，諸樂器中出可愛聲，普一切相唱聲說言：
『此善眾生於閻浮提造福德業，而來生此天宮殿中。』
語天女言：『汝來，汝來。
速近此處，可為戲樂、善作歌舞樂此天子——此於人中作善根者。』
此聲出已，六萬天女彼樹林中兩手取花，善香莊嚴。
第一天衣名頭居羅，彼衣輕踈，勝上珠寶以為腳釧，釧有妙聲。
如是婦女而來近之，奉給供養。
彼諸天女端正可憙，猶如初月；面如蓮花，其香猶如阿娑婆花。
如是婦女來近童子，作如是言：『如是，聖子！
我以一切所須之物供養供給，隨彼所用。』
此是童子自善根力和集所得、自福所攝，於今在此受天欲樂。 ^230c9

「如是，大仙！彼天童子天女相隨，三十三天歡喜園林眾雜林中，
白衣石上有勝光明、娑卑都林、佉羅佉囉、
陀陀羅迦、池泉流水、阿吒婆迦、妙色好花、
波離耶多，俱枳陀羅，在如是等戲樂之處第一涼樂，彼處無有大力惡風。
彼處彼處林中多有若干妙聲眾鳥、多有天花、
亦饒天果，皆有妙香。
毘琉璃珠、牟娑羅珠及馬瑙等，種種寶珠以為燈明。
復有眾蜂及諸欲醉俱翅羅等，種種諸鳥有美妙聲，
有他眷鳥、有金翅鳥，此鳥青咽以妙珠寶間錯其身，
毘琉璃#CB00047;長而嚴妙，
有種種聲、娑陀離多美妙歌聲。
於彼林中有種種花，雜色間錯莊嚴其地。
彼天童子在如是處受諸欲樂。 ^230c23

「復次，大仙！三十三天宮殿地處有妙池水，
清冷如月，八分具足，清而無垢。
復有勝妙百葉蓮花開敷鮮榮，其池岸邊寶樹莊嚴，花落在地。
如是功德微妙之水，天子、天女於彼池中相隨戲樂，彼於戲處如心稱意。
若須食者，有種種寶間錯槃生，隨其所須皆悉具足。
食色香白，如君陀花、拘物陀花，如雪等色，色香具足。
天女斟張奉天童子，食足安樂，尋即消化，
離辛、澁、苦三種食過。
如是食者，天力無上——名曰蘇陀——在彼槃中揣而食之，
如業所得。大仙當知，若人施時垢心布施，
得報亦爾，同一槃食，食揣色異，有赤揣者、
有黃揣者、有異揣者。
身服一種、成就一色，而槃中食異異不同。
如是，大仙！若人施已心生悔熱，彼業得報食色則劣。 ^231a8

「復次，大仙！三十三天有戲樂處，彼處名為尸利沙紺，
有種種樹枝花嚴好，種種天樹百千和合，
地處清淨猶如頗梨，無垢柔軟。
復有天樹，花果具足。
如是處者，非欲者住尸利沙迦清淨之處，天女不住如是勝妙尸利沙紺戲樂之處。
一切樹林常有好花，如是花林常有諸天在下語說。 ^231a23

「大仙當知，我之所有聲聞之人、諸弟子中最為勝者，
所謂長老伽婆波帝，於婆羅門種姓中生，
遊心禪思、慈心、悲心，三昧眼開住慈三昧，於七日中息不出入。
大仙當知，彼時既入慈三昧已，心若須風則有風吹、若其不須則無風吹。
劫盡燒時地為一焰，彼身乃至如芥子許亦不能燒。
若須彌山墮其身分，於節節上即令停住，不能令動。
若復難陀、憂波難陀二惡龍王毒力熾盛，
彼惡力毒，若以氣噓能動須彌，如是毒力四大海水能令味醎。
大仙當知，如是大力惡毒龍王，伽婆波帝三昧力故能令無毒。 ^231a29

「又復，大仙！彼時長老伽婆波帝尸梨沙紺戲樂處行。
彼諸天女染欲心強，或因遊戲至於彼處，
若見長老伽婆波帝生愛信心，能以天中曼陀羅花、
居世賒迦如是等花散而供養，合掌禮敬。
又復彼處三十三天諸天子等，圍遶供養如是長老伽婆波帝，
奉以天飯、天甘露汁施令飽足，於日日中如是供養。
伽婆波帝於彼林處樹枝搖動深處遊行，
為彼天子敷演伽他、憂陀那、尼陀那、伊帝毘利多、
迦闍多迦、裴不略、阿浮多、達摩、毘尼、修多羅、
憂波提舍、阿波提舍，令彼天子聞已生信心喜悅樂，
故在彼處天妙宮殿，坐禪、讀誦、遊行、止住，亦復遊彼尸梨沙迦戲樂之處。 ^231b11

「復次，大仙！三十三天有善法堂，天眾集處。
大仙當知，善法堂柱八萬四千，彼柱皆是金寶、
金剛、若牟娑羅及迦羅婆、若馬瑙等，勝栴檀椽並比在上，
鈴鬘妙聲，金沙覆地。
大仙當知，彼善法堂垂天繒幡，竪立寶幢，懸幡在上。
復有樂聲，琵琶、箏、笛、大鼓、小鼓、拍手、吹貝、簫嘯美音。
天子、天女手如妙花，柔軟之狀如樹枝心，
迭相執手，心生愛喜，口常含笑。
彼天童子、彼天婦女如是受樂。 ^231b25

「大仙當知，彼善法堂多天集處，種種珠寶間錯其地。
彼地青膩如毘琉璃，滑而無垢猶如淨鏡，
多饒天花、種種香末，遠離風、日、青虫、蚊、
虻如是等過，無有眠睡、懈怠、頻申。
彼善法堂樂觸風窓、重樓、屋壁，種種莊嚴間錯之文，
形如半月，狀似牛眼，天網縵覆。
鵄尾妙門寬大廣博，有樂觸風，寶鬘莊嚴，
遍散妙花，善香馨馥。
多饒無量百千天女，欲心戲笑，無有嫉心、
鬪諍等過，迭相染欲，愛心堅固，頰淨無垢如月鏡輪。
天女之法以香綵色用點頰額以莊嚴面，天女咏聲共相娛樂。 ^231c4

「大仙當知，彼善法堂四方四角，四廂寬博，
多有樹林，邃密雲闇，有種種花。
戲樂之處如是樹林廣百由旬，分分處處種種端嚴，
有金蓮花，復有散花遍布其地，復有種種微妙歌聲，
有種種樹，其樹名為居迦那陀、波利耶多、
拘毘陀羅，如是等樹處處多有，以為莊嚴。 ^231c15

「復次，大仙！彼善法堂一切所須金寶、金剛、
若牟娑羅及迦羅婆，復有白珠、毘琉璃等，
各有大聚，無主、無護，多饒財物金寶之藏。
彼一切物、一切寶聚，皆悉莊嚴善法堂處，彼諸寶聚有種種色以為莊嚴。
彼善法堂周圍復有百千戲處以為莊嚴，
無熱、無惱，種種衣服嚴飾其處。 ^231c22

「復次，大仙！三十三天於戲樂處喜戲樂行，一切皆來集善法堂娛樂喜樂。 ^231c28

「復次，大仙！三十三天善見宮殿淨如月鏡，多有香花垂鬘莊嚴。
有千天女嚴飾微妙，遊戲娛樂，媚眼眄視，
奮動眉面猶如亂波，行虛空中，以種種花莊嚴其身。
善見宮殿莊嚴如是，多有珠瓶在宮殿中，鈴網簾障出微妙聲以為莊嚴。
若馬、若象行在宮殿，腳足傷地則起金塵。
彼處多有端正天女，身著寶珠赤色光明，
若鳴、若抱、若捉衣裳，令彼戲處殊勝奇妙。 ^232a1

「復次，大仙！善見宮殿有六萬柱，彼柱皆是天妙金寶，
以毘琉璃及金剛寶為柱頭，間種種雜寶間錯其柱。
彼宮殿中汁香、葉香、沈水等香種種香熏，復有種種善香勝熏。
帝釋天王在彼勝處，百千天女之所圍遶，
帝釋王手執金剛牙，在寶殿上娛樂戲樂。 ^232a10

「復次，大仙！三十三天因陀羅王九千龍力，
帝釋王臂如天象手，身色如金，鮮淨無垢，
形體平正，身中則細，上下分麁，骨節不現，
體實不虛，髮毛旋動，清淨無垢，身有光明，衣則舒長。
知因陀羅所作釋論能破諍論，多有無量百千天子常隨親近，
天林宮殿及遊戲處隨逐遊行。
金繩絡身，天妙瓔珞、若半瓔珞莊嚴其胸。
其身勝妙，不細、不麁，中腰則細，二髀平等。
常以白飯、甘露汁食，百千天女目鬘視之，肩頰端正。
彼有醉象耳扇生風，風聲美妙。 ^232a16

「復次，大仙！彼大天王因陀羅主身脈不現，
香氣勝妙如善華香，彼大天王軟美音聲。
大仙當知，彼大天王自身善香，若天白象欲發極醉，聞王身香即時醒解。 ^232a26

「復次，大仙！因陀羅王身量高下，與餘諸天乘馬之量高下平等。
因陀羅王身色勝妙，見王身者金像不現。」 ^232b1

爾時，毘耶娑大仙白佛言：「世尊！
希有。世尊！彼帝釋王大因陀羅甚為勝妙，實如世尊——聖法具足——所說不異。」 ^232b4

佛言：「大仙！汝以何義如是美歎此無常身大因陀羅，
而言希有，心生驚怪？
譬如伎兒，巧以泥團造作種種人、畜等形，
又縛葉等、插華在外，以諸彩色畫為軍眾。
木為機關，彩畫彫飾，如樹生花，畫飾莊嚴，不過少時花則萎蔫。
如以燈炷置於爐中，以火燒之則有光明；帝釋王身亦復如是。 ^232b6

「大仙當知，阿泥樓大父母所生，其身力大。
大仙當知，因陀羅王所有身力，阿泥樓大父母所生，身力為大。 ^232b12

「復次，大仙！汝今且觀阿泥樓大神通身力。」 ^232b15

如是說時，阿泥樓大心即憶念：「如來加我。」
如是念已，即入三昧。
入三昧已，身如金色，即有天王新勝金冠——如洋金色——在其頭上，
寶珠垂下，傍面連肩，動搖相摩。
珠髻、青髮，身體色潤有勝光明，目如天上勝毘琉璃，其色紺青。
復有珠寶、牟娑羅寶、迦羅婆寶、日珠等寶莊嚴身臂。
彼以化力令身如是。
復出天香遍諸大眾，一切普熏。 ^232b16

彼毘耶娑見其身已，心則變動，從座而起，
合掌恭敬，生希有心，高聲唱言：「子子善哉！
何何快哉！我得人身，有果不空。
我於今者到如來所，如來今者作一切智相應語說，令我今者得見如是未曾有法。」 ^232b23

爾時，世尊語毘耶娑大仙人言：「汝意云何？
若因陀羅帝釋王身、阿泥樓大長老之身，如是二身何者為勝？」 ^232b29

爾時，毘耶娑大仙白佛言：「世尊！
因陀羅王身比阿泥樓大身，百分之中不及其一，
於千分中亦不及一，阿泥樓大身色具足。」 ^232c2

如來語言：「如是，大仙！
勿生歡喜，以作福德發如是願，故得彼身。」 ^232c5

爾時，大仙毘耶娑眾歡喜心開，白佛言：「世尊！
唯願世尊更為我說三十三天。」 ^232c7

佛言：「大仙！三十三天帝釋天王第一天后名曰舍支。
百千天女住歡喜林，有種種花開發光明集在其身，
頰如蓮花、脣色猶如金頻婆果，第一光明微細衣服。
林間戲處安行遨遊，以天莊嚴善莊嚴耳，
寶釧、天珂莊嚴手臂，以好瓔珞及半瓔珞莊嚴其身，
腳著寶釧，釧有妙聲、種種音樂。
歡喜林中如是遊行，頰分寬博，妙花散地，在上而行。
臍下陰上有細毛文，妙寶跨衣，行則聲出。
目青而寬，開而有媚，髮青長黑，一一毛旋，鼻隆而直。
遠離瞋、嫉、鬪諍等過，瞋怒、皺面、波奮、動亂皆悉遠離，身無藏過。 ^232c8

「大仙當知，舍支天后有喜欲力勝彌樓山第一勝處。
彼處廣長，多有樹林，其樹饒枝映障之處。
心生愛樂，微風吹花，動散出香，復觸其身。
舍支身形，不長、不短，不麁、不細，其面嚴好如開蓮花，
口出妙香，善巧語說增長佛種。 ^232c20

「大仙當知，三十三天一切天眾身體皆香，
無有病患，於遊戲處、若於宮殿，如是遊行。 ^232c24

「復次，大仙！三十三天壽命千歲。
彼天彼處如是行已至命盡時，彼天宮殿本未曾有五種相出，
應如是知。何等為五？
地有清水猶如頗梨，冷而有文、有樂觸風。
彼處多有種種枝花，既入池已油膩汗出。
既見如是油膩汗已，心生疑慮，即便出水走向樹林。
彼既速行，天女見之順後急行，與共相隨。
既到一樹即便住坐。
既住坐已，天女憂悲發聲歎息，咽中聲破，
如是問言：『聖子！今者何故捨我，獨在樹下？
此有何樂？』如是說已，彼天童子以憂歎聲語天女言：『我頭額上從本以來未有膩出。』
如是說已，於兩腋下即有汗出。
而彼天女見汗出已，捨離遠去。
彼見天女遠離身已，心生憂懼，出入氣麁。
氣麁出已，其心發熱。
心既熱故，頭上妙鬘本未曾萎今者則蔫。
鬘既蔫已，衣未曾垢今則垢出。
天敷臥處不樂不樂。 ^232c27

「彼諸天女見如是相，心即思念：『此天童子死相已出，將欲破壞。』
知其必死，聞其氣臭不可堪耐，即爾遠之，圍遶而住。
以聞其臭憐愍悲歎，咽喉聲破，口不能正，
作如是言：『何期第一柔軟身天，在戲樂處林中行者——此三天處如是池水有鴛鴦鳥，
善法堂處歡喜之林，鵝王、鴛鴦、曼陀耆泥池水香潔，
多有樹林，樹名象塵、波利耶多俱、耆多羅，
在彼戲處多有蜜蜂在雜林中以為莊嚴——常此處行，
今忽捨我，去向何處？
五相既現，壞破欲去。』
彼諸天女如是啼哭，復更啼哭。
彼見啼哭，心則破壞，生大怖畏。
其身發熱，眼目亂視，如行道路失伴之人、
亦如商人海行船沒、亦如遺失如意珠者心懊惱躄地。
如大力風能墮山角，無常大風令天子墮亦復如是。 ^233a15

「彼身極熱，在地旋轉——如伽樓羅所捉龍子——生大怖畏，
舉身戰動，兩手合掌向天女言：『我今患熱，
汝來汝來，可以手掌摩我令冷。』
如是心急，身熱欲然，如是身心俱受苦惱。
彼諸天女憂悲燒心，住在遠處，心生憐愍，
憂悲苦惱，身不能近、不摩、不觸。
於樹林中取枝花葉，舒手遙置天子心上，
作如是言：『童子今者天福德盡，願汝速生閻浮提處。』
彼天聞已知必定死，高聲唱言：『何期苦哉！
何期苦哉！此三十三天處乃是惡處。
如是種種具足莊嚴戲樂之處、第一宮殿受諸戲樂、
多有天女種種愛染繫縛心已，忽於今者趣於死道，
住在遠處如是說言：「願汝死已，生閻浮提。」』
彼天如是數思惟已、聞彼語已，舉身欲起，
極生悲苦，啼哭而言：『何期苦哉，歡喜樹林、
種雜樹林、白衣石上、遊戲坐處。
何其善法，彼留沙迦、波利耶多、此毘婆闍、
曼陀耆尼、大波流沙迦。
如是宮殿——第一宮殿——堅固門扇一切和集，
我今忽捨此天宮殿，不得自在而便退此。』 ^233a29

「三十三天命欲盡故，於自宮殿不能復見，
唯見天女低面向下，以手拭眼，引氣破面。
彼欲退天復作如是言：『我於今者欲行死道，
何期汝等退我所愛、不共我語？
我今欲行生死長道，愛人可來急抱我咽。
我從今已不復見汝，汝亦如是不復見我。
如是天處何期甚惡，業果盡已，闇無所見。
云何此處三十三天，欲退之時皆悉空耶？
云何此處三十三天，豈無琴樂、拍手等耶？
而我今者不復聞聲。
何期此處三十三天——第一可愛天——乾闥婆天色莊嚴，
金剛堅地，如是千眼帝釋天王，復有何等福德眾生和集往彼而得見耶？
波利耶多、俱枳陀羅、諸樹花鬘在我頭上，何期萎蔫？』 ^233b19

「彼欲退天如是號喚，三十三天聞彼聲已，
一切愁憂，取種種花以自莊嚴，清淨鬚髮。
帝釋天王百千天眾而為圍遶，天后舍支、
天女圍遶，那羅達離、支多伽大、般遮尸棄、
敦扶盧等，天乾闥婆天樂歌聲、美妙音聲，而來向彼欲趣死道五相出者。
既近見已，一切如是生憐愍心，同聲唱言：『何期苦哉！
此惡無常，無有悲心。』 ^233c3

「帝釋天王見彼如是欲退天已，梵聲說言：
『我等一切法皆如是，莫生愛著，當斷愛心。
若不斷愛則生惡道。』
諸餘天子亦復如是，一切同聲如是說言：
『君善道去，生於人中，一切眾生造善業之地。』 ^233c11

「如是說已，彼欲退天心即念言：『我今實退。』
即時合掌向彼天眾如是說言：『三十三天一切天子！
唯願忍我，我退時至。』
彼時天子引氣直視，有二相出：蓮花葉眼、一切莊嚴皆悉失沒。 ^233c16

「彼諸天子見欲退天離莊嚴已，取曼羅婆、
居世舍耶、居迦那大如是等花遙散其身。
即作天樂，琵琶、鼓、笛種種音聲而以樂之。 ^233c20

「彼見如是供養身已，雖退天處心生歡喜，於閻浮提心生悕望。
眼中淚出，其聲則麁：『有因時、業法集，相應盡命。』
命盡死已，伽阿那風吹彼死天。
彼風善香，吹之令散。
如是散已，即時遠離三十三天，不知所在、
無有處所，不能生他若想、若知。 ^233c22

「彼既退已，生於人間。
在胎藏中，母則相現，憙笑歌舞，心憙染欲，
心常歡喜，憙樂花、果、樹林之處，樂著種種雜色衣服，常憙飲食。
雖住藏內，母脇不苦，不樂邪欲，心喜善香、
花鬘莊嚴，臥則善夢，非顛倒見。
大仙當知，三十三天退生此時，住母藏中有如是相。 ^233c28

「大仙當知，其母爾時一切藏過皆悉遠離，後則出生。
大仙當知，彼時童子既出生已，身分平正，
掌文成就，可憙柔軟，腰細齒密，身體柔軟。
其心愛樂勝功德欲，性愛欲事、心愛細衣，樂林戲處。
身有勝香，大富豐財，金寶具足，大姓種族，
常行施、戒；欲心多者則生貧家。
心憙布施，不黑、不白，手足齊平，一切見者皆悉愛敬。
性愛論義，其心柔軟，少於瞋心、樂行他妻，
於自妻妾不生愛樂，於諸親舊、兄弟、眷屬心不愛戀。
大仙當知，三十三天退生人中，本性如是。」 ^234a5

世尊說已，毘耶娑仙、一切仙眾心生歡喜，
歎言：「善哉。」毘耶娑問經卷下
 ^234a15
