僧伽和尚欲入涅槃說六度經
jing:: 
吾告於閻浮提中善男子善女人。
吾自生閻浮。為大慈父教化眾生。
輪迴世間。經今無始曠劫分身萬億。
救度眾生。為見閻浮提眾生多造惡業。
不信佛法。惡業者多。
吾不忍見。吾身便入涅槃。
舍利形像遍於閻浮。
引化眾生。以後像法世界滿正法興時。
吾與彌勒尊佛同時下生。
共坐化城。救度善緣。
元居本宅。在於東海。
是過去先世淨土緣。
為眾生頑愚難化。
不信佛法。多造惡業。
吾離本處身至西方教化眾生。
號為釋迦牟尼佛。
東國遂被五百毒龍陷為大海。
一切眾生沈在海中。
化為黿鼉魚鼈。吾身已後却從西方胡國中來生於閻浮。
救度善緣。佛性種子。
吾見閻浮眾生。遍境凶惡。
自相吞食。不可開化。
吾今遂入涅槃。舍利本骨願住泗州已後。
若有善男子善女人。
慈心孝順。敬吾形像長齋菜食。
念吾名字。如是之人散在閻浮。
吾愍見惡世力兵競起。
一切諸惡逼身不得自在。
吾後與彌勒尊佛下生本國。
足踏海水枯竭。遂使諸天龍神八部聖眾在於東海中心。
修造化城。金銀為壁。
琉璃為地。七寶為殿。
吾後至閻浮。與流佛法。
唯傳此經。教化善緣。
六度弟子歸我。化城免在閻浮。
受其苦難悉得安穩。
衣食自然。長受極樂。
天魔外道弱水隔之。
不來為害。吾當度六種之人　第一度者。
孝順父母敬重三寶　第二度者。
不殺眾生　第三度者。
不飲酒食肉　第四度者。
平等好心不為偷盜　第五度者。
頭陀苦行。好修橋梁并諸功德　第六度者。
憐貧念病。布施衣食。
極濟窮無。如此善道六度之人。
吾先使百童子領上寶船載。
過弱水免使沈溺得入化城。
若不是吾六度之人。
見吾此經心不信受毀謗正法。
當知此人宿世罪根身受惡報。
或逢盜賊兵瘴而死。
或被水火焚漂。或被時行惡病遭官落獄。
不善眾生皆受無量苦惱。
死入地獄。無有出期。
萬劫不復人道。善男子善女人。
書寫此經。志意受持。
若逢劫水劫火黑風天暗。
吾故無量光明照汝。
因緣俱來佛國。同歸化城。
悉得解脫。 ^1463b28

南無僧伽　南無僧禁吒　莎訶達多姪他耶唵　跋勒攝　娑婆訶僧伽和尚經
 ^1464a8
