
other:: 
other:: 
other:: 
other:: 
other:: 
other:: 
other:: 景德傳燈錄卷第二十吉州青原山行思禪師第六世之四一百六人洪州雲居山道膺禪師法嗣二十八人杭州佛日和尚蘇州永光院真禪師洪州同安丕禪師廬山歸宗澹權禪師池州廣濟和尚潭州水西南臺和尚歙州朱谿謙禪師揚州豐化和尚雲居山道簡禪師廬山歸宗懷惲禪師洪州大善慧海禪師朗州德山第七世和尚南嶽南臺和尚雲居山昌禪師池州嵆山章禪師晉州大梵和尚新羅雲住和尚雲居山懷岳禪師 #CB06365;〔與嶺同〕珏和尚〔已上一十九人見錄〕潭州龍興寺悟空大師建州白雲減禪師潭州慕輔山和尚舒州白水山瑋禪師廬山冶父山和尚南嶽法志禪師新羅慶猷禪師新羅慧禪師洪州鳳棲山慧志禪師〔已上九人無機緣語句不錄〕撫州曹山本寂禪師法嗣十四人撫州荷玉光慧禪師筠州洞山道延禪師衡州育王山弘通禪師撫州金峯從志禪師襄州鹿門處真禪師撫州曹山慧霞大師衡州華光範禪師處州廣利容禪師泉州廬山小谿院行傳禪師西川布水巖和尚蜀川西禪和尚華州草庵法義禪師韶州華嚴和尚〔已上一十三人見錄〕廬山羅漢他隆山主和尚潭州龍牙山居遁禪師法嗣五人潭州報慈藏嶼禪師襄州含珠山審哲禪師〔已上二人見錄〕鳳翔白馬弘寂禪師撫州崇壽院道欽禪師楚州觀音院斌禪師〔已上三人無機緣語句不錄〕京兆華嚴寺休靜禪師法嗣三人鳳翔府紫陵匡一禪師〔一人見錄〕饒州北禪院惟直禪師濰州化城和尚〔已上二人無機緣語句不錄〕筠州九峯普滿大師法嗣一人洪州同安威禪師〔一人見錄〕青林師虔禪師法嗣六人韶州龍光和尚襄州石門寺獻禪師襄州廣德和尚郢州芭蕉和尚定州石藏慧炬禪師〔已上五人見錄〕襄州延慶通性大師〔一人無機緣語句不錄〕洛京白馬遁儒禪師法嗣二人興元府青剉山和尚〔一人見錄〕京兆保福和尚〔一人無機緣語句不錄〕益州北院通禪師法嗣一人京兆香城和尚〔一人見錄〕高安白水本仁禪師法嗣二人京兆重雲智暉禪師杭州瑞龍幼璋禪師〔已上二人見錄〕撫州疎山匡仁禪師法嗣二十人第二世疎山證禪師　洪州百丈安禪師筠州黃檗慧禪師隨城山護國守澄禪師洛京靈泉歸仁禪師延州延慶奉璘禪師安州大安山省禪師洪州百丈超禪師洪州天王院和尚常州正勤院蘊禪師襄州後洞山和尚京兆三相和尚〔已上一十二人見錄〕筠州五峯山行繼禪師商州高明和尚華州西谿道泰禪師撫州疎山和尚筠州黃蘗山令約禪師揚州祥光遠禪師安州大安山傳性大師筠州黃蘗山嬴禪師〔已上八人無機緣語句不錄〕澧州欽山文邃禪師法嗣二人洪州上藍院自古禪師澧州太守雷滿〔已上二人無機緣語句不錄〕樂普山元安禪師法嗣十人京兆永安善靜禪師蘄州烏牙山彥賓禪師鳳翔府青峯傳楚禪師鄧州中度和尚嘉州洞谿和尚京兆臥龍和尚〔已上六人見錄〕嘉州黑水寺慧通大師京兆盤龍和尚單州東禪和尚鄜州善雅和尚〔已上四人無機緣語句不錄〕江西逍遙山懷忠禪師法嗣二人泉州福清師巍禪師京兆白雲無休禪師〔二人見錄〕袁州盤龍山可文禪師法嗣五人江州廬山永安淨悟禪師袁州木平山善道禪師陝州龍谿和尚〔已上三人見錄〕桂陽志通大師廬山壽昌院淨寂禪師〔已上二人無機緣語句不錄〕撫州黃山月輪禪師法嗣一人郢州桐泉山和尚〔一人見錄〕洛京韶山寰普禪師法嗣二人潭州文殊和尚〔一人見錄〕洋州大巖白和尚〔一人無機緣語句不錄〕洪州上藍院令超禪師法嗣二人河東北院簡禪師洪州南平王鍾傳青原山行思禪師第六世
####### 前洪州雲居山道膺禪師法嗣
前洪州雲居山道膺禪師法嗣
other:: 
######## 杭州佛日和尚

杭州佛日和尚初遊天台山。
嘗曰。如有人奪得我機者即我師矣。
尋抵于江西謁雲居膺和尚。
作禮而問曰。二龍爭珠誰是得者。
雲居曰。卸却業身來相見。
對曰。業身已卸。曰珠在什麼處。
師無對師乃投誠入室。
便禮雲居為師。後參夾山。
才入門見維那。維那曰。
此間不著後生。師曰。
某甲暫來禮謁和尚不宿。
維那白夾山。夾山許見。
未陞階便問。什麼處來。
師曰。雲居來。曰即今在什麼處。
師曰。在夾山頂上。
曰老僧行年在坎五鬼臨身。
師乃上階禮拜。夾山又問。
闍梨與什麼人為同行。
師曰。木上座。曰他何不來相看。
師曰。和尚看他有分。
曰在什麼處。師曰。
在堂中。夾山便共師下到堂中。
師遂去取得柱枝擲于夾山面前。
夾山曰。莫從天台得來否。
師曰。非五嶽之所生。
曰莫從須彌山得來否。
師曰。月宮亦不逢。
曰恁麼即從他人得也。
師曰。自己尚是冤家。
從人得堪作什麼。
曰冷灰裏有一粒豆子爆。
喚維那來令安排向明窓下著。
師却問。燈籠還解語也無。
夾山曰。待燈籠解語即向汝道。
至明日夾山入堂問。
昨日新到上座在什麼處師出應諾。
夾山曰。子未到雲居前在什麼處。
對曰。天台國清。夾山曰天台有潺潺之瀑。
淥淥之波。謝子遠來。
子意如何。師曰。久居巖谷。
不掛松蘿。夾山曰。
此猶是春意。秋意如何。
師良久。夾山曰。看君只是撑船漢。
終歸不是弄潮人。
一日大普請。維那請師送茶。
師曰。某甲為佛法來不為送茶來。
維那曰。和尚教上座送茶。
曰和尚尊命即得。
乃將茶去作務處。
搖茶椀作聲。夾山迴顧。
師曰。釅茶三五椀。
意在钁頭邊。夾山曰。
瓶有傾茶意。籃中幾箇甌。
師曰。瓶有傾茶意。
籃中無一甌。便傾茶行之。
時大眾皆舉目。師又問曰。
大眾鶴望請師一言。
夾山曰。路逢死蛇莫打殺。
無底籃子盛將歸。
師曰手執夜明符。
幾箇知天曉。夾山曰。
大眾有人歸去歸去。
從此住普請歸院。
眾皆仰歎。師後迴淛西住佛日而終。
other:: 
######## 蘇州永光院真禪師
 ^361c11

蘇州永光院真禪師。
上堂謂眾曰。言鋒若差鄉關萬里。
直須懸崖撒手自肯承當。
絕後再蘇欺君不得。
非常之旨人焉廋哉。
問道無橫徑立者皆危。
如何得不被橫徑取侵去。
師以拄杖驀口拄。
僧曰。此猶是橫徑。
師曰。合取。
other:: 
######## 洪州鳳棲山同安丕禪師
 ^362a20

洪州鳳棲山同安丕禪師。
問如何是無縫塔。
師曰。吽吽。僧曰如何是塔中人。
師曰。今日大有人從建昌來。
問。一見便休去時如何。
師曰。是也更來遮裏作麼。
問如何是點額魚。
師云。不透波瀾。僧曰。
慚恥時如何。師曰。
終不仰面。僧曰。恁麼即不變其身也。
師曰。是也青雲事作麼生。
問如何是和尚家風。
師曰。金鷄抱子歸霄漢。
玉兔懷兒向紫微。
云忽遇客來將何秖待。
師曰。金果朝來猿去摘。
玉花晚後鳳銜歸。
問路逢達道人不將語默對。
未審將什麼對。師曰。
要踢要拳。問不傷王道如何。
師曰。喫粥喫飯。曰莫便是不傷王道也無。
師曰。遷流左降。問玉印開時何人受信。
師曰。不是恁麼人。
曰親宮事如何。師曰。
道什麼。問如何是毘盧師。
師曰。闍梨在什麼處出家。
問如何是觸目菩提。
師曰。面前佛殿。問片玉無瑕請師不觸。
師曰。落汝後。問玉印開時何人受信。
師云。不是小小。問如何是妙旨。
師曰好。問迷頭認影如何止。
師曰。告阿誰曰如何即是。
師曰。從人覓即轉遠也。
曰不從人覓時如何。
師曰。頭在什麼處。
問如何是同安一隻箭。
師曰。腦後看。曰腦後事如何。
師曰。過也。問亡僧衣眾人唱。
祖師衣什麼人唱。
師曰打。問將來不相似。
不將來時如何。師曰。
什麼處著。問未有遮箇時作麼生行履。
師曰。尋常又作麼生。
曰恁麼即不改舊時人也。
師曰。作何行履。
other:: 
######## 廬山歸宗寺澹權禪師
 ^362a26

廬山歸宗寺澹權禪師〔第二世〕問金鷄未鳴時如何。
師曰。失却威音玉。
曰鳴後如何。師曰。
三界平沈。問盡身供養時如何。
師曰。將得什麼來。
曰所有不惜。師曰。
供養什麼人。僧無語。
問學人為佛法來如何是佛法。
師曰。正閑空。曰便請商量。
師曰。周匝有餘。問大眾雲集合譚何事。
師曰。三三兩兩。問路逢達道人不將語默對。
未審將什麼對。師曰。
爭能肯得人。又曰。
會麼。曰不會。師曰。
長安路廁坑子。問學人不問諸餘。
如何是佛法大意。
師曰。三枷五棒。問通通會底人如何道。
師曰。只今事作麼生。
僧曰隨流。師曰。不隨流爭得息。
other:: 
######## 池州廣濟和尚
 ^362b24

池州廣濟和尚。問匹馬單槍時如何。
師曰。頭落也。問如何是方外之譚。
師曰。汝道什麼問如何是廣濟水。
師曰。無饑渴。曰恁麼即學人不虛設也。
師曰。情知爾受人安排。
問遠遠來投乞師指示。
師曰。有口只解喫飯。
問溫伯雪與仲尼相見時如何。
師曰。此間無恁麼人。
問不識不見請師道出。
師曰。不昧。曰不昧時作麼生。
師曰。汝喚作什麼。
other:: 
######## 潭州水西南臺和尚
 ^362c7

潭州水西南臺和尚。
僧問。如何是此間一滴水。
師曰。入口即擭出。
問如何是西來意。
師曰。靴頭線綻。問祖祖相傳未審傳箇什麼。
師曰。不因闍梨問老僧亦不知。
other:: 
######## 歙州朱谿謙禪師
 ^362c15

歙州朱谿謙禪師。
饒州刺史與師造大藏殿。
師與一僧同看殿次。
師喚某甲。僧應諾。
師曰。此殿著得多少佛。
曰著即不無有人不肯。
師曰。我不問遮箇人。
曰恁麼即某甲亦未曾秖對。
珍重。師後住兜率山而終。
other:: 
######## 揚州豐化和尚
 ^362c19

揚州豐化和尚。問如何是敵國一著碁。
師曰。下來。問一棒打破虛空時如何。
師曰。把一片來。問上無片瓦下無卓錐。
學人向什麼處立。
師曰。莫飄露麼。
other:: 
######## 雲居山昭化禪師
 ^362c24

雲居山昭化禪師道簡范陽人也。
久入雲居之室密受真印。
而分掌寺務典司樵爨。
以臘高居堂中為第一座。
屬膺和尚將臨順寂。
主事僧問。誰堪繼嗣。
曰堂中簡主事。僧雖承言而未曉其旨。
謂之揀選。乃與眾僧僉議舉第二座為化主。
然且備禮先請第一座。
必若謙讓即堅請第二座焉。
時簡師既密承師記略不辭免。
即自持道具入方丈攝眾演法。
主事僧等不愜素志。
罔循規式。師察其情乃棄院潛下山。
其夜山神號泣。詰旦主事大眾奔至麥莊。
悔過哀請歸院。眾聞山神連聲唱云。
和尚來也。僧問。如何是和尚家風。
師曰。隨處得自在。
問維摩豈不是金粟如來。
師曰是。曰為什麼却預釋迦會下聽法。
師曰。他不爭人我。
問橫身蓋覆時如何。
師曰。還蓋覆得麼。
問蛇子為什麼却吞蛇師。
師曰。在裏不傷。問諸聖道不得處和尚還道得麼。
師曰。汝道什麼處諸聖道不得。
問路逢猛虎時如何。
師曰。千人萬人不逢。
偏汝便逢。問孤峯獨宿時如何。
師曰。閑著七間僧堂不宿。
阿誰教汝孤峯獨宿。
師示滅後。廬州帥張崇施財建石塔於本山至今存焉。
other:: 
######## 廬山歸宗寺懷惲禪師
 ^362c28

廬山歸宗寺懷惲禪師〔第三世住〕問無佛無眾生時如何。
師曰。什麼人如此。
問水清魚現時如何。
師曰。把一箇來。僧無對〔同安代云。
動即失〕問如何是五老峯。
師曰。突兀地。問截水停輪時如何。
師曰磨不轉。曰如何是磨不轉。
師曰。不停輪。問如何是塵中子。
師曰。灰頭土面〔同安代云。
不拂拭〕問世尊無說說迦葉不聞聞事如何。
師曰。正恁麼時作麼生。
曰不同無聞說。師曰。
是什麼人。問學人不到處請師說。
師曰。汝不到什麼處來。
other:: 
######## 洪州大善慧海禪師
 ^363a21

洪州大善慧海禪師。
問不坐青山時如何。
師曰。是什麼人。問如何是解作客底人。
師曰不占上。問靈泉忽逢時如何。
師曰。從什麼處來。
問如何道即不違於師。
師曰。莫惜口。曰道後如何。
師曰。道什麼。問如何道得相親去。
師曰。快道。曰恁麼即不道之。
師曰。用口作什麼。
師後住百丈而終。
other:: 
######## 朗州德山和尚
 ^363b1

朗州德山和尚問路逢達道人不將語默對。
未審將什麼對。師曰。
只恁麼。僧良久。師曰。
汝更問。僧再問。師乃喝出。
other:: 
######## 衡州南嶽南臺和尚
 ^363b8

衡州南嶽南臺和尚。
問直上融峯時如何。
師曰見麼。
other:: 
######## 雲居山昌禪師
 ^363b11

雲居山昌禪師問相逢不相識時如何。
師曰。既相逢為什麼不相識。
問紅鑪猛焰時如何。
師曰。裏頭是什麼。
問不受商量時如何。
師曰。來作什麼。曰來亦不商量。
師曰。空來何益。問方丈前容身時如何。
師曰。汝身大小。
other:: 
######## 池州嵆山章禪師
 ^363b13

池州嵆山章禪師。
曾在投子作柴頭。
投子喫茶次謂師曰。
森羅萬象總在遮一椀茶裏。
師便覆却茶云。森羅萬象在什麼處投子曰。
可惜一椀茶。師後謁雪峯和尚。
雪峯問。莫是章柴頭麼。
師乃作輪椎勢。雪峯肯之。
other:: 
######## 晉州大梵和尚
 ^363b18

晉州大梵和尚。僧問。
如何是學人顧望處。
師曰。井底竪高樓。
曰恁麼即超然也。
師曰。何不擺手。
other:: 
######## 新羅雲住和尚
 ^363b23

新羅雲住和尚。問諸佛道不得什麼人道得。
師曰。老僧道得。曰諸佛道不得和尚作麼生道。
師曰。諸佛是我弟子。
曰請和尚道。師曰。
不對君王好與二十棒。
other:: 
######## 雲居山懷岳號達空禪師
 ^363b26

雲居山懷岳號達空禪師問如何是大圓鏡師曰。
不鑑照。曰忽遇四方八面來怎麼生。
師曰。胡來胡現。曰大好不鑑照。
師便打。問如何是一丸療萬病底藥。
師曰。汝患什麼。
other:: 
########  #CB06365;珏和尚
 ^363c1

 #CB06365;珏和尚。
問學人不負師機。
還免披毛戴角也無。
師曰。闍梨也可畏對面不相識。
曰恁麼即吞盡百川水方明一點心。
師曰。雖脫毛衣猶披鱗甲。
曰好來和尚具大慈悲。
師曰。盡力道也出老僧格不得。
other:: 
####### 前撫州曹山本寂禪師法嗣
前撫州曹山本寂禪師法嗣
other:: 
######## 撫州荷玉山玄悟大師光慧
 ^363c5

撫州荷玉山玄悟大師光慧。
初住龍泉上堂謂眾曰。
雪峯和尚為人如金翅鳥入海取龍相似。
時有僧問。和尚如何。
師曰。什麼處去來。
問如何是西來的的意。
師曰。不禮拜更待何時。
問如何是密傳底心。
師良久。僧曰。恁麼即徒勞側耳。
師喚侍者云。來燒火著。
問古人道。若記一句論劫作野狐精。
未審古人意如何。
師曰。龍泉僧堂未曾鎖。
曰和尚如何。師曰。
風吹耳朵。問路逢猛獸時如何。
師曰。憨作麼。問如何是聲前一句。
師曰。恰似不道。問古人云。
如紅鑪上一點雪。
意旨如何。師曰。惜取眉毛好問如何指示即不昧於時中。
師曰。不可雪上更加霜。
曰恁麼即全因和尚去也。
師曰。因什麼。問如何履踐即得不昧於宗風。
師曰。須道龍泉好手。
曰請和尚好手。師曰却憶鍾期。
問古人道。生也不道死也不道意如何。
師良久僧禮拜。師曰。
會麼曰不會。師曰。
也是厨寒甑足塵。
師有時舉拄杖示眾曰。
從上皆留此一路方便接人。
時有僧出曰。和尚又是從頭起也。
師曰。謝相悉問機關不轉請師商量。
師曰。啞得我口麼。
問如何是文殊。師曰。
不可有第二月也。
曰即今事如何。師曰。
正是第二月。問如何是如來語。
師曰。猛風可繩縛。
問如何是妙明真性。
師曰。寬寬莫搕損。
師上堂良久。有僧出曰。
為眾竭力禍出私門。
未審放過不放過。
師默然。問如何是和尚為人一句。
師曰。汝是九色鹿。
問抱璞投師時如何。
師曰。不是自家珍。
曰如何是自家珍。
師曰。不琢不成珍。
other:: 
######## 筠州洞山道延禪師
 ^363c11

筠州洞山道延禪師〔第四世住時號鹿頭和尚〕始因曹山和尚垂語云。
有一人向萬丈崖頭騰身擲下此是什麼人。
眾皆無對。師出對曰。
不存。曹山曰。不存箇什麼。
曰始得撲不碎。曹山深肯之。
僧問。請和尚密付真心。
師曰。欺者裏無人作麼。
other:: 
######## 衡州常寧縣育王山弘通禪師
 ^364a11

衡州常寧縣育王山弘通禪師。
僧問。混沌未分時如何。
師曰。混沌。僧云。分後如何。
師曰。混沌。上堂示眾曰。
釋迦如來出世四十九年說不到底句。
今夜某甲不避羞恥。
與諸尊者共譚師良久云。
莫道錯珍重。僧問。
學人有病請師醫。
師曰。將病來與汝醫。
曰便請師醫。師曰。
還老僧藥價錢來。
問曹源一路即不問。
衡陽江畔事如何。
師曰。紅鑪焰上無根草。
碧潭深處不逢魚。
問心法雙忘時如何。
師曰。三脚蝦蟇背大象。
問如何是西來意。
師曰。老僧毛豎。問如何是佛法大意。
師曰。直待文殊過即向爾道。
曰文殊過也請和尚道。
師便打。問如何是和尚家風。
師曰渾身不直五分錢。
曰太恁貧寒生。師曰。
古代如是。曰如何施設。
師曰。隨家豐儉。
other:: 
######## 撫州金峯從志號玄明大師
 ^364a17

撫州金峯從志號玄明大師。
有進上座問。如何是金峯正主。
師曰。此去鎮縣不遙。
闍梨莫造次進。曰何不道。
師曰。口如磉盤。問千峯萬峯如何是金峯。
師乃斫額而已。問千山無雲萬里絕霞時如何。
師曰。飛猿嶺那邊何不猛吐却。
問如何是西來意。
師曰。壁邊有鼠耳。
問如何是和尚家風。
師曰。金峯門前無五里牌。
師後住金陵報恩院入滅。
諡圓廣禪師塔曰歸寂。
other:: 
######## 襄州鹿門山華嚴院處真禪師
 ^364b3

襄州鹿門山華嚴院處真禪師。
問如何是和尚家風。
師曰。有鹽無醋。問如何是道人。
師曰。有口似鼻孔。
曰忽遇客來時將何秖對。
師曰。柴門草戶謝汝經過。
問祖祖相傳是什麼物。
師曰。金襴袈裟。問如何是函中般若。
師曰。佛殿挾頭六百卷。
問和尚百年後向什麼處去。
師曰。山下李家作〔有本作使〕牛去。
曰還許學人相隨也無。
師曰。汝若相隨莫同頭角。
曰諾。師曰。合到什麼處。
曰佛眼辨不得。師曰。
若不放過亦是茫茫。
問如何是鹿門高峻處。
師曰。汝曾上主山也無。
問如何是禪。師曰。
鸞鳳入鷄籠。曰如何是道。
師曰。藕絲牽大象。
問劫壞時此箇還壞也無。
師曰。臨崖覷虎眼特地一場愁。
問如何是和尚轉身處。
師曰。昨夜三更失却枕子。
問一句下豁然時如何。
師曰。汝是誰家生。
師有一偈。示眾曰。
　　一片凝然光燦爛　擬意追尋卒難見
　　炳然擲著豁人情　大事分明皆總辦
　　是快活　無繫絆　萬兩黃金終不換
　　任他千聖出頭來　從是向渠影中現 ^364b12

撫州曹山慧霞了悟大師〔第二世住先住荷玉山〕問。
佛未出世時如何。
師曰。曹山不如。曰佛出世後如何。
師曰。不如曹山。問四山相逼時如何。
師曰。曹山在裏許。
曰還求出也無。師曰。
若在裏許即求出。
僧侍立師曰。道者可殺炎熱。
曰是師曰。只如炎熱向什麼處迴避得。
曰向鑊湯鑪炭裏迴避。
師曰。只如鑊湯鑪炭。
作麼生迴避得。曰眾苦不能到。
師默置。
other:: 
######## 衡州華光範禪師
 ^364c3

衡州華光範禪師。
問如何是無縫塔。
師指僧堂曰。此間僧堂無門戶。
師問僧曾到紫陵無。
曰曾到。師曰。曾到鹿門無。
曰曾到。師曰嗣紫陵即是嗣鹿門即是。
曰即今嗣和尚得麼。
師曰。人情不打即不可。
問非隱現是學人阿那箇是和尚。
師曰。盡乾坤。曰此猶是學人阿那箇是和尚。
師曰。適來道不錯。
other:: 
######## 處州廣利容禪師
 ^364c11

處州廣利容禪師〔先住貞谿〕有僧新到師舉拂子曰。
貞谿老師還具眼麼。
曰某甲不敢見人過。
師曰。死在闍梨手裏也。
問如何是和尚家風。
師曰。謝闍梨道破。
問西院拍手笑噓噓意作麼生。
師曰。卷上簾子著。
問自己不明如何明得。
師曰。不明。曰為什麼不明。
師曰。不見道自己事。
問魯祖面壁意作麼生。
師良久曰。還會麼。
曰不會。師曰。魯祖面壁。
因郡守受代歸。師出送接。
話次郡守問。和尚遠出山門將什麼物來。
師曰。無盡之寶呈獻。
太守無對。後有人進語曰。
便請。師曰。太守尊嚴。
問千途路絕語思不通時如何。
師曰。猶是階下漢。
師謂眾曰。若來到廣利門下。
須道得第一句。即開一線道與兄弟商量。
時有僧出禮拜。師曰。
將謂是異國舶主。
元來是此郡商人。
other:: 
######## 泉州廬山小谿院行傳禪師
 ^364c18

泉州廬山小谿院行傳禪師青原人也。
姓周氏。本州石鍾院出家。
福州太平寺受戒。
自曹山印可而居小谿。
僧問。久嚮廬山石門。
為什麼入不得。師曰。
鈍漢。曰忽逢猛利者還許也無。
師曰喫茶去。
other:: 
######## 西川布水巖和尚
 ^365a4

西川布水巖和尚。
問如何是西來意。
師曰。一迴思著一傷心。
問寶劍未磨時如何。
師曰。用不得。曰磨後如何。
師曰。觸不得。
other:: 
######## 蜀川西禪和尚
 ^365a9

蜀川西禪和尚。問佛是摩耶降。
未審和尚是誰家子。
師曰。水上卓紅旗。
問三十六路阿那箇一路最妙。
師曰。不出第一手。
曰忽被出頭時如何。
師曰。脊著地也不難。
other:: 
######## 華州草菴法義禪師
 ^365a12

華州草菴法義禪師。
問如何是祖師西來意。
師曰。爛炒浮漚飽滿喫。
問擬心即差動念即乖。
學人如何進道。師曰。
有人常擬為什麼不差。
曰即今事如何。師曰。
早成差也。
other:: 
######## 韶州華嚴和尚
 ^365a16

韶州華嚴和尚。問既是華嚴還將得來麼。
師曰。孤峯頂上千華秀。
一句當機對聖明。
問如何是道。師曰。
靈樹無橫枝天機道合同。
other:: 
####### 前潭州龍牙山居遁禪師法嗣
前潭州龍牙山居遁禪師法嗣
other:: 
######## 潭州報慈藏嶼匡化大師
 ^365a20

潭州報慈藏嶼匡化大師。
僧問。心眼相見時如何。
師曰。向汝道什麼。
問如何是實見處。
師曰。絲豪不隔。曰恁麼即見也。
師曰。南泉甚好去處。
問如何是西來意。
師曰。昨夜三更送過江。
問臨機便用時如何。
師曰。海東有果樹頭心。
問如何是真如佛性。
師曰。阿誰無。問如何是向上一路。
師曰。郴連道永。問。
和尚年多少。師曰。
秋來黃葉落春到便開花。
師嘗著真贊曰。日出連山。
月圓當戶。不是無身。
不欲全露。一日師在帳內坐。
僧問。承師有言。不是無身不欲全露。
請師全露。師乃撥開帳〔法眼別云。
飽叢林〕問如何是湖南境。
師曰。樓船戰櫂。曰還許學人遊翫也無。
師曰。一任闍梨打僜問和尚百年後。
有人問如何秖對師曰。
分明記取。問如何是龍牙山。
師曰。益陽那邊。曰如何即是。
師曰。不擬。曰如何是不擬去。
師曰。恁麼即不是。
問古人面壁意如何。
師良久却喚某甲學人應諾。
師曰。爾去別時來。
師垂語曰。一句遍大地。
一句才問便道。一句問亦不道。
問如何是遍大地句。
師曰。無空缺。如何是才問便道句。
師曰。低聲低聲。如何是問亦不道句。
師曰。便合知時。
other:: 
######## 襄州含珠山審哲禪師
 ^365a24

襄州含珠山審哲禪師。
僧問。如何是深深處。
師曰。寸釘入木八牛拽不出。
問如何是正法眼。
師曰。三門前神子。
問如何是佛法大意。
師曰。貧女抱子渡恩愛競隨流。
師問僧曰。有亦不是。
無亦不是。不有不無俱不是。
汝本來名箇什麼。
曰學人已具名了。
師曰。具名即不無名箇什麼。
曰只遮莫便是否。
師曰。且喜沒交涉。
曰如何即是。師曰。
親切處更請一問。
曰學人道不得請和尚道。
師曰。別日來與汝道。
曰即今為什麼不道。
師曰。覓箇領話人不可得。
師又問一僧曰。姓王姓張姓李俱不是。
汝本來姓什麼。曰與和尚同姓。
師曰。同姓即且從本來姓箇什麼。
曰待漢水逆流即向和尚道。
師曰。即今為什麼不道。
曰漢水逆流也未。
師乃休。
other:: 
####### 前京兆華嚴寺休靜禪師法嗣
前京兆華嚴寺休靜禪師法嗣
other:: 
######## 鳳翔府紫陵匡一定覺大師
 ^365b17

鳳翔府紫陵匡一定覺大師。
師到盤龍見僧問盤龍云。
碧潭清似鏡盤龍何處安。
龍曰。沈沙不見底浮浪足巑岏。
師不肯。自答曰。金剛迴透青霄外。
潭中豈曉玉輪機。
盤龍肯之。師住後僧問曰。
未作人身已前作箇什麼來。
師曰。石牛步步水中行。
返顧休銜日中草。
other:: 
####### 前筠州九峯普滿大師法嗣
前筠州九峯普滿大師法嗣
other:: 
######## 洪州鳳棲山同安院威禪師
 ^365c4

洪州鳳棲山同安院威禪師。
僧問。牛頭未見四祖時如何。
師曰。路邊神廟子見者盡擎拳。
曰見後如何。師曰。
室內無靈床渾家不著孝。
問祖意教意如何。
師曰。玉兔不曾知曉意。
金烏爭肯夜頭明。
問如何是同安一曲。
師曰。靈琴不引人間韻。
知音豈度伯牙門。
曰誰人知得。師曰。
木馬嘶時從彼聽。
石人拊掌阿誰聞。
曰知音如何。師曰。
知音不度耳達者豈同聞。
other:: 
####### 前青林師虔禪師法嗣
前青林師虔禪師〔洞山第三世住〕法嗣
other:: 
######## 韶州龍光和尚
 ^365c12

韶州龍光和尚。僧問。
人王與法王相見時如何。
師曰。越國君王不按劍。
龍光一句不曾虧。
師上堂良久云。不煩珍重。
問如何是西來意。
師曰。胡風一扇漢地成機。
問撥塵見佛時如何。
師拊掌顧視。問如何是龍光一句子。
師曰。不空羂索。曰學人不會。
師曰唵。問如何極則為人處。
師曰。慇懃付囑後人看。
問賓頭盧一身為什麼赴四天供。
師曰。千江同一月萬戶盡逢春師有偈曰。
　　龍光山頂寶月輪　照耀乾坤爍暗雲
　　尊者不移元一質　千江影現萬家春
other:: 
######## 襄州鳳凰山石門寺獻禪師
 ^365c22

襄州鳳凰山石門寺獻禪師京兆人也。
自青林受記兩處開法。
凡對機多云好好大哥。
時謂大哥和尚。初居衡嶽宴坐巖室。
屬夾山和尚歸寂。
眾請師住持。師遂至潭州。
時楚王馬氏出城延接。
王問。如何是祖師西來大道。
師曰。好好大哥。御駕六龍千古秀。
玉堦排仗出金門。
王仰重延入天冊府供養數日。
方至夾山。坐道場僧問。
今日一會何異靈山。
師曰。天垂寶蓋重重異。
地湧金蓮葉葉新。
曰未審將何法示人。
師曰。無絃琴韻流沙界。
清和普應大千機。
問師唱誰家曲。宗風嗣阿誰。
師曰。一曲宮商看品弄。
辨寶須知碧眼胡。
曰恁麼即清流分洞下滿月照青林。
師曰。多子塔前分的意。
至今異世度洪音。
師自夾山遷至石門。
開山創寺再闡玄風。
上堂示眾曰。瑠璃殿上光輝之日。
日無私。七寶山中晃耀之頭。
頭有據。泥牛運步木馬嘶聲。
野老謳歌樵人舞袖。
太陽路上古曲玄音。
林下相逢復有何事。
僧問。月生雲際時如何。
師曰。三箇童兒抱華鼓。
好好大哥。莫來攔我毬門路。
問如何是和尚家風。
師曰。騎駿馬驟高樓。
鐵鞭指盡胡人路。
問如何是石門境。
師曰。遍界黃金無異色。
往來遊子罷追尋。
曰如何是境中人。
師曰。無相不居凡聖位。
經行鳥道沒蹤由。
問眾手淘金誰是得者。
師曰。張三李四出金門。
遍握乾坤石人在。
曰恁麼即不從人得也。
師曰。三公九卿排班位。
看取金雞豎也無問道界無窮際通身絕點痕時如何。
師曰。渺渺白雲漫雪岳。
轉身玄路莫遲遲。
曰未審轉身路在什麼處。
師曰。石人舉手分明記。
萬年枯骨笑時看。
問如如不動時如何。
師曰。有什麼了日。
曰如何即是。師曰。
石戶非關鎖。問如何是石門境。
師曰。烏鳶飛叫頻。
曰如何是境中人。
師曰。風射舊簾櫳。
因般若寺遭焚。有人問曰。
既是般若為什麼被火燒。
師曰。萬里一條鐵。
other:: 
######## 襄州萬銅山廣德和尚
 ^366a4

襄州萬銅山廣德和尚僧問如何是和尚家風。
師曰。山前人不住山後更茫茫。
問如何是透法身句。
師曰。無力登山水茅戶絕知音。
問如何是佛法大意。
師曰。始嗟黃葉落又見柳條青。
問盡大地是一箇死屍。
向什麼處葬。師曰。
北邙山下千丘萬丘。
師因不安。僧問和尚患箇什麼太羸瘦生。
師曰。無思不墜的。
曰恁麼即知和尚病源也。
師曰。爾道老僧患什麼。
曰和尚忌口好。師便打。
other:: 
######## 郢州芭蕉和尚
 ^366b11

郢州芭蕉和尚。問十二時中如何用心。
師曰。櫳樬一木盆。
other:: 
######## 定州石藏慧炬和尚
 ^366b20

定州石藏慧炬和尚。
問如何是伽藍。師曰。
只遮箇。曰如何是伽藍中人。
師曰。作麼作麼。曰忽遇客來將何秖待。
師曰。喫茶去。
other:: 
####### 前洛京白馬遁儒禪師法嗣
前洛京白馬遁儒禪師法嗣
other:: 
######## 興元府青剉山和尚
 ^366b22

興元府青剉山和尚。
問如何是和尚家風。
師曰。無底籃子拾生菜。
問如何是白馬境。
師曰。三冬華木秀九夏雪霜飛。
other:: 
####### 前益州北院通禪師法嗣
前益州北院通禪師法嗣
other:: 
######## 京兆香城和尚
 ^366b26

京兆香城和尚。初參通和尚問。
一似兩箇時如何。
通曰。一箇賺汝。師乃省悟。
僧問。三光景色謝照燭事如何。
師曰。朝邑峯前卓五彩。
曰不涉文彩事作麼生。
師曰。如今特地過江來。
問向上一路請師舉唱。
師曰。釣絲鉤不出。
問牛頭還得四祖意否。
師曰。沙書不點落千字。
曰下點後如何。師曰。
別將一撮俵人天。
曰恁麼即人人有分也。
師曰。汝又作麼生。
問囊無繫螘之絲厨絕聚蠅之糝時如何。
師曰。日捨不求思從妄得。
other:: 
####### 前高安白水本仁禪師法嗣
前高安白水本仁禪師法嗣
other:: 
######## 京兆重雲智暉禪師
 ^366c1

京兆重雲智暉禪師咸秦人也。
姓高氏。總角之歲好遊佛宇。
誓志出家父不能止。
禮圭峯溫和尚剃度。
後謁高安仁和尚。
獨領微言潛通祕鍵。
尋迴洛卜于中灘創溫室院常施藥。
有比丘患白癩眾惡之。
惟師延迎供養與摩洗垢穢。
斯須有神光異香。
既而辭去遂失所在。
所遺瘡痂馨香酷烈。
遂聚而塑觀音像以藏之。
梁開平五年忽思林泉。
乃歸終南圭峯舊居。
師一日閑步。巖岫間倏覩摩衲數珠銅瓶椶笠。
觸之即壞。謂侍者曰。
此吾前身道具耳。
欲就茲建寺以醻昔因。
當薙草開基有祥雲蔽日。
屯于峯頂久而不散。
因目為重雲山。先是谷多猛獸皆自引去。
及塞龍潭以通徑。
潭中龍亦徙他所。
後唐明宗賜額曰長興。
學侶臻萃。師上堂有僧問。
如何是歸根得旨。
師曰。早是忘却。問不意塵生如何是進身一路。
師曰。足下已生草前程萬丈坑。
問要路坦然如何履踐。
師曰。我若指汝則東西南北去也。
問佛未出世時如何。
師曰。一堆泥土。問如何是重雲稱。
師曰。任將天下勘。
問如何是截鐵之言。
師曰。寧死不犯。問如何是重雲境。
師曰四時不開華三冬盛芳草。
師再歸故山創寺聚徒。
涉四十五年。誨人之暇撰歌頌千餘首。
度弟子一千五百人。
永興節度使王彥超。
早遊師戶庭嘗欲披緇。
師止之曰。汝後當榮顯為教門外護則可矣。
厥後果如師言。及鎮永興與師再會益加尊禮。
周顯德三年丙辰夏六月師詣府辭王公屬以山門事。
至七月二十四日體中無恙。
垂誡門人併示一偈曰。
　　我有一間舍　父母為修蓋
　　住來八十年　近來覺損壞
　　早擬移住處　事涉有憎愛
　　待他摧毀時　彼此無相礙 ^366c12

趺坐而逝。壽八十有四。
臘六十四。塔于本山。
other:: 
######## 杭州瑞龍院幼璋禪師
 ^367a17

杭州瑞龍院幼璋禪師。
唐相國夏矦孜之猶子也。
大中初伯父司空出鎮廣陵。
師方七歲遊慧照寺。
聞諷蓮經志求出家。
伯父初不允。因絕不飲食。
不得已而許之。禮慧遠為師。
十七具戒。二十五遊諸禪會。
薯山白水咸受心訣。
二宗匠深器之。咸通十三年至江陵。
會騰騰和尚囑之曰。
汝往天台尋靜而棲遇安即止。
又值憨憨和尚撫而記曰。
汝却後四十年。有巾子下菩薩王於江南。
當此時吾道昌矣。
二逸士各有密言授之。
尋抵天台山於靜安鄉創福唐院。
乃契騰騰之言。又眾請住隱龍院。
中和四年浙東饑疫。
師於溫台明三郡。
收瘞遺骸數千。時謂悲增大士。
乾寧中雪峯和尚經遊。
遺師椶櫚拂子而去。
天祐三年錢尚父遣使童建齎衣服香藥入山致請。
師領徒至府庭。署志德大師。
就功臣堂安置。日親問法師請每年於天台山建金光明道場。
諸郡黑白大會逾月而散〔光明大會始於師也〕師將辭歸山。
王加戀慕於府城建瑞龍院〔文穆王改為寶山院〕延請開法。
時禪門興盛。斯則憨憨懸記應矣。
師上堂謂眾曰。老僧頃年遊歷江外嶺南荊湖但有知識叢林無不參問來。
蓋為今日與諸人聚會。
各要知箇去處。然諸方終無異說。
只教當人歇却狂心休從他覓。
但隨方任真亦無真可任。
隨時受用亦無時可用。
設垂慈苦口。且不可呼晝作夜。
更饒善巧。終不能指東為西。
脫或能爾。自是神通作怪非干我事。
若是學語之輩不自省己知非直。
欲向空裏采華波中取月。
還著得心力麼。汝今各且退思忽然肯去。
始知瑞龍老漢事不獲已迂迴太甚。
還肯麼。時有僧。問如何是瑞龍境。
師曰。汝道不見得麼。
曰如何是境中人。
師曰。後生可畏。問廓然無雲如何是中秋月。
師曰。最好是無雲。
曰恁麼即一輪高掛萬國同觀去也。
師曰。揑目之子難與言至。
天成二年丁亥夏四月師乞墳塔。
尚父命陸仁璋。於西關選勝地建塔創院。
賜名額令僧守護。
仍改天台隱龍為隱迹。
修塔畢。師入府庭辭尚父。
囑以護法恤民之事。
剋期順寂。尚父悲悼遣僧主集在城宿德迎引入塔。
壽八十有七。臘七十。
other:: 
####### 前撫州疎山匡仁禪師法嗣
前撫州疎山匡仁禪師法嗣
other:: 
######## 疎山證禪師
 ^367a19

疎山證禪師初參仁和尚。
得旨後遊歷諸方。
謁投子同禪師。投子問曰。
近離什麼處。曰延平來。
投子曰。還將得劍來麼。
曰將得來投子曰。
呈似老僧看。師乃指面前地上。
投子便休。師遂去。
三日後投子問主事。
新到僧在什麼處。
曰當時去也。投子曰。
三十年學馬伎昨日被驢撲。
師住後僧問。如何是就事學師曰。
著衣掃地。曰如何是就理學。
師曰。騎牛去穢。曰向上事如何。
師曰。溥際不收。問如何是聲色中混融一句。
師曰。不辨消不及。
曰如何是聲色外別行一句。
師曰。難逢不可得。
other:: 
######## 洪州百丈安和尚號明照禪師
 ^367c2

洪州百丈安和尚號明照禪師問一藏圓光如何是體。
師曰。勞汝遠來。曰莫是一藏圓光麼。
師曰。更喫一椀茶。
問如何是和尚家風。
師曰。手巾寸半布。
問萬法歸一一歸何處。
師曰。未有一箇不問。
問如何是極則事。
師曰。空王殿裏登九五。
野老門前不立人。
問隨緣認得時如何。
師曰。未認得時作麼生。
師本新羅國人。自百丈統眾所度弟子。
道亘等凡七人。各從參嗣僉化一方。
師滅後門人寫影。
法眼讚曰。對目誰寫蟾輝。
碧池日面月面。輪圓須彌須彌。
一指月面豪芒。明照禪師詎曰。
違方方塵不指。大悲何起我謂。
玄功胡是非是。
other:: 
######## 筠州黃蘗山慧禪師
 ^367c13

筠州黃蘗山慧禪師洛陽人也。
少出家業經論學。
因增受菩薩戒而歎曰。
大士攝律儀與吾本受聲聞戒。
俱止持作犯也。然於篇聚增減支本通別制意且殊。
既微細難防。復於攝善中未嘗行於少分。
況饒益有情乎。且世間泡幻身命何可留戀哉。
由是置講課。欲以身捐於水中飼鱗甲之類。
念已將行。偶二禪者接之款話。
謂南方頗多知識。
師何滯於一隅也。
師從此迴志參尋。
屬關津嚴緊。乃謂守吏曰。
吾非翫山水。誓求祖道。
他日必不忘恩也。
守者察其志遂不苛留。
且謂之曰。師既為法忘身。
迴時願無吝所聞。
師欣謝直造疎山。
時仁和尚坐法堂受參。
師先顧視大眾然後致問曰。
剎那便去時如何。
疎山曰畐塞。虛空汝作麼生去。
師曰。畐塞虛空不如不去。
疎山便休。師下堂參第一座。
第一座曰。適觀座主秖對和尚語甚奇特。
師曰。此乃率爾實自偶然。
敢望慈悲開示愚迷。
第一座曰。一剎那間還有擬議否。
師於言下頓省禮謝。
退於茶堂悲喜交盈。
如是三日。尋住黃蘗山聚眾開法終于本山。
今塔中全身如生。
other:: 
######## 隋州隋城山護國院守澄淨果大師
 ^367c25

隋州隋城山護國院守澄淨果大師。
問如何是佛師曰。
遮驢漢問盡大地是一隻眼底人來師如何。
師曰。堦下漢。問諸佛不倒處什麼人履踐。
師曰。聃耳鬅頭。曰何人通得彼中信。
師曰。驢面獸顋。問隨緣認得時如何。
師曰錯。問如何是西來意。
師曰。一人傳虛萬人傳實。
問不落于將手如何是太阿。
師曰。七星光采耀六國罷煙塵。
other:: 
######## 洛京長水靈泉歸仁禪師
 ^368a17

洛京長水靈泉歸仁禪師。
問如何是祖師意。
師曰。仰面獨揚眉迴頭自拍手。
問如何是祖師西來的的意。
師曰。洛河水逆流。
問如何是和尚家風。
師曰。騎牛戴席帽過水著靴衫。
other:: 
######## 延州伏龍山延慶院奉璘禪師
 ^368a25

延州伏龍山延慶院奉璘禪師。
問如何是和尚家風。
師曰。橫身臥海。日裏挑燈。
問如何是伏龍境。
師曰。山峻水流急三春足異華。
問和尚還愛財色也無。
師曰。愛曰既是善知識。
為什麼却愛財愛色。
師曰。知恩者少負恩者多。
師問火頭。培火了未。
曰低聲。師曰。什麼處得遮消息來。
曰不假多言。師曰。
省錢易飽喫了還飢。
問如何是和尚家風。
師曰。長虀冷飯。曰又太寂寞生。
師曰。僧家合如是。
other:: 
######## 安州大安山省禪師
 ^368a29

安州大安山省禪師問失路迷人請師直指。
師曰。三門前去。問舉步臨危請師指月。
師曰。不指月。曰為什麼不指月。
師曰。臨坑不推人。
問離四句絕百非請和尚道。
師曰。我王庫內無如是刀。
問重重關鎖信息不通時如何。
師曰。爭得到遮裏。
曰到後如何。師曰。
彼中事作麼生。問如何是真中真。
師曰。十字路頭泥佛子。
other:: 
######## 洪州大雄山百丈超禪師
 ^368b9

洪州大雄山百丈超禪師海東人也。
問祖意與教意同別。
師曰。金鷄玉兔聽遶須彌。
問日落西山去林中事若何。
師曰。洞深雲出晚。
#CB00589;曲水流遲。
僧辭問曰。今日下山有人問和尚說什麼法。
向他道什麼。師曰。
但向他道。大雄山上虎生師子兒。
other:: 
######## 洪州天王院和尚
 ^368b17

洪州天王院和尚。
問國內按劍者是誰。
師曰。天王。問百骸俱潰散一物鎮長靈如何。
師曰。不墮無壞爛。
問如何是佛。師曰錯。
other:: 
######## 常州正勤院蘊禪師
 ^368b23

常州正勤院蘊禪師魏府人也。
姓韓氏。幼而出家老有童顏。
得法於疎山之室。
僧問師唱誰家曲宗風事若何。
師曰。適然簫韶外六律不能過。
曰不過底事作麼生。
師曰。聲前拍不散句後覓無蹤。
僧問。如何是正勤一條路。
師曰。埿深三尺。曰如何得到。
師曰。闍梨從什麼處來。
問如何是。禪師曰。
石裏蓮華火裏泉。
曰如何是道。師曰。
楞伽峯頂一莖草。
曰禪道相去多少。
師曰。泥人落水木人撈。
師晉天福中將順寂。
預告大眾。及期闔城士女奔走至院。
師囑付訖。怡然坐化。
門人葬于院後。經二稔發塔覩全身。
儼然髮爪俱長。乃於城東闍維。
收舍利真骨重建塔。
other:: 
######## 襄州後洞山和尚
 ^368b26

襄州後洞山和尚。
問道有又無時如何。
師曰。龍頭蛇尾腰間一劍。
other:: 
######## 京兆三相和尚
 ^368c10

京兆三相和尚。問如何是無縫塔。
師曰。覓縫不得。曰如何是塔中人。
師曰。對面不得見。
other:: 
####### 前樂普元安禪師法嗣
前樂普元安禪師法嗣
other:: 
######## 京兆永安院善靜禪師
 ^368c12

京兆永安院善靜禪師京兆人也。
姓王氏。父任牧守。
母因夢金像覺而有娠。
師幼習儒學博通群言。
年二十七忽厭浮幻。
潛詣終南山禮廣度禪師披削受具。
唐天復中南謁樂普安禪師。
師器之容其入室。
仍典園務力營眾事。
有僧辭樂普。樂普曰。
四面是山闍梨向什麼處去。
僧無對。樂普曰。限汝十日內下語得中即從汝發去。
其僧冥搜久之無語。
因經行偶入園中。
師怪問曰。上座豈不是辭去。
今何在此。僧具陳所以堅請代語。
師不得已代曰。竹密豈妨流水過。
山高那阻野雲飛。
其僧喜踊師囑之曰。
秖對和尚。不須言是善靜語也。
僧遂白樂普。樂普曰。
誰下此語。曰某甲。
樂普曰。非汝之語。
其僧具言園頭所教。
樂普至晚上堂謂眾曰。
莫輕園頭。他日住一城隍五百人常隨也。
師尋辭樂普。北還故山結盧而止。
道俗歸向。復遊峨眉迴住興元。
連帥王公禮重。後歸故鄉屬兵火之後舊寺荒廢。
節帥創永安禪苑以居之。
徒眾五百餘。僧問。
知有道不得時如何。
師曰。知有箇什麼。
曰不可無也。師曰。
恁麼即合道得。曰道即不無爭奈語偏。
師曰。水凍魚難躍山寒花發遲問如何是衲衣向上事。
師曰。龍魚不出海水月不吞光。
問不可以智知不可以識識時如何。
師曰。鶴鷺並頭蹋雪睡。
月明驚起兩遲疑問如何。
是西來意。師曰。壁上畫枯松蜂來不見蘂。
問牛頭未見四祖時如何。
師曰。異境靈松覩者皆羨。
曰見後如何師曰。
葉落已枝摧風來不得韻。
問如何得生如來家。
師曰。披衣望曉論劫不明。
曰劫後如何明。師曰。
一句不可得。師往遊棘道。
避昭宗蒙塵之亂。
以漢開運丙午歲冬。
鳴犍稚集僧囑累。
入方丈東向右脅而化。
壽八十有九。臘六十。
勅諡淨悟禪師。
other:: 
######## 蘄州烏牙山彥賓禪師
 ^368c15

蘄州烏牙山彥賓禪師。
問未作人身以前作什麼來。
師曰。三脚石牛坡上走。
一枝瑞氣月前分。
問匹馬單槍直入時如何。
師曰。饒爾雄信解拈槍。
猶較秦王一步在。
問久戰沙場為什麼功名不就。
師曰。雙鵰隨箭落李廣不當名。
問百步穿楊中的者誰。
師曰。將軍不上便橋。
金牙徒勞拈筈。問螮蝀飲雲根時如何。
師曰。金輪天子下閻浮。
鐵饅頭上金花異。
other:: 
######## 鳳翔府青峯山傳楚禪師
 ^369a20

鳳翔府青峯山傳楚禪師涇州人也。
性淳貌古眼有三角。
承樂普開示心地俾宰于眾事。
一日樂普問曰。院主汝去什麼處來。
師曰。掃雪來。曰雪深多少。
師曰。樹上總是。曰得即也得。
汝向後有山住箇雪窟定矣。
自受記乃訪于白水。
白水問。樂普有生機一路是否。
師曰是。白水曰。止却生路向熟路上來。
師曰。生路上死人無數。
熟路上不著活漢。
白水曰。此是樂普底爾作麼生。
師曰。非但樂普夾山亦不奈何。
曰夾山為什麼不奈何。
師曰。不見道生機一路。
師住後有僧問。佛魔未現向什麼處應。
師曰。諸上座聽秖對。
問如何是臨機一句。
師曰。便道將來。曰請和尚道。
師曰。穿過髑髏不知痛處。
問如何是明了底人一句。
師曰。駿馬寸步不移。
鈍鳥昇騰出路。
other:: 
######## 鄧州中度和尚
 ^369a28

鄧州中度和尚。問海內不逢師如何是寰中主。
師曰。金鷄常報曉時人不自知。
問如何是暗中明鏡。
師曰。萬機昧不得。
曰未審照何物。師曰。
什麼物不照。問如何是實際理地不受一塵。
佛事門中不捨一法。
師曰。真常塵不染海內百川流。
問請和尚離聲色外答。
師曰。木人常對語有性不能言。
other:: 
######## 嘉州洞谿和尚
 ^369b14

嘉州洞谿和尚初問樂普。
月樹無根枝覆蔭。
請師直指妙幽微。
樂普曰。森羅秀處事不相依。
淥水千波孤峯自異。
師於是領旨承嗣。
問蛇師為什麼被蛇吞。
師曰。幾度扣門拈不出。
other:: 
######## 京兆臥龍和尚
 ^369b21

京兆臥龍和尚初開堂。
有僧問。杲日符天際。
珠光照舊都。浦津通法海。
今日意如何。師曰。
寶劍暉時豈該明暗。
other:: 
####### 前江西逍遙山懷忠禪師法嗣
前江西逍遙山懷忠禪師法嗣
other:: 
######## 泉州福清院師巍和尚號通玄禪師
 ^369b26

泉州福清院師巍和尚號通玄禪師。
僧問。枝分夾嶺的紹逍遙寶座既登法雷請震。
師曰。逍遙逈物外物外霞不生。
問如何是西來的的意。
師曰。立雪未為勞斷臂方為的。
曰恁麼即一華開五葉芬芳直至今。
師曰。因圓三界外果滿十方知。
other:: 
######## 京兆白雲無休禪師
 ^369c1

京兆白雲無休禪師。
問路逢猛虎如何降伏。
師曰。歸依佛歸依法歸依僧。
問如何是白雲境。
師曰。月夜樓邊海客愁。
other:: 
####### 前袁州盤龍山可文禪師法嗣
前袁州盤龍山可文禪師法嗣
other:: 
######## 江州盧山永安淨悟禪師
 ^369c7

江州盧山永安淨悟禪師。
僧問。如何是出家底事。
師曰。萬丈懸崖撒手去。
曰如何是不出家底事。
師曰。逈殊雪嶺安巢節。
有異許由掛一瓢。
問六門不通如何通信。
師曰。闍梨外邊與誰相識。
問脫籠頭卸角馱來時如何。
師曰。換骨洗腸投紫塞。
洪門切忌更銜蘆。
問從上諸聖將何示人。
師曰。有異祖龍行化節。
逈超棲鳳越揚塵。
問如何是解作客底人。
師曰。寶御珍床猶尚棄。
誰能歷劫傍他門。
問眾手淘金誰是得者。
師曰。黃帝不曾遊赤水。
珠承罔象也虛然。
問雪覆蘆華時如何。
師曰。雖則沍凝呈瑞色。
太陽輝後却迷人。
other:: 
######## 袁州木平山善道禪師
 ^369c11

袁州木平山善道禪師。
初謁樂普問。一漚未發已前如何辨其水脈。
樂普曰。移舟諳水勢舉棹別波瀾。
師不愜意乃參盤龍。
語同前問。盤龍曰。
移舟不辨水舉棹即迷源。
師從此悟入。僧問。
如何是西來意。師曰。
石羊頭子向東看。
問如何是正法眼。
師曰。拄杖孔。問如何是不動尊。
師曰。浪浪宕宕問如何是木平一句。
師曰。畐塞虛空。曰畐塞虛空即不問。
如何是一句。師乃打之。
師凡有新到僧。未許參禮先令運土三擔。
而示偈曰。
　　南山路仄東山低　新到莫辭三轉泥
　　嗟汝在途經日久　明明不曉却成迷 ^369c23

師肉髻羅紋。金陵李氏嚮其道譽。
迎請供養待以師禮。
嘗問。如何是木平。
師曰。不動斤斧。曰如何不動斤斧。
師曰。木平。時大法眼禪師。
有偈贈曰。
　　木平山裏人　貌古年復少
　　相看陌路同　論心秋月皎
　　壞衲線非蠶　助歌聲有鳥
　　城闕今日來　一漚曾已曉 ^370a6

師異迹頗多此不繁述。
滅後門人建塔刊石影本國。
諡真寂禪師。塔曰普慧。
other:: 
######## 陝府龍谿和尚
 ^370a14

陝府龍谿和尚。上堂謂眾曰。
直饒說似箇無縫塔。
也不免老僧下一箇橛。
作麼生免得下橛。
眾無對。師自代曰。
下去。僧問。如何是無縫塔。
師曰。百寶莊嚴今已了。
四門開豁已多時。
other:: 
####### 前撫州黃山月輪禪師法嗣
前撫州黃山月輪禪師法嗣
other:: 
######## 郢州桐泉山和尚
 ^370a16

郢州桐泉山和尚。
初參黃山。問天門一合十方無路。
有人道得擺手出漳江。
師對曰。蟄戶不開龍無龍句。
黃山曰。是爾恁麼道。
師曰。是即直言是。
不是直言不是。黃山曰。
擺手出漳江。黃山復問。
卞和到處荊山秀。
玉印從他天子傳時如何。
師曰。靈鶴不於林下憩。
野老不重太平年。
黃山深肯之。師住後僧問。
如何是相傳底事。
師曰。龍吐長生水魚吞無盡漚。
問請師挑揥〔他狄切〕。
師曰。攂鼓轉船頭棹挑波裏月。
other:: 
####### 前洛京韶山寰普禪師法嗣
前洛京韶山寰普禪師法嗣
other:: 
######## 潭州文殊和尚
 ^370a22

潭州文殊和尚。僧問。
如何是祝融峯前事。
師曰。巖前瑞草生。
問仁王登位萬姓霑恩。
和尚出世何如。師曰。
萬里長沙駕鐵船。
問如何是本爾莊嚴。
師曰。菊華原上景行人去路長。
景德傳燈錄卷第二十
 ^370b4
