
other:: 觀經正宗分定善義卷第三
author:: 沙門善導集記

#  3 觀經正宗分定善義

從此已下，次辯正宗，即有其十六。
還就一一觀中，對文料簡，不勞預顯。
今定立正宗，與諸師不同。
今直以就法定者。
從日觀初句下，至下品下生已來，是其正宗。
從日觀已上，雖有多義不同，看此文勢，但是由序也。
應知。 ^261b5

就初日觀中，先舉，次辨，後結。
即有其五。 ^261b11

一、從佛告韋提下，至想於西方已來，正明總告總勸。
此明韋提前請彌陀佛國，又請正受之行。
如來當時即許為說。
但以機緣未備，顯行未周，更開三福之因，以作未聞之益。
又如來重告，勸發流通，此法難聞廣令開悟。
言佛告韋提汝及眾生者，此明告勸。
若欲等出塵勞，求生佛國者，宜須勵意也。
言應當專心已下，此明眾生散動，識劇猨猴，
心遍六塵，無由暫息。
但以境緣非一，觸目起貪亂想，安心三昧何容可得？
自非捨緣託靜，相續注心，直指西方簡餘九域。
是以一身、一心、一迴向、一處、一境界、一相續、
一歸依、一正念，是名想成就，得正受。
此世後生，隨心解脫也。 ^261b12

二、從云何作想下，至皆見日沒已來，正明牒所觀事。
此明諸眾生等，久流生死，不解安心，雖指西方，不知云何作意。
故使如來為生反問，遣除疑執，以示正念之方。
言凡作想者，此明總牒前意，顯後入觀之方便。
言一切眾生者，總舉得生之類。
言自非生盲已下，此明簡機堪與不堪。
言生盲者，從母胎中出眼即不見物者，名曰生盲。
此人不得教作日觀，由不識日輪光相故。
除生盲以外遇緣患者，教作日觀盡得成就。
由未患眼時，識其日輪光明等相。
今雖患目，但令善取日輪等相，正念堅持，
不限時節，必得成就。 ^261b25

問曰：「韋提上請願見極樂之境，及至如來許說，
即先教住心觀日，有何意也？」 ^261c9

答曰：「此有三意。一者欲令眾生識境住心，指方有在。
不取冬夏兩時，唯取春秋二際。
其日正東出，直西沒。
彌陀佛國，當日沒處，直西超過十萬億剎即是。 ^261c10

「二者欲令眾生識知自業障有輕重。
云何得知？由教住心觀日。
初欲住心時，教令跏趺正坐，右脚著左髀上與外齊，
左足安右髀上與外齊，左手安右手上，
令身正直，合口齒勿相近，舌柱上#CB00088;為令咽喉及鼻中氣道宣通故。
又令觀身四大，內外俱空，都無一物。
身之地大，皮肉筋骨等，心想散向西方，
盡西方際，乃至不見一塵之相。
又想身之水大，血汗津淚等，心想散向北方，
盡北方際，乃至不見一塵之相。
又想身之風大，散向東方，盡東方際，乃至不見一塵之相。
又想身之火大，散向南方，盡南方際，乃至不見一塵之相。
又想身之空大，即與十方虛空一合，乃至不見一塵不空之相。
又想身之五大皆空，唯有識大湛然凝住，
猶如圓鏡，內外明照，朗然清淨。
作此想時，亂想得除，心漸凝定，然後徐徐轉心諦觀於日。
其利根者，一坐即見明相現前。
當境現時，或如錢大，或如鏡面大。
於此明上，即自見業障輕重之相。
一者黑障，猶如黑雲障日。
二者黃障，又如黃雲障日。
三者白障，如似白雲障日。
此日猶雲障故，不得朗然顯照。
眾生業障亦如是。
障蔽淨心之境，不能令心明照。
行者若見此相，即須嚴飾道場安置佛像，
清淨洗浴著淨衣，又燒名香，表白諸佛一切賢聖。
向佛形像，現在一生，懺悔無始已來，乃身口意業所造十惡五逆、
四重謗法、闡提等罪。
極須悲涕雨淚，深生慚愧，內徹心髓，切骨自責。
懺悔已，還如前坐法，安心取境。
境若現時，如前三障盡除，所觀淨境朗然明淨。
此名頓滅障也。或一懺即盡者，名利根人也。
或一懺但除黑障，或一懺得除黃白等障，
或一懺但除白障，此名漸除，不名頓滅也。
既自識業相如是，唯須勤心懺悔，日夜三時六時等但憶得即懺者，
最是上根上行人也。
譬如湯火燒身一覺即却，豈容徒待時、
待處、待緣、待人方始除也。 ^261c14

「三者欲令眾生識知彌陀依正二報，種種莊嚴光明等相，
內外照曜，超過此日百千萬倍。
行者等若不識彼境光相者，即看此日輪光明之相。
若行住坐臥，禮念憶想，常作此解。
不久之間，即得定心，見彼淨土之事快樂莊嚴。
為此義故，世尊先教作日想觀也。」 ^262a21

三、從當起想念下，至狀如懸鼓已來，正教觀察。
此明正身威儀面向西方，守境住心堅執不移，所期皆應。 ^262a27

四、從既見日已下，至明了已來，辯觀成相。
此明標心見日，制想除緣，念念不移，淨相了然而現。
又行者初在定中見此日時，即得三昧定樂，
身心內外融液，不可思議。
當見此時，好須攝心令定，不得上心貪取。
若起貪心，心水即動，以心動故淨境即失。
或動、或闇、或黑，或青、黃、赤、白等色，不得安定。
見此事時，即自念言：「此等境相搖動不安者，
由我貪心動念，致使淨境動滅。」
即自安心正念，還從本起，動相即除，靜心還現。
既知此過，更不得起增上貪心也。
已下諸觀，邪正得失，一同此也。
觀日見日，心境相應，名為正觀。
觀日不見日，乃見餘雜境等，心境不相應，故名邪也。
斯乃娑婆之闇宅，觸事無以比方。
唯有朗日舒輝，寄想遠標於極樂。 ^262b1

五、從是為已下，總結。
上來雖有五句不同，廣明日觀竟。 ^262b16

二、就水觀中，亦先舉，次辯，後結。
即有其六。 ^262b18

一、從次作水想下，至內外映徹已來，總標地體。 ^262b19

問曰：「前教觀日，為知業相等，故令觀日。
今此觀中，又教觀水。
有何所以？」 ^262b20

答曰：「日輪常照，以表極樂之長暉。
復恐彼地不平，類此穢國之高下。
但以娑婆闇宅，唯日能明。
此界丘阬未無高下之處，欲取能平之者，無過於水。
示斯可平之相，況彼瑠璃之地也。」 ^262b21

又問曰：「此界之水，濕而且軟。
未審彼地亦同此水也？」 ^262b26

答曰：「此界之平水，以對彼地等無高下。
又轉水成氷者，對彼瑠璃之地內外映徹也。
此明彌陀曠劫等行無偏，正習俱亡，能感地輪之映徹。」 ^262b27

又問曰：「既教想水以住心，轉水以成氷，轉氷以成瑠璃地者。
云何作法而令境現？」 ^262c1

答曰：「若住身威儀一同前日觀中法，又欲觀水以取定心者，
還須對相似之境而觀，即易可得定。
行者等於靜處取一椀水，著床前地上好滿盛之，
自身在床上坐，當自眉間著一白物如豆許大，
低頭臨面水上，一心照看此白處，更莫異緣。
又水初在地波浪不住，臨面觀之不見面像，為觀不休漸漸面現。
初時面相不住，乍長、乍短、乍寬、乍狹、乍見、
不見，此相現時更須極細用心。
不久之間，水波微細，似動不動，面相漸得明現。
雖見面上眼耳鼻口等，亦未須取、亦不須妨，但縱身心知有勿取也。
唯取白處了了觀之，正念守護勿令失意異緣。
當見此時心漸得住，水性湛然也。
又行者等欲識知自心中水波浪不住者，
但觀此水動不動之相，即知自心境現不現明闇之相也。 ^262c3

「又待水靜時取一米許，當水上信手投之水中，
其水波即動遍於椀內，自面臨上觀之，其白者即動。
更著豆許投之，水波更大，面上白者或見不見，
乃至棗等投之於水，其波轉大，面上白者及自身頭面，
總皆隱沒不現，猶水動故也。
言椀者即喻身器也。
言水者，即喻自心水也。
言波浪者，即喻亂想煩惱也。
言漸漸波浪息者，即是制捨眾緣住心一境也。
言水靜境現者，即是能緣之心無亂，所緣之境不動，內外恬怕所求之相顯然。 ^262c19

「又細想及麁想，心水即動，心水既動，靜境即失。
又細塵及以麁塵投之寂靜水中，其水波浪即動。
又行者等但看此水動不動相，即識自心住不住也。
又境現失不失、邪正等，一同前日觀也。
又天親讚云：『觀彼世界相，勝過三界道，
究竟如虛空，廣大無邊際。』
此即總明彼國地之分量也。」 ^262c29

二、從下有金剛七寶下，至不可具見已來，正明地下莊嚴。
即有其七。一明幢體等是無漏金剛。
二明擎地相顯映莊嚴。
三明方楞具足表非圓相。
四明百寶合成量出塵沙。
五明寶出千光，光周無邊之際。
六明光多異色，色照他方，隨機變現，無時不益也。
七明眾光散彩，映絕日輪，新往者覩之卒難周悉。 ^263a7

「讚云：『地下莊嚴七寶幢，無量無邊無數億，
八方八面百寶成，見彼無生自然悟；無生寶國永為常，
一一寶流無數光，行者傾心常對目，騰神踊躍入西方。』
又讚云：『西方寂靜無為樂，畢竟逍遙離有無，
大悲薰心遊法界，分身利物等無殊；或現神通而說法，
或現相好入無餘，變現莊嚴隨意出，群生見者罪皆除。』
又讚云：『歸去來，魔鄉不可停，曠劫來流轉，
六道盡皆經，到處無餘樂，唯聞愁歎聲，
畢此生平後，入彼涅槃城。』」 ^263a14

三、從瑠璃地上下，至分齊分明已來，正明地上莊嚴，顯標殊勝。
此明依持圓淨。七寶池林等是能依，瑠璃寶地是所依。
地是能持，池臺樹等是所持。
此由彌陀因行周備，致使感報圓明。
明淨之義，即無漏為體也。
讚云：「寶地莊嚴無比量，處處光明照十方，
寶閣華臺皆遍滿，雜色朎朧難可量。
寶雲寶蓋臨空覆，聖眾飛通互往來，寶幢旛蓋隨風轉，寶樂含輝應念迴。
帶惑疑生華未發，合掌籠籠喻處胎，內受法樂無微苦，障盡須臾華自開。
耳目精明身金色，菩薩徐徐授寶衣，光觸體得成三忍，
即欲見佛下金臺，法侶迎將入大會，瞻仰尊顏讚善哉。」 ^263a23

言金繩已下，正明黃金作道，狀似金繩也。
或以雜寶為地，瑠璃作道。
或以瑠璃為地，白玉作道。
或以紫金白銀為地，百寶作道。
或以不可說寶為地，還以不可說寶作道。
或以千萬寶為地，二三寶作道。
如是轉相間雜，轉共合成，轉相照曜，轉相顯發，
光光色色各各不同，而無雜亂。
行者等莫言但有金道，而無餘寶作道也。 ^263b7

四、從一一寶中有五百色光下，至樂器以為莊嚴已來，正明空裏莊嚴。
即有其六。一明寶出多光。
二明喻顯其相。三明光變成臺。
四明光變成於樓閣。
五明光變成於華幢。
六明光變成於寶樂之音。
又明地上雜寶一一各出五百色光，一一色光上涌空中作一光臺，
一一臺中寶樓千萬，各以一二三四乃至不可說寶以為莊嚴合成也。
言如華又如星月者，佛以慈悲畏人不識，故借喻以顯之。
言於臺兩邊各有百億華幢者，寶地眾多光明無量，
一一光等化作光臺，遍滿空中。
行者等行住坐臥，常作此想。 ^263b15

五、從八種清風下，至無我之音已來，正明光變樂音，轉成說法之相。
即有其三。一明八風從光而出。
二明風光即出即鼓樂發音。
三明顯說四倒四真恒沙等法。
讚云：「安樂國清淨，常轉無垢輪，一念及一時，利益諸群生。
讚佛諸功德，無有分別心，能令速滿足，功德大寶海。」 ^263b26

六、從是為下，總結。
上來雖有六句不同，廣明水觀竟。 ^263c4

三、就地想觀中，亦先舉，次辨，後結。
即有其六。 ^263c6

一、從此想成時者，正明結前生後。
二、從一一觀之下，至不可具說已來，正明辨觀成相。
即有其六。一明心標一境，不得總雜觀之。
二明既專一境，境即現前，既得現前必令明了。
三明境既現心，閉目開目守令莫失。
四明身四威儀晝夜常念，唯除睡時憶持不捨。
五明凝心不絕即見淨土之相，此名想心中見，猶有覺想故。
六明想心漸微，覺念頓除，正受相應證於三昧。
真見彼境微妙之事，何由具說。
斯乃地廣無邊，寶幢非一，眾珍曜彩，轉變彌多。
是以勸物傾心，恒如對目。 ^263c7

三、從是為下，總結。
四、從佛告阿難下，至說是觀地法已來，正明勸發流通隨緣廣說。
即有其四。一明告命。
二明勸持佛語，廣為未來大眾說前觀地之益。
三明簡機，堪受堪信欲得捨此娑婆生死之身八苦、
五苦、三惡道苦等，聞即信行者，不惜身命急為說之。
若得一人捨苦出生死者，是名真報佛恩。
何以故？諸佛出世種種方便勸化眾生者，不欲直令制惡修福受人天樂也。
人天之樂猶如電光，須臾即捨，還入三惡長時受苦，
為此因緣但勸即令求生淨土，向無上菩提。
是故今時有緣相勸誓生淨土者，即稱諸佛本願意也。
若不樂信行者，如《清淨覺經》云：「若有人聞說淨土法門，
聞如不聞，見如不見，當知此等始從三惡道來，
罪障未盡，為此無信向耳。
佛言：『我說此人未可得解脫也。』」
此經又云：「若人聞說淨土法門，聞即悲喜交流身毛為竪者，
當知此人過去已曾修習此法。
今得重聞即生歡喜，正念修行必得生也。」 ^263c18

四、明正教觀寶地以住心也。 ^264a8

五、從若觀是地者下，至心得無疑已來，正明顯觀利益。
即有其四。一明指法唯觀寶地，不論餘境。
二明因觀無漏之寶地，能除有漏多劫罪也。
三明捨身已後必生淨土。
四明修因正念不得雜疑，雖得往生含華未出、
或生邊界，或墮宮胎。
或因大悲菩薩入開華三昧，疑障乃除，
宮華開發身相顯然，法侶携將遊於佛會。
斯乃注心見於寶地，即滅宿障罪僣。
願行之業已圓，命盡無疑不往。
今既觀斯勝益，更勸辨知邪正。 ^264a9

六、從作是觀已下，正明辨觀邪正。
邪正義者，前日觀中已說。 ^264a19

上來雖有六句不同，廣明地觀竟。 ^264a20

四、就寶樹觀中，亦先舉，次辨，後結。
即有其十。 ^264a22

一、從佛告阿難下，至次觀寶樹已來，正明告命總舉觀名，結前生後。 ^264a23

二、言觀寶樹者，重牒觀名也。
言一一觀之已下，生後觀相，正教儀則，
此明彌陀淨國廣闊無邊，寶樹寶林豈以七行為量也。
今言七重者，或有一樹，黃金為根，紫金為莖，
白銀為枝，碼碯為條，珊瑚為葉，白玉為華，
真珠為果，如是七重互為根莖乃至華果等，七七四十九重也。
或有一寶為一樹者，或二三四乃至百千萬億不可說寶為一樹者，
此義《彌陀經》義中已廣論竟。
故名七重也。言行者，彼國林樹雖多，行行整直而無雜亂。
言想者，未閑真觀自在隨心，要藉假想以住心，方能證益也。 ^264a24

三、從一一下，至由旬已來，正明樹之體量。
此明諸寶林樹皆從彌陀無漏心中流出，
由佛心是無漏故，其樹亦是無漏也。
讚云：「正道大慈悲，出世善根生，淨光明滿足，如鏡日月輪。」
言量者，一一樹高三十二萬里，亦無老死者，
亦無小生者，亦無初生漸長者，起即同時頓起，量數等齊。
何意然者？彼界位是無漏無生之界，豈有生死漸長之義也。 ^264b7

四、從其諸寶樹下，至以為映飾已來，正明雜樹雜嚴雜飾異相。
即有其四。一明林樹華葉間雜不同。
二明一一根莖枝條果等皆具眾寶。
三明一一華葉轉互不同，瑠璃色中出金色光，如是轉相間雜。
四明更將一切雜寶而嚴飾之。
又讚云：「備諸珍寶性，具足妙莊嚴，無垢光炎熾，明淨曜世間。」
又讚云：「彌陀淨國寶樹多，四面垂條，天衣挂繞，
寶雲含蓋，化鳥連聲，旋轉臨空，奏法音而入會，
他方聖眾聽響以開心，本國能人見形而取悟。」 ^264b15

五、從妙真珠網下，至色中上者已來，正明樹上空裏莊嚴相。
即有其七。一明珠網臨空覆樹。
二明網有多重。三明宮殿多少。
四明一一宮內多諸童子。
五明童子身服珠瓔珞。
六明瓔珞光照遠近。
七明光超上色。 ^264b25

六、從此諸寶林下，至有七寶果已來，明其林樹雖多而無雜亂。
華實開時，不從內出，斯乃法藏因深，致使自然而有。 ^264c1

七、從一一樹葉下，至婉轉葉間已來，正明華葉色相不同。
即有其五。一明葉量大小等無差別。
二明葉出光色多少。
三明恐疑不識借喻以顯，如天瓔珞。
四明葉有妙華，色比天金，相喻火輪。
五明迭相顯照，婉轉葉間。 ^264c3

八、從涌生諸果下，至亦於中現已來，正明果有不思議德用之相。
即有其五。一明寶果生時自然涌出。
二明借喻以標果相。
三明果有神光化成旛蓋。
四明寶蓋圓明內現三千之界，依正二嚴種種相現。
五明十方淨土普現蓋中，彼國人天無不覩見。
又此樹量彌高，縱廣彌闊，華果眾多，神變非一。
一一樹既然，遍滿彼國所有諸樹之果眾多，盡皆如此。
應知。一切行者，行住坐臥，常作此想。 ^264c8

九、從見此樹已下，至分明已來，辯觀成相。
即有其三。一明結觀成相。
二明次第觀之，不得雜亂。
三明一一起心住境。
先觀樹根，次想莖枝乃至華菓，次想網宮，
次想童子瓔珞，次想葉量華菓光色，次想旛蓋廣現佛事。
既能一一次第觀之者，無不明了也。 ^264c18

十、從是為下，總結。
斯乃寶樹連暉，網簾空殿，華分千色，果現他方。 ^264c24

上來雖有十句不同，廣明寶樹觀竟。 ^264c25

五、就寶池觀中，亦先舉，次辨，後結。
即有其七。 ^264c27

一、從次當想水已下，總舉觀名，即是牒前生後。
此明寶樹雖精，若無池水，亦未名好。
一為不空世界，二為莊嚴依報，為斯義故，有此池渠觀也。 ^264c28

二、從極樂國土下，至如意珠王生已來，正明池數并辨出處。
即有其五。一明標指所歸之國。
二明池有八數之名。
三明一一池岸七寶合成，正由寶光映徹通照，
八德之水一同雜寶之色，故名寶水也。
四明是諸眾寶體性柔軟。
五明八池之水皆從如意寶中出，即名如意水。
此水即有八種之德。
一者清淨潤澤，即是色入攝。
二者不臭，即是香入攝。
三者輕，四者冷，五者軟，即是觸入攝。
六者美，是味入攝。
七者飲時調適，八者飲已無患，是法入攝。
此八德之義已在彌陀義中廣說竟。
又讚云：「極樂莊嚴安養國，八德寶池流遍滿，
四岸含暉間七寶，水色分明映寶光，體性柔軟無堅觸，菩薩徐行散寶香。
寶香寶雲成寶蓋，寶蓋臨空覆寶幢，寶幢嚴儀圍寶殿，
寶殿寶鈴垂珠網，寶網寶樂千重轉，隨機讚歎寶宮樓。
一一宮樓有佛會，恒沙聖眾坐思量，願此有緣常憶念，捨命同生彼法堂。」 ^265a2

三、從分為十四支下，至以為底沙已來，正明池分異溜旋還無亂。
即有其三。一明渠數多少。
二明一一渠岸作黃金色。
三明渠下底沙作雜寶色。
言金剛者，即是無漏之體也。 ^265a20

四、從一一水中下，至尋樹上下已來，正明水有不思議用。
即有其五。一明別指渠名顯彼莊嚴之相。
二明渠內寶華多少。
三明華量大小。四明摩尼寶水流注華間。
五明寶水從渠而出尋諸寶樹上下無礙。
故名如意水也。 ^265a24

五、從其聲微妙下，至諸佛相好者已來，正明水有不可思議德。
即有其二。一明寶水華間流注，微波相觸即出妙聲，聲中皆說妙法。
二明寶水上岸尋樹枝條華果葉等，或上或下，
中間相觸皆出妙聲，聲中皆說妙法。
或說眾生苦事，覺動菩薩大悲，勸令引他。
或說人天等法，或說二乘等法，或說地前地上等法，或說佛地三身等法。 ^265a29

六、從如意珠王下，至念佛法僧已來，正明摩尼多有神德。
即有其四。一明珠王內出金光。
二明光化作百寶之鳥。
三明鳥聲哀雅天樂無以比方。
四明寶鳥連音同聲讚歎念佛法僧。
然佛是眾生無上大師，除邪向正。
法是眾生無上良藥，能斷煩惱毒病，法身清淨。
僧是眾生無上福田，但使傾心四事不憚疲勞，五乘依果自然應念所須而至。
其寶珠前生八味之水，後出種種金光，
非直破闇除昏，到處能施佛事。 ^265b8

七、從是為下，總結。
上來雖有七句不同，廣明寶池觀竟。 ^265b18

六、就寶樓觀中，亦先舉，次辨，後結。
即有其十一。 ^265b20

初、言眾寶國土者，即是總舉觀名，牒前生後。
此明淨土雖有寶流灌注，若無寶樓宮閣亦未為精，為此依報莊嚴種種圓備也。 ^265b21

二、言一一界上者，正明寶樓住處，地界遍於彼國，樓亦無窮也。 ^265b24

三、言有五百億者，正顯其數。
一界之上既然，遍滿彼國亦皆如是。
應知。 ^265b25

四、從其樓閣中下，至作天伎樂已來，正明閣內莊嚴。 ^265b27

五、從又有樂器下，至不鼓自鳴已下，正明樓外莊嚴。
寶樂飛空聲流法響，晝夜六時如天寶幢，無思成自事也。 ^265b28

六、從此眾音中下，至念比丘僧已來，正明樂雖無識，即有說法之能。 ^265c2

七、從此想成已下，至寶池已來，正明顯觀成相。
此明專心住境，悕見寶樓，剋念不移，自上莊嚴總現。 ^265c3

八、從是為下，總結。
九、從若見此者，牒前觀相，生後利益。 ^265c6

十、從除無量下，至生彼國已來，正明依法觀察除障多劫，
身器清淨應佛本心，捨身他世必往無疑。 ^265c7

十一、從作是觀者下，至邪觀已來，辨觀邪正之相。 ^265c10

上來雖有十一句不同，廣明寶樓觀竟。 ^265c11

七、就華座觀中，亦先舉，次辨，後結。
即有其十九。 ^265c13

一、從佛告阿難下，至除苦惱法已來，正明勅聽許說。
即有其三。一明告命二人。
二明勅聽，令之諦受正念修行。
三明佛為說華座觀法，但能住心緣念，罪苦得除。 ^265c14

二、從汝等憶持下，至解說已來，正明勸發流通。
此明觀法深要，急救常沒眾生妄愛迷心漂流六道。
汝持此觀處處勸修，普得知聞同昇解脫。 ^265c17

三、從說是語時下，至不得為比已來，正明娑婆化主為物故，
住想西方；安樂慈尊知情故，則影臨東域。
斯乃二尊許應無異，直以隱顯有殊。
正由器朴之類萬差，致使互為郢匠。
言說是語時者，正明就此意中即有其七。
一明告勸二人時也。
二明彌陀應聲即現，證得往生也。
三明彌陀在空而立者，但使迴心正念願生我國，立即得生也。
問曰：「佛德尊高不可輒然輕舉，既能不捨本願來應大悲者，
何故不端坐而赴機也？」 ^265c21

答曰：「此明如來別有密意。
但以娑婆苦界，雜惡同居八苦相燒，動成違返，
詐親含笑，六賊常隨，三惡火阬臨臨欲入。
若不舉足以救迷，業繫之牢何由得勉。
為斯義故，立撮即行，不及端坐以赴機也。」
四明觀音勢至以為侍者，表無餘眾也。
五明三尊身心圓淨，光明踰盛也。
六明佛身光明朗照十方，垢障凡夫何能具覩。
七明佛身無漏，光亦同然，豈將有漏之天金比方之也。 ^266a2

四、從時韋提希見無量下，至作禮已來，
正明韋提實是垢凡女質，不足可言。
但以聖力冥加，彼佛現時，得蒙稽首。
斯乃序臨淨國，喜歎無以自勝。
今乃正覩彌陀，更益心開悟忍。 ^266a11

五、從白佛言下，至及二菩薩已來，正明夫人領荷佛恩，
為物陳疑，生於後問。
此明夫人意者，佛今現在，蒙尊加念，得覩彌陀。
佛滅後，眾生云何可見也。 ^266a15

六、從未來眾生下，至及二菩薩已來，明其夫人為物置請使同己見。 ^266a18

七、從佛告韋提下，至當起想念已來，正明總告許說之言。 ^266a20

問曰：「夫人置請，通已為生。
及至如來酬答，但指韋提不通生也？」 ^266a21

答曰：「佛身臨化，說法以逗機，不請尚自普弘，何論別指而不等備。
但以文略故無，兼為之心必有也。」 ^266a23

八、從七寶地上下，至華想已來，正明教觀方便。 ^266a25

問曰：「眾生盲闇逐想增勞，對目冥若夜遊，
遠標淨境，何由可悉？」 ^266a26

答曰：「若望眾生惑障動念，徒自疲勞，仰憑聖力遙加，致使所觀皆見。
云何作法住心而令得見也？
欲作法者，諸行者等先於佛像前至心懺悔，
發露所造之罪，極生慚愧悲泣流淚。
悔過既竟，又心口請釋迦佛、十方恒沙等佛。
又念彼彌陀本願言：『弟子某甲等，生盲罪重，
障隔處深，願佛慈悲攝受護念，指授開悟所觀之境，願得成就。
今頓捨身命，仰屬彌陀，見以不見，皆是佛恩力。』
噵此語已，更復至心懺悔竟已。
即向靜處，面向西方，正坐跏趺，一同前法。
既住心已，徐徐轉心想彼寶地雜色分明。
初想不得亂想多境，即難得定，唯觀方寸一尺等。
或一日、二日、三日，或四、五、六、七日，或一月、
一年、二、三年等。無問日夜，行住坐臥身口意業常與定合。
唯萬事俱捨，由如失意聾盲癡人者，此定必即易得。
若不如是，三業隨緣轉，定想逐波飛，縱盡千年壽，法眼未曾開。
若心得定時，或先有明相現，或可先見寶地等種種分明不思議者。
有二種見。一者想見，猶有知覺故，雖見淨境，未多明了。
二者若內外覺滅，即入正受三昧，所見淨境即非想見，得為比校也。」 ^266a28

九、從令其蓮華下，至八萬四千光已來，正明寶華有種種莊嚴。
即有其三。一明一一華葉備眾寶色。
二明一一葉有眾多寶脈。
三明一一脈有眾多光色。
此令行者住心一一想之，悉令心眼得見。
既見華葉已，次想葉間眾寶，次想寶出多光，光成寶蓋。
次想華臺、臺上眾寶及珠網等，次想臺上四柱寶幢，
次想幢上寶幔，次想幔上寶珠光明雜色遍滿虛空，各現異相。
如是次第一一住心不捨，不久之間即得定心。
既得定心，彼諸莊嚴一切顯現。
應知。 ^266b21

十、從了了下，辯觀成相。
十一、從華葉小者下，至遍覆地上已來，正明葉葉有種種莊嚴。
即有其六。一明華葉大小。
二明華葉多少。三明葉間珠映多少。
四明珠有千光。五明一一珠光變成寶蓋。
六明寶蓋上照虛空下覆寶地。 ^266c3

十二、從釋迦毘楞伽下，至以為交飾已來，正明臺上莊嚴之相。 ^266c8

十三、從於其臺上下，至妙寶珠以為映飾已來，正明幢上莊嚴之相。
即有其四。一明臺上自有四幢。
二明幢之體量大小。
三明幢上自有寶幔狀似天宮。
四明幢上自有眾多寶珠輝光映飾。 ^266c9

十四、從一一寶珠下，至施作佛事已來，正明珠光有不思議德用之相。
即有其五。一明一一珠有多光。
二明一一光各作異色。
三明一一光色遍於寶土，四明光所至處各作異種莊嚴。
五明或作金臺珠網華雲寶樂遍滿十方。 ^266c14

十五、從是為下，總結觀名。
十六、從佛告阿難下，至比丘願力所成已來，正明華座得成所由。 ^266c19

十七、從若欲念彼佛者下，至自見面像已來，
正明重顯觀儀，如前次第住心，不得雜亂也。 ^266c21

十八、從此想成者下，至生極樂世界已來，
正明結觀成相，即有二益。
一明除罪益。二明得生益。 ^266c24

十九、從作是觀者下，至名為邪觀已來，正明辨觀邪正相。
斯乃華依寶地，葉間奇珍，臺瑩四幢，光施佛事。 ^266c26

上來雖有十九句不同，廣明華座觀竟。 ^266c28

八、就像觀中，亦先舉，次辨，後結。
即有其十三。 ^267a1

一、從佛告阿難下，至次當想佛已來，正明結前生後。
言所以者何者，是其問也。
所以須想佛者何。 ^267a2

二、從諸佛如來下，至心想中已來，正明諸佛大慈，
應心即現，有斯勝益故勸汝想之。 ^267a4

問曰：「韋提上請，唯指彌陀。
未審如來今總舉諸佛，有何意也？」 ^267a6

答曰：「欲顯諸佛三身同證，悲智果圓等齊無二。
端身一坐影現無方，意赴有緣時臨法界。
言法界者，有三義：一者心遍故解法界。
二者身遍故解法界。
三者無障礙故解法界。
正由心到故身亦隨到，身隨於心，故言是法界身也。
言法界者，是所化之境，即眾生界也。
言身者，是能化之身，即諸佛身也。
言入眾生心想中者，乃由眾生起念願見諸佛，
佛即以無礙智知，即能入彼想心中現。
但諸行者，若想念中、若夢定中見佛者，即成斯義也。」 ^267a7

三、從是故汝等下，至從心想生已來，正明結勸利益。
此明標心想佛，但作佛解。
從頂至足心想不捨，一一觀之無暫休息。
或想頂相，或想眉間白毫乃至足下千輪之相。
作此想時，佛像端嚴相好具足了然而現。
乃由心緣一一相故，即一一相現。
心若不緣，眾相不可見。
但自心想作，即應心而現。
故言是心，即是三十二相也。
言八十隨形好者，佛相既現，眾好皆隨也。
此正明如來教諸想者具足觀也。
言是心作佛者，依自信心緣相如作也。
言是心是佛者，心能想佛，依想佛身而現，即是心佛也。
離此心外，更無異佛者也。
言諸佛正遍知者，此明諸佛得圓滿無障礙智，
作意不作意常能遍知法界之心，但能作想即從汝心想而現，
似如生也。或有行者，將此一門之義作唯識法身之觀，
或作自性清淨佛性觀者，其意甚錯，絕無少分相似也。
既言想像假立三十二相者，真如法界身豈有相而可緣，有身而可取也。
然法身無色，絕於眼對，更無類可方，故取虛空以喻法身之體也。
又今此觀門等，唯指方立相，住心而取境，總不明無相離念也。
如來懸知末代罪濁凡夫，立相住心尚不能得，何況離相而求事者。
如似無術通人，居空立舍也。 ^267a18

四、從是故應當下，至三佛陀已來，正明如前所益專住必成，
展轉相教勸觀彼佛也。 ^267b13

五、從想彼佛者，牒前生後。
言先當想像者，定所觀境。 ^267b15

六、從閉目開目下，至如觀掌中已來，正明辨觀成相。
即有其四。一明身四威儀，眼之開合見一金像似現目前，常作此想。
二明既能觀像，像即須有坐處，即想前華座，想像在上而坐。
三明想見像坐已，心眼即開。
四明心眼既開，即見金像及彼極樂諸莊嚴事，地上虛空了然無礙。
又觀像住心之法一如前說，從頂一一想之，
面眉毫相、眼鼻口耳、咽項肩臂手指，又抽心向上想，
胸腹臍陰、脛膝 #CB00567;足、
十指千輪等一一想之，從上向下名順觀，從下千輪向上名逆觀。
如是逆順住心，不久必得成也。
又佛身及華座寶地等，必須上下通觀。
然十三觀中，此寶地寶華金像等觀最要。
若欲教人即教此法。
但此一法成者，餘觀即自然了也。 ^267b17

七、從見此已下，結成上像身觀，生後二菩薩觀也。 ^267c2

八、從復當更作一大蓮華下，至坐右華座已來，
正明成上三身觀，生後多身觀。
欲觀此二菩薩者，一如觀佛法也。 ^267c3

九、從此想成時下，至遍滿彼國已來，正明結成上多身觀，生後說法相。
此明諸行者等，行住坐臥，常緣彼國一切寶樹、
一切寶樓華池等，若禮念，若觀想，常作此解也。 ^267c6

十、從此想成時下，至憶持不捨已來，正明因定得見極樂莊嚴。
又聞一切莊嚴皆能說於妙法，既見聞此已，
恒持莫失，名守定心也。 ^267c10

十一、從令與脩多羅合下，至見極樂世界已來，辨觀邪正之相。 ^267c13

十二、從是為下，總結。
十三、從作是觀者下，至得念佛三昧已來，正明剋念修觀現蒙利益。
斯乃群生障重，真佛之觀難階，是以大聖垂哀，且遣注心形像。 ^267c15

上來雖有十三句不同。
廣明像觀竟。 ^267c18

九、就真身觀中，亦先舉，次辨，後結。
即有其十二。 ^267c20

一、從佛告阿難下，至身相光明已來，正明告命結成前像觀，
生後真身之觀也。 ^267c21

二、從阿難當知下，至金色已來，正明顯真佛之身相踰天金之色也。 ^267c23

三、從佛身高六十下，至由旬已來，正明身量大小。 ^267c24

四、從眉間下，至菩薩為侍者已來，正明總觀身相。
即有其六。一明毫相大小。
二明眼相大小。三明毛孔光大小。
四明圓光大小。五明化佛多少。
六明侍者多少。 ^267c25

五、從無量壽佛下，至攝取不捨已來，正明觀身別相光益有緣。
即有其五。一明相多少。
二明好多少。三明光多少。
四明光照遠近。五明光所及處偏蒙攝益。 ^267c29

問曰：「備修眾行但能迴向皆得往生，何以佛光普照唯攝念佛者，
有何意也？」 ^268a4

答曰：「此有三義。一明親緣。
眾生起行，口常稱佛，佛即聞之；身常禮敬佛，
佛即見之；心常念佛，佛即知之。
眾生憶念佛者，佛亦憶念眾生，彼此三業不相捨離，故名親緣也。
二明近緣。眾生願見佛，佛即應念現在目前，故名近緣也。
三明增上緣。眾生稱念，即除多劫罪。
命欲終時，佛與聖眾自來迎接。
諸邪業繫無能礙者，故名增上緣也。
自餘眾行，雖名是善，若比念佛者，全非比校也，是故諸經中處處廣讚念佛功能。
如《無量壽經》四十八願中，唯明專念彌陀名號得生。
又如《彌陀經》中，一日七日專念彌陀名號得生。
又十方恒沙諸佛證，誠不虛也。
又此經定散文中，唯標專念名號得生。
此例非一也。廣顯念佛三昧竟。」 ^268a6

六、從其光相好已下，結少顯多，輒欲觀者難為周悉。 ^268a20

七、從但當憶想已下，正明莊嚴微妙，出過凡境。
雖未證目前，但當憶想令心眼見也。 ^268a21

八、從見此事者下，至攝諸眾生已來，正明功呈不失、觀益得成。
即有其五。一明因觀得見十方諸佛。
二明以見諸佛故結成念佛三昧。
三明但觀一佛即觀一切佛身也。
四明由見佛身故即見佛心也。
五明佛心者慈悲為體，以此平等大慈普攝一切也。 ^268a23

九、從作此觀者下，至得無生忍已來，正明捨身他世得生彼益也。 ^268a29

十、從是故智者下，至現前授記已來，重明結勸修觀利益。
即有其五。一明簡出能修觀人。
二明專心諦觀無量壽佛。
三明相好眾多不得總雜而觀，唯觀白毫一相，
但得見白毫者，一切眾相自然而現也。
四明既見彌陀即見十方佛也。
五明既見諸佛即於定中得蒙授記也。 ^268b2

十一、從是為遍觀已下，總結。
十二、從作此觀已下，正明辨觀邪正之相。
斯乃真形量遠毫若五山，震響隨機光沾有識，
欲使含靈歸命注想無遺，乘佛本弘齊臨彼國。 ^268b8

上來雖有十二句不同，廣明真身觀竟。 ^268b12

十、就觀音觀中，亦先舉，次辨，後結。
即有其十五。 ^268b14

一、從佛告阿難下，至菩薩已來，正明結成前真身觀，生後菩薩觀。 ^268b15

二、從此菩薩身長下，至皆於中現已來，正明總標身相。
即有其六。一明身量大小。
二明身色與佛不同。
三明肉髻與佛蠃髻不同。
四明圓光大小。五明化佛侍者多少。
六明身光普現五道眾生。 ^268b16

三、從頂上毘楞伽下，至二十五由旬已來，正明天冠之內化佛殊異。 ^268b21

四、從觀音已下，正明面色與身色不同。 ^268b22

五、從眉間下，至蓮華色已來，正明毫光轉變遍滿十方，化侍彌多更比紅蓮之色。
即有其五。一明毫相作七寶色。
二明毫光多少。三明光有化佛多少。
四明侍者多少。五明化侍變現遍滿十方。 ^268b23

六、從有八十億光明下，至莊嚴事已來，正明身服光瓔非眾寶作。 ^268b28

七、從手掌作五百億下，至接引眾生已來，正明手有慈悲之用也。
即有其六。一明手掌作雜蓮之色。
二明一一指端有八萬印文。
三明一一文有八萬餘色。
四明一一色有八萬餘光。
五明光體柔軟等照一切。
六明以此寶光之手接引有緣也。 ^268b29

八、從舉足時下，至莫不彌滿已來，正明足有德用之相。 ^268c6

九、從其餘身相已下，指同於佛。
十、從唯頂上下，至不及世尊已來，正明師徒位別、
果願未圓，致使二相有虧，表居不足之地也。 ^268c8

十一、從是為下，總結。
十二、從佛告阿難下，至當作是觀已來，正明重結前文生其後益。 ^268c11

十三、從作是觀者下，至何況諦觀已來，正明勸觀利益。 ^268c13

十四、從若有欲觀觀音下，至如觀掌中已來，
正明重顯觀儀勸物傾心，使沾兩益。 ^268c14

十五、從作是觀已下，正明辨觀邪正相。
斯乃觀音願重影現十方，寶手停輝隨機引接。 ^268c16

上來雖有十五句不同，廣明觀音觀竟。 ^268c18

十一、就勢至觀中，亦先舉，次辨，後結。
即有其十三。 ^268c20

一、從次觀大勢至已下，總舉觀名。 ^268c21

二、從此菩薩身量大小已下，次辨觀相。
即有其五。一明身量等類觀音。
二明身色等類觀音。
三明面相等類觀音。
四明身光相好等類觀音。
五明毫相舒光轉變等類觀音。 ^268c22

三、從圓光面各百二十五由旬已下，正明圓光等不同觀音之相。
即有其四。一明圓光大小。
二明光照遠近。三明化佛多少。
四明化佛侍者多少。 ^268c26

四、從舉身光明下，至名大勢至已來，正明身光遠備照益有緣，
等及他方，皆作紫金之色。
即有其八。一明身光總別不同。
二明光照遠近。三明光所觸處皆作紫金之色。
四明但與勢至宿業有緣者，即得覩觸此光。
五明但見一毛孔光即能多見諸佛淨妙身光。
此即舉少以顯多益，欲使行之者悕心渴仰入觀以證之。
六明依光以立名。
七明光之體用，即無漏為體，故名智慧光。
又能除息十方三惡之苦，名無上力，即為用也。
八明名大勢至者，此即依德立名也。 ^268c29

五、從此菩薩天冠下，至皆於中現已來，正明天冠莊嚴之相與觀音不同。
即有其四。一明冠上寶華多少。
二明一一華上寶臺多少。
三明一一臺中映現十方諸佛淨土。
四明他方土現，彼此都無增減。 ^269a11

六、從頂上肉髻下，至普現佛事已來，正明肉髻寶瓶之相。 ^269a16

七、從餘諸身相已下，指同觀音也。 ^269a17

八、從此菩薩行時下，至如極樂世界已來，正明行與觀音不同相。
即有其四。一明行不同相。
二明震動遠近相。
三明所震動處華現多。
四明所現之華高而且顯，多諸瑩飾以類極樂莊嚴也。 ^269a18

九、從此菩薩坐時下，至度苦眾生已來，正明坐不同觀音相。
即有其七。一明坐相。
二明先動本國相。
三明次動他方遠近相。
四明動搖下上佛剎多少相。
五明彌陀觀音等分身雲集相。
六明臨空側塞皆坐寶華。
七明分身說法各應所宜。 ^269a22

問曰：「《彌陀經》云：『彼國眾生無有眾苦、但受諸樂，故名極樂。』
何故此經分身說法乃云度苦者，有何意也？」 ^269a28

答曰：「今言苦樂者有二種：一者三界中苦樂，二者淨土中苦樂。
言三界苦樂者，苦則三塗八苦等；樂則人天五欲放逸繫縛等樂，
雖言是樂然是大苦，必竟無有一念真實樂也。
言淨土苦樂者，苦則地前望地上為苦；地上望地前為樂。
下智證望上智證為苦，上智證望下智證為樂，此例舉一可知也。
今言度苦眾生者，但為進下位令昇上位，轉下證令得上證。
稱本所求即名為樂，故言度苦也。
若不然者，淨土之中一切聖人皆以無漏為體，
大悲為用，畢竟常住離於分段之生滅，更就何義名為苦也？」 ^269b1

十、從作此觀者下，至十一觀已來，正明辨觀邪正總結分齊。 ^269b13

十一、從觀此菩薩者已下，正明修觀利益除罪多劫。 ^269b15

十二、從作此觀者下，至淨妙國土已來，正明總結前文重生後益。 ^269b16

十三、從此觀成已下，正明總牒二身，辨觀成相。
斯乃勢至威高坐搖他國，能使分身雲集演法利生，永絕胞胎常遊法界。 ^269b17

上來雖有十三句不同，廣解勢至觀竟。 ^269b20

十二、就普觀中，亦先舉，次辨，後結。
即有其六。 ^269b22

一、從見此事時已下，正明牒前生後。
二、從當起自心下，至皆演妙法已來，正明凝心入觀即常作自往生想。
即有其九。一明自生想。
二明向西想。三明坐華想。
四明華合想。五明華開想。
六明寶光來照身想。
七明既蒙光照作眼開想。
八明眼目既開作見佛菩薩想。
九明聞法想。 ^269b23

三、從與十二部經合下，至不失已來，正明定散無遺守心常憶。
一則觀心明淨，二則諸惡不生。
由內與法樂相應，外則無三邪之障。 ^269b29

四、從見此事已下，明觀成之益。 ^269c3

五、從是為下，總結。
六、從無量壽下，至常來至此行人之所已來，正明重舉能觀之人即蒙彌陀等三身護念之益。
斯乃群生注念願見西方依正二嚴，了了常如眼見。 ^269c4

上來雖有六句不同，廣解普觀竟。 ^269c8

十三、就雜想觀中，亦先舉，次辨，後結。
即有其十一。 ^269c10

一、從佛告阿難已下，正明告命結勸生後。 ^269c11

二、從先當觀於一丈六已下，正明觀像以表真、想水以表地。
此是如來教諸眾生易境轉心入觀。
或在池水華上，或在寶宮寶閣內，或在寶林寶樹下，
或在寶臺寶殿中，或在虛空寶雲華蓋之內。
如是等處一一住心想之，皆作化佛想，為令機境相稱易得成故也。 ^269c12

三、從如先所說下，至非心力所及已來，正明境大心小卒難成就。
致使聖意悲傷勸觀於小。 ^269c18

四、從然彼如來下，至必得成就已來，正明凡心狹小、
聖量彌寬，注想無由，恐難成就。
斯乃不以小故難成，不由大故不現，直是彌陀願重，致使想者皆成。 ^269c20

五、從但想佛像下，至具足身相已來，正明比校顯勝。
想像尚自得福無量，何況觀於真佛者得益之功更甚。 ^269c24

六、從阿彌陀下，至丈六八尺已來，正明能觀所觀佛像雖身有大小，
明皆是真。即有其三。
一明彌陀身通無礙，隨意遍周。
言如意者，有二種：一者如眾生意，隨彼心念皆應度之。
二者如彌陀之意，五眼圓照六通自在。
觀機可度者，一念之中無前無後，身心等赴三輪開悟，各益不同也。
二明或現大身或現小身。
三明身量雖有大小，皆作真金之色，此即定其邪正也。 ^269c26

七、從所現之形已下，正明身雖大小有殊，光相即與真無異。 ^270a6

八、從觀世音菩薩已下，正明指同前觀。
佛大侍者亦大，佛小侍者亦小。 ^270a7

九、從眾生但觀首相已下，正明勸觀二別。
云何二別？觀音頭首上有一立化佛，勢至頭首之上有一寶瓶。 ^270a9

十 ^270a11

從此二菩薩已下，正明彌陀、觀音、勢至等宿願緣重，
誓同捨惡等至菩提，影響相隨遊方化益。 ^270a12

十一、從是為下，總結。
上來雖有十一句不同，廣解雜想觀竟。 ^270a14

上從日觀下，至雜想觀已來，總明世尊答前韋提第四請云教我思惟正受兩句。 ^270a16

總讚云：「初教日觀除昏闇，想水成氷淨內心，
地下金幢相映發，地上莊嚴億萬重，寶雲寶蓋臨空轉，
人天音樂互相尋，寶樹垂瓔間雜果，池流德水注華中，
寶樓寶閣皆相接，光光相照等無蔭，三華獨迴超眾座，四幢承縵網珠羅。
稟識心迷由未曉，住心觀像靜坐彼，一念心開見真佛，身光相好轉彌多。
救苦觀音緣法界，無時不變入娑婆，勢至威光能震動，隨緣照攝會彌陀。
歸去來，極樂安身實是精，正念西歸華含想，見佛莊嚴說法聲。
復有眾生心帶惑，緣真上境恐難成，致使如來開漸觀，華池丈六等金形。
變現靈儀雖大小，應物時宜度有情，普勸同生知識等，專心念佛向西傾。」 ^270a18

又就前請中，初、從日觀下，至華座觀已來，總明依報。
二、從像觀下，至雜想觀已來，總明正報。
上來雖有依正二報不同。
廣明定善一門義竟。
《觀經》正宗分定善義卷第三
 ^270b3
