^bk181a【】佛說九色鹿經一卷
translator:: 吳月氏優婆塞支謙譯
jing:: 
昔者，菩薩身為九色鹿；其毛九種色，其角白如雪，
常在恒水邊飲食水草，常與一烏為知識。 ^452b29

時，水中有一溺人隨流來下，或出或沒，
得著樹木，仰頭呼天：「山神、樹神、諸天龍神，何不愍傷於我？」
鹿聞人聲，走到水中，語溺人言：「汝莫恐怖！
汝可騎我背上，捉我兩角，我當相負出水。」 ^452c2

既得着岸，鹿大疲極，溺人下地，遶鹿三匝，
向鹿叩頭：「乞與大家作奴供給，使令採取水草。」 ^452c6

鹿言：「不用汝也，且各自去，欲報恩者，莫道我在此，
人貪我皮角，必來殺我。」
於是，溺人受教而去。 ^452c8

是時，國王夫人夜於臥中夢見九色鹿，
其毛九種色，其角白如雪，即託病不起。 ^452c10

王問夫人：「何故不起？」
答曰：「我昨夜夢見非常之鹿，其毛九種色，其角白如雪。
我思得其皮作坐褥，欲得其角作拂柄，王當為我覔之？
王若不得者，我便死矣。」 ^452c12

王告夫人：「汝可且起，我為一國之主，何所不得？」 ^452c15

王即募於國中：「若有能得九色鹿者，吾當與其分國而治，
即賜金鉢盛滿銀粟，又賜銀鉢盛滿金粟。」 ^452c16

於是，溺人聞王募重，心生惡念：「我說此鹿可得富貴，
鹿是畜生，死活何在？」 ^452c19

於是，溺人即便語募人言：「我知九色鹿處。」 ^452c20

募人即將溺人至大王所，而白王言：「此人知九色鹿處。」 ^452c21

王聞此言，即大歡喜，便語溺人：「汝若能得九色鹿者，
我當與汝半國，此言不虛。」 ^452c22

溺人答王：「我能得之。」 ^452c24

於是，溺人面上即生癩瘡。
溺人白王：「此鹿雖是畜生，大有威神，王宜多出人眾，乃可得耳。」 ^452c25

王即大出軍眾，往至恒水邊。
時，烏在樹頭見王軍來，疑當殺鹿，即呼鹿曰：「知識且起！
王來取汝。」 ^452c27

鹿故不覺，烏便下樹，踞其頭上，啄其耳言：「知識且起！
王軍至矣。」 ^452c29

鹿方驚起，便四向顧視，見王軍眾，已遶百匝無復走地，即趣王車前。 ^453a1

時，王軍人即便挽弓欲射，鹿語王人：「且莫射我，
自至王所，欲有所說。」 ^453a3

王便勅諸臣：「莫射此鹿，此是非常之鹿，或是天神。」
鹿重語大王言：「且莫殺我！
我有大恩在於王國。」 ^453a5

王語鹿言：「汝有何恩？」
鹿言：「我前活王國中一人。」 ^453a7

鹿即長跪，重問王言：「誰道我在此耶？」 ^453a8

王便指示車邊癩面人是。
鹿聞王言，眼中淚出，不能自止，鹿言：「大王！
此人前日溺深水中，隨流來下，或出或沒，
得着樹木，仰頭呼天：『山神、樹神、諸天龍神，何不愍傷於我？』
我於爾時不惜身命，自投水中負此人出，
本要不相道，人無反復，不如負水中浮木。」 ^453a9

王聞鹿言，甚大慙愧，責數其民語言：「汝受人重恩，云何反欲殺之？」 ^453a15

於是，大王即下令於國中：「自今已往，若駈逐此鹿者，吾當誅其五族。」 ^453a16

於是，眾鹿數千為群，皆來依附，飲食水草不侵禾稼，
風雨時節五穀豐熟，人無疾病災害不生，其世太平運命化去。 ^453a18

佛言：「爾時九色鹿者，我身是也；爾時烏者，
今阿難是；時國王者，今悅頭檀是；時王夫人者，
今先陀利是；時溺人者，今調達是。
調達與我世世有怨，我雖有善意向之，
而故欲害我；阿難有至意，得成無上道。」 ^453a21

菩薩行羼提波羅蜜，忍辱如是。
佛說九色鹿經一卷
 ^453a25
