
other:: 圓悟佛果禪師語錄卷第十九
editor:: 宋平江府虎丘山門人紹隆等編
other:: 
## 頌古下
頌古下
舉。教中道。未離兜率已降王宮。
未出母胎度人已畢。
大象本無形。至虛包萬有。
末後已太過。面南看北斗。
王宮兜率度生出胎。
始終一貫初無去來。
掃蹤滅跡除根蔕。
火裏蓮華處處開。 ^800c17

舉。僧問雲門。生死到來如何回避。
門云。在什麼處。 ^800c22

針眼魚吞大千界。
蟭螟蟲吐妙高山。
太虛包括無遺漏。
萬彙全歸指掌間。
起復滅去還來。石橋踏斷通身黑。
那知華頂是天台。 ^800c24

舉。丹霞初見馬祖。
以兩手托幞頭祖云。
吾非汝師。南嶽石頭處去。
霞遂至石頭。如前托幞頭。
頭云。著槽#CB05176;去。
霞依童行次。一日石頭為眾云。
今日齋後普請剗佛殿前草。
眾競具鋤鍬。霞獨洗頭。
棒剃刀於石頭前胡跪。
頭云作什麼。霞云。
請師剗草。石頭笑為剃髮。
呼與授戒。霞掩耳而去。
却回江西馬祖院。
騎聖僧項。眾驚報馬祖。
馬祖親來見乃云。
我子天然。霞遂作禮云。
謝師安名。祖問。甚處來。
霞云。石頭來。祖云。
石頭路滑。子莫曾踏倒麼。
霞云。若踏倒則不來也。 ^800c27

問一答十告往知來。
龍馳虎驟玉轉珠回。
聊聞舉著已瞥地。
剔起便行何俊哉。
剗草固奇崛。安名尤突兀。
二老略玄黃。賞茲千里骨。
真規鎮儼然。覿面看標格。
騰雲一舉迷風日。 ^801a9

舉。雲門示眾云。乾坤之內宇宙之間。
中有一寶祕在形山。
著燈籠向佛殿裏。
拈三門安燈籠上。 ^801a13

虎豹文章麒麟頭角。
輝天焯地堆山積嶽。
拶破面門兮蓋色騎聲。
截斷羅籠兮解黏去縛。
罷却干戈百草頭。
萬里秋天飛一鶚。 ^801a16

舉。雪峯示眾云。盡大地撮來如粟米粒大。
拋向面前漆桶不會。
打鼓普請看。 ^801a19

疾焰過鋒奔流度刃。
唱拍相隨拳踢相應。
驀然轟起震天雷。
百草顛頭春色回。 ^801a21

舉僧問馬祖。如何是佛。
祖云。即心即佛。 ^801a23

無鬚鎖子八面玲瓏。
不撥自轉南北西東。
海神知貴不知價。
留向人間光照夜。 ^801a24

舉。僧問馬祖。如何是佛。
祖云。非心非佛。 ^801a26

碧海珠荊山璧。耀乾坤唯別識。
利刀剪却無根樹。
萬疊峯巒歛煙霧。 ^801a27

舉。馬祖與百丈同遊山。
見野鴨子飛過。祖云。
是什麼。丈云。野鴨子。
祖云。向什麼處去也。
丈云。飛過了也。祖將百丈鼻孔扭。
丈作忍痛聲。祖云。
何曾飛去。丈於此有省。 ^801a29

野鴨過前溪。千峯凜寒色。
相顧不知歸。未免資傍擊。
扭破疑團葛怛消。
捎風直下透青霄。
雲山海月渾閑事。
一語歸宗萬國朝。 ^801b4

舉。僧問鏡清。新年頭還有佛法也無。
清云有。僧云。如何是新年頭佛法。
清云。元正啟祚。僧云。
謝師答話。清云。鏡清今日失利。
又僧問智門明教。
新年頭還有佛法也無。
教云無。僧云。年年是好年。
日日是好日。為什麼却無。
教云。張公喫酒李公醉。
僧云。老老大大龍頭蛇尾。
教云。明教今日失利。 ^801b7

穩密田地神通遊戲。
佛法新年頭。有無俱失利。
一概等虛空。豈容立巴鼻。
草上之風祖令行。
唯知雷罷不停聲。 ^801b14

舉。僧問琅瑘。清淨本然云何忽生山河大地。
瑘云。清淨本然云何忽生山河大地。
其僧有省。 ^801b17

相罵饒爾接嘴。相唾饒爾潑水。
塵舉大地收。華開世界起。
一模脫出絕功勳。
句裏挨開大施門。 ^801b20

舉。僧問長沙。本來身還成佛否。
沙云。爾道大唐天子還刈茅割稻否。
僧云。成佛又是何人。
沙云。是爾成佛知不知。 ^801b23

巨嶽何曾乏土。唐皇豈可刈茅。
禮拜近前叉手。西天十萬迢迢。
古佛即自己。自己即古佛。
珊瑚瀲灔十洲春。
蟾蜍映奪驪龍窟。 ^801b26

舉。僧問百丈。如何是奇特事。
丈云。獨坐大雄峯。
僧禮拜。丈便打。 ^801b29

醬裏著鹽雪中送炭。
纔捋虎鬚棒頭有眼。
怪來獨坐大雄山。
他家曾踏上頭關。 ^801c2

舉。僧問香林。如何是室內一盞燈。
林云。三人證龜成鼈。 ^801c4

皎皎清光遍界莫藏。
聲拋不出色豈能彰。
直下斬釘截鐵。剗却古今途轍。
高出臨濟德山。三人證龜成鼈。
別別。一回喫水一回噎。 ^801c6

舉。麻谷持錫見章敬。
遶繩床三匝振錫一下卓然而立。
敬云。如是如是。後到南泉。
亦遶繩床三匝振錫一下卓然而立。
泉云。不是不是。谷云。
章敬道是。和尚為什麼却道不是。
泉云。章敬則是是。
汝不是。此是風力所轉。
終歸敗壞。 ^801c9

如是不是去却藥忌。
擬犯封疆全軍失利。
杖頭突出古菱華。
舉世風流屬當家。 ^801c15

舉。僧問藥山。平田淺草塵鹿成群。
如何射得塵中塵。
山云。看箭。僧便放身倒。
山云。侍者拕出這死漢僧便起走。
山云。弄泥團漢有什麼數。 ^801c17

獵人有神箭。射得塵中塵。
箭下快承當。跳出曹溪路。
翻身踏著上頭關。
敵勝驚群瞥爾間。 ^801c21

舉。雲門示眾云。藥病相治。
盡大地是藥。那箇是自己。 ^801c23

太嶢敲全殺活。絕承當無摸索。
寰中意氣閫外籌略。
倒退三千里。盡大地是藥。
錯錯。利劍七星光閃爍。 ^801c25

舉。乾峯示眾云。法身有三種病二種光。
須是一一透得始解穩坐。
雖然如是。更須知有照用同時向上一竅始得。
雲門出眾問云。只如庵內人。
為什麼不見庵外事。
峯呵呵大笑。門云。
猶是學人疑處在峯云。
子是什麼心行。門云。
也要和尚相委悉。
峯云。直須恁麼始解穩坐。 ^801c28

動絃別曲聞一知十。
手搦手擡以膠投漆。
庵內不見庵外。無孔鐵槌不會。
人生相識貴知音。
水入水兮金博金。 ^802a6

舉。靈雲見桃華悟道有頌。
三十年來尋劍客。
幾回葉落又抽枝。
自從一見桃華後。
直至如今更不疑。
玄沙云。諦當甚諦當。
敢保老兄未徹在。 ^802a9

陌上笑春風。枝頭漏消息。
紅光爍太虛。豈藉陽和力。
學劍宗師既不疑。
玄沙未徹最新奇。
掃除學路刮肌骨。
格外之機如電拂。 ^802a13

舉。雲門問洞山。近離甚處。
山云查渡。門云。夏在甚處。
山云。湖南報慈。門云。
幾時離彼中。山云。
今年八月。門云。放汝三頓棒。
次日洞山往問。昨蒙和尚放某三頓棒。
未審過在什麼處。
門云。飯袋子。江西湖南便恁麼去。
洞山大悟。 ^802a16

見兔放鷹因行掉臂。
赤骨歷窮方圖富貴。
放三頓棒尚遲疑。
再挨方識利頭錐。
單提獨脚機關外。
明眼衲僧猶不會。 ^802a22

舉。三聖問雪峯。透網金鱗以何為食。
峯云。待汝出網來向爾道。
聖云。一千五百人善知識。
話頭也不識。峯云。
老僧住持事煩。 ^802a25

百草頭出沒。三界外遨遊。
徒布漫天網。虛下釣鼇鉤。
搖鱗振鬣撼乾坤。
兀目昂頭洪浪噴。
棒雨點喝雷奔。肯將爭戰定功勳。 ^802a28

舉。僧問趙州。見說和尚親見南泉是否。
州云。鎮州出大蘿蔔。 ^802b2

鎮州出大蘿蔔。猛虎不食伏肉。
直饒眼似流星。爭免持南作北。
老趙州逈殊絕。片言本自定乾坤。
返使叢林鬧聒聒。 ^802b4

舉。陸亘大夫謂南泉云。
肇法師也甚奇怪。
解道天地與我同根。
萬物與我一體。泉云。
大夫。陸應諾。泉指華云。
時人見此一株華如夢相似。 ^802b7

山潤石蘊玉。林秀淵藏珠。
見此一株華似夢。
灼然根體不同途。
王老師脫規模。解向長安正鬧處。
喚得悠悠陸大夫。 ^802b11

舉。雲門示眾云。十五日已前則不問汝。
十五日已後道將一句來。
眾無對。自代云。日日是好日。 ^802b14

破二作一分三成六。
著串數珠數不足。
南辰信手攀北斗。
回身觸豁開戶牖。
正當軒玉兔金烏。
如轉燭傳不傳得不得。
那知陌上春條綠。 ^802b17

舉。僧問洞山。如何是佛。
山云。麻三斤。 ^802b21

鐘在扣谷受響。池印月鏡含像。
曾非展事投機。豈是預搔待痒。
點鐵成金舉直措枉。
一箭鵰一雙。一摑血一掌。
君不見疎而不漏兮恢恢天網。 ^802b22

舉。雪峯示眾云。三世諸佛在火焰裏轉大法輪。
玄沙云。火焰為三世諸佛說法。
三世諸佛立地聽。 ^802b26

將謂猴白更有猴黑。
互換投機神出鬼沒。
烈焰亘天佛說法。
亘天烈焰法說佛。
風前剪斷葛藤窠。
一言勘破維摩詰。 ^802b29

舉。東寺問仰山。甚處人。
山云廣州。寺云。我聞廣州有鎮海明珠是否。
山云是。寺云。作何顏色。
山云。黑月則現。白月則隱。
寺云。子還帶得來麼。
山云。帶得來。寺云。
何不呈似老僧。山云諾。
惠寂昨到溈山。亦被索此珠。
直得無言可對無理可伸。
寺云。真師子兒大師子吼。
善撫太阿鋏。決無傷手厄。
慣編猛虎鬚。必有全身策。
鎮海珠巧呈似。離色離聲離名字。
栴檀林裏爇栴檀。
師子窟中吼師子。 ^802c3

舉。趙州示眾云。至道無難唯嫌揀擇。
但莫憎愛洞然明白。
纔有言語是揀擇是明白。
老僧不在明白裏。
汝等還護惜也無。
僧問。既不在明白裏。
未審護惜箇什麼。
州云。我亦不知。僧云。
和尚既不知。為什麼道不在明白裏。
州云。問事則得。禮拜了退。 ^802c12

至簡至易同天同地。
揀擇明白云何護惜。
口似錐眼似眉。涉語脈蚿憐夔。
堪笑卞和三獻玉。
縱榮刖却一雙足。 ^802c18

舉。石頭示眾云。言語動用沒交涉。
藥山云。非言語動用亦沒交涉。
頭云。我這裏針剳不入。
山云。我這裏如石上栽華。 ^802c21

井底泥牛吼月。雲間木馬嘶風。
把斷乾坤世界。誰分南北西東。
直中曲曲中直。要平不平憑秤尺。 ^802c24

舉。雪峯示眾云。望州亭與諸人相見了也。
烏石嶺與諸人相見了也。
僧堂前與諸人相見了也。
後保福舉問鵝湖。
僧堂前則且置。什麼處是望州亭烏石嶺相見。
鵝湖驟步歸方丈。
保福便入僧堂。 ^802c27

藕線引鯨鼇。針鋒輥芥投。
望州烏石嶺。未唱已先酬。
大唐擊鼓新羅舞。
覿面相呈不相覩。 ^803a3

舉。代宗皇帝問忠國師。
和尚百年後所須何物。
國師云。要箇無縫塔子。
帝云。請師塔樣。國師云。
會麼。帝云不會。國師云。
吾有付法弟子耽源。
却諳此事。請詔問之。
國師遷化後。帝召耽源。
問此意如何。耽源呈頌云。
湘之南潭之北。中有黃金充一國。
無影樹下合同船。
瑠璃殿上無知識。 ^803a6

八面自玲瓏。盤空勢岌崿。
表裏鎮巍然。若為分六鑿。
執名匿相認影迷形。
臥龍長怖碧潭清。
合同船子開心椀。
日用如何不現成。 ^803a13

舉。石頭見藥山坐次問。
爾在此作什麼。山云。
一物不為。頭云。恁麼則閑坐也。
山云。閑坐則為也。
頭云。汝道不為。不為箇什麼。
山云。千聖亦不識。
石頭以頌讚之。從來共住不知名。
任運相將只麼行。
自古上賢猶不識。
造次凡流豈可明。 ^803a16

擺撥佛祖縛。曠然繩墨外。
一物亦不為。縱橫得自在。
古鑑臨臺明辨去來。
金鎚影動鐵樹華開。
任運相將不可陪。
法雲隨處作風雷。 ^803a22

舉。雲門示眾云。人人盡有光明在。
看時不見暗昏昏。
作麼生是光明。眾無對。
自代云。僧堂佛殿厨庫三門。 ^803a25

夜明簾外千峯秀。
鸞鏡臺前萬象虛。
掃蹤滅跡不立錙銖。
唯為佛殿唯是香厨。
敲出鳳凰五色髓。
擊碎驪龍明月珠。 ^803a28

舉。世尊生下周行七步目顧四方。
一手指天一手指地。
自云。天上天下惟我獨尊。 ^803b2

右脇誕金軀。九龍噴香水。
嶷嶷步四方。周匝蓮華起。
末上先施第一機。
高風亘古鎮巍巍。
當時有箇承當得。
等閑擒下白拈賊。
咦。 ^803b4

舉。雪峯住庵有二僧到。
峯見以手托庵門放身出云。
是什麼。僧亦云。是什麼。
峯低頭歸庵。其僧後至巖頭。
頭問云。雪老有何言句。
僧舉前話。頭云。雪峯道什麼。
僧云。雪峯無語。頭云。
噫我悔不當初向伊道有箇末後句。
我若向伊道。已後天下人不奈雪老何。
僧至夏末舉此話請益。
頭云。汝何不早問。
僧云。不敢造次。頭云。
我雖與雪峯同條生。
不與雪峯同條死。
要識末後句。只這是。 ^803b7

雙明復雙暗。獨立絕殊方。
乘機直面提。其鋒安可當。
同條生兩鏡相照無能名。
不同條死鐵樹華開亘今古。
末後句始牢關。拈却門前大案山。 ^803b16

舉。天平從猗和尚。
行脚在西院。常云。
今時莫道會佛法。
只覓箇舉話底人也難得。
一日從西院法堂下過。
西院高聲喚從猗。
平舉首。院云錯。行三兩步。
院又云錯。院云。適來兩錯。
是老僧錯是上座錯。
平云。是從猗錯。西院云。
錯錯。少頃西院云。
上座且在此度夏。
待與爾商量這兩錯。
平當時便去。後住天平示眾云。
老僧當年行脚。被業風吹到汝州西院。
有箇思明長老。勘我兩錯更待留我過夏待共我商量。
我不道恁麼時錯。
我未發足南方行脚時。
早知道錯了也。 ^803b20

把纜放船膠柱調絃。
遠水不救近火。短綆那汲深泉。
天平老大怱草。為兩錯悔行脚。
大地茫茫愁殺人。
眼裏無筋一世貧。 ^803c2

舉。踈山平日在香嚴。
一日嚴上堂。有僧問。
不慕諸聖不重己靈時如何。
嚴云。萬機休罷千聖不携。
疎山作嘔吐勢。嚴云。
師叔不肯那。山云。
不得無過。嚴云。過在甚處。
山云萬機休罷猶有物在。
千聖不携亦從人得。
嚴云。師叔莫道得麼。
山云。還我法座與爾道。
於是嚴令陞座。如前問之。
山云。何不道肯諾不得全。
嚴云。肯又肯箇什麼。
諾又諾箇什麼。山云。
肯則肯他諸聖。諾則諾於己靈。
香嚴云。師叔恁麼道也。
須倒屙三十年始得。
後住疎山常病返胃。
一日舉此問鏡清。
病僧肯諾不得全道者。
作麼生會。清云。全歸肯諾。
山云。不得全又作麼生。
清云。箇中無肯路。
山云。始契病僧意。 ^803c5

刀不自割指不自觸。
鵠白烏玄松直棘曲。
纔有纖塵帶影來。
脫體全拋無眹迹。
肯不存諾不立。一片清光射斗牛。
天上人間得自由。 ^803c19

舉。趙州問南泉。如何是道。
泉云。平常心是道。
州云。還許趣向也無。
泉云。擬向即乖。趙州云。
不擬安知是道。泉云。
道不屬知不屬不知。
知是妄覺不知是無記。
若直達不疑之道。
廓同太虛。豈可強是非耶。
州於言下大悟。 ^803c22

遇飯喫飯遇茶喫茶。
千重百匝四海一家。
解却黏去却縛。言無言作無作。
廓然本體等虛空。
風從虎兮雲從龍。 ^803c27

舉。百丈每至陞座。
常有一老人聽法。
一日眾去老人獨留。
丈云。汝是何人。老人云。
某非人。然某緣五百生前迦葉佛時曾住此山。
錯答學人一轉語。
所以五百世墮野狐身。
今欲舉此話。請和尚為答。
丈云。汝試舉看。老人云大修行底人還落因果也無。
某對云。不落因果。
丈云。汝問我與汝道。
老人遂問。大修行底人還落因果也無。
丈云。不昧因果。老人遂悟。
得脫野狐身化去。 ^804a1

魚行水濁鳥飛毛落。
至鑑難逃太虛寥廓。
一往迢迢五百生。
只緣因果大修行。
疾雷破山風振海。
百煉精金色不改。 ^804a10

舉。風穴在郢州衙內。
陞座示眾云。祖師心印。
狀似鐵牛之機。去即印住。
住即印破。只如不去不住。
且道印即是不印則是。
時有盧陂長老出問。
某甲有鐵牛之機。
請師不搭印。穴云。
慣釣鯨鯢沈巨浸。
却將蛙步輾泥沙。
陂佇思。穴便喝云。
長老何不進語。陂擬議。
穴打一拂子云。長老還記得話頭麼。
試舉看。陂擬開口。
穴又打一拂子。牧主云。
將知佛法與王法一般。
穴云。見箇什麼道理。
牧主云。當斷不斷返招其亂。
穴便下座。 ^804a13

列聖風規初不放過。
擬跨鐵牛驀頭印破。
盧陂當斷却沈吟。
電轉星飛活被擒。
喝下攙撑同霹靂。
三玄戈甲振叢林。 ^804a23

舉。僧問洞山。寒暑到來如何回避。
山云。何不向無寒暑處回避。
僧云。如何是無寒暑處。
山云。寒時寒殺闍梨。
熱時熱殺闍梨。 ^804a26

盤走珠珠走盤。偏中正正中偏。
羚羊掛角無蹤跡。
獵犬遶林空踧踖。 ^804a29

舉。金牛每至食時。
自携飯至僧堂前。
撫掌呵呵大笑云。
菩薩子喫飯來喫飯來。
後僧問長慶。意旨如何。
云大似因齋慶贊。
僧問大光。未審慶贊箇甚麼。
光作舞。僧禮拜。光云。
爾作麼生會。僧亦作舞。
光云。這野狐精。 ^804b2

絲來線去分明過與。
若不相諳如何驗取。
因齋慶贊和泥土。
蹈襲只言呈作舞。
野狐精七星。利劍血長鯨。 ^804b7

舉。疎山示眾云。病僧咸通年已前會法身邊事。
咸通年已後會法身向上事。
雲門出問云。如何是法身邊事。
山云。枯樁。如何是法身向上事。
山云。非枯樁。門云。
還許學人說道理也無。
山云許。門云。只如枯樁豈不是明法身邊事。
山云是。門云。非枯樁豈不是明法身向上事。
山云是。門云。未審法身還該一切也無。
山云。法身周遍爭得不該。
門指淨瓶云。還有法身也無。
山云。莫向淨瓶邊覓。
門云諾諾。 ^804b10

眼觀東南意在西北。
撥轉天關掀翻地軸。
法身向上法身邊。
間氣英靈五百年。
膠漆相投箭相拄。
南山起雲北山雨。 ^804b19

舉。臺山路上有一婆子。
僧問。臺山路向甚處去。
婆云。驀直去。僧纔行。
婆云。好箇阿師便恁麼去。
前後僧問皆如此。
後有僧舉似趙州。
州云。待我為爾勘破這老婆。
遂往問。臺山路向甚處去。
婆云。驀直去。州纔行。
婆云。好箇阿師又恁麼去。
州歸舉似大眾云。
我為爾勘破這婆了也。
老宿拈云。什麼處是勘破處。 ^804b22

善繫無繩約。善行無轍跡。
不戰屈人兵。直面當機疾。
老婆勘破五臺山。
有誰參透趙州關。 ^804b29

舉。雲門示眾云。聞聲悟道見色明心。
作麼生是聞聲悟道見色明心。
舉手云。觀世音菩薩將錢來買胡餅。
放下手元來却是饅頭。 ^804c3

見色心先現。聞聲道已彰。
掣電光中分皂白。
海潮音裏別宮商。
韶陽老慈門普。發機直用千鈞弩。 ^804c6

舉。鏡清問僧。門外什麼聲。
僧云。雨滴聲。清云。
眾生顛倒迷己逐物。
僧云。和尚作麼生。
清云。洎不迷己。僧云。
意旨如何。清云。出身猶可易。
脫體道應難。 ^804c9

順流逆流轉物物轉。
良哉觀音快逢其便。
出身脫體句分明。
門外依前雨滴聲。 ^804c13

舉。南泉示眾云。昨夜文殊普賢起佛見法見。
每人與二十棒。貶向二鐵圍山去也。
趙州出云。和尚棒教唯喫。
泉云。王老師有什麼過。
州禮拜。泉下座歸方丈。 ^804c15

霧起龍吟風生虎嘯。
兩口一舌異音同調。
文殊普賢佛法見。
南泉趙州日月面。
據令而行指顧間。
盡情貶向鐵圍山。
忽有箇不憤底出來道崇寧#CB00768;。
只向他道果然果然。 ^804c19

舉。雪峯問僧。近離甚處。
僧云覆船。峯云。生死海未渡。
為什麼覆却船。僧無語。
覆船代云。渠無生死。
雪竇代云。久響雪峯。 ^804c23

未渡生死海。不應覆却船。
渠本無生死。超然離二邊。
長如杲日麗中天。
舒光照到雪峯前。 ^804c26

舉。僧問雲門。如何是一氏時教。
門云。對一說。 ^804c29

海藏龍宮金文玉牒。
逗器觀機破關擊節。
三百餘會振綱宗。
四十九年同箇舌。
阿剌剌對一說。諦當之言如截鐵。 ^805a2

舉。僧問雲門。不是目前機亦非目前事時如何。
門云。倒一說。 ^805a5

是賊識賊以楔出楔。
鳥跡空雲鏡象水月。
教兒師子迷蹤訣。
上樹老猫安身法。
活鱍鱍倒一說。等閑翻却狐狸穴。 ^805a7

舉。世尊於一處九旬安居。
至自恣日文殊倏來。
迦葉問。今夏在何處安居。
文殊云。在三處安居。
迦葉於是白眾欲擯文殊出。
纔舉犍槌。乃見無量佛剎。
一一佛所有一一文殊一一迦葉。
舉槌欲擯之。世尊於是告迦葉云。
汝今欲擯出那箇文殊。 ^805a10

大象不遊兔徑。燕雀安知鴻鵠。
據令宛若成風。破的渾如齧鏃。
遍界是文殊。遍界是迦葉。
相對各儼然。舉槌何處罰好一劄。
金色頭陀曾落節。 ^805a16

舉。巖頭示眾云。涅槃經道。
吾教意如塗毒鼓。
擊著遠近聞者皆喪。
僧問。如何是塗毒鼓。
頭亞身云。韓信臨朝底。 ^805a20

天高地厚水闊山遙。
蕭何制律韓信臨朝。
塗毒鼓未擊已前宜薦取。 ^805a23

舉。文殊問庵提遮女。
生以何為義。女云。
生以不生生為生義。
殊云。如何是生以不生生為生義。
女云。若能明知地水火風四緣。
未曾自得有所和合。
而能隨其所宜。以為生義。
殊云。死以何為義。
女云。死以不死死為死義。
殊云。如何是死以不死死為死義。
女云。若能明知地水火風四緣。
未曾自得有所離散。
而能隨其所宜。以為死義。 ^805a25

生以不生生。死以不死死。
根本豁然明。應時超佛祖。
隨宜離散與和合。
十字縱橫活鱍鱍。
金剛寶劍倚天寒。
外道天魔皆膽慴。 ^805b4

舉。溈山問仰山云。
天寒人寒。仰山云。
大家在這裏。溈山云。
何不直說。仰山云。
適來也不曲和尚如何。
溈山云。且須隨流。 ^805b7

北風逞嚴威。凜凜侵肌骨。
一句括人天。幾曾容眹迹。
隨流認得本來身。
遍界莫非無價珍。 ^805b10

舉。歸宗示眾云。吾今欲說禪。
諸子總近前。大眾進前。
宗云。汝聽觀音行。
善應諸方所。僧問。
如何是觀音行。宗彈指云。
諸人還聞麼。僧云聞。
宗云。一隊漢向這裏覓箇什麼。
以拄杖打趁。呵呵大笑歸方丈。 ^805b13

無學彈指超。圓通耳根淨。
透出聞不聞。妙哉觀音行。
棒頭指出金剛王。
嶮惡道中為津梁。
圓悟佛果禪師語錄卷第十九
 ^805b18
