
jing:: 迦葉赴佛般涅槃經
translator:: 東晉西域沙門竺曇無蘭譯
昔佛在世時，摩訶迦葉於諸比丘中最長年高，
才明智慧，其身亦有金色相好；佛每說法，
常與其對坐，人民見之或呼為佛師。
於是迦葉乃辭佛，到伊篩梨山中。
一山名普能，周旋數千里，去舍衛國二萬六千里，
多出七寶，甘果不訾，名香、好藥、栴檀三種：
其一種芳香，一種治人百病，一種可用染五色。
眾香雜藥不可稱數。
亦有走翔鳥獸——師子、虎、狼、白象、騏驎、
朱雀、鳳凰。或有清淨異學道士。
時有方石平正，其色如琉璃，縱廣百二十里，
奇樹蔭涼、華葉五色，冬夏茂盛列生石上。
迦葉前後教授二千弟子，皆清淨高行得羅漢者，常坐此石上誦經行道。
又有清淨甘香泉水，周旋四十里，其水中則有優曇華，
紺色華、紅色華、紫色華。 ^1115b6

迦葉弟子七人，同夕得夢：其一比丘，夢見其所坐方石中央分破，
樹皆根拔；復一比丘夢見四十里泉水皆乾竭，
華悉零落；一比丘夢見拘羅邊坐皆傾毀；
一比丘夢見閻浮利地皆傾陷；一比丘夢見須彌山崩；
一比丘夢見金輪王薨；一比丘夢見日月墮地，天下失明。
晨起各以所夢啟迦葉。
迦葉告言：「我曹前見光明，地時大動，卿等復得是夢，佛將般泥洹。」
即勅諸弟子往赴俱夷那竭國。 ^1115b20

道見一婆羅門，持文陀羅華。
迦葉即問言：「卿從何來？
欲何所至？那得是天華？」 ^1115b28

答言：「我從俱夷那竭國來，時佛般泥洹已經七日。
諸天往赴，悉持天華天香供養佛身，此華即是。」 ^1115c1

迦葉聞是語，便自投於地啼泣而言：「佛今般泥洹，
三界失明，將復何依恃？」
便帥將諸弟子進道，未到數百里，便見四天王及梵釋諸天，
皆持七寶蓋、名香好華，悉往供養佛，諸天作十二部音樂，
亦有阿須輪王、諸大鬼神側塞空中，又見俱夷那竭國王及諸隣國王，
各從其群僚數百萬人。
見迦葉將諸弟子到，是時國貴末羅弗王，
則勅國人民皆令避道，使迦葉及諸弟子得進。 ^1115c3

阿那律出迎相見言：「佛般泥洹已七日，
耶維火不然，但待賢者到耳！」 ^1115c12

阿難見迦葉，便自投地啼哭不自勝。
有一老比丘名波或，即止阿難言：「止止！
佛在時常禁制我等，不得自由。
佛今般泥洹，吾等得自在。
莫復啼哭。」時有天聞波或語，即舉手搏之，
迦葉便前接持，天止之，謂波或言：「佛今般泥洹，
一切失所恃，汝獨愚癡而反喜快。」
波或聞是語意解，即得阿羅漢道。 ^1115c14

迦葉便與諸弟子頭面著地，作禮繞棺三匝悲哀而言：「我等今日不知佛頭足所在。」
佛威神則為出足，諸天人民莫不感傷。 ^1115c20

於是摩訶迦葉乃說偈讚佛言：
　　「佛為三界乘，度於生死淵，
　　澹泊昇泥洹，微妙越世間。
　　佛為無量明，照於愚癡冥，
　　願為一切人，顯耀現威靈。
　　佛為大慈哀，所度無央數，
　　尊體處金棺，清淨寂然安。
　　願用優和德，見身色相光，
　　普令天及人，興起無量福。
　　佛為開現法，眾生受潤澤，
　　得止生死輪，或者入正諦，
　　已蒙如來恩，頭面禮佛足。
　　今但覩金棺，心為悲感傷，
　　佛雖就無為，聖達靡不實。
　　見後有疑諦，出足於金棺，
　　起分是生死，佛以不復愁，
　　法身慧常存，莫呼永泥洹。」
迦葉赴佛般涅槃經
 ^1115c23
