
other:: 佛祖統紀卷第五十四
author:: 宋咸淳四明福泉沙門志磐撰
歷代會要志第十九之四
三教出興　　三教厄運　　三教訞偽 ^469c15

三教談論　　僧道角法　　僧先道後 ^469c16

內律分財　　僧制治罰　　僧籍免丁 ^469c17

賜諡封塔　　褒恤終亡　　臨終瑞相 ^469c18

君臣慢法　　韓歐排佛　　化胡偽經 ^469c19

事魔邪黨　　毀法惡報
other:: 
## 三教出興　釋　道　儒
三教出興　釋　道　儒 ^469c20

周昭王二十六年〔甲寅〕四月八日。
佛從母夫人右脇而出。
自行七步。舉右手而言曰。
天上天下唯我獨尊○四月八日。
五色光氣入貫紫微。
太史蘇由曰。有大聖人生於西方〔佛生在老子前三百四十五年〕
○穆王五十三年〔壬申〕二月十五日。
佛在俱尸那城娑羅雙樹間入般涅槃○二月十五日。
西方白虹十二道。
南北通貫。山川震動。
太史扈多曰。西方聖人終亡之相○穆王時。
文殊目連西來化王。
於終南山造三會道場。
王子造迦葉佛像○襄王三年。
秦繆公獲石像。由余曰。
佛神也。 ^469c22

秦始皇四年。西域沙門室利房等十八人持經至。
帝囚之。有丈六金神。
破戶出之。 ^470a4

漢武帝元狩四年。
霍去病討匈奴。得祭天金人長丈餘。
帝列於甘泉宮。焚香禮敬○成帝鴻嘉二年。
劉向校書天祿閣。
往往見有佛經○哀帝元壽元年。
景憲使月氏。得浮圖經還○漢明帝永平七年。
帝夢金人丈六飛行殿庭。
傅毅曰。西方聖人。
其名曰佛。帝乃遣蔡愔等使西域。
於月氏遇摩騰竺法蘭。
得佛像梵經。載以白馬。
達于洛陽〔此時三寶具足〕。 ^470a6

列子著書稱。孔子答商太宰曰。
西方之人有聖者焉。
不治而不亂。不言而自信。
不化而自行。 ^470a14

文中子。或問佛。曰聖人也。
其教如何。曰西方之教也〔已上釋教出興〕。 ^470a17

周定王三年九月十四日。
老子生於楚陳郡〔在孔子前五十四年〕○簡王四年。
老子為周守藏吏。
十三年為柱下史○敬王元年。
入凾谷關。為尹令著道德經。
西之流沙。漢靈帝光和二年。
老君降天台山。以大洞靈寶經并三籙感應篇。
授仙人葛玄。北魏太武延和二年。
嵩山道士寇謙之遇太上老君。
命為天師。又遇老子玄孫李普文。
授圖籙真經。 ^470a19

唐高宗乾封元年。
幸毫謁老君。上尊號曰玄元皇帝。
聖母曰先天太后○玄宗開元二十九年。
上夢玄元皇帝遣使得其像置興慶宮。
命畫真容置諸郡開元觀。
詔諸郡立玄元皇帝廟○天寶元年。
老君降丹鳳門。令田同秀奏。
往尹令舊宅掘取金匱靈符以鎮國。
改元天寶○二年。
上老君號曰大聖祖玄元皇帝○七載。
上老君號曰聖祖大道玄元皇帝○十三載。
上老君號曰大聖祖高上大道金闕玄元天皇大帝○僖宗。
詔成都老君玄中觀。
改名青羊宮。近宮田地多植葱蒜。
臭穢熏蒸。賜錢買歸靖廬〔已上道教出興〕。 ^470a27

周靈王二十一年十一月庚子。
孔子生魯陬邑○景王十年。
孔子朝周。問禮於老子○敬王十九年。
為魯中都宰。二十一年為司空。
二十二年為大司寇。
誅少正卯墮三都。
魯定公受齊女樂。
三日不聽政。孔子遂適衛。
三十六年自衛反魯。
刪詩定書繫周易作春秋。
以曾參孝為作孝經。
三十九年。哀公西狩獲麟。
孔子傷麟出非時。
遂絕筆於春秋。四十一年四月乙丑孔子卒。
葬泗水上。弟子三千人。
身通六藝者七十二人。
漢平帝元始元年追諡孔子褒成宣尼公。 ^470b10

宋孝武孝建元年。
詔建孔子廟。 ^470b21

梁武帝天監四年。
詔天下立孔子廟。 ^470b22

北魏孝文太和三年。
諡孔子為文宣公。 ^470b23

唐太宗正觀十一年。
舊制釋奠。以周公為先聖。
孔子為先師。至是房玄齡建議。
請以孔子為先聖。
顏子為先師陪饗。
詔可○高宗幸魯。
祠孔子追封太師○武后。
追諡孔子隆道公○玄宗開元二十七年。
追諡孔子為文宣王。
南嚮坐。弟子封公侯伯。 ^470b24

宋真宗祥符元年。
幸曲阜謁孔子廟。
特拜加諡玄聖文宣王。
五年避聖祖諱。改至聖文宣王○仁宗勅賜兗州先聖廟飛帛御書殿額祭文○神宗封孟子鄒國公。
陪饗文宣王廟○哲宗賜先聖廟田百頃。
幸國子監。詣文宣王殿行釋奠禮。
一獻再拜○徽宗崇寧三年。
以王安石陪饗文宣王廟。
五年詔文宣王冕十二旒。
服九章。政和元年。
勅先聖廟用二十四戟。
賜禮器大成新樂○欽宗勅毀王安石陪饗〔已上儒教出興〕。 ^470c1

唐玄宗開元十八年。
勅兩京諸郡立齊太公廟○肅宗上元元年。
追封太公為武成王。
祭典同文宣王。 ^470c11

宋真宗祥符元年。
封太公昭烈武成王○哲宗幸武成王廟肅揖〔附於儒教〕。
other:: 
## 三教厄運　儒　道　釋
三教厄運　儒　道　釋 ^470c14

秦始皇三十四年。
丞相李斯請以詩書百家語雜燒之有偶語詩書者棄市。
三十五年以諸生誹謗。
自除犯禁者四百六十人。
阬之咸陽。 ^470c17

漢桓帝延熹八年。
宦官告司隷校尉李膺交結生徒。
詔捕黨人。辭及二百餘人。
皆天下名賢。久之赦黨人禁錮終身。 ^470c21

靈帝建寧元年。宦官殺太傅陳蕃大將軍竇武。
捕宗親賓客悉誅之。
李膺詣獄。考死黨人。
死者百餘人。天下儒學有行死徙廢禁。
六七百人。 ^470c24

唐景宗天祐二年。
朱全忠入長安。聚宰相裴樞朝士三十餘人殺之。
投屍于河。 ^470c28

宋哲宗紹聖三年。
詔文彥博三十七人。
為元祐黨人。徽宗崇寧三年。
置元祐黨籍。司馬光三百九人。
刻石文德殿門。五年彗出西方。
詔毀文德殿黨籍〔已上儒教〕。 ^471a1

漢明帝永平十四年。
道士褚善信等。請與西竺摩騰角法不勝。
費叔才自感而死。
呂惠通等六百二十人。
並令出家。 ^471a5

梁武帝天監二年。
率群臣士庶發菩提心。
永棄道教。十六年。
勅廢天下道觀。道士皆反俗。
北齊文宣天保六年。
道士請與釋角法不勝。
詔道士並從剃度。
自是齊境並無道士。 ^471a8

北周武帝建德三年。
并罷釋道二教〔已上道教〕。 ^471a13

晉安帝隆安二年。
桓玄輔政。詔沙汰僧尼。
廬山遠法師上書力辨遂寢。 ^471a14

陳後主至德三年。
朝議令僧尼無業者皆休道。
智禪師即停搜簡。 ^471a16

北魏太武太平真君七年。
帝信司徒崔浩說。
案誅天下沙門。焚毀經像。
後崔浩以罪腰斬族誅。
帝為常侍宗愛所弑。
文成即位。大復佛法。 ^471a18

北周武帝建德三年。
帝信衛元嵩說。并罷釋道二教。
並令還俗。宣帝即位。
詔復佛法○靜帝大定元年。
詔復釋道二教。杜祈入冥。
見周武在鐵獄受苦。 ^471a22

隋文帝。詔周朝廢寺咸與修營。
戶口出錢建立經像○煬帝大業五年。
詔僧徒無德業者並令罷道。
智者弟子大志上表。
然臂乞興三寶。詔竟不行。 ^471a26

唐高祖武德九年。
太史令傅奕乞廢佛法。
凡七上疏。詔僧道戒行虧闕者悉令罷道。
月餘停前沙汰。奕惡病死。
有人入冥。聞已付越州泥黎○玄宗開元二年。
宰相姚崇奏。沙汰僧尼偽濫者萬二千人。
並令還俗。禁度僧建寺鑄佛寫經○開元十五年。
勅天下村坊佛堂小者。
並拆除之。功德移入近寺。
公私望風。凡大屋大像亦被殘毀○文宗太和九年。
翰林李訓請。沙汰僧尼毀大內靈像。
夜大風壞殿屋城門。
帝懼勅停沙汰○武宗會昌五年。
用道士趙歸真宰相李德裕謀。
毀拆天下寺院。僧尼歸俗者二十六萬人。
長安人夜見穆王冢吏云。
李炎奪壽去位。宣宗即位。
捕趙歸真等十三人誅之。
李德裕貶死崖州。 ^471b1

周世宗顯德七年。
勅民間銅像輸官鑄錢。
廢寺院三千三百所。
不許私度僧尼。有武將周百勝。
入冥見世宗臥鐵床受罪。
本朝太祖。大復佛法。 ^471b16

宋徽宗。詔釋氏水陸道場。
不當設三清等位。
天帝不應與鬼神同列。
道法師曰。毀佛之禍兆於此矣○宣和元年。
用道士林靈素言。
詔改佛服天尊服。
僧尼巾冠執簡稱德士。
高僧日華嚴等不奉詔。
開封尹盛章捕七人杖殺之。
左街永道法師上書諫。
上怒流道州。臺臣言。
靈素妄議遷都改除釋教。
上寤放死溫州。二年詔大復僧尼○高宗紹興十二年。
詹叔義上表。乞住賣度牒。
十五年。勅僧道納免丁錢侍郎吳秉信請賣度牒被論而出。
靈隱道昌禪師乞行度牒不報。
侍郎吳子才乞行度牒。
罷歸田里。二十年。
大斂民間銅器寺觀佛像鍾磬。
並令置籍。每斤收算二十。 ^471b20

○文中子曰。詩書盛而秦世滅非仲尼之罪也。
虛玄長而晉室亂非老莊之罪也。
齋戒修而梁國亡非釋迦之罪也〔已上釋教〕。
other:: 
## 三教訞偽　儒　道　釋
三教訞偽　儒　道　釋 ^471c5

秦李斯初學于荀卿。
及為秦相。請以詩書百家語。
詣守尉雜燒之。 ^471c9

漢靈帝中平初。鉅鹿張角事黃老。
以符水療病。號太平道。
十餘年間眾數十萬。
時號黃巾賊。皇甫嵩討平之。
北魏孝莊時。冀州沙門法慶渤海李歸伯。
率鄉人為亂。自號大乘佛。
斬害僧尼焚燒經卷。
元遙討破之。 ^471c11

唐武后。有女人自稱聖菩薩。
召見。時大安禪師至。
問曰。聞汝善觀心。
我心何在。三問皆驗。
師復問之。女辭屈。
變作牝狐。下階而走。
other:: 
## 三教談論
三教談論 ^471c16

宋明帝。幸莊嚴寺。
觀三教談論。 ^471c21

唐高祖。幸國學。命博士徐曠沙門惠乘道士劉進善講說○太宗詔祭酒孔頴達沙門惠淨道士蔡晃。
入弘文談論三教　德宗聖節勅給事中徐岳沙門覃延道士葛參成。
講論三教　勅沙門端甫。
入內殿與儒道論議。 ^471c22

敬宗。勅沙門道士四百人。
於大明宮談論設齋○文宗聖節。
詔祕書監白居易沙門義林道士楊弘元。
談論三教○宣宗勅諫議李貽孫國師知玄同道士。
談論三教。
other:: 
## 僧道角法
僧道角法 ^471c28

漢明帝。五岳八山道士。
乞與西竺摩騰竺法蘭焚經角法不勝。
呂惠通等並令出家。 ^472a4

宋明帝。逸士顧歡作夷夏論。
意黨道教。同徒袁粲為論以駁之。
謂孔老教俗。釋氏出世。
常侍何鎮之亦以書抵歡言。
道家經籍簡陋。 ^472a6

陳宣帝。南岳思禪師降伏道士歐陽正則十四人。
勅貸罪給事僧眾〔云云〕。 ^472a10

北齊文宣。道士陸修靜等乞與釋氏角法不勝。
並令剃度。不從者殺四人。 ^472a12

北周武帝。詔群臣沙門道士。
於內殿博議三教。
法猛法師立論理勝。
司隷大夫甄鸞上笑道論三十六篇。
隋客問三教優劣。
李士謙曰。佛日也。
道月也。儒五星也。 ^472a14

唐高宗。詔沙門義褒等。
入宮談論。道士李榮理屈語塞。
令黃門引榮退席○玄宗。
道士吳筠造論毀釋氏。
浙西觀察使陳少遊請神邕法師。
面決邪正。筠竟敗北○代宗。
沙門崇惠與道士角法告勝。
賜紫衣。
other:: 
## 僧先道後
僧先道後 ^472a18

宋明帝。顧歡作論。
以佛道二教。齊乎達化。 ^472a24

北齊魏收。撰魏書作佛老志。 ^472a25

唐太宗詔。老子李姓是朕之祖。
名位宜在佛先。沙門智實詣闕申理。
不許○上謂弘福寺主道懿曰。
佛老尊卑通人自鑑朕宗○柱下故先老子。
凡有功德僉向釋門。
太原舊第亦以奉佛。
未嘗創道觀也〔云云〕○高宗。
勅道士隷宗正寺。
班在諸王次○武后。
勅僧尼依舊位在道士上。 ^472a26

宋太祖。詔令僧道每當朝集。
僧先道後。並立殿廷。
僧東道西。若遇郊天。
道左僧右○徽宗。
勅道士位居僧上○高宗。
廬山道法師申剳都省。
崇觀之後道士叨視資品。
林靈素輩視兩府者甚眾。
遂令道士冐居僧上。
靖康建炎。道士視官已行追毀。
而國忌行香寺院眾會猶敢傲然居上。
今欲復正祖宗舊制〔云云〕。
續據太常寺。稱因革禮。
肆赦故事。道左僧右。
嘉祐編勅紹興新書。
並以僧道寺觀立文。
政和條內。道在僧上。
並已刪去。尋蒙朝旨。
應行香立班諸處聚會。
並依祖宗成法。以僧居左○紹興十三年。
臨安府道正劉若謙申省乞道士位僧上。
都僧正善逵。乞檢準紹興三年。
都省批送法道法師狀。
繼蒙朝旨。依祖宗舊制以僧在上。
告示劉若謙取知委。
other:: 
## 內律分財
內律分財 ^472b4

唐德宗。勅亡僧資財舊例送終之餘分。
及一眾比來因事官收。
並緣擾害。令仰依舊。
一準律文分財法。
官司仍前拘收者。
以違制論。
other:: 
## 僧制治罰
僧制治罰 ^472b21

梁武帝。制僧尼犯過。
依佛律行罰。 ^472b26

北魏僧犯殺人。依俗格斷。
餘犯付昭玄都統。
以內律判之。 ^472b27

唐太宗。詔僧徒有過準內律明為條制。
詔頒遺教經。付京官刺史。
僧尼業行與經不同者。
公私勸勉○高宗。
奘法師奏二事。一者正觀以老子位在佛上。
二者僧道有過同俗推勘虧辱法門。
上曰。僧用俗法即遣停罷○玄宗詔。
僧尼有過一依佛律處分。
州縣不得擅行決罰○代宗詔。
天下官司毋得捶辱僧尼。 ^472b29

宋真宗。詔僧道有犯公罪。
聽用贖法。勅品官無故毀辱僧尼。
口稱禿字者。勒停見任。
庶民流千里。 ^472c8

宣和八年。吳國公主敬重空門。
勅品官庶民如有毀辱僧尼罵稱禿字者。
照祥符三年指揮施行○孝宗乾道元年。
鄭國公主出家。勅品官庶民有毀辱僧尼罵稱禿字者。
依祥符宣和勅旨。
品官勒停。庶民流千里。
仰天下州軍遍榜曉諭。
應僧尼過犯。官司不得擅理。
須奏取指揮施行。
other:: 
## 僧籍免丁
僧籍免丁 ^472c11

唐武后延載元年。
勅僧尼舊隷司賓〔即鴻臚寺〕今改隷祠部○玄宗開元十七年。
詔天下僧尼。三歲一造籍○二十四年。
勅僧尼隷鴻臚寺。
明年仍舊隷祠部。
道士隷宗正寺。以李宗也○天寶六載。
勅僧尼屬兩街功德使。
始令祠部給牒用綾素○德宗建中三年勅僧尼事故。
三綱申州納符。告注毀。
在京於祠部納告○憲宗元和二年。
詔僧道隷左右街功德使○文宗。
太和五年。勅州郡造僧尼籍。 ^472c19

梁太祖開平元年。
勅僧尼改屬祠部。 ^472c29

晉天福二年。以楊光遠為天下功德使。
凡寺院皆屬焉。 ^473a1

宋太祖。勅僧道隷功德使。
出家求度策試經業。
關祠部給牒○高宗紹興十五年。
勅天下僧道。始令納丁錢。
自十千至一千三百凡九等。
謂之清閑錢。年六十已上及殘疾者免。
other:: 
## 賜諡封塔
賜諡封塔 ^473a3

晉孝武。潛法師亡。
詔賜錢建塔。 ^473a8

唐太宗。化度寺僧邕亡。
上敬悼賜帛。勅李百藥撰碑。
歐陽詢書○中宗。
神秀國師亡。賜諡大通○玄宗。
金剛智三藏亡。賜諡灌頂○清源思禪師追諡弘濟禪師歸真之塔○南岳讓禪師亡。
諡大慧禪師最勝輪之塔○憲宗。
勅曹溪六祖諡大鑑禪師靈照之塔。
柳宗元撰碑○穆宗。
汾陽業禪師賜諡大達國師○宣宗。
勅重建東林寺。追諡遠法師曰辯覺○溈山祐禪師亡。
賜諡大圓○黃檗運禪師亡。
賜諡斷際○懿宗。
德山鑒禪師亡。賜諡見性○臨濟玄禪師亡。
賜諡惠照○洞山玠禪師亡。
賜諡悟本○追諡南山宣律曰澄照○趙州諗禪師亡。
諡真際○雲居膺禪師亡。
諡弘覺○曹山寂禪亡。
諡元證。 ^473a9

唐莊宗。問道於三聖惠然。
及亡諡廣濟太師通寂之塔。 ^473a23

宋太祖。永明壽禪師亡。
賜諡智覺○太宗。
追諡東林遠法師曰圓悟。
西林永法師曰覺寂○明教大師天息災亡。
諡惠辯○傳教大師法賢亡。
諡玄覺○徽宗。崇寧元年。
赦書節文。天下名德未有諡號者。
仰所屬以聞。唐宣律師賜諡法海。
慈雲式法師諡法寶。
南屏臻法師諡實相。
孤山圓法師諡法惠○摩騰三藏諡啟道圓通法師。
竺法蘭諡開教總持法師。
傅大士等空紹覺大士。
李長者顯教妙嚴長者○高宗。
天童覺禪師亡。諡宏智塔曰妙光○徑山杲禪師亡。
諡普覺塔曰寶光。
語錄入藏○光宗。
惠光訥法師亡。諡宗廣慈塔曰普照。
other:: 
## 褒恤終亡
褒恤終亡 ^473a25

宋文帝。惠嚴法師亡。
詔賜錢五萬布五十疋。 ^473b10

齊武帝。僧遠法師亡。
帝致書慰弟子法獻。 ^473b11

隋文帝。曇延法師亡。
帝輟視朝。勅王公往臨。 ^473b12

唐太宗。僧邕法師亡。
賜帛。勅李百藥撰碑。
歐陽詢書○玄琬法師亡。
遺表僧有過乞以內律治之。
上嘉納。遣皇太子臨弔。
勅給葬具。 ^473b14

高宗。奘法師亡。帝哭之慟。
廢朝五日。勅用金棺銀槨。
五詔褒恤○文宗。
清涼國師澄觀亡。
上輟視朝三日。重臣縞素。
勅葬終南山石室。
勅宰相裴休撰碑。 ^473b18

宋真宗。天息災三藏亡。
勅有司具禮送終○法賢三藏亡。
勅送終如天息災禮。
other:: 
## 臨終瑞相
臨終瑞相 ^473b22

宋仁宗。天鉢元禪師別文彥博曰。
入滅去焚龕煙白。
彥博手執流離瓶。
煙入瓶中舍利填滿○神宗。
明教嵩禪師亡。火浴鼻舌眼睛耳豪數珠五物不壞○歐陽修居潁上屏酒殽。
臨終借華嚴經。讀至八卷而化○文與可謂崔公度曰。
經言。不妄語舌覆面上。
即吐舌至眉。三摺之後。
沐浴冠帶。正坐而化○趙抃從重元禪師問心要。
聞辟歷聲豁然大省。
是年有大星殞于庭。
趺坐而化○徽宗。
蘇軾卒於毘陵。錢濟明問曰。
公平生學佛如何。
軾曰。此語亦不受。
遂化○高宗。韋太后建延祥觀。
遷圓法師於馬腦坡。
陶器舍利無算○孝宗。
參政錢端禮問道於元禪師。
微疾謂機禪師曰。
地水火風暫時湊泊。
遂斂目而化。
other:: 
## 君臣慢法
君臣慢法 ^473b25

周襄王。秦繆公獲石像棄馬坊中。
夢天帝責誡。以問由余。
往視像曰佛神也。 ^473c12

魏吳主孫晧。得金像灌以不潔。
俄得腫疾。請康僧會受戒疾愈。 ^473c14

齊東昏侯。取瓦官玉像。
為潘貴妃作釵釧。 ^473c16

唐高宗。奘法師譯因明論。
尚藥呂才作解毀之。
有旨令公卿領才。
就法師禮悔○宣宗。
京城進士孫樵。上書言。
武宗髮二十七萬僧。
陛下奈何興之於已廢之後。
帝怒不納。 ^473c17

宋太祖。河南進士李藹。
造滅邪集以毀佛。
竊藏經以為衾。事聞。
勅流沙門島○徽宗。
勅左街道楷賜紫衣師號。
楷表辭。上怒流淄州○筠州惠洪坐交張商英流崕州○詔改佛法。
永道上書諫。上怒流道州○高宗。
宰相秦檜。以徑山宗杲為張九成黨流衡州。
other:: 
## 韓歐排佛
韓歐排佛 ^473c21

唐憲宗。迎鳳翔佛骨入禁中。
刑部侍郎韓愈上表。
諫曰。佛本夷狄之人。
身死已久。枯朽之骨凶穢之餘。
豈宜以入宮禁。乞以此骨付之水火。
永絕根本。帝大怒貶潮州刺史。
愈至潮聞大顛禪師名。
請入郡問道。留旬日。
尚書孟簡聞愈與大顛遊。
以書嘉之。愈答書稱。
大顛頗聰明識道理。
遠地無可與語。故自山召至州郭。
留數十日。實能外形骸不為事物侵亂。
非崇信其法求福田利益也。
簡復報之曰。釋氏之教。
大明善惡之異路。
覈天下神道報應之徵。
為廣其道。奈何韓君以愚人下俚翁嫗之情。
見待之耶〔云云〕。柳宗元送浮圖浩初序。
退之好儒未能過楊子之書。
於莊墨申韓皆有取焉。
浮圖者反不及莊墨申韓之怪僻險賊耶。
曰以其夷也。果不信道而斥焉。
以夷則將友惡來盜跖。
而賤季札由余乎。
非所謂去名求實者矣〔云云〕○韓退之作原道云。
舉夷狄之法。而加之先王之教之上。
幾何其不胥而為夷也。
然則如之何其可也。
曰人其人火其書。
廬其居。明先王之道以道之。
亦庶乎其可也○女拏壙文云。
愈為少秋官言。佛夷鬼。
其法亂治可一掃去〔云云〕。 ^473c29

王荊公非韓云。人有樂孟子之距楊墨。
而以斥佛老為己功。
莊子所謂夏虫者。
斯人之謂乎〔云云〕。 ^474a23

蘇子瞻非韓云。退之於聖人之道知好其名而未樂其實。
其論至於理而不精。
往往自叛其說而不知〔云云〕。 ^474a26

西蜀龍先生。作非韓百篇〔云云〕。 ^474a29

明教嵩禪師。作非韓三十篇〔云云〕。 ^474b1

祖印訥禪師。與歐陽公。
論退之排佛老〔見通塞志十二卷〕。 ^474b2

宋仁宗。諫議歐陽修著本論。
謂佛法為中國患。
又曰。今佛之法可謂姦邪。
又曰。千年佛老賊中國〔云云〕修左遷滁州。
將歸廬陵。遊廬山謁祖印訥禪師。
與之論道。肅然心服。
平時排佛為之內銷。
祖印謂曰。退之倡排佛老。
足下今又和之。將使後世好名之士援韓氏歐陽氏以為法。
豈不為盛德之累。
足下所著本論。孜孜以毀佛為務。
以蒐狩喪祭鄉飲之禮。
為勝佛之本。是猶退之原道實未知道。
修大驚赧。師復為說悟心之旨。
自此頗有省發。及入參大政。
每譽於公卿之前。
歲時書問未嘗絕。
出知揚州。高麗遣使問魏武注孫三處要義闕注。
詔問修。不知答。飾使者往問祖印。
師曰。兵者機密之事。
不可以示人。使反命。
以其言應詔。 ^474b4

歐陽外傳云。歐子撰新唐書。
如高僧玄奘神秀諸傳及正觀為戰士建寺之文。
並與削去。司馬君實云。
永叔不喜佛。舊唐史有涉其事者必去之。
因曰。駕性命道德之空言者。
韓文也。泯治亂成敗之實效者。
新書也○孝宗御製原道論云。
朕觀韓愈原道論。
徒文繁而理迂耳〔云云〕。
other:: 
## 化胡偽經
化胡偽經 ^474b19

晉成帝。道士王符偽撰老子化胡經。
墮地獄受苦。 ^474b27

北魏孝昭。道士姜斌引開天經說。
老子西入化胡。以佛為侍者。
沙門曇謨最言。佛生昭王時。
後三百四十五年。
定王時老子始生。
太尉蕭綜劾奏。開天偽經。
罪當惑眾詔流斌馬邑。 ^474b29

唐高宗。詔議老子化胡經。
沙門法明曰。既無翻譯朝代。
豈非偽造。乃勅令搜聚偽本一處禁棄○武后。
沙門惠澄。乞依前朝毀化胡經。
勅八學士議○中宗。
勅毀化胡經及畫壁變相。
違者科罪。
other:: 
## 事魔邪黨
事魔邪黨 ^474c5

末尼火祆〔火烟反〕者。
初波斯國有蘇魯支。
行火祆教。弟子來化中國。
唐正觀五年。其徒穆護何祿詣闕進祆教。
勅京師建大秦寺○武后延載元年。
波斯國拂多誕持二宗經偽教來朝○玄宗開元二十年勅末尼本是邪見。
妄稱佛教。既為西胡師法。
其徒自行。不須科罰○天寶四年勅兩京諸郡有波斯寺者。
並改名大秦○大歷三年勅回紇及荊揚等州。
奉末尼各建大雲光明寺。
六年回紇。請荊揚洪越等州置摩邪寺。
其徒白衣白冠○會昌三年。
勅天下末尼寺並廢。
京城女末尼七十二人皆死。
在回紇者流之諸道。
五年勅。大秦穆護火祆等二千人。
並勒還俗○梁貞明六年。
陳州末尼反立母乙為天子。
朝廷發兵禽斬之。
其徒以不茹葷飲酒。
夜聚婬穢。畫魔王踞坐佛為洗足。
云佛止大乘。我乃上上乘。 ^474c11

白雲萊者。徽宗大觀間。
西京寶應寺僧孔清覺居杭之白雲菴。
立四果十地造論數篇。
教於流俗。亦曰十地萊。
覺海愚禪師辨之。
有司流恩州。嘉泰二年。
白雲菴沈智元自稱道民。
進狀乞額。臣寮言。
道民者喫菜事魔。
所謂姦民者也。既非僧道童行。
自植黨與千百為群。
挾持祆教聾瞽愚俗。
或以修橋砌路斂率民財。
創立私菴為逋逃淵藪。
乞將智元長流遠地。
拆除菴宇以為傳習魔法之戒。
奏可。 ^474c28

白蓮菜者。高宗紹興初。
吳郡延祥院僧弟子元。
依倣天台出圓融四土圖。
晨朝禮懺文。偈歌四句。
佛念五聲勸男女修淨業。
戒護生為尤謹。稱為白蓮導師。
有以事魔論於有司者。
流之江州。其徒展轉相教。
至今為盛。 ^475a9

良渚曰。此三者皆假名佛教以誑愚俗。
猶五行之有沴氣也。
今摩尼尚扇於三山。
而白蓮白雲處處有習之者。
大氐不事葷酒。故易於裕足。
而不殺物命。故近於為善。
愚民無知皆樂趨之。
故其黨不勸而自盛。
甚至第宅姬妾。為魔女所誘入其眾中。
以修懺念佛為名。
而實通姦穢。有識士夫宜加禁止。
other:: 
## 毀法惡報
毀法惡報 ^475a15

魏高貴鄉公。罽賓國王害師子尊者。
白乳涌高數尺。王臂尋墮。
七日命終。 ^475a24

晉安帝。曇無讖在涼譯經。
後西歸。涼王遣人刺於路。
王見神人以劍刺之。
遂卒。 ^475a26

宋沙門惠琳著黑白論。
與佛理相違。後感疾膚肉糜爛竟死。
時以為叛教之報○簡靜寺尼用書經絹為兒衣。
身瘡白蟲。號叫而死。 ^475a28

梁武帝。沙門智稜值寇還俗。
道士孟悉達勸為黃冠。
引佛教潤色諸道經。
暮年為道士講西昇經。
忽失音舌卷。於座委頓而死○望蔡令。
殺牛飲啖。臥佛堂上。
白癩病死。 ^475b3

宋真宗。慈照聰禪師。
郡守笞之。師。曰教他平地起骨堆。
守全家死○神宗。
王安石子雱資性險惡。
既亡荷鐵枷告父。
安石請以江寧園廬為僧寺〔即半山寺〕○徽宗宣和廢佛法。
楊戩議廢太平興國寺。
瘞佛像於殿基。已而戩病胸腹潰裂而死。
○詔天下建神霄宮。
太平州將拆承天寺。
主議者石儀曹一子。
為金甲神納於火曰。
石某絕嗣。佛祖統紀卷第五十四〔終〕
xu:: 
## 刊板後記
刊板後記 ^475b7

咸淳元年乙丑寓東湖月波山。
始飭工刊統紀。至六年庚午冬。
忽感喘嗽之疾。家林法眷棹船見邀。
遂以十二月二十一日歸于福泉之故廬。
是時尚有會要志四卷未能刊。
於是乘病寫本。俾刊人畢其功。
秋七月鋟事既備。
擬辨紙印造萬部為最初流通。
甞計之刊板所費將萬券。
而印造之本逾二十萬券。
非高明識鑑有大財力者。
則不能濟。當願　佛祖聖賢冥密勸化當朝居位　王公大人。
知有法門。共相激發。
或一出己力。或轉化群賢。
特輟餘貲建立紙本。
使統紀一書布散寰海。
是亦助　國行化之大端也。
磐臥病日久。恐一旦怛化此志不申。
故略述始終。尚祈後賢之克繼勝業者。
維　佛維　祖宜當祐之以道。 ^475b17

咸淳辛未端午日　　　　志磐　書
 ^475c4
