大方廣菩薩藏文殊師利根本儀軌經卷第十八
translator:: 西天譯經三藏朝散大夫試鴻臚少卿明教大師臣天息災奉　詔譯
pin:: 
#  23 妙吉祥六字心真言品
妙吉祥六字心真言品第二十三
爾時，世尊釋迦牟尼佛復觀察淨光天，
告妙吉祥童子言：「妙吉祥！
復有第七儀則不空成就法。
彼有得成得大果報利益安樂，所有一切惡業惡趣苦惱皆得消除，
當來決定獲得無上菩提。 ^897a28

「妙吉祥！我今說汝六字心真言，此真言微妙不可思議力無等等，
解脫六道一切輪迴，及免三苦大海久久沈溺，
解脫一切纏縛，不染世間一切有情，一切部多無能得見。
於輪迴道而得清淨，得佛法分諸佛隨喜。
於一切真言最尊最上，復於一切為大富貴。」
即說六字心真言曰： ^897b3

「唵嚩〔引〕　枳曳〔二合引〕　那曩摩」 ^897b10

「妙吉祥！我今說此六字心成就法。
若有求成就者，當以菜菓為食或乞食，
一日三時澡浴三時換衣，身心清淨不得散亂，
誦真言一洛叉為先行，不得中闕一遍，
若是闕少法不成就，須是專注心不異緣。
如是先行成已，用織成帛不截茸頭，大小應量不剩不少。
如是得已然覓畫人，仍令清淨持戒。
如是潔淨已，用上好彩色畫此聖像。
於#CB01251;內先畫妙吉祥菩薩，
作童子相坐蓮華座說法之相，偏袒右肩以種種微妙而為嚴飾。
左邊畫聖觀自在菩薩，左手持蓮華、右手執白拂；右邊畫聖普賢菩薩。
上面畫雲，雲中畫天人，持鬘雨花而作供養。
於前下面畫持誦行人，隨自相狀手執香罏，作瞻仰妙吉祥菩薩相。
周匝畫山。下面畫蓮池，於內隨意種種嚴飾。 ^897b11

「畫像畢已，於舍利塔所面西安置，就白月吉日獻大供養，
以酥燃燈，復以惹帝花八千，一誦一擲散妙吉祥面，直至散盡。
若得成就，或聞吽字聲，或得像振動。
若得聞吽字聲，即得最上尊貴；若得像振動，
即於一切論者中得為最上，又能了知世間一切義論。
若不得如上成就者，當於一切持誦法中得力。
若以濕沈香木為柴如中指長，復以佉禰囉木柴，
於黑月夜搵都嚕瑟迦〔二合〕油，作護摩直至日出，必定當得見於聖妙吉祥菩薩。
若得見已，持誦行人所有勝願求者必得，唯於貪欲不得求乞。
或於黑月夜燒白檀，不間斷直至日出，得菩薩來說甚深法而令信解。
得信解已於一切病當得解脫，決定獲得菩薩之地。 ^897b25

「復有法用赤檀木刻作蓮華，可六指量，
并莖皆赤檀作塗以千葉加持千遍已，
於月十五日就像前，著荷葉上安置手按，
誦真言至焰出，執之須臾轉身，如十五六男子色如真金，
瑩淨光明過日天子，得一切天人奉重供養，
住壽一大劫，命終之後往生極樂世界。 ^897c10

「復有法取太陽直日，以白菖蒲根，五淨水洗得清淨已，
於菩提葉上安置，誦真言直至三相現。
若得熱相得一切人愛重，於一切論者中得勝；
若得煙相獲隱身成就，住壽三萬歲；若焰出得虛空行，住壽一大劫。 ^897c16

「復有法用有犢黃牛乳取酥，以銅器盛，
於七菩提葉上安置，誦真言直至三相現。
若熱得聞持，煙隱身，焰虛空行，如前無異。 ^897c21

「復有法以蓮子口含，於太陰直日誦真言，
直至振動，復以三金裹口中含，如前誦至振動得隱身。
若出口中蓮子，一切人得見。
若以丁香口含，誦六洛叉已，凡與人言一切愛重。
若食酥誦十二洛叉，得為天人。
若乞食默誦一洛叉，得隱身。
若誦百俱胝，得說法如妙吉祥菩薩，復如十地菩薩。
若恒誦持，得一切義增長。 ^897c23

「復有法以一切香藥作人形像，斷之作護摩，七夜內得愛重。 ^898a2

「復有法以安息香作丸，如小蓮子大，搵酥百千作護摩，得錢一洛叉。
又法持誦人或入河海，以蓮華百千擲水中作護摩，得大伏藏不可窮盡。
若以白芥子供俱摩香和合，八千作護摩得囉惹愛重。
若以麻油和酥蜜酪，作團百千作護摩，得大長者一切施與。 ^898a3

「復有法若以不墮地衢摩夷作曼拏羅，
以阿提目訖多華獻大供養，誦八百遍，
然讀誦大乘經法，一月之內得大智慧。 ^898a9

「復以牛黃誦八百已點於眉間，得一切人愛重。
若加持頭頂誦七遍，一切人不輕慢。
若用枳里花一萬作護摩，得一切病除。
若日日誦七遍，一切惡業決定滅盡。
若臨命終時誦百八遍，得妙吉祥菩薩面前出現。」
pin:: 
#  24 修行地位時節儀則品
大方廣菩薩藏文殊師利根本儀軌經修行地位時節儀則品第二十四 ^898a11

爾時，世尊釋迦牟尼佛復觀察淨光天，
告妙吉祥童子言：「妙吉祥！
汝有大輪明王等，及諸佛頂等一切真言儀則成就地位，我今略說諸明王得成就處。
彼支那國及大支那國，妙吉祥菩薩真言而得成就。
彼龜茲國中，烏尼也〔二合〕曩國中，迦濕彌羅國中，
及西印度并雪山四面北方一境，得佛頂王最上成就，
所有過去佛說、今佛所傳、當來佛亦說，若為息災前一切處得成就。
彼雪山及中國人間，善心之地作息災者，
於蓮華族、金剛族及寶族等真言而得成就。
又半支迦藥叉及訶利帝藥叉女，巘達哩嚩等所有真言亦得成就。
又迦微國及摩伽陀國周遍內外，迦摩嚕播國周遍內外，
路呬儞也〔二合引〕適悅河岸，而彼諸處亦得成就。
東印度一切處，金毘羅神及寶賢大將得成就。
海岸洲一切多水際處，師子國適悅之地，得一切真言成就。
彼賢聖多囉毘俱胝、大吉祥白傘蓋等，
一切真言四童女，大海中得成就。 ^898a19

「又東印度周遍地位，泯地也〔二合〕大野山中，
及摩呬捺囉〔二合〕山周遍，彼童子天及妙吉祥得成就。
或有與持誦人作諸障難者，變形如象一牙大力，
或作馬等形狀及種種相貌，或作伊舍那天子最上種種相貌，
亦說真言法得成就地。
如上作障者，於一切深山大野中能為障難，
仍說種種麼多羅極惡宿曜，及餓鬼趣餓鬼王，
樂人食者成就之地，又復說一切部多成就之地。 ^898b8

「復有南方鬼王住處，閻魔真言而得成就，
并諸外道求極惡法之地，彼金剛手亦說作惡法真言，
於南方求得成就，當感罪業得不善果。
又彼南方唯日天所說真言，及伊舍那天所說真言，乃可於彼而求成就。 ^898b16

「西方得最上成就大力藥叉王是一切財主，得一切部多愚癡迷惑者施財。
若有行人依法修所求法得成，當為財主得大富貴。
又此大地中金剛手藥叉菩薩真言，得最上成就十地菩薩之位。
金剛手一切真言，得生蓮華族。
如是八族真言八方得成就。 ^898b21

「佛所說真言北方得成就，及東方亦得成就。
蓮華族所說真言南方得成就，金剛族西方得成就，
彼那吒不定方所，彼寶賢族西北方得成就，
西南方一切藥叉族得成就，東南方一切聲聞大德族得成就，
東北方辟支佛族得成就，復有上方一切善行得成就，下方世間一切入地真言得成就。
彼八族中彼佛頂及出世間一切真言得成就。
又佛頂大輪等，於上方一切處亦得成就。
又金剛手於一切處得成就。
如是別真言王，一切金剛族、蓮華族生者，於一切時中亦決定得成就。 ^898b27

「我以說一切成就地位，今復說得生時節。
若於一切佛真言求成就者，及欲生蓮華族、
金剛族者，當須三生中專注誠諦持誦修行得最上成就，乃得生彼。
又或一心愛樂歸信三寶，發菩提心修行大智，
又於真言儀軌一一了知，又復持菩薩戒行菩薩行專心無二稟信奉行，
於一生中亦能生彼。
而此真言如佛所說，一切愚癡眾生永不能見聞，何況於法而得成就。 ^898c9

「此真言王廣大儀軌，我最上佛月第七如來之所宣說。
妙吉祥！汝當諦聽。
汝為第一佛子，是大菩薩有大威力。
汝之真言大力行義，同佛世尊恒在於世，
如佛所說大輪佛頂王、光聚佛頂王、最勝白傘蓋。
如是等佛頂王在於世間，如轉輪王於南閻浮提出生之時，
復如法王、正等正覺、二足之尊在於世間，所說真言於一切事皆得成就。」
pin:: 
#  25 執魅者儀則品
大方廣菩薩藏文殊師利根本儀軌經執魅者儀則品第二十五 ^898c17

爾時，世尊釋迦牟尼佛復觀察淨光天，
告妙吉祥童子言：「諦聽，童子！
我先所說眾生之句，今復說彼所行之事善惡祥瑞。」 ^898c27

是時，童子即從坐起，以彼頭頂禮世尊足，
合掌恭信白世尊言：「善哉！
世尊！願為說彼眾多眾生變於己身生於他身而作惱亂，
所謂：聖人、天人、乾闥婆、夜叉、羅剎、毘舍左、
摩睺羅伽，乃至部多等及諸人非人類，
種種乘法所作之身，住種種心行三昧，有無數幖幟種種之相。
世尊、天中之天！今正是時，願為說之。」
彼妙吉祥童子如是請已，還復本座默然而住。 ^898c29

爾時，世尊釋迦牟尼佛說於眾生種種根本心行祥瑞幖幟時節，
及呼召遍入他身一切眾生真言之法，
斯有眾生以貪食故執魅於人者，復有會遇過去怨家恨心瞋怒執魅人者，
乃至世間大地之中惱亂於人一切極惡之者。
彼有離欲最上善人住悲愍心，降臨世間而為救度。
彼最上善人法相具足有大力勢，為救世間行於教化，臨照於世如彼日天。 ^899a9

「若復有人具最上善業知其法要，具足清淨精勤修習，
於白月時日沒之際，或初夜分見彼降臨。
彼大力離欲上人，或在世間清淨國土，
以白月或圓滿月十五日，或白星宿時吉日吉辰來降世間而有幖幟。
若來之時形如多羅樹，住虛空中不至於地，
結跏趺坐而乃發聲，由如梵音言說最上無等等法，
而彼上人頂相具足，住剎那間降於大地。
彼持誦者如是見已，用惹帝花、白檀、供俱摩等和合，
作閼伽水禮拜奉獻，復以伎樂而為供養，
誦者發虔志心，唯為利益求其所願。
彼離欲上人慈心清淨，乃為言說無數最上所樂正法。
得聞是已，分明了知，慈心悲愍，不得生怖，
但念妙吉祥菩薩及結五髻印及別頂印，而作結界亦結上下界。 ^899a17

「彼如是時，所有一切言說初中後善，至於過去現在未來皆如實知。
彼天上人目視不眴觀照慈愍，凡所言說真實不虛，
所求真言成就藥物成就，及生善趣至於應供，
乃至決定證大菩提，所有求問如前祥瑞時節等事，彼大力上人一切皆說。
彼持誦人如實知已，於一剎那中作相應觀，
於自所求一切皆得，至於所求真言速疾成就，及一切富貴隨意皆得。
誦者然後獻閼伽水禮拜發遣，此後如是作諸擁護，依於儀則無不成就。
若或有人忽然倒地不自穌省者，用佛所說真言及頂印或五髻印而作擁護，
被執之人須臾即起而得安樂。
一切眾生無大力勢、無福威德，被此諸惡眾生而作執魅，彼大力上人與作擁護。 ^899b2

「又大力上人言彼色界究竟天，乃至欲界自在天等，
有諸天人欲來下趣生人國中，所有色相及與幖幟，
一一皆見生在彼地宮殿之處，所有言語一一辯察可知真實。
若彼迦尸國并摩迦陀國，所有執魅乃至言語，
是夜叉執魅、若摩睺羅伽、若緊曩羅等者，皆作東印度語。
彼大力迦樓羅生東印度，亦作東印度語，彼緊曩羅亦作東印度語。
若是聖人、天人及辟支迦，乃至諸五通仙等皆作滿城語。
所有舍里摩多河邊言語，及賀里計羅城言語，
不分明及不正，多以羅字為言，以捺字為語末，此是毘舍左語。
若有作曩尼計羅州、嚩嚕沙州，裸形外道及海中舍婆國，
及諸洲國住者，眾生言語不正，多以羅字為言，
語澁及不分明，此為瞋怒鬼語。 ^899b16

「若有作南印度阿捺囉國、迦囉拏吒國、
捺囉弭拏國、俱薩羅國等，及師子國及別海洲所生眾生，
多以拏字為言，此為羅剎語。
若有作西印度吠儞世國，及摩羅嚩國語言，
唯愛勇猛，此是大力摩多囉語。
若有作捺舍羅嚩山、吉祥山、矯惹里山如是諸山言者，此是日天及諸星曜語。
若有作西印度阿里部捺國，及香醉山及邊地生者人言，
乃至作隨方之言，彼是俱瑟摩拏語。
若以設字為語，此是仙人語。
若以野囉羅嚩此四字為語，以伽字為添句，彼是阿脩羅語。 ^899c2

「若迦濕彌羅國，及迦尾國，是最上真言族及金剛手族，生彼國中作彼中語。
若有作中印度族姓儀則言行幖幟者，是蓮華族生彼國中作彼國語。
若欲驗知者，當用佛部真言而試驗之。 ^899c12

「又恒河北岸一切雪地，是夜叉及乾闥婆、
仙人等，變彼人身作彼地語。
又恒河南岸大野之地，及吉祥山中，是羅剎、
烏多迦、餓鬼及惡形作障難者摩多囉等，
乃至大惡星宿害人命者，變彼人身作彼中語。 ^899c17

「復次，彼離欲上人於上所說一切皆知，一切悉同諸佛如來。
如先所說，諸國土中所有眾多作惡惱亂人者，
諸惡之輩所有本形，及彼言語善惡幖幟，
及種種心行種種生地，乃至時節我已具說。
若於眾生有如是惱亂之事者，彼離欲大上人而來擁護與作安樂，
當以妙吉祥童子六字心真言而作種種儀法，
復用五髻大印同作擁護，使眾生等獲得無量最上快樂。」
大方廣菩薩藏文殊師利根本儀軌經卷第十八
 ^899c21
