寶授菩薩菩提行經
translator:: 西天譯經三藏朝散大夫試光祿卿明教大師臣法賢奉　詔譯
jing:: 
如是我聞：
一時佛住廣嚴城大林樓閣中，與大苾芻眾千二百五十人俱，
皆是大阿羅漢——諸漏已盡無復煩惱，
逮得己利盡諸有結，除諸重擔所作已辦，
如大龍王，心善解脫慧善解脫，得深解脫心達正道，
調伏諸根威儀詳審——唯一補特伽羅尊者阿難，受於佛記奉持法藏。 ^700b11

復有大菩薩眾一千人俱，皆得不退轉地，
總持法門平等法忍，是大智者具大信重，
言行相應斷諸疑惑，面相圓滿亦無顰蹙，
常大歡喜具大精進；是法王子，知法自性說法無倦，
所說之法離諸戲論，化度眾生發起佛智，
凡所導利功不唐棄；得大忍辱，離諸顛倒境界之法，
滿足十地善知三時，明了自性不生不滅，
永斷纏縛威儀具足，證得空三摩地、無相三摩地、
無願三摩地，雖出生死常行輪迴，不樂聲聞緣覺之行，唯以發起大菩提心應根說法。
其名曰： ^700b18

慈氏菩薩、妙吉祥菩薩、辯積菩薩、寶手菩薩、
香光菩薩、無邊光菩薩、除蓋障菩薩、勝義心菩薩、
得光王菩薩、斷一切憂暗菩薩、薩哩嚩尾沙摩那哩尸菩薩、
內行菩薩、無邊意菩薩、具大精進步意菩薩、
寶海菩薩、裝嚴王菩薩、具大神通王菩薩、
無差步菩薩、勝意菩薩、普滿菩薩、阿那嚩囉拏那哩尸菩薩、
常喜菩薩、上金光菩薩、觀一切法意菩薩、
阿秫巘馱那羅拘酥彌多菩薩、首積菩薩、
無憂吉祥菩薩、須彌藏菩薩、觀自在菩薩、
香自在王菩薩、歡喜王菩薩、無邊慧藏菩薩、
持一切妙法藏菩薩、師子吼音菩薩。
如是等大菩薩摩訶薩而為上首。 ^700b29

爾時世尊，食時著衣持鉢，與二千苾芻眾而共圍繞，入廣嚴城乞食。
是時世尊入城門時，以大慈悲現神通力，
放大光明照耀一切，變廣嚴城而為瑠璃，令四衢道皆悉清淨。
其有眾生蒙光所照，盲者得視、聾者得聽、
瘖瘂之者皆悉能言、迷惑之者咸得正念。
天花如雨降滿城中，天樂自鳴妙音清亮。
下至阿鼻地獄，上至阿迦膩吒天，其中眾生唯受大樂。 ^700c13

是時廣嚴城星賀里蹉尾王，有子名曰寶授，
年始三歲，乳母抱持在於殿上。
時彼寶授忽見光明希瑞之相，又聞城中種種異事，
從其懷抱速下於地，向乳母前端然而立，
說伽陀曰：
　　「何人威德力，現此希有相，
　　如俱胝日光，照耀三千界，
　　其中諸惡趣，一切得清淨？
　　如是之神通，母速為我說。
　　天雨眾妙花，遍散於佛剎，
　　復成妙傘蓋，懸覆於空中。
　　十方有異鳥，翔鳴而萃集，
　　男女皆大喜，異常而嚴飾。
　　盲者復瞻見，聾者還聽聞，
　　瘖瘂者得語，迷惑得正念；
　　諸醜陋麁惡，變成妙色相，
　　一切不善人，皆發慈悲心。
　　何人行世間，發起神通力？
　　此為最上事，母速為我說。」 ^700c21

爾時乳母答寶授童子，說伽陀曰：
　　「功德寶出現，清淨難思議，
　　清淨最上行，無垢無增減。
　　世尊為眼目，視生如的親，
　　化行於世間，無親踈分別。
　　為現乞食來，不住世間相，
　　不染世間法，如蓮花在水。
　　能斷眾生疑，慈悲常利物，
　　眾生所有苦，唯佛悉能除。
　　稱讚不生喜，譏謗亦不瞋，
　　無障復無礙，行世如清風。
　　來者世間師、最上大法王，
　　善解甚深法，明了第一義。
　　常說中道法，言離於取捨，
　　法句最寂靜，遠離一切處。
　　智積無我相，最上大福聚，
　　善逝、世間解，來者無邊相。
　　佛身如須彌，高顯無倫匹，
　　亦如尼俱陀，上下皆相稱；
　　其色如真金，晃耀而璨鑭，
　　清淨若玻#CB00224;，又如秋滿月；
　　頭頂圓如蓋，髮鬒而紺青；
　　髻相若螺紋，一一皆右旋；
　　面相如滿月，湛然而清淨；
　　眉間之白毫，右旋而宛轉；
　　兩目如青蓮，光瑩善觀察；
　　脣妙頻婆果，齒白正齊密；
　　舌相如蓮葉，長廣覆面門；
　　鼻高而修直，額廣而平正；
　　兩眉色紺青，延袤及於耳；
　　兩耳極端正，輪朵垂至肩；
　　如來梵音聲，清亮如頻伽，
　　美妙復柔軟，眾生聞者喜。
　　所有緊那羅，孔雀、鵝、鸚鵡，
　　鴝鵒、拘枳羅，拘那羅、鴛鴦，
　　 #CB00768;母多、命命，如是等音聲，
　　及彼諸天樂，一切美妙聲，
　　皆不及如來，於十六分中，
　　不及於一分。　項細復圓滿，
　　兩臂而#CB00166;直；二手指纖長，
　　具輪螺等相，軟如兜羅綿，
　　甲妙赤銅色；胸臆廣平正，
　　臍輪而深密；陰藏若馬王，
　　藏覆而不現；乃至二足下，
　　其色如紅蓮，平滿復柔軟，
　　具千輻輪紋，及與鈎幢等。
　　如是諸相備，百福悉裝嚴。
　　具力大丈夫，一切世間師，
　　常作師子吼，說於不二法。
　　所出諸言辭，真實無差忒，
　　愛語復柔順，眾生聞者喜。
　　覺悟諸眾生，應根而啟發，
　　有義利功德，為最上第一。
　　具如是裝嚴，名為佛世尊，
　　十方世界中，凡聖無有比。」 ^701a11

爾時寶授童子，得聞乳母說是伽陀讚歎佛已，
即白母言：「云何令我得見於佛？」 ^701c8

佛知其意，速往宮門現身而立。
乳母指言：「斯即是佛。」
寶授童子乃於殿上遙見世尊，舉手頂禮即作是念： ^701c9

「若有眾生覩見如來如是具足功德之相，不發大菩提心者難得己利。」
又復思惟：「經於百千俱胝劫中難遇於佛，我今值遇甚為希有。
當捨此身而為供養。」
是時童子手持千葉金蓮，即於殿上投身而下。
時彼童子佛力所持，住於空中，捧以金蓮用獻於佛。
是時金蓮離童子手，乃於佛上虛空之中變成花蓋，眾寶嚴飾殊妙第一。 ^701c13

爾時寶授童子即於空中向佛合掌，說伽陀曰：
　　「我所獻蓮花，不為斷煩惱，
　　及於一切法，唯為佛菩提。
　　如菩提不生，非有亦非無，
　　非取亦非捨，我從佛現化。
　　非愚迷所著，相與無相等，
　　我離一切相，供養佛世尊。
　　所獲諸功德，亦離一切相，
　　今奉獻此花，不願證二乘，
　　以彼第一乘，常轉於佛剎。」 ^701c21

爾時尊者大目乾連侍佛之右，見是事已，
即說伽陀問寶授童子曰：
　　「如是釋迦佛，汝信重供養，
　　汝何心顛倒，云菩提不生？」 ^702a3

爾時寶授答尊者大目乾連，說伽陀曰：
　　「諸法本不生，所施空無為，
　　法性本如是，云何有所生？
　　圓頂被袈裟，住於羅漢相，
　　如不能知空，佛智何能了？
　　汝若有妄想，供養俱胝佛，
　　雖供如是佛，實為非供養。
　　尊者至於今，猶不斷妄想，
　　汝心當云何，無相稱有相？」 ^702a7

爾時尊者大目乾連復謂童子曰：「如來不證無上正等正覺耶？
亦不說法耶？」 ^702a16

寶授童子曰：「夫大智者不住菩提相、不住如來相，
諸法性無為，法本無有生。
若如是了知，是即知法性。
不驚不怖，捨離親疎，無來無去，無行無相；
不住佛法，不住緣覺法，不住聲聞法，亦不住貪法，
不住瞋法，不住癡法，乃至不住愚迷眾生無明煩惱等法；
亦復不住有色無色、有想無想、有相無相、
清淨不清淨，及身口意、平等不平等，一切諸法皆無所住。」 ^702a17

爾時尊者大目乾連又復問言：「寶授童子！
如來於阿耨多羅三藐三菩提莫有所證耶？」 ^702a26

童子言：「不也。若有所證，即住如來相、住菩提相、住解脫相。
若住是相，即為愚迷。」 ^702a27

大目乾連言：「童子！
我亦無相，汝謂有相。」
大目乾連又復告言：「童子！
我前所問為俗諦故。」 ^702a29

童子言：「大目乾連！
一切眾生愚迷虛妄，乃生諸根不能調適。」 ^702b2

大目乾連言：「若眾生具足虛妄者，法亦虛妄。
若虛妄者，汝云何說？」 ^702b4

童子言：「大目乾連！
說法無相，是名說法。
如是說者，無有所至亦無所證，亦無所知亦無所見。」 ^702b5

大目乾連言：「童子！
若如是者，汝今何故供養如來？」 ^702b7

童子言：「大目乾連！
汝若如是，見如來相、見施者相。」 ^702b8

時大目乾連聞童子言已，默然而住。 ^702b9

爾時童子又復告言：「大目乾連！
若復眾生見有是相者，不能解脫、不得己利，
遠離如來寂靜涅槃，必當發趣聲聞乘也。」 ^702b11

爾時大目乾連說伽陀曰：
　　「童子雖年幼，智慧如大海，
　　經於幾多時，學成無生法？」 ^702b14

爾時寶授童子答大目乾連，說伽陀曰：
　　「所學即非學，一切學無性，
　　大智如是學，我學亦如是。
　　汝之所問我，著於眾生相，
　　眾生本無相，諸法不可得。
　　說有菩提相，愚迷非正見，
　　尊者今云何，猶住於諸見？
　　智者於諸見，一切悉清淨，
　　佛法愚迷法，及彼種種法，
　　如是觀皆空，是知諸法性。
　　若住有無相，求證菩提者，
　　法本非有無，菩提云何得？
　　說法無邊際，眾生亦如是，
　　不住差別相，斯即名涅槃。
　　如是行輪迴，師資無所有，
　　此無相法中，智者不迷惑。
　　愚迷言得證，彼皆住輪迴，
　　無明轉增長，是即為魔著。
　　安坐菩提場，為示俗諦故，
　　諸佛之所證，非俗非寂靜。
　　菩提不可說，遠離見非見，
　　若見如是實，彼能解妙法。」 ^702b17

爾時尊者舍利弗白佛言：「世尊！
此寶授童子，從於何時於法修行？」 ^702c10

佛言：「舍利弗！我初發阿耨多羅三藐三菩提心時，此寶授童子已證無生法忍經三百千劫。 ^702c11

「又，舍利弗！我於往昔燃燈佛處得授記時，
我初證得無生法忍；寶授童子於彼法中為大菩薩，解空第一。」 ^702c14

舍利弗復白佛言：「世尊！
寶授菩薩何因何緣，經如是時不證阿耨多羅三藐三菩提？」 ^702c16

佛告舍利弗：「汝將此義自問寶授菩薩，必為汝說。」 ^702c19

時舍利弗承佛聖旨，即伸問言寶授菩薩言：「今云何不成佛耶？」 ^702c20

寶授菩薩言：「尊者！
阿耨多羅三藐三菩提不可得故，由是我不成佛。」 ^702c21

舍利弗言：「寶授菩薩！
於意云何？如來成佛，莫有相耶？」 ^702c23

寶授菩薩言：「如來若於菩提有所證者即是取相，若取相者即是妄想。」 ^702c24

舍利弗言：「寶授菩薩！
汝從爾來住何忍何行，復以何法化度平等？」 ^702c25

寶授菩薩言：「我於一法而尚不住，何況有四？
舍利弗！汝勿謂我有法說耶、證菩提耶、
是如來耶、得解脫耶。」 ^702c27

舍利弗言：「希有善男子！
若能於法如是了知，汝向於佛宜可出家。」 ^702c29

爾時寶授菩薩說伽陀曰：
　　「諸有出家者，多著出家相，
　　心妄想迷惑，稱謂有所得。
　　執見於事法，修行布施因，
　　欲求無為果，所證即有為。
　　不了無相地，見有生不生，
　　得與無得相，謂得甘露味。
　　是人於佛法，乃名破法者，
　　如來釋師子，說法寂無相。
　　不住心非心，不住性無性，
　　若見如是說，是即見佛說。
　　若見有相者，斯人眼非淨，
　　我見非解脫，智者不應行。
　　我見即愚迷，執見有常相，
　　以自有相見，謂得於涅槃。
　　不識夢幻性，及背空無相，
　　佛說如是人，是大無智慧。
　　又復調諸根，持戒著禪定，
　　起於妄想心，住相迷求果。
　　此則法中賊，智者應當知，
　　以斯種種法，我出家何益？
　　法界本湛然，諸法無分別，
　　譬如山響等，智者不見相。
　　當住於如如，無別有性相，
　　若了如是法，何住出家相？」 ^703a2

爾時妙吉祥菩薩告寶授菩薩言：「云何說為菩提？」 ^703a27

寶授菩薩言：「離諸語言，名為菩提。」
妙吉祥言：「汝當云何作如是說？」 ^703a28

寶授菩薩言：「法本無言，故作是說。」 ^703a29

妙吉祥言：「為初地菩薩當何所說？
令云何學？」 ^703b2

寶授菩薩言：「當如是說：不斷貪慾、瞋恚，
不捨愚癡，不斷煩惱乃至五蘊六處等；
又復於智慧愚癡不生疑惑，不心念佛、
不思惟法、不供養眾亦不持戒；不於朋友而求寂靜，乃至諸難亦不越度。
妙吉祥！當為初地菩薩說如是法，令如是學。
於意云何？亦復不應於是諸法而有住相，
若住相者是為住法，彼即愚迷起生滅法。
若於是法說無疑惑，即於法界知其性也。
若能如是了法性者，是得名為說菩提也。
妙吉祥！若有菩薩聞斯法已不驚不怖，當知是為得不退轉。」 ^703b3

爾時會中有八苾芻，忽聞說此無相正法，
心不愛樂，出於法會，吐血命終，皆墮阿鼻大地獄中。 ^703b14

爾時妙吉祥菩薩白佛言：「世尊！
云何此八苾芻聞此正法乃有如是大惡相耶？」 ^703b17

佛言：「妙吉祥！莫作是說。
然此苾芻經十千劫，不曾聞法、不近善友，是故今日聞此正法心不愛樂。
妙吉祥！此八苾芻當來之世，於阿鼻獄中忽思正法，
尋便命終，生兜率陀天為彼天子，或生人間為轉輪王。
經六十八劫當得承事十那由他佛，於彼劫後有佛出世，
號無垢光如來、應供、正等正覺。
彼無垢光佛，如我今日住廣嚴城，廣為人天說法授記。
時彼天子，天耳遙聞說法授記，即與八萬天子同詣佛所。
到佛所已，散眾天花遍廣嚴城，供養瞻禮却坐一面，
白佛言：『世尊！我等隨喜樂聞正法，願佛為說菩提之行。』
時無垢光如來為說正法，便令發起大菩提心。
彼諸天子纔發心已，應時皆於阿耨多羅三藐三菩提得不退轉。
是時廣嚴城中有八萬四千人，亦於阿耨多羅三藐三菩提得不退轉；
復有千二百人遠塵離垢得法眼淨。」 ^703b18

爾時世尊告妙吉祥言：「假使菩薩於百千劫修行六波羅蜜無方便慧，
不如暫時聞此正法。
何以故？聞此正法功德無量，何況愛樂聽受，
乃至書寫、受持、讀誦、為他廣說。
妙吉祥！若復有人樂求阿羅漢果，及樂求辟支佛者，
於此法中不應修學；若樂求阿耨多羅三藐三菩提者，當學此法。」 ^703c7

爾時，寶授菩薩知佛世尊及苾芻眾未有食處，
乃告乳母：「可於宮中速取食來，用施佛、僧。」
於是乳母速取百味飲食盛滿一器，授與寶授菩薩。
菩薩得食即於佛前發誓願言：「如來之所說，
一切法無盡，斯言真實者，此食亦無盡，
乃至苾芻眾，悉令得飽足。」 ^703c14

爾時寶授菩薩即以飲食盛滿一鉢，奉獻佛已，
告諸苾芻言：「尊者！
慈愍我故各各受食。」
又復告言：「我所施者，不以身施、不以心施，
離於三業、不求福果，不住有為法、不住無為法，
亦不著世法，亦復不住聲聞、緣覺及佛菩提。」 ^703c20

時，彼苾芻眾無有一人伸鉢受食者。
寶授菩薩言：「諸尊者當受此食。
尊者樂乞，我今樂施，我於尊者亦無所求。」
時寶授菩薩復發願言：「佛語真實，如妙吉祥及百千俱胝菩薩，
當來之世於功德裝嚴王佛剎，皆得成佛，同一名號。
若真實者，今此器中所有飲食，令諸苾芻所持之鉢悉皆充滿，
此器中食願得無盡。」
以願力故，諸苾芻眾各各鉢中自然食滿。 ^703c24

時寶授菩薩復以器中餘食，施廣嚴城中一切人民，
悉令飽滿，器中飲食猶尚不盡。 ^704a3

爾時世尊告寶授菩薩曰：「有五種寶，於菩薩行施，能令清淨。
何等為五？一者、行施無有希望，二者、於施心無所著，
三者、所施不起於相，四者、不見施之果報，
五者、不令受者有所還報。」 ^704a6

佛言：「復有四種寶，行施菩薩應常思念。
何等為四？一者、常念空三摩地，二者、常念於佛，
三者、常念大悲，四者、常念於己不求果報。
菩薩若如是行施，是為淨施。」 ^704a10

佛告妙吉祥言：「此寶授菩薩，於當來世過三十劫，
得成阿耨多羅三藐三菩提，號不空力稱如來、
應供、正等正覺、明行足、善逝、世間解、無上士、
調御丈夫、天人師、佛、世尊，出興於世。
彼佛眾會有無邊菩薩，是諸菩薩皆住不退轉地，威力無邊壽亦無量。」 ^704a14

爾時世尊及大苾芻眾受彼食已，還歸本處。 ^704a20

爾時妙吉祥菩薩白佛言：「世尊！
當何名此經？我等云何受持？」 ^704a21

佛言：「此經名為『菩提行』，亦名『一切法為首』，如是受持。」 ^704a22

佛說此經已，寶授菩薩并諸大眾，天、人、
阿修羅、乾闥婆等，聞佛所說，皆大歡喜，信受奉行。
寶授菩薩菩提行經
 ^704a24
