
pin:: 
## 5
大方廣佛華嚴經隨疏演義鈔卷第八十七
author:: 唐清涼山大華嚴寺沙門澄觀述
疏「第三具足優婆夷寄無違逆行」，忍順物理，名無違逆。
疏「又表忍必自卑」下，上直約善友依報釋，此下約表位釋。
忍必謙卑，卑而不可逾，故小而大容。
上通三忍，法忍同如，即諦察法忍。
「內空外假」者，埏埴以為器，當其無，有器之用，即假能用。
即空能大，無有不成於空故。
故因外假而內有所用。
故《老子》云「有之以為利，無之以為用。」
無空不成於假，故空能多容。
此二無二，中道器也。
疏「二乘雖然不立忍名」，義如玄中。
疏「約事如受乳糜」者，即世尊初成道，受二牧牛女所有乳糜，
亦如前引。「約法飡上品寂滅忍」者，上品屬佛故，
如〈十忍品〉。疏「淨名香積與此大同」者，謂受食已，得聖果等故。
然《淨名》有二處文：一〈香積品〉中取飯來竟，
維摩詰語舍利弗等諸大聲聞：「仁者可食。
如來甘露味飯，大悲所熏，無以限意食之，使不消也。」
生公釋云：「以其向念，故教食也。
亦欲因以明食之為理。
泥洹是甘露之法，而食此食者必以得之，故飯中有甘露味焉。
大悲所熏者，使人得悟，為外熏義，豈曰食能大悲力焉？
然則飯之為氣，大悲熏也。
無以限意者，飯出大悲，即無限矣。
而限言少者，則不消也。」
釋曰：此乃以悲熏食得涅槃果，以果詺因為甘露味，未言食即表於涅槃。
若即食為涅槃之理，義則善成。
二〈菩薩行品〉，因淨名、文殊禮覲世尊，阿難怪問：
「今所聞香昔所未有，是為何香？」
佛言：「是彼菩薩毛孔之香」身子亦言：「我等毛孔亦出是香。」
問其從來，云：「食是香飯。」
阿難問淨名云：「是香氣住當久如？」
維摩詰言：「至此飯消。」
曰：「此飯久如當消？」
曰：「此飯勢力至于七日然後乃消。
又阿難！若聲聞人未入正位，食此飯者得入正位，然後乃消。
已入正位，得心解脫。
若未發大乘之意，至發意乃消。
已發意，得無生忍。
已得無生忍，至一生補處。」
皆有「食此飯者」，「然後乃消」。
「譬如有藥名曰上味。
其有服者，諸毒滅已然後乃消。
此飯如是，滅除一切諸煩惱毒然後乃消。」
彼疏廣釋相竟，問云：「香飯是色法，云何斷惑？」
遠公釋云：「由大悲香飯不思議力所以能斷。
如輪王有一寶床，聖王居上，即能離欲逮得四禪，
玉女雖見，如觀佛像不生欲心。
況佛菩薩所受境界。
如《華手經》說『菩薩有一照法性冠，著此冠時，
一切諸法悉現在心，諸事亦爾。』」
楷公云：「雖有此釋，道理不然。
豈有色法性能斷惑？
但以香飯資發觀智，能斷煩惱，非是食體即能斷惑。」
釋曰：此亦諸古德意，並未愜當。
且約勝緣以解香飯。
不知香飯以表法門，是以生公稍近於理，
故云：「七日消者不過七日，一生補處即七日之內必有所得矣。
然一食之悟，亦不得有二階進也。
今止一生補處者，顯佛無因得也。
無生菩薩及正位之人，豈得假外方得進哉？
而今云爾者，以明此飯為宣理之極，備有其義焉。」
釋曰：此以有表理意也。
然《淨名》中食意通理智大悲，甘露味飯即三德涅槃。
《涅槃經》中亦以涅槃將喻甘露。
其飯香氣即表大悲，從體起用，熏眾生故。
今此寄位，故表於忍。
忍通五忍，無法不攝。
能忍是智、所忍是理，廣說利他，大悲熏也。
然淨名云「得忍則消」，亦該五忍之意。
不為此釋，殊為淺近。 ^675b21

疏「第四明智居士寄無掘撓行」者，懃無怠退故。
疏「同四住中生」者，四住生聖教家，以三賢十聖大類相似，
故前同四住、後同四地。
疏「食有五果」者，即《涅槃》第二，如來告純陀云：
「我今施汝常命色力安無礙辯，由施於食，
益命益色、益力益安、益辯才故，近得此五。
由是無常，終得常五。」
並如〈迴向品〉中已釋，今此具配。 ^676a25

疏「第五法寶髻寄於無癡亂行」者，以慧資定，
靜無遺照、動不離寂，名無癡亂。
疏「尋教得解即教四門」等者，但約詮旨以為二種四門，
亦約教為信行、約理為法行。
若準新經言「面各二門」，故有八門，則亦可即就四門存泯不同以為八耳。
如一有門，見心妙有而入法界，則是有門；
若取於有，即拂有相，名非有門。
此有中有二矣。二空者，知法空寂即是空門；
以空為空門，便權說非空門。
三若謂妄惑本空、真智不空，即亦有亦空門。
謂有二體，斯門亦權，故說妄因真立；妄無妄源，
真對妄宣，真非真矣。
則雙存兩亡，則為亦有亦非有、亦無亦非無門。
四若謂欲言其有，無相無名；欲言其無，聖以之靈。
為非有非無門。若滯雙非，未逃戲論，故復拂之，此雙非門。
為但是遮為有所表，但遮同無。
有表同有，還成有無故。
此雙非，言思亦絕，名非非有非非無門。
故有八門。得意為門，失意此八亦非門矣。 ^676b3

疏「第六普眼長者寄善現行」者，慧能顯發三諦之理，般若現前故。
疏「無量有二」下，疏中先釋無量、後「知見」下釋知見。
於中亦二：先別依《法華論》、後通即《般若論》。
論云「如來悉知是諸眾生便足，何故復說如來悉見是諸眾生？
若不說如來悉見是諸眾生，或謂如來以比智知。
恐生如是心故。若爾，但言如來悉見是諸眾生便足，何故復說如來悉知是諸眾生？
若不說如來悉知是諸眾生，或謂如來以肉眼等見。
為防是，故說知見二語。」
《功德施論》上卷云「何故知見俱說耶？
為開顯一切智故。
此復云何？貴於諸境界耶？
然現覺非如比智，見煙知有火，不能照了，故諸相差別。
亦非如肉眼，見麁近細種，遠處即不能知，但隨他說或如彼。」
故《智論》二十九，明十八不共法解脫無減中，
問曰：「解脫知見者，但應言知，何以復言見？
答曰：言知言見事，得牢固言。
如繩二合即為堅。
復次若但說知，即不攝一切慧。
如阿毘曇所說，慧有三種：有知非見、有見非知、有亦知亦見。
有知非見者，盡智、無生智、五識相應知。
有見非知者，八忍世間正見、五邪見。
有亦知亦見者，餘師諸慧，若說知謂不攝見，若說見則不攝知。
是故說知見則具足。
復次如從人讀誦分別籌量是名知，自身得證是名見。
譬如耳聞事尚有疑，是名知；親自目覩了了無疑，是名見。
解脫中知見亦如是差別。」
《瑜伽》八十六云「問：知見有何差別？
答：照過去及以未來非現見境，此慧名知；
照現在境，此慧名見。
又所取為緣，此慧名知；能取為緣，此慧名見。
又聞思所成，此慧名知；修所成者，此慧名見。
又能斷煩惱，此慧名知，斷煩惱已能證解脫，此慧名見。
又緣自相境，此慧名知；緣共相境，此慧名見。
又尋求諸法，此慧名知；既尋求已伺察諸法，此慧名見。
又緣無分別影像，此慧名知；緣有分別影像為境，此慧名見。
又有色爾焰影像為緣，此慧名見；無色爾焰影像為緣，此慧名知。」
釋曰：爾焰，為所緣也。
《成實論》第十九〈見知品〉云「問曰：正見正知有何差別？
答曰：即是一體無有差別。
正見二種，世間、出世間。
世間者，謂有罪福等。
出世間者，謂能遍平等平等。
諸諦正智亦爾。乃至問曰：經中說知者見者則同漏盡，有何差別？
答曰：若智初破惑名知，入諸位已名為見。
始觀名知，達了名見。
有如是深淺等別。」
《俱舍》二十六通明忍智見別。
論云「前品初說依法忍法智，於後復說正見正知，為有忍非智耶？
為有智非見耶？頌曰：聖慧忍非智，盡無生非見。
餘二有漏慧，皆智六見性。」
釋曰：初句及第三句餘二字，明無漏慧。
有漏已下，明有漏慧也。
聖慧忍非智者，聖慧忍謂見道中八忍也。
忍非智性，決斷名智。
忍起之時與非得俱，未成決斷，故不名智。
盡無生非見者，盡無生智不名為見。
推度名見，此之二智已息求心，非推度故，故不名見。
餘二者，餘無漏慧，皆通知見二性，已斷疑故，推度性故。
有漏慧皆智，六見性者，諸有漏慧皆智性攝，
於中唯六亦是見性，謂身見等五及世間正見。
如上聖慧及有漏慧，皆擇法故，並通性攝。
《大婆沙》九十五，論云「應具分別見、智、慧三自性差別。
云何為見？答：眼根五見、世俗正見、學無學見。
問：何故眼根說名為見？
答：由四事故，一賢聖說故、二世俗說故、
三契經說故、四世現見故〔云云〕。
問：何故此五說名為見？
答以四事故。一觀視故，謂能觀視所應取境；
二決定故，謂能決定所應取境；三堅執故，
謂於自境堅固僻執，非聖道觀不能令捨；
四深入故，謂於所緣銳利深入，如針墮泥。
云世俗正見者，謂善意識相應慧，是見性故，說名為見。
學見者，謂學有漏慧。
無學見者，謂無學正見。
此二俱是見性，故名為見。
五見為境，如陰夜見色。
世俗正見於境，如晴夜見色。
有學見於境，如陰晝見色。
無學見於境，如晴晝見色。
云何為智？答：五識相應慧，除無漏慧，餘意識相應慧。
五識相應慧有三種：一善、二染污、三無覆無記。
餘論說諸見是智斷，應作四句：有見非智，謂眼根及無漏慧忍。
有智非見，謂五識身相應慧、盡無生智。
餘五見及世俗正見，餘意識相應有漏慧。
有見亦智，謂五見世俗正見，除無漏忍及盡無生智。
餘有漏慧，即學八智及無學正見。
此無漏慧及前五見、世俗正見，皆具見智二種相故。」
第三句攝有非見非智，謂除前相，相謂所有。
所有若名若法，是前三句所表，皆名為相。
除此餘法，為第四句義。
次廣前來，一經頻有，無厭繁文。 ^676b22

疏「眷屬般若」者，然般若有五：一實相般若，即所證理。
二觀照般若，即能證智。
三文字般若，即能詮教。
古唯有三，新說有五。
加四境界般若。實相唯悟真境兼後智體，今境界通事六塵之境皆為境界。
五眷屬般若，即與慧同時諸心心所。
今此具五。城為實相。
長者為觀照。釋無量中已有境界。
今有眷屬，文字通四。
疏「別明十度之因感十身果」，疏中但案文直釋。
此十亦即菩提願等如來十身：一施度，
即相好莊嚴身；二戒，獲意生身，以遍至故；
三忍，獲威勢身；四進，策萬行故成菩提；
五禪，獲福德無等；六顯法身；七成化身；
八亦成願身；九還成力持；十亦成智身。
後一總淨十身。 ^677b21

疏「第七無厭足王寄無著行」者，方便涉有不迷於空，
事理無滯不捨不受，故名無著。
疏「先念教成益」，有十七心，初歡喜為總、餘十六別。
一淨信者，信樂聞法；二下化上求；三法樂怡神；
四勇求進趣；五欣慶所得；六悲智雙流；
七不取不生；八以德嚴飾；九不著萬境；
十不礙起修；十一物我齊均；十二不被心使；
十三無住而住；十四稱理普周；十五見佛相嚴；十六不捨佛智。
疏「後行深玄」中，疏文有五：一總標令信；
二「然善財」下，徵其疑心；三「逆行」下，出其疑意；
四「貪益」下，通其伏難；五「言深玄」下，示其深玄，
先標、後證，可知。 ^677c5

疏「第八大光王寄難得行」者，無障礙願力乃能得故。
疏「二十八相因未滿」者，未見經論，應闕無見頂及眉間白毫、
梵音、廣長舌，以《善生》等經校量最勝，故謂三十相不及毫相，
三十一不及烏瑟尼沙。
總合不及如來胸中所出梵音，義合將二十九相以校白毫，
三十中一是梵音故。
長舌無文，義為勝爾。
驗之。 ^677c18

疏「第九不動優婆夷寄善法行」，說法授人、
動成物軌，思擇修習一切法故。
疏「五中初二所持內德」等者，然此五法即下因中所念五事，
謂思惟如來福德智慧皆悉清淨、總持三昧、
不可思議神通自在、辯才無礙，謂思念何因得斯五德。
彼佛便教發十種心：一謂應發不可壞心，
滅諸煩惱；二應發無能勝心，破諸取著；
三應發無退怯心，入深法門；四應發能堪耐心，
救惡眾生；五應發無迷惑心，普入於一切諸趣受生；
六應發無厭足心，求見諸佛無有休息；
七應發無知足心，悉受一切如來法雨；
八應發正思惟心，普生一切佛法光明；
九應發大住持心，普轉一切諸佛法輪。
十應發廣流通心，隨眾生欲施其法寶。
釋曰：十中初二成其所念福智故，今得第一難摧伏智慧藏解脫門。
疏「已取」下，佛教，以釋其相。
下四亦爾。次以第三無退怯心，酬其所念總持，故今得第三一切法平等總持門。
三以第四救惡眾生及第五諸趣受生示神通因，
今得第二菩薩堅固受持行門，遍生五趣救惡眾生，是大神通是菩薩行。
四以第六求佛無厭、第七受法無足心酬其三昧，今得第五求一切法心無疲厭三昧門。
五以後三示其辯才無礙因，今得第四照明一切法辯才門。
在文可知，故疏取下十句示因，釋今所得五法之果，而念福德含在智慧之中。
其下釋十法中，方云上來已取十句釋五法門，
但與下念五法不次，顯無優劣故。
疏「正明發心堅固」者，即前五果之因：一求佛智慧，
即求法三昧；二求佛十力，即求智慧；三求佛辯才、
四求佛光明，即是總持。
總持以慧為體故云光明，餘皆堅固受持行願。
「發是心已」下，總結堅固。 ^677c25

疏「第十遍行外道寄真實行」，智度已圓，
稱於二諦，言行不虛，故名真實。 ^678a29

大文第四。疏「今初青蓮華長者寄救護」
等者，大悲增上救護眾生，大智無著離眾生相，悲智無住以立此名。
疏「迴向實際義通廣大」者，佛境方窮，橫周法界眾生界故。
疏「上四各有事理思之」者，如一知香體異，約事可知。
約理者，如燒香，謂以智火發揮萬行，普周遍故。
塗香者，以性淨水和之，飾法身故。
末香者，以金剛智碎，令無實故。
即以智及性淨等為生處也。
如第二約類辯異。
言約理者，香即習氣行，天之因是天習氣熏灼成果故，
亦是道習從天而來好光淨等，餘類例。
然三「知力用」者，上二約文但約世香，而含約理。
此則文自具二，如厭有為等約事。
治諸病者，白檀治熱、熏陸治冷，約理即諸對治行，
所謂慈悲、不淨觀等。
斷諸惡者，如安息香能辟惡邪，正見智慧無惡不斷。
又十善行等生歡喜香，如沈檀等，即稱根器行施，悅自他等。
增煩惱香，如蘭麝等，謂愛染行，如有漏定增愛味等。
滅煩惱香，如牛頭旃檀、先陀婆等，即諸智忍等，令於有為生愛著等。
唯約理說，此即人天勝因。
厭離有為，即無常等。
捨憍逸香，無我忍辱，不放逸等。
發心念佛香，讚佛功德，說淨土行等。
證解法門深觀行等，聖所受用即觀真如無分別等。
一切菩薩差別者，三賢十地所修勝劣等。
一切菩薩地位香者，所證如智有淺深等。 ^678b1

疏「二人間有」下，疏文有二：初釋象藏、後釋餘九。
前中有二：先就事釋可知、後「若就菩提心」下二約法。
似如來藏，即是形相。
似如來藏本覺真心性德圓備，稱理發心，故似也。
二因善惡相攻而生，即同因龍鬪生故。
《六波羅蜜經》云「善惡互相熏，猶如二象鬪，
弱者去無迴，妄盡無來去。」
《起信》云「真如熏無明故，能發心厭求。」
三「若一發」下，出現四霔法雨，是成就。
五「心所及」下，清淨。
六「得法喜樂」，即安隱。
七「離惑業苦」，即方便。
八「展轉興慈」，即境界。
九「志願純淨」即，威德，亦業用，通前七。
疏「餘之九」下，二釋餘九。
言「次五如次五分法身」者，戒定可知。
三王及四兵皆騰空者，慧證空故。
四心念於佛，脫五欲故。
五集聽法，是知見故。
餘可思之。 ^678b27

疏「第二婆施羅船師至寄不壞迴向」者，
得不壞信十種善根而迴向故，名為不壞。
疏「佛道為高」下，新譯此有十事五對，今經但有四對，闕第四安危。
疏但略示其相而未言等者，等於餘義。
具說觀相乃有多意：一不壞相，則五是可依，五不可依。
二不壞性，則不見高卑，無夷險等，一無高卑。
是故經云「不見一法是佛法者，不見一法非佛法者。」
故《金剛》云「是法平等，無有高下。」
二住正道者，則不分別是邪是正。
三不見業惑以為所斷，不見智慧以為能斷，非有煩惱非離煩惱。
四不見生死為雜亂，不見涅槃為寂靜，生死涅槃二際無差故無安危。
五無大小三乘及一乘，非乘我所說故，
三性及相雙俱不壞，則雖無高下不壞高卑，
無高無卑為真高等，一一契中。
上三即三觀意。四者以無所得而為方便，
一時具觀一具一切，方真觀矣。
疏「若佛法海」者，準下推勝乃有多海，略舉其二，餘例可知。
疏「色無色等依識心定劫數淺深」者，沈空滯寂即漩澓義。
無色初二萬，後後二二增。
非想八萬劫為深，二萬即為淺。
色無晝夜殊，劫數等身量。
則初禪最淺，上上漸深。
未有無相皆識心定，故為心識相也。
疏「有方便為堅」等，七地已說。
疏「又謂修行有住無住」者，上約外境世之八風；
此約正修，無住為順出離，有住為逆。
又有住則順生死流，無住反此。
疏「若開第三第五各三」者，三中三者，一漩澓淺深、
二波濤遠近、三水色好惡。
五中三者，一知其船鐵木堅脆機關澁滑、
二水之大小、三風之逆順。
此二各三為六，并其餘三為九。
「如是已」下，總結為十，可行則行、可止則止，
雖是總結，義當一故。 ^678c13

疏「第三無上勝長者寄等一切佛迴向」
者，謂等同三世一切如來能迴向道，所迴向善故。
「以得勝通」下，釋名。
此約得法釋等，於下約寄位釋。
疏「由等諸佛不見美惡」者，彼經云「如是修學迴向道時，
見一切色乃至觸法，若美若惡，不生愛憎，
心得自在無諸過失，廣大清淨歡喜悅樂，
離諸憂惱身心柔軟，諸根清涼」是也。 ^679a16

疏「第四至一切處善友」者，謂以大願力令其善根所成供等遍一切故。
疏「一無漏林樹」等者，多是《淨名．佛道品》，
偈云「總持之園苑，無漏法林樹，覺意淨妙華，解脫智慧果。
八解之浴池，定水湛然滿，布以七淨華，
浴此無垢人」等。疏「此云水天」者，總持教中有此天也。
疏「初地證發心」者，疏中隨難但釋二句，今當略釋。
二地，三聚圓滿故。
三地，修八禪故。四地，無行無生，行慧光故。
五地如疏。六地，般若現前，遍照普得故。
七地，有中殊勝行，修習一切菩提分故，名普莊嚴。
八地，得無生忍，於三世間皆悉自在。
得忍如空，念念入法流故。
九地，以無所得而為方便，力度偏增，具足辯才演一切法，為莊嚴故。
十地，十障已摧、十度已滿，三祇已圓故。
疏「智論第八一切三昧皆入中」者，論有喻云
「譬如大海」，謂若百川歸大海故。
又云「有人言：王三昧者，在第四禪故。
有人云：佛三昧，誰能知相？
一切佛法一相無相、無量無數不可知，唯佛能知。
佛神足持戒尚不可知，況復一切三昧？」
釋曰：此但歎勝耳。 ^679a24

疏「第五無盡功德藏」，由迴向力能成無盡功德藏故。 ^679b15

疏「第六入一切平等善根迴向善友」者，
事理無違，皆入等理故。
疏「楞伽云：無有涅槃佛」等者，即是經初大慧讚於如來具知三性以成三身。
初有四偈，明了遍計、依他，謂世間離生滅等，
〈十忍品〉已引。今此即歎具於圓成。
云「一切無涅槃，無有涅槃佛，無有佛涅槃，遠離覺所覺。
若有若無有，是二悉俱離，牟尼寂靜觀，是則遠離生。
是名為不取，今世後世淨。」
有二偈半，大雲解云：「初一偈令了一如，
謂此約無願觀以顯圓成，無涅槃佛故無願矣。
初句謂色心等一切法中無得涅槃，以一切法本性如故。
若得涅槃，是斷常見，滅法是斷、證得是常。
次二句，既無涅槃，云何有佛？
故下經云『見斷煩惱而得成佛』。
此則名為壞佛法者，煩惱與佛性寂滅故。
三四句中，所覺如故無有涅槃，能覺如故無有得佛，離覺所覺混同一如。」
釋曰：然上所解，理則盡矣，而消文未妙。
今謂初句遣所證涅槃，次句遣能證之佛，
第三句無能所契合，第四句總結所由。
由離能所故皆無矣，無即空義，同一如矣。
次若有下兩句，明不生二見，正顯圓成遠離見過。
前偈破執，此顯不著。
初句人法是有、無我是無，二障是有、無相是無，
涅槃及佛此則是有、離覺所覺此則是無，
皆成見過，義須離之，故云是二悉俱離。
後一偈明牟尼正觀，此歎世尊寂靜功德。
了一切法本來寂靜，無有一法而是生者。
生見既亡，不生豈有？
無生無滅，故無可取亦無可捨。
非染非淨，故二世淨。
今初但引二句，足證不般涅槃耳。
疏「佛種從緣起佛緣理生」者，上句是《法華經》，下句是生公釋。
古有二釋，並如前引。
今引生公，正順經中佛種無盡之言。
其即是常身法身，亦《涅槃》文。
《涅槃》二十三云「又善男子！
斷煩惱者不名涅槃，不生煩惱乃名涅槃。
諸佛如來煩惱不起，是名涅槃。
所有智慧於法無礙，是為如來。
非是凡夫聲聞緣覺菩薩，是名佛性。
如來身心智慧遍滿無量無邊阿僧祇土，
無所障礙，是名虛空。
如如常住無有變易，名曰實相。
以是義故，如來實不畢竟涅槃。」
釋曰：此皆明無永滅之涅槃與是常住真實涅槃矣。 ^679b16

疏「第七等隨順一切眾生善根」者，謂以善根等心順益諸眾生故。
疏文有四：一略釋名、二「在補怛」下略釋處、
三「又觀自在」下廣釋友名、四「文中」下釋文。
今初，三業歸向如下別中六通赴緣者，
謂天眼遙觀、天耳遙聞、他心遙知、神足速赴、
宿命知其可度、漏盡令其解脫。
攝謂攝受，利謂利樂，並如下經。
「由此」下，釋寄位名。
疏「又觀自在」下，三廣釋，中三：初雙標二名、
二「梵云」下雙釋二名、三隨字別釋。
二中有五：一以梵言輕重分成二名。
二「而法華」下成觀音義，即彼經最初答無盡意。
佛告無盡意菩薩：「若有無量百千萬億眾生受諸苦惱，
聞是觀世音菩薩，一心稱名，觀世音菩薩即時觀其音聲，皆得解脫。」
釋曰：上即總意亦兼心語。
三「若具三業」下，成自在義，亦彼經文初標故。
彼經下，出三業相。
「初一語業，稱名除七災」者，經云「若有持是觀世音菩薩名者，
設入大火，火不能燒。
由是菩薩威神力故〔其一〕。
若為大水所漂，稱其名號，即得淺處〔其二〕。
若有百千萬億眾生，為求金銀瑠璃硨磲碼碯珊瑚琥珀真珠等寶入於大海，
假使黑風吹其船舫漂墮羅剎鬼國，其中若有乃至一人稱觀世音菩薩名者，
是諸人等皆得解脫羅剎之難。
以是因緣名觀世音〔其三〕。
若復有人臨當被害，稱觀世音菩薩名者，
彼所執刀杖尋段段壞〔其四〕。」
下取意引，上一火不能燒、二水不能漂、
三惡風不吹、四刀杖段壞、五惡鬼莫視、
六枷鎖離身、七怨賊解脫。
「二身業，禮拜滿二願」者，謂設欲求男，便生福德智慧之男；
設欲求女，便生端正有相之女。
「三意業，存念淨三毒」者，若有眾生多於婬欲，
常念恭敬觀世音菩薩，便得離欲。
若多嗔恚、多癡，准例上貪。
斯即三業歸向也。
彼經略舉，若準下經及彼偈文，危苦眾生多應時權救，斯為自在。
四「而今多」下，結成觀音也。
「今取」下，結成自在。
上通相釋。疏「然觀即」下，第三隨字別釋。
言「觀即能觀」者，顯屬菩薩。
「通一切觀」者，即智者意。
然彼繁博，今取意釋。
謂三業歸依，觀通心眼，了見諸相而無所著，
徹見體性空無障礙，一切種智圓頓觀察。
故經云「真觀清淨觀，廣大智慧觀，悲觀及慈觀，常願常瞻仰。
無垢清淨光，慧日破諸暗，能伏災風火，普明照世間。」
皆是觀義。言「世是所觀，通一切世」者，世略有三，謂三世間。
若山若水懸崖邃谷畏難之處，器世間也。
無量眾生，即眾生世間。
亦觀佛會所有眾生，常在一切諸如來所，即是觀察智正覺世間。
從「若云自在」下，案文就義，自在則寬直。
就名言自在，却局闕所觀故。
然有能觀必有所觀，不爾於何而得自在？
能所無二、不壞能所，一觀一切觀、無觀無不觀，為真觀矣。
疏「又令歸向本所事」者，本事即阿彌陀故。
念誦者令先稱本師之名，頂上化佛即是彌陀故。
疏「又門即普門，普門示現曲濟無遺故」
者，以普門字釋經行門，普門之名即《法華經》觀音品目。
「曲濟無遺」，是生公釋，具云「曲濟無遺謂之普，從悟通神謂之門。」
天台智者說有十普：一慈悲普、二弘誓普、
三修行普、四離惑普、五入法門普、六神通普、
七方便普、八說法普、九成就眾生普、十供養諸佛普，此十一一稱實普周。
今經下文業用之中略列十一門，即十一普也。
疏「然大聖久成正覺」者，即《千手千眼陀羅尼經》。
依《無量壽經》，繼無量壽當得作佛，號普光功德山王佛，亦迹門爾。
疏「方法華經三十五應」者，即無盡意問云：「觀世音菩薩云何遊此娑婆世界？
云何而為眾生說法？
方便之力其事云何？」
佛告無盡意：「若有國土眾生，應以佛身得度者，
即現佛身而為說法；二辟支佛、三聲聞身、
四梵王、五帝釋、六自在天王、七大自在天王、
八天大將軍、九毘沙門、十小王、十一長者、
十二居士、十三宰官、十四婆羅門、十五比丘、
十六比丘尼、十七優婆塞、十八優婆夷、
十九長者婦女、二十居士婦女、二十一宰官婦女、
二十二婆羅門婦女、二十三童男、二十四童女、
二十五天、二十六龍、二十七夜叉、二十八乾闥婆、
二十九阿修羅、三十迦樓羅、三十一緊那羅、
三十二摩睺羅迦、三十三人、三十四非人、
三十五執金剛神」，皆如初句次第義加。
以長者居士宰官婆羅門共一，即現婦女身而為說法，故人謂之三十二應。
理實四類，各各不同，故妙音中云：「或現長者居士婦女身、
或現宰官婦女身、或現婆羅門婦女身。」
明知四類有四婦女。
況妙音中有轉輪王及菩薩身，又加地獄餓鬼畜生及諸難處皆能救濟，
豈無彼身？則三十五亦未為盡。
若開四婦女各成二人，以妻女別故，則此已有三十九矣。
明知觀音諸大菩薩，各能萬類之化，皆略舉耳。
疏「但是此中或現色身及說法耳」者，以三十五應皆云
「即現其身而為說法」，具如初一，明知通是此二義耳。
疏「皆五怖畏中事」者，準《十地論》，五畏攝諸畏故。
若是新經，下文有頌，一一具頌此十八怖。
《法華》觀音偈中亦不離此怖，恐繁不引。
今略明五攝。然五多約果，略由二因：一邪智妄取我見愛著故，
即不活惡，名死畏之因。
二善根微少，即大眾威德及惡道畏因。
今此十八有通因者，然險道有二：若世險道，
即不活及死畏攝；若惡道因為險，即是邪智。
熱惱有三；一失財熱惱，不活畏攝。
二處眾熱惱，即大眾，惡名畏攝。
三毒熱惱，即是畏因。
迷惑有二：若迷惑方隅等，即眾熱惱，不活畏攝。
若心迷惑，大眾畏因繫縛，亦是不活畏攝。
殺害，死攝。黑暗遷移，乃有二意：現暗遷移，皆不活攝。
惡趣黑暗三塗遷移，即惡道畏攝。
愛別離怖，正唯死畏，兼及不活。
怨憎會怖，正唯惡道，亦兼不活。
逼迫身怖，死及不活。
逼迫心怖，大眾威德及惡名攝。
其憂悲怖，死及不活二畏之相，亦通餘三。
疏「即能離因」者，謂三業歸依我之三業，
能令解脫令住正念，即無我我所及邪智故。 ^679c29

「第八正趣菩薩寄真如相善友」者，謂善根合如，成迴向故。 ^681a24

「第九無縛無著」者，謂不為相縛、不為見著，
作用自在，故名解脫。 ^681a26

「第十入法界無量」者等，以法界善根迴向法界故。
大方廣佛華嚴經隨疏演義鈔卷第八十七
 ^681a27
