
jing:: 佛說八正道經
translator:: 後漢安息國三藏安世高譯
聞如是：
一時，佛在舍衛國祇樹給孤獨園。
佛告諸弟子：「聽我說邪道亦說正道。
何等為邪道？不諦見、不諦念、不諦語、不諦治、
不諦求、不諦行、不諦意、不諦定。
是為道八邪行。 ^504c29

「何等為道八正行？
一者諦見。諦見為何等？
信布施、信禮、信祠、信善惡行自然福、信父母、
信天下道人、信求道、信諦行、信諦受。
今世後世，自黠得證自成。
便相告說是為諦見。 ^505a4

「第二諦念為何等？
所意棄欲、棄家、不瞋恚怒、不相侵，是為諦念。 ^505a8

「第三諦語為何等？
不兩舌、不傳語、不惡罵、不妄語，是為諦語。 ^505a10

「第四諦行為何等？
不殺盜婬，是為諦行。 ^505a12

「第五諦受為何等？
是聞有道弟子法求，不可非法，飯食、床臥、
病瘦正法求，不可非法，是為諦受。 ^505a13

「第六諦治為何等？
生死意共合行，所精進行，出力因緣行，
乃精進不厭意持，是為諦治。 ^505a16

「第七諦意為何等？
生死行合意念、向意念，不妄不共意求，是名為諦意。 ^505a18

「第八諦定為何等？
生死意合，念止、相止、護已止、聚止。
不可為、不作所有罪，不墮中庭。
是名為諦定。 ^505a20

「比丘！所有道弟子，當受是八種行諦道，如說行可得道八行覺。
諦見者信布施，後世得具福，信禮者見沙門道人作禮福，
信祠者懸繒燒香散花然燈，信所行十善是為自然得福，
信父母者信孝順，信天下道人者喜受經，信求道者為行道。
信諦行者斷惡意，信諦受者不犯戒。
今世後世，自黠為得黠，能教人得證，自成者能成人。
能成他人，便相告說，是名為諦見知。
如是便自脫亦脫他人。 ^505a23

「第二諦念所意起者為失意，欲棄家者為念道，
不瞋恚怒者為忍辱，不相侵者當正意。 ^505b3

「第三諦語者，不惡罵不犯口四過，但說至誠道品諦要。 ^505b5

「第四諦行者，不殺盜婬而行誠信。 ^505b7

「第五諦不墮貪者，但求一衣一食為賤醫。 ^505b8

「第六諦治者為向三十七品經。 ^505b9

「第七諦意者日增三十七品經，不離意。 ^505b10

「第八諦止者不忘因緣，止者常還意護，
已止者一切無所犯，聚止者得福道。」 ^505b11

佛說如是。皆歡喜受。
佛說八正道經
 ^505b12
