
fen:: 
other:: 五分律卷第六〔彌沙塞〕
translator:: 宋罽賓三藏佛陀什共竺道生等譯

##  5 墮法

### 1
初分之五墮初〔九十一墮法〕
佛在舍衛城。爾時有法師比丘，名沙蘭，
聰明才辯，一切四眾、外道、沙門、婆羅門無能及者；
遂乃以非為是、以是為非，知言非知、非知言知，
恒以辯巧，勝人之口。
諸比丘見，莫不歎伏，問言：「汝與人論議，以非為是。
意為謂是，為知非耶？」
答：「我實知非，恥墮負處，故妄語耳！」
諸長老比丘種種呵責：「佛常讚歎不妄語，亦教人不妄語。
汝今云何為勝負故，作此妄語？」
以是白佛。佛以是事集比丘僧，問沙蘭：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^37b15

「『若比丘，妄語，波逸提。』」 ^37b25

爾時諸比丘見比丘尼，言是比丘；見比丘，
言是比丘尼；或見男，言女；或見女，言男；
或見外道，言是釋子；或見釋子，言是外道。
如是種種見異、言異，便生慚愧：「我等將無犯波逸提耶？」
以是白佛。佛以是事集比丘僧，告諸比丘：
「若比丘從心想說，犯波逸提者，無有是處。
從今是戒應如是說： ^37b26

「『若比丘，故妄語，波逸提。』」 ^37c3

故妄語者：如妄語得過人法中說。 ^37c4

比丘尼亦如是。式叉摩那、沙彌、沙彌尼，突吉羅。 ^37c5

佛在舍衛城。爾時諸比丘與和尚、阿闍梨，
同和尚、阿闍梨共勤學問，初夜、後夜，未曾睡眠。 ^37c7

六群比丘作是念：「今諸比丘展轉相教，
晝夜不廢，如是不久當勝我等，當見我過，當求我失。
我等當共毀呰，惱使廢業。」
便往語言：「汝是下賤種姓，工師小人！
汝曾作諸大惡，無仁善行！」
諸比丘聞，便生憂惱，廢退學業。
六群比丘語餘人言：「我已壞彼讀誦、坐禪行道。」
諸長老比丘種種呵責：「汝云何毀壞諸比丘，令廢學業？」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：「往昔有城名得叉尸羅。
時彼城中彼婆羅門，有一特牛行疾多力；
復有居士亦有一牛，與彼無異。
二人便共捔二牛力，要不如者，賭金錢五十。
彼婆羅門牛即便得勝，於是居士恥失金錢，
更得一牛倍勝前者，重斷倍賭。
彼婆羅門即語牛言：『彼居士更得一牛，
其力非凡，欲倍賭之。
汝能為不？』答言：『我能！』
即集一處，捔二牛力。 ^37c9

「時婆羅門恐牛不如，便毀呰催督：『曲角！
痛挽，薄領痛與！汝今行步何以不正？』
牛聞此語，便大失力，不如彼牛。
彼婆羅門倍輸物已，而問牛言：『汝向云能，今何故不如？』
答言：『我實堪能，聞毀呰故，力便都盡。
可更斷賭，復使倍上，要牽百車上于峻坂；
當捔力時，美言見誘，可言：「觠角！
汝行步周正，形體姝好，閑挽百車上于峻坂。」
於是更賭，果便得勝。』」 ^37c25

佛因是事，即說偈言：
　　「當說可意言，勿為不可語；
　　畜生聞尚悅，引重拔峻坂，
　　由是無有敵，獲倍生歡喜。
　　何況於人倫，毀譽無增損？ ^38a4

「諸比丘！彼畜生聞毀呰語，猶尚失力，況於人乎！
今為諸比丘結戒，從今是戒應如是說： ^38a9

「『若比丘，毀呰比丘，波逸提。』」
毀呰者：言下賤工師種。 ^38a11

如是等，雖說實而欲毀之。
若彼聞解，語語波逸提；若不聞、不解，突吉羅。 ^38a12

若言：「汝是下賤。」而彼言非；猶證為是，語語波逸提。 ^38a14

若比丘毀呰比丘尼、式叉摩那、沙彌、沙彌尼，突吉羅。 ^38a15

比丘尼毀呰比丘、比丘尼，波逸提；毀呰式叉摩那、
沙彌、沙彌尼，突吉羅。 ^38a16

式叉摩那、沙彌、沙彌尼毀呰五眾，突吉羅。 ^38a17

不犯者：欲利益語、教誡語、同意語。 ^38a18

佛在舍衛城。爾時諸比丘精勤學問，如毀呰中說。
六群比丘復恐勝己，便鬪亂之。
至此比丘間，語言：「汝與我知厚，而彼說汝是下賤種姓，
工師小人，曾作大惡，無仁善行。
我聞其語，與說我無異。」
至彼比丘間，亦復如是。
彼此聞之，心皆散亂，廢退學業，更相忿恚，不復共語。 ^38a20

有一比丘問諸比丘：「汝等何故，不共我語？」
比丘答言：「有人云，汝道說我惡！」
彼言：「誰道？」答言：「六群比丘。」
彼言：「六群比丘亦云，汝等道說我惡。」
諸長老比丘聞，種種呵責六群比丘：「汝等云何兩舌鬪亂！」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責：「汝愚癡人！
如何同在一法，而兩舌鬪亂？」
告諸比丘：「過去世時，有師子名曰善牙，
有虎名曰善抓，共作親厚。
有一野狐常隨覓食，師子及虎不與共語。
野狐後時，作是念：『今此二獸甚相愛重，
我當鬪亂，使各求食，所殘必多，我當得之。』
便至虎邊，而說偈言：
　　「『善抓汝雄猛，生處色力妙，
　　善牙說汝惡，我聞心不喜。』 ^38a26

「復至師子邊，亦說偈言：
　　「『善牙汝雄猛，生處色力妙，
　　善抓說汝惡，我聞心不喜。』 ^38b12

「二獸聞偈各不相喜，善牙聰明，尋作是念：
『善抓不與我語，必是野狐鬪亂所致。』
後得一犢與虎，虎不肯食。
於是善牙即以偈問：
　　「『輟我持相與，何故而不食？
　　親厚謂無過，反更不相喜，
　　將無信狐言，以間吾子意；
　　若遂懷恨情，終當成怨結。
　　推此非有他，必是野狐讒，
　　下賤離吾好，今當殺去之！』」 ^38b15

告諸比丘：「畜生尚以鬪亂為非，況於人乎！
今為諸比丘結戒，從今是戒應如是說： ^38b24

「『若比丘，兩舌鬪亂比丘，波逸提。』」 ^38b25

餘如毀呰中說。 ^38b26

佛在舍衛城。爾時跋難陀常出入一居士家為其說法，
斷理官事，救諸病苦。
其家後時衰喪殆盡，餘唯婦姑二人而已。
時跋難陀以親厚意為姑說法，婦來則止；
為婦說法，姑來亦爾。
各生疑意，謂其必欲作不淨行；遂相道說，聞乎遠近。
諸不信樂佛法者，便譏呵言：「沙門釋子行於非法，過於世間蕩逸之人！
無沙門行，破沙門法！」
諸長老比丘聞，種種呵責，以是白佛。
佛以是事集比丘僧，問跋難陀：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^38b28

「『若比丘為女人說法，波逸提。』」 ^38c9

爾時有大威德比丘，至時著衣持鉢入城乞食；
次到一家，婦人出，為敷座設美飲食，食訖以小床於前坐，
白言：「大德！為我說法。」
比丘觀之，知此婦人須臾之間刀風當發，
死墮地獄；若為說法，便於座上遠塵離垢。
雖見知此，而作是念：「佛制不聽為女人說法，乃至沒命不應有犯。」
便答言：「姊妹且安，不得有說。」
語已而去。去未久，婦人果風發而死。
比丘愍之，還至僧房向餘人說。
諸比丘將至佛所，以是白佛。
佛以是事集比丘僧，問彼比丘：「汝實爾不？」
答言：「實爾。世尊！」佛又問比丘：「汝若為說法，幾語得解。」
答言：「五、六語。」於是佛讚少欲知足、讚戒、
讚持戒已，告諸比丘：「從今聽諸比丘，為女人說法至五六語。
從今是戒應如是說： ^38c10

「『若比丘，為女人說法，過五六語，波逸提。』」 ^38c24

爾時諸比丘入他家，婦人請說法，比丘為說五六語已，默然而住。
諸婦人言：「我等未解，願更說之。」
諸比丘言：「姊妹！佛不聽我等為女說法過五六語。」
諸婦人言：「可為餘比丘說，我因得解。」
諸比丘言：「佛未聽我等因比丘，為女人說法。」
以是白佛，佛以是事集比丘僧，告諸比丘：
「從今聽因比丘，為女人說法。」 ^38c25

爾時有一比丘入大臣家，無比丘伴，諸婦人請說法，
答言：「佛不聽我為女人說法過五六語。」
諸婦人便呼小兒在前立，白言：「大德！
可為此兒說法，我因得解。」
答言：「佛未聽我因小兒，為女人說法。」
以是白佛，佛以是事集比丘僧，告諸比丘：
「從今聽因有知男子，為女人說法。」 ^39a3

時諸比丘作是念：「佛雖聽我因有知男子，
為女人說法，而有知男子雖知難遇。」
復不為說。以是白佛，佛以是事集比丘僧，
告諸比丘：「從今聽因別知善惡語男子，為女人說法。
從今是戒應如是說： ^39a9

「『若比丘，為女人說法，過五六語，除有別知善惡語男子，波逸提。』」 ^39a13

爾時有優婆塞取不奉法家女為婦，語諸比丘：「大德！
為我婦說法，令信樂三寶；為受三歸五戒、
八分戒；為說十善、十不善道。」
諸比丘悉不為說。
以是白佛。佛以是事集比丘僧，告諸比丘：
「從今聽與女人受三歸五戒、八分戒，說十善、十不善道。」 ^39a14

比丘尼亦如是。式叉摩那、沙彌沙彌尼，突吉羅。 ^39a20

五語者：色無常，受想行識無常。 ^39a21

六語者：眼無我，耳鼻舌身心無我。
若比丘為女人說五六語竟，語言：「姊妹！
法正齊此。」從坐起去。
更有因緣，還復來坐，為說不犯。 ^39a22

若說五六語竟，更有女人來，為後女人說。
如是相因，為無量女人說，皆不犯。
若自誦經，女人來聽；若女人問義，要使得解，
過五六語，皆不犯。 ^39a24

佛在舍衛城。爾時六群比丘有勢力，餘善比丘無勢力；
六群比丘恒遮其五種羯磨，呵責羯磨、
驅出羯磨、依止羯磨、舉罪羯磨、下意羯磨；
若比丘被五種羯磨，僧欲解亦遮不聽。
後六群比丘無勢力，諸善比丘有勢力；
眾僧應有羯磨事，六群比丘作衣時至，
諸比丘言：「今當呼六群比丘共行僧事。
若不捨衣來，自當囑授，我等便得如法行事。」
即便集僧，遣人語六群比丘：「汝等可來，僧今集會。」
六群比丘言：「我等有事，今遣囑授。」
即囑授一比丘來詣大眾，僧應與作五種羯磨者，
與作五種羯磨；應與解五種羯磨者，與解五種羯磨。
羯磨已，所囑授比丘還到六群比丘所。
六群問言：「僧作何事？」
答言：「我等所欲羯磨，僧都不作；所不欲者，僧反作之。」
六群比丘便往彼羯磨比丘所，語言：「汝等莫愁，我當與汝作力。
我向不知為汝作羯磨，故囑授耳！
若知者，當廢事往。
何緣使彼成此羯磨？」
復往解羯磨比丘所語言：「我不與汝解羯磨，不受汝懺悔！」
諸長老比丘聞，呵責六群比丘：「云何僧如法斷事竟，還發起？」
將至佛所，以是白佛。
佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^39a29

「『若比丘，僧斷事竟，還發起，波逸提。』」 ^39b23

時諸比丘不知僧斷事竟，還發起；後知，
生慚愧心，或有出罪悔過者。
諸長老比丘以是白佛。
佛以是事集比丘僧，告諸比丘：「若不知僧斷事竟，
還發起，犯波逸提者，無有是處。
從今是戒應如是說： ^39b24

「『若比丘，知僧斷事竟，還發起，波逸提。』」 ^39b28

復有不如法斷事諸比丘，作是念：「佛若聽我等不如法斷事，
還發起者善。」以是白佛。
佛以是事集比丘僧，告諸比丘：「今聽僧不如法斷事，還發起。
從今是戒應如是說： ^39b29

「『若比丘，知僧如法斷事竟，還發起，波逸提。』」 ^39c4

若僧如法斷事而發起者，波逸提；若僧不羯磨斷事，
而發起者，突吉羅；若發起私事，突吉羅。 ^39c5

比丘尼亦如是。式叉摩那、沙彌、沙彌尼，突吉羅。 ^39c7

佛在舍衛城，與五百比丘僧至阿荼脾邑。
時彼居士作是念：「佛久乃來此，尋當復去。
我等應親近諸比丘學誦經偈，問所不解。
世尊去後，得有所怙。」
即到諸比丘所，作是語：「大德！
教我誦讀經偈。」諸比丘言：「佛未聽我等教白衣誦經。」
以是白佛，佛言：「聽教白衣誦經。」 ^39c9

時諸比丘種種國出家，誦讀經偈音句不正，
諸居士便譏呵言：「云何比丘晝夜親承，
而不知男、女、黃門、二根人語及多少語法？」
諸比丘聞，各各羞恥，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛即遙責諸居士：「汝愚癡人！
如何譏呵異國誦經，音句不正？」
告諸比丘：「今為諸比丘結戒，從今是戒應如是說： ^39c14

「『若比丘，教未受具戒人誦經，波逸提。』」
後復有諸居士求受誦經，諸比丘言：「汝之等輩，
嫌我音句，不從我受！
汝今復來，徒自勞苦！」
答言：「大德！我不毀佛法，不求餘福田。
豈可以彼人有過，而不教我耶？」 ^39c22

復有諸沙彌亦欲受經，諸比丘言：「須受具戒，當教授汝。」
諸沙彌言：「我等出家應誦經偈，如何受具戒，乃當教授？」
諸比丘以是白佛。
佛以是事集比丘僧，告諸比丘：「今聽教未受具戒人誦經，不得竝誦。
從今是戒應如是說： ^39c26

「『若比丘，教未受具足人經，竝誦者，波逸提。』 ^40a2

「並誦者：俱時誦；或授聲未絕，彼已誦；或彼誦未竟此復授，句句皆波逸提。 ^40a3

「先應教言：『待我語竟，然後誦。』」 ^40a4

比丘尼亦如是。式叉摩那、沙彌、沙彌尼，突吉羅。 ^40a5

佛在阿荼脾邑。彼諸居士以佛當去，皆來至比丘所，
共諸比丘同屋坐禪、或共經行，初夜後夜都不睡臥。 ^40a7

時諸比丘五日則一竟夜說法，疲極而臥。
有一比丘不專繫念，便大睡眠，蹋衣離身，形起露現。
居士見之以衣還覆，如是至三，便瞋呵言：
「此等常聞種種呵欲，而今發露形起。
如是若不樂道，何不還俗？」
彼比丘聞，生羞恥心；諸長老比丘聞，亦大慚愧，以是白佛。
佛以是事集比丘僧，問彼比丘：「汝實爾不？」
答言：「實爾。世尊！」佛種種呵責彼比丘：「我常讚歎不亂心眠，無有五惡。
汝今何故而不繫念？
若比丘於經行、坐禪、坐立、臥處，作非威儀，
人見不喜，不生信心，已信者退，則非為世而作大明。」
告諸比丘：「今為諸比丘結戒，從今是戒應如是說： ^40a9

「若比丘，與未受具戒人共宿，波逸提。」 ^40a21

後諸居士，復欲就諸比丘坐禪行道，諸比丘驅出不聽。
諸居士言：「大德！莫見驅遣，我等不求餘福田，唯歸大德。
豈可以一人有過，都見棄忽！」
諸居士中有勢力者便突入房，諸比丘不能制止，
便出露宿，為蚊虻、風雨、塵土所困。 ^40a22

時佛從阿荼脾邑到拘舍彌國瞿師羅園。
羅睺羅別到婆耆羅僧坊，掃灑一房敷臥具，取水竟閉戶至佛所。
去後，分臥具比丘更與餘人，彼比丘即入房住。
羅睺羅初夜聽法已，還所得房。
彼比丘聞，問言：「是誰！」
答言：「是羅睺羅！」彼比丘言：「汝何以來？」
答言：「此是我房。」彼比丘言：「分臥具比丘以此與我。」
羅睺羅言：「我先掃除，敷置臥具，暫至佛所，聽受法教。
如何便欲不復還我？」
彼比丘言：「汝雖料理，我是上座應得此住。」
羅睺羅言：「得共我住不？」
彼言：「不得！」求入坐立及住簷前，皆亦不得。
於是羅睺羅作是念：「我至餘房，亦當如是，唯有廁上乃得安耳！」
便往廁中。爾時廁中有一黑蛇，佛天眼見，
念言：「我若不往，羅睺羅須臾之間為蛇所殺。」
便往廁前彈指#CB00084;咳，羅睺羅亦作聲應。
佛問言：「汝是誰？」答言：「是羅睺羅！」
又問：「何以在此？」具以事答。
於是世尊將羅睺羅還所住房，於夜過已集比丘僧，
問彼比丘：「汝實不容羅睺羅不？」
答言：「實爾。世尊！」佛種種呵責：「汝愚癡人！
云何野狐驅逐師子？」
時諸比丘因此，復以上諸居士入房露宿白佛。
佛種種讚少欲知足、讚戒、讚持戒已，告比丘：「今聽諸比丘共未受具戒人二宿。
從今是戒應如是說： ^40a27

「若比丘，與未受具戒人宿，過二夜，波逸提。」 ^40b21

共宿者：共一房宿。 ^40b22

若上有覆，有四壁；或上有覆，無一壁、二壁，
皆波逸提；無三壁，不犯。 ^40b23

若有四壁，上已覆半、若未半、若過半，皆波逸提；
若少多覆，不犯。 ^40b24

於此諸處，若過二宿，至後夜時，以脇著床及轉側，皆波逸提。 ^40b25

不犯者：同覆各有隔；若病不能起居；若有諸難；
若常坐不臥；若彼臥，比丘坐；彼坐，比丘臥。 ^40b27

比丘尼亦如是。 ^40b29

佛在毘舍離。時世飢饉乞求難得，告諸比丘：「各隨知識安居。」
有諸比丘在婆求末河邊安居者，種種因緣，
如自稱得過人法中說，乃至佛問：「汝等更相讚歎，
為實、為虛？」答言：「有實、有虛。」
佛言：「虛者，得波羅夷。」
種種呵責實有比丘言：「汝等云何向未受具戒人自說得過人法？」
呵已，告諸比丘：「今為諸比丘結戒，從今是戒應如是說： ^40b30

「若比丘，向未受具戒人自說得過人法，
言：『我如是知，如是見。』
實者，波逸提。」 ^40c7

過人法如上說。若向未受具戒人，自說得過人法，語語波逸提。 ^40c8

若受大戒人不問，而向說，語語突吉羅。 ^40c10

比丘尼亦如是。式叉摩那、沙彌、沙彌尼，突吉羅。 ^40c11

不犯者：泥洹時說；受具戒人問，而後說。 ^40c12

佛在舍衛城。爾時諸比丘犯僧伽婆尸沙罪，
或故出不淨、或與女人身相觸、或向女人麁惡語、
或向女人自歎供養身；有從僧乞別住，
僧與別住者，或行摩那埵、或行本日、或有出罪者。
時六群比丘於僧中皆調弄之，諸比丘倍增羞恥。 ^40c14

復有一比丘犯故出不淨，僧與別住。
時彼比丘檀越請僧中食，別為彼比丘敷好坐具，
六群比丘先往請家，在好坐具上坐，居士言：「莫坐是處！
我供養比丘，當於上坐。」
六群比丘言：「彼比丘不應坐此！」
居士言：「應與不應，我自知之！」
六群比丘言：「先應坐此，而今乃應在最下坐。」
居士復問：「何故如是？」
答言：「彼比丘有罪。」
居士復問：「為犯何罪？」
答言：「犯故出不淨。」
居士便譏呵言：「此等沙門常說除欲想、
滅欲熱、斷欲覺；而今如此，為道作穢。
無沙門行，破沙門法！」
諸長老比丘聞，種種呵責六群比丘：「汝等云何向未受具戒人，
說他麁罪？」以是白佛。
佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^40c19

「若比丘，向未受具戒人說他麁罪，波逸提。」 ^41a4

有諸比丘，不知是麁罪，向未受具戒人說，
後知生疑：「我將無犯波逸提？」
以是白佛。佛以是事集比丘僧，告諸比丘：
「若比丘不知他是麁罪，向未受具戒人說，
犯波逸提者，無有是處。
從今是戒應如是說： ^41a5

「若比丘，知他麁罪，向未受具戒人說，波逸提。」 ^41a10

爾時世尊勅僧，羯磨差舍利弗，往調達眾中唱言：
「若有受調達五法者，彼為不見佛法僧。」
諸比丘作是念：「若向未受具戒人說他麁罪，為要須羯磨？
為不必耶？」以是白佛。
佛以是事集比丘僧，告諸比丘：「若僧不羯磨，不得向未受具戒人說他麁罪。
從今是戒應如是說： ^41a11

「若比丘，知他比丘麁罪，向未受具戒人說，
除僧羯磨，波逸提。」 ^41a17

麁罪者：若波羅夷、若僧伽婆尸沙。 ^41a18

僧所羯磨人，當隨僧所教，若教向甲說，
而向乙說；教說此罪，而說彼罪，皆波逸提。 ^41a19

比丘說比丘尼麁罪，突吉羅。
比丘尼說比丘、比丘尼麁罪，波逸提。 ^41a21

式叉摩那、沙彌、沙彌尼，說比丘、比丘尼麁罪，突吉羅。 ^41a22

若未受具戒人已聞彼比丘犯麁罪，問比丘。
比丘反問：「汝所聞云何？」
彼言：「我聞如是如是！」
然後言：「我聞亦如是！」
不犯。 ^41a23

佛在舍衛城。爾時世尊種種讚歎比尼、
讚歎誦比尼、讚歎持比尼、讚歎優波離，
說持律比丘有五功德：一、自堅護戒品；
二、能斷慚愧者疑；三、自住正法中；四、於僧中所說無畏；
五、降伏怨敵。 ^41a27

時諸比丘作是念：「佛為我等作如是說，我等云何而不勤修誦問比尼？」
即苦誦習，晝夜不懈。 ^41b2

時六群比丘作是念：「今諸比丘晝夜勤受誦問比尼，
必大聰明解諸罪相，見我等過，終為我損。
我今當共毀呰比尼、學比尼者，令其廢業不復誦習。」
便往諸比丘所問言：「汝誦習何等？」
答言：「比尼。」六群比丘言：「何用誦習雜碎戒為？
何不誦習五陰、六入等諸義經耶？
誦比尼，不過四事、十三事、二不定法。
何用多知？多知、多見，增益人疑。」
諸比丘言：「多知、多疑，我亦謂爾！」
便不復誦習。六群比丘自相謂言：「彼諸比丘不復誦習比尼，
我等泰然，快得安樂！」
諸比丘聞，問言：「汝等何所說？」
即如實答。時諸長老比丘種種呵責，以是白佛。
佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^41b4

「若比丘，作是語：『何用是雜碎戒為？
說是戒時，令人憂惱！』
作如是毀呰戒者，波逸提。」 ^41b18

戒者：波羅提木叉、半月布薩所說戒經。 ^41b20

若比丘發心作念，欲令人遠離比尼，不誦、
不讀，而毀呰戒，波逸提。 ^41b21

若比丘發心作是念：「我當毀呰，令波羅提木叉不得久住。」
而毀呰戒，偷羅遮。 ^41b23

若教人遠離佛所說諸經，而毀呰者，波逸提；
若欲令法不久住，而毀呰者，偷羅遮。 ^41b24

若比丘毀呰比丘戒，波逸提；毀呰比丘尼、
式叉摩那、沙彌、沙彌尼戒，突吉羅。 ^41b26

若比丘尼毀呰比丘、比丘尼戒，波逸提；
毀呰式叉摩那、沙彌、沙彌尼戒，突吉羅。 ^41b28

若式叉摩那、沙彌、沙彌尼，毀呰五眾戒，皆突吉羅。 ^41c1

若五眾毀呰優婆塞、優婆夷戒，皆突吉羅。 ^41c2

若恐新受戒人生疑廢、退心，教未可誦戒，不犯。 ^41c3

佛從拘薩羅國與五百比丘俱，向阿荼脾邑。
時彼比丘聞佛當來，作是念：「此諸居士不信樂佛法，
無大講堂，佛與大眾當於何住？」
即集共議，便自斫伐草木，而營理之。
時諸居士譏呵言：「我等白衣斫伐草木，出家之人何緣復爾？
此等常說慈忍，護念眾生，而今斫伐，傷害無道。
無沙門行，破沙門法！」
佛既至已，到新講堂，就座而坐，問諸比丘：「此堂誰造？」
答言：「我等所造。」又問：「草木誰所斫伐？」
答言：「亦是我等。」佛種種呵責言：「汝愚癡人，不應作此！
草木之中，人生命想。
汝作此事，使人懷惡！」
呵已，告諸比丘：「今為諸比丘結戒，從今是戒應如是說： ^41c5

「若比丘，殺生草木，波逸提。」
時諸比丘使守園人、若沙彌，斫伐草木。
諸長老比丘問言：「佛豈不制殺生草木耶？」
答言：「我等使人為之，不違佛制。」
諸長老比丘言：「自殺、使人殺，有何等異？」
以是白佛。佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「從今是戒應如是說： ^41c17

「若比丘，自殺生草木，若使人殺，波逸提。」 ^41c23

時諸比丘作新房舍，有諸居士案行所住，
語比丘言：「善哉，大德！
此房舍物皆我所施，速作成之，使我等得施用之福。」
諸比丘言：「佛不聽我自殺草木、若使人殺。
云何得成？」於是諸比丘，無房舍住，庭草沒人，
又欠齒木，不知云何，以是白佛。
佛以是事集比丘僧，告諸比丘：「有四種種子：
根種子、莖種子、節種子、實種子。
凡諸草木從四種子生，若比丘一一所須，
語淨人言：『汝知是！』
若不解，復語言：『汝看是！』
若不解，復語言：『我須是！』
若不解，復語言：『與我是！』
從今是戒應如是說： ^41c24

「若比丘，自伐鬼村，若使人言：『伐是！』
波逸提。」 ^42a6

若生草，生草想、生草疑，皆波逸提；乾草，
生草想、乾草疑，突吉羅；乾草，乾草想，不犯。 ^42a7

若以刀斧斫，斫斫波逸提。 ^42a8

比丘尼亦如是。式叉摩那、沙彌、沙彌尼，
無故殺生草木，突吉羅。 ^42a9

若為火燒、若析、若斫，知必不生，不犯〔十一事竟〕。 ^42a10

佛在舍衛城。爾時六群比丘數數犯罪：
上床、下床皆不如法，數數食，別眾食，非時入聚落不白善比丘。
諸比丘見，語言：「汝等莫數數犯此諸罪，
當自見罪，向人悔過。
勿負信施，長夜受苦！」
六群比丘言：「我犯何罪？」
諸比丘言：「汝犯如是如是罪。」
六群比丘不答犯不犯，更說餘事。
諸比丘言：「我不問汝，汝何以不答犯不犯，而說是事？」
六群比丘言：「我知汝等不問是事，我自說耳！」
諸比丘種種呵責，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^42a12

「若比丘，不隨順答，而作餘語，波逸提。」 ^42a23

時六群比丘猶犯前惡，諸比丘復如上教誨，六群比丘默然不應。
諸比丘問言：「佛制戒不聽不隨順答，汝何故默然？」
六群比丘言：「佛制不隨順答，我今不語有何等罪？」
諸比丘言：「餘語、不語，有何等異？」
種種呵責已，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責：「餘語、不語，有何等異？」
呵責已，告諸比丘：「從今是戒應如是說： ^42a24

「若比丘，故不隨問答，波逸提。」 ^42b3

若不隨問答，問問皆波逸提。 ^42b4

比丘尼亦如是。式叉摩那、沙彌、沙彌尼，突吉羅。 ^42b5

若誤取他語而答，及先相恨不共語故不答，不犯。 ^42b6

佛在王舍城。爾時慈地比丘作是語：「陀婆比丘隨欲恚癡畏！」
諸比丘聞，呵責言：「汝何以誣說僧所差人，隨欲恚癡畏？」
以是白佛。佛以是事集比丘僧，問慈地比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^42b8

「若比丘，人前誣說僧所差人，波逸提。」 ^42b13

於是慈地不復得在人前誣說，便獨處誣說陀婆比丘，隨欲恚癡畏。
諸長老比丘聞，呵責言：「佛已前制，汝何故猶誣說僧所差人！」
以是白佛。佛以是事集比丘僧，問慈地：「汝實爾不？」
答言：「實爾。世尊！」佛種種呵責：「人前、獨語，有何等異？」
呵已，告諸比丘：「從今是戒應如是說： ^42b14

「若比丘，誣說僧所差人，波逸提。」 ^42b20

若僧白羯磨、白二羯磨、白四羯磨所差人，
而誣說此人，隨欲瞋癡畏，語語皆波逸提；
若僧差而不羯磨及餘人，作此誣說，語語突吉羅。 ^42b21

比丘尼亦如是。式叉摩那、沙彌、沙彌尼，突吉羅。 ^42b24

若實隨欲恚癡畏，語言：「我當說彼聽。」
不犯。 ^42b25

佛在毘舍離。有一住處下濕，有比丘得下濕房，
出臥具露地敷曬；至時著衣持鉢入城乞食，
去後大雨，水漲漂沒；食還不見，即便急覓，
或得大床、或得小床、或得拘攝、或得被褥。
諸比丘見，問言：「汝何從得此臥具諸物？」
答以上事。諸長老比丘呵責言：「汝所作非法！
為僧作臥具人難得；既敷，又無能隨收斂者。
云何去時不舉，致使漂沒？
若當遂失，便空此一房！」
呵已，白佛。佛以是事集比丘僧，問彼比丘：「汝實爾不？」
答言：「實爾。世尊！」佛種種如上呵責已，告諸比丘：
「今為諸比丘結戒，從今是戒應如是說： ^42b27

「若比丘，露地敷僧臥具，去時不舉，波逸提。」 ^42c9

爾時六群比丘使守園人、沙彌露地敷僧臥具，
去時不教舉，為鳥啄嚙、埿雨爛破。
諸長老比丘見，語言：「汝不聞佛制不聽露地敷僧臥具，去時不舉耶？」
答言：「我使人敷，不違佛制。」
諸比丘言：「自敷、使人，有何等異？」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「從今是戒應如是說： ^42c10

「若比丘，於露地自敷僧臥具，若使人敷；
去時，不自舉、不教人舉，波逸提。」 ^42c17

有諸比丘於露地敷僧臥具，六群比丘後來於臥具上或坐、
或臥，去時不舉。前比丘謂六群比丘應舉，六群比丘謂前比丘應舉。
諸比丘不知云何，以是白佛。
佛以是事集比丘僧，告諸比丘：「前比丘應囑後比丘，後比丘應舉。
從今是戒應如是說： ^42c19

「若比丘，於露地自敷僧臥具，若使人敷；
若他敷，若坐、若臥，去時，不自舉、不教人舉、
不囑舉，波逸提。」 ^42c24

有諸比丘見僧臥具，污埿不淨，或以灰土、
或以牛屎，著上曬之，在於界內不敢遠離。
以是白佛。佛言：「若雨得收，聽離。」 ^42c26

有諸比丘曬僧臥具，不敢出界外。
以是白佛。佛言：「若審還不雨，聽出界外。」 ^42c29

復有諸比丘曬僧臥具，在邊坐禪、或熟眠寢語。
諸比丘以是白佛，佛言：「不聽曬臥具，於邊坐禪、
熟眠，犯者突吉羅！」 ^43a2

復有諸比丘曬僧臥具，不即收舉，日曝損壞。
諸比丘以是白佛。
佛言：「若不時收舉，突吉羅。」 ^43a4

復有諸比丘見僧臥具，敷在露地，以不自敷、
不使人敷、己不坐臥，而不收舉。
諸比丘以是白佛。
佛言：「若見僧臥具敷在露地，而不舉者，波逸提。」 ^43a6

有諸白衣來入僧坊，索僧臥具，欲露地敷。
諸比丘不與，便大譏嫌。
以是白佛。佛言：「聽與！」
既與，欲得早舉，教令速去，白衣復瞋。
以是白佛。佛言：「不應教令速去，應伺候去時舉。
若不舉，波逸提。」 ^43a9

復有白衣請僧，借僧臥具，於家敷之。
諸比丘坐，去不舉。
佛言：「應舉。若不舉，波逸提。」 ^43a14

若諸比丘到比丘尼僧坊，露地敷比丘尼僧臥具，
謂非僧臥具，而不舉者，亦波逸提。 ^43a15

復有諸比丘自擔床席，諸居士譏呵言：
「此諸沙門如諸伎兒、如作幻人！」
諸比丘以是白佛。
佛言：「不聽自擔，犯者突吉羅！」 ^43a17

又大會時，露地敷僧臥具，諸比丘一坐一起，
輒皆舉之，由是速壞，以是白佛。
佛言：「若不雨，聽事都畢，然後舉之。」
佛既聽囑，後來坐臥臥具比丘，便囑和尚阿闍梨、
同和尚阿闍梨等諸大德，及病比丘。
諸比丘以是白佛。
佛言：「不應囑和尚阿闍梨、同和尚阿闍梨等諸大德，
及病比丘，犯者突吉羅！」
諸比丘囑一比丘，一比丘獨舉疲頓，以是白佛。
佛言：「隨臥具多少，若少，囑少比丘；若多，囑多比丘。」 ^43a20

諸比丘不知云何名受囑、不受囑，以是白佛。
佛言：「使彼知受，是名受囑。」 ^43a29

若不自舉、不教人舉、不囑舉，一脚出界外，
突吉羅；兩脚出，波逸提。 ^43b1

比丘尼亦如是。式叉摩那、沙彌沙彌尼，
突吉羅〔十四竟〕。 ^43b3

佛在毘舍離。有一住處下濕，時十七群比丘在一房中安居，
去時不舉僧臥具，悉皆爛壞。
後六群比丘來，語舊住比丘言：「為我開房，示臥具處。」
舊比丘即開十七群比丘所安居房與之。
入已，手摸臥具爛壞成土，問舊比丘：「先誰住此？」
答：「十七群比丘。」於是六群比丘種種呵責十七群比丘，以是白佛。
佛以是事集比丘僧，問十七群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^43b5

「若比丘，於僧房內自敷僧臥具，若使人敷；
若他敷，若坐、若臥，去時，不自舉、不教人舉、
不囑舉，波逸提。」餘皆如露地敷臥具中說〔十五竟〕。 ^43b14

佛在舍衛城。爾時十七群比丘新作房舍，
六群比丘後來，語舊住比丘言：「為我次第開房！」
舊比丘問：「汝樂何者？」
答言：「我樂十七群比丘所作新屋。」
便差與之。六群比丘即到其所，語言：「汝出去，我等當於中住！」
十七群比丘言：「此房幸大，自可共住。」
時六群比丘，作是念：「此諸比丘有慚愧，
學戒法，初夜、後夜不睡、不臥，必見我罪，不宜共住。」
便語言：「我等不樂共住，汝可更索餘房。」
十七群比丘言：「若不樂共住，上座可在前房，我等住於後屋。」
六群比丘言：「此亦不得！」
復求在簷下、庭中露住，皆悉不聽。
彼既不聽，此不肯去，便強牽出，十七群比丘即大喚。
諸比丘出，問：「汝何故大喚？」
答言：「六群比丘強牽我出！」
諸比丘呵責六群比丘：「汝云何強牽人出？」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^43b18

「若比丘，於僧房中強牽比丘出，波逸提。」 ^43c6

六群比丘既不得自牽，便使守園人、沙彌牽出。
諸比丘見，問言：「佛不制牽比丘出僧房耶？」
答言：「我不自牽。」諸比丘言：「自牽、使人，有何等異？」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「從今是戒應如是說： ^43c7

「若比丘，於僧房中牽比丘出，若自牽、若使人牽，波逸提。」 ^43c12

有病比丘在房，欲出庭中，不能起居，語諸比丘：
「善哉，長老！牽我出房。」
諸比丘言：「佛不聽我牽比丘出房。」
復有比丘，浴室中浴，熱悶倒地。
諸比丘不敢牽出，氣絕而死，并以白佛。
佛以是事集比丘僧，告諸比丘：「若病人須牽出房，
牽出犯波逸提者，無有是處。
從今是戒應如是說： ^43c14

「若比丘，瞋不喜，於僧房中自牽比丘出，
若使人牽，作是語：『出去，滅去！
莫此中住！』波逸提。」 ^43c20

若於後屋，牽至前屋；若於前屋，牽出戶外；
若於戶外，牽至庭中；若於庭中，牽出庭外，皆波逸提。 ^43c22

若牽出其衣鉢，突吉羅。
若將其所不喜人來共房住，欲令自出；
若出、若不出，皆突吉羅。 ^43c24

比丘牽比丘尼出，突吉羅。
比丘尼牽比丘、比丘尼出，波逸提。 ^43c26

比丘、比丘尼牽式叉摩那、沙彌、沙彌尼出，突吉羅。 ^43c27

式叉摩那、沙彌、沙彌尼牽五眾出，突吉羅。 ^43c28

若牽無慚愧人，若欲降伏弟子，而牽出者，
皆不犯〔十六竟〕。 ^43c29

佛在拘薩羅國，與大比丘僧千二百五十人俱。
爾時諸比丘分臥具，或得房中、或得樹下。
六群比丘至時著衣持鉢入村乞食，食後於四衢道中，
共諸居士、外道、沙門、婆羅門，論說王事、
鬪戰事、利害事，如是等種種俗事。
彼諸人等皆譏呵言：「我等俗人家事因緣故，
在此中有所論說；沙門釋子亦復在此論說俗事，與我何異？」 ^44a2

投暮來還，於所住處與守園人、諸沙彌輩復更語說；
乃至夜闇，方覓房舍。
到一屋中，問先住比丘：「汝等幾歲？」
答言：「我若干歲。」六群比丘言：「汝小出去，上座應住！」
諸比丘言：「長老！何意闇來？」
答言：「我隨佛後來。」
諸比丘言：「我亦隨佛後來。
我若更索餘房，復應惱諸比丘，如今長老惱觸於我。」
六群比丘便敷臥具在其中住；初夜、後夜，
高聲經唄，更相問難；中夜，鼾睡，妨諸比丘坐禪行道。
諸長老比丘聞，種種呵責六群比丘：「汝作此惱諸比丘，非惜佛法！」
以是事白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^44a9

「若比丘，諸比丘先敷臥具竟，後來復敷，波逸提。」 ^44a22

有諸比丘先敷臥具竟，暫出。
六群比丘於後，使白衣復敷臥具。
諸比丘見，問言：「汝不聞佛制，他敷臥具竟，不得復敷耶？」
答曰：「我使白衣，不違此制。」
諸比丘言：「自敷、使人，有何等異？」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「從今是戒應如是說： ^44a23

「若比丘，諸比丘先敷臥具竟，後來若自敷、
若使人敷，波逸提。」 ^44b1

有諸比丘先敷臥具竟，暫出；後來比丘不知，
復敷臥具；先敷臥具比丘還，後敷臥具比丘便生疑：「我將不犯波逸提耶？」
以是白佛。佛以是事集比丘僧，告諸比丘：
「若不知比丘先敷臥具，後來復敷，犯波逸提者，無有是處。
從今是戒應如是說： ^44b2

「若比丘，知他先敷臥具，後來若自敷、若使人敷，波逸提。」 ^44b7

爾時大會多比丘集，房舍雖大而間數少，
後來比丘無有住處，先敷臥具比丘呼入共住，彼恐犯墮不敢入。
以是白佛。佛以是事集比丘僧，告諸比丘：
「若不相觸惱，犯墮，無有是處。
從今是戒應如是說： ^44b9

「若比丘，知他先敷臥具，後來強自敷、若使人敷，
作是念：『若不樂者，自當出去。』
波逸提。」 ^44b13

比丘尼亦如是。式叉摩那、沙彌、沙彌尼，
突吉羅〔十七竟〕。 ^44b15

佛在舍衛城。時一住處有重閣屋，有一比丘止住其上，
敷尖脚床，常繫其念，坐臥上下，初不卒暴。
時有客比丘來，以上座故，轉以與之；此比丘身體重大，
不一其心頓身床上，床脚下脫打下比丘頭；
頭破大喚，閣上比丘即下辭謝，閣下比丘呵責言：
「先住比丘，我初不聞坐起之聲。
汝云何適來便有是事？
汝豈不聞世尊讚歎繫念耶？」
諸長老比丘聞，即來問之，答以上事。
諸比丘種種呵責，以是白佛。
佛以是事集比丘僧，問彼比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^44b17

「若比丘，僧重閣上，尖脚繩床、木床，用力坐臥，波逸提。」 ^44b28

住閣屋，應以尖脚床著下，非尖脚者著上；
若無非尖脚，應以大物支；若無支，應縛橫；
若無橫，應覆著地；若不爾，而坐臥，乃至坐臥一脚尖床，皆波逸提。 ^44b29

比丘尼亦如是。式叉摩那、沙彌、沙彌尼，突吉羅。 ^44c4

若板覆閣及木簀，知必不下脫，不犯〔十八竟〕。 ^44c5

佛在拘舍彌國。爾時闡陀比丘常出入諸家，
乃至見其慇懃，難相違逆，皆如上有主為身作房中說。
闡陀於是求於屋地，得一好處便起高基，
以墼薄累作於四壁，極重覆之；覆重壁圮一時崩倒，
填押傷殺婆羅門麥，彼便瞋呵言：「此沙門輩，
為欲住壽一劫，為欲為子孫計？
一兩重覆，足以終身，何為過厚，致此崩倒？」
復言：「此輩所用，不損父母，自可極意作此惡業。
無沙門行，破沙門法！」
諸長老比丘聞種種呵責，以是白佛。
佛以是事集比丘僧，問闡陀：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^44c7

「若比丘，作大房舍，從平地累留窓戶處，
極令堅牢再三重覆；若過，波逸提。」 ^44c19

若至第四重，若草、若瓦、若板覆，一一草瓦板，
皆波逸提；方便及燒、斫時，皆突吉羅；覆竟，波逸提。 ^44c21

沙彌，突吉羅〔十九竟〕。 ^44c23

佛在拘舍彌國。爾時闡陀作大房舍，用有虫水澆於埿草，亦使人澆。
優陀夷用有虫水飲食、澆浴。
諸居士見闡陀用有虫水，澆於泥草；從優陀夷索飲，以虫水與之。
居士語言：「此水有虫。」
答言：「但飲水，勿飲虫！」
諸居士言：「大德！既飲水，如何不飲虫？」
便不復答。諸居士譏呵言：「此等沙門常說慈愍護念眾生，
而今以虫水澆埿、飲食、澆浴，無憐愍心！
無沙門行，破沙門法！」
諸長老比丘聞，種種呵責，以是事白佛。
佛以是事集比丘僧，問闡陀、優陀夷：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^44c24

「若比丘，知水有虫，若取澆埿，若飲食諸用，波逸提。」 ^45a6

有虫水者：囊漉所得，肉眼所見。
若澆埿、若飲食，虫虫波逸提。 ^45a8

若有虫，虫想、有虫疑，皆波逸提；無虫，虫想、
無虫疑，皆突吉羅。 ^45a9

用虫水，有內外用。
內用者：飲食之屬；外用者：澆埿、洗浴、浣濯之屬。 ^45a10

比丘尼亦如是。式叉摩那、沙彌、沙彌尼，突吉羅。 ^45a12

若諦視不見，囊漉不得，不犯〔二十竟〕。 ^45a13

佛在舍衛城。爾時諸比丘不教誡比丘尼，
不為說法，由此故空無所得；而反呵罵：
「由汝輩故，令佛正法減五百歲！
使一切人不敬沙門，輕賤比丘，不加供養！」 ^45a15

時波闍波提比丘尼與五百比丘尼來詣佛所，
頭面禮足，却住一面。
佛問瞿曇彌：「頗有上座比丘教誡比丘尼，
為說法，有所得不？」
答言：「無也！世尊！由諸比丘不教誡，不說法故，
諸比丘尼空無所得；而反呵罵：『由汝輩故，
令佛正法減五百歲，眾人不復恭敬供養沙門！』」
於是世尊，為比丘尼種種說法，示教利喜已，遣還所住。
佛以是事集比丘僧，問諸比丘：「汝等上座，
實不教誡比丘尼，不為說法，而反呵罵不？」
答言：「實爾。世尊！」佛種種呵責已，告諸比丘：
「不應如是呵罵，犯者突吉羅。
從今諸比丘應教誡比丘尼，應為說法。」
於是諸比丘便教誡比丘尼，為說法，即有所得。 ^45a18

後六群比丘，亦往比丘尼住處，語言：「諸姊妹集，我當教誡說法。」
諸比丘尼即集一處，六群比丘便為說婬欲麁惡語。
諸比丘尼中，有得諸禪解脫三昧正受者，皆不聽受。
時六群比丘尼咸讚歎言：「此諸比丘善能教誡，無復過者！」 ^45b2

於是波闍波提比丘尼，復與五百比丘尼往到佛所。
佛問瞿曇彌：「諸比丘教誡比丘尼，為說法不？」
答言：「有諸比丘教誡比丘尼，為說法，多有所得。
復有六群比丘來，令比丘尼集，云當教誡，
反說婬欲麁惡語，六群比丘尼讚以為善，無復過者。」
佛為諸比丘尼說法已，遣還所住。
以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「若僧不差教誡比丘尼，而教誡者，波逸提。」 ^45b7

時六群比丘，便出界場，自共相差教誡比丘尼，
便往比丘尼住處，語言：「僧今差我來教誡汝！」
諸比丘尼如上集一處，六群比丘復為說麁惡語，
乃至波闍波提比丘尼往到佛所，遣還所住，亦如上說。
佛以是事集比丘僧，問六群比丘：「汝等實出界場，自共相差教誡比丘尼不？」
答言：「實爾。世尊！」 ^45b16

佛種種呵責已，告諸比丘：「比丘成就十法，僧應差教誡比丘尼。
何等為十？一者、戒成就、威儀成就、恒畏小罪；
二者、多聞，諦能了達，知佛所說初中後善，
善義、善味，具足清白，梵行之相；三者、善能誦解二部戒律；
四者、善能言說，暢理分明；五者、族姓出家，
諸根殊特；六者、於佛法中，未曾穢濁；七者、
舉止安詳，身無傾邪，被服法衣淨潔齊整；
八者、為比丘尼眾之所敬重；九者、能隨順說法，
示教利喜；十者、滿二十歲，若過二十。
有五法不應差，若已差應捨：一者、所誦經戒而悉忘失；
二者、諸根不具；三者、多欲；四者、現為惡相；
五者、教比丘尼親近惡人。
今為諸比丘結戒，從今是戒應如是說： ^45b22

「若比丘，僧不差，教誡比丘尼，波逸提。」 ^45c6

不差者：不白二羯磨差。
教誡者：說八敬法。 ^45c7

若不差，教誡比丘尼，語語波逸提；教誡式叉摩那、
沙彌尼，突吉羅。 ^45c8

沙彌突吉羅〔二十一竟〕。
五分律卷第六
 ^45c9
