^bk236b【】金剛般若波羅蜜經
元魏留支三藏奉　詔譯
jing:: 
如是我聞：
一時佛婆伽婆，住舍衛國祇陀樹林給孤獨園。
與大比丘眾千二百五十人俱。
爾時世尊，於日前分，著衣持鉢，入舍衛大國而行乞食。
於其國中次第行已，還至本處，飯食事訖。
於中後時，收衣鉢，洗足已。
如常敷座跏趺安坐，端身而住，正念現前。
時諸比丘俱往佛所，至佛所已，頂禮佛足，右遶三匝却坐一面。 ^757a25

爾時，淨命須菩提於大眾中共坐聚集。
時淨命須菩提即從座起，偏袒右肩，頂禮佛足右膝著地。
向佛合掌而白佛言：「希有，世尊！
如來應供正遍覺知，善護念諸菩薩摩訶薩，
由無上利益故；善付囑諸菩薩摩訶薩，由無上教故。
世尊！若善男子、善女人發阿耨多羅三藐三菩提心行菩薩乘，
云何應住？云何修行？
云何發起菩薩心？」
淨命須菩提作是問已。 ^757b3

爾時世尊告須菩提：「須菩提！
善哉，善哉！如是，善男子！
如來善護念諸菩薩摩訶薩，無上利益故；
善付囑諸菩薩摩訶薩，無上教故。
須菩提！是故汝今一心諦聽，恭敬善思念之，我今當為汝說。
如菩薩發菩提心行菩薩乘，如是應住，
如是修行，如是發心。」
須菩提言：「唯然，世尊！」 ^757b11

佛告須菩提：「須菩提！
若善男子、善女人發菩提心行菩薩乘，
應如是發心：『所有一切眾生類攝，若卵生、
若胎生、若濕生、若化生，若有色、若無色，
若有想、若無想，若非有想、若非無想，乃至眾生界及假名說，
如是眾生，我皆安置於無餘涅槃。』
如是般涅槃無量眾生已，無一眾生被涅槃者。
何以故？須菩提，若菩薩有眾生想，即不應說名為菩薩。
何以故？須菩提！一切菩薩無我想、眾生想、
壽者想、受者想。 ^757b18

「復次，須菩提！菩薩不著己類而行布施，
不著所餘行於布施，不著色、聲、香、味、觸、法應行布施。
須菩提！菩薩應如是行施不著相想。
何以故？須菩提！若菩薩無執著心行於布施，是福德聚不可數量。 ^757b27

「須菩提！汝意云何？
東方虛空可數量不？」
須菩提言：「不可，世尊！」 ^757c3

佛言：「如是，須菩提！
南西北方四維上下十方虛空可數量不？」
須菩提言：「不可，世尊！」 ^757c5

佛言：「如是，須菩提！
若菩薩無執著心行於布施，是福德聚亦復如是，不可數量。
須菩提！汝意云何？
可以身相勝德見如來不？」
「不也，世尊！何以故？
如來所說身相勝德，非相勝德。」 ^757c6

「何以故？須菩提！凡所有相皆是虛妄，無所有相即是真實。
由相無相應見如來。」
如是說已。淨命須菩提白佛言：「世尊！
於今現時及未來世，頗有菩薩聽聞正說，
如是等相，此經章句，生實想不？」 ^757c11

佛告須菩提：「莫作是說：『於今現時及未來世，
頗有菩薩聽聞正說，如是等相，此經章句，生實想不？』
何以故？須菩提！於未來世實有眾生得聞此經能生實想。 ^757c15

「復次，須菩提！於未來世後五十歲正法滅時，有諸菩薩摩訶薩持戒修福及有智慧。
須菩提！是諸菩薩摩訶薩非事一佛，非於一佛種諸善根；
已事無量百千諸佛，已於無量百千佛所而種善根。
若有善男子、善女人，聽聞正說，如是等相，
此經章句，乃至一念生實信者。
須菩提！如來悉知是人，悉見是人。 ^757c19

「須菩提！是善男子、善女人，生長無量福德之聚。
何以故？須菩提。是諸菩薩無復我想、眾生想、
壽者想、受者想。是諸菩薩無法想無非法想，無想非無想。
何以故？須菩提！是諸菩薩若有法想，即是我執，
及眾生、壽者、受者執。
須菩提！是故菩薩不應取法，不應取非法。
為如是義故如來說：『若觀行人解筏喻經，
法尚應捨，何況非法。』」 ^757c26

佛復告淨命須菩提：「須菩提！
汝意云何？如來得阿耨多羅三藐三菩提耶？
如來有所說法耶？」
須菩提言：「如我解佛所說義，無所有法如來所得，
名阿耨多羅三藐三菩提，亦無有法如來所說。
何以故？是法如來所說，不可取、不可言，
非法、非非法。何以故？
一切聖人皆以無為真如所顯現故。」 ^758a5

「須菩提！汝意云何？
以三千大千世界遍滿七寶，若人持用布施，
是善男子、善女人，因此布施生福多不？」
須菩提言：「甚多，世尊！
甚多，脩伽陀！是善男子、善女人，因此布施得福甚多。
何以故？世尊！此福德聚即非福德聚，是故如來說福德聚。」 ^758a12

佛言：「須菩提！若善男子、善女人，以三千大千世界遍滿七寶持用布施。
若復有人從此經中受四句偈，為他正說顯示其義。
此人以是因緣所生福德，最多於彼無量無數。
何以故？須菩提！如來無上菩提從此福成，諸佛世尊從此福生。
何以故？須菩提！所言佛法者，即非佛法，是名佛法。 ^758a17

「須菩提！汝意云何？
須陀洹能作是念：『我得須陀洹果。』
不？」須菩提言：「不也，世尊！
何以故？世尊！實無所有能至於流，故說須陀洹。
乃至色、聲、香、味、觸、法亦復如是，故名須陀洹。
斯陀含名一往來，實無所有能至往來，是名斯陀含。
阿那含名為不來，實無所有能至不來，是名阿那含。」 ^758a24

佛言：「須菩提！汝意云何？
阿羅漢能作是念：『我得阿羅漢果。』
不？」須菩提言：「不也，世尊！
何以故？實無所有名阿羅漢。
世尊！若阿羅漢作是念：『我得阿羅漢果。』
即是我執、眾生執、壽者執、受者執。
世尊！如來阿羅訶三藐三佛陀讚我，住無諍三昧人中最為第一。
世尊！我今已成阿羅漢，離三有欲。
世尊！我亦不作是念：『我是阿羅漢。』
世尊！我若有是念：『我已得阿羅漢果。』
如來則應不授我記：『住無諍三昧人中，須菩提善男子最為第一。』
實無所住，住於無諍、住於無諍。」 ^758b2

佛告須菩提：「汝意云何？
昔從然燈如來阿羅訶三藐三佛陀所，頗有一法如來所取不？」
須菩提言：「不也，世尊！
實無有法，昔從燃燈如來阿羅訶三藐三佛陀所如來所取。」 ^758b13

佛告須菩提：「若有菩薩作如是言：『我當莊嚴清淨佛土。』
而此菩薩說虛妄言。
何以故？須菩提！莊嚴佛土者，如來說非莊嚴，是故莊嚴清淨佛土。
須菩提！是故菩薩應生如是無住著心，
不住色、聲、香、味、觸、法生心，應無所住而生其心。 ^758b17

「須菩提！譬如有人體相勝大如須彌山王。
須菩提！汝意云何？
如是體相為勝大不？」
須菩提言：「甚大，世尊！
何以故？如來說非有名為有身。
此非是有，故說有身。」 ^758b23

佛告須菩提：「汝意云何？
於恒伽江所有諸沙，如其沙數所有恒伽，諸恒伽沙寧為多不？」
須菩提言：「甚多，世尊！
但諸恒伽尚多無數，何況其沙。」 ^758b26

佛言：「須菩提！我今覺汝，我今示汝。
諸恒伽中所有沙數爾許世界，若有善男子、
善女人，以七寶遍滿，持施如來應供正遍覺知。
須菩提！汝意云何？
此人以是因緣得福多不？」
須菩提言：「甚多，世尊！
甚多，修伽陀！此人以是因緣生福甚多。」 ^758c1

「須菩提！若善男子、善女人，以七寶遍滿爾所恒伽沙世界持用布施。
若善男子、善女人，從此經典乃至四句偈等，恭敬受持為他正說。
是人所生福德，最勝於彼無量無數。 ^758c6

「復次，須菩提！隨所在處，若有人能從是經典，
乃至四句偈等讀誦講說，當知此處於世間中即成支提。
一切人、天及阿脩羅等皆應恭敬。
何況有人盡能受持讀誦如此經典，當知是人則與無上希有之法而共相應，
是土地處大師在中，或隨有一可尊重人。」
佛說是已。 ^758c10

淨命須菩提白佛言：「世尊！
如是經典名號云何？
我等云何奉持？」 ^758c17

佛告須菩提：「此經名『金剛般若波羅蜜』，以是名字汝當奉持。
何以故？須菩提！是般若波羅蜜，如來說非般若波羅蜜。
須菩提！汝意云何？
頗有一法一佛說不？」
須菩提言：「不也，世尊！
無有一法一如來說。」 ^758c18

佛告須菩提：「三千大千世界所有微塵，是為多不？」
須菩提言：「此世界微塵，甚多，世尊！
甚多，修伽陀！何以故？
世尊！此諸微塵，如來說非微塵，故名微塵。
此諸世界，如來說非世界，故說世界。」 ^758c23

佛告須菩提：「汝意云何？
可以三十二大人相見如來不？」
須菩提言：「不也，世尊！
何以故？此三十二大人相，如來說非相，故說三十二大人相。」 ^758c28

佛告須菩提：「若有善男子、善女人，如諸恒伽所有沙數，如是沙等身命捨以布施。
若有善男子、善女人，從此經典乃至四句偈等，恭敬受持為他正說。
此人以是因緣，生福多彼無量無數。」 ^759a2

爾時淨命須菩提由法利疾，即便悲泣抆淚而言：
「希有，世尊！希有，修伽陀！
如此經典如來所說，我從昔來至得聖慧，未曾聞說如是經典。
何以故？世尊說般若波羅蜜，即非般若波羅蜜，故說般若波羅蜜。
世尊！當知是人則與無上希有之法而共相應，聞說經時能生實想。
世尊！是實想者，實非有想，是故如來說名實想、說名實想。
世尊！此事於我非為希有，正說經時我生信解。
世尊！於未來世若有眾生，恭敬受持為他正說，當知是人則與無上希有之法而共相應。
世尊！此人無復我想、眾生想、壽者想、受者想。
何以故？我想、眾生想、壽者想、受者想，即是非想。
何以故？諸佛世尊解脫諸想盡無餘故。」
說是言已。 ^759a6

佛告須菩提：「如是，須菩提！
如是。當知是人則與無上希有之法而共相應。
是人聞說此經，不驚不怖不畏。
何以故？須菩提！此法如來所說，是第一波羅蜜。
此波羅蜜如來所說，無量諸佛亦如是說，是故說名第一波羅蜜。 ^759a21

「復次，須菩提，是如來忍辱波羅蜜，即非波羅蜜。
何以故？須菩提！昔時我為迦陵伽王斬斫身體骨肉離碎。
我於爾時，無有我想、眾生想、壽者想、受者想，
無想、非無想。何以故？
須菩提！我於爾時，若有我想、眾生想、壽者想、
受者想，是時則應生瞋恨想。
須菩提！我憶過去五百生中，作大仙人名曰說忍。
於爾生中，心無我想、眾生想、壽者想、受者想。
是故須菩提！菩薩摩訶薩捨離一切想，
於無上菩提應發起心，不應生住色心，
不應生住聲、香、味、觸心，不應生住法心，
不應生住非法心，不應生有所住心。
何以故？若心有住則為非住。
故如來說：『菩薩無所住心應行布施。』 ^759a26

「復次，須菩提！菩薩應如是行施，為利益一切眾生。
此眾生想即是非想。
如是一切眾生，如來說即非眾生。
何以故？諸佛世尊遠離一切想故。 ^759b11

「須菩提！如來說實、說諦、說如、說非虛妄。
復次，須菩提！是法如來所覺，是法如來所說，是法非實非虛。
須菩提！譬如有人在於盲闇，如是當知菩薩墮相行墮相施。
須菩提！如人有目，夜已曉時，晝日光照，見種種色。
如是當知菩薩不墮於相行無相施。 ^759b14

「復次，須菩提！於未來世，若有善男子、善女人，
受持讀誦修行，為他正說如是經典，如來悉知是人，
悉見是人，生長無量福德之聚。 ^759b20

「復次，須菩提！若有善男子、善女人，於日前分布施身命，如上所說諸河沙數。
於日中分布施身命，於日後分布施身命，皆如上說諸河沙數。
如是無量百千萬億劫以身命布施。
若復有人聞此經典不起誹謗。
以是因緣生福德多彼無數無量。
何況有人書寫受持讀誦，教他修行為人廣說。 ^759b23

「復次，須菩提！如是經典不可思量無能與等，如來但為憐愍利益能行無上乘及行無等乘人說。
若復有人於未來世受持讀誦，教他修行正說是經，
如來悉知是人，悉見是人，與無數無量不可思議無等福聚而共相應。
如是等人由我身分，則能荷負無上菩提。
何以故？須菩提！如是經典，若下願樂人，
及我見、眾生見、壽者見、受者見如此等人，
能聽能修讀誦教他正說，無有是處。 ^759c1

「復次，須菩提！隨所在處顯說此經，一切世間天、
人、阿脩羅等，皆應供養作禮右遶。
當知此處於世間此即成支提。 ^759c10

「須菩提！若有善男子、善女人，受持讀誦教他修行，正說如是等經。
此人現身受輕賤等，過去世中所造惡業，
應感生後惡道果報，以於現身受輕苦故，
先世罪業及苦果報則為消滅，當得阿耨多羅三藐三菩提。 ^759c13

「須菩提！我憶往昔無數無量過於算數，
過去燃燈如來阿羅訶三藐三佛陀後，
八萬四千百千俱胝諸佛如來已成佛竟，我皆承事供養恭敬無空過者。
若復有人於後末世五十歲時，受持讀誦教他修行，正說此經。
須菩提！此人所生福德之聚，以我往昔承事供養諸佛如來所得功德，
以此功德百分不及一，千萬億分不及一，
窮於算數不及其一，乃至威力品類相應譬喻所不能及。 ^759c18

「須菩提！若善男子、善女人，於後末世受持讀誦如此等經，
所得功德我若具說，若有善男子、善女人，
諦聽憶持爾所福聚，或心迷亂及以顛狂。
復次，須菩提！如是經典不可思議。
若人修行及得果報亦不可思議。」 ^759c27

爾時須菩提白佛言：「世尊！
善男子、善女人，發阿耨多羅三藐三菩提心行菩薩乘，云何應住？
云何修行？云何發起菩薩心？」 ^760a3

佛告須菩提：「善男子、善女人，發阿耨多羅三藐三菩提心者，
當生如是心：『我應安置一切眾生，令入無餘涅槃。
如是般涅槃無量眾生已，無一眾生被涅槃者。』
何以故？須菩提！若菩薩有眾生想，則不應說名為菩薩。
何以故？須菩提！實無有法名為能行菩薩上乘。
須菩提！汝意云何？
於燃燈佛所，頗有一法如來所得名阿耨多羅三藐三菩提不？」
須菩提言：「不也，世尊！
於燃燈佛所，無有一法如來所得名阿耨多羅三藐三菩提。」 ^760a6

佛言：「如是，須菩提！
如是。於燃燈佛所，無有一法如來所得名阿耨多羅三藐三菩提。
須菩提！於燃燈佛所，若有一法如來所得名阿耨多羅三藐三菩提，
燃燈佛則不授我記：『婆羅門！
汝於來世當得作佛，號釋迦牟尼多陀阿伽度阿羅訶三藐三佛陀。』
須菩提！由實無有法，如來所得，名阿耨多羅三藐三菩提，
是故然燈佛與我授記作如是言：『婆羅門！
汝於來世當得作佛，號釋迦牟尼多陀阿伽度阿羅訶三藐三佛陀。』
何以故？須菩提！如來者真如別名。 ^760a16

「須菩提！若有人說：『如來得阿耨多羅三藐三菩提。』
是人不實語。何以故？
須菩提！實無有法，如來所得，名阿耨多羅三藐三菩提。
須菩提！此法如來所得無實無虛，是故如來說：『一切法皆是佛法。』
須菩提！一切法者，非一切法，故如來說名一切法。 ^760a27

「須菩提！譬如有人遍身大身。」 ^760b3

須菩提言：「世尊！是如來所說遍身大身，
則為非身，是故說名遍身大身。」 ^760b4

佛言：「如是，須菩提！
如是。須菩提！若有菩薩說如是言：『我當般涅槃一切眾生。』
則不應說名為菩薩。
須菩提！汝意云何？
頗有一法名菩薩不？」
須菩提言：「不也，世尊！」 ^760b6

佛言：「須菩提！是故如來說：『一切法無我、
無眾生、無壽者、無受者。』
須菩提！若有菩薩說如是言：『我當莊嚴清淨佛土。』
如此菩薩說虛妄言。
何以故？須菩提！莊嚴佛土者，如來說則非莊嚴，是故莊嚴清淨佛土。
須菩提！若菩薩信見諸法無我、諸法無我，
如來應供正遍覺說：『是名菩薩，是名菩薩。』 ^760b10

「須菩提！汝意云何？
如來有肉眼不？」須菩提言：「如是，世尊！
如來有肉眼。」 ^760b17

佛言：「須菩提！汝意云何？
如來有天眼不？」須菩提言：「如是，世尊！
如來有天眼。」 ^760b18

佛言：「須菩提！汝意云何？
如來有慧眼不？」須菩提言：「如是，世尊！
如來有慧眼。」 ^760b20

佛言：「須菩提！汝意云何？
如來有法眼不？」須菩提言：「如是，世尊！
如來有法眼。」 ^760b22

佛言：「須菩提！汝意云何？
如來有佛眼不？」須菩提言：「如是，世尊！
如來有佛眼。」 ^760b24

「須菩提！汝意云何？
於恒伽江所有諸沙，如其沙數所有恒伽，
如諸恒伽所有沙數世界，如是寧為多不？」
須菩提言：「如是，世尊！
此等世界其數甚多。」 ^760b26

佛言：「須菩提！爾所世界中所有眾生，我悉見知心相續住有種種類。
何以故？須菩提！心相續住，如來說非續住，故說續住。
何以故？須菩提！過去心不可得，未來心不可得，現在心不可得。 ^760b29

「須菩提！汝意云何？
若有人以滿三千大千世界七寶而用布施，
是善男子、善女人，以是因緣得福多不？」
須菩提言：「甚多，世尊！
甚多，修伽陀！」 ^760c5

佛言：「如是，須菩提！
如是。彼善男子、善女人，以是因緣福聚多。」 ^760c8

佛言：「須菩提！若福德聚但名為聚，如來則不應說是福德聚、
是福德聚。須菩提！
汝意云何？可以具足色身觀如來不？」
須菩提言：「不也，世尊！
不可以具足色身觀於如來。
何以故？此具足色身，如來說非具足色身，是故如來說名具足色身。」 ^760c10

佛言：「須菩提！汝意云何？
可以具足諸相觀如來不？」
須菩提言：「不也，世尊！
不可以具足諸相觀於如來。
何以故？此具足相，如來說非具足相，是故如來說具足相。」 ^760c15

佛言：「須菩提！汝意云何？
如來有如是意：『我今實說法。』
耶？須菩提！若有人言：『如來實能說法。』
汝應當知，是人由非實有及以邪執，起誹謗我。
何以故？須菩提！說法、說法，實無有法名為說法。」 ^760c19

爾時須菩提白佛言：「世尊！
頗有眾生於未來世，聽聞正說如是等相此經章句，生實信不？」 ^760c24

佛告須菩提：「彼非眾生，非非眾生。
何以故？須菩提！彼眾生者，如來說非眾生，
非非眾生，故說眾生。
須菩提！汝意云何？
頗有一法如來所得名阿耨多羅三藐三菩提不？」
須菩提言：「不也，世尊！
無有一法如來所得名阿耨多羅三藐三菩提。」 ^760c26

佛言：「如是，須菩提！
如是。乃至無有如微塵法如來所捨如來所得，是故說名阿耨多羅三藐三菩提平等平等。 ^761a2

「復次，須菩提！諸佛諸佛覺知無有差別，是故說名阿耨多羅三藐三菩提。 ^761a5

「復次，須菩提！此法平等無有高下，是名阿耨多羅三藐三菩提。 ^761a7

「復次，須菩提。由無我、無眾生、無壽者、無受者等，
此法平等，故名阿耨多羅三藐三菩提。 ^761a8

「復次，須菩提！由實善法，具足圓滿得阿耨多羅三藐三菩提。
須菩提！所言善法、善法者。
如來說非法，故名善法。 ^761a10

「須菩提！三千大千世界所有諸須彌山王，
如是等七寶聚滿此世界，有人持用布施。
若人從此般若波羅蜜經乃至四句偈等，
受持讀誦為他正說，所得功德，以前功德比此功德，
百分不及一，千萬億分不及一，窮於算數不及其一，乃至威力品類相應譬喻所不能及。 ^761a13

「須菩提！汝意云何？
如來作是念：『我度眾生。』
耶？須菩提！汝今不應作如是念。
何以故？實無眾生如來所度。
須菩提！若有眾生如來所度，即是我執、
眾生執、壽者執、受者執。
須菩提！此我等執，如來說非執，嬰兒凡夫眾生之所執故。
須菩提！嬰兒凡夫眾生者，如來說非眾生，故說嬰兒凡夫眾生。 ^761a20

「須菩提！汝意云何？
可以具足相觀如來不？」
須菩提言：「如我解佛所說義，不以具足相應觀如來。」 ^761a27

佛言：「如是，須菩提！
如是。不以具足相應觀如來。
何以故？若以具足相觀如來者，轉輪聖王應是如來，是故不以具足相應觀如來。」 ^761a29

是時，世尊而說偈言：
　　「若以色見我，以音聲求我，
　　是人行邪道，不應得見我。
　　由法應見佛，調御法為身，
　　此法非識境，法如深難見。 ^761b3

「須菩提！汝意云何？
如來可以具足相得阿耨多羅三藐三菩提不？
須菩提！汝今不應作如是見：『如來以具足相得阿耨多羅三藐三菩提。』
何以故？須菩提！如來不由具足相得阿耨多羅三藐三菩提。
須菩提！若汝作是念：『如來有是說，行菩薩乘人有法可滅。』
須菩提！汝莫作此見。
何以故？如來不說行菩薩乘人有法可滅及以永斷。 ^761b8

「須菩提！若有善男子、善女人，以滿恒伽沙等世界七寶，持用布施。
若有菩薩於一切法無我無生，得無生忍。
以是因緣，所得福德最多於彼。
須菩提！行大乘人不應執取福德之聚。」 ^761b15

須菩提言：「此福德聚可攝持不？」
佛言：「須菩提！此福德聚，可得攝持，不可執取，是故說此福德之聚應可攝持。
須菩提！若有人言：『如來行住坐臥。』
是人不解我所說義。
何以故？須菩提！如來者無所行去，無所從來，是故說名如來應供正遍覺知。 ^761b20

「須菩提！若善男子、善女人，以三千大千世界地大微塵，
燒成灰末，合為墨丸，如微塵聚。
須菩提！汝意云何？
是隣虛聚寧為多不？」 ^761b25

須菩提言：「彼隣虛聚甚多。
世尊！何以故？世尊！
若隣虛聚是實有者，世尊則不應說名隣虛聚。
何以故？世尊所說，此隣虛聚，如來說非隣虛聚，是故說名為隣虛聚。
如來所說三千大千世界，則非世界，故說三千大千世界。
何以故？世尊！若執世界為實有者是聚一執，
此聚一執，如來說非執，故說聚一執。」 ^761b29

佛世尊言：「須菩提！
此聚一執但世言說。
須菩提！是法非可言法，嬰兒凡夫偏言所取。
須菩提！若有人言：『如來說我見、眾生見、
壽者見、受者見。』須菩提！
汝意云何？是人言說為正語不？」
須菩提言：「不也，世尊！
不也，修伽陀！何以故？
如來所說我見、眾生見、壽者見、受者見，
即是非見，是故說我見、眾生見、壽者見、受者見。」 ^761c7

「須菩提！若人行菩薩乘，如是應知、應見、
應信，一切諸法如是應修，為令法想不得生起。
何以故？須菩提！是法想、法想者，如來說即非想，故說法想。 ^761c14

「須菩提！若有菩薩摩訶薩，以滿無數無量世界七寶，持用布施。
若有善男子、善女人，從此般若波羅蜜經乃至四句偈等受持讀誦，
教他修行為他廣說。
是善男子、善女人，以是因緣，所生福德最多於彼無量無數。
云何顯說此經？如無所顯說，故言顯說。
如如不動，恒有正說。
應觀有為法，如闇、翳、燈、幻，露、泡、夢、電、雲。」 ^761c18

爾時世尊說是經已，大德須菩提心進歡喜，
及諸比丘、比丘尼、優婆塞、優婆夷眾，人、
天、阿脩羅等一切世間，踊躍歡喜信受奉行。
金剛般若波羅蜜經
 ^761c25
