梵網經菩薩戒本疏第一
author:: 魏國西寺沙門法藏撰
jing:: 
原夫法身虛應，浹有岸以 #CB04883;形；
妙智潛通，極無邊而照象。
至真明理，即事而能理，旋超視聽之外；
冥權會事，即理而能事，逈架筌蹄之表。
故得蓮華藏界，懸日月以臨照；菩提樹王，開甘露而濟之。
千華千百億，盧舍那為本身；十重四十八輕，釋迦文為末化。
不可說法，啟心地於毛端；不思議光，舉身化於色頂。
於是四十二位，大士之所同修；八萬威儀，聖賢以之齊致。
況乃恒沙戒品，圓三聚而緣收；塵數嚴科，具六位而緣攝。
既如因陀羅網，同而不同；似薩婆若海，異而非異。
等摩尼之雨寶，濟洽梨元；譬瓔珞以嚴身，功成妙覺。
是故五位菩薩，莫不賴此因圓；三世如來，無不由此果滿。
既為道場之直路，亦是種覺之良規。
大哉！難得而言者也。
然則「梵」約當體離染為名，「網」就喻彰功能立號，
「經」則貫穿縫綴體用同詮，「盧舍那」則遍照果圓，
「說」則枳機宣唱。「菩薩」標因異果，顯能持之人；
「十重」等簡法異人，顯所持之法。
重開二五，輕分六八，具防止故稱為「戒」，
無二軸故云「一卷」，故言「《梵網經盧舍那佛說菩薩十重四十八輕戒》
一卷」。 ^602a26

將釋此經，略作十門：一、教起所因，二、諸藏所攝，
三、攝教分齊，四、顯所為機，五、能詮教體，
六、所詮宗趣，七、釋經題目，八、教起本末，
九、部類傳譯，十、隨文解釋。 ^602b18

初教起所因者，何故辨此菩薩戒耶？
略由十因，謂法應爾故、示本行故、攝大機故、
授法命故、勝法被故、令成行故、得諸位故、
滅重障故、顯真性故、得勝果故。
初法應爾故者，謂此菩薩三聚淨戒，既為道場直路、
種覺圓因，是故一切諸佛出興于世，利樂眾生皆依古法，
法爾初時結於菩薩波羅提木叉為宗本之要，
如大王路法爾常規，故須說也。
是故下云：「各坐菩提樹，誦我本師戒。」
又云：「是盧舍那誦，我亦如是誦。」
解云：既佛本師戒，復但云誦不言說者，明則本法非新制也。
又云：「三世諸佛已說、今說、當說」，故知同說也。
二示本行者，三世諸佛皆悉往昔同行此戒成最正覺，
是故成道先示此要，令諸菩薩之所修學。
下文云：「一切諸佛之本源，行菩薩者之根本。」
又云：「一切菩薩已學今學當學。」
解云：若無此戒法，無一菩薩得成佛道。
三攝大心者，謂如來出世，若不顯此菩薩毘尼，
諸有情初發大菩提心者，而未能知何等應作，
何等不應作，而進行無依。
是故要當制立菩薩學處，令知進修。
《智論》十五云：「譬如無足欲行，無翅欲飛，
無船求渡，是不可得。
若無戒欲求好果，亦復如是。
若人棄捨此戒，雖居山苦行，食菓服藥，與禽獸無異。」
四授法命者，謂諸眾生若無此戒，法命不立，與非情及畜生等無有異。
《瓔珞經》下卷云：「佛子！
若過去未來現在一切眾生不受菩薩戒者，不名有情。
識者畜生無異，不名為人。
當離三寶海，非菩薩非男非女」等。
五殊勝益者，謂以最上菩薩戒霑及眾生，必當令彼成正覺。
《瓔珞經》云：「又復法師能於一切國土中教化一人出家受菩薩戒者，
是法師其福勝造八萬四千塔，況復二人三人乃至百千福果不可稱量。」
六成諸行者，謂一切菩薩無邊大行莫不皆以淨戒為本。
《智論》十五云：「譬如大地，一切萬物有形之類皆依地而住。
戒亦如是，戒為一切善法住處。」
又《華嚴經》云：「譬如造宮室，起基令堅固，
施戒亦如是，菩薩眾行本。」
此經下云：「一切菩薩已學今學當學。」
七成諸位者，謂由具足菩薩戒故信行得成，方乃得入十住等位。
《瓔珞經》云：「初發心出家欲紹菩薩位者，當先受正法戒。
戒者是一切行功德藏根本，正向佛果道。」
問：位以智成，因何說戒？
答：戒具三聚，攝善戒中既具大智，理亦無違。
下文中十發趣、十長養等，皆因此成。
又問：以何得知此菩薩戒多是住前菩薩所行戒耶？
答：《瓔珞經》下卷云：「我今在此樹下，為十四億人說住前信想菩薩初受戒法。
佛子！是信想菩薩於十千劫行十戒法，當入十住心。」
此之謂也。八、滅重障者，重障有二，謂惑與業。
今既具防三業，律儀戒中惡無不止，惑業種子是所除滅。
故《瓔珞》下卷云：「受十無盡戒已，其受者過度四魔、
越三界苦，從生至生不失此戒，常隨行人乃至成佛。」
九、顯真性者，謂由具此菩薩淨戒，遂令障滅行成、性離究竟。
下云：「佛性常住，戒法流通」也。
十、得勝果者，謂此淨戒因位究竟，必獲如來圓明勝果。
故《華嚴經》云：「戒是無上菩提本，應當具足持淨戒。」
此經下云：「微塵菩薩眾，由是成正覺。」
此之謂也。 ^602b22

第二、諸藏所攝者，此有四重：初、約二藏有二：
謂大、小二乘各有菩薩藏、聲聞藏。
於此四中，唯大乘內菩薩藏攝，或通大乘聲聞藏攝，
以大、中聲聞悉許成佛，於此戒法亦受持故；
亦通收小、中菩薩，以彼三十四心成佛等事，
離此實戒更無餘故；或亦通彼聲聞藏，
以七眾所持別解脫戒皆是菩薩律儀攝故，是故彼法亦在此中。
二、約三藏亦二：一、唯是大乘毘奈耶藏，
以具詮顯調伏行故；二、或通餘二，以戒具三聚該於三學，成因五位必具餘故。
三、約十藏亦二：唯戒藏，二或通餘，以三聚中攝諸行故。
四、約十二分教亦有二：一、是緣起經攝，
二、亦通餘。如理應知。 ^603a22

第三、攝教分齊者，聖教塵沙，緣略為二：
一、是化教，二、是制教。
釋此二別，略作四門：一、約法異，且化教者，
謂如來出世，普為一切說諸因果、理事等法；
制教者，謂舉過顯非，立正法制，非理違法犯，
結示罪名，辨其持犯輕重篇聚。
二、約機異，謂化教普為通內外眾，莫問佛法內人及佛教外人，
通對而說；制教唯對佛自內眾私祕制說。
三、約益異，謂化教但令離諸性惡，起信等行；
制教令其雙離遮性，以護譏嫌，威儀可軌，
以生物信，光顯正法，自行化人故。
四、約主異，謂化教通於五種人說，如《智論》
云：一、佛，二、菩薩，三、弟子，四、神仙，五、變化；
制教唯佛自說，以制戒輕重，餘無能故。
由此四異，是故二教成差別也。
於此二中，制教所攝。
然制通大小，仍是大收。 ^603b6

第四、顯所被機，有四種：一、約種姓，二、約遮難，
三、約發心，四、約現在位。
初中有二：先約權教，五種姓中定姓二乘及無種姓非此所為，
以彼於此非其器故。
菩薩種姓正是所為，其不定性亦兼攝，
如《瑜伽》等說。二約實教，五種種姓俱此所為，
以許佛性皆悉有，以於此身定入寂故，
名定性二乘，非謂寂後而不趣向於大菩提，
如《法華》、《楞伽》、《寶性論》等說。
又為謗大乘人是一闡提因，依無量時故說無性，
非謂究竟無清淨性，如《寶性》及《佛性論》說。
又依《佛性論》自斷，說無佛性為不了教，餘如前說。
是故一切眾生皆是所為耳。
二、約遮難者亦二：一、雖欲發心，若具七遮，現身非器。
二、要須深心懺悔，除滅遮難，好相相應，
發心純直，方堪為器。
三、約發心者，亦二：一、雖內有種姓，若未能發大菩提心現在前時，
亦未堪為菩薩戒器；二、要須發心直趣正行，
不有邪求名利等過，方堪為器，是此所為。
四、約現在位者，亦二：一、終，二、始。
終者，如三賢已上，法雲已還；終位菩薩，
雖亦受持菩薩淨戒，然經生所受，不名新得具性戒故，非此正為。
始者，從初發意，十信已還，於此戒品，有受有隨，
有持有犯，故是正為。
以《本業經》中，十信初心，受此十戒，其入位已去，但增修為異故也。 ^603b21

第五、能詮教體者，略作十門：一、能詮門，
謂唯以名、句、文為體，以能詮表所詮故。
二、歸實門，謂唯以音聲為體，以名等依聲假立，無別體故。
經云：「以音聲為佛事」故。
三、具二門，謂聲及名等，要具此二，方成詮表，不相離故。
《十地論》云：「說者以此二事說，聽者以此二事聞。」
四、俱非門，謂聲、名即空俱泯，言即無言，
無言之言，無寄無住。
經云：「如來常住，不說一字。」
上四門中，前三通小乘，具四唯大乘，是故四句合為一事，有無俱離可知。
五、遍通門，謂香、光等一切諸法悉為教體，
無不皆有詮理益物，故經中香、光、飯等而作佛事。
六、詮旨門，謂能詮、所合為其性，以不相離故。
論云：契經體性，略有二種：一、文，二、義。
文是所依，義是能依。
七、唯心門，謂名等、聲等，能詮、所詮，無不皆是說聽心識更互為緣之所顯現，
離此心識無別性故。
經云：「我說識所緣，唯識所現故。」
八、歸真門，謂名等、識等，莫不悉皆唯是真如，
以諸虛相本自盡故，真如實體性自顯故。
經云「一切法即如」等也。
九、無礙門，謂即真之相，相不礙存；即無言言，言同法界。
即相之真，真無不顯；即言之無言，言未嘗說。
既言無言而無二，則說無說而俱存，無礙鎔融以為教體。
十、雙泯門，謂理事無礙，性相俱融，則形奪兩亡，
語默雙泯，非言非不言，非教非不教，非真非不真，
一切皆離，不能辨之也。
是謂大乘無礙教體也。 ^603c16

第六、所詮宗趣者，有二：先釋宗，後顯趣。
問：宗之與趣何別？
答：語之所表曰宗，宗之所歸曰趣。
又釋宗是言下所尊，趣即標其意致。
宗中亦二：先總，後別。
總者，以菩薩三聚淨戒為宗，以是文中正所詮顯，所尊所崇唯此行故。
別中有五：一、約受隨，二、約止作，三、約理事，
四、約造修，五、約緣收。
初者，創起大誓，要期三聚建志成就，納法在心，故名為受。
受興於前，持心後起，順本所受，令戒光潔，故名為隨。
又受是總發，萬行後生；隨是別修，順成本誓。
要具此二，資成正行，故以為宗。
二、止作者，謂止離諸惡，微過不沾；作修萬善，眾德圓修。
要具此二，皎潔行成，故為宗也。
三、理事者，謂事防三業，使惡止善行；以理御心，
令惑滅，令智立。《智論》云菩薩亦持理性戒故。
又前離業障，令福圓；後除滅惑障，成慧滿。
此則離二障、成二嚴，方為究竟，故以為宗。
四、造修者，有四：一、法，二、受，三、相，四、行。
謂初、是所受戒法，二、正受相應，三、辨其戒相，
四、對緣持犯。所詮雖眾，然四門綩攝，故為宗也。
五、緣收者，謂諸菩薩波羅密行莫不具足三聚，
所謂發三聚心、修三種行、成三迴向。
菩薩萬行莫過於此，故以為宗。
第二、趣者，意也，致也。
謂持此三戒，增長三學，成就三賢、十聖等位，
究竟令得三德、三身無礙佛果，是意趣也。
謂一、律儀離過顯斷德法身，二、攝善修萬行善以成智德報身，
三、以攝眾生戒成恩德化身故也。
宗趣竟也。 ^604a14

第七釋題目者，有二：先辨一部都名，後釋當品別目。
初中亦二：先梵網者，所詮義也。
經者，能詮教也。義中梵者，西國正音云
「梵覽摩」，傳譯存略故但云梵。
此翻為極淨，以淨中之極故。
准此經上下文，梵網之義略有四種：一約行、
體、用，謂梵者當體為目，離染為義；網者就喻為名，勝能為義。
此中梵有一義，謂明五位行體平等圓淨光潔。
網有二義：一差別義，二澇漉義。
初喻信等五位相別，後喻五位澇漉眾生從因至果究竟解脫。
此二及梵總有三義，謂體、相、用。
網中差別是相，此即依體起用，以梵成網故云梵網，則持業釋也。
又亦法喻雙舉為名也。
二、約義者，此舉梵上之網喻，所詮之義俱從喻稱，故云梵網。
何者？上卷經云：「時佛觀諸大梵王網羅幢，
因為說無量世界猶如網孔，各各不同別異無量，佛教門亦復如是。」
解云：以諸梵王持此幢網供佛聽法，佛因見彼網孔差別，
交絡無邊參而不雜，遂以喻彼諸眾生類，
迷悟己性造善惡業，苦樂昇沈依正交雜，
而其分齊別別不同，故云世界猶如網孔。
此即梵之網，依主釋亦是有財釋，以俱是喻故。
問：此中梵網與華嚴中因陀羅網何別？
答：彼是帝釋網，此是梵王網；彼網在殿，此網在幢。
喻意亦別。彼取寶珠成網互相影現，辨重重無盡，
此取網孔差別不同義，故為異也。
三、約教者，梵辨教是淨，網顯教有能，故
《華嚴》之張大教網亘生死海，渡天人龍置涅槃岸，此之謂也。
又上云「猶如網孔」等，佛教門亦如是等也。
四約戒者，梵有二種：一約位，在家所持不名梵行，出家五眾方名梵行。
二約實，聲聞小戒不防意惡、不破諸見，
不名真梵；諸菩薩等所持三聚具防三業、
破見入理，方名實梵。
此如《華嚴．梵行品》說。
網有三義：一喻菩薩戒相塵沙微細差別，
交雜出沒屈曲難知，如網孔也。
二喻此律儀戒功能，遮防有情令不作惡，如網籠羅也。
三喻此戒攝善救生二種功能，澇漉自他俱出離故。
是故此中亦梵亦網持業釋也。
問：何故不唯存此釋而通上三耶？
答：此是一部通名，非唯說戒，故須通辨也。
經者，謂以聖言貫穿攝持所應說義及所化眾生，故云經也。
二別名中有三義：一舍那佛者，舉教主也。
說心地法門品者，是一品通名也。
菩薩戒本者，品內別目也。
梵本經中皆名毘盧舍那，此云光明遍照。
然有二義：一、內以智光照真法界，此約自受用義；
二、外以身光照應大機，此約他受用義。
何故經首別標此名？
為簡餘經是釋迦化身所說。
又梵網字下標此名者，別餘品也。
梵網一部大本之中，唯此品等是舍那說，餘品應是釋迦說故。
說者，圓音應機演茲妙理，故云說也。
菩薩者，備如常解。
心者，則是菩薩所起信等五十心也。
地者，即是信等諸位通名地也。
《十地論》中地前總名信行地，故以俱有生成荷戴通名地也。
無非妙軌云法，通智遊履為門，類別不同稱品。
今於品內別釋如此菩薩戒本，故別標舉，
謂防非止惡為戒，標略異廣為本也。 ^604b12

第八、明教本末者，有二：先明此戒，後顯餘類。
初、此戒來處者，此三世諸佛本戒，法界法爾，非新所制。
舍那菩薩修行此戒，位滿成佛，於蓮華臺藏世界之中，
為欲利樂諸眾生故，還自誦出，傳授化身，
令各就機於閻浮提為諸眾生方便誦顯，是故得有如斯戒本。
若論具本，什公相傳云：西域有十萬頌六十一品，
具翻應成三百卷，未至此土，故不具也。
二、餘類戒者，如梁朝《攝論．戒學》中引《毘奈耶瞿沙毘佛略經》，
「說菩薩戒有十萬種差別」，如茲大本，未沾此域。
又上代諸德相傳云：真諦三藏將菩薩律藏擬來此土，
於南海上船，船便欲沒，省去餘物，仍猶不起，
唯去律本，船方得進。
真諦歎曰：「菩薩戒律，漢土無緣，深可悲矣。」
又曇無讖三藏，於西涼洲，有沙門法進等，
求讖受菩薩戒，并請翻戒本。
讖曰：「此國人等，性多狡猾，又無剛節，豈有堪為菩薩道器？」
遂不與授。進等苦請不獲，遂於佛像前，
立誓邀期，苦節求戒。
七日纔滿，夢見彌勒，親與授戒，并授戒本，並皆誦得。
後覺已見讖，讖覩其相異，乃昌然歎曰：「漢土亦有人矣。」
即與譯出戒本一卷，與進夢誦，文義扶同，
今別行《地持戒本》，首安歸命偈者是也。
又聞西國諸小乘寺，以賓頭盧為上座，
諸大乘寺，以文殊師利為上座，令眾同持菩薩戒，
羯磨說戒，皆作菩薩法事，律藏常誦不絕。
然聲聞五律，四部東傳，此土流行，其來久矣。
其於菩薩律藏，逈不東流，曇無讖言，於斯已驗。
致使古來諸德，或有發心受戒，於持犯闇爾無所聞，
悲歎良深，不能已已。
藏雖有微心，冀茲勝行，每慨其斥闕，志願西求，
既不果遂，情莫能已。
後備尋藏經，捃摭遺躅，集菩薩毘尼藏二十卷，遂見有菩薩戒本。
自古諸賢，未廣解釋，今敢竭愚誠，聊為述讚，
庶同業者，粗識持犯耳。 ^605a11

第九、明傳譯緣起者。
此經於大秦姚興弘始三年，有西域三藏法師鳩摩羅什，
此云童壽，以持菩薩戒故，偏誦此一心地法門品。
以此品略明菩薩戒相，是故印土持菩薩戒者，無不皆誦。
于時沙門慧融、道祥等八百餘人，請羅什受菩薩戒。
遂於逍遙園，或云於長安草堂寺中，共學士翻譯經論五十餘部，
唯此《梵網經》最後。
什自誦出，而共譯之。
慧融等從筆受，亦同誦持。
仍別錄此下卷之中偈頌已後所說戒相，
獨為一卷，名作《梵網經盧舍那佛說菩薩十重四十八輕戒卷》。
卷首別標當時受戒羯磨等事，仍云此羯磨出
《梵網經．律藏品》內盧舍那佛為妙海王及王千子受菩薩戒法，
其八百餘人誦此戒本也。 ^605b16

第十、隨文解釋者，於此文中分為三分：
初十一行半偈是標源歎戒分，二、從「爾時」
下對緣正說分，三從「我今在此樹」下結說勸持分。
又釋初是戒起所從分，二對緣正說分，三結說勸學分。
初中分二：初有五偈明標源顯戒，後六偈半歎戒勸持。
又釋前五戒所從勝，後是所流戒勝。
又前是傳戒人勝，後是所傳戒勝。
前中有四：初、一頌明舍那真身起千化佛，
二、次一頌一句明千化佛復各化為百億釋迦，
三、一頌二句明化身就舍那聽受戒法，
四、一頌一句明化身就機傳通本戒。 ^605c1

初一頌之中，上二句明本源實身，下二句明所現千佛。
此中盧舍那等三類佛，有人釋云：千華臺上盧舍那佛是自受用身，
千花上佛是他受用身，百億釋迦為變化身。
此釋恐不應理，以華臺上佛亦是隨他受用身故。
今釋此佛內自實成及應機化境，諸聖教中總有五說：
一、約諸部小乘，於此大千百億閻浮中，
唯此閻浮釋迦是實報成佛，餘州皆是化往，本不論舍那佛。
二、若依入大乘論等說，摩醯首羅天上有一實報成佛，
以一大千世界為所緣境，化作百億釋迦一時成佛。
三、若依此經，蓮華臺藏世界之中，坐華臺上，
實身成佛，名盧舍那。
其千華上千釋迦，則是千摩醯首羅天上各有一釋迦，
此千釋迦一一各化作百億釋迦，故有千百億釋迦於千百億國中菩提樹下一時成佛。
准此言之，則一實身成佛時，以千三千世界為主，
化境合有千箇百億，其千釋迦是實報，千百億釋迦是化身。
四、依《攝論》等，受用身有二種：一、自受用，
是實身成佛，稱法界成，身土相稱，依正無礙，
唯佛獨住，更無菩薩。
二、隨他受用身，為地上菩薩於淨土中現身說法，
為地前機現化身佛所主，化境又廣於前。
《智論》云：數此三千大千世界如恒沙為一世界種，
數此世界種恒沙復至為一世界海，數此海復至十方恒沙為一佛世界，
是釋迦佛所化境界。
五、依《華嚴經》無成無不成，故盧舍那一切處皆實身成佛。
又以盧舍那則是釋迦，不分報化二位之別，
但說十身以顯無盡，是故所主化境無邊無盡。
且如一類須彌樓山世界之數，則盡十方滿虛空遍法界。
又一類樹形世界，亦同前遍法界。
其側住世界、府仰世界、倒世界、眾生形等無量形類，
一一形類各各本類普遍法界，然互不相礙。
又此雜類並皆攝在蓮華藏世界海中，是故華藏亦說無盡。
又以華藏界一一塵中現一切世界如因陀羅網，
如是重重無盡無盡出過思議之表，此等並是盧舍那常轉法輪處也。
今此文中還依如上第三義說，初句顯其本身，後句明其源土。
初中以是舍那自說，故云「我今」。
然通辨我義略有六種：一、執我，謂分別俱生在於凡位；
二、慢我，謂但俱生在有學位；三、習氣我，
謂二我餘習在無學位；四、隨世流布我，
謂諸佛等隨世假稱；五、自在我，謂八自在等，
如來後得智為性；六、真我，謂真如常樂我淨等，以真如為性。
此中稱我通後三種，隨義應知。
「盧舍那」義如前已釋。
次句言「方坐蓮華臺」者，方有二義：一、將欲義，
謂方將等；二、正住義，謂方住等。
今依後義正在華上，故云「方坐」也。
蓮華臺者，是十八圓滿中依止圓滿。
諸論二釋通有三義：一、謂約事，二、就理，
三、據無礙。初約事者，謂如來所感大寶蓮華王為所依止。
然通辨蓮華總有四類。
《智論》云：一、人中蓮華，十葉已上；二、天上蓮華，
百葉已上；三、菩薩蓮華，千葉已上。
四、義准佛蓮花無限量故。
《華嚴》中大蓮華座不言葉數，但云「一一華葉皆遍法界」。
二、就理者，如來智身依於真理義等蓮華，故以表示亦有四義。
梁《攝論》中：一、如世蓮華在泥不污，譬法界真如在世不為世法所污。
二、如蓮華性自開發，譬真如自性開悟，眾生若證則自性開發。
三、如蓮華為群蜂所採，譬真如為眾聖所用。
四、如蓮華有四德：一、香，二、淨，三、柔燸，四、
可愛，譬真如四德謂常樂我淨。
三、理事無礙者，謂佛果圓融理事混通，
依正無礙相即自在，思之可見。
下二句中，初句明佛所住處，謂於千華之上或云千蓮也。
下句所現佛，此千還是受用身攝。
有人釋云：若約相顯為論，盧舍那身為十地後等覺位菩薩現，
此千釋迦為初地已上菩薩現，此亦無違。 ^605c11

第二、一頌一句，明此千佛復現百億釋迦。
於中，先四句釋一華所現，後一句類結餘華。
前中，初句舉一華主百億國。
國者，是四天下中南州國也。
是故即一三千大千世界有百億四天下等，
故云「百億國」。於一一南洲菩提樹下各有一釋迦同時成佛，
故云「各坐」等也。類結者，如一華既有百億國，
餘九百九十九華亦各主百億，故類結云如是總為千箇百億也。 ^606b22

第三，一頌二句明化佛就報領受戒法。
於中初句標舍那本身是化佛所出之處，故須標也。
次句舉化身數。次句明掌持大眾具眷屬相。
次句顯主伴俱來至我舍那所。
次句正明領受戒法。
次句明說戒利益，謂此妙戒諸說中最，
同於甘露味之中上，於此創演故曰門開。
又釋甘露有三義：一、當食宛飢，同攝善內備；
二、當飲除渴，同攝生濟之；三、當藥病療，同律儀斷惡。
故以為喻。又釋甘露是仙藥，服者長生，得此戒命盡未來際故也。 ^606c1

第四，一頌一句明化身就機傳通本戒。
於中初三句各還本位，後二句誦傳本戒，
謂此戒法諸佛所師，故云「本師戒」也。
「十重」等，出戒相輕重數也。
上來標源顯戒亦是戒所從來竟〔文〕。 ^606c11

自下第二歎戒勸持中有二：初有三行一句歎益勸受，後三行一句舉法勸信。
初中有六：初二句辨戒德圓滿，於中初能破無明大闇，
出生死長夜、顯無住涅槃，故云「如日月」也。
二能莊嚴行者，令諸佛護念、人天樂觀，
故「如瓔珞珠」也。又釋初是慧嚴、後是福嚴。
又釋律儀戒，以能破諸黑惡，故如日也。
攝眾生戒，以大悲清涼為相，故如月也。
攝善法戒，以能攝修具諸勝善法而自珮，故如瓔珞珠也。
二、次二句明戒用深廣，謂微塵菩薩是多人同行故勝也，
由此成正覺能成大果故勝也，亦則前句是廣、後句深也。
三、次二句明大人誦持故勝，謂初句報佛、後句化佛。
四、次二句舉益勸學成自利行。
五、次二句教令轉授成利他行。
六、次三句誡聽所誦，以此戒中含攝蘊積備具眾德，故云藏也。
又為簡定道二戒，故言波羅提木叉戒。
梵云「波羅提」，此言別。
若具，應云「毘」。木叉，此云解脫。
謂持此戒行，於諸犯境皆別別解脫，故名也。
又可當於生死而得解脫故也。 ^606c15

第二舉法勸信中分三：初五句明信法成益。
於中初一句總勸生信。
二、次二句出所信境，又是教生信方便，
謂信己身有佛性法故，即是定當來成佛之義。
三、次二句辨信益，謂由信自有自性住佛性，
信佛是至得果性，謂起此信即是發入理菩提心，此故此心即是得戒。
故《無垢稱經》云：「發菩提心即是出家，是即具足成比丘性。」
此之謂也。二有六句勸眾普受，於中二：
初二句總勸普受，即是下文「但解法師語盡受得戒」，
故云「一切有心」等。
又可凡諸有心皆有佛性，有佛性故堪為道器，
故云「攝佛戒」也。又前是當成之佛，據佛性體也。
此明有心之者皆攝佛戒，是佛性用也。
二、次四句釋攝戒利益，謂入菩薩三聚戒中，
即是佛本因之位，故名「佛子」，下諸戒首皆云
「若佛子」者是也。三、後二句以有此益故勸眾聽誦。 ^607a5

上來總是第一標源歎戒分訖也。 ^607a21

自下第二大段正說中分三：初明結集者序當時事，
二、「告諸菩薩」下明對機正誦，三從我已說下結勸受持。
初中四：一、序成佛時處，二、序所結戒相，
三、序口光表說，四、序眾集聽受。
初中「爾時」者，是此化身從報佛所受旨迴還至此之時，故云爾時也。
「釋迦」此云能，是姓也。
「牟尼」此云寂，是名也。
「菩提樹」者，在摩伽陀國，於此樹下有金剛座，
賢劫千佛皆於此座成等正覺，此樹下得菩提，故名菩提樹。
創坐得佛，故云「初坐」等也。
二、序所結戒中有二：初辨相，二會名。
前中以是本戒，非是待犯然後方制，故最初成佛即結此戒，
不同聲聞戒，故云「初結菩薩波羅提木叉」也。
「孝」者，謂於上位起厚至心，念恩崇敬樂慕供養。
「順」者，捨離己見順尊教命。
於誰孝順？略出三境：一、父母生育恩；二、
師僧訓導恩；三、三寶救護恩。
然父母有二位：一、現生父母；二、過去父母。
謂一切眾生悉皆曾為所生父母，今由持戒，
於父母渴誠敬養，令修善根發菩提心，今世後世離苦得樂。
又由發菩提心持菩薩戒，救一切眾生悉令成佛，是故二位父母皆為孝順。
又由具持菩薩淨戒，當得道力救護一切諸眾生故，於過現父母亦為孝順。
又供養孝順師僧三寶，下文具顯。
又以如說修行為報其恩，故為孝順。
「是至道法」者，謂至極之道莫先此法。
又以此道能至於果，故云至道，此即道能至也。
謂作了因至涅槃果，又作生因至菩提果。
二會名者，謂行此孝行，即是順教無違，
名為持戒，故云「孝名戒」。
戒謂制御三業，止滅諸惡，故云「戒亦名制止」也。
三、序佛口光者，如來將說戒法，先於金口放大光明，
驚覺令知，當從此口吐戒法光，照入其心，
故現此相，令眾集也。
四、序眾集聽，於中先集眾，二辨敬聽。
前中有四眾：一、菩薩，二、色天，三、欲天，四、人王。
初一是同生眾，後三是異生眾。
二辨敬聽者，合掌身儀不慢，至心住念不散也。 ^607a23

第二、對機正誦中二：先、歎戒要勝；後、正誦戒相。
前中二：初、明戒法深勝；二、從「佛子諦聽」
下，辨戒機緣廣。 ^607b29

前中二：初、舉法辨勝；後、「是故諸佛子應受」
下，正勸修學。前中二：初、約人顯勝；二、「是故戒」
下，約法辨勝。前中二：初、約佛自誦，顯勝人誦，
故明戒勝也；二、約五位菩薩眾誦，明多人誦，故明戒勝也。
以信行不成位，故但云「發心」也。
以十住是三賢之初，入位之始，故云「發趣」也。
十行增修善根，故云「長養」。
十回向是世間修終，堅固不壞，故云「金剛」。
「十地」可知。「是故戒光從口出」者，是前從初發心至十地，
滿三無數劫，常誦持故，致後誦時，口中每出說戒之光。
如《智論》中有三藏比丘，以多生說法，口出香，類同此也。
又釋：以此戒法破無明闇，從用名光。
又釋：從佛口光中出戒光故，從緣為名，故云光。
「有緣非無因」者，今此誦戒，口出戒光，非無因緣，
以多劫積集，因緣深固，致令如此。
又釋：此屬第二約法辨勝。
於中有三：初、明戒無自性，起藉因緣。
謂此戒法既從因緣，必無自性，無自性戒名為戒光。
以佛說為緣，機感為因，或師授為緣，菩提心為因，
無自性戒方得發起，故云「有緣非無因」也。
二、明戒體甚深。言「故光光」等者，光猶戒，
謂是因緣所發戒體無量數多，故曰「光光」也。
「故」者，所由也。謂此戒光因緣生故，是故無性離相，
故云「非青」等也。於中三句：初、離色心者，
謂此真戒性非質礙，又非緣慮，故云「非色心」。
又釋：戒於思種而建立故，用思種為體，故云非青等色也。
於思種上假立為色，故云非心也。
二、離有無者，謂緣起之戒便無自相，即緣非戒，
離緣無戒，除即除離，不得中間。
如是求戒，永不是有無。
然此不無此不有之戒，以不同菟角無因緣故，是故此戒俱絕有無。
又可非所執故不有，從緣起故非無。
又從緣起故不有，非所執故不無，故云
「非有非無」也。三、離因果者，以稱性之戒離能所生，故非因果也。
又釋以戒能成彼大菩提果，故非果法也。
又藉菩提心為因起，故非因法也。
以是果非果即因故，是因非因即果故，是故剋性非因果也。
「三世諸佛之本」下，明戒用廣。
於中三：初、明戒雖非果而能作果，故云「諸佛之本原」。
二、明戒雖非因而能作因，故云「菩薩之根本」，以菩薩是因位故。
三、雖俱非因果，然能通為大眾之本。
二、「是故」下，結勸修學中，應受、應持、應誦文、應學義。 ^607c2

第二明戒機緣廣中，初、標受佛戒，二、辨戒機差別，有二十眾。
於中變化人者，如龍變為人，小乘入難，此中通也。
後「但解法師語」下通結多門，餘義可知。 ^608a15

第二正誦戒相中二：先總釋隨戒之相，
略作六門：一、釋名，二、分輕重，三、明具闕方便，
四、持犯麁細，五、諸部種類，六、對小辨異。
並如別說。二、別釋戒相中亦二：先十重，後輕垢。
前中三：先舉數勸持，二立名辨相，三總結勸持。
又亦可初總誦，二別誦，三結勸。 ^608a18

總中四：一、舉數，二、「若受」下勸誦其文。
於中先明不誦有損。
「非菩薩」者，失現行菩提心也。
「非種子」者，乖菩提心種子也。
又前失位，後失行也。
後舉佛自誦，彰誦有益。
三、勸學其義，謂舉三世齊學勸令受學。
四、「已略說」下結說勸持，並可知。 ^608a24

第二、立名辨相中，先以義料簡，後釋本文。
初中十重，略作十門：一、釋名，二、明犯因，
三、明犯具，四、顯犯境，五、造境自他，六、自作教他，
七、犯相始終，八、明犯輕重，九、明諸部相攝，
十、明攝三聚。 ^608a29

初釋名者，先釋總名，謂一、周圓數，二、五稱。
十波羅夷者，此云他勝處，略有三釋：一、
約法，謂是佛弟子，以所持佛戒為自，非毀佛戒為他。
若專精不犯，則自勝於他；若破其根本，即他勝於自。
以戒為學處，持犯所依，故云處也。
二、約業，謂魔業為他。
三、約報，謂墮不如意處為他。
並可知。此從數義以彰名，即帶數釋。
二、別名，如下釋。 ^608b4

二明犯因者，謂犯此十重皆因三毒。
於中二：初約麁相，二就細辨。
初中此十戒內殺毀及嗔，此三因嗔犯，是故制此為防嗔。
此中約動三業以分三，謂身、語、意，如次應知。
又內外分二，謂初二約外，後一約內。
外中色聲分異，又盜、婬、慳，此三因貪犯，
但初二麁現，後一細故。
又約財色分二，謂盜、慳俱望財。
但自他分異，謂盜望他財，慳望自物。
又盜望未得，慳望已得。
何以約財分二，約色不分耶？
以財許如法畜，望已得未得分為二，色無通畜義，故唯一禁斷。
又有財盜及施，故得分為二，色無施與義，故更不開二。
又妄、酒及謗，此三因癡犯，於中酒但為癡因，
妄、謗為癡果。果中妄由邪見，望己身不聖而言聖，
謗由邪見，望他三寶實聖云非聖，故分二也。
癡果已顯彰，約境可分二，癡因用猶隱，約事唯立一。
又說過通三毒可知，此則為調伏三毒立茲十戒。
二、約細辨者，此十戒中一一皆通有三毒犯，
第九瞋中有時由彼貪癡引故亦得有三，
是故各調三毒通名毘尼，此云調伏。 ^608b12

第三、明犯具者，所謂三業。
此十戒中，初三及酒，皆依身犯。
故《智論》十三云：酒及前三，俱是身戒。
今此中有四義釋：一、約自他，初三成自害，
後一成他害，以得酒已，方作大罪。
二、約依正，有三句：一、盜即依報；二、殺、婬望正報；
三、酒通依正，以為飲酤，不為貯畜，亦得正報收。
三、約違順，亦三句：一、殺、盜望違情，婬犯順迷情，
酤酒通違順，以恣迷情故順，取其直故違。
四、約因果，初二損財斷命，苦果中極，故俱成重；
後婬、酒順迷，種苦因極，故亦成重。
是故古德云：「婬為生死本，酒為過患源。」
律中此二，不立境想，義存此也。
又妄、說、毀、謗，此四是語業犯，即是語四失也：
一、妄語；二、離間語，以說過令離故；三、綺語，
以讚毀無義故；四、惡口，以惡言謗黷故。
又釋：初一違境失，次二違教失，謂一餘處傳非，二現前毀讚。
後一違理失，並可知。
又慳、嗔二戒是意業犯，此中何故瞋依本名，貪就慳性說？
謂瞋障慈悲，乖礙行重，貪或容有順悲愍故，是故約慳違慈濟說。
若細論十戒，一一皆有三業成犯，以互相導故。
如下釋文處說，亦伏三業，名為調伏也。 ^608c2

第四、明犯境差別，有四：一、約情、非情境者，
謂前九全及第十少分是約情境犯，以佛、僧二寶亦是情攝故。
婬、瞋各有一義及第十少分約非情犯，
以謗法寶、婬屍、瞋塊俱同犯故。
二、約勝、劣境者，謂說、謗二戒局勝境犯，以要說彼菩薩等過及謗三寶方成犯故。
酤酒一戒唯劣境犯，以聖等勝位無飲酒故。
餘七通二位，以俱有犯義故。
三、約因、果境者，謂謗戒少分唯果境犯，
以除僧寶故，所餘因境犯也。
四、約凡、聖境犯者，第十中佛寶局聖，第五全局凡，
以聖無飲酒，不可對辨酤也。
所餘通凡、聖，凡中通四趣，除地獄，以彼苦報不可對故。
或亦通五，以鬼等持戒亦對彼趣故。
聖中二乘果向十聖，大乘六位因果通論，悉成犯境。
問：對聖他心豈成誑耶？
答：但對境言彰則為成犯，不問前人信與不信。
又於聖誑語理重誑凡，豈得無犯？
又釋境中略有十境，謂五趣生為五，并依報非情為六，
又二乘、菩薩、佛、法為四，故有十。
於十戒中唯瞋通十境，以於非情机等亦有瞋故。
盜具九，除非情，以無主物不犯故，法物盜成故成盜法。
婬通八，除佛、法，以非情死屍亦成犯，故不除也。
慳亦通八，際法及非情，以無求索故，餘皆成犯境。
殺、妄、說、毀此四通七，除佛、法、非情，所由可知。
酤酒通五趣，除所餘。
謗唯三寶亦除，餘所由並可知。 ^608c23

第五、造境自他中有四例：一、自造他境，
二、他造自境，三、自造自境，四、他造他境。
以十戒應配之。且初例具十犯可知。
二例唯一犯，謂婬戒有犯，所餘不犯可知。
三例十中通四犯，謂殺、婬、慳、瞋。
以菩薩理宜不捨生死為物受身，而返厭身自殺，故亦得罪。
又以婬意自愛其身，及如律中弱春自婬等。
《善生經》云：自施不成施，自慳成慳。
又如有一不稱意事，搥胸自瞋等。
是故此四通自為境。
第四例於十戒之中一切通犯，謂教他趣餘境自犯故也。 ^609a19

第六、自作教他者，有四句：一、自作不教他，
二、教他不自作，三、亦自亦教他，四、非自非教他。
初二可知。三中有二：一如犯婬，教他就己，
一犯得二罪；若約睡及怨逼，則無教他義。
二餘教他及自作，別犯兩罪故也。
第四句者，謂見作、隨喜及讚歎作等，雖非自作亦不教他，然亦是犯。
是故此四遍犯十戒，俱結重也。 ^609a29

第七、犯相始終。於中三例：一、始，二、終，三、據中。
此中婬犯據始，侵如毛頭，即結犯不待精樂。
殺犯據終，要命斷方結。
所餘據中，如盜離本處，雖已成犯，猶未得用等。
餘准可知。有義：慳、瞋亦約初犯，以起念便犯故。 ^609b7

第八、輕重門者，有二：先總辨，後別論。
總辨十戒輕重者，此十戒中幾是業道重？
有五，謂初四及第十。
幾是障道重？有三，謂毀、慳、瞋。
幾是重亦小輕？有二，謂酤、說。
又分三：一、前四中，殺人、盜五乃至大妄，
同小乘，最重；二、後四全，次重；三，五、六全及初、
四少分，謂約非人、非五、非道、小妄，此等應小輕。
又前五招譏多，後五應少。
又酤唯約遮，餘通遮性。
有義：十戒俱通二罪。
二、若別論者，一一之中各有輕重，至下文處辨。 ^609b12

第九、攝諸門者，有四：一、約十惡者，於顯十戒中，
謗意是邪見，謗詞、惡口、酒是癡因，謗是癡果，
所餘如次，餘九應知。
二、依《菩薩善戒經》，出家菩薩有八重，即此中初四及後四是也。
以出家菩薩先受聲聞戒，具前四重，後受菩薩戒，更加後四故。
三、依《善生經》，在家菩薩有六重，即此中初六是。
四、依《瑜伽》、《地持》有四重，即此後四是。
又小乘四重，即前四是也。
是故此戒通攝道俗，備緣大小，故具十耳。 ^609b21

第十、攝三聚戒者，有二義：一、若從勝為論，
此十戒總是律儀攝，以俱止惡故。
二、若通辨皆具三聚，謂於此十中一一不犯律儀戒攝；
修彼對治十罪之行攝善法攝，謂一慈悲行、
二少欲行、三淨梵行、四諦語行、五施明慧行、
六護法行、七息惡推善行、八財法俱施行、
九忍辱行、十讚三寶行；以此二戒教他眾生令如自所作，即為攝眾生戒。
是故十戒一一皆具三聚。
餘義可知。 ^609c1

第二釋文者，別釋十重即為十段。
何等為十？如半頌曰：「殺盜婬妄酒，說毀慳瞋謗。」
other:: 
#  1 初篇
初篇
other:: 
## 1 初篇
殺戒第一 ^609c9

將釋此戒，略作十門：一、制意，二、次第，三、
釋名，四、具緣，五、闕緣，六、輕重，七、得報，八、
通塞，九、對治，十、釋文。 ^609c13

初、制意者，略由十意：一、由斷生命業道重故，
負此重業不堪入道，是故大小二乘、道俗諸戒皆悉同制。
二、由違害大悲心，故《瑜伽》云：若有問言，菩薩以何為體？
應正答言，大悲為體，尚須為物捨身，況害彼命？
三、背恩養，故下文云：六道眾生皆我父母，
生生無不從是而生，豈得害也？
四、乖勝緣，故《智論》云：或可蟻子在前成佛，
蒙其濟度，此事難知。
若害彼命，與彼無緣，不蒙救也。
五、並有佛性，悉為當來法器，如不輕菩薩深敬眾生，
尚無不敬，豈容有害？
六、違失菩薩無畏施，故經云：所以持不殺戒，為施眾生無畏故也。
又《涅槃》中如來壽命無有限量，皆因不殺。
七、乖四攝行，故論云：菩薩二利之中利他為最，
若起害心眾生捨離，設欲法施無所化故。
八、損過實，故《智論》云：假使滿閻浮無價珍寶，
無有能直於身命者，是故奪彼命根亦得盜寶之罪。
《涅槃經》又云：「一切畏刀杖，莫不愛壽命，
恕己可為喻，勿殺勿行杖」等禁。
九、為報恩故，謂菩薩大行依眾生得，尚念報恩寧容加害？
十、法爾故，三世諸佛家業法爾，不念加害利益眾生故也。 ^609c15

第二、次第者，戒相塵沙無邊浩污，何故最初辨茲殺戒？
一、謂菩薩萬行無不以大悲為本，為存行本故先制也；
二、有情所重莫不以形命為先，為救物命故先辨也。
若爾，何故聲聞戒初不同此耶？
謂此以救生行為先，彼以自行為首。
又釋：彼要待犯已方制，婬戒初犯，故殺不先。
《僧祇律》云：成道五年制婬，第六年制盜及殺。
菩薩不爾，約十業道此為初故，三世本戒非新制故。 ^610a7

第三、釋名者，息風名生，依身心轉隔斷不續名為殺生。
戒者是能治之行，從所治為名，故云殺戒。
《涅槃經》云：「眾生佛性住五陰中，若壞五陰名曰殺生，若有殺生即墮惡道。」
息有三種：過去、現在則不可殺，遮未來故名殺。
夫眾生者名出入息，斷出入息故名為殺，我等諸佛亦隨俗說名為殺。
問：息斷名殺，入滅盡定豈是死耶？
答：以後起時息還生故，是故不名斷。
問：此報息滅、後報息生，應非無耶？
答：以命根斷故、報隔異故，不例滅定。
問：殺既爾，從緣必無自性，無自性故應無有罪。
答：有無自性得罪，還無自性得報，一切法皆爾。
問：既自心變眾生還自殺者，無實眾生死，何因有罪？
答：還自心變罪，如眾生來報受罪，當知亦爾。
問：知殺性空，殺應無罪。
答：空是罪治，知空必不殺、殺必不了空，故亦有罪。
若謂無罪而作殺者，以邪見故罪重眾生，於餘何得言無罪也？ ^610a15

第四、具緣者，有二：一、通，二、別。
通緣有三：一、是受菩薩戒人，以不受戒無犯故。
經云：「有犯名菩薩，無犯名外道。」
二、是住自性，謂非顛狂等，以彼無犯故。
三、無開緣，謂即救生無間苦等。
此三通諸戒。三、別緣者，依《地論》，五緣：一、
是他身，簡自故；二、是眾生，簡机等故；三、
有眾生想，簡迷心故；四、起害心，簡無殺意故；
五、正加害，簡未害故。
依《對法論》，亦五緣：一、事，謂有情數；二、意樂，
謂起此想及必害意；三、方便，謂為害故，
加刀杖等；四、煩惱，謂貪、嗔、癡；五、究竟，謂彼有情由方便故，
或無間死，或後時死。
合此二論，通具七緣：一、他身，二、眾生，三、
起眾生想，四、殺心，五、加刀杖等，六、有三毒，
七、斷正命。并上通緣，總有十種，可知。 ^610b3

第五、闕緣者，闕通緣，可知。
別中若闕初緣，有三義：一、應得重輕垢，謂以惡心自殺己身故。
二、應得輕輕垢，謂以善心厭身自殺，違菩薩行。
故經云：「說身無常，而不讚說厭離於身。」
此中有癡，前有瞋故，餘六緣皆具也。
三、得福成持，謂為法滅身，為生捨命，如薩埵王子等。
若不捨，反得罪。此中非直無三毒，亦與智和合，故成持也。
亦即闕初及第六二緣。
次闕第二緣，有二差別：一、若諸趣相差，
俱得重，以七緣不闕故。
二、若非情來替，有二罪：一、畢竟不知是非情，約心應得重方便。
如《唯識論》云：夜踏瓜皮，謂殺蝦蟇，死入惡道。
此但為闕境，得重方便。
二、若次後知是非情，違前暢思，得中方便。
故闕彼緣，得此三罪。
若於上三位兼起疑心，亦得三非。
謂若於初位欲殺畜，人來替，於上生疑，
為畜為人而斷命者，此雖境改心移，以命同害，亦俱重也。
若於次位欲殺生，机來替，後生疑，為生為机，
害已終身不決，以少闕心，得中方便。
若於後位欲殺生，机替，後生疑，害後知机，得輕方便。
問：此中闕心與後位，及闕境與前位，各何別耶？
答：此於異境起疑，故不同初，以彼起本想故。
疑當異境，故不同後，以彼於本境起疑故。
問：何故雙闕，唯疑非想？
答：以想無雙闕。如欲殺生，机來替，此是闕境；
於上起机想，此闕心。
若害無罪，是故想無雙闕。
疑中乖本期，故闕境；懷猶預，故闕心。
是故單雙二闕各三，合為六也。
次闕第三緣，有想、疑二別。
想中有四：一、若本迷生為机，害已無罪，以三心俱闕故。
二、若本欲殺生，臨至境，轉作机想，害已不知，
得方便罪，以不暢本思故，闕中後故，約前方便，結一輕罪。
三、若害已了知，起壽心，結重方便，以闕中間，具前後故。
四、若於人起畜等想，本迷轉想，俱重也。
疑中二：一、於本境疑起，有三：一、疑生為机，
終身不決，輕方便；二、後決暢壽，重方便；
三、疑為人為畜，後決不決，俱重。
二、於異境起疑，亦三：一、為机為生，終身不決，
重方便；二、後決，輕方便；三、疑為畜為人，俱重也。
次闕第四緣，有二：一、全不犯；二、雖無殺心，
而有打等，故得輕垢也。
次闕第五緣，得重方便罪，以雖不興方便，而有殺心故。
次闕第六緣，有二：一、以無記心殺，還得重；
二、不貪皮肉故殺，亦不瞋酬怨故殺，不癡祠祀故殺，
但以大悲救彼極苦，不避自苦，故亦無犯。
此依《瑜伽》辨。次闕第七緣，有二：一、畢竟不知不犯，
約心得重方便；二、知不犯，得中方便。 ^610b17

第六、輕重者，有二：一、麁，二、細。
麁中有三：一、約所殺生，二、約能殺心，三、所用殺法。
初中生類所殺雖無崖畔，總括此界不過有七，謂六道及聖人。
然約此七位輕重有四：一、約生斷命，一切皆夷。
問：何得有殺地獄生？
答：菩薩亦有遊彼趣中救眾生故，是故對彼亦有不殺，況有菩薩於地獄中創起慈悲成初心故也。
二、約報，謂人重、畜等輕，以人於彼大小二乘通道器故。
三、約德，謂害發菩提心者，業道加重，不問人畜等。
故經云：殺發菩提心畜生，罪重於殺邪見人。
四、約逆，謂下文七逆中除於破僧，以無命可損，唯逆無餘故。
出佛身血是逆及重方便，以不可殺故無夷。
餘五依位各得二罪，謂逆及夷。
於中父母及二師或有各得三罪：一、夷，
二、逆。謂此四人有得羅漢者：一、殺父母等，
二、殺羅漢，三、斷生命，故得三罪。
《涅槃經》云：一殺父王，二殺須陀洹故也。
若依《俱舍》，唯得一無間，以依一故。
第二約心明輕重者，然殺念慮雖多，不過三性：
善、惡、無記，即為三品。
惡重，善中，無記下或無報。
於中二：先別辨，後交雜。
前內惡中三毒相導成業七，亦有三品，
謂三單輕、三雙次、一合重。
單中亦三：貪下，瞋次，癡重。
何以然者，良以飢荒外至貪火內煎，雖了業道然不能自制，
貪彼皮肉以自濟軀，遂斷彼命，故非極重。
二、雖亦了知因果而瞋怒難制，遂瞋斷命道過前，故為次也。
三、不信因果將謂無罪有德，恣心殺生復勸他殺。
《婆沙》云：虎豹豺蜈虹蛇等傷害於人，殺之無罪。
父母衰老及遭病疾，若能殺者得福無量。
又殺生祠天以為福德。
又確執殺生有福無罪，如婆藪仙人多劫受苦，是故癡因最為重也。
《善生經》云：貪心殺生輕，瞋心次，癡心重。
故此云也。三、雙者，亦三品也。
謂貪瞋下，貪癡次，瞋癡重。
一、合者，等分最為上上。
此約業道分輕重，若約違教，俱犯重。
二、善心者，善心殺生，如見長病極苦眾生，
不忍其苦，遂以慈心斷彼命根。
又如律中，比丘又犯死，比丘語膾子乞一刀等。
此皆業道輕，俱犯重戒。
三、無記心者，或不成犯，以無記不成業故；
或亦有業，以還得報故。
如山居比丘推石殺蟻，蟻受猪身，亦還推石害彼比丘，
各無記心，冥然受報。
此即於戒雖為不犯，然殺業如茲不亡，故不可輕也。
世有愚人，飲用虫水，曰云：我但用水，本不害虫，
虫若自亡，固非我咎。
此不識業道，不見聖教，深可悲一愚矣。
第二、交雜辨者，亦七：約三時心，謂欲作、
正作、已作。此三時中，三性心間起，故業有輕重。
謂三中：一惡二無記，輕；一惡二善，次；一善二惡，重。
又一善二無記，輕；一無記二善，次；一無記二惡，重。
又三：俱惡重，俱善次，俱無記輕，如上別辨。
二、約殺心三時具闕者，闕二心輕，闕一心次，具三重。
此三通上性別門，心內各有此三，隨輕重應知。
第三、所用殺法輕重者，有二：一、約三業，
二、約苦惱。初中三業單雙等亦有七。
三單者：一、身業殺中，謂加刀杖等，或身現相令怖墮壑，
或示相教人令成殺等，或作書令殺，或作坑穿羂網射發毒藥授殺具等，
水陸空飛有因致死，犯輕重可知。
二、語殺，或以善言勸厭身死，或教人令殺，
或呪殺，或如壯夫吐唱使死。
此語殺中，初一輕，次一中，後二重。
三、意殺者，如《二十唯識論》中，仙人嘖殺三國眾生一時而死，
乃至草木亦死不生，是故得知意最重故也。
此中語意同作身業。
二雙者，具身語殺，謂身加說呪此輕，或具身意殺為次，
或語意殺為重，一合最重。
二、約苦惱者，謂分分割身令多日命盡，
此苦惱多，死心既深故重也，反此應輕。
又約有恩無恩、有過無過皆有輕重應知。
二、細辨者，然此輕重業道微細，約境開心應善思淮耳。 ^611a4

第七、得報者，有二類：一、約犯違教遮罪，
下文云：「墮三惡道，二劫三劫」等。
二、約業道性罪，依《十地論》、《對法論》等，得三種果：
一、異熟果，謂墮三惡道；二、等流果，謂若生人中，
多病短命；三、增上果，謂所感外物，皆少光澤，不久住故。
又依《優婆塞戒經》第四云：「因殺生故，現在獲惡色惡力惡名短命，
財物耗減，眷屬分離，賢聖訶嘖，人不信用，
他人作罪，橫罹其殃，是名現在惡業之果。
捨此身已，當墮地獄，多受苦惱，飢渴長命，
惡色惡力惡名等事，是名後世惡業之果。
若得人身，復受惡色短命，此一惡人因緣力故，
令外一切五穀菓蓏，皆悉減少，此人殃流，及一天下。」
又《智度論》十五云：「如佛語難提迦優婆塞：殺生有十罪。
何等為十？一者心常懷毒，世世不絕；二者眾生憎惡，
眼不喜見；三者常懷惡念，思惟惡事；四者眾生畏之，
如見蛇虎；五者睡時心怖，覺亦不安；六者常有惡夢；
七者命終之時，狂怖惡死；八者種短命業因緣；
九者身壞命終，墮泥梨中；十者若出為人，常當短命。」 ^611c15

第八、通局者，於中有二：先通、後局。
通者，或有殺生而不犯戒，生多功德。
如《瑜伽．戒品》云：「謂如菩薩見劫盜賊，為貪財故，
欲殺多生；或復欲害大德聲聞、獨覺、菩薩；或復欲造多無間業。
見是事已，起心思惟：我若斷彼惡眾生命，當墮地獄。
如其不斷彼命，無間業成，當受大苦。
我寧殺彼，墮於那落迦，終不令其人受無間苦。
如是菩薩意樂思惟，於彼眾生，或以善心，
或無記心，知此事已，為當來故，深生慚愧，以憐愍心而斷彼命。
由是因緣，於菩薩戒無所違犯，生多功德」故也。
又《涅槃》第十二亦同此說，可知。
二、局者，有二義：一、違犯，謂見厄不救，見他殺己怨，
不以悲救，微起順情，此等皆犯。
二、順持，謂不常起大悲，恩重身心，擬以身命代死代苦等，
恒思不忘，不爾便犯。
如是等應知。 ^612a5

第九、對治行者，有二：先明起心，後明行相。
前中如《十地經》第二云：「是菩薩復於一切眾生中生安限心、
樂心、慈心、悲心、憐愍心、利益心、守護心、
我心、師心，生尊心。
論曰：集者依增上悲，復為念眾生故生十種心。
復次此心為八種眾生故生：一者於惡行眾生欲令住善行故，
如經安穩心故。二者於苦眾生欲令樂具不盡故，如經樂心故。
三者於怨憎眾生不念加報，如經慈心故。
四者於貧窮眾生欲令遠離彼苦，如經悲心故。
五者於樂眾生欲令不放逸，如經憐愍心故。
六者於外道眾生欲令現信佛法，如經利益心故。
七者於同行眾生欲令不退轉，如經守護心故。
八者於一切攝菩提願眾生取如己身，
是諸眾生即是我身，如經我心故。
生餘二心者，觀彼眾生乘大乘道，進趣積集具足功德，
如經師心故、生尊心故。」
二明行相者，明往昔菩薩緣眾生行，略舉三五。
如昔二比丘過夏參佛，一亡一達。
佛問達者：「汝伴何在？」
答云：「為不飲虫水在路自亡，其恐不得見佛，
遂犯虫水，存命至此。」
佛即出金色臂看云：「汝不持戒，見我何益？
其在路亡者，先已至此聞法得果。」
又如鵞珠比丘，護眾生命不惜身命。
又如菩薩鹿王，代鹿母命等。
又如鹿王以身為橋，救濟群獸全彼自殞等。
又如月上女，菩薩撿世，見女人新產飢急恐殺其子，菩薩割自乳房以救彼命等。
又如薩埵王子，救餓虎捨身命等。
如尸毘王，救鴿捨身。
又如海中船破眾人將沒，菩薩商主告彼眾人令投我髮等，
我今閉氣取死，海必漂岸以濟眾命等。
如是類往昔規摸令今倣習，應善思之。 ^612a20

第十、釋文者，就此戒中文別有三：一、制令斷惡，
即律儀戒也；二、制修善行，即攝善戒也。
此二所對為攝生戒。
三、違制結犯，示以罪名。 ^612b22

初中言「佛子」者，釋有總有別。
總中有二義：一、從佛法生，謂發菩提心受菩薩戒得佛法分名為佛子，
如人從父母生得彼體分一名為人子，
此則佛是能生、子是所生。
二、子是因義，謂以修佛行能生佛果名為佛子，
如種子生果等，此即子是能生、佛是所生，從果為名。
此二皆佛之子，故依主釋。
何故爾者？若不從佛生，無以成佛。
故梁《攝論》云：「無不從此法身流，無不還證此法身。」
別中有五義，如《攝論》云：「一、方便為父，二、
般若為母，三、禪定為胎，四、慈悲為養育，
五、信樂大乘為種子。」
又有四義，如《佛性論》：「一、淨信為種子，二、
般若為母，三、禪定為胎，四、慈悲為養育。」
如次即是地前四位應知。
問：未知菩薩至何位得佛子名？
答：諸聖教說有多種：一、約絕功用，不行同佛作用，
名為佛子，如《楞伽經》八地菩薩名最勝子；
二、約證得佛法分，名為佛子，如《佛性論》
初地名佛子；三、約不退佛法，名為佛子，
如《瓔珞》等經說十地住即名佛子；四、約入大乘，
發菩提心，受菩薩戒，即名佛子，如此經說；
五、約入佛法，縱入小乘，名佛子，如《四分律．
序》中說。今此通前四，以諸位同持此戒故；
通五，以攝小令迴故。 ^612b25

文中有二：初、舉過，二、制斷。
初中四：一、明能殺位；二、殺相差別；三、所作殺事；
四、辨所殺生。初中四種殺：一、自殺，可知；
二、教他，有二義：一、教他令自死；二、教他令殺生。
問：自殺或教他所殺未亡，自身先死，後所殺亡，未知得重以不？
答：若依小乘不犯夷，以彼未命終、未成罪故，命終已後戒已失故。
菩薩戒既經生不失，故還得夷。
問：若教他殺生，他領受已，後不殺者，彼能教人得何罪耶？
答：約心得重，後若知不殺，生喜心得輕方便，生瞋得重方便。
三、方便讚嘆殺者，此亦有二：一、嘆能殺之人有勝德；
二、嘆所用殺法有功能。
此二各有二：一、望未殺歎德令殺；二、望已殺嘆德令喜。
皆悉善巧引譬曉喻，讚美殺事，故云「方便讚殺」也。
又釋：如律中讚死勸死亦是也。
四、見作隨喜殺者，亦二：一、見聞此殺俱生喜故，
二、見聞彼死亦皆生喜。
問：此上三位何別？
答：有二別：一、約三時，謂初約未殺教遣殺，
次約正殺讚有德，後約已殺生隨喜。
二、約三類，初約下位人便令殺，次約中位人雖不可使殺，
方便讚美令得成殺，後約上位不可對讚，
但見彼殺已還生隨喜，俱得重罪可知。
二、「乃至呪殺」者，明殺相差別，謂於上四位所作，
或刀斫杖打乃至呪殺，以相眾多呪殺最希，故云乃至也。
如呪龍令入鑊等。
三、「殺因」下，明所作殺事。
然此四殺略作四釋：一、約所作，謂自殺為因，
教他為緣，讚嘆彼法隨喜其業。
二、約所殺，一、命為活因，斷故名殺因；二、
衣食等為活緣，奪故令死名殺緣；三、以法成治，
如酷法官等，以法成殺故名殺法；四、如屠獵等家，恒為殺業。
三、約具緣：一、殺心為因，刀杖等為緣，造趣方便為法，
正斷命根為業，於上七緣相攝應知。
四、約行，謂《十地論》中攝為三離：一、有二，
謂內離貪等，外離刀杖，是此中離因離緣也；
二、慈悲等為對治離，是此中離殺法也；
三、尚不惱眾生何況故殺為果行離，是此中離殺業也。
四、辨所殺生中，「乃至有命」者，此有二義：
一、廣，謂總攝一切七種眾生，故云「乃至」
也；二、狹，謂簡去草木，故云「有命」。
《瑜伽》云「謂壽燸和合現存活故」名為命者，
謂假有即有命之者，有財釋也。 ^612c18

第二、正制者，「不得故殺」者，謂無害義，故云
「不得殺」也。然錯誤無犯，故復云「故」。 ^613a28

第三、「是菩薩」下明制修善行，於中有二：
先制起勝心，二制作救事。
前中言「是菩薩」者，標持戒人也。
「應起」者，制令之詞也。
「常住」有二義：一、起此慈等恒在心中無暫時忘，
故云常住；二、制令起此順真理之慈，故云常住。
前自相續、後順凝然。
又前是無間、後是甚深，以此深厚慈悲通緣一切下位眾生，
作拔苦與樂意；復以深厚孝心別緣上位父母師長等，作報恩供養意。
又釋：緣三位眾生起此三心：一、於怨所起慈；
二、於苦者起悲；三、於勝位起孝。
又釋：總通於一一眾生各有三心，以一切眾生悉曾為父母等故。
若依《華嚴》通起十心，如前治行中說。
二、「方便救護」者，依心起行作所益事。
方便有二義：一、巧欲令所作益事成辦，
二、巧欲作所益不帶過失。
救護有五義：一、於下位眾生作救拔事順前慈悲，
於上位眾生作護持事順前孝心；二、於已在苦者救令得脫，
未入苦者護令不入；三、在苦者救之，得樂者護之；
四、以救故令離苦得樂，以護故令捨惡住善；
五、救護是一事，謂拔濟眾生也。 ^613b1

第三、「而」下自明違制結犯。
於中先明違制有四義：一、於眾生不起慈行已為大過失，況作殺事？
殺已為重，況更盜心？
盜心最重，況復快意？
是故此殺最為極重。
又盜心者，殺心無限漫緣諸境心無厭足。
「快意」者，殺心猛盛勇快稱情，三時無間。
下「是菩薩波羅夷」者，結示罪名，如前已釋。
上來明殺戒竟。菩薩戒本疏卷第一〔終〕
 ^613b21
