
pin:: 
##  25
俱舍論頌疏論本第二十七
從此大文第二，明智所成功德，就中二：
一明不共法、二明共功德。 ^964c4

就明不共法中二：一舉數標名、二依名別釋。 ^964c5

且初舉數標名者，論云：「如是已辨諸智差別，智所成德今當顯示。
於中先辨佛不共德，且初成佛盡智位修不共佛法有十八種，
何為十八？」頌曰：
　　「十八不共法，謂佛十力等。」 ^964c6

釋曰：佛十力、四無畏、三念住及大悲，如是合名十八不共法，
餘聖所無故，名不共法。 ^964c12

從此第二，依名別釋，就中有五：一明十力、
二明四無畏、三明三念住、四明大悲、五明佛同異。 ^964c15

就明十力中二：一明佛心力、二明佛身力。 ^964c17

且第一明心力者，論云：「且佛十力相別云何？」
頌曰：
　　「力處非處十，業八除滅道，
　　定根解界九，遍趣九或十，
　　宿住死生俗，盡六或十智，
　　宿住死生智，依靜慮餘通，
　　贍部男佛身，於境無礙故。」 ^964c18

釋曰：初六句出體，次兩句依地，次一句依身，後一句釋力義也。
力處非處十者，總標也。
一、處非處智力，以十智為體，處謂合道理義也，
如說善因能感愛果，造不善業能招惡果斯有是處。
非處謂不合道理義也，如說善因感惡果，造不善因感愛果必無是處。
佛智能知處非處故，名處非處智力。 ^964c25

業八除滅道者，第二、業異熟智力，以八智為體，
除滅、道二智也。知如是類業感如是異熟，名業異熟智力。
除滅道智者，以業異熟非滅、道攝故，業異熟智力除滅、道智也。 ^965a3

定根解界九者，此有四力：定謂第三、靜慮解脫
〔八解脫也〕、等持〔三三摩地〕、等至智力〔八等至也〕。
根謂第四、根上下智力，能知眾生信等五根有上下故。
解謂第五、種種勝解智力，能知眾生種種喜樂殊勝解故。
界謂第六、種種界智力，能知眾生種種性故。
此之四力九智為體，唯除滅智，以靜慮等非滅諦故。 ^965a7

遍趣九或十者，遍趣謂第七、遍趣行智力，
一切諸行皆能趣果，名遍趣行，佛智能知，名遍趣行智力。
若謂但緣能趣為境，九智為體，除滅智也，
滅是所趣果，非能趣行故，故除滅智。
若謂亦緣所趣為境，十智為體。 ^965a13

宿住死生俗者，一第八、宿住隨念智力，能知過去宿住事故。
二第九、 " resp=死生智力，能知眾生死此生彼故。
此二智力緣事法故，俗智為體。 ^965a18

盡六或十智者，第十、漏盡智力，言漏盡者，謂涅槃擇滅也。
若謂但緣漏盡為境，名漏盡智力，以六智為體，
除苦、集、道、他心四智，以此四智不緣滅故。
若漏盡身中所得智故，名漏盡智力，以十智為體。 ^965a22

宿住死生智，依靜慮餘通者，宿住、死生二力依四靜慮起，
所餘八智通依十一地起，謂欲界、四禪、
未至、中間並四無色也。 ^965a26

贍部男佛身者，此之十力依贍部洲男子佛身。 ^965a29

於境無礙故者，釋力義也。
智於境中知無礙故，名之為力。
由此十力唯依佛身，唯佛永斷諸惑習氣，
於一切境隨欲能知；餘聖不然，故不名力。 ^965b1

從此第二，明身力，論云：「如是諸佛遍於所知心力無邊，云何身力？」
頌曰：
　　「身那羅延力，或節節皆然，
　　象等七十增，此觸處為性。」 ^965b6

釋曰：身那羅延力者，佛生身力等那羅延，此云人種神。 ^965b10

或節節皆然者，或言表有餘師說：「佛身支節一一皆具那羅延力。」
大德法救說：「佛如來身力無邊，猶如心力。」
大覺、獨覺及轉輪王支節相連，有差別者，
諸佛世尊似龍盤結，獨覺似鉤鎖，輪王似相鉤，故三相望力有勝劣。 ^965b11

象等七十增者，明那羅延力量也。
象等七力十十倍增，一十凡象力當一香象力，
二十香象力當一摩訶諾健那力〔此云大露形神〕，
三十摩訶諾健那力當一鉢羅塞建提力
〔此云勝蘊神〕，四十鉢羅塞建提力當一伐浪伽力
〔此云妙支神〕，五十伐浪伽力當一遮弩羅力
〔此云執持神〕，六十遮弩羅力當一那羅延力。
故象等七十十倍增，名那羅延力也。 ^965b16

此觸處為性者，如是身力觸處為體，謂所觸中大種差別。 ^965b23

從此第二，明四無畏，論云：「四無畏相差別云何？」
頌曰：
　　「四無畏如次，初十二七力。」 ^965b26

釋曰：四無畏者，一、正等覺無畏，十智為體，
猶如初力〔釋初字也〕。
二、漏永盡無畏，或六智或十智為體，如第十力〔釋十字也〕。
三、說障法無畏，八智為體，如第二力〔釋二字也〕。
四、說出苦道無畏，或九智或十智為體，
如第七力〔釋七字也〕。
正等覺無畏者，謂佛自言：「我於諸法正等覺者，
若有世間沙門、梵志、天魔、梵等依法立難，
言：『佛如來於如是法非正等覺。』
無有是處。設當有者，我於是事正見無畏，故得安穩無怖無畏。」
漏永盡者，謂佛自言：「我於諸漏已得永盡，
若沙門等依法立難，言：『佛於漏未得永盡。』
佛為通釋，無怖畏故。」
說障法無畏者，佛說染法必能為障，若外道難言：「染非能障。」
佛為通釋，無怖畏故。
說出苦道無畏者，佛說修道必能出苦。
若外難言：「道非出苦。」
佛為通釋，無怖畏故，答難無懼，故名無畏。 ^965b29

從此第三，明三念住，論云：「佛三念住，相別云何？」
頌曰：
　　「三念住念慧，緣順違俱境。」 ^965c17

釋曰：三念住者，以念慧為體，一、緣順境不生歡喜念住，
謂有弟子一向敬佛，如來緣之不生歡喜，
捨而安住正念正智，名第一念住。
第二、緣違境不生憂戚念住，謂有弟子不恭敬佛，
如來緣之，不生憂戚，捨而安住正念正智，名第二念住。
第三、緣順違境不生歡戚念住，謂有弟子一類敬佛、
一類不敬，如來緣之，不生歡戚，捨而安住正念正智，名第三念住。
頌言俱者，即順違俱也。 ^965c20

從此第四，明大悲，論云：「諸佛大悲云何相別？」
頌曰：
　　「大悲唯俗智，資糧行相境，
　　平等上品故，異悲由八因。」 ^966a1

釋曰：如來大悲俗智為體，以緣一切有情事境界故。
問：「此大悲名依何義立？」
答：「由五義故：一、資糧大，謂大福德、智慧資糧所成辦故。
二、行相大，謂此力能於三苦境作行相故。
三、所緣大〔釋頌境字〕，謂是總以三界有情為所緣故。
四、平等大，謂普利樂諸有情故。
五、上品大，更無餘悲能齊此故。
此與悲異，由八種因：一、由自性異，大悲以無癡為體，悲以無瞋為體。
二、由行相異，大悲作三苦行相，悲唯作苦苦行相。
三、由所緣異，大悲緣三界，悲唯緣欲界也。
四、由依地異，大悲依第四禪，悲依四靜慮。
五、由依身異，大悲依佛身，悲依二乘身。
六、由證得異，大悲離有頂證，悲離欲界證。
七、由救濟異，大悲救濟事成，悲唯希望救濟故。
八、由哀愍異，大悲哀愍平等，悲哀愍不平等故。」 ^966a5

從此第五，明佛同異，論云：「已辨佛德異餘有情，諸佛相望法等不？」
頌曰：
　　「由資糧法身，利他佛相似，
　　壽種性量等，諸佛有差別。」 ^966a21

釋曰：謂佛三等：一、由資糧等，圓滿故。
二、由法身等，成辨故。
三、由利他等，究竟故。
約壽、種、性、身量等殊，佛有差別。
言壽別者，謂佛壽有長短。
言種別者，謂佛有生剎帝利種、有生婆羅門種。
言姓別者，謂佛有姓喬答摩、有姓迦葉婆等。
言量別者，謂佛身有長丈六、有長千尺等。
頌言等者，謂顯佛法住久近等故。
如是別者，所化有情機宜別故。
佛有三德不可思議：一因圓德、二果圓德、三恩圓德。
因圓德者，復有四種：一、無餘修福德智慧，
修無遺故；二、長時修，三阿僧祇耶，修無倦故；
三、無間修，剎那剎那，時無廢故；四、尊重修，
恭敬所學，修無慢故。
次果圓德復有四種：一智圓德、二斷圓德、
三威勢圓德、四色身圓德。
智圓德中復有四種：一、無師智，自覺悟故；
二、一切智，照真理故；三、一切種智，照俗事故；
四、無功用智，任運起故。
斷圓德中亦有四種：一、一切煩惱斷；二、
一切定障斷；三、畢竟斷；四、並習斷。
威勢圓德亦有四種：一、難化必能化；二、
答難必決疑；三、立教必出離；四、惡黨必能伏。
色身圓德亦有四種：一、具眾相；二、具隨好；
三、具大力；四、內身骨堅越金剛，外發神光踰百千日。
後恩圓德亦有四種：一、能令永解脫三惡趣，
為三也；二、令出善趣生死，復為一也，故名為四。
又解：安置善趣為一，安置三乘為三故，名為四。
總說如來圓德如是。
若別分析則有無邊，唯佛世尊能知能說。
諸有智者聞說如斯，生信重心徹於骨髓，
彼由一念極重信心，轉滅無邊不定惡業，
攝受人天殊勝涅槃，故說如來出興於世，為諸智者無上福田。
如薄伽梵自說頌曰： ^966a25

「若於佛福田，能殖少分善，初獲勝善趣，後必得涅槃。」 ^966b28

從此第二，明共功德，就中有二：一總標名、二別解釋。 ^966c1

且總標者，論云：「已說如來不共功德，共功德今當辨。」
頌曰：
　　「復有餘佛法，共餘聖異生，
　　謂無諍願智，無礙解等德。」 ^966c2

釋曰：復有佛法，與餘聖者及異生共，謂無諍、
願智、四無礙解，此三二乘亦有。
五通、靜慮、四無色、八等至、三等持、四無量、
八解脫、十遍處等，異生亦有。
雖佛功德超過一切，然依類同，故說為共。 ^966c6

從此第二，別解釋，就中二：一明共聖德、二明共凡德。 ^966c11

就共聖德中四：一明無諍行、二明願智、
三明無礙解、四明依邊際定力得。 ^966c12

且初無諍者，論云：「且辨無諍者。」
頌曰：
　　「無諍世俗智，後靜慮不動，
　　三洲緣未生，欲界有事惑。」 ^966c14

釋曰：無諍世俗智者，煩惱名諍，謂阿羅漢觀有情苦由煩惱生，
恐他煩惱復緣己生，故思引發如是相續。
此智生時，令他有情不緣己身生貪、瞋等，
息煩惱諍，得無諍名。
此行但以俗智為體。 ^966c17

後靜慮不動者，此無諍行依第四禪發，樂通行中此最勝故。
言不動者，六無學中，唯不動性有無諍智，
退法等五不能自防，況能息他諸煩惱諍？
故唯不動。 ^966c21

三洲緣未生者，唯人三洲有無諍智。
緣未生者，緣未來惑，令不起故。 ^966c25

欲界有事惑者，謂緣未生迷事煩惱，諸無事惑不可遮防，
內起隨應，總緣 " resp=境故。 ^966c26

從此第二，明願智，論云：「辨無諍已，次辨願智。」
頌曰：
　　「願智能遍緣，餘如無諍說。」 ^966c29

釋曰：以願為先，引妙智起，如願而了，故名願智。
此智出體，依地種性及所依身，與無諍同，
唯所緣別，願智遍緣一切法故。 ^967a3

從此第三，明無礙解，論云：「已辨願智，無礙解者。」
頌曰：
　　「無礙解有四，謂法義詞辯，
　　名義言說道，無退智為性，
　　法詞唯俗智，五二地為依，
　　義十六辯九，皆依一切地，
　　但得必具四，餘如無諍說。」 ^967a6

釋曰：無礙解有四，謂法義詞辯者，一法無礙解、
二義無礙解、三詞無礙解、四辯無礙解。 ^967a13

名義言說道，無退智為性者，出體也。
謂無退智緣能詮名，名法無礙解。
名、句、文三總說為名。
此名、句、文持所說義，及生物解，故說名為法。
又無退智緣所詮義，名義無礙解。
又無退智緣方言詞，立為詞無礙解。
又無退智緣契正理，無滯言說，及緣自在定、
慧二道，名辯無礙解，無滯言說名之為辯，
定慧二道能起辯說，道是辯因，故亦名辯，
是利根故，名無退智。
智緣名等決斷無礙，名無礙解，故四無礙以無退智為體也。 ^967a14

法詞唯俗智者，此二無礙緣名身等，及世言詞事境界故，唯俗智攝。 ^967a24

五二地為依者，法無礙解通依五地，謂欲界、
四靜慮也，無色界中無名等故。
詞無礙解唯依二地，謂欲界、初靜慮也，二禪已上以無尋伺故。 ^967a26

義十六辯九者，義無礙解或十智或六智為體，
謂若諸法皆名為義，十智為體；若唯涅槃名為義者，
六智為體，如漏盡通說。
辯無礙解九智為體，唯除滅智，謂辯無礙緣說道故。 ^967a29

皆依一切地者，此義及辯二無礙解通依一切地起，謂九地也。 ^967b5

但得必具四者，隨得一時，必皆具四。 ^967b6

餘如無諍說者，此四無礙依不動性，依三洲身，如無諍說。 ^967b7

從此第四，明依邊際定得，論云：「如是所說無諍行等。」
頌曰：
　　「六依邊際得，邊際六後定，
　　遍順至究竟，佛餘加行得。」 ^967b9

釋曰：六依邊際得者，無諍、願智、四無礙解，此六皆依邊際定得。 ^967b13

邊際六者，此邊際定體有六種，謂四無礙、
無諍、願智，此六除詞，更加延促壽等邊際，
故體成六，謂無諍邊際乃至延促等邊際也。
詞無礙解雖依第四邊際定發，體是欲界初靜慮攝，故詞無礙解非邊際體。
後定者，第四定也，此明邊際唯依第四禪故。 ^967b14

遍順至究竟者，釋邊際名也。
從一切地遍所隨順，增至究竟，故名邊際，
謂從欲界加行善心入初靜慮，次第順入，
乃至有頂；復從有頂入無所有處，次第逆入，
乃至欲界；復從欲界次第順入，展轉乃至第四靜慮，名一切地遍所隨順。
謂專修習第四靜慮，從下至中、從中至上，
如是三品復各分三，上上品生，名至究竟，如是靜慮得邊際名。
此中邊言顯無越義，勝無越此，故名為邊。
際言為顯類義、極義，如說一頌有四句故，
名為四際，顯類義也，如說涅槃名為實際，顯極義也。 ^967b20

佛餘加行得者，此邊際定佛離染得，所餘聖者唯加行得。 ^967c2

從此第二，明共凡德，就中分六：一明六通、
二辨三明、三明三示導、四別明神境、五別釋眼耳、六明通種類。 ^967c5

且第一明六通者，論云：「已辨前三唯共餘聖功德，於中亦共凡德且應辨通。」
頌曰：
　　「通六謂神境，天眼耳他心，
　　宿住漏盡通，解脫道慧攝，
　　四俗他心五，漏盡通如力，
　　五依四靜慮，自下地為境。
　　聲聞麟喻佛，二三千無數，
　　未曾由加行，曾修離染得，
　　念住初三身，他心三餘四，
　　天眼耳無記，餘四通唯善。」 ^967c7

釋曰：初三句者摽列六通：一、神境智證通，
神謂等持，境謂行化，智證神境，無擁名通。
二天眼智證通、三天耳智證通，天眼、天耳，
所依根也，智是二識相應慧體，智證於境，無擁名通。
四、他心智證通，智證他心，無擁名通。
五、宿住隨念智證通，於宿住事隨所憶念，
智證宿住，無擁名通。
六、漏盡智證通，漏盡者，擇滅也，智證漏盡，
無擁名通；或漏盡身中所有智證，名漏盡智證通。 ^967c18

解脫道慧攝者，出體也。
此六神通解脫道攝，慧為其體。 ^967c26

四俗他心五者，神境、天眼、天耳、宿住，此之四通俗智為體。
他心智通五智為體，謂法、類、道、世俗、他心。 ^967c27

漏盡通如力者，漏盡智通如漏盡力，或六智、或十智為體。 ^968a1

五依四靜慮者，前之五通依四靜慮。
問：「何緣此五不依無色？」
答：「初三種通緣色為境，他心智通初修之時，
以色為門，謂欲修時，先審觀己身心二相變異相隨，
謂心喜怒，形之於色。
後復觀他身心二相。
由此加行，後得他心，於他心等能如實知。
若宿住通，漸次憶念分位差別，謂憶前念，
漸復逆觀，於此生身十位差別，次第而憶，
乃至能憶中有已前一念之心，名宿住通加行成就。
根本成時，能憶過去生中某處、某姓種種事故，依無色地無如是能。
又於無色觀減止增，五通必依止觀均地，
未至等地觀增止減，以增地故，亦無通。」 ^968a2

自下地為境者，五通唯緣自下地境，如神境通，
於初禪發，能於初禪及下欲界行化自在，
於上不然，勢力劣故。
餘四通亦爾。 ^968a15

聲聞麟喻佛，二三千無數者，諸大聲聞能於二千世界起神通用，
麟覺能於三千世界，佛能於無數世界神通自在。 ^968a18

未曾由加行，曾修離染得者，此明五通於無始來若未曾得，
由加行得；曾已串習，由離染得。 ^968a20

念住初三身，他心三餘四者，念住分別，
初之三通唯身念住，緣色起故。
他心智通唯三念住，不知色故，無身念住。
所餘宿住及漏盡通四念住攝，謂緣五蘊一切法故。 ^968a22

天眼耳無記者，天眼、耳二通無記性攝，
以二通體是眼、耳識相應慧故，謂眼、耳識生得善者，非異地起。
若色界生得，不能生定。
今此二通與定相生，故二通體唯無記性，四無記中通果無記。 ^968a26

餘四通唯善者，除天眼、耳，所餘四通性皆是善。 ^968b2

從此第二，辨三明，論云：「如契經說無學三明，彼於六通以何為性？」
頌曰：
　　「第五二六明，治三際愚故，
　　後真二假說，學有闇非明。」 ^968b4

釋曰：第五二六明者，第五宿住通是第一宿住智證明，
第二天眼通是第二死生智證明，第六漏盡通是第三漏盡智證明。 ^968b8

治三際愚故者，於六通中，唯三名明，謂能對治三際愚故，
宿住智明治前際愚，死生智明治後際愚，漏盡智明治中際愚。 ^968b10

後真二假說者，此三明中，後漏盡明容有是真，通無漏故。
前二名明但是假說，以有漏故。 ^968b13

學有闇非明者，有學身中雖有宿住及死生智，
不名明者，以彼身中有闇惑故。 ^968b15

從此第三，明三示導，論云：「契經說有三種示導，彼於六通以何為體？」
頌曰：
　　「第一四六導，教誡導為尊，
　　定由通所成，引利樂果故。」 ^968b18

釋曰：第一四六導者，第一神境通名第一神變示導，
第四他心通名第二記心示導，第六漏盡通名第三教誡示導，
能示能導，得示導名故。 ^968b22

教誡導為尊者，三示導中，教誡示導最為尊勝。 ^968b25

定由通所成者，教誡示導定由第六漏盡通成，故最為尊。
前二示導呪藥亦成，非定由通，故非勝也。
如有呪術名健駄利〔此云持地也〕，持此便能騰空自在。
復有呪術名伊剎尼〔此云觀察〕，持此便能知他心念。 ^968b26

引利樂果故者，教誡示導以能如實方便說法，
故能令他引當利益果〔人天果也〕及安樂果
〔涅槃果也〕，前二示導無此勝能，由是故教誡最為尊勝也。 ^968c2

從此第四，別明神境，就中二：一正明神境、二明能所化。 ^968c6

且正明神境者，論云：「神境二言，為目何義？」
頌曰：
　　「神體謂等持，境二謂行化，
　　行三意勢佛，運身勝解通，
　　化二謂欲色，四二外處性，
　　此各有二種，謂似自他身。」 ^968c7

釋曰：神體謂等持者，神名所目，唯勝等持，由此能為神變事故。 ^968c13

境二謂行化者，神變名境，境有二種：一行、二化。 ^968c14

行三意勢佛，運身勝解通者，釋行境也。
行有三種：一者運身，謂乘空行猶如飛鳥。
二者勝解，謂極遠方作近思惟，便能速至。
三者意勢，謂極遠方舉心即至，此勢如意，得意勢名。
意勢唯佛，運身、勝解亦通二乘。 ^968c15

化二謂欲色，四二外處性者，釋化境也。
化有二種：一欲界化、二色界化。
欲界化四，謂四外處，色、香、味、觸，名欲界化。
色界化二，所謂色、觸，名色界化。
以色界中無香、味故。 ^968c20

此各有二種，謂似自他身者，此二界化各有二種：
一似自身化、二似他身化。
身在欲界，化有四種：謂作欲界自他二化，及作色界自他二化。
身在色界化亦有四種，如欲界說，故總成八。 ^968c24

從此第二，明能所化，論云：「化作化事，為即是通〔問也〕？
不爾〔答也〕。云何〔徵也〕？
是通之果。此有幾種？
差別云何？」頌曰：
　　「能化心十四，定果二至五，
　　如所依定得，從淨自生二，
　　化事由自地，語通由自下，
　　化身與化主，語必俱非佛。
　　先立願留身，後起餘心語，
　　有死留堅體，餘說無留義。
　　初多心一化，成滿此相違，
　　修得無記攝，餘得通三性。」 ^969a1

釋曰：能化心十四，定果二至五者，從神境通生變化心，
總有十四，謂初定果有二、二定果有三、
三定果有四、第四定果有五，且依初禪有二化心：
一、欲界攝，謂初禪作欲界化也。
二、初禪攝，謂初禪作初禪化也。
第二靜慮有三化心，二種如前，加第二禪化也。
第三靜慮有四化心，三種如前，加第三禪化。
第四靜慮有五化心，四種如前，加第四禪化。
諸果化心依自上地，必無依下，如初禪化依初禪名自，依二禪等名之為上。
二禪等化不依初禪，故無依下。
下地定心不生上果者，謂勢力劣故。 ^969a12

如所依定得者，如得初禪定，必得初禪化，
乃至得第四禪定，必得第四定化，以果化心與所依定俱時得故。 ^969a23

從淨自生二者，淨者，善靜慮也。
自者，化心也。此能化心，一從淨生、二從自生。
又此化心能生二心，謂生淨心及生化心，
謂從靜慮起能化心，此心必無直出觀義，
且從淨定地起初化心，此後後化心從自類化心生，
最後化心還生淨定，故此化心從二心生，能生二心。 ^969a26

化事由自地者，化前境事由自地心，如化四境是欲化心，
化初禪境是初禪化心，必無異地化心生起異地化事故。 ^969b3

語通由自下者，化所發語通自下心，謂欲初禪化所發言，此言必是自地心起。
依二禪等化所發言，此必依下地心發，
謂二禪等無尋伺故無發語心，起下初禪心而發語也。 ^969b6

化身與化主，語必俱非佛者，若一化主起多化身，
要化主語時，諸所化方語言音、詮表一切皆同故，
有伽陀頌曰：「一化主語時，諸所化皆語，
一化主若默，諸所化亦然。」
佛則不爾，與所化語容不俱時，言音所詮亦容有別，以佛定力不思議故。
問：「發語心起，化心已無，應無化身，化如何語？」
答：「頌言『先立願留身，後起餘心語。』
謂先願力留所化身，後起餘心發語表業，
故雖化、語二心不同，而依化身亦得發語。」 ^969b10

有死留堅體者，有說願力留所化身亦得死後，
如大迦葉留骨鎖身至慈尊世，唯堅實體可得久留，
即骨鎖身名堅實也，謂簡肉等。 ^969b20

餘說無留義者，有餘師說無有留身得至死後，
迦葉留者，天神扶持，非願力也。 ^969b23

初多心一化，成滿此相違者，初起化事由多化心，
方能化作一所化事；後若成滿，與此相違，但一化心即能化作眾多化事。 ^969b25

修得無記攝者，此前十四能變化 " resp=心從定修生，
無記性攝，四無記中通果無記也。 ^969b28

餘得通三性者，餘生得等能變化心即通三性，
如鬼神等所有化心，或善、或惡、或是無記。 ^969c1

從此第五，別釋眼耳，論云：「天眼、耳言為目何義？」
頌曰：
　　「天眼耳謂根，即定地淨色，
　　恒同分無缺，取障細遠等。」 ^969c4

釋曰：天眼耳者，謂眼、耳通，依四靜慮所生淨色眼、
耳二根，見色、聞聲，名天眼、耳。
此名天者，定地攝故。
天眼有三：一者生得，謂生天中；二者修得，
即前所說；三者似天，謂由業得，如輪王、鬼神及中有等。
唯有修得天眼、耳根恒是同分，又無缺壞，
能取被障、細、遠等諸方色聲，故有頌曰：
「肉眼於諸方，被障細遠色，無能見功用，天眼見無遺。」 ^969c8

從此第六，明五通種類，論云：「前說化心修得等異，
神境等五亦有異耶〔問也〕？
亦有〔答也〕。云何〔徵也〕？」
頌曰：
　　「神境五修生，呪藥業成故，
　　他心修生呪，又加占相成，
　　三修生業成，除修皆三性，
　　人唯無生得，地獄初能知。」 ^969c16

釋曰：初五句明通種類，次一句三性分別，後兩句約趣通局。
神境通類總有五種：一者修得、二者生得、
三者呪得、四者藥得、五者業得。
他心智通類有四種：一者修得、二者生得、
三者呪得、四者占相。
所餘天眼、天耳、宿住三通唯有三種，謂修、
生、業。此五通中，神境等三若修得者，唯是善性，
天眼、天耳是無記性。
除修得外，餘生得等皆通三性。 ^969c23

人中都無生得通者，餘皆容有，於地獄趣初受生時，
有生得他心智及宿住智，知過去等，苦受逼已，更無所知。
若修得通，唯人天趣，能入定故。
生得除人，通餘四趣，皆有生得。
呪、藥二種，通人、天、鬼趣。
占相唯人也。俱舍論頌疏論本第二十七
 ^970a2
