佛說金耀童子經
translator:: 西天中印度惹爛馱囉國密林寺三藏明教大師賜紫沙門臣天息災奉　詔譯
jing:: 
如是我聞：
一時，佛在舍衛國祇樹給孤獨園。 ^850b21

爾時，世尊食時著衣，與諸苾芻恭敬圍繞，入舍衛大城次第乞食。
有一婆羅門出於舍衛，逢見世尊，久視容儀，
乃發言詞而伸讚詠：「瞿曇！
汝面最上，金色端嚴。」 ^850b22

世尊印言：「如是！如是！
我所作福，乃獲斯報。」 ^850b25

婆羅門言：「瞿曇！我今現世亦有福德，於其家中生一童子，
金色光輝，容儀相好，可似瞿曇，得未曾有。 ^850b26

「復次，瞿曇！爾時童子初生之時，更有殊妙吉祥之事：
初生之時，心意安泰諸識明利，於其庭中忽生蓮華，
滿室天香恒時芬芳，一切眾生普皆愛樂。 ^850b28

「復次，瞿曇！此未殊妙亦未希有。
復次，童子初生之時，瞻蔔華樹處處出生，彼樹執持瞻蔔妙華天紫金色。 ^850c3

「復次，瞿曇！如此殊祥猶未希有。
復次，童子初生之時，諸天金盤自然出現，
滿其盤中盛天飲食百千萬種，假使食者無有窮盡。 ^850c5

「復次，瞿曇！如斯感應猶未希奇。
爾時童子初生之時，口出音聲，有佛世尊及阿羅漢等出現世間，
乃至行住常所思念。」
婆羅門說此童子吉祥事已，而告佛言：「往詣彼處為見童子。」
世尊默然詣彼舍宅。
欲入之時，中間有優婆塞而白佛言：「勿入此舍！
彼婆羅門於佛法中不能信敬。」
世尊答言：「此婆羅門亦具信根。」
是時，世尊答優婆塞已，便入婆羅門舍見其童子。 ^850c8

是時童子纔見世尊，便往歸依五體投地，
佛便呪願——如是彼諸苾芻，從佛往詣亦見童子——佛呪願已，
與諸苾芻迴歸精舍。 ^850c16

爾時，童子後漸長大，舍衛國主波斯匿王，
聞彼婆羅門有如是德行，生其貴子，遂遣使臣廣執華鬘，
栴檀，寶香，詣婆羅門家，圍繞童子而伸宣請。
童子答言：「候我先到祇樹禮拜世尊，而入舍衛見波斯匿王。」 ^850c19

使臣迴已，具奏前事，波斯匿王聞其奏已：
「我今亦往祇樹，禮覲世尊，見彼童子。」 ^850c23

是時，童子尋詣祇樹，於其中路見一婆羅門，
而問童子：「汝今何往？」
童子答言：「欲往祇樹禮覲世尊。」 ^850c25

婆羅門呵責童子：「云何廣名婆羅門族生已，要去欲見沙門？」 ^850c27

童子對言：「汝得珍寶大藏，不要持寶歸舍；
汝得吉祥面前而來，却乃執棒打退。」
童子對已便往祇樹。
到世尊所作禮佛足，於面前坐而為聽法。
本生適意天妙蓮華，生彼祇樹園中，其香芬馥遍滿一切，
智慧忽生：「我今持此蓮華供養世尊。」
而復思惟：「我先生時，瞻蔔迦樹世所希有。」
於發心時，瞻蔔迦樹而自出生，其樹執持瞻蔔迦華天紫金色。
即時童子以手掬瞻蔔華，散世尊上，所散之華住佛身上，莊嚴佛身。
其中或有住佛頂上，住佛懷中，住佛足下；
其中或有成華鬘衣，如是種種供養。 ^850c29

時王驚怪，問童子言：「汝云何供養作如是神力？」
童子答言：「我於祇樹作如是一切莊嚴。」 ^851a11

彼時，童子又生最上智慧：「我瞻蔔迦樹隨我發心生瞻蔔華，
其華或生樹身，或生菓上，或生樹枝，或生葉上；
其瞻蔔華，亦有出現住虛空中。
又於祇園虛空之中，出現一切金寶鈴鐸。」 ^851a13

彼時，童子禮世尊足，白言：「世尊！
受我今日施世尊食，及諸苾芻、國王、侍從普受我供。」
世尊默然受請。待擊犍稚時到，即時世尊安詳而坐，
及諸苾芻、國王、臣從次下而坐。
是時生最上微妙思慧思憶：「我昔生時有金盤出現，滿中天食。
願得現前，持來供佛。」
作是念已，本生金盤隨心出現，諸天上味滿其盤中。
是時童子即持金盤及以飲食，親自供養。 ^851a17

是時，世尊與諸苾芻、國王、侍從食已飽滿，
金耀童子心大歡喜，禮世尊足，發阿耨多羅三藐三菩提心：
「此後善根增長，諦發心願，廣行法施救度有情，
我後方取成佛，未救度者與作救度，未安樂者施其安樂，未寂靜者皆令寂靜。」 ^851a25

爾時，世尊因為童子發心，次第說地獄相：
「所謂阿毘地獄、疱地獄、疱裂地獄、阿吒鵮、
訶訶鑁、護護鑁、青蓮華、紅蓮華、大紅蓮華，
從此出已，而入八熱地獄。
次第皆因惑業所感，若有智慧說我救法，彼得清涼。」 ^851b1

爾時，世尊說此語時，青、黃、赤、白四色光明從口而出。
其中光明有上去空中，有下入地獄，照彼等活、
黑繩、眾合、號叫、大號叫、炎熱、極炎熱、阿毘地獄、
及疱地獄、疱裂地獄、阿吒鵮、訶訶鑁、護護鑁、
青蓮華、紅蓮華、大紅蓮華。
若去炎熱地獄彼得清涼，若入寒氷地獄彼得溫暖，
而彼眾生為發勝心：「我等云何得此處？
命終轉生餘趣如是。」
彼發心已，世尊為生變化光明，遣發變化，令彼得見。
既得見已：「我等從此命終之後，決定不生諸餘惡處。
今未曾見此處眾生得受，無為勝光為發信心，
受地獄業盡，各各得生人間天上，真實得受。」
若是光明照彼上方四大王天、忉利天、
夜摩天、兜率天、樂變化天、他化自在天、
梵眾天、梵輔天、大梵天、少光天、無量光天、
極光靜天、少靜天、無量靜天、遍靜天、無雲天、
福生天、廣果天、無想天、無煩天、無熱天、
善現天、善見天、色究竟天，光明到已，出如是聲，
演說苦、空、無常、無我，說二伽陀曰：
　　「出光勸化汝，歸依佛法僧，
　　抖擻死魔軍，如象離繫縛。
　　若入此法中，志心行不退，
　　所以斷輪迴，諸苦悉皆盡。」 ^851b7

爾時，光明遍照三千大千世界救度有情，
如是光明，却還佛身隨世尊後。 ^851c2

爾時，世尊欲得受記過去業，所放光明於其佛身後入；
欲得受記未來業，其光於佛面前而入；
欲得受記生地獄者，其光從佛足下而入；
欲得受記生畜生者，其光從佛足跟而入；
欲得受記生餓鬼者，其光從佛脚足大母指而入；
欲得受記生人中者，其光從佛膝下而入；
欲得受記力輪王者，其光從佛左手掌而入；
欲得受記轉輪王者，其光從佛右手掌而入；
欲得受記生天者，其光從佛臍間而入；
欲得受記聲聞菩提者，其光從佛胸臆而入；
欲得受記緣覺者，其光從佛眉間而入；
欲得受記阿耨多羅三藐三菩提者，其光從佛頂門而入。 ^851c3

爾時世尊所放光明，繞身三匝入世尊頂。 ^851c17

爾時，尊者阿難合掌恭敬而白：「世尊！
種種顏色百千莊嚴，從口而出，周遍十方普皆照耀。」
而說偈言：
　　「是非久遠離，煩惱皆遣除，
　　世間佛最上，勝因報不虛。
　　如螺蓮華白，降魔佛現光，
　　當時魔自去，安定妙智慧。
　　令聲聞求佛，牟尼安定聲，
　　如牛王最上，除諸疑網淨。
　　無有冤家縛，如水壞於鹽，
　　正覺說現光，佛與誰受記？
　　彼聞安定樂，此眾人歡喜。」 ^851c18

佛言：「如是！如是！阿難陀！
非無因果。阿難！如來、應供、正遍知、正覺正說。
阿難陀！見此童子作如是供養於我，善根深固，
發心施法，經三大阿僧祇劫，修行菩提成就大悲六波羅蜜，
觀行圓滿成等正覺，名金曜如來，十力具足四智圓明，三密不共念處大悲。
若我等往昔發心，亦為行此法施。」 ^852a1

爾時，波斯匿王問：「世尊！
此童子作何行業，得如是富貴？」 ^852a7

世尊答言：「此童子於往昔過去生中，廣作福業之因，於今世中得獲斯報。
又此童子，昔種業因之時志心不退，於今世中誰免斯報？
大王！所作之業得受報時，如地界無盡，
水界無盡，火界無盡，風界無盡：如是等蘊界六塵，作業獲報無有窮盡。
童子志心昔種福因，今生得報無盡；乃至善惡二業業報無盡，
假使經於百劫，業至須受其報。 ^852a8

「大王！過去世時，波羅奈國有王名曰聞軍，彼有太子名吉祥密。
彼時父王廣作罪業，太子見父作罪，心驚毛竪而告王曰：『我去修行。』
王言：『只汝一子，我今云何教去修行？』
吉祥密言：『我須離父必去修行。』
童子言：『若金銀、象馬、宮人、庫藏，心無貪著亦無愛樂受用。』
後便修行三十七品菩提分法，得證緣覺菩提，無數百千天人而來供養。
餘人見已，具告王曰：『太子得如是功德。』 ^852a16

「時王聞已，欲見其子，出於宮闕四兵隨從。
有一貧人，見王坐於最上象背，上妙衣服而用嚴飾，
妙香塗身，傘蓋覆上，四兵圍繞，彼生智慧：
『此王手足、腹肚、頭面、肩背與我無異，因何乘坐最上大象？
妙衣嚴飾妙香塗身？
傘蓋覆上四兵圍繞？
復次，我身累世慳貪未曾捨施，令我今世受如是苦，
是事乏短不能捨施，云何我得生彼人中？』
又問王曰：『未知大王何處而去？』
彼聞軍王言：『我有一子名吉祥密，出外修行證得緣覺菩提，
若復有人少許供養後獲大果。』
王答問已而復前去。
其王于時忽見群鹿，王愛彼鹿而趁逐之。
彼時貧人審諦思惟：『王貪趁鹿，我今此時願見緣覺。』
是時貧人漸漸前行，入山谷中見彼緣覺，
身量巍巍心意寂靜，有無量百千賢聖周迴圍繞，散曼陀羅華積至于膝。
是時貧人高聲啼哭，甚大悲痛而復懊惱。
是時，百千賢聖供養畢已，而復還去。
貧人悟解：『我今將何供養緣覺？
去此不遠有菴沒羅樹。』
是時貧人取最上菴沒羅菓，以鉢滿盛供養緣覺。 ^852a24

「爾時，緣覺執彼鉢盂，猶如鵝王騰空自在，
現種種神變，從虛空下還復本座。
復次貧人禮緣覺足，而復告言：『汝為我食，我為受福。』
於第二日供養，緣覺：『此人心淨悟解。』
拯救貧人，便受供養。
即時，貧人從山谷而出。 ^852b15

「彼聞軍王遙見緣覺住虛空中，王生智慧而復思惟：
『彼處應有大福德人天，我今急速去見緣覺及彼人天。』
王便入於山谷，於其路中見彼貧人出於山谷。
時王問曰：『汝何處來？』
貧人答言：『我此處來。』
王言：『貧人！汝身麁澁頭髮蓬亂，衣服垢穢而不去除，汝今云何遠離貧窮似我富貴？
觀汝實不能遠離貧窮。』 ^852b20

「彼人別王，而忽思惟：『云何得一片殊妙田地？
又得多般美妙飲食百味具足？』
思惟未已，足蹈圓石忽然倒地，於其彼處得一鐵甕滿中金寶。 ^852b26

「其王至山，見彼緣覺，面前而坐。
住後須臾，而告子言：『我為祈福，云何來日受我齋食？』
緣覺答言：『大王！我先受請。』
聞軍問言：『受何人請耶？』
緣覺答言：『有一貧人請我供養。』 ^852c1

「王遂發使告貧人言：『我請緣覺齋，汝別日請齋。』
使臣到已，具宣王旨。
貧人不肯，王乃親自詣貧人所，而復告言：
『我與緣覺食，汝別日設食。』
彼言不得。王言：『汝須移日。』
貧人言曰：『云何令我移日？
況我自有金寶定伸供養。』
王言：『汝本來貧窮，我是剎帝利灌頂王種，汝却云何對我有金？』
貧人告言：『王若不信，教王見金。』
遂便同到出金之地，有一鐵甕，傾出金寶積聚如山，一邊人立兩邊不見。
王乃思惟：『此人有如此福德？』
彼人言曰：『我齋時將至。』 ^852c4

「貧人於第二日淨除田地，嚴飾殊妙散諸蓮華，
摘樹枝葉作妙傘蓋，設食供養。
時彼緣覺復上虛空，現種種神變。 ^852c14

「爾時彼人禮足發願：『如我此地散作蓮華，
願我世世生生得彼天妙蓮華；如我所造樹枝傘蓋供養，
善願世世生生得瞻蔔迦樹，出瞻蔔華天紫金色；
如我瓦器持食供養善根，願世世生生常得金盤滿盛天食，
假使百千人食食之不盡，而得值佛。』」 ^852c18

告波斯匿王：「汝須思惟！
當時貧人者，今婆羅門子金耀童子是。
供養緣覺得彼善根，快樂無邊，一切願心皆得成就。」 ^852c23

佛說此經已，彼諸苾芻一心頂戴，歡喜奉行。
佛說金耀童子經
 ^852c26
