北魏僧惠生使西域記
other:: 
魏神龜元年十一月冬。
大后遣崇立寺比邱惠生與敦煌人宋雲。
向西域取經。凡得百七十部。
皆是大乘妙典。初發京師。
西行四十日。至赤嶺。
即國之西疆也。山無草木。
有鳥鼠。同穴。又西行二十日。
至吐谷渾國。又西行三千五百里。
至鄯善城。又西行千六百里。
至且末城。有呂光代胡時所作佛菩薩像。
又西行千三百七十五里。
至末城。又西行二十二里。
至捍#CB04550;城。
有于闐供佛之塔。
其旁小塔數千。縣幡萬計。
又西行八百七十八里。
至于闐國。有國王所造覆盆浮圖一軀。
有辟支佛靴。于今不爛。
于闐境東西三千里。 ^866c12

神龜二年七月二十九日。
入朱駒波國。人民山居。
不立屠殺。食自死肉。
風俗語言。與于闐同。
文學與婆羅門同。
其國疆界。可五日行遍。
八月入渴盤陀國界。
西行六百里。登葱嶺山。
復西行三日。至鉢孟城。
三日至毒龍池。為昔盤陀王以婆羅門呪呪之。
龍徙葱嶺西。去此地二千餘里。
自發葱嶺步步漸高。
如此四日。乃至嶺。
依約中下。實天半矣。
渴盤陀國。正在山頂。
自葱嶺已西。水皆西流入西海。
世人云。是天地之中。
九月中旬。入鉢和國。
高山深谷。險道如常。
因山為城。氈服窟居。
人畜相依。風雪勁切。
有大雪山。望若玉峯。 ^866c24

十月初旬入嚈噠國。
居無城郭。隨逐水草。
不識文字。年無盈#CB03594;。
周十二月為一歲。
受諸國貢獻。南至牒羅。
北盡勅勒。東被于闐。
西及波斯。四十餘國。
皆來朝貢。最為強大。
王帳周四十步。器用七寶。
不信佛法。殺生血食。
見魏使拜受詔書。
去京師二萬餘里。
十一月入波斯國。
境土甚狹。七月行過。
人居山谷。雪光耀日。
十一月中旬入賒彌國。
漸出葱嶺。磽角危峻。
人馬僅通。鐵鎖懸度。
下不見底。十二月初旬入烏場國。
北接葱嶺。南連天竺。
土氣和暖。原田膴膴。
民物殷阜。國王菜食長齋。
晨夜禮佛。日中以後。
始治國事。鐘聲遍界。
異花供養。聞魏使來。
膜拜受詔。國中有如來晒衣履石之處。
其餘佛跡。所至炳然每一佛跡。
輒有寺塔履之。比丘戒行清苦。 ^867a7

至正光元年四月中旬入乾陀羅國。
土地與烏場國相似。
本名業波羅。為嚈噠所滅。
遂立勅勒為王。國中人民。
悉是婆羅門。為嚈噠□典。
而國王好殺。不信佛法。
與罽賓爭境。連年戰鬪。
師老民怨。坐受詔書。
凶慢無禮。送使一寺。
供給甚薄。西行至新頭大河。
復西行十三日。至佛沙伏城。
城郭端直。林泉茂盛。
土饒珍寶。風俗淳善。
名僧德泉道行高奇。
石像莊嚴。通身金箔。
有迦葉波佛跡。復西行一日。
乘舟渡一深水。三百餘步。
復西南行六十里。
至乾陀羅城。有佛涅槃後二百年。
國王迦尼迦所造雀離浮圖凡十二重。
去地七百尺。基廣三百餘步。
悉用文石為陛。塔內佛事。
千變萬化。金盤晃朗。
寶鐸和鳴。西域浮圖。
最為第一。復西北行。
渡一大水。至那迦邏國。
有佛頂骨及佛手書梵字石塔銘。
凡在烏場國二年。
至正光二年還闕。
 ^867a22
