俱舍論記卷第二十八
author:: 沙門釋光述
pin:: 
#  8 分別定品

## 1
分別定品第八之一
〈分別定品〉者，專注一緣名之為定，此品廣明故名分別。
所以次明〈定品〉者，〈賢聖品〉明果，〈智品〉明因，
〈定品〉明緣。緣望果疎，故次明定也。
又解：依定發智，故次明定。 ^417a24

「已說諸智至今次當辨」者，就此品中，一明諸定功德、
二明正法住世、三明造論宗旨。
就第一明諸定功德中，一明所依諸定、二明能依功德。
就第一明所依諸定中，一明四靜慮、二明四無色、
三明八等至、四明諸等持。
此下第一明四靜慮。
將明生起。就生起中，一總結生起、二別生起定、三問起頌文。
此即第一總結生起。
於先所辨共功德中，已說諸智所成無諍等功德，餘靜慮等功德今次當辨。 ^417a28

「於中先辨所依止定」者，此即第二別生起定。 ^417b8

「且諸定內靜慮云何」者，此即第三問起頌文。 ^417b9

「頌曰至後漸離前支」者，就頌答中，初頌出體，後半頌顯差別。
此中言樂，樂有二種：若初、二定樂，輕安名樂；
若第三定樂，樂受名樂。
以樂名同，頌總言樂。
若不爾者，寧得通前三靜慮耶？
餘如長行釋。 ^417b10

「論曰至靜慮差別」者，明先說意。 ^417b15

「此總有四至五蘊為性」者，釋初頌。
此四靜慮各有二種，謂定及生。
生即如前〈世品〉已說。
定靜慮體，總而言之是善性攝。
能令心王住一境性，剋性出體，以善等持為自性故。
若并助伴相應、俱有，五蘊為性。 ^417b16

「何名一境性」者，問。
「謂專一所緣」者，答。
專一所緣，名之為定。 ^417b21

「若爾即心至餘心所法」者，經部難。
若專一緣，即此心王專一境位，依之建立三摩地名，不應別有餘心所法說名等持。
經部依心假立定故。 ^417b22

「別法令心至非體即心」者，說一切有部釋。
別有心所，令彼心王於一境轉，名三摩地，非體即心。 ^417b26

「豈不諸心至皆一境轉」者，經部復難。
豈不諸心剎那剎那前後滅故皆一境轉，心王之外何用等持？
汝若謂等持令彼心王於第二念不散亂故須有等持，即於剎那相應心王等持無用。
經部復難：汝立餘心、心所，由三摩地故於一境轉。
此三摩地復由誰故於一境轉？
汝即解云：還即由此餘心、心所，令三摩地於一境轉。
故牒破云：又由此餘心、心所故三摩地成。
寧不即由此餘心、心所法故，心於一境轉？
何用等持令心一境？
此文稍隱，應善思之。
又三摩地是大地法，遍與一切三性相應。
應一切心皆一境轉，皆應名定。 ^417b28

「不爾餘品等持劣故」者，說一切有部救云：
不爾，餘散品心性雖有等持，體性劣故不名為定。 ^417c12

「有餘師說至即四靜慮故」者，有餘經部師說：
即心一境前後相續轉時名三摩地，離心之外無別有體。
契經說此定為增上心學故，顯定即心。
心清淨最勝，即四靜慮故，顯心即定。
故知離心無別定體。 ^417c14

「依何義故立靜慮名」者，問名。 ^417c19

「由此寂靜至以慧為體」者，說一切有部答。
由定寂靜慧能審慮，審慮即是實了知義。
從用及果為名，故名靜慮。
如契經說：心若在定，能如實了知。
印度造字聲明論中有字界、字緣。
審慮，梵云振多，是字緣。
於振多義中置地界故，地是梵音。
復以餘聲明法助此振多地界，變成馱南。
馱南，此云靜慮，舊云禪、或云禪那、或云持阿那，皆訛也。
有餘部計審慮是思，為簡彼說故言此宗審慮以慧為體。
又《婆沙》八十三云「靜謂等引，慮謂遍觀，故名靜慮。」 ^417c20

「若爾諸等持皆應名靜慮」者，難。
若寂靜審慮名靜慮者，諸八地等持皆應名靜慮。 ^418a1

「不爾唯勝至亦得日名」者，答。
不爾，唯勝方立此名。
如世間言發光名日，非螢、燭等發於劣光亦得日名。 ^418a3

「靜慮如何獨名為勝」者，問。 ^418a6

「諸等持內至獨名靜慮」者，答。
八等持內唯此四種：一攝受靜慮支；二止、
觀均行最能審慮；三得現法樂住；四得樂通行名。
故四等持獨名靜慮，餘定不爾。 ^418a7

「若爾染污寧得此名」者，問。 ^418a10

「由彼亦能邪審慮故」者，答。
由彼染定發得邪慧能邪審慮，亦名靜慮。 ^418a11

「是則應有太過之失」者，難。
若能令慧邪審慮故名靜慮者，是即應有太過之失。
一切三界諸惑相應慧皆能邪審慮，與彼相應定亦應名靜慮。 ^418a13

「無太過失至有惡靜慮」者，答。
無太過失，要與善靜慮相似義中方名染靜慮，餘非相似不名靜慮。
生芽名種、敗種名種，似生種故立以種名。
等謂等取涸池、死人等，此即引喻。
世尊亦說有惡靜慮，即味靜慮。
此即引證。 ^418a16

「若一境性至初二三四」者，釋第五、第六句。
問：若一境性是靜慮體，依何相立初、二、
三、四差別不同？ ^418a22

「具伺喜樂至分為四種」者，答。
具伺、喜、樂建立為初。
由此已明亦具尋義，以此三法必與尋俱。
如煙與火必定俱行。
非伺有喜、樂而不與尋俱。
影顯可知，頌不別說。
定通四定，不約彼明。
漸離前支立二、三、四。
離伺但有喜、樂二種，立第二定。
離伺、喜二但有樂一，立第三定。
具離伺、喜、樂三種，立第四定。
如次配釋。但言離伺，亦定離尋，不別說也。
故一境性分為四種。 ^418a24

「已辨靜慮無色云何」者，此下第二明四無色。
結前問起。 ^418b5

「頌曰至昧劣故立名」者，就頌答中，初句及四蘊明體性，
離下地約生分四；次兩句顯除色想；次一句釋總名；
次一句釋妨；後四句釋別名。 ^418b6

「論曰至隨轉色故」者，釋初句及四蘊。
此四無色與四靜慮，數同、自性同。
謂數有四，自性各二。
生如前說，即〈世品〉說由生有四種。
定無色體，總而言之亦善性攝心一境性。
依此數、性同故，頌中說「亦如是」言。
然助伴中，此除色蘊有餘四蘊，無色無有隨轉色故。 ^418b9

「雖一境性至非非想處」者，釋離下地約生不同分四。
雖一境性四無色定體相無差別，離下地染生彼上地，約生不同故分四種。
謂若已離第四靜慮染生上地時，立空無邊處。
乃至已離無所有處染生上地時，立非想非非想處。 ^418b15

「離名何義」者，問。
「謂由此道至離下染義」者，答。
謂隨由何道解脫下地惑，是離下染義。 ^418b21

「即此四根本至起色想故」者，釋第三、第四句。
因解無色，明除色想緣下地色，謂第四定色。
餘文可知。無色雖亦緣下六地類智品道俱生戒色，
今據有漏，言除色想。 ^418b23

「皆無色故立無色名」者，釋第五句。
空等四處皆無色故，立無色名。 ^418b27

「此因不成許有色故」者，大眾部、化地部等出過。
皆無色故立無色名，此因不成，我許彼界亦有色故。 ^418b29

「若爾何故立無色名」者，問。 ^418c2

「由彼色微至亦名無黃」者，大眾部等答。
由彼色微故名無色，引喻可知。 ^418c3

「許彼界中至亦遮有故」者，說一切有部責破大眾部等。
許彼界中色有何相？
此即總責。下牒計破：若言彼界雖無餘色，
唯有身、語律儀。破云：身、語既無，律儀寧有？
夫有律儀，謂於彼地容起身、語。
於無色界身、語既無，律儀寧有？
又無大種，何有造色？
夫所造色由大種造，彼無色界既無大種，
何有造色身、語律儀？
若謂如有無漏律儀，雖無無漏身、語大種，而有無漏律儀隨身大造。
彼界雖無身、語大種，何妨得有身、語律儀隨身大造。
破云：不爾。無漏律儀是不繫故。
雖無無漏身、語大種，而有無漏律儀隨所依身有漏大造。
無色律儀體是有漏，是界繫故，不可說言彼界雖無身、語大種而有律儀隨身大造。
又彼定中不但遮彼無漏律儀，亦遮有彼有漏律儀。
又解：謂彼定中不但遮彼身、語大種，亦遮有彼身、語律儀。
言無色故，律儀寧有？ ^418c5

「若許於彼至此有何理」者，又縱許牒破。
若許於彼無色界中有色根身，破云：如何可言彼色微少？
若謂於彼身量小故名無色者，破云：水細虫極微，
亦應名無色，小不可見故。
若謂身極清妙故名無色者，破云：中有、
色界應名無色，亦清妙故。
若謂彼身清妙中極故名無色，中有、色界清妙非極不名無色，
破云：應唯有頂得無色名，清妙中極故，
如定有勝劣、上下不同，生身亦有勝劣、
上下不等，故有頂最勝。
若言彼色非下地眼見故名無色，破云：
又生四靜慮所有色身，非下地眼所能取故，
與彼無色何異，不名無色？
此即以下同上。若謂欲、色隨義立名，實有欲、
色名欲、色界。無色不然，非隨義立，雖實有色而名無色。
此有何理？ ^418c22

「若謂經說至有色理成」者，牒大眾部等所引四經，證無色界有色。
一若謂經說壽、煖和合。
彼既有壽，明知有煖，煖即色故。
二又經說名色與識相依，如二蘆束相依住故。
既許彼界識體非無，是則亦應許有名色。
三又經說名色識為緣故。
彼界既有識，明知有名色。
四又經說遮離色、受、想、行四，識有來、去。
故彼界既有識，明知亦具有色、受、想、行。
故《婆沙》云「復說離色、受、想、行，不應說識有去、
來，住有死有生。無色界中既得有識，亦應具足有四識住〔已上論文〕。」
故總結言：由此無色有色理成。 ^419a9

「此證不成至為遮離一切」者，說一切有部總非勸思，通前引教。
且初經言壽、煖合者，為約三界說，如汝異執；
為約欲界說，如我所宗。
理應約欲說，若通上二界不應言煖。
據煖顯相，且言約欲，不言色界。
若隱顯合論，煖亦通色界。
通第二經云：名色與識相依住者，為約三界說，
如汝異執；為約欲、色說，如我所宗。
理應但約欲、色說也，若通無色不應言色。
通第三經云：所說名色識為緣者，為說一切識皆為名色緣，
如汝異執；為說名色生無不緣於識，如我所宗。
理實亦有識唯生名不能生色。
通第四經云：遮離色乃至行，識有來、去者，
於四蘊中，為遮隨離一識有來、去，如汝異執；
於四蘊中為遮離一切識有來、去，如我所宗。
理實無色亦有離色有餘三蘊、識有來、去。
言無去、來，遮離一切。 ^419a21

「若謂契經至應有段食」者，說一切有部牒救破。
若謂契經言無簡別，不應於此更致審思。
此說不然，太過失故。
破第一云：若經無簡別，無色有壽亦有煖者；
經無簡別，謂應外煖亦與壽合。
破第二云：若經無簡別，無色有識亦有名色相依住者；
經無簡別，又應外名色與識相依。
破第三云：若經無簡別，無色有識與名色為緣者；
經無簡別，又應外名色以識為緣。
此文雙破第二、第三。
破第四云：若經無簡別，言四識住能持於識，
無色有識亦有色識住；經無簡別，說四食能持有情，
色、無色界既有有情，應有段食，故說四食如四識住。
言四識住，即是彼引第四經文，遮離色乃至行識四識住經。 ^419b9

「若謂經說至超色想等」者，牒救徵破。
汝若謂經說有一類天超段食故，又說彼天喜為食故，
說段食上界非有，無斯過者，則無色界不應有色。
汝引二經證上二界無有段食，我引三經證無色界而無有色，
契經說彼無色界中出離色故。
若彼界中猶有色者，何名出離？
又契經云四無色解脫最為寂靜，超諸色故。
既云超諸色，明知彼無色。
又契經說無色有情一切色想皆超越故。
斷緣色貪，名超色想。
或據四根本及上三邊既超色想，明非有色。
若無色界如汝所執實有色者，定應彼色自相可知，如何可言超色想？
等，等取前二經。 ^419b23

「若謂觀下至彼界無色」者，又牒救破。
若謂無色觀下欲、色界麁色故，說超色想等。
則於段食亦應許然，應超下麁段食有細段食。
又四靜慮超下麁色，亦應可說出離色言，是則四靜慮亦應名無色。
又亦應說無色界中出離受等，彼亦超下麁受等故。
經既不說無色界中超受等言，知無色中遍超色類非超受等。
由此定知彼界無色。 ^419c7

「然契經中至非永出故」者，說一切有部通大眾等伏難。
伏難意云：經中既言有不出有，明知無色有不能出色有。
若能出者，應言有出有。
為通此伏難，故釋斯經。
然契經中說三有不能出三有者，為自地惑之所縛故，故言於自地有不能出故。
但離八地非離有頂故，故言非遍出故。
凡夫斷惑後還退故，故言非永出故。
是故經言有不出有，不言無色有不能出色有。 ^419c15

「又薄伽梵至無不成過」者，復引經證無色界無色，如文可知。
破訖結言：故所立因皆無色故，立無色名。
無不成過。 ^419c24

「在彼多劫至色從何生」者，釋第六句。
問：在彼無色經於多劫色相續斷，後沒生下欲、
色界時，色從何生？ ^419c27

「此從心生至從彼心生」者，論主以經部義答，
正釋頌文「後色起從心」。
此色從心生，非從色起。
謂昔所起感色果因，熏習在心，功能今熟，
是故今時欲、色界色，從彼無色界心中色種生。 ^420a1

「彼無色身心依何轉」者，大眾部等問。 ^420a5

「離身何不轉」者，說一切有部反責。 ^420a6

「下曾不見故」者，大眾部等答。
下欲、色界曾不見有離於色身心得轉故。 ^420a7

「色界無段食至心轉所依」者，說一切有部反責。
色界無段食，身復依何轉？
下欲界中亦不見色身離段食轉故。
又先〈世品〉，說彼無色心轉所依，謂依命根眾同分轉。 ^420a9

「已釋總名至得別名耶」者，釋後四句。
結前問起。 ^420a13

「不爾」者，答。
「云何」者，徵。 ^420a14

「下三無色至建立三名」者，釋前三無色從加行立名。
故《正理》七十七云「若由勝解思惟無邊空加行所成，名空無邊處。
謂若有法雖與色俱，而其自體不依屬色。
諸有於色求出離者，必應最初思惟彼法，
謂虛空體雖與色俱，而待色無方得顯了。
外法所攝其相無邊，思惟彼時易能離色，
故加行位思惟虛空，成時隨應亦緣餘法，但從加行建立此名。
若由勝解思惟無邊識加行所成，名識無邊處。
謂於純淨六種識身能了別中，善取相已安住勝解。
由假想力思惟觀察無邊識相，由此加行為先所成，
隨其所應亦緣餘法，但從加行建立此名。
若由勝解捨一切所有加行所成，名無所有處。
謂見無邊行相麁動，為欲厭捨起此加行，是故此處名最勝捨。
以於此中不復樂作無邊行相，心於所緣捨諸所有寂然住故
〔已上論文〕。」 ^420a15

「立第四名至是立名正因」者，釋後無色立第四名由想昧劣。
謂無下七地，明勝想故，得非想名。
有昧劣想故，不同二無心，名非非想。
雖加行時亦作是念：前七定諸想如病、
如箭、如癰。或初、二定喜想如病，三定樂想如箭，
四、五、六、七地捨想如癰。
若想全無如二無心，便同愚癡黑闇相似，無所覺知。
唯有非想非非想中與上相違，寂靜美妙。
於加行中厭想厭無想，應名非想非非想，而不就此加行立名。
以若詰言：何緣加行作如是念？
必應答言：以於彼有頂根本處想昧劣故，所以加行隨彼根本作如是念。
由此根本想昧劣故，是立非想非非想名正因，
故從根本立名，不從加行立名。
又《正理》云「此四無色皆言處者，以是諸有生長處故。」 ^420b3

「已辨無色至無漏謂出世」者，此下第三明八等至。
就中，一總明八等至、二別明八等至。
此即總明八等至。
結問頌答。 ^420b19

「論曰至無無漏故」者，釋初頌。
可知。 ^420b21

「初味等至至此得味名」者，釋第五句。
初味等至，謂愛相應，愛能味著淨定，故名為味。
等至與彼相應故，此等至得味名。
又《婆沙》云「問：何故但說與愛相應，非餘煩惱？
有說：此中說相似者，謂愛與定相似，非餘煩惱。
所以者何？定於所緣流注相續，愛亦如是。」
廣如彼說。 ^420b22

「淨等至名至得名為入」者，釋第六、第七句。
淨等至名，目諸世間有漏善定，與無貪等自性善諸白淨法相應起故。
此等至得淨名，即是第一味相應所味著境。
此淨定無間滅，彼味定生。
緣過去淨定深生味著，不緣現在，以必不觀自性等故；
不緣未來，未曾領故；過去曾領故，偏說過去。
爾時雖名出所味定，於能味定得名為入。 ^420c1

「無漏定者至非所味著」者，釋後一句。
如文可知。應知味、淨、無漏三種名入、出者，於五入出中是異類心入出。
故《婆沙》一百六十一云「此中入出者，入出有五種：
一地、二行相、三所緣、四異類心、五剎那。
地入出者，謂初靜慮等無間、第二靜慮現在前時，名入第二靜慮出初靜慮。
乃至無所有處等無間、非想非非想處現在前時，名入非想非非想處出無所有處。
如順次入出，如是逆次入出，及順逆超入出亦爾。
行相入出者，謂無常行相無間、苦行相現在前時，名入苦行相出無常行相。
餘行相亦爾。所緣入出者，謂緣色定等無間、
緣受定現在前時，名入緣受定出緣色定。
緣餘定亦爾。異類心入出者，謂欲界心等無間、
色界或不繫心現在前時，名入色界或不繫心出欲界心。
色界心等說亦爾，如欲界等心。
學等心亦如是，餘善等心隨應亦爾。
剎那入出者，謂初剎那等無間、第二剎那現在前時，名入第二剎那出初剎那。
餘剎那亦爾。 ^420c9

「如是所說至非諸無色」者，此下第二別明八等至。
就中，一別明靜慮、二明三等至。
就第一別明靜慮中，一明靜慮支、二明靜慮支體性、
三明染無支、四明名不動、五明生受異、六明起下心。
此即第一明靜慮支，故先標宗。
如是所說八等至中，靜慮攝支，止、觀等故。
非諸無色，止增、觀減。
由此未至及中間定亦不立支，觀增、止減。 ^420c29

「於四靜慮各有幾支」者，問。
「頌曰至捨念中受定」者，頌答。
就此頌中，略作二門分別：一明諸地通局、二明支數不等。
言諸地通局者，四靜慮支總有十八，大例有三：一是所依定。
此有四種，即四定體。
此與諸支為所依故，故通諸地，無勞問答。
二地法應有。此有六種，謂初定尋、伺、喜；
二定喜；三定樂；四定中受。
此之六種地法應有，故於諸地或有或無，無勞問答。
三別緣建立。此有八種，謂初定樂；二定內淨樂；
三定捨、念、慧；四定捨、念。
略依第三問答分別。
《婆沙》八十意解云「問：輕安、行捨一切地有，
何故初、二立輕安非行捨？
三、四立行捨非輕安？
復次初、二輕安用勝，性舉治惛沈；三、四行捨用勝，沈靜治掉舉。
復次為治五識及所引身麁重故，初定立輕安；
為治初定三識及所引身麁重故，第二定立輕安。
二、三定中無麁識身及所引身麁重可對治故，
三、四不立輕安為支。
既無輕安，故立行捨。
復次三定捨極喜、四定捨極樂，故立行捨。
初、二定不立行捨，故立輕安。」
問：信通諸地，何故唯於二定立支？
《婆沙》意云「復次初定尋、伺如火，身識如泥，
令心相續熱惱濁亂，信不明淨，如熱泥中面像不現。
二定無如是事，信相明淨，如清冷水面像得現。
第三靜慮有極悅受、第四靜慮有勝捨受，
覆心相續，信相不現。
復次諸瑜伽師得第二定初生勝信，既於界、
地俱能分離，乃至有頂後必當離。
初定未生定信，後二而非是初起。
復次起增上信必依大喜，因喜信者信必堅固。
第二靜慮有極勝喜，故唯此立內等淨支。」
問：慧通諸地，何故唯於第三定立？
《婆沙》意云「順三定故。
復次第三定有極適悅受，為耽此樂，不欣上地勝法能為自地留難，
對治此故立正慧支。
故世尊說：應以正慧覺了此樂，上、下地中無有自地極樂留難如此地者。
復次初定有麁尋、伺，二定有極喜躍，四定有勝捨受，
以勝捨受是無明、正慧是明，明、無明分互相違害，
由尋、伺等覆障正慧，不於彼立。
第三定中無有如彼覆正慧法。」
問：念通諸地，何故唯於三、四立支？
《婆沙》意云「念順後二。
復次第三定為第二定勝喜所漂溺，第四定為第三定勝樂留礙，
由為下地所留難故，於自地染不能出離，是故世尊勸住正念。
復次初定有麁尋、伺猶如暴風，二定有極喜躍如水濤波，
覆障正念；後二即無此過。」
二明支數不等者，問：何故初、三等五？
二、四齊四？《婆沙》解云「復次欲界諸惡難斷、
難破、難可越度故，初靜慮建立五支，為牢強對治。
第二靜慮重地極喜，難斷、難破、難可越度，
第三靜慮建立五支，為牢強對治。
初及第三俱無是事故，二、四唯四。
復次為對治欲界增上五欲境貪，故初立五為治。
二定五部重地喜受，故三定五。
初及第三俱無是事故，二、四各四。
復次為欲隨順超定法故，謂從五支定超入五支定，
復從四支定超入四支定，以支等者易可超故。
問：若從第三靜慮超入空無邊處，復從第四靜慮超入識無邊處，
彼俱無支，云何隨順？
答：諸外、內事初作時難，後成辨時不假隨順。
且外事者，如遮諾迦與臣壞月，十二年中學造金法，
初成一粒如擴麥量，便師子吼：『我等今者能造金山。』
言內事者，如瑜伽師修神境通，初學離地如半巨勝，
後離地如一巨勝，如是漸漸半麥、一麥乃至一尋。
彼後成時，隨心欲往色究竟天，自在能往。
超定亦爾，初時難故，假支齊等；後時易故，
設不立支亦能超入〔已上論文〕。」 ^421a8

「論曰至義如前釋」者，釋初兩句。
此中等持，頌說為定。
等持與定，名異體同。
故契經說：心定及平等，定名正等持。
經既以定釋正等持，明知等持與定名異體同。
此等持亦名心一境性，義如前釋。 ^421c18

「傳說唯定至非靜慮」者，毘婆沙師傳說：
唯定是靜慮亦靜慮支，餘四支是靜慮支非靜慮。 ^421c23

「如實義者如四支軍」者，論主述經部義。
如實義者，象、馬、車、步名四支軍。
別即是支，總即是軍。
攬別成總，軍即是假。
靜慮五支，應知亦爾，別即是支，靜慮是總。
以別成總，靜慮是假。 ^421c25

「餘靜慮支應知亦爾」者，餘三靜慮各作兩釋，應知亦爾。 ^421c29

「第二靜慮至四等持」者，釋後六句。
如文可知。又《婆沙》八十一云「問：下地亦有無漏捨、
念，何故但說第四靜慮捨、念清淨？
答第四靜慮捨念俱離八擾亂事，故名清淨。
苦、樂、憂、喜、入息、出息、尋、伺名為八擾亂事。
此中皆無，獨名清淨。」
廣如彼說。 ^422a2

「靜慮支名至總有幾種」者，此即第二明支體性。
牒前問起。 ^422a8

「頌曰至喜即是喜受」者，就頌答中，初句總顯體數，下三句顯異外宗。 ^422a9

「論曰至足前為十一」者，釋初句。
此支實事唯有十一，謂初五支尋、伺、喜、
樂、定，即五實事。第二靜慮喜、樂、等持三支，
如前增內淨支，足前為六。
第三靜慮等持，如前增餘捨、念、慧、樂四支，足前為十。
第四靜慮捨、念、定三支，如前增非苦樂支，足前為十一。
此中別說喜、樂、捨三，故言十一。
若據種類，唯有九種，喜、樂、捨三同是受故。
所言九者，謂念、定、慧、受、信、輕安、行捨、尋、伺。
今於此中略作二門分別：一廢立、二問答。
言廢立者，問：七十五法中何故唯九立靜慮支，餘不立耶？
解云：若順淨偏勝，與定同緣，立靜慮支；不爾不立。
第一、色法十一不立支者，非與定同緣，故不立支。
無表雖定俱有，非定同緣，故不立支。
故《正理》云「何緣無表非靜慮支？
諸靜慮支助定住境，彼不緣境，故不立支。」
第二、心法不立支者，《婆沙》八十云「心順流轉，
定順還滅，故心不立為靜慮支。
復次心勝如王，諸心所法皆如臣佐。
定是心所，故不立為靜慮支。
如諸國王不事臣佐。」
第三、四十六心所法中唯九立支餘不立者，
大不善地法二、大煩惱地法六、小煩惱地法十，
及不定地中貪、嗔、慢、疑，體皆是染，非順定故，并不立支。
大地法十中雖并通善，唯四立支餘不立者，
念、定、慧三順淨偏勝，故立為支。
受於雜染、清淨分中勢用俱勝，是故俱立。
由此流轉緣起分中立為受支，及於還滅清淨分中立為受支，
據順淨邊立為支也。
又《正理》七十一云「有餘師說：受於雜染雖是增上，而為淨品作饒益事亦有功能。
如旃荼羅性雖卑劣，能與豪族作饒益事。
故於靜慮為饒益事，菩提分中立覺支號。」
問：何故五受唯三非二？
解云：與定同緣立靜慮支。
憂、苦唯欲，故三非二。
想、思、觸、欲、作意、勝解不立支者，《婆沙》云
「想、思、觸、欲皆順流轉作用偏勝，定順還滅，故不立為靜慮支。
作意唯在欲界散地對境用勝，非諸定地，故亦不立為靜慮支。
勝解唯於無學位勝，靜慮遍於一切位勝，故彼不立為靜慮支。
大善地法十雖并是善，唯三立支餘不立者，
信、捨、輕安順淨偏勝故立為支。
信是一切眾行初基，或如清水珠置心品中令心澄淨，故立為支。
無始時來惽、掉亂心不能得定，輕安治惛沈、
行捨治掉舉，由此得定。
或掉舉定障，行捨能治；惛沈是慧障，輕安能治。
此二能治定、慧重障，是故別立。
餘七雖善順淨非偏勝。」
《婆沙》云「問：何故精進非靜慮支？
答：諸靜慮支順自地勝，精進於順他地為勝。
謂初靜慮精進順第二靜慮為勝，乃至無所有處精進順悲想非非想處為勝，
故彼不立為靜慮支。
復次精進損害三摩地因，三摩地因即是勝樂。
如契經說樂故心定。
勤精進者身、心多苦，修三摩地身、心多樂，是故精進非靜慮支。」
又云「問：何故慚、愧、無貪、無嗔、不放逸、不害等非靜慮支耶？
答：非極隨順諸靜慮故。
此諸善法，多於欲界散地惡法為近對治勢力增強，
非於定地，是故不立為靜慮支。」
問：何故欣、厭不別立耶？
解云：精進等七恒與心俱尚不別立，何況欣、厭定不俱起而立為支？
不定地法中尋、伺、惡作、睡眠，雖并通善，
二立、二不立者，尋、伺二法順淨偏強，能助等持制策於心，
令離麁、細，對治欲惡，故并立支。
惡作、睡眠不立支者，支唯加行唯在定地，
此二生得唯在欲界，是故不立。
第四、十四不相應行非靜慮支者，助定同緣立靜慮支，此非相應故不立支。
第五、三無為不立靜慮支者，夫立靜慮支要須起用與定同緣，
此非起用故不立支。
言問答者，《婆沙》云「問：何故伺、樂受、捨受不立菩提分法耶？
答：被覆損故。謂伺被正思惟之所覆損，
樂受被輕安、樂之所覆損，捨受被行捨之所覆損，故不立為菩提分法。
問：若爾，何故立靜慮支？
答：菩提分中為策正見，立正思惟為菩提分。
伺行相細，策正見中為尋覆損，立靜慮支。
為遮下地惡不善法不相覆損，菩提分中輕安、
樂受同一剎那有相覆損，靜慮支中地別建立無覆損義。
菩提分中行捨、捨受同一剎那有相覆損，
靜慮支中對治、利益支用各別不相覆損。
精進非靜慮支，問答如前。
問：何故正語、正業、正命非靜慮支？
答：靜慮支者，謂與靜慮相應住境，必有所依、
所緣行相，及有警覺，乃名相應。
正語、業、命無如是義，是故不立為靜慮支。
由此四相及諸得等不相應法，皆不應立為靜慮支，
非助等持往一境故〔已上論文〕。」
問：何故精進等四是菩提分？
解云：菩提是慧，其性勤勇。
精進亦勤，勇性相隨，順策精進馬而趣菩提。
正語、業、命以戒為體，為成八正法輪轂故。
此四皆順菩提強勝，故皆立為菩提分法。 ^422a11

「由此故說至如理應思」者，初對第二，四句可知。
以初對三、四，以二對三、四，以三對四，思之可知，故言餘支相對如理應思。 ^423a14

「何故第三說增樂受」者，釋第二句。
此即問也。 ^423a17

「由初二樂輕安攝故」者，說一切有部答。
由初、二定，樂、輕安攝故，所以第三說增樂受。 ^423a19

「何理為證知是輕安」者，問。
「初二定中至及四支故」者，說一切有部答。
雖初定有三識樂，正在定中無樂根故。
非初、二定有身受樂，正在定中無五識故；
亦無心受樂，以說有喜故。
喜即喜受，無一心中喜、樂二受俱行，故無樂受。
不可喜、樂受更互現前，說初靜慮具五支故，第二靜慮具四支故。 ^423a21

「有說無有至所攝樂根」者，述經部解。
有說：無有心受樂根。
前三靜慮中說樂支者，皆是身受所攝樂根。
此即標宗。 ^423a28

「若爾何故至身心樂受」者，說一切有部難。
經既說心，明知亦有心受樂根。 ^423b1

「有餘於此至為有何德」者，經部師通。
有餘說一切有部師，於此經中增益心言，諸部經中唯說身故。
又第三定所立樂支，契經自說為身所受樂故。
汝說一切有部師，若謂於此經中說意為身。
說意名身，為有何功德？ ^423b3

「又第四定至勝前二故」者，經部復難。
又第四定輕安倍增初、二靜慮，而不說彼有樂支故。
汝若謂初、二定中輕安，要順樂受方名為樂，
約三受說言初、二喜名樂受也。
破云：第三靜慮輕安既順樂受，應是樂支。
汝若謂彼三、四輕安，或彼三定輕安，為行捨所損，故立行捨不立輕安。
破云：不爾。行捨同是善法，增輕安故，非損輕安。
又彼三、四輕安，或彼三定輕安，勝前初、
二定輕安，故何不立支？ ^423b8

「又契經說至非即輕安」者，經部又引經證初、二樂非是輕安。
又契經說：若於爾時諸聖弟子於離欲染生喜身中證得此定，
具足成就安住彼定，彼於爾時已斷五順下分法，
或已斷五蓋法，修習五法皆得圓滿究竟。
廣說乃至問答可知。
此經輕安與樂別說故，初、二定樂非即是輕安。 ^423b18

「若言定中至許生無過」者，經部又牒說一切有部難破。
汝若言定中寧有身識起身受樂者。
破云：有亦無失。我經部宗許在定中有輕安風觸，從勝定所起。
順生身識相應樂受遍觸身根故。
汝若謂起身識是外，散故應失壞定者。
破云：無如是失。此輕安風觸從勝定生，
引內身識相應樂受，還能順起意識相應三摩地故，不失壞定。
汝若謂起身識應名出定者。
破云：此難不然，由前因故。
前因即是此輕安風，從勝定生引內身樂，
還能順起三摩地故，不名出定。
或可因是所以由前相順，所以不名出定。
汝若謂依止欲界身根，不應得生色界觸、
色界識，以彼身、觸即自地故。
破云：若從散心依欲身根，不發身識緣色界觸。
若在定內順起輕安，許依欲身生彼定內緣輕安身識，故無有過。 ^423b25

「若爾正在至成違理失」者，說一切有部難。
若爾，正在無漏定中，輕安風觸及與身識應成無漏。
勿所立輕安支少分輕安風觸是有漏，
少分意識相應輕安心所是無漏，成違理失。
或勿所立支輕安風觸少分是有漏，意識相應小分是無漏，
成違理失。或勿所立支輕安風觸及身識樂少分是有漏，
意識相應少分是無漏，成違理失。 ^423c12

「無違理失」者，經部答。
「所以者何」者，說一切有部徵。 ^423c20

「許說身輕安至密意說故」者，經部答言。
汝說一切有部亦同許經說身輕安是覺支攝故，何須難我？
雖復意說身識相應輕安心所，然身輕安名同經故。
汝若謂身輕安實非覺支，順彼覺支名覺支，
無漏亦應許如是說，觸及身識順無漏故名為無漏。
無少分有漏、少分無漏失。
又解：經部師云，我宗許說身輕安觸是覺支攝故。
汝若謂身輕安實非覺支，順彼覺支故說覺支。
無漏亦應許如是說實非無漏，順無漏故名為無漏，有何違理？
汝若謂許說觸及身識是無漏者，便違契經，此經意說十五界全皆有漏故。
通云：無違經過。此經意約餘散位觸及餘散位身識密意，
說彼十五界全皆是有漏，不約定位。
非盡理說，故言密意。 ^423c21

「如何無漏至少支無漏」者，說一切有部難。
如何無漏靜慮現前，觸及身識樂少支有漏，意識相應少支無漏？
此約體難。 ^424a7

「起不俱時至不能說過故」者，經部答。
於前後位起不俱時，或說有漏、或說無漏。
斯有何失？汝若謂意喜及身識樂不俱起故，
初定應無五支理，二定應無四支理者。
此亦無過，一地前後約容有說有喜、樂支。
如有尋、伺，雖一地有二不俱起。
汝若謂尋、伺亦許俱起，於彼喜、樂不俱起法為喻不成。
經部救云：此非不成。
心之麁細互相違故，不應俱起。
又於尋、伺不俱起法，汝說一切有部不能說過故。
既不能出過，為喻還成。 ^424a10

「由此可說至不說想等」者，經部依宗自釋。
由此可說：依初五支，減尋、伺二立第二定。
減尋、伺、喜三立第三定。
減尋、伺、喜、樂四立第四定。
即由此道理，初定說五支，擬漸離前支建立後定故。
無漸減故，所以不說想等為支。 ^424a20

「或應說何故至勝尋伺故」者，經部又難。
或應說何故初唯立五支？
汝若謂此五資初定勝立為支者。
此不應理，念、慧能資初定勝尋、伺故，應立念、慧為支。 ^424a26

「雖有一類至共施設故」者，經部師言：雖有一類毘婆沙師作如是說初定等支，
然非古昔經部諸軌範師共施設故。
又解：說一切有部師言：雖有一類經部作如是說初定等支，
然非古昔說一切有部諸軌範師共施設故。 ^424b1

「應審思擇至名內等淨」者，釋第三句。
此即問也。 ^424b6

「此定遠離至如河有浪」者，經部師答。
此第二定能遠離彼尋、伺鼓動，定體相續清淨寂靜轉，名為內等淨。
若有尋、伺鼓動，此定相續不清淨、不寂靜轉，
如河有浪，不名內等淨。 ^424b7

「若爾此應至內等淨名」者，說一切有部以己宗難。
若此定體遠離尋、伺即名內等淨者，此內等淨應無別體，如何許有十一實事？
難訖述宗：是故應說此內等淨即是信根。
謂若證得第二靜慮，於定地染亦可離中，有深信生名內等淨。
得初定時，離散地染復雖生信，離定地染猶未生信，故於初定不立信支。
後離初定染，復於定地信，故於二定立以信支。
信是淨相，故立淨名。
離外鼓動，定內等流，故名內等。
淨而內等，故立內等淨名。 ^424b11

「有餘師言至皆無別體」者，有餘經部師言：
此內等淨、等持、尋、伺皆無別體。 ^424b22

「若無別體心所應不成」者，說一切有部難。 ^424b24

「心分位殊亦得名心所」者，經部答。
於心分位殊假建立，故亦得名心所。 ^424b25

「雖有此理非我所宗」者，說一切有部言：
汝經部師雖有此理，非我所宗。 ^424b26

「如上所言至知決定然」者，釋第四句。
外人徵問：如上頌言喜即喜受，以何為證知決定然？ ^424b28

「汝等豈言喜非喜受」者，說一切有部反責。 ^424c1

「如餘部許我亦許然」者，外人答。 ^424c2

「餘部云何許非喜受」者，說一切有部徵。 ^424c3

「謂別有喜至其體各異」者，外人引餘部答。
或餘部言，顯上坐部。
謂別有喜，是心所法，非是喜受。
前三定樂皆是喜受，故喜、喜受其體各異。 ^424c4

「非三定樂至是喜非樂」者，說一切有部破。
非前三定樂皆可名喜受，二阿笈摩分明證故。
阿笈摩，此云傳，謂三世諸佛所傳說故。
舊云阿含，訛也。第一經云：漸無餘滅憂等五根。
於初定中無餘滅憂。
第二定中無餘滅苦，第三定中無餘滅喜，於第四定中無餘滅樂。
既喜、樂別滅，明知第三定樂非是喜受。
《婆沙》八十一釋云「如契經說：初靜慮憂根滅，第二靜慮苦根滅。
問：離欲染時斷憂及苦，契經何故作是說耶？
答：依過對治，故作是說。
謂離欲染位雖斷苦根，而未名為過苦對治。
於初靜慮得離染時，過苦對治，故說苦滅。
苦對治者，謂初靜慮。
復次依過族姓及苦所依，故作是說。
謂離欲染位雖斷苦根，而未過苦所依、
族姓，於初靜慮得離染時，過苦所依及苦族姓，故說苦滅。
所依、族姓，謂諸識身。
問：離欲染位雖斷憂根，而未過彼對治、
所依及彼族姓，不應說憂初靜慮滅。
答：憂根對治、所依、族姓皆在意識。
既與憂根同在意識，故正斷時即說彼滅。
苦根所依及苦族姓，不與對治同在一識，
故過對治、所依、族姓方說苦滅。
有作是說：第二靜慮苦根滅者，謂尋、伺滅。
以諸賢聖於尋、伺中發生苦想。
過諸異生厭地獄苦能生苦想，故名苦根〔已上論文〕。」
第二經云：第四靜慮斷樂斷苦。
先離第二靜慮染時喜沒，先離欲染時憂沒。
此經既說樂後斷、喜先沒，故知第三靜慮必無喜根，但是其樂。
由此二經證知，喜受是喜非樂。
《婆沙》八十一釋第二經云「斷樂者，問：得第四靜慮時，
總離第三靜慮諸有漏法，何故但說斷樂耶？
答：以樂為上首，總離第三靜慮諸有漏法，故偏說樂。
復次以樂難斷、難破、難可越度，故偏說之。
復次以樂多諸過患、熾盛堅牢，是故偏說。
復次以樂離第三靜慮染時，極為障礙，
繫縛留難如暴獄卒，故偏說之。
復次諸瑜伽師專為對治樂故修第四靜慮，是故偏說。
復次諸瑜伽師憎厭樂故總離第三靜慮，故偏說之。
復次樂上地無，餘法容有，故偏說樂。
由如是等種種因緣，唯說斷樂。
斷苦者，問：離欲染時修觀行者已斷苦根，何故今離第三靜慮染時乃說斷苦？
答：此於已斷說名為斷。
謂於遠事而說近聲，如已來者亦說今來，如說大王從何處來。
復次依雙法盡俱說斷聲。
言雙法者，謂苦與樂。
離欲染時雖苦已盡而樂未盡，今離第三靜慮染已苦、
樂俱盡，俱說斷聲。
復次斷樂者，謂斷第三靜慮樂根。
斷苦者，謂斷彼相應心、心所法。
復次斷樂者，謂斷第三靜慮樂根。
斷苦者，謂斷第三靜慮入、出息。
謂賢聖者於入、出息生於苦想，過諸異生於無間獄所起苦想。
復次斷樂者，謂斷第三靜慮樂根。
斷苦者，謂即斷彼樂根，如說無常故苦。
先喜憂沒者，離欲染時憂根已沒，離第二靜慮染時喜根已沒，
是故說今先喜憂沒。」 ^424c7

「如是所說至為皆有不」者，此下第三明染無支。
牒前問起。如是所說諸淨、無漏靜慮十八種支，染靜慮中為皆有不？ ^425b6

「不爾」者，答。 ^425b8

「云何」者，徵。
「頌曰至餘說無安捨」者，頌答。 ^425b9

「論曰至非皆具有」者，此即總標。
如上所說諸淨、無漏靜慮支，染靜慮中非皆具有。 ^425b10

「且有一類至而得生故」者，有二師釋，此下初師解。
此明初染無喜、樂支，有尋、伺、定支。
故《正理》七十八云「且有一類隨相說言，
初染中無離生喜樂，非離煩惱而得生故。
雖染污定亦喜相應，非因離生，故非支攝。
此不唯說離欲生喜，亦說因離自地染生。
以契經中先作是說：離諸欲惡不善法已。
復作是言：離生喜、樂。
此中重說離生言者，為顯亦有喜離自地惑生。
為顯喜支唯是善性，故薄伽梵與樂合說。
輕安相應必是善性故，由此染定必無喜支，
故初染支唯有三種〔已上論文〕。」 ^425b12

「第二染中至所擾濁故」者，此明二定染無內等淨。
樂同初定，故不別簡，有喜、定二。
故《正理》云「第二染中無內等淨，彼為煩惱所擾濁故。
雖諸世間說有染信，而不信攝，故不立支。
樂是輕安唯善性攝，例同初定，故不重遮。
故此染支唯有二種。
第二染定許有喜支，初染中無，以何為證？
以初定喜說從離生，第二中無離生言故。」 ^425b23

「第三染中至所迷亂故」者，此明三定染無念、慧二。
行捨理無，同第四簡，故不別說，但有樂、定。
故《正理》云「第三染中無正念慧，彼為染樂所迷亂故。
染污定中雖有念、慧，而得失念、不正慧名。
故此二支染中非有。
行捨唯是大善法攝，例同第四，故此不遮。
故此染支唯有二種。」 ^425c2

「第四染中至所染污故」者，此明第四染定無捨、
念二，有中受、定。故《正理》云「第四染中無捨、
念淨，彼為煩惱所染污故。
由此第四染唯二支。」 ^425c8

「有餘師說至大善攝故」者，此是第二師解。
有餘師說：初二染中但無輕安，初染有四支，第二染有三支。
後二染中但無行捨，第三染有四支，第四染有三支。
以輕安、行捨大善地攝故。
內等淨是信，信通染、不染，故第二染說有三支。
《正理》云「有餘師說：初二染定但無輕安，
後二染中但無行捨，大善攝故。
彼說染中喜、信、念、慧皆是支攝，皆通染故。」
《婆沙》一百六十亦有此論兩解。
又云「此中有作是說：諸染靜慮皆不立支，
而唯說無喜、樂等者，隨明了義說。
謂初靜慮離生喜樂，有離生言故。
第二靜慮內等淨，有淨言故。
第三靜慮正念、正知，有正言故。
第四靜慮捨念清淨，有清淨言故。
此皆於染明了相違，故偏說無。
而實染中一切支皆非有。
有說：隨勝者說。謂初靜慮出欲界重苦，利益支勝。
上三靜慮於勝妙離染，對治支勝。
是故於染靜慮隨勝者說無。
然其餘支於染靜慮亦不建立〔已上論文〕。」
問：何故名離生喜、樂等？
解云：離欲惡不善法，生喜、樂故，名離生喜樂。
離尋、伺故，信名為淨。
由離喜故，念、慧名正。
離八災故，捨、念名清淨。
故隨四地相顯別標。 ^425c12

「契經中說至四受入出息」者，此即第四釋經不動。
依經問答。 ^426a6

「論曰至災患有八」者，釋上兩句。 ^426a7

「其八者何」者，釋下兩句。
此即問也。 ^426a8

「尋伺四受至說為不動」者，答，可知。 ^426a9

「然契經說至喜樂所動」者，此依經釋。
然契經中密作是說：第四靜慮不為尋、
伺、喜、樂所動。但約支說，不言非支。
又解：經非盡理，論盡理說。
故《正理》云「然經唯說第四靜慮不為尋、
伺、喜、樂動者，經密意說，論依法相。
以薄伽梵有處說言斷樂斷苦，先喜、憂沒，具足安住第四靜慮。
又說：彼定身行俱滅入息、出息，名為身行。
故知此定非唯獨免尋、伺、喜、樂四動災患。 ^426a10

「有餘師說至照而無動」者，有餘師說：第四靜慮如密室燈照而無動，
故名不動。喻經說故。 ^426a18

「如定靜慮至生亦爾不」者，此即第五明生受異。
問：如定靜慮所有諸受，初、二有喜，第三有樂，第四有捨。
生靜慮亦爾不？ ^426a21

「不爾」者，答。 ^426a23

「云何」者，徵。
「頌曰至受有差別」者，釋第二靜慮無有樂受，
無餘三識故、心悅麁故，但名為喜，不名為樂。
餘文可知。 ^426a24

「上三靜慮至及起表業」者，此即第六明起下心。
問：生上三定，無三識身及無尋、伺，如何生彼能見、
聞、觸及起表業？ ^426a28

「非生彼地至但非彼繫」者，答。
非生彼地無有三識及與尋、伺，但非彼繫。 ^426b1

「所以者何」者，徵。 ^426b3

「頌曰至以下劣故」者，釋。
生上三地起下三識及發表心，皆初定繫。
生上起下，如起下地化心，故能見、聞、觸及發表。
此四皆是無覆無記。
不起下染，已離染故。
不起下善，以下劣故。
無記雖劣，非是正厭，中庸故起。
問：生上起下無覆無記，四無記中是何無記？
泰法師解云：「然眼、耳、身識雖非化心無記，
是化心類，定他繫故，總名禪果心。
故《雜心．定品》云『不起欲界，非禪果故。』
然變化心亦名禪果，故《雜心．擇品》廣心中，
解無色界有四心，無變化心、無威儀心云
『離禪果、威儀，餘四在無色。』
以此文證，起三識身是化心種類，故禪果無記攝。
若起語業，唯變化心。
故前論云『若化、若所化人，在三定上，則以初定心語。
色界無工巧心，不可以工巧心語。
以聲無行、住、坐、臥相，不可以威儀心語。』
以前論云四識緣威儀故，以此理推，身生三定但以化心語。
若起身表業，通威儀、變化。
問：何故得知化心起身、語表？
答：如《婆沙》一百三十九云『若生初靜慮，
成就欲界一，謂法捨意近行，即通果心俱，總緣色等為境起故。
有說：彼成就三，謂色、聲、法捨意近行，即通果心俱。
此心若緣所起身表，即有緣色捨意近行。
此心若緣所起語表，即有緣聲捨意近行。
此心若緣所變化事以總緣故，即有緣法捨意近行。
即通果心俱，此心容有總別緣故。』」
今解：不然。生上三定起下諸識，若起下身識，
唯是威儀心、或是緣威儀心、或是似威儀心。
若起下眼識，修得者通果攝，泛爾起者是威儀心、
或是緣威儀心、或是似威儀心。
若起下耳識，修得者通果攝，泛爾起者唯是似威儀心。
若起下發業心，若泛爾發身、語業者，是威儀心。
威儀心尚得通緣十二處，能發語業理亦應得。
又空法師章解威儀五蘊中云「色聚有五，謂五塵。
問：若說威儀具有五塵，何故《婆沙》、《俱舍》
并說唯有四塵，除聲。
解云：行、住、坐、臥名威儀。
聲非威儀正體，所以二論說無。
今據威儀心發聲義，所以說有。」
若上地化人發非身、語業，即起下通果心發，非變化心。
泰法師若將修得天眼、天耳二識是化心類同名通果，容有此理。
若將泛爾起眼、耳、身、識名通果心，良謂不然。
准諸論，二十心中通果心唯與定心相生，豈有泛爾起下三識皆入定耶？
《雜心》云「不起欲界，非禪果故」者，今更委檢
《雜心．定品》，身生上地起初定三識，不起欲界中，
云「非欲界、非修果故」，不言禪果。
此即誤引證。言修果者，定地繫故，總名修果。
若言修果即禪果者，定地繫故總名禪果。
不同化心名為禪果，通果心攝。
又引《婆沙》證化心發身、語業者，還是未達通果心寬、變化心狹。
謂諸通果皆是化心，處處文中作斯異解，
於先已破，義便復來。
又空法師云「生上三定起初定威儀三識及威儀發業心」
者，亦非盡理。若據泛爾起者，無有妨。
若據二通及化人發業皆名威儀，此即不然。
准前應破。 ^426b4

「如是別釋至初得云何」者，此下第二明三等至。
就中，一明初得等至；二明等至相生；三明順、
四分定；四明修超等至；五明等至依身；
六明等至緣境；七明等至斷惑；八明近分差別；九明中定不同。
此即第一明初得等至。
結前問起。 ^427a5

「頌曰至染由生及退」者，頌答。 ^427a10

「論曰至無由生故」者，釋上兩句。
八本等至隨其所應，若全不成而獲得者，
諸淨等至由二因緣：一由離染、二由受生。
言離染者，謂在下地離下地染得上地淨。
言受生者，謂從上地生自地時得自地淨。
八等至中下七皆然；有頂不爾，唯由離染有離染得，
由無從上生下地故，無受生得。
《正理論》云「此中但說本等至者，以諸近分未離染時，有全不成由加行得。」 ^427a11

「遮何故說全不成言」者，問。
「為遮已成至應如理思」者，答。
為遮已成更得少分，如由加行得順決擇分等。
等，謂等取順勝進分。
所以不等住、退分者，以先得故。
謂先得退分、住分，後由加行得勝進分或得決擇分，
此不名得，以此四分同淨定故。
及由退離自染時得退分，以先得住分、
勝進分或決擇分，今雖更得退分，不名為得，以此四分同淨定故。
即依此義，《毘婆沙論》作是問言：頗有淨定由離染得、由離染捨？
由退得、由退捨。由生得、由生捨，為問亦爾。
答曰：有，謂順退分。
且初靜慮順退分攝，離欲界染時得、離自地染時捨。
退離自地染時得、退離欲界染時捨。
從上生自初定時得、從自生下欲界時捨。
餘地所攝應如理思。 ^427a20

「無漏但由至如理應思」者，釋第三句。
無漏但由離染故得，謂聖離下地染得上地無漏。
此亦但據根本靜慮。
全不成者，今時創得；若先已成，餘時亦得。
謂盡智位更得無學道，於練根時更得學、無學道。
或由加行修得當地勝無漏法，或由有退得當地無漏法，皆如理應思。
如是等法，皆悉非是先時不成今時創得，是故不說。
以此中約根本地說，先全不成今時創成方名為得；
先成少分今雖更得，皆不名得。 ^427b6

「豈不由入至無漏等至」者，問。
豈不由入正性離生，亦名初得無漏等至，
何故但言無漏由離染得，不言入正性離生時得？ ^427b16

「此非決定至決定得者」者，答。
入見道得，此非決定。
雖超越人依根本地入見道者，亦得根本無漏等至。
以次第者入見道時，爾時未得根本定故，即非決定。
此中但論決定得者。
故《正理》云「聖離下染必定獲得上地根本無漏定故。」 ^427b19

「染由受生至得此地染」者，釋第四句，染由受生及退故得。
謂上地沒生下地時得下地染，及於此地離染退時得此地染，
必非離染及加行得。
故《正理》云「無由離染及加行得，如是二時能捨染故。」 ^427b24

「何等至後至染生自下染」者，此即第二明等至相生。
問及頌答。 ^427c1

「論曰至并自地二」者，釋上兩句。
無漏等至次第生自地、上地、下地善。
善言具攝淨及無漏。
極相違故，必不生染。
然於上、下各至第三，遠故無能超至第四，
故於無漏四靜慮、三無色、七等至中，從初靜慮無間生六，
謂自地、二地、三地各淨、無漏。
無所有處無間生七，謂自地二、下地四合有六，
上地唯淨，總有七種。
第二靜慮無間生八，謂自地二、上地四合有六，并下地二總有八。
識無邊處無間生九，謂自地二、下地四合有六，
并上地三，謂無所有二、非想一總有九。
第三靜慮、第四靜慮、空無邊處各無間生十，
謂上地四、下地四合有八，并自地二總有十。 ^427c2

「類智無間至依緣下故」者，簡差別。
於靜慮中，類智無間能生無色，法智不然，
依下欲界身故、緣下欲境故。
超有二種：一者超定、二者超緣。
此二種超俱至第三，不至第四。
以法智緣欲界境，無色等至緣無色境，
不可頓超色界四地，故法智無間不生無色。
故《婆沙》一百六十五云「問：云何觀行者於所緣超？
答：彼由不念作意以初靜慮於九地一一別緣，於中唯能超緣一地。
謂緣欲界無間能上緣初靜慮，或第二靜慮非餘。
緣初靜慮無間能下緣欲界，上緣第二靜慮，或第三靜慮非餘。
緣第二靜慮無間能下緣欲界或初靜慮，上緣第三靜慮或第四靜慮非餘。
緣第三靜慮無間能下緣初靜慮或第二靜慮，上緣第四靜慮或空無邊處非餘。
如是乃至緣非想非非想處無間能下緣識無邊處，或無所有處非餘。
如依初定，如是依餘定，隨其所應於所緣緣皆應廣說。
如不能越二地所緣，超定亦爾，故不入第四。
問：若爾，何故說淨解脫次起五心？
淨解脫心緣於欲界，第四靜慮遍行隨眠能緣自、
上乃至有頂，豈非能越二地所緣？
答：說不染心不能超二，彼心是染故不相違。
問：如苦法智緣欲界無間起苦類忍乃至緣有頂，云何說不染污心不能超二？
答：彼但是總緣不名為超，亦俱緣餘地故，是故非難。」
解云：五心謂五部心。 ^427c15

「從淨等至至餘生十一」者，釋第三、第四句。
從淨等至所生亦然，而各兼生自地染污，
以淨等至上參無漏、下接染污故。
有頂淨無間生六，謂自淨、染二，下無所有處、
識處、淨、無漏四。從初靜慮無間生七，謂自地三、上地四。
無所有處八，謂自地三、上地一、下地四。
第二定九，謂自地三、上地四、下地二。
識處生十，謂自地三、上地三、下地四。
餘第三定、第四定、空處皆生十一。
謂自地三、上地、下地各有四種。 ^428a13

「從染等至至生次下淨」者，釋第五、第六句。
如文可知。《正理論》云「極相違故，不生無漏。」 ^428a23

「若於染淨至從染生淨」者，問意可知。 ^428a25

「先願力故至便能覺悟」者，答亦可知。 ^428a26

「無漏與染至故三有別」者，簡差別。
無漏與染必不相生，極相違故。
淨俱相生。在中間故，故三有別。 ^428a27

「如是所說至未離下故」者，釋後兩句。
如上所說，淨、染生染，但約在定淨及染說。
生彼地得，名生淨、生染。
生淨謂生得善，生染謂彼地散惑。
若生淨、生染能生染者，其理不然。
謂命終時從生得善淨，一一無間生自、
上、下一切地染。若從生染，一一無間能生自地、
一切下地染，不生上者，未離下故。 ^428a29

「所言從淨至皆能生耶」者，此即第三明順四分定。
牒前問起。 ^428b8

「不爾」者，答。
「云何」者，徵。 ^428b9

「頌曰至生二三三一」者，頌答。 ^428b10

「論曰至順勝進分攝」者，釋初頌。
舉數列名。於前七地各有四分；有頂唯三，
除勝進分，無上地故。
《婆沙》十一同此論說，有頂地但有三分，除勝進分。
問：若爾，何故《婆沙．業蘊》說有頂地有四分耶？
解云：此論及《婆沙》十一，據有頂地更無上地可欣趣故，故說彼地無勝進分。
《婆沙．業蘊》據當地中更有勝德可欣趣故，言有勝進。
故《正理》七十八云「就勝進分總有二種：
一者自地殊勝功德、二者上地殊勝功德。
若能牽引，彼名順勝進分〔已上論文〕。」
故說有頂或有或無，各據一義。 ^428b11

「於此四中至唯從此生」者，釋第五、第六句。
如文可知。若依《婆沙》一百六十五淨生無漏中云「此但從順決擇分。
有說：亦從順勝進分。」
雖無評家，以前解為正。
故《正理》七十八云「應知此中決定義者，
謂諸聖道必此無間生，非此無間必能生聖道。
若異此者，是則應說：唯世第一法名順決擇分〔已上論文〕。」
又諸論皆言順決擇分能生聖道。
問：無漏復能生幾分耶？
解云：生後二分。故《正理》七十八云「無漏無間何分現前？
有說：通三，除順退分。
理實唯二，謂後二種。」
又《婆沙》一百六十五無漏生淨中云「如是說者，
漸次入時亦與勝進分為等無間，超越入時唯與順決擇分為等無間。
問：何故超越入時唯順決擇分與無漏道互為等無間緣，餘時不爾？
答：於超越時唯有猛盛堅固善根，能相引發順決擇分猛盛堅固，
餘分不爾。」問：若順退分能順煩惱，如已離此地染退起此地染。
退分既捨，從何生惑？
解云：從住分生。故《正理》七十八云「若順煩惱名順退分，諸阿羅漢寧有退理？
非彼猶有順退分定可令現行，離染捨故。
雖有此難，而實無違，謂順住中有順退者，
亦得建立順退分名，從彼有退。
如前已說。」又《婆沙》一百六十五云「淨定等，
無間煩惱現在前者，當知此從順退分、
或順住分起，由已離、未離自地染者，起自地煩惱有差別故。」
以此文證故知，有從住分亦生煩惱。 ^428b22

「此四相望至謂自非餘」者，釋後兩句。
此四相望互相生者，初能生二，謂順退分及順住分；
不生後二，以隔遠故。
諸論皆同。第二生三，除順決擇，亦隔遠故。
諸論皆同。第三生三，除順退分，以隔遠故。
《婆沙》十一、《正理》、《顯宗》皆同此論。
若依《婆沙》一百六十五即有異說，故彼論云
「順勝進分與順退分，有說：但為所緣、增上。
順勝進分無間，順退分不現前故。
如是說者亦現在前，是故與順退分為三緣。
除因緣，以彼劣故。
與順住分亦爾。」《婆沙》兩說，後說評家、《俱舍》
等前師不正義，但生三種，評家生四種。
既有評文，即以後師為正。
或論意各別，《俱舍》以理為正，非以《婆沙》評家為量。
夫淨相生，理應隣次，何容超越？
第四生一，謂自非餘，以欣無漏不生餘故。
問：順住、勝進能次生前，何故決擇非生勝進？
解云：決擇欣無漏，不生次前。
住與勝進非欣無漏，容次生前。
或勝進相欣求上法，性非止息，故決擇分不生勝進。
住、退二分性有止息，可從勝進生，住住、生退分。
《正理》、《顯宗》皆有兩說，一說同此論，又一說云「有說亦生順勝進分。」
然無評家。後家意說：如住、勝進能生前一，順決擇分亦生前一。
若依《婆沙》十一，同《正理》後師。
若依《婆沙》一百六十五云「順決擇分與順住分，
有說：但為所緣、增上，以順決擇分無間，順住分不現前故。
如是說者亦現在前，是故與彼為三緣，除因緣。
與順勝進分亦爾。」
前說同《正理》後師能生二分，後正義家能生三分。
問：何故《婆沙》後唯生一，前有超一？
解云：起勝生難，故唯生一。
起劣生易，有能超一。
問：諸論不同，何者為正？
解云：《婆沙》既有評家，生三為正。
餘論并是述異師義，或論意別。
《俱舍》以理為正，非以《婆沙》評家為量。
問：味定生淨定，四分之中生何分耶？
解云：若味生自淨，《婆沙》云「有說：味相應等至無間唯起順退分現在前。
有說：亦起順住分。」
然無評家。若味生下淨，《婆沙》云「有說：起順住分，以易起故。
有說：起順勝進分，防護上地故〔然無評家〕。」 ^428c20

「如上所言至三洲利無學」者，此即第四明修超等至。
牒問頌答。 ^429b3

「論曰至越一名超」者，釋初兩句可知。 ^429b4

「謂觀行者至超入第四」者，釋第三句。
總有六種，前五加行，後一超成。
如文可了。 ^429b5

「修超等至至修超等至」者，釋第四句。
《正理》云「修超等至唯欲三洲，除北俱盧，
然通男、女。不時解脫諸阿羅漢要得無諍妙願智等邊際定者，
能超非餘，定自在故、無煩惱故。」
又云「勝解作意，不能無間修超等至，勢力劣故。」 ^429b7

「此諸等至至起下盡餘惑」者，此即第五明等至依身。
牒問頌答。 ^429b13

「論曰至可厭毀故」者，釋上兩句。
諸等至起，依自、下身，依上地身無容起下。
一上地起下無所用故、二上地自有勝定故、
三下地勢力劣故，此上三種通淨、無漏等至。
四已棄捨故、五可厭毀故，後二唯淨等至，以無漏定非是棄捨可厭毀故。 ^429b14

「總相雖然至盡餘煩惱」者，釋下兩句。
此簡差別。總相雖然，若委細說，聖生有頂從自淨定必起無漏無所有處，
為盡自地所餘煩惱，自地無聖道，欣樂起下故。
就起下中，唯無所有最隣近故，起彼現前盡餘煩惱。
故《正理》云「離無漏道，必無有能斷彼餘惑成阿羅漢。
是故有頂，無漏無所有處依九地身，有漏無所有處依八地身，
有漏無漏識無邊處依七地身，空無邊處依六地身，乃至初定依二地身謂自及欲。」 ^429b20

「此諸等至至不緣下有漏」者，此即第六明等至緣境。
牒問頌答。 ^429c1

「論曰至應成善故」者，釋初句。
味定緣自，不緣下、上及無漏法。 ^429c2

「淨及無漏至非無漏境」者，釋第二句。
無記無為非無漏境，非諦攝故。
餘文可知。 ^429c4

「根本地攝至必緣下故」者，釋下兩句。
根本地攝善無色定，不緣下地諸有漏法，
已厭離故、定狹劣故。
准義應知，隨其所應，緣下無漏自，及上地有漏、無漏一切諸法無不能緣。
雖亦能緣下地無漏，緣類智品道，不緣法智品。
故《正理》云「以但能緣自全治故。
法非全治，如先已說。
又法品道於無色界雖能對治，是客非主，
既不能緣下地有漏，亦不能緣下地有漏法上擇滅、非擇滅。」
問：既緣下地類智品道，亦緣彼道非擇滅耶？
解云：亦緣下地類智品上非擇滅。
故《婆沙》第十解非我行相中云「四無色地亦有此行相，而不能緣一切法。
謂空無邊處非我行相。
緣四無色彼因彼滅一切類智品道，及四無色非擇滅。
一切類智品道非擇滅，并一切虛空無為，
或欲令是一物、或欲令是多物，此行相盡能緣。
如是乃至非想非非想處非我行相。
緣非想非非想處彼因彼滅一切類智品道，
及非想非非想處非擇滅，一切類智品道非擇滅，
并一切虛空無為，或欲令是一物、或欲令是多物，此行相盡能緣。」
此當《婆沙》評家義。
以此准知，四無色定亦緣下地類智品上非擇滅也。
無色近分亦緣下地，彼無間道必緣下故。 ^429c6

「味淨無漏至斷諸煩惱」者，此即第七明等至斷惑。
此即問也。 ^430a1

「頌曰至亦不能斷」者，諸無漏定皆能斷惑。
本淨尚無能，況諸染能斷。
以勝況劣。謂本淨定不能斷下地，已離染故。
不能斷自地惑，以自地惑所縛故。
不能斷上地，以勝己故。
若淨近分亦能斷惑，以皆能斷次下地故。
又《婆沙》一百六十二云「問：何故有漏道不能斷自地及上地，
無漏道則能斷耶？
答：以無漏道是不繫法，於有漏法無非是勝，是故能斷。
又有漏道作六行相，厭下地欣自地，故唯斷下。
無漏道作十六行相，厭背一切地，故能遍斷。
問：有漏道亦作十六行相，何故不能遍斷？
答：彼雖學作聖道行相，不明了故不斷煩惱，
如師子子未能害獸〔已上論文〕。」
若中間攝淨亦不能斷，如根本說。 ^430a2

「近分有幾至初亦聖或三」者，此即第八明近分差別，
一問近分有幾、二問何受相應、三問於味等三為皆具不。
頌答可知。 ^430a17

「論曰至為入門故」者，釋近分八，可知。 ^430a19

「一切唯一至未離下怖故」者，釋捨。
一切近分唯一捨受相應。
此近分定，起時艱辛作功用轉故、未離下染情懷怖故，
非喜、樂相應。 ^430a20

「此八近分至具有三種」者，釋淨及下句。
此八近分皆淨定攝。
唯初近分亦通無漏，未離欲者依近分定起聖道故。
故《正理》云「上七近分無無漏者，於自地法不厭背故。
唯初近分通無漏者，於自地法能厭背故，
此地極隣近多災患界故〔已上論文〕。」
皆無有味是離染道故、起艱辛故，不生貪愛，
以彼味定非離染道生故、是容預道生故。
近分地中雖亦有道，非正離染，助離染故、
離染類故、非容預故，不生貪愛。
雖近分心有結生染，以受生、命終捨受相應故，
必起近分而遮定染，故作是說。
近分無味，唯在根本。
有說：未至定亦有味相應，以未起根本亦貪此定故。
由此未至具有三種。
上七近分由已曾得下根本故，於彼近分不生貪愛，故不說有。
此即敘異說也。 ^430a24

「中間靜慮至為亦有殊」者，此下第九明中定不同。
此即問也。 ^430b11

「義亦有殊至具三唯捨受」者，答。
義亦有殊。謂諸近分為離下染是入初因。
中定不然，非離下染、非入初因，是初果故。
復有別義。 ^430b12

「論曰至無如此故」者，釋初句。
初定根本及初定近分，尋、伺相應。
上七定中，根本、近分皆無尋、伺。
唯中間靜慮有伺無尋，故與近分差別不同，
由無尋故勝初靜慮，由有伺故未及第二，依此義故立中間名。
由此上地無中間靜慮，一地昇降無如此故。 ^430b15

「此定具有至可愛味故」者，釋具三。
此中間定具有味等三種相應，以有大梵殊勝功德可愛味故，
有味相應。 ^430b21

「同諸近分至苦通行攝」者，釋捨受。
此中間定同諸近分，唯捨相應非喜相應，
由自勉勵功用轉故，由此說是苦通行攝。
亦無有樂，無三識故。
故《正理》云「無三識身，故無樂受。」
准《正理》文，中定無三識。
問：何故無耶？解云：五識定與尋、伺相應，彼無尋故。 ^430b24

「此定能招至為大梵故」者，別顯中定能招勝果。
若多修習為大梵王，不多修習便為梵輔，同一處故。 ^430c1

「已說等至云何等持」者，此下第四明諸等持。
就中，一明尋、伺等三；二明單空等三；三明重空等三；四明修四等持。
此下第一明尋、伺等三。
就頌前中，一總、二別，此即總。
結前問起。 ^430c4

「經說等持至其相云何」者，此即別依經問起。 ^430c8

「頌曰至非非想攝」者，答文可知。
平等持心至境，故名等持。 ^430c9

「契經復說至無漏三脫門」者，此即第二明單空等三。
依經起問，及與頌答。 ^430c11

「論曰至相應等持」者，釋初句。
此空對治有身見故，故《婆沙》一百四云
「對治故者，謂空三摩地是有身見近對治故。
問：空三摩地有空、非我二行相，有身見有我、我所二行相。
此中以何等行相對治何等行相耶？
答：以非我行相對治我行相，以空行相對治我所行相〔廣如彼釋〕。」 ^430c12

「無相三摩地至三有為相」者，釋第二句。
住濫無為，故不說住。
餘文可知。 ^430c19

「無願三摩地至相相似故」者，釋第三、第四句。
無願三摩地，謂緣餘苦、集、道諦十種行相相應等持。
十行即是非常及苦、因、集、生、緣、道、如、行、出。
非常及苦此是苦諦，苦中四行二是二非，是故別標。
因顯集諦，即是因、集、生、緣。
或舉初顯後，苦、集二諦皆是有漏可厭患故。
道雖無漏，加行位中並作是念：道如船筏必應捨故。
能緣彼定得無願名，皆為超過現前所對，
苦、集、道境可厭捨故。
空、非我相非是所厭、非是所捨，以與涅槃相似故。
故此二行相不得無願名，由前期心不願此故立無願名。
故《婆沙》云「期心故者，謂無願三摩地諸修行者，期心不願三有法故。
問：彼於聖道亦不願耶？
答：雖於聖道非全不願，而彼期心不願三有。
聖道依有，故亦不願。
問：若爾，何故修聖道耶？
答：為趣涅槃故修聖道。
謂修行者作是思惟：究竟涅槃由何趣證？
思已定知必由聖道，故雖不願而要修之，如越暴流要憑船筏。」 ^430c20

「此三各二種至為入門故」者，釋後兩句。
《正理論》云「世間攝者通十一地，出世攝者唯通九地，上七定邊無勝德故。
於中無漏者名三解脫門，能與涅槃為入門故。
非諸有漏法是真解脫門，性住世間違解脫故。
三三摩地緣境別者，若有漏空緣一切法，若無漏空唯緣苦諦。
無願能緣苦、集、道諦。
無相唯緣滅諦為境。 ^431a11

「契經復說至離上七近分」者，此即第三明重空等三。
依經起問，及與頌答。
重謂二也。 ^431a19

「論曰至空空等名」者，釋名。
「空空等持至勝非我故」者，明空空等持。
又《顯宗》三十九云「空空等持緣前無學空三摩地取彼空相，
空相順厭，勝非我故。
謂彼先起無學等持，於五取蘊思惟空相，
從此後起殊勝善根相應等持，緣前無學空三摩地思惟空相，
於空取空故名空空。
如燒死屍以杖迴轉，屍既盡已杖亦應燒。
如是由空燒煩惱已，復起空定厭捨前空，
重空等持，空行相後起，即復還與空行相相應。
唯此最能順厭捨故。
非我行相則不如是。
見非我者，於諸有為法起厭背心，不如見空故。
諸有已見諸法非我，而於諸有猶生樂着，以於諸行中不審見空故。
由此空定雖二行相俱，而但名空不說為非我，空於厭捨極隨順故。」
又《婆沙》一百五云「如人在道獨行遇逢一伴，
雖知非屬於己而不太愁，後若別時便極愁惱。
故空行相於厭生死勝於非我，由是此定不作非我行相。 ^431a21

「無願無願至為厭捨故」者，明無願無願等持。
無願無願緣前無學無願等持取非常相，
不取苦因、集、生、緣，非無漏相故。
聖道非苦，不取苦相。
聖道不能招三有故，不取因、集、生、緣四相。
不取道、如、行、出，為厭捨故。
以彼道等是欣觀故，若緣道等應欣聖道、
不應厭背，故十相中但取非常。
又《顯宗》云「無願無願緣前無學無願等持取非常相，
謂彼先起無學等持，於五取蘊中思惟非常相，
從此後起殊勝善根相應等持，緣前無學無願三摩地思惟非常相，
於無願不願名無願無願。
舉喻顯示，如前應知。
重無願等持，非常行相後起，即復還與非常行相相應，唯此可能緣厭道故。
非苦行相能緣聖道，聖道非苦趣苦滅故，苦法不能趣苦寂滅。
亦非因等四能緣聖道，以聖道不能令苦續故。
非道等四者，此厭捨道故，非欣行相能為厭捨。
豈不如無願不願聖道而作道等四？
此亦應然，此例不然，無願正厭有，兼於聖道起不願心故。
謂前無願正厭於有，聖道依有故兼不願。
雖望意樂說不願道，而於聖道非正憎厭，故亦能作道等四種。
無願無願正憎厭道，故以非常觀道過失。
道等行相無容厭道，是故於此不作彼四。 ^431b11

「無相無相至非離繫果故」者，明無相無相三摩地。
無相無相即緣無學無相三摩地非擇滅為境。
所以不即緣前無學無相三摩地者，言無相者無十種相，
彼三摩地雖無色等五相及男、女二相，
是有為故，有三有為相，是故不緣。
以無漏法無擇滅故，唯觀非擇滅，不緣擇滅。
於非擇滅但取靜相，非滅、妙、離，恐濫非常滅故，不作滅行相。
故《婆沙》一百五云「問：何故此定不作滅行相耶？
答：滅有二種，一非擇滅、二無常滅。
若作滅行相，則不知緣何滅。
問：若爾，亦應非靜行相。
謂靜亦有二種，一非擇滅、二擇滅。
若作靜行相，則亦不知緣何靜？
答？有處說二滅，無處說二靜，故不應例。
復次滅義濫多，靜義濫少。
謂滅有三，靜唯二故。
若復不作靜行相者，此更作何行相〔已上《婆沙》〕？」
問：緣擇滅時，亦應不作彼滅行相，濫無常滅故。
解云：擇滅諦收，聖心現證，雖作滅行而無有濫，不同非擇滅。
是無記性故，不作妙行相。
非離繫果故，不作離行相。
又《顯宗》云「無相無相即緣無學無相三摩地非擇滅為境，
以無漏法無擇滅故，但取靜相，非滅、妙、離。
謂彼先起無學等持，於擇滅中思惟靜相，
從此後起殊勝善根相應等持，即緣無學無相三摩地非擇滅為境，
思惟靜相。於無相滅復觀為無相，名無相無相。
舉喻亦如前應知。
重無相等持，靜行相後起，即復還與靜行相相應。
唯此能觀非擇滅故，非妙行相。
境無記故，非離行相。
以雖證得，彼非擇滅。
猶縛隨故，非滅行相，以非擇非永解脫一切苦故。
又若觀滅，濫非常故。
所言靜者，唯顯止息，故非擇滅得有靜相。
以修聖道經久劬勞，於彼息中便生樂相，故重無相取靜非餘。 ^431c6

「此三等持至無漏不然」者，釋有漏。
此三摩地唯是有漏，厭聖道故。
無漏不然，若緣聖道是欣非厭。
又《顯宗》云「重三等持唯是有漏，以於聖道生厭捨故，非無漏定厭捨聖道。
亦緣聖道取空，非常，理可名為厭捨聖道。
無相無相但緣無為作靜行相，何名厭道？
此欣無學無相等持不轉之因，故名厭道。
謂彼定起而作是言：無相等持不生為善。
此既欣讚聖道不生，如何不名厭捨聖道。
前無相定非此所緣。
如何此名無相無相？
或應許此定不緣非擇滅，但緣無學無相不生。
此亦不然，准前釋故。
謂緣無相之非擇滅，此非擇滅亦離諸相，緣無相無相故得無相無相名。
緣無相境作靜行相，是故此定從境立名。 ^432a11

「唯三洲人至重三摩地」者，釋人不時。
《顯宗》云「唯三洲人能起此定，通依男、女，以依女身亦能自在延促壽故。
唯無學位，以有學者但欣聖道未能厭故。
此亦非一切，唯不時解脫，以時解脫愛聖道故。」
又《婆沙》一百五云「答：聖者能起非異生，
無學能起非有學，不時解脫起非時解脫。
所以者何？若於定得自在及無煩惱身，方能起此三摩地故。
一切異生及信勝解，二事俱無。
見至雖於定得自在，而身中猶有煩惱。
時解脫雖身中無煩惱，而於定不得自在，故皆不能起此定。
唯有不時解脫具二事故，能起此定〔已上論文〕。」 ^432a26

「依十一地至中間」者，釋後句。
《顯宗》云「依十一地，除上七邊，以上七邊無勝德故。
若在欲界，從未至攝聖道後起。
若在有頂，無所有攝聖道後生。
餘皆自地聖道後起。
就總類說，此從法、類、苦、滅四智無間而生。
若就別說，欲界攝者非類後生，上界攝者非法後起，
前二非滅後起，第三非苦後生，餘行相後起此定故。
應得此者，皆盡智時由離染得，後由加行方起現前。
唯我世尊不由加行，順趣解脫起此現前。
於道尚厭，豈欣諸有。
此後亦起聖道現前，然厭道故非無間起。
欲界攝者，是思所成。
餘修所成，依定起故〔已上論文〕。」 ^432b9

「契經復說至修金剛喻定」者，此即第四明修四等持。
依經問起，及與頌答。 ^432b22

「論曰至乃至廣說」者，此即引經。
《顯宗》釋云「此經所說，若習、若修、若多所作義差別者，
為欲顯示習修、得修、所治更遠，如其次第。」 ^432b23

「善言通攝至便不住故」者，釋初兩句。
住現前法樂名住現法樂。
經但說初，舉初顯後，理實通餘上三靜慮。
餘文可知。 ^432b26

「若依諸定至殊勝知見」者，釋第三、第四句。
若依諸定、修天眼通便能獲得殊勝知見、知見即是清淨眼識相應勝慧故。
《法蘊足論》第八解四修中云「清淨眼識相應勝慧說名為智，
亦名為見。謂天眼識相應勝慧，領受觀察彼彼諸色，是名此中殊勝智見。
彼於此定，若習、若修、若多所作，能令證得殊勝智見。」 ^432b29

「若修三界至得分別慧」者，釋第五、第六句。
此亦可知。 ^432c7

「若修金剛至依自說故」者，釋後兩句。
若修金剛喻定便得諸漏永盡。
理實修此金剛喻定通依諸地，而經但說第四靜慮得漏盡者，
毘婆沙師傳說：世尊依自說故。
以佛世尊但依第四得漏盡故，於六通中但說二者，
天眼通能觀生死，漏盡通能得涅槃，經偏說。
俱舍論記卷第二十八
w::  ^432c9

保延元年七月十九日於田原里大道寺點了。 ^432c17

覺樹 ^432c19

一挍了。
 ^432c20
