
other:: 
pin:: 中阿含經卷第五十二
translator:: 東晉罽賓三藏瞿曇僧伽提婆譯
jing:: 
###  196 周那經
（一九六）大品周那經第五〔第五後誦〕
我聞如是：
一時，佛遊#CB00849;耆，在舍彌村。
爾時，沙彌周那於彼波和中而受夏坐，
彼波和中有一尼揵，名曰親子，在彼命終。
終後不久，尼揵親子諸弟子等各各破壞，
不共和合，各說破壞，不和合事，鬪訟相縛，
相憎共諍：「我知此法，汝不知也。
汝知何法，如我所知？
我齊整，汝不齊整。
我相應，汝不相應。
應說前而說後，應說後而說前。
我勝，汝不如。我問汝事，汝不能答。
我已伏汝，當復更問。
若汝動者，我重縛汝。」
更互憍慠，但求勝說，而無訶者。
尼揵親子若有在家白衣弟子，彼皆厭患此尼揵親子諸弟子等。
所以者何？以其所說惡法、律故，非是出要，
不趣正覺，亦非善逝之所說也。
崩壞無柱，無所依怙，彼所尊師，亦非如來、
無所著、等正覺也。 ^752c12

於是，沙彌周那受夏坐訖，過三月已，補治衣竟，
攝衣持鉢，往舍彌村，住舍彌村北尸攝和林。
沙彌周那往詣尊者阿難所，到已禮足，
却坐一面，尊者阿難問曰：「賢者周那！
從何所來，何處夏坐？」 ^752c27

沙彌周那答曰：「尊者阿難！
我從波和來，於波和中而受夏坐。
尊者阿難！彼波和中有一尼揵，名曰親子，在彼命終。
終後不久，尼揵親子諸弟子等各各破壞，
不共和合，各說破壞，不和合事，鬪訟相縛，
相憎共諍：『我知此法，汝不知也。
汝知何法，如我所知？
我齊整，汝不齊整。
我相應，汝不相應。
應說前而說後，應說後而說前。
我勝，汝不如。我問汝事，汝不能答。
我已伏汝，當復更問。
若汝動者，我重縛汝。』
更互憍慠，但求勝說，而無訶者。
尼揵親子若有在家白衣弟子，彼皆厭患此尼揵親子諸弟子等。
所以者何？以其所說惡法、律故，非是出要，
不趣正覺，亦非善逝之所說也。
崩壞無柱，無所依怙，彼所尊師，亦非如來、
無所著、等正覺也。」 ^753a2

尊者阿難聞已，語曰：「賢者周那！
得因此說，可往見佛，奉獻世尊。
賢者周那！今共詣佛，具向世尊而說此事，儻能因此得從世尊聞異法也。」 ^753a17

於是，尊者阿難與沙彌周那俱往詣佛，
稽首佛足，尊者阿難却住一面，沙彌周那却坐一面。 ^753a20

尊者阿難白曰：「世尊！
今日沙彌周那來詣我所，稽首我足，却坐一面，
我問曰：『賢者周那！
從何所來？何處夏坐？』
沙彌周那即答我曰：『尊者阿難！
我從波和來，於波和中而受夏坐。
尊者阿難！彼波和中有一尼揵，名曰親子，
在彼命終，終後不久，尼揵親子諸弟子等各各破壞，
不共和合，各說破壞，不和合事，鬪訟相縛，
相憎共諍：「我知此法，汝不知也。
汝知何法，如我所知？
我齊整，汝不齊整。
我相應，汝不相應。
應說前而說後，應說後而說前。
我勝，汝不如。我問汝事，汝不能答。
我已伏汝，當復更問。
若汝動者，我重縛汝。」
更互憍慠，但求勝說，而無訶者。
尼揵親子若有在家白衣弟子，彼皆厭患此尼揵親子諸弟子等。
所以者何？以其所說惡法、律故，非是出要，
不趣正覺，亦非善逝之所說也。
崩壞無柱，無所依怙，彼所尊師，亦非如來、
無所著、等正覺也。』 ^753a22

「世尊！我聞此已，恐怖驚懼，舉身毛竪，莫令有比丘於世尊去後而在眾中起如是鬪諍，
謂此鬪諍不益多人，多人有苦，非義非饒益，
非安隱快樂，乃至天人生極苦患。
世尊！我見一比丘坐世尊前，至心敬重世尊，善護善逝。
世尊！我見此已，便作是念：『若令此比丘於世尊去後，
而在眾中起如是鬪諍，謂此鬪諍不益多人，
多人有苦，非義非饒益，非安隱快樂，乃至天人生極苦患。』」 ^753b10

於是，世尊問曰：「阿難！
汝見何等眾中有鬪諍者，謂此鬪諍不益多人，
多人有苦，非義非饒益，非安隱快樂，乃至天人生極苦患耶？」 ^753b19

尊者阿難答曰：「世尊！
謂有鬪諍，因增上戒、增上心、增上觀，於其眾中生而生者。
世尊！謂此鬪諍不益多人，多人有苦，非義非饒益，
非安隱快樂，乃至天人生極苦患。」 ^753b22

世尊告曰：「阿難！此鬪諍甚少，謂因增上戒、
增上心、增上觀。阿難！
若有鬪諍，因道、因道迹，於其眾中生而生者，阿難！
謂此鬪諍不益多人，多人有苦，非義非饒益，非安隱快樂。
阿難！汝見其中有二比丘，各各異意而起鬪諍，
是法、是非法，是律、是非律，是犯、是非犯，
或輕、或重，可悔、不可悔，可護、不可護，有餘、
無餘，起、不起。阿難！
於意云何？若我法聚，自知自覺自作證，
四念處、四正斷、四如意足、五根、五力、七覺支、八支聖道。
阿難！尼揵親子實非薩云若，而自稱薩云若。
阿難！若尼揵親子一切知、一切見者，彼為弟子施設六諍本，
謂可聞而止。」 ^753b26

於是，尊者阿難叉手向佛，白曰：「世尊！
今正是時。善逝！今正是時。
若世尊為諸比丘說六諍本者，諸比丘從世尊聞，當善受持。」 ^753c10

世尊告曰：「阿難！諦聽，善思念之，我當為汝具分別說。」 ^753c13

尊者阿難白曰：「唯然。
當受教聽。」 ^753c14

佛言：「阿難！或有一人瞋惱者結纏。
阿難！謂人瞋惱者結纏，彼不敬師，不見法，
不護戒，彼不敬師，不見法，不護戒已，便於眾中起如是諍。
謂此鬪諍不益多人，多人有苦，非義非饒益，
非安隱快樂，乃至天人生極苦患。
阿難！如是鬪諍，汝於內外見而不盡者，
為斷此諍故，汝當速求方便，學極精勤，
正念正智，忍莫令退。
阿難！猶人為火燒頭、燒衣，急求方便，救頭、救衣。
如是鬪諍，汝於內外見而不盡者，為斷此諍故，
汝當速求方便，學極精勤，正念正智，忍莫令退。
阿難！如是鬪諍，汝於內外見盡者，汝當重護彼心，
常無放逸，欲止此諍故，如是此諍，汝斷根本。
阿難！猶人為火燒頭、燒衣，急求方便，救頭、救衣。
如是鬪諍，汝於內外見盡者，汝當重護彼心，
常無放逸，欲止此諍故，如是此諍，汝斷根本。 ^753c15

「如是不語結、慳、嫉、諂誑、無慚、無愧、惡欲、
邪見、惡性不可制。
阿難！若有一人惡欲、邪見、惡性不可制，
彼不敬師，不見法，不護戒，彼不敬師，不見法，
不護戒已，便於眾中起如是諍，謂此鬪諍不益多人，
多人有苦，非義非饒益，非安隱快樂，乃至天人生極苦患。
阿難！如是鬪諍，汝於內外見而不盡者，
為斷此諍故，汝當速求方便，學極精勤，
正念正智，忍莫令退。
阿難！猶人為火燒頭、燒衣，急求方便，救頭、救衣。
如是鬪諍，汝於內外見而不盡者，為斷此諍故，
汝當速求方便，學極精勤，正念正智，忍莫令退。
阿難！如是鬪諍，汝於內外見盡者，汝當重護彼心，
常無放逸，欲止此諍故，如是此諍，汝斷根本。
阿難！猶人為火燒頭、燒衣，急求方便，救頭、救衣。
如是鬪諍，汝於內外見盡者，汝當重護彼心，
常無放逸，欲止此諍故，如是此諍，汝斷根本。 ^754a3

「復次，阿難！有七止諍，一者應與面前止諍律。
二者應與憶止諍律。
三者應與不癡止諍律。
四者應與自發露止諍律。
五者應與君止諍律。
六者應與展轉止諍律。
七者應與如棄糞掃止諍律。
阿難！云何應與面前止諍律？
云何斷此諍？謂因面前止諍律也。
阿難！一人者一人教訶，護以法、律如尊師教，面前令歡喜。
一人者二人、一人者多人、一人者眾教訶，
護以法、律，如尊師教，面前令歡喜。
二人者二人教訶，護以法、律，如尊師教，面前令歡喜。
二人者多人、二人者眾、二人者一人教訶，
護以法、律，如尊師教，面前令歡喜。
多人者多人教訶，護以法、律，如尊師教，面前令歡喜。
多人者眾、多人者一人、多人者二人教訶，
護以法、律，如尊師教，面前令歡喜。
眾者眾教訶，護以法、律，如尊師教，面前令歡喜。
眾者一人、眾者二人、眾者多人教訶，護以法、
律，如尊師教，面前令歡喜。
阿難！是謂應與面前止諍律，如是斷此諍，謂因面前止諍律也。 ^754a20

「阿難！云何應與憶止諍律？
云何斷此諍？謂因憶止諍律也。
阿難！若有一人犯戒而不憶，諸比丘見已，
便語彼曰：『汝曹犯戒而不自憶，汝應從眾求於憶律，眾當共與賢者憶律。』
阿難！若處有眾和集會者，彼比丘應詣，
偏袒著衣，脫屣入眾，稽首禮長老上尊比丘足，
長跪叉手，白長老上尊比丘曰：『諸尊！
聽我曾犯戒而不憶，我今從眾求於憶律，願眾和合與我憶律。』
阿難！為彼比丘故，眾共和集，應與憶律，
以法以律，如尊師教，面前令歡喜。
阿難！是謂應與憶止諍律，如是斷此諍，謂因憶止諍律也。 ^754b11

「阿難！云何應與不癡止諍律？
云何斷此諍？謂因不癡止諍律也。
阿難！若有一人狂發而心顛倒，彼狂發心顛倒已，
多不淨行，非沙門法，不順法行而說違犯。
彼於後時還得本心，諸比丘見已，便語彼曰：
『汝曹狂發而心顛倒，狂發心顛倒已，多不淨行，
非沙門法，不順法行而說違犯。
賢者於後還得本心，賢者可從眾求不癡律，眾當共與賢者不癡律。』
阿難！若處有眾和集會者，彼比丘應詣，
偏袒著衣，脫屣入眾，稽首禮長老上尊比丘足，
長跪叉手，白長老上尊比丘曰：『諸尊！
聽我曾狂發而心顛倒，狂發心顛倒已，
多不淨行，非沙門法，不順法行而說違犯。
我於後時還得本心，我今從眾求不癡律，願眾和合與我不癡律。』
阿難！為彼比丘故，眾共和集，應與不癡律，
以法以律，如尊師教，面前令歡喜。
阿難！是謂應與不癡止諍律，如是斷此諍，謂因不癡止諍律也。 ^754b22

「阿難！云何應與自發露止諍律？
云何斷此諍？謂因自發露止諍律也。
阿難！若有一人犯戒，或有語者，或不語者，
或有憶者，或不憶者。
阿難！若處有眾和集會者，彼比丘應詣，
偏袒著衣，脫屣入眾，稽首禮長老上尊比丘足，
長跪叉手，白長老上尊比丘曰：『諸尊！
聽！我犯某戒，我今向長老上尊比丘至心發露，
自說顯示，不敢覆藏，更善護持，後不復作。』
阿難！諸比丘眾當問彼比丘曰：『賢者自見所犯耶？』
彼應答曰：『實自見所犯。』
眾當語彼：『更善護持，莫復作也。』
阿難！是謂應與自發露止諍律，如是斷此諍，謂因自發露止諍律也。 ^754c11

「阿難！云何應與君止諍律？
云何斷此諍？謂因與君止諍律也。
阿難！若有一人不知羞恥，不悔見聞，從他疑者惡欲，
彼犯戒已，稱一處知，稱一處見，稱一處知已，
稱一處見，稱一處見已，稱一處知，在眾中稱一處知，
在眾中稱一處見，稱一處知已，稱一處見，
稱一處見已，稱一處知。
阿難！為彼比丘故，眾共和集，應與君律，
君無道無理，君惡不善。
所以者何？謂君犯戒已，稱一處知，稱一處見，
稱一處知已，稱一處見，稱一處見已，稱一處知，
在眾中稱一處知，在眾中稱一處見，稱一處知已，
稱一處見，稱一處見已，稱一處知。
阿難！是謂應與君止諍律，如是斷此諍，謂因與君止諍律也。 ^754c24

「阿難！云何應與展轉止諍律？
云何斷此諍？謂因展轉止諍律也。
阿難！有二比丘於其中間若干意起諍，
謂是法、非法，是律、非律，是犯、非犯，或輕、
或重，可說、不可說，可護、不可護，有餘、無餘，
可悔、不可悔。阿難！
彼比丘猥處止此諍，若猥處止者，此諍當言止，
若猥處不止者，此諍可白眾，若於眾中止者，
此諍當言止，若於眾中不止者，阿難！
相近住者，於中若有比丘持經、持律、持母者，
此比丘共往至彼，說此諍事，若在道路止者，
此諍當言止，若道路不止者，此諍當復向眾說，
若在眾止者，此諍當言止，若在眾不止者，阿難！
若多伴助者，持經、持律、持母者，阿難！
彼比丘應者止此諍，以法以律，如尊師教，面前令歡喜。
阿難！是謂應與展轉止諍律，如是斷此諍，謂因展轉止諍律也。 ^755a9

「阿難！云何應與如棄糞掃止諍律？
云何斷此諍？謂因如棄糞掃止諍律也。
阿難！若有住處諸比丘眾鬪訟憎嫉，相憎共諍。
阿難！彼諸比丘分立二部，分立二部已，
若於一部中有長老上尊者，或有次者，
有宗主者，或有次者。
阿難！此比丘語彼比丘曰：『諸賢！
聽！我等無道無理，我等惡不善。
所以者何？我等於此善說法、律，至信、捨家、
無家、學道，鬪訟憎嫉，相憎共諍。
諸賢！因此諍，我等犯戒者除偷羅柘，除家相應，
我自為己，亦為彼諸賢故，今向賢至心發露，
自說顯示，不敢覆藏，更善護持，後不復作。』 ^755a24

「阿難！若此部中無一比丘應者，阿難！
此比丘應往至彼第二部，到已稽首，禮長老上尊比丘足，
長跪叉手，白長老上尊比丘曰：『諸尊！
聽！我等無道無理，我等惡不善。
所以者何？我等於此善說法、律，至信、捨家、
無家、學道，鬪訟憎嫉，相憎共諍。
諸賢！因此諍，我等犯戒者除偷羅柘，除家相應，
我自為己，亦為彼諸賢故，今向長老上尊至心發露，
自說顯示，不敢覆藏，更善護持，後不復作。』
阿難！彼比丘當語此比丘曰：『賢者！
汝自見犯戒耶？』彼應答曰：『實自見所犯。』
彼當語此：『更善護持，莫復作也。』
第二部亦復如是。
阿難！是謂應與如棄糞掃止諍律，如是斷此諍，謂因如棄糞掃止諍律也。 ^755b7

「阿難！我今令汝說六慰勞法，諦聽，諦聽，善思念之。」 ^755b20

尊者阿難白曰：「唯然。
當受教聽。」
佛言：「云何為六？慈身業，向諸梵行，法是慰勞法、
愛法、樂法，令愛令重，令奉令敬，令修令攝，
得沙門，得一心，得精進，得涅槃，慈口業，慈意業。
若法利如法得，自所得飯食，至在鉢中，
如是利分布，施諸梵行，是法慰勞法、愛法、
樂法，令愛令重，令奉令敬，令修令攝，得沙門，
得一心，得精進，得涅槃。
若有戒不缺不穿，無穢無黑，如地不隨他，
聖所稱譽，具足善受持如是戒分，布施諸梵行，
是法慰勞法、愛法、樂法，令愛令重，令奉令敬，
令修令攝，得沙門，得一心，得精進，得涅槃。
若有聖見出要，明見深達，能正盡苦，如是見分布，
施諸梵行，是法慰勞法、愛法、樂法，令愛令重，
令奉令敬，令修令攝，得沙門，得一心，得精進，得涅槃。
阿難！我向所說六慰勞法者，因此故說。 ^755b22

「阿難！若汝等此六諍本止絕斷者，及此七止諍，
眾中起鬪諍，以如棄糞掃止諍律止者，復行此六慰勞法。
阿難！如是汝於我去後共同和合，歡喜不諍，
同一一心，同一一教，合一水乳，快樂遊行，如我在時。」 ^755c9

佛說如是。尊者阿難及諸比丘，聞佛所說，歡喜奉行。 ^755c14

周那經第五竟〔四千二百三十字〕
jing:: 
###  197 優婆離經
（一九七）中阿含大品優婆離經第六 ^755c16

我聞如是：
一時，佛遊瞻波，在恒伽池岸。
爾時，尊者優婆離則於晡時，從燕坐起，
往詣佛所，稽首佛足，却坐一面，白曰：「世尊！
若比丘眾共和合，作異業、說異業者，是如法業、如律業耶？」 ^755c19

世尊答曰：「不也。優婆離！」
尊者優婆離復問曰：「世尊！
若比丘眾共和合，應與面前律者而與憶律，
應與憶律者而與面前律，是如法業、如律業耶？」 ^755c23

世尊答曰：「不也。優婆離！」 ^755c26

尊者優婆離復問曰：「世尊！
若比丘眾共和合，應與憶律者而與不癡律，
應與不癡律者而與憶律，是如法業、如律業耶？」 ^755c27

世尊答曰：「不也。優婆離！」 ^755c29

尊者優婆離復問曰：「世尊！
若比丘眾共和合，應與不癡律者而與自發露律，
應與自發露律者而與不癡律，是如法業、如律業耶？」 ^756a1

世尊答曰：「不也。優婆離！」 ^756a4

尊者優婆離復問曰：「世尊！
若比丘眾共和合，應與自發露律者而與君律，
應與君律者而與自發露律，是如法業、如律業耶？」 ^756a5

世尊答曰：「不也。優婆離！」
尊者優婆離復問曰：「世尊！
若比丘眾共和合，應與君者而責數，應責數者而與君，
是如法業、如律業耶？」 ^756a8

世尊答曰：「不也。優婆離！」
尊者優婆離復問曰：「世尊！
若比丘眾共和合，應責數者而下置，應下置者而責數，
是如法業、如律業耶？」 ^756a11

世尊答曰：「不也。優婆離！」
尊者優婆離復問曰：「世尊！
若比丘眾共和合，應下置者而舉，應舉者而下置，
是如法業、如律業耶？」 ^756a14

世尊答曰：「不也。優婆離！」 ^756a16

尊者優婆離復問曰：「世尊！
若比丘眾共和合，應舉者而擯，應擯者而舉，
是如法業、如律業耶？」 ^756a17

世尊答曰：「不也。優婆離！」 ^756a19

尊者優婆離復問曰：「世尊！
若比丘眾共和合，應擯者而與憶，應與憶者而擯，
是如法業、如律業耶？」 ^756a20

世尊答曰：「不也。優婆離！」 ^756a22

尊者優婆離復問曰：「世尊！
若比丘眾共和合，應與憶者而從根本治，
應從根本治者而與憶，是如法業、如律業耶？」 ^756a23

世尊答曰：「不也。優婆離！」 ^756a25

尊者優婆離復問曰：「世尊！
若比丘眾共和合，應從根本治者而驅出，
應驅出者而從根本治，是如法業、如律業耶？」 ^756a26

世尊答曰：「不也。優婆離！」 ^756a28

尊者優婆離復問曰：「世尊！
若比丘眾共和合，應驅出者而行不慢，
應行不慢者而驅出，是如法業、如律業耶？」 ^756a29

世尊答曰：「不也。優婆離！」
尊者優婆離復問曰：「世尊！
若比丘眾共和合，應行不慢者而治，應治者而行不慢，
是如法業、如律業耶？」 ^756b3

世尊答曰：「不也。優婆離！
優婆離！若比丘眾共和合，作異業，說異業者，
是不如法業、不如律業，眾亦有罪。
優婆離！若比丘眾共和合，應與面前律而與憶律，
應與憶律而與面前律者，是不如法業、
不如律業，眾亦有罪。
優婆離！若比丘眾共和合，應與憶律而與不癡律，
應與不癡律而與憶律者，是不如法業、
不如律業，眾亦有罪。
優婆離！若比丘眾共和合，應與不癡律而與自發露律，
應與自發露律而與不癡律者，是不如法業、
不如律業，眾亦有罪。 ^756b6

「優婆離！若比丘眾共和合，應與自發露律而與君律，
應與君律而與自發露律者，是不如法業、
不如律業，眾亦有罪。
優婆離！若比丘眾共和合，應與君律而責數，
應責數而與君律者，是不如法業、不如律業，眾亦有罪。
優婆離！若比丘眾共和合，應責數而下置，
應下置而責數者，是不如法業、不如律業，眾亦有罪。
優婆離！若比丘眾共和合，應下置而舉，
應舉而下置者，是不如法業、不如律業，眾亦有罪。 ^756b16

「優婆離！若比丘眾共和合，應舉而擯，應擯而舉者，
是不如法業、不如律業，眾亦有罪。
優婆離！若比丘眾共和合，應擯而與憶，
應與憶而擯者，是不如法業、不如律業，眾亦有罪。
優婆離！若比丘眾共和合，應與憶而從根本治，
應從根本治而與憶者，是不如法業、不如律業，眾亦有罪。
優婆離！若比丘眾共和合，應從根本治而驅出，
應驅出而從根本治者，是不如法業、不如律業，眾亦有罪。
優婆離！若比丘眾共和合，應驅出而行不慢，
應行不慢而驅出者，是不如法業、不如律業，眾亦有罪。
優婆離！若比丘眾共和合，應行不慢而治，
應治而行不慢者，是不如法業、不如律業，眾亦有罪。 ^756b26

「優婆離！若比丘眾共和合，隨所作業即說此業者，
是如法業、如律業，眾亦無罪。
優婆離！若比丘眾共和合，應與面前律即與面前律，
應與憶律即與憶律，應與不癡律即與不癡律，
應與自發露律即與自發露律，應與君律即與君律，
應責數即責數，應下置即下置，應舉即舉，
應擯即擯，應憶即憶，應從根本治即從根本治，
應驅出即驅出，應行不慢即行不慢，應治即治者，
是如法業、如律業，眾亦無罪。 ^756c11

「優婆離！汝當學隨所作業即說此業，應與面前律即與面前律，
應與憶律即與憶律，應與不癡律即與不癡律，
應與自發露律即與自發露律，應與君律即與君律，
應責數即責數，應下置即下置，應舉即舉，
應擯即擯，應憶即憶，應從根本治即從根本治，
應驅出即驅出，應行不慢即行不慢，應治即治者。
優婆離！汝當如是學。」 ^756c20

佛說如是。尊者優婆離及諸比丘，聞佛所說，歡喜奉行。 ^756c28

優婆離經第六竟〔一千五百六十一字〕
jing:: 
###  198 調御地經
（一九八）中阿含大品調御地經第七 ^757a2

我聞如是：
一時，佛遊王舍城，在竹林迦蘭陀園。 ^757a5

爾時，沙彌阿夷那和提亦遊王舍城，在無事處，住禪屋中。
彼時王童子耆婆先那中後仿佯，至沙彌阿夷那和提所，
共相問訊，却坐一面，語曰：「賢者阿奇舍那！
欲有所問，聽我問耶？」 ^757a6

沙彌阿夷那和提告曰：「賢王童子！
欲問便問，我聞當思。」 ^757a10

王童子問曰：「阿奇舍那！
實比丘此法、律中不放逸，行精勤，得一心耶？」 ^757a11

沙彌答曰：「賢王童子！
實比丘此法、律中不放逸，行精勤，得一心。」 ^757a13

王童子復問曰：「賢者阿奇舍那！
汝當隨所聞，汝隨所誦習者，盡向我說，
如比丘此法、律中不放逸，行精勤，得一心。」 ^757a14

沙彌答曰：「賢王童子！
我不堪任隨所聞法，隨所誦習，廣向汝說，
如比丘此法、律中不放逸，行精勤，得一心也。
賢王童子！若我隨所聞法，隨所誦習，向賢王童子說，
如比丘此法、律中不放逸，行精勤，得一心者，
或賢王童子不知也，如是我唐煩勞。」 ^757a17

王童子語沙彌曰：「賢者阿奇舍那！
汝未為他所伏，以何意故而自退耶？
賢者阿奇舍那！如隨所聞法，隨所誦習，
可向我說，如比丘此法、律中不放逸，行精勤，得一心。
若我知者為善，若我不知者，我便不復更問諸法。」 ^757a23

於是，沙彌阿夷那和提隨所聞法，隨所誦習，
向王童子耆婆先那說，如比丘此法、律中不放逸，
行精勤，得一心。 ^757a28

於是，王童子耆婆先那語曰：「賢者阿奇舍那！
若比丘此法、律中不放逸，行精勤，得一心者，終無是處。」
說無是處已，即從坐起，不辭而去。 ^757b1

王童子耆婆先那去後不久。
於是，沙彌阿夷那和提往詣佛所，稽首作禮，
却坐一面，與王童子耆婆先那所共論者，盡向佛說。 ^757b5

世尊聞已，告沙彌曰：「阿奇舍那！
止！王童子耆婆先那云何得？
行欲著欲，為欲愛所食，為欲所燒。
若地斷欲、斷欲愛、斷欲燒熱，無欲知、無欲見、
無欲覺，此地王童子知者、見者，終無是處。
所以者何？阿奇舍那！
王童子耆婆先那常行欲也。 ^757b8

「阿奇舍那！猶四調御，象調御、馬調御、牛調御、
人調御，於中二調御不可調御，二調御可調御。
阿奇舍那！於意云何？
若此二調御不可調御，此未調、未調地、
未調御受御事者，終無是處。
若此二調御可調御，善調御，此調、未調地，
御受御事者，必有是處。
如是，此阿奇舍那！
止！王童子耆婆先那云何得？
行欲著欲，為欲愛所食，為欲所燒，若地斷欲、
斷欲愛、斷欲煩熱，無欲知、無欲見、無欲覺，
此地王童子知者、見者，終無是處。
所以者何？阿奇舍那！
王童子耆婆先那常行欲也。 ^757b13

「阿奇舍那！猶去村不遠，有大石山，無缺無穿，
實而不虛，堅固不動，都合為一。
或有二人正欲見者，彼中一人速疾上山，第二人者依住山下。
石山上人見石山邊有好平地、園觀、林木、
清泉、華池、長流、河水，山上人見已，語山下人：
『汝見山邊有好平地、園觀、林木、清泉、華池、
長流、河水耶？』山下人答曰：『若我見山，彼邊有好平地、
園觀、林木、清泉、華池、長流、河水者，終無是處。』
於是，石山上人疾疾來下，捉山下人速疾將上，
於石山上，到已問曰：『汝見山邊有好平地、
園觀、林木、清泉、華池、長流、河水耶？』
彼人答曰：『今始見也。』
復問彼人曰：『汝本言見者，終無是處。
今復言見，為何謂耶？』
彼人答曰：『我本為山之所障礙，故不見耳。』
如是，阿奇舍那！止！
王童子耆婆先那云何得？
行欲著欲，為欲愛所食，為欲所燒，若地斷欲、
斷欲愛、斷欲煩熱，無欲知、無欲見、無欲覺，
此地王童子知者、見者，終無是處。 ^757b24

「阿奇舍那！昔者剎利頂生王有捕象師，
王告之曰：『汝捕象師，為我捕取野象將來，得已白我。』
時，捕象師受王教已，即乘王象往野林中。
彼捕象師在野林中見大野象，見已捉繫，著王象項。
彼時王象將野象出在於露地，彼捕象師還詣剎利頂生王所，
白曰：『天王！已得野象，繫在露地，隨天王意。』
剎利頂生王聞已告曰：『善調象師！
汝今可速調此野象，伏令善調象，善調已，還來白我。』
於是善調象師受王教已，持極大杖，著右肩上，
往野象所，以杖著地，繫野象項，制樂野意，
除野欲念，止野疲勞，令樂村邑，習愛人間，善調象師先與飲食。 ^757c13

「阿奇舍那！若彼野象從調象師初受飲食，
善調象師便作是念：『今此野象必得生活。
所以者何？此野大象初受飲食。』
若彼野象從調象師初受飲食者，善調象師則以柔軟可愛言向，
臥起、去來、取捨、屈申。
若彼野象從調象師，則以柔軟可愛言向，
臥起、去來、取捨、屈申者，如是野象隨調象師教。
阿奇舍那！若彼野象從調象師隨受教者，
善調象師則縛前兩脚、後脚、兩 #CB00170;、
兩脇、尾脊、頭額、耳、牙，及縛其鼻，使人捉鉤，
騎其頭上，令眾多人持刀、楯、矟、鉾、戟、斧、
鉞而在前立，善調象師手執鋒鉾，在野象前而作是語：
『我今治汝，令不移動，治汝勿動搖。』
若彼野象從調象師治不移動時，不舉前脚，
亦不動後脚，兩#CB00170;、
兩脇、尾脊、頭額、耳、牙及鼻皆不動搖，如是野象隨調象師住不移動。 ^757c26

「阿奇舍那！若彼野象隨調象師不移動者，
彼於爾時忍刀、楯、矟、鉾、戟、斧、鉞、喚呼高聲，
若嘯吹螺、擊鼓、椎鐘，皆能堪忍。
若彼野象能堪忍者，彼於爾時調御、善調御，
得上調御、得最上調御，上速疾、無上速疾，
可中王乘，受食王廩，稱說王象。 ^758a12

「如是。阿奇舍那！若時如來出世，無所著、
等正覺、明行成為、善逝、世間解、無上士、
道法御、天人師，號佛、眾祐。
彼於此世，天及魔、梵、沙門、梵志，從人至天，
自知自覺，自作證成就遊。
彼說法初妙、中妙、竟亦妙，有義有文，具足清淨，顯現梵行。
彼所說法，居士子聞，居士子聞已，得信如來所說法。
彼得信已，剃除鬚髮，著袈裟衣，至信、捨家、
無家、學道。阿奇舍那！
爾時聖弟子出在露地，猶王野象，如是野象貪欲樂著者，謂在林中。
阿奇舍那！如是天及人貪欲樂著，謂在五欲，
色、聲、香、味、觸。如來初始御彼比丘：『汝當護身及命清淨，
當護口、意及命清淨。』 ^758a18

「若聖弟子護身及命清淨，護口、意及命清淨者，
如來復調御比丘：『汝當觀內身如身，乃至觀覺、
心、法如法。』若聖弟子觀內身如身，乃至觀覺、
心、法如法者，此四念處，謂在賢聖弟子心中，
繫縛其心，制樂家意，除家欲念，止家疲勞，
令樂正法，修習聖戒。
阿奇舍那！猶調象師受剎利頂生王教已，
持極大杖，著右肩上，往野象所，以杖著地，
繫野象頸，制樂野意，除野欲念，止野疲勞，
令樂村邑，習愛人間。
如是，阿奇舍那！此四念處，謂在賢聖弟子心中，
繫縛其心，制樂家意，除家欲念，止家疲勞，
令樂正法，修習聖戒。 ^758b1

「若聖弟子觀內身如身，乃至觀覺、心、法如法。
彼如來復更調御比丘：『汝當觀內身如身，
莫念欲相應念，乃至觀覺、心、法如法，莫念非法相應念。』
若聖弟子觀內身如身，不念欲相應念，
乃至觀覺、心、法如法，不念非法相應念者，如是聖弟子隨如來教。
阿奇舍那！猶如野象從調象師，則以柔軟可愛言向，
臥起、去來、取捨、屈伸者，如是野象隨調象師教。
如是，阿奇舍那！若聖弟子觀內身如身，
不念欲相應念，乃至觀覺、心、法如法，不念非法相應念，如是聖弟子隨如來教。 ^758b13

「若聖弟子隨如來教者，如來復更調御比丘：
『汝當離欲、離惡不善之法，至得第四禪成就遊。』
若聖弟子離欲、離惡不善之法，至得第四禪成就遊者，如是聖弟子則隨如來住不移動。
阿奇舍那！猶如野象從調象師治不移動時，
不舉前脚，亦不動後脚，兩 #CB00170;、
兩脇、尾脊、頭額、耳、牙及鼻皆不動搖，如是野象隨調象師住不移動。
如是，阿奇舍那！若聖弟子離欲、離惡不善之法，
至得第四禪成就遊者，如是聖弟子則隨如來住不移動。 ^758b24

「若聖弟子隨如來住不移動者，彼於爾時則能堪忍飢渴、
寒熱、蚊虻、蠅蚤、風日所逼，惡聲、捶杖亦能忍之，
身遇諸疾極為苦痛，至命欲絕，諸不可樂皆能堪耐。
阿奇舍那！猶如野象隨調象師住不移動，
彼於爾時忍刀、楯、矟、鉾、戟、斧、鉞、喚呼高聲，
若嘯吹螺、擊鼓、椎鐘，皆能堪忍。
如是，阿奇舍那！若聖弟子隨如來住不移動者，
彼於爾時則能堪忍飢渴、寒熱、蚊虻、蠅蚤、
風日所逼，惡聲、捶杖亦能忍之，身遇諸疾極為苦痛，
至命欲絕，諸不可樂皆能堪耐。 ^758c6

「阿奇舍那！若聖弟子隨如來能堪忍者，
彼於爾時調御、善調御，得上調御、最上調御，
得上息、最上息，除諸曲惡、恐怖、愚癡及諛諂，
清淨止塵，無垢無穢，可呼可請，可敬可重，
實可供養，為一切天人良福田也。
阿奇舍那！猶如野象能堪忍者，彼於爾時調御、
善調御，得上調御、得最上調御，上速疾、
無上速疾，可中王乘，受食王廩，稱說王象。
如是，阿奇舍那！若聖弟子隨如來能堪忍者，
彼於爾時調御、善調御，得上調御、最上調御，
得上息，最上息，除諸曲惡、恐怖、愚癡及諛諂，
清淨止塵，無垢無穢，可呼可請，可敬可重，
實可供養，為一切天人良福田也。 ^758c16

「阿奇舍那！少野象不調御死者，說不調御死，
中、老野象不調御死者，說不調御死。
阿奇舍那！少聖弟子不調御命終者，說不調御命終，
中、老聖弟子不調御命終者，說不調御命終。
阿奇舍那！少野象善調御死者，說善調御死，
中、老野象善調死者，說善調御死。
阿奇舍那！少聖弟子善調御命終者，說善調御命終，
中、老聖弟子善調御命終者，說善調御命終。」 ^758c29

佛說如是。沙彌阿夷那和提及諸比丘，
聞佛所說，歡喜奉行。 ^759a8

調御地經第七竟〔二千八百九十一字〕
中阿含經卷第五十二〔八千六百八十二字〕
〔第五後誦〕
 ^759a11
