
xu:: 
# 八識規矩補註序
八識規矩補註序
八識頌凡八章。文略而義深。
乃集施頌體製兼以韻。
故知義彼而文從此。
擴充之則唯識理事無遺矣。
昔天親慮末學心力減而不永。
遂撮瑜伽之文。述三十頌。
精擇而從略。欲人之易入。
目曰唯識三十論。
後護法諸師。各出所見以造釋論。
而累帙積軸不勝其廣。
是乃欲易而反難。
由是諸師又各摭辭理精粹者。
束為十卷。曰成唯識。
暨奘三藏至自西域。
輒翻此論。其八識頌實出於斯。
然而理一而言有廣略者。
皆因人而已。蓋人之所得者。
或自略。或自廣。或由略以至廣。
由廣反乎略。雖所入不一。
而所得未嘗不一也。
既得之則廣亦可略。
亦可廣略。兼以之兼不以之。
是皆無適而不可。
豈學者之事乎。茲為學者言之。
且欲從略而入。此八識頌不得不作。
頌既出則語略而義深。
此又不得不加之以註。
為註之人不書其名。
往往皆抄錄之本。
故不無三豕之訛。
今但義缺字訛者。
補而正之。以自備觀覽。
不虞龍華金碧峯圓通常無塵。
聞予輟筆。過舍索稿。
板行之。吁大法垂秋。
孰不泥於聲利。能存是心。
庶不負諸大士之心也。 ^467c18

正德辛未純陽月普泰書於大興隆官舍。
上八識規矩補註卷上
author:: 明魯菴法師普泰補註
other::  ^468a10

性境現量通三性　此言前五識於三境中唯緣性境。
三量唯是現量。唯三性俱通也。
蓋境則有三性境者性實也。
即實根塵能所八法而成。
乃有體實相分境。
謂此境自有實種生。
有實體用。現在實法即所緣唯識也。
若前五識二種變中因緣變。
故唯緣離言自相境。
故獨影境假乃分別變緣之三量。
唯現量爾。既唯現量緣境之時。
明證眾境。故唯緣性境也。
此識於善惡無記三性俱通。
以五識性非恒一故。
解見下文。 ^468a17

眼耳身三二地居　此言五識界地也。
謂欲界〔飲食睡眠婬欲三也〕五趣雜居地。
色界初禪離生喜樂地。
以上三禪既無尋伺。
識不起也。以地法無尋伺染故。
此句頌影略鼻舌二識。
一界一地。唯欲界五趣雜居地。
以上禪天無段食故。
段食以香味觸三法為體。
段食既無。則此二識不生矣。
無此食者。段食乃禪天所厭故。 ^468b2

遍行別境善十一中二大八貪瞋癡　此言五識之心所也。
以其恒依心起。與心相應。
繫屬於心。具此三義如屬我物。
故曰我所。乃相應唯識也。
此前五識於六位心所唯闕不定。
言一遍行有五者。
謂作意者能警心為性。
於所緣境引心為業。
此一法有二功力。
一心未起時警令心起。
二若心起已引令趣境。
觸謂令心心所觸境為性。
受想思等所依為業。
受者謂領納違順俱非境相為性。
起欲為業。又云令心等起歡慼捨相。
想者能安立自境分齊。
謂於境取像為性。
施設種種名言為業。
謂要安立境分齊相。
方能隨起種種名言。
思者令心造作為性。
於善品等役心為業。
謂能取境正因等相。
驅役自心令造善等。
謂之遍行者。遍四一切心得行故。
謂遍三性八識九地一切時也。
故立此名。別境亦五。
謂欲勝解念定慧。
欲者於所樂境希望為性。
勤依為業。所樂境有三。
可忻境。所求境。所欲觀境。
第三解正。勝解則於決定境印持為性。
不可引轉為業。念於曾習境令心明記為性。
定依為業。定於所觀境令心專注不散為性。
智依為業。慧於所觀境揀擇為性。
斷疑為業。以別別緣境而得生故名為別境。
善十一者頌曰。善謂信慚愧。
無貪等三根。勤安不放逸行捨及不害。
唯善心俱名善心。
所言信者。於實德能深忍樂欲心淨為性。
對治不信樂善為業。
然有三種。一信實有。
謂於諸法實事理中深信忍故。
二信有德。謂於三寶真淨德中深信樂故。
三信有能。謂於一切世出世善深信有力。
能得能成起希望故。
對治不信之心。愛樂證修世出世善。
忍謂勝解。乃信因。
樂欲謂欲。即是信果。
此性澄清能淨心等。
如水清珠能清濁水。
慚者依自法力崇重賢善為性。
對治無慚止息惡行為業。
自即自身。法謂教法。
言我如是身解如是法。
敢作諸惡也。愧者依世間力輕拒暴惡為性。
對治無愧止息惡行為業。
謂世人譏呵名世間力。
輕拒暴惡者。輕有惡者而不親。
拒惡法業而不作。
無貪者於有。有具無著為性。
對治貪著作善為業。
無瞋者於苦。苦具無無恚為性。
對治瞋恚作善為業。
無癡者於諸事理明解為性。
對治愚癡作善為業。
勤謂精進於善惡品修斷事中勇捍為性。
對治懈怠滿善為業。
輕安者遠離麁重調暢身心堪任為性。
對治惛沈轉依為業。
又曰。離重名輕。調暢名安。
有所堪可有所任受。
令所依身心去麁重得安隱故。
不放逸者。精進三根於所修斷防修為性。
對治放逸成滿一切世出世間善事為業。
蓋此不放逸即上精進三根上防修功能。
離上四法非別有體。
行捨者。精進三根令心平等正直無功用住為性。
對治掉舉靜住為業。
此行蘊中捨。簡非受蘊中捨故此名焉。
令心等義由捨。令心離沈掉時。
初心平等。次心正直。
後無功用。此之一法亦即四法。
蓋能令靜。即是四法。
所令靜。即心平等等義。
不害者。於諸有情不為損惱無瞋為性。
能對治害悲愍為業〔前八法是實後三是假〕言中二大八貪瞋癡者。
此染心所通二十六種。
前五識止具十三根本惑。
六中之三隨惑。二十中之十隨惑。
總二十分。小中大三等。
忿等前十為小隨。
不與五識相應。唯中隨二。
并大隨八。乃屬前五。
名隨煩惱者。乃隨其根本煩惱分位差別等流性故。
由自類俱起遍染二性遍諸染心。
此之三義皆具名大。
具一名中。俱無名小。
言二性者。乃不善有覆忿等十法。
名別起故。闕自類俱起。
唯是不善闕遍染二性。
既闕有覆。不遍一切染心故為小隨。
此十與第六意識相應。
故此不釋無慚無愧。
是自類俱起具一名中也。
無慚者。不顧自法輕拒賢善為性。
能障礙慚生長惡行為業。
無愧者。不顧世間崇重暴惡為性。
能障於愧生長惡行為業。
掉舉則令心於境不寂靜為性。
能障行捨奢麼他為業。
惛沈則令心於境無堪任為性。
能障輕安毘鉢舍那為業。
不信則於實德能不忍樂欲心穢為性。
能障淨心墮依為業。
懈怠者於善惡品修斷事中懶墮為性。
能障精進增染為業。
放逸則於染淨品不能防修縱蕩為性。
障不放逸增惡損善所依為業。
失念則於諸所緣不能明記為性。
能障正念散亂所依為業。
蓋失念者。心散亂故。
此失念者。有云。念一分攝。
是煩惱相應念故。
有義。癡一分攝。瑜伽說。
此是癡分故癡令失念也。
有義。俱一分攝。由前二文影略說故。
散亂則於諸所緣令心流蕩為性。
能障正定惡慧所依為業。
謂散亂者。發惡慧故。
不正知者。於所觀境謬解為性。
能障正知毀犯為業。
貪瞋癡者。即根本煩惱六中之三也。
貪則於有。有具染著為性。
能障無貪生苦為業瞋則於苦。
苦具增恚為性。能障無瞋不安惡行所依為業。
癡則於諸事理迷暗為性。
能障無癡一切雜染所依為業。
餘三注見。第六識所以為根本惑者。
以其能生隨眠故也。
何非餘俱。互相違故。 ^468b9

五識同依淨色根　此言五識得名淨色者。
指勝義而言。體非染法。
唯白淨無記性故。
五識隨根立名。總具五義。
曰依發屬助。如頌言。
依者五義之一也。
若作釋者。謂依根之識助根。
如根等皆依主釋也。
根發之識依士釋也。
或云根所發識。又為一例。 ^469b14

九緣七八好相隣　此即九緣生識之義。
九緣者。謂空明根境作意分別依染淨依根本依種子也。
空謂根境相去空隙之空。
明乃日月燈光之明。
根乃八識所依之根。
境謂八識所緣之境。
作意即遍行五中之作意。
分別依乃第六識也〔前五識以第六為分別依。
六識以前五為明了門也〕。
染淨依乃七識也。
根本依者。即第八識。
種子緣者。謂親生種子也。
九緣中種子緣。即四緣中親因緣。
九境緣即四所緣緣。
九餘七即增上緣等無間緣。
乃八識王所。前後滅生自類無間。
能引所引力用齊等。
此頌雖隱略唯識兼之。
故頌云。眼識九緣生。
耳識唯從八〔除明緣也〕鼻舌身三七〔除空明二緣也〕
後三〔指六七八三識〕五三四〔指緣而言〕。
若加等無間。從頭各增一。
言五三四者。第六識五緣。
生謂根緣。即意境緣。
即十八界作意緣。
乃相應遍行五中之一也。
根本緣。即賴耶種子緣。
乃第六識親生種子也。
七識三緣者。種子緣。
即第七識親生種子作意緣。
見上注。根緣境緣俱第八識。
故曰依彼轉緣彼也。
第八四緣生者。謂根緣。
即末那境緣。即種子根身器界作意緣。
即五所中之一也。
種子緣。乃第八識親生種子也。
等無間緣者。乃各識前念已滅即開闢處所引後念令生中間無隔者也。
八識若加此緣眼有十。
乃至第八具五。何故諸識藉緣方生。
以有為法仗因托緣。
闕則不生。故緣多而斷少而恒也。
此頌影略後三。故三不言具緣也。 ^469b20

合三離二觀塵世　此言眼耳二識離中取境。
鼻舌身三合中取境。
觀目能緣見分即眼等。
五識及諸心所塵世即所緣相分乃色等五塵也。
或謂眼。耳二識既離中取境。
則境在心外。何謂唯識。
況小乘等。皆言心外實有諸法。
若是則不獨乖唯識之宗。
又豈不符合彼小乘外宗耶。
然頌言離者。指根境而言。
蓋第八自證分變而為見相二分。
見乃諸心心所法相。
乃根身器界之法。
此言眼耳二識取離根之境。
何嘗離於能變自證之體耶。
若以知處不知處異。
壞根不壞根別。則境之離根合根可見矣。
故云。以根照境說離合。
以心緣境談唯識。
離取用勝。故立通也。 ^469c22

愚者難分識與根　此言小乘愚法聲聞。
不知根之與識各有種子現行。
以為根識互生也。
根之種現但能導識之種現。
謂根為生識之緣。
則可謂生識則不可以識自有能生之種子。
故以其未除所知障。
於法不了。乃智淺心麁。
由是不信大乘唯識教也。
此注言根識之種現各別。
恐初學尚疑試更言之。
蓋根乃色法。即第八之相分。
識乃心法。即第八之見分。
此色心不同也。根雖屬色。
以其為第八親相分故。
獨具八之執受二義。
執又有攝持二義。
以第八攝為自體〔同是無記〕持令不散。
受亦有領覺二義。
領以為境。令生覺受。
非外六塵無情之物可比。
故第八與五根同是無記性。
五識心法三性皆具。
此根識之性不同也。
又根能照境識能緣境。
此根識之用不同也。
大抵根無分別前五識雖有隨念分別。
而無計度分別。故常混淆而難辨。
故佛為愚心者開心說蘊。
愚色者開色說處。
俱愚者俱開說界。
始華嚴至楞嚴。演此三科不知幾百千過。
而阿難尚以心知眼見為言。
故佛以門能見否詰之。
意謂心以根而見。
猶人以燈見物也。
以此言之。則根識之難分可知矣。 ^470a6

變相觀空唯後得　此前五了俗見空。
變謂變帶。相謂相分。
觀目能緣見分。空目所緣真如。
唯後得者揀非根本智。
以唯依色根故。後得智不親緣真如者。
以有分別智故。不能親緣無分別理籌度起。
故此空即實性唯識。 ^470a28

果中猶自不詮真　謂無漏五識在佛果位中。
尚不能親緣真如。
以其根本智依心根故。
親緣真如。後得依色根有分別故。
所以不能親緣真如謂之後得者。
根本而後生前五。
既無根本何有後得。
是彼類故。同達事故。
此句頌破異師計也。
以安慧宗中前五因中既成無漏變相緣如。
以見相二分是遍計性。
自證分是依他起性。
至佛果位自證分親緣真如。
以無相見遍計性故。
所以護法師以此句破也。 ^470b4

圓明初發成無漏三類分身息苦輪　此言前五識因窮得果則相應心品。
即成成所作智。現三類身止息眾生苦輪也。
謂佛位中第八識轉為無漏白淨識已。
而相應心所即成大圓鏡智。
歘然現前。故云初發。
則前五識即成無漏。
故云成無漏也。三類分身者。
以五識之心所即成成所作智現三類身也。
三類身者。乃法報化三身之中化身爾。
此化身所被之機。
優劣不一。故能被之化身復有三也。
千丈大化身被大乘四加行菩薩。
小化丈六身被大乘三資糧位菩薩。
與二乘凡夫隨類化。
三乘普被六趣皆霑。
或曰。前五識成無漏相應心品。
現身益物。何以先言第八成無漏耶。
以圓明初發乃第八相應心品圓鏡智爾。
蓋前五根即第八識所變相分。
能變本識既成無漏。
所變五根即成無漏。
能發五根。既成無漏則所發五識遂成無漏也。
或曰。既言轉八識以成四智。
何以却言相應心品耶。
曰唯識第十云。此四品總攝佛地一切有為功德皆盡。
此轉有漏八七六五識相應品。
如次而得智。雖非識而依識轉。
識為主故說識轉得。
又有漏位智劣識強。
無漏位中智強識劣。
為勸有情依智捨識故。
說轉八識而得此四智。
下凡言轉識者准此。 ^470b14

三性三量通三境　此言第六識於三性三量三境俱通。
以通字貫於上下。
言三性者。善則順益義。
順於正理。益於自他。
不善則違損義。違於正理損於自他。
無記者。無不也。記記別。
於善惡品不可記別。
故此以順違損益之義解三性也。
又云。順益二世名善性。
違損二世名不善性。
於愛非愛果不可記別名無記性。
謂自體及果俱可愛樂名善性。
不善反上。無愛非愛不可記別名無記也。
此又約三世漏無漏以解三性。
言三量者。現量解現上文。
今但解比非二量。
比量者。度境無謬。
非量者情有理無。
蓋比度不著也。以第六識有五種一定中獨頭。
意識緣定境。定境有理事。
事又有極略極逈。
色及定自在所生法處諸色。
二散位獨頭。緣受所引色。
及遍計所起諸法處色。
如緣空花鏡像彩畫。
所生者並法處所攝也。
三夢中獨頭緣夢中境。
四明了意識。與前五識同緣五塵。
五亂意識。即散意識。
於五根中狂亂而起。
如患熱病青為黃見。
非是眼識。是此意也。
定中意識唯現量。
獨頭散意識比非二量。
夢中并亂二識。皆非量也。
明了意識通三量。
現多比非少也。言三境者。
性境已解見上文。
今因釋影質二境故重解其義。
性境者。即實根塵八法所成及實定果色。
皆自有實種生。乃前五及第八現量第六所緣諸實色境。
不帶名言無籌度心名為性境。
及根本智緣如亦是此境。
以無分別任運轉故。
此有其二。第一類性境者。
即前所言者。第二類都無前義。
只約相分從質義邊說為性境。
由假說故名第二類帶質境亦二。
真帶質者。以心緣心中間相分。
從兩頭生連帶生起。
名真帶質。似帶質者。
以心緣色中間相分。
唯從見分一頭生起變帶生起。
名似帶質也。獨影亦二。
言無質獨影者。即第六緣空花兔角及過未等所變相分。
其相分與第六同種生。
無空花等質。有質獨影者。
即第六緣五根種現。
是皆托質起。其相分亦與見分同種生。
亦名獨影。境為所緣。
識為能緣。各有其體。
性境之體見上註文。
能緣者。除末那識餘七。
皆用自心心所為體。
獨影境以第六見分所變假相分為體。
能緣即自心心所為體。
帶質境即變起中間假相分為體。
能緣者唯六七二識心心所為體。
此言六通三境者。
五俱意識不作解時得境自相。
是為性境。緣心心所乃帶質境。
緣無體法是獨影境。
此約有漏位中言之。
若無漏位。八識皆緣三境以通緣假實。
故頌曰。性境不隨心。
獨影唯從見。帶質通情本。
性種等隨應。 ^470c9

三界輪時易可知　三界見上文。
輪謂輪轉。言第六識於三界往來易知以行相顯勝故。
動身發語獨為最也。 ^471b7

相應心所五十一　此八識中。
唯此第六。心所俱全互不違故。
其遍行別境善所并根惑三隨惑中大共十解見上文。
唯根惑慢疑惡見三并小隨十不定四共十七法。
此方釋義。言慢者。
恃己於他高舉為性。
能障不慢生苦為業。
蓋有慢於德有德心不謙下。
由此生死輪轉無窮受諸苦故。
疑者。於諸諦理猶豫為性。
能障不疑善品為業。
蓋猶豫者善不生故。
惡見者於諸諦理顛倒推度染慧為性。
能障善見招苦為業。
蓋惡見者。多受苦故。
此見總有五。謂身邊邪見戒也。
言小隨忿者。謂依對現前不饒益境憤發為性。
能障不忿執仗為業。
仗謂器仗。懷忿者多發暴惡身表業故。
言恨者。由忿為先懷惡不捨結冤為性。
能障不恨熱惱為業。
蓋結恨者。不能含忍恒熱惱故。
忿恨俱嗔一分也。
覆者。於自作罪恐失利譽隱藏為性。
能障不覆悔惱為業。
謂覆罪者。後必悔惱不安隱故。
貪癡二分也。惱者。
由忿恨為先追觸暴惡恨戾為性。
能障不惱 #CB01043;螫為業。
亦嗔分也。嫉者。殉自名利不耐他榮妬忌為性。
能障不嫉憂戚為業。
謂嫉者。聞見他榮深懷憂戚不安隱故。
亦是瞋分。言慳者。
耽著法財不能惠捨祕悋為性。
能障不慳鄙畜為業。
謂慳悋者。心多鄙澁畜積財法不能捨故。
此屬貪分。誑者。為獲利譽矯現有德詭詐為性。
能障不誑邪命為業。
謂矯誑者。心懷異謀多現不實邪命事。
故此貪癡分。諂者。
為罔他故。矯設異儀諂曲為性。
能障不諂教誨為業。
謂諂曲者。為罔冐他曲順時宜。
矯設方便以取他意。
或藏己失不任師友正教誨故。
亦貪癡分。害者。於諸有情心無悲愍損惱為性。
能障不害逼惱為業。
謂有害者。逼惱他故。
瞋一分攝。言憍者。
於自盛事深生染著醉傲為性。
能障不憍染依為業。
蓋憍醉者。生長一切雜染法故。
此貪分也。謂不憍者。
即無貪也。隨惑二十則忿等十法并失念不正知放逸三法。
乃根本家差別分位。
餘七即等流性也。
言不定四者。頌云。
不定謂悔眠。尋伺二各二。
此不同前五位心所。
定遍八識三性時地。
此之四法皆不定故。
瑜伽復以四一切辨五差別云。
遍行具四。別境唯有初二。
一切善唯有一。謂一切地染。
四皆無不定。唯一謂一切。
性言悔者。長行屬云。
悔謂惡作蓋。惡作是因。
悔是其體。以體即因。
故論云。悔謂惡作。
乃因果之義也。謂惡所作業追悔為性。
障止為業。奢麼他能止住心故名為止。
眠者。令身不自在心極暗昧輕略為性。
障觀為業。謂毘鉢舍那攝境從心名之為觀。
取體即慧也。此眠能令身心等者其無心眠。
如何能令謂從有心眠。
其實無心不名睡眠。
蓋眠是心所有能令用。
彼既無體。豈有令用。
故不名眠。尋者。尋求令心怱遽於意言境麁轉為性。
伺謂伺察令心怱遽於意言境細轉為性。
二法業用俱以安不安身心分位所依為業言意言境者。
意所取境多依名言。
故云意言境。此二並用思慧一分為體。
若令心安即是思分。
令心不安即是慧分。
蓋思者。徐而細故。
慧者。急而麁故。若然則令安則用思無慧。
不安則用慧無思。
何云並用。通照大師釋有兼正。
若正用思急慧隨思能令心安。
若正用慧徐思隨慧。
亦令不安。是說不違並用。
此相應之義有五。
謂時依行緣事也。
王所同時起同所依根見分行相各同。
同一所緣。同一體事。
故得相應也。 ^471b10

善惡臨時別配之　此言第六識遇善境時。
與善心所相應。遇不善無記境時。
與不善無記心所相應。
故曰別配之。據理談情。
思之可悉。 ^472a16

性界受三恒轉易　言此第六識於三性三界并五受。
恒常轉變改易也。
以行相易脫故。唯受有五種。
論說不一。謂七八二識唯是捨受。
前五轉識苦樂二受。
第六意識二師說異。
若意地有苦師言。
第六通具五受。若意地無苦師言。
第六唯憂喜捨三受。
若約極苦極樂其苦樂之觸。
豈有不侵心者哉。
若無間之苦三禪之樂。
孰能忘其逆順之境。
蓋逼悅於身名苦樂受。
逼悅心者名憂喜受。
不逼不悅者名捨受。
以理言之。意地有苦師。
盡其義也。 ^472a20

根隨信等總相連　等者。
等餘遍行別境及不定也。
謂此識與染淨諸法亦相連。
性界受等隨識轉易也。 ^472b1

動身發語獨為最　此言第六識有情動身發語時。
於八識中行相最勝。
故成業論云。由外發身語表內心所思。
譬如潛淵魚鼓波而自表。
此識俱思而有三種。
謂審慮思決定思。
動發勝思。餘識所無。
故最勝也。 ^472b4

引滿能招業力牽　此言第六識獨能造引滿二業。
此業能招總別二果。
以業勝力能牽引故名為引業。
圓總果故。名為滿業。
如畫者師資作模填彩。
義可知矣。故論云。
一業引一果。多業能圓滿。
業招於果而有四種。
謂一業引一果。一業引多果。
多業引一果。多業引多果。
此第六能造業招果。
前五一分善惡亦能造。
七八二識皆不能造業。
無記性故。若論八識招業成果。
唯是第八前六一分。
若非業招唯是第七。
前六亦一分。善不善性故。
所言總報者。乃善惡趣一報之主。
名別報者。壽夭貴賤好醜等是。 ^472b9

發起初心歡喜地　此第六識於初地初心轉成無漏。
以分別二障無故。
問三世斷何。若斷現惑智不俱。
過去已滅。未來不生。
為斷於何。曰但約智起惑除。
令未來惑體不續生。
名之為斷。 ^472b21

俱生猶自現纏眠　纏自現行。
眠目種子。謂此識於初地初心猶有俱生煩惱所知種現。
以未純無漏故。又非恒在雙空觀故。 ^472b26

遠行地後純無漏　遠行乃第七地也。
此識於七地已前漏無漏間雜而生。
以未常在觀門故。
至此地後而純無漏。
以俱生二障永不現行恒在觀門故。
生空乃恒。法空猶間。
又云。十地中前五地。
有相觀多無相觀少。
第六地有相觀少無相觀多。
至七地中。純無相觀也。 ^472b29

觀察圓明照大千　謂此第六識。
於初歡喜初心雖無分別二障轉成無漏。
俱生障在。歷離垢發光焰慧難勝現前至此遠行。
則俱生障永伏不起。
無漏淨識而恒生起。
相應心所亦轉為妙觀察智。
而恒圓明普照大千之界。
非談一界而智功普故。
八識規矩補註卷上
 ^472c7
