
other:: 開元釋教錄卷第二
author:: 庚午歲西崇福寺沙門智昇撰
other:: 
## 之二
總括群經錄上之二
other:: 
### 孫吳

吳孫氏。前都武昌。
後都建業 ^487b15

從孫權黃武元年壬寅。
至孫皓天紀四年庚子。
凡經四主五十九年。
緇素五人。所出經等并及失譯。
總一百八十九部。
四百一十七卷〔於中六十一部九十二卷見在一百二十八部三百二十五卷闕本〕。
吳沙門維祇難〔二部六卷經集〕沙門竺律炎
〔四部六卷經集〕優婆塞支謙〔八十八部一百一十八卷經律集〕
沙門康僧會〔七部二十卷經集〕沙門支彊梁接
〔一部六卷經〕魏吳兩代諸失譯經〔八十七部二百六十一卷〕
阿差末菩薩經四卷〔初出與西晉法護阿差末及無盡意經等並同本見吳別二錄〕
法句經二卷 ^487b16

右二部六卷〔法句經二卷見在阿差末四卷闕本〕。 ^487b28

沙門維祇難吳云障礙。
本印度人。世奉異道以火祠為上。
時有天竺沙門。習學小乘多行道術。
經遠行逼暮欲寄難家宿。
難家既奉異道猜忌釋子。
乃處之門外露地而宿。
沙門夜密加呪術。
令難家所事之火歘然變滅。
於是舉家共出啟請沙門入室供養。
沙門還以呪術變火令生。
難既覩沙門神力勝己。
即於佛法大生信樂。
乃捨本所事出家為道。
依此沙門以為和上。
受學三藏妙善四含。
遊化諸國莫不皆奉。
與同伴竺律炎發自西域因到江左。
以孫權黃武三年甲辰。
於武昌郡共竺律炎出阿差末等經二部。
而祇難及炎既未善方音。
翻梵之際頗有不盡。
志存義本辭近朴質。
摩登伽經三卷〔見法上錄與支謙共出與舍頭諫經等同本或二卷第四譯〕
三摩竭經一卷佛醫經一卷梵志經一卷
〔見始興錄〕 ^487b29

右四部六卷〔前三部五卷見在後一部一卷闕本〕。 ^487c19

沙門竺律炎印度人也。
解行清厲內外博通。
與維祇難同遊吳境。
維祇卒後。以孫權黃龍二年庚戌。
於楊都譯摩登伽等經四部。
其名群錄不同。或云將炎。
或云持炎。或云律炎。
未詳孰是故備列之。
大明度無極經四卷阿彌陀經二卷菩薩本業經一卷維摩詰經二卷慧印三昧經一卷九色鹿經一卷
〔出六度集異譯見法上錄〕老女人經一卷
〔安公云出阿毘曇吳錄直云老女經或云老母經初出見僧祐錄〕
犢子經一卷〔見法上錄初出與乳光佛經等同本〕
貝多樹下思惟十二因緣經一卷了本生死經一卷龍施女經一卷
〔初出與龍施菩薩本起經同本祐云別錄所載安錄無〕
八吉祥神呪經一卷〔初出或無神字或云八吉祥經與八陽神呪經等同本房云見古錄〕
無量門微密持經一卷華積陀羅尼神呪經一卷
〔見寶唱錄或無神字與華聚陀羅尼等同本〕
持句神呪經一卷私訶昧經一卷菩薩生地經一卷
〔一名差摩竭經初出見竺道祖吳錄及僧祐錄〕
孛經一卷月明菩薩經一卷〔或加三昧字一名月明童子經一名月明童男經見僧祐錄〕
三品弟子經一卷〔一名弟子學有三輩經見長房錄〕
法律三昧經一卷梵志阿颰經一卷梵網六十二見經一卷
〔一名梵網經房云見別錄出長阿含第十四卷異譯〕
七知經一卷〔或作七智見長房錄出中阿含第一卷異譯〕
釋摩男本經一卷諸法本經一卷〔出中阿含第二十八異譯見長房錄〕
弊魔試目連經一卷賴吒和羅經一卷梵摩喻經一卷
〔或作渝字見道祖僧祐二錄出中阿含第四十一異譯〕
齋經一卷〔一名持齋經見別錄及僧祐錄出中阿含第五十五異譯〕
須摩提女經一卷〔出增一阿含第二十二異譯見長房錄〕
不自守意經一卷〔或無意字或云自守亦不自守經出雜阿含第十一卷異譯見長房錄〕
五母子經一卷〔見長房錄初出與沙彌羅經同本〕
太子瑞應本起經二卷龍王兄弟經一卷
〔一名難龍王經或無王字一名降龍王經初出見長房錄〕
長者音悅經一卷〔一云長者音悅不蘭迦葉經亦直云音悅經初出見長房錄〕
七女經一卷〔亦云七女本經安公云出阿毘曇初出見僧祐錄〕
八師經一卷〔見竺道祖吳錄及僧祐錄初出〕
蓱沙王五願經一卷〔或作瓶字一名弗沙迦王經見長房錄初出安公云出中阿含檢無〕
義足經二卷須摩提長者經一卷〔一名會諸佛前亦名如來所說示現眾生見長房錄〕
阿難四事經一卷〔見僧祐錄及別錄〕未生怨經一卷
〔見長房錄〕四願經一卷〔見竺道祖吳錄及僧祐錄〕
里氏梵志經一卷〔房云見別錄〕猘狗經一卷
〔見長房錄〕孫多耶致經一卷〔或云梵志孫多耶致經見長房錄安公云出中阿含檢無〕
戒銷災經一卷〔亦云戒銷伏災經見舊錄〕
撰集百緣經十卷〔見內典錄〕菩薩本緣經二卷惟日雜難經一卷摩訶般若波羅蜜呪經一卷
〔或無摩訶字見寶唱錄〕法鏡經二卷阿闍世王女阿術達菩薩經一卷
〔初出見長房錄〕阿差末菩薩經四卷小阿差末經二卷
〔見別錄及僧祐錄既加小字與次前經應非同本〕
大般泥洹經二卷佛以三車喚經一卷
〔見長房錄云出法華應出第二卷譬喻品〕
不莊校女經一卷〔初出見寶唱錄〕須賴經一卷菩薩修行經一卷
〔初出見寶唱錄〕演道俗業經一卷〔初出見舊錄或無業字〕
方等首楞嚴經二卷惟明二十偈經一卷
〔初出或無經字見僧祐錄〕法滅盡經一卷
〔初出或云法沒盡或云空寂菩薩所問經見長房錄〕
七佛神呪經一卷〔一本無經字見長房錄〕
摩訶精進經一卷〔亦云大精進經見長房錄〕
十二門大方等經一卷〔安錄無祐云見別錄〕
佛從上所行三十偈經一卷〔或無經字見僧祐錄〕
四十二章經一卷〔第二出與摩騰譯者小異文義允正辭句可觀見別錄〕
禪祕要經四卷〔或無經字初出見吳別二錄〕
堅意經一卷〔或云堅心經第二出見長房錄〕
勸進學道經一卷〔一本無勸字初出見長房錄〕
恒水戒經一卷〔或無戒字第二出見舊錄〕
七漏經一卷〔房云見別錄〕悔過法經一卷賢者德經一卷
〔見僧祐錄〕梵志結淨經一卷〔見長房錄〕
阿質國王經一卷〔見長房錄〕惟婁王師子潼譬喻經一卷
〔一本無譬喻字見長房錄〕藍達王經一卷
〔一云目連功德經亦云目連因緣功德經見吳錄〕
百喻經一卷〔見長房錄〕五陰事經一卷
〔見長房錄〕魔化作比丘經一卷〔見長房錄〕
優多羅母經一卷〔一本無母字見僧祐錄〕
人民求願經一卷〔見長房錄〕修行方便經二卷
〔亦云修行方便禪經見吳錄〕法句經二卷 ^487c20

右八十八部一百一十八卷。 ^489b1

優婆塞支謙字恭明。
一名越。大月支人也。
祖父法度以漢靈帝世率國人數百歸化。
拜率善中郎將。越年七歲騎竹馬戲於隣家。
為狗所囓脛骨傷碎。
隣人欲殺狗取肝傅瘡。
越曰。天生此物為人守吠。
若不往君舍狗終不見囓。
此則失在於我不關於狗。
若殺之得差尚不可為。
況於我無益而空招大罪。
且畜生無知豈可理責。
由是隣人感其言至遂不復殺。
十歲學漢書。十三學婆羅門書。
並得精妙兼通六國語音。
初桓靈世支讖譯出法典。
有支亮字紀明。資學於讖。
謙又受業於亮。博覽經籍莫不明練。
世間藝術多所綜習。
其為人細長黑瘦。
眼多白而睛黃。時人為之語曰。
支郎眼中黃形體雖細是智囊。
其本奉大法精練經旨。
獻帝之末漢室大亂。
與鄉人數十共奔於吳。
初發日唯有一被。
有一客隨之大寒無被。
越呼客共眠。夜將半客奪其被而去。
明旦同侶問被所在。
越曰。昨夜為客所奪。
同侶咸曰。何不相告。
答曰。我若告發卿等必以劫罪罪之。
豈宜以一被而殺一人乎。
遠近聞者莫不歎服。
後吳主孫權聞其博學有才慧即召見之。
因問經中深隱之義。
越應機釋難無疑不折。
權大悅拜為博士。
使輔導東宮甚加寵秩。
越以大教雖行而經多梵文莫有解者。
既善華戎之語。乃收集眾本譯為吳言。
從權黃武二年癸卯至亮建興二年癸酉三十餘載。
譯大明度等經八十八部。
曲得聖義辭旨文雅。
又依無量壽中本起經製讚菩薩連句梵唄三契。
注了本生死經。皆行於世。
後太子登位。遂隱於穹隘山不交世務。
從竺法蘭道人更練五戒。
凡所遊從皆沙門而已。
後卒於山中。春秋六十。
吳主孫亮與眾僧書曰支恭明不救所疾。
其業履冲素始終可高。
為之惻愴不能已已。
其為時所惜如此謙所出經部卷多少諸說不定。
其僧祐三藏記唯載三十六部。
祐錄謙傳云出二十七經。
慧皎高僧傳乃有四十九經。
長房錄中便載一百二十九部。
今以房錄所載多是別生或異名重載。
今隨次刪之如後所述。
鹿子經申日經〔亦與法護所出月光童子經同〕
出家功德經〔今有兩本一是秦譯附於秦錄一從賢愚抄出今附別生錄中〕
金剛清淨經大慈無減經寶女問三十二相經魔女聞佛說法得男身經
〔大慈無減等三經並出大集經〕寶海寂志成就大悲經
〔出悲華經〕普廣菩薩經〔即別行隨願往生經是出灌頂經〕
摩調王經〔出六度經〕佛為訶利曠野鬼說法經
〔或云訶利出中阿含〕枯樹經〔或上加大字〕
鷹鷂獵經鵄鳥事經色無常經諸漏盡經
〔或無漏字〕雪山無獼猴經〔或作猨猴或無無字〕
無母子經不淨觀經三種良馬經四種良馬經壽命促經河中草龜經國王成就五法久存於世經佛為外道須深說離欲經
〔色無常等十一經並出雜阿含〕是我所經梵志經
〔上二經並出生經〕桀貪王經〔出義足經〕
外道仙尼說度經度梵志經〔上二經小乘抄〕
瞎鼈經梵志問佛世間增減經三魚失水經甘露道經降千梵志經梵志子死稻敗經護口意經梵志問佛師經法施勝經水上泡經
〔瞎鼈等十經並出出曜經〕修行慈經〔出修行道地經〕
度脫狗子經 ^489b3

右大慈無減經等三十八部三十八卷。
長房等錄並云謙譯。
今按隋代二本眾經錄及新括出別生抄經等。
此等並從諸經抄出。
不合足為翻譯之數。
今存實錄故並刪之。
六度集經八卷舊雜譬喻經二卷吳品經五卷
〔祐錄無經字云凡有十品第三出房云即是小品般若見僧祐錄〕
菩薩淨行經二卷〔是大集寶髻品異譯或直云淨律經云赤烏年出見竺道祖吳錄〕
權方便經一卷菩薩二百五十法經一卷坐禪經一卷
〔見長房錄〕 ^490a28

右七部二十卷〔六度等二部十卷見在吳品等五部十卷闕本〕。 ^490b13

沙門康僧會其先康居國人。
世居印度。其父因商賈移于交阯。
會年十餘歲二親並亡。
以至性奉孝服畢出家厲行甚峻。
為人弘雅有識量篤志好學。
明解三藏博覽六經。
天文圖緯多所綜涉。
辯於樞機善屬文翰。
時孫權稱制江左而佛教未行。
先有優婆塞支謙宣譯經典。
既初染大法風化未全。
僧會欲使道振江左。
興立圖寺。乃杖錫東遊。
以吳赤烏十年初達建業。
營立茅茨設像行道。
時吳國以初見沙門。
覩形未及其道疑為矯異。
有司奏曰。有胡人入境自稱沙門。
容服非恒事應檢察。
權曰。吾聞漢明夢神號稱為佛。
彼之所事豈其遺風耶。
即召會詰問。有何靈驗。
會曰。如來遷迹忽逾千載。
遺骨舍利神曜無方。
昔阿育王起塔乃八萬四千。
夫塔寺之興所以表遺化也。
權以為誇誕。乃謂會曰。
若能得舍利當為造塔。
如其虛妄國有常刑。
會請期七日。乃謂其屬曰。
法之興廢在此一舉。
今不至誠後將何及。
乃共潔齋靖室以銅瓶加持燒香禮請。
七日期畢寂然無應。
求申二七亦復如之。
權曰。此寔欺誑將欲加罪。
更請三七。權又特聽。
會謂法屬曰。宣尼有言文王既沒文不在茲乎。
法雲應降而吾等無感何假王憲當以誓死為期耳。
三七日暮猶無所見莫不震懼。
既入五更忽聞瓶中鎗然有聲。
會自往視果獲舍利。
明旦呈權。舉朝集觀五色光焰照曜瓶上。
權自手執瓶寫于銅盤。
舍利所衝盤即破碎。
權肅然驚起曰。希有之瑞也。
會進而言曰。舍利威神豈直光相而已。
乃劫燒之火不能焚。
金剛之杵不能碎。
權命令試之。會更誓曰。
法雲方被蒼生仰澤。
願更垂神迹以廣示威靈。
乃置舍利於鐵鉆上使力者擊之。
於是砧磓俱陷舍利無損。
權大嗟服即為建塔。
以始有佛寺故號建初寺。
因名其地為佛陀里。
由是江左大法遂興。
至孫皓即政法令苛虐廢棄淫祀。
乃及佛寺並欲毀壞。
皓曰。此由何而興。
若其義教真正。與聖典相應者。
當存奉其道。如其無實皆悉焚之。
諸臣僉曰。佛之威力不同餘神。
康會感瑞大皇創寺。
今若輕毀恐貽後悔。
皓遣張昱詣寺誥會昱雅有才辯難問從橫。
會應機騁詞文理鋒出。
自旦至夕昱不能屈既退。
會送于門時。寺側有淫祀者。
昱曰。玄化既孚此輩何故近而不革。
會曰。震霆破山聾者不聞非音之細。
苟在理通則萬里懸應。
如其阻塞則肝膽楚越。
昱還歎會才明。非臣所測。
願天鑒察之。皓大集朝賢以馬車迎會。
會就坐。皓問曰。佛教所明善惡報應何者是耶。
會對曰。夫明主以孝慈訓世。
則赤烏翔而老人見。
仁德育物。則醴泉涌而嘉禾生。
善既有瑞惡亦如之。
故為惡於隱鬼得而殺之。
為惡於顯人得而誅之。
易稱積善餘慶。詩詠求福不回。
雖儒典之格言即佛教之明訓。
皓曰。若然則周孔已明何用佛教。
會曰周孔所言略示近迹。
至於釋教則備極幽微。
故行惡則有地獄長苦。
修善則有天宮永樂。
舉茲以明勸助不亦大哉。
皓當時無以折其言。
皓雖聞正法而昏暴之性不勝其虐。
後使宿衛兵入後宮治園。
於地得一金像高數尺呈皓。
皓使著不淨處至四月八日以穢汁灌之。
共諸群臣笑以為樂。
俄爾之間舉身大腫陰處尤痛叫呼徹天。
太史占言。犯大神所為。
即祈祀諸廟而苦痛彌劇。
婇女先有奉法者。
因問訊云。陛下就佛圖中求福不。
皓舉頭問曰。佛神大耶。
婇女云。佛為大聖天神所尊。
皓為心悟具語意故。
婇女即迎像置殿上。
香湯洗數十過燒香懺悔。
皓叩頭于枕自陳罪狀。
有頃痛間遣使至寺問訊。
諸道人請會說法。
會即隨入。皓具問罪福之由。
會為敷析詞甚精要。
皓先有才解欣然大悅。
因求看沙門戒。會以戒文祕禁不可輕宣。
乃取本業百二十五願分為二百五十事。
行住坐臥皆願眾生。
皓見慈願廣普益增善意。
即就會受五戒旬日疾瘳。
乃於會所住更加修飾。
號為天子寺。宣示宗室莫不必奉。
會在吳朝亟說正法。
以皓性兇麁不及妙義。
唯敘報應近事以開其心。
至吳天紀四年四月晧降晉。
九月會遘疾而終。
是歲晉武太康元年也。
至晉成咸和中蘇峻作亂焚會所建塔。
司空何充復更修造。
平西將軍趙誘世不奉法傲篾三寶。
入此寺謂諸道人曰。
久聞此塔屢放光明。
虛誕不經所未能信。
若必自覩所不論耳。
言竟塔即出五色光照曜堂剎。
誘肅然毛竪由此信敬。
於寺東更立小塔。
遠由大聖神感近亦康會之力。
故圖寫厥像傳之于今。
孫綽為之贊曰。會公簫瑟寔惟令質。
心無近累情有餘逸。
厲此幽夜振彼尤黜。
超然遠詣卓矣高出。
會以權太元元年辛未。
於所創建初寺譯六度等經七部。
並妙得經體文義允正。
又傳泥洹唄聲清靡哀亮一代模式。
又長房等錄更有阿難念彌經鏡面王經。
察微王經梵皇王經上之四經雖云會譯。
然並出六度集中。
不合為正譯之數。
今載別生錄中。復有法鏡經注解二卷道樹經注解一卷安般經注解一卷。
已上三經會兼製序。
三經會雖注解本非僧會所翻。
故亦不為會譯之數。
兼前七部今並刪之。
法華三昧經六卷〔一本有正字初出與法護正法華等同本見竺道祖魏錄亦見始興錄〕 ^490b14

右一部六卷本闕。 ^491b25

沙門支彊梁接。吳云正無畏。
西域人。以孫亮五鳳二年乙亥。
於交州譯法華三昧經。
沙門竺道馨筆受。
長房內典二錄編於曹魏之代。
今依交州及始興地割入吳錄。
不思議功德諸佛所護念經二卷七佛父母姓字經一卷
〔舊錄云七佛姓字經出增一阿含第四十五異譯〕
雜阿含經一卷〔見舊錄出雜阿含中異譯〕
阿毘曇甘露味論二卷 ^491b26

上見存已下闕。蜀普曜經八卷〔似是蜀土所出第一譯〕
長者子誓經一卷〔見舊錄第二出〕無端底持經一卷
〔舊錄云無端底總持經第二出〕蜀首楞嚴經二卷後出首楞嚴經二卷阿惟越致轉經一十八卷
〔見舊錄〕摩訶乘經十四卷〔或云摩訶衍〕
摩訶衍優波提舍經五卷〔祐云摩訶乘〕
三昧王經五卷梵王請問經五卷佛從兜率降中陰經四卷
〔出王宗錄〕四天王經四卷魔王請問經四卷釋提桓因所問經三卷大梵天王請轉法輪經三卷法華光瑞菩薩現壽經三卷
〔今疑抄正法華〕普賢菩薩答難二千經三卷梵天王請佛千首經二卷菩薩常行經一卷
〔見舊錄〕熒火六度經一卷〔舊錄有明度經一卷云一名熒火明度經〕
內禪波羅蜜經一卷〔見舊錄〕六波羅蜜經一卷
〔見舊錄〕大總持神呪經一卷〔見舊錄亦云總持呪經〕
阿惟越致菩薩戒經一卷〔舊錄無菩薩字〕
雜數經二十卷〔見舊錄〕那先譬喻經四卷
〔見舊錄〕太子試藝本起經二卷深斷連經二卷摩訶目揵連與佛捔能經一卷
〔見舊錄〕阿難得道經一卷〔見舊錄〕阿難般泥洹經一卷
〔見舊錄〕阿那律念復生經一卷〔見舊錄〕
沙門分衛見怪異經一卷〔見舊錄〕弟子本行經一卷為壽盡天子說法經一卷
〔舊錄云命盡天子經〕魔試佛經一卷〔見舊錄〕
阿須倫問八事經一卷〔舊錄云阿須倫所問八事經〕
摩竭王經一卷〔舊錄云摩竭國王經〕薩波達王經一卷年少王經一卷
〔見舊錄〕是光大子經一卷〔見舊錄〕長者難提經一卷
〔見舊錄〕女利行經一卷〔見舊錄〕四婦因緣經一卷
〔見舊錄〕須多羅經一卷〔舊錄云須多羅入胎經〕
墮迦經一卷盤達龍王經一卷〔見舊錄〕
牛米自供養經一卷〔舊錄無養字〕行牧食牛經一卷
〔見舊錄或作放字〕墮釋迦牧牛經一卷
〔見舊錄或作隨字〕法嚴經一卷〔見舊錄疑即是等入法嚴經〕
壁四經一卷〔見舊錄〕止寺中經一卷〔見舊錄〕
安般行道經一卷〔見舊錄〕解慧微妙經一卷
〔見舊錄〕失道得道經一卷〔見舊錄〕心情心識經一卷
〔見舊錄云有注〕檢意向正經一卷〔見舊錄〕
道德果證經一卷〔見舊錄〕父子因緣經一卷
〔見舊錄〕小觀世樓炭經一卷〔見舊錄〕大四諦經一卷
〔見舊錄〕五方便經一卷〔見舊錄〕五惟越羅名解說經一卷
〔見舊錄〕五陰經一卷〔見舊錄〕中五濁世經一卷
〔見舊錄〕大七車經一卷〔見舊錄〕八正邪經一卷
〔見舊錄祐云八正八邪經〕八總持經一卷
〔見舊錄〕八輩經一卷〔見舊錄〕大十二因緣經一卷
〔見舊錄〕十八難經一卷〔見舊錄〕五十二章經一卷
〔見舊錄別有孝明四十二章經〕百八愛經一卷
〔見舊錄似抄五蓋疑結經〕小安般舟三昧經一卷
〔見舊錄〕禪數經一卷〔見舊錄〕群生偈經一卷
〔見舊錄〕大戒經一卷〔見舊錄〕衣服制經一卷
〔見舊錄〕沙彌離威儀經一卷〔見舊錄〕道本五戒經一卷
〔見舊錄〕威儀經一卷〔見舊錄法經錄中無經字〕
雜譬喻經八十卷〔見舊錄〕 ^491c7

已上八十七部僧祐失譯錄並載。 ^492c14

右八十七部二百六十一卷。 ^492c15

長房等錄魏吳失譯。
總有一百一十部一百九十一卷。
云並是古舊二錄失譯諸經。
今經附此以彰遠年無所依據。
今以餘二十三部三十卷。
或翻譯有源。或別名異號。
或大部流出。或疑偽非真。
今並刪除庶免繁雜。
備述如左。不退轉輪經四卷小本起經二卷四輩經逮慧三昧經
〔一名文殊師利問菩薩十事行經單卷月燈經異名〕
禪行斂意經〔亦云禪行檢意經阿那律八念經異名〕
濡首菩薩經二卷度無極譬經三卷〔或四卷出大品經〕
尸呵遍王經〔或作尼字〕太子法慧經淫人曳踵行經
〔出義足經〕人詐名為道經貧女聽經蛇齧命終經
〔亦云貧女聽經蛇齧命終生天經〕國王癡夫人經賣智慧經初受道經學經福經
〔學福共是一經〕八部僧行名經化譬經五百婆羅門問有無經
〔五百梵志經異名〕薩和菩薩經慧定普遍神通菩薩經
〔亦云慧定普遍國土神通菩薩經〕貧女人經
〔亦云貧女難陀經〕阿秋那經〔亦云阿秋那三昧經五百婆羅門等五經並在疑偽錄〕
other:: 
### 西晉
 ^492c17

西晉司馬氏都洛陽〔亦云北晉〕 ^493a22

起武帝太始元年乙酉至慜帝建興四年景子。
凡經四帝五十二年。
緇素一十二人。所出經戒集等及新舊集失譯諸經。
總三百三十部合五百九十卷。
西晉沙門竺法護沙門彊梁婁至〔一部一卷集〕
沙門安法欽〔五部一十六卷經集〕沙門無羅叉優婆塞竺叔蘭
〔二部五卷經〕沙門白法祖沙門釋法立
〔四部一十二卷經集〕沙門釋法炬〔四十部五十卷經律〕
清信士聶承遠〔二部三卷經〕清信士聶道真
〔二十四部三十六卷經律〕沙門支法度
〔四部五卷經〕沙門若羅嚴〔一部一卷經〕 ^493a23

新舊諸失譯經〔五十八部五十九卷五十五部五十六卷新附三部三卷舊集〕
光讚般若波羅蜜經十五卷密迹金剛力士經七卷菩薩說夢經二卷寶髻菩薩所問經二卷普門品經一卷胞胎經一卷文殊師利佛土嚴淨經二卷郁迦羅越問菩薩行經一卷幻士仁賢經一卷
〔或云仁賢幻士經初出與寶積授幻師記會同本見聶道真錄及僧祐錄〕
須摩提經一卷阿闍貰王女阿術達菩薩經一卷離垢施女經一卷如幻三昧經二卷
〔第二出或三卷或四卷與寶積善住意會等同本見僧祐錄〕
太子刷護經一卷〔初出見法上錄與寶積阿闍世王子會等同本〕
慧上菩薩問大善權經二卷彌勒菩薩所問本願經一卷阿差末經七卷大哀經八卷寶女所問經三卷無言童子經二卷
〔或云無言菩薩經是大集無言品異譯或一卷見聶道真錄及僧祐錄〕
菩薩十住行道品一卷漸備一切智德經五卷等目菩薩所問三昧經二卷如來興顯經四卷度世品經六卷方等般泥洹經二卷普曜經八卷正法華經十卷大方等頂王經一卷佛昇忉利天為母說法經二卷阿惟越致遮經三卷等集眾德三昧經三卷持心梵天經四卷持人菩薩經四卷濟諸方等學經一卷文殊師利現寶藏經三卷無極寶三昧經一卷普超三昧經三卷無所希望經一卷
〔第二出或作悕字一名象步經與象腋經等同本見聶道真錄及僧祐錄〕
大淨法門經一卷順權方便經二卷太子沐魄經一卷月光童子經一卷
〔初出一名月明童子經或名申日經與德護長者經等同本見僧祐錄〕
乳光佛經一卷無垢賢女經一卷決定總經一卷如來獨證自誓三昧經一卷龍施菩薩本起經一卷八陽神呪經一卷
〔亦直云八陽經第二出與八吉祥呪經等同本見長房錄〕
盂蘭盆經一卷〔亦云盂蘭經與報恩奉盆經同本見長房錄〕
四不可得經一卷梵女首意經一卷〔初出一名首意女經見僧祐錄〕
寶網經一卷〔初出亦云寶網童子經見聶道真僧祐二錄〕
菩薩行五十緣身經一卷須真天子經三卷海龍王經四卷諸佛要集經二卷
〔天竺曰佛陀僧祇提亦直云要集經初出見僧祐錄〕
賢劫經十三卷弘道廣顯三昧經四卷心明經一卷
〔一名心明女梵志婦飯汁施經見僧祐錄〕
滅十方冥經一卷〔光熈元年八月十四日出或云十方滅冥經見聶道真錄及僧祐錄〕
鹿母經一卷〔又別有鹿子經一卷與此全同見僧祐錄〕
魔逆經一卷德光太子經一卷般泥洹後灌臘經一卷四輩經一卷
〔或云四輩弟子經亦云四輩學經見法上錄〕
當來變經一卷〔或云當來變識經見道真僧祐二錄〕
過去佛分衛經一卷〔舊錄云過世佛分衛經見僧祐錄〕
文殊師利淨律經一卷文殊悔過經一卷
〔初出或加師利字亦云文殊五體悔過經見僧祐錄〕
離睡經一卷〔出中阿含第二十卷異譯見長房錄〕
受歲經一卷〔出中阿含第二十三卷初異譯見長房錄〕
樂想經一卷尊上經一卷〔出中阿含第四十三異譯見長房錄〕
意經一卷〔出中阿含第四十五異譯見長房錄〕
應法經一卷〔亦出中阿含第四十五異譯見長房錄〕
鴦崛摩經一卷力士移山經一卷〔亦直云移山經見僧祐錄出增一阿含第三十六異譯〕
四未曾有法經一卷〔或無法字亦云四未有經見長房錄亦出增一阿含第三十六異譯〕
聖法印經一卷舍頭諫經一卷所欲致患經一卷瑠璃王經一卷
〔第二出或作流離見僧祐錄〕生經五卷
〔初出或四卷太康六年正月十九日出有五十五經見聶道真錄及僧祐錄〕
分別經一卷〔舊云與阿難分別經等同本者非也見長房錄〕
五百弟子自說本起經一卷大迦葉本經一卷
〔或云迦葉本經見僧祐錄〕四自侵經一卷身觀經一卷
〔云出雜阿含檢無見長房錄〕修行道地經六卷法觀經一卷
〔見長房錄〕 ^493b13

上見存已下闕。新道行經十卷仁王般若經一卷無量壽經二卷菩薩藏經三卷
〔初出見長房錄〕般舟三昧經二卷〔安公錄云更出般舟三昧經第五出見僧祐錄〕
菩薩十地經一卷〔亦云大方廣經亦直云十地經初出見僧祐錄〕
薩芸芬陀利經六卷維摩詰所說法門經一卷閑居經一卷
〔與悲華經等同本異譯初出見僧祐錄〕
更出阿闍世王經二卷彌勒成佛經一卷十二因緣經一卷
〔第四出亦云貝多樹下思惟十二因緣見僧祐錄〕
溫室洗浴眾僧經一卷〔第二出亦直云溫室經見聶道真錄及僧祐錄〕
百佛名經一卷光世音大勢至受決經一卷勇伏定經二卷無思議光孩童菩薩經一卷超日明三昧經二卷照明三昧經一卷
〔初出見僧祐錄〕惟明三十偈經一卷〔或無經字第二出與吳代支謙出者本同見長房錄〕
法沒盡經一卷〔或云空寂菩薩所問經第二出與支謙出者同本或云法滅盡經見僧祐錄〕
諸神呪經三卷〔見僧祐錄〕文殊師利菩薩經一卷
〔見長房錄〕小郁伽經一卷〔與大郁伽經不同見僧祐錄或作迦字〕
諸方佛名功德經一卷十方佛名經一卷慈仁問八十種好經一卷
〔或直云八十種好經見道安錄及長房錄〕
三十二相因緣經一卷嚴淨定經一卷
〔一名序世經見僧祐錄〕寶施女經一卷金益長者子經一卷
〔見僧祐錄〕離垢蓋經一卷〔見僧祐錄〕慧明經一卷
〔見僧祐錄〕眾祐經一卷〔見僧祐錄〕三轉日明經一卷
〔祐錄云月明見僧祐錄〕十等藏經一卷
〔見僧祐錄〕決道俗經一卷〔見僧祐錄〕殖眾德本經一卷
〔見僧祐錄〕小法沒盡經一卷〔見僧祐錄〕
猛施經一卷〔舊錄云猛施道地經見僧祐錄〕
目連上淨居天經一卷〔一本無天字房云出佛本行集經見僧祐錄〕
菩薩齋法經一卷舍利弗悔過經一卷
〔第二出亦直云悔過經見僧祐錄〕佛悔過經一卷
〔見僧祐錄〕大六向拜經一卷六十二見經一卷
〔亦云梵網六十二見經見道祖僧祐二錄出長阿含第十四異譯〕
樓炭經六卷普法義經一卷〔亦云普義經第二出與漢代世高出者大同小異見聶道真錄及僧祐錄〕
舍利弗目連遊諸國經一卷 #CB00178;女耆域經一卷七女本經一卷五蓋疑結失行經一卷佛為菩薩五夢經一卷摩目揵連本經一卷五福施經一卷
〔見僧祐錄〕觀行不移四事經一卷〔見僧祐錄〕
四婦喻經一卷〔見僧祐錄〕廬夷亘經一卷
〔見僧祐錄〕廅羅王經一卷〔見僧祐錄〕檀若經一卷
〔見僧祐錄〕龍施經一卷〔今疑是龍施菩薩本起經見僧祐錄〕
給孤獨明德經一卷龍王兄弟陀達誡王經一卷
〔見僧祐錄〕勸化王經一卷〔見僧祐錄〕鴈王經一卷
〔見僧祐錄〕鴈王五百雁俱經一卷〔見僧祐錄〕
解無常經一卷〔見僧祐錄〕城喻經一卷
〔見僧祐錄〕降龍經一卷〔見長房錄〕邪法經一卷
〔見長房錄〕犯罪經一卷〔見長房錄〕苦應經一卷
〔見長房錄〕三品修行經一卷夫那羅經一卷
〔見長房錄〕賈客經二卷〔見僧祐錄〕沙門果證經一卷
〔見僧祐錄今疑與寂志果經同本〕貧女為國王夫人經一卷
〔見長房錄〕誡王經一卷〔見僧祐錄〕誡具經一卷
〔見僧祐錄〕誡羅云經一卷〔見僧祐錄〕比丘尼戒一卷
〔祐云比丘尼戒經出十誦律與曇摩持所出少異初出見僧祐錄〕
迦葉結集傳經一卷耆闍崛山解一卷
〔見僧祐錄〕雜譬喻三百五十首經二十五卷 ^495b5

右一百七十五部三百五十四卷。 ^496c7

沙門竺曇摩羅察。
晉言法護。其先月氏國人。
本姓支氏。世居燉煌郡。
年八歲出家事外國沙門竺高座為師。
遂稱竺姓誦經日萬言過目則能。
而天性純懿操行精苦。
篤志好學萬里尋師。
是以博覽六經遊心七籍。
雖世務毀譽未嘗介抱。
是時晉武之世。寺廟圖像雖崇京邑。
而方等深經蘊在葱外。
護乃慨然發憤志弘大道。
遂隨師至西域歷遊諸國。
外國異言三十六種書護皆遍學。
貫綜詁訓音義字體無不備曉。
遂大齎梵經還歸東夏。
自燉煌至長安。後到洛陽及往江左。
沿路傳譯寫為晉文。
起武帝太始二年景戌至慜帝建興元年癸酉。
出光讚般若等經一百七十五部。
清信士聶承遠。及子道真竺法首。
陳士倫孫伯虎虞世雅等。
皆共承護旨執筆詳校。
而護孜孜所務唯以弘通為業。
終身寫譯勞不告倦。
經法所以廣流東夏者護之力也。
末隱居深山。山有清#CB00589;恒取澡漱。
後有採薪者。穢其水側俄頃而燥。
護乃徘徊歎曰。人之無德遂使清泉輟流。
水若永竭真無以自給。
正當移去耳。言訖而泉流滿#CB00589;。
其幽誠所感皆此類也。
故支遁為之像贊云。
護公澄寂道德淵美微吟。
穹谷枯泉漱水邈矣。
護公天挺弘懿濯足流沙領拔玄致。
後立寺於長安青門外精勤行道。
於是德化遐布聲蓋四遠。
僧徒數千咸共宗事。
及晉惠西幸長安。
關中蕭條百姓流移。
護與門徒避地東下至澠池。
遘疾而卒。春秋七十有八。
師子月佛本生經〔或無本字房等諸錄云護公譯詳文乃非今為失譯編於秦錄〕
法社經〔世注為疑曾見其本是人所造今編疑錄〕
寶女問慧經梵王變身經〔上二經出大集〕
四自在神通經〔出自在王經〕金剛藏菩薩行經光世音經
〔出正法華經〕寶日光明菩薩經〔亦云寶日光明菩薩問蓮華國相貌經出悲華經〕
普首童真經隨藍本經馬王經彌勒為女身經摩調王經菩薩悔過法經
〔或無經字出龍樹十住論〕人從所來經
〔亦云人所從來出人本欲生經〕貧窮經何苦經
〔貧窮等二經並出中阿含〕七寶經〔出增一阿含經〕
醫王經悉鞞梨天子詣佛說偈經四種人經
〔醫王等三經並出雜阿含〕閑居經總持經
〔或云佛心總持〕腹使經蜜具經雜讚經女人慾熾荒迷經多聞經寤意經
〔已上三經並出出曜經〕 ^496c9

寶女下二十七經並是別生抄經從大部出。
今並刪之。眾經目錄一卷〔護公自撰非梵本翻敘目錄中列此不復存也〕
十二遊經一卷〔初出〕 ^497b15

右一部一卷本闕。 ^497b19

沙門彊梁婁至。晉言真喜。
西域人。志情曠放。
弘化在懷。以武帝太康二年辛丑。
於廣州譯。 ^497b20

十二遊經一部見始興錄及寶唱錄。
道神足無極變化經四卷阿育王傳七卷文殊師利現寶藏經二卷阿闍貰王經二卷
〔太康年譯見竺道祖錄第三出與普超經等同本〕
阿難目佉經一卷〔第三出與微密持經等同本異譯見竺道祖錄〕 ^497b23

右五部一十六卷〔前二部十一卷見在後三部五卷闕本〕。 ^497c3

沙門安法欽。安息國人。
學贍眾經幽鑒無滯。
以武帝太康二年辛丑訖惠帝光熙元年丙寅。
於洛陽譯。道神足等經五部。
放光般若波羅蜜經三十卷 ^497c4

右一部三十卷其本見在。 ^497c9

沙門無羅叉〔經後記云無叉羅〕于闐國人。
以惠帝元康元年辛亥五月十五日於陳留倉恒水南寺譯放光經一部。
至十二月二十四日訖。
河南居士竺叔蘭口傳。
祝太玄周玄明筆受。
其經梵本。元是頴川沙門朱士衡。
嘗於洛陽講道行經。
至於深義往往不通。
每歎此經大乘之要而譯理不盡。
誓志捐身發心尋取。
遂以曹魏甘露五年庚辰。
發迹雍州西度流沙至于闐國。
寫得正品梵文九十章六十萬餘言。
以晉太康三年壬寅。
遣弟子弗如檀等十人送還洛陽。
未發之間于闐小乘學眾。
遂以白王云。漢地沙門欲以婆羅門書惑亂正典。
王為地主若不禁之將斷大法聾盲漢地王之咎也。
王即不聽齎經。士衡憤慨乃求燒經為證。
王欲試驗乃積薪殿庭以火燒之。
士衡臨階而誓曰。
若大法應流漢地者經當不燒。
若其無應命也如何。
言已投經不損一字。
皮牒如故更覺光鮮。
大眾駭服稱其神感。
遂送達到洛陽住三年。
復至許昌二年。後至陳留水南寺。
眾請無羅叉等譯出。
而竺道祖僧祐王宗寶唱李廓法上靈裕等諸錄。
並云朱士衡出者。
此蓋據其元尋之人推功歸之耳。
今據經後記支敏度錄諸雜目等。
乃是無叉羅竺叔蘭等共譯。
其朱士衡停在于闐年八十而卒。
依西方闍維法薪盡火滅而尸骸猶全。
眾咸驚異乃呪曰。
若真得道法當毀壞。
應聲碎散。遂斂骨起塔焉。
既在于闐終亡。其經定非其譯也。
異毘摩羅詰經三卷首楞嚴經二卷 ^497c10

右二部五卷其本並闕。 ^498a13

優婆塞竺叔蘭。 ^498a14

本天竺人。祖父婁陀篤志好學清簡有節操。
時國王無道百姓思亂。
有賊臣將兵得罪懼誅。
以其國豪呼與共反。
婁陀怒曰。君出於微賤而任居要職。
不能以德報恩。而反為逆謀乎。
我寧守忠而死不反而生也。
反者懼謀泄即殺之而作亂。
婁陀子達摩尸羅〔晉言法首〕先在他國。
其婦兄二人並為沙門聞父被害國內大亂。
即與二沙門奔晉居于河南生叔蘭。
叔蘭幼而聰辯。從二舅諮受經法一聞而悟。
善梵晉語及書亦兼諸文史。
然性頗輕躁遊獵無度。
嘗單騎逐鹿值虎墮馬折其右臂。
久之乃差後馳騁不已。
母數訶諫終不改。
為之蔬食乃止。性嗜酒飲至五六升方暢。
嘗大醉臥於路傍。
仍入河南郡門喚呼。
吏錄送河南獄。時河南尹樂廣與賓客共酣已醉謂蘭曰。
君僑客何以學人飲酒。
叔蘭曰。杜康釀酒天下共飲何有僑舊。
廣又曰。飲酒可爾何以狂亂乎。
答曰。民雖狂而不亂。
猶府君雖醉而不狂。
廣大呼。時坐客曰。
外國人那得面白。
叔蘭曰。河南人面黑尚不疑。
僕面白復何怪耶。
於是賓主歎其機辯遂釋之。
頃之無疾暴亡三日還蘇。
自說入一朱門金銀為堂。
見一人自云是其祖父。
謂叔蘭曰。吾修善累年今受此報。
汝罪人何得來耶。
時守門人以杖驅之入竹林中。
見其獵伴為鷹犬所啄齧流血號叫求救於叔蘭。
叔蘭走避數十步值牛頭人欲扠之。
叔蘭曰。我累世佛弟子常供二沙門何罪見治。
牛頭人答。此雖受福不關獵罪。
俄而見其兩舅來。
語牛頭曰。我等二人恒受其供。
惡少善多可得相免。
遂隨道人歸。既而還蘇。
於是改節修慈專志經法。
以晉惠帝元康元年。
與無羅叉出放光經。
後於洛陽自出異毘摩詰等經二部。
既學兼梵晉故譯義精允。
後遭母艱三月便欲葬。
有隣人告曰。今歲月不便可待來年。
叔蘭曰。夫生者必有一死。
死者不復再生。人神異塗。
理之然也。若使亡母棲靈有地則烏鳥之心畢矣。
若待來年恐逃走無地何暇奉營乎。
遂即葬畢。明年石勒果作亂寇賊縱橫。
因避地奔荊州。後無疾忽告知識曰。
吾將死矣。數日便卒。
識者以為知命。菩薩逝經一卷〔第三出亦云誓童子經或直名逝經與長者子制經等同本見長房錄〕
菩薩修行經一卷〔第三出亦云威施長者問觀身行經亦云長者修行經見長房錄〕
佛般泥洹經一卷〔出長阿含是初分遊行經異譯亦直云泥洹經見長房錄〕
大愛道般泥洹經一卷賢者五福經一卷
〔見長房錄〕 ^498a16

上見在已下闕。嚴淨佛土經二卷郁伽羅越問菩薩經一卷等集三昧經一卷
〔第二出見長房錄〕無量破魔陀羅尼經一卷大方等如來藏經一卷
〔第二出見長房錄〕惟逮菩薩經一卷〔見高僧傳及僧祐錄〕
檀特陀羅尼經一卷〔見長房錄〕如來興顯經一卷
〔見長房錄〕善權經一卷〔見長房錄〕海龍王經一卷
〔見長房錄〕持心梵志經一卷〔見長房錄〕 ^498c4

右一十六部一十八卷。 ^498c16

沙門白遠字法祖本姓萬氏。
河內人父威達以儒雅知名。
州府辟命皆不行。
祖少發道心啟父出家。
詞理切至父不能奪。
遂改服從道。祖才思俊徹敏朗絕倫。
誦經日八九千言。
研味方等妙入幽微。
世俗墳索多所該貫。
乃於長安造築精舍以講習為業。
白黑宗稟幾亘千人。
晉惠之末太宰河間王顒鎮關中。
虛心敬重待以師友之敬。
每至閑辰靜夜輒談講道德。
于時西府初建俊乂甚盛。
能言之士咸伏其遠達。
祖既博涉多聞善通梵晉之語。
於惠帝代譯菩薩逝經等一十六部。
後忽謂弟子及諸道人云。
我數日對當至。便辭別作素書分布經像及資財訖。
時張輔為秦州刺史祖與俱往。
明晨詣輔共語。忽忤輔意遂為所害。
時人以為知宿命矣。
後少時有人姓李名通。
死而更蘇云。見祖法師在閻羅王處為王講首楞嚴經。
云講竟應往忉利天。
又見祭酒王浮及道士基公。
次被杻械求祖懺悔。
昔祖平素之日與浮每爭邪正。
浮屢屈既瞋不自忍。
乃作老子化胡經以誣謗佛法。
殃有所歸故死方思悔耳。
又長房等錄更有七經亦云祖出。
今以並是別生故刪不立。
謂。佛問四童子經調伏王子道心經〔已上二經並出大集〕
五百王子作淨土願經三幼童經〔或作幼童出普超經〕
二童子見佛說偈供養經〔出雜阿含〕五百幼童經
〔亦云童子〕首達經〔亦云惟先首達經上二經並出生經〕
諸德福田經一卷樓炭經六卷法句譬喻經四卷大方等如來藏經一卷 ^498c18

右四部一十二卷〔前三部十一卷見在後一部一卷闕本〕。 ^499a26

沙門釋法立。不知何許人也。
智道弘拔。悟物為先。
於惠帝代。共法炬等。
於洛陽譯諸德福田等經四部。
優填王經一卷前世三轉經一卷〔初出與銀色女經同本見長房錄〕
阿闍世王受決經一卷〔初出與採蓮違王經同本見長房錄〕
灌洗佛形像經一卷恒水經一卷〔亦云恒河喻經出中阿含第九卷異譯見長房錄〕
頂生王故事經一卷〔亦直云頂生王經出中阿含第十一異譯見長房錄〕
求欲經一卷〔出中阿含第二十二異譯見長房錄〕
苦陰因事經一卷〔出中阿含第二十五異譯見長房錄〕
瞻婆比丘經一卷伏婬經一卷〔出中阿含第三十卷異譯見長房錄〕
數經一卷〔出中阿含第三十五卷異譯見長房錄〕
波斯匿王太后崩塵土坌身經一卷頻毘娑羅王詣佛供養經一卷鴦崛髻經一卷難提釋經一卷
〔出雜阿含第三十卷異譯見長房錄〕相應相可經一卷
〔出單卷雜阿含經異譯見長房錄〕慢法經一卷
〔第二出與阿難分別經等同本見長房錄〕
法海經一卷〔第二出與海八德經同本見長房錄〕
阿闍世王問五逆經一卷〔第二出見長房錄〕
羅云忍辱經一卷〔或直云忍辱經見長房錄〕
佛為年少比丘說正事經一卷〔見長房錄〕
沙曷比丘功德經一卷〔房云見舊錄〕群牛譬經一卷
〔見長房錄〕比丘避女惡名欲自殺經一卷
〔見長房錄〕 ^499a27

上見存已下闕。福田經一卷〔一名諸德福田經第二出與法立譯者少異見竺道祖晉錄〕
諸經菩薩名經二卷〔見長房錄〕正意經一卷
〔見長房錄錄中注云第二出未詳何者為初譯本〕
明帝釋施經一卷〔見長房錄〕樓炭經八卷淨飯王般泥洹經一卷
〔初出見長房錄〕貧窮老公經一卷〔初出見法上錄〕
危脆經一卷〔見長房錄〕大蛇譬喻經一卷
〔亦直云大蛇經房云見舊錄〕羅漢迦留陀夷經一卷
〔或無羅漢字見長房錄〕爪甲擎土譬經一卷
〔亦云爪甲取土經房云見舊錄〕衰利經一卷
〔見長房錄〕眾生未然三界經一卷〔見長房錄〕
求欲說法經一卷〔見長房錄〕羅旬喻經一卷
〔今疑是別生經中羅彌壽經異名見長房錄〕
遺教法律經三卷〔一名遺教法律三昧經一云遺教三昧經或二卷見始興錄〕 ^499c3

右四十部五十卷。 ^499c21

沙門釋法炬。亦未詳氏族。
器量高峙遊化在懷。
於惠帝代初與法立同共出經。
法立沒後炬遂自譯優填王等經四十部。
又長房等錄更有諸經並云炬出。
今以皆是別生之經錄家誤上。
今並刪之如後所述。
時非時經　魔女聞佛說法得男身經
〔出大集經〕大悲比丘本願經〔出悲華經〕
往古造行經舉鉢經〔上二經並出普超三昧經〕
以金貢太山贖罪經調達教人為惡經
〔上二經並出六度集〕佛降鴦崛魔人民歡喜經鴦崛魔歸化經韋提希子月夜問夫人經
〔或作天人出長阿含〕福行經惡道經息恚經柔軟經受持經名稱經浮彌經
〔福行下七經並出中阿含〕飛鳥喻經積木燒燃經
〔一名大枯樹經〕波斯匿王詣佛有五威儀經增一阿含經
〔飛鳥喻等四經並出增一阿含〕普施經差摩比丘喻重病經佛為比丘說燒頭喻經優陀夷坐樹下寂靜調伏經佛為比丘說大力經四大色身生厭離經異信異欲經佛為比丘說三法經葉喻多少經佛為比丘說極深險難處經佛為諸比丘說莫思惟世間經
〔或云莫思惟世間思惟經〕眾生身穢經眼色相繫經比丘於色厭離經捨諸世務經嬰兒喻經轉輪聖王七寶現世間經向邪違法經田夫喻經信人者生五種過患經少多制戒經無始本際經羅漢遇瓶沙王經尊者瞿低迦獨一思惟經人民疾疫受三歸經恒水流澍經
〔或作流樹〕灰河經〔一名塵灰河譬喻經錄中二名別載誤也〕
波斯匿王祖母命終經鑄金喻經木杵喻經金師精舍尊者病經群羊喻經處中行道經波斯匿王女命過詣佛經比丘問佛名經優婆塞命終經
〔普施下三十五經並出雜阿含〕比丘分衛經和難經邪業自活經比丘各言志經和難釋經比丘疾病經無懼經毒草喻經毒喻經馬喻經譬喻六人經
〔出罵意經〕阿闍世王問瞋恨從何生經摩訶比丘經調達喻經
〔阿闍世等三經小乘抄經〕栴檀塗塔經
〔出百緣經〕無常經比丘求證人經阿梵和利比丘無常經比丘問佛何故捨世學道經佛看病比丘不受長者請經坐禪比丘命過生天經放逸經深淺學比丘經拘提比丘經波利比丘謗梵行經北方世利經流離王攻釋子經信能渡河經有眾生三世作惡經聰明比丘經說法難值經調達問佛顏色經
〔無常下一十七經並出出曜經〕曉食經
〔出修行道地經〕須河喻經〔出雜譬喻〕 ^499c23

魔女下八十九經並從大經抄出別生錄載此中除之。
超日明三昧經二卷越難經一卷〔一名曰難長者經一名難經初出見長房錄〕 ^500b14

右二部三卷其本並在。 ^500b19

清信士聶承遠。明解有才篤志務法。
護公出經多參正文句兼執筆承旨。
後於惠帝代自譯超日明等經二部。
又長房等錄云。承遠更譯迦葉詰阿難經。
此乃雜譬喻抄非是別翻。
又漢世佛調世高及此承遠三錄俱載誤之甚也。
無垢施菩薩分別應辯經一卷諸菩薩求佛本業經一卷
〔或無諸字是華嚴淨行品異譯見長房錄〕
文殊師利般涅槃經一卷〔見長房錄〕異出菩薩本起經一卷
〔或無起字見長房錄〕三曼陀颰陀羅菩薩經一卷
〔見長房錄〕菩薩受齋經一卷〔第二出見長房錄〕 ^500b20

上見存已下闕。大方廣菩薩十地經一卷
〔第二出與法護譯者大同小異見長房錄〕
菩薩十法住經一卷〔是華嚴十住品異譯第三出見長房錄〕
十住經十二卷菩薩緣身五十事經一卷
〔第二出與五十緣身經大同小異見長房錄〕
觀世音受記經一卷〔第二出見長房錄〕
諸佛要集經二卷〔第二出見長房錄〕寂音菩薩願經一卷
〔見長房錄〕菩薩求五眼法經一卷菩薩道行六法經一卷
〔見長房錄〕菩薩初地經一卷〔見長房錄〕
菩薩十道地經一卷〔有云是前譯菩薩十地見長房錄〕
文殊師利與離意女論議極似維摩經一卷
〔見長房錄〕菩薩雜行法一卷〔見長房錄〕
菩薩所行四法一卷〔見長房錄〕菩薩宿命經一卷
〔見長房錄〕文殊師利淨律經一卷〔第二出與法護譯小異見長房錄〕
菩薩戒獨受壇文一卷〔見長房錄〕菩薩懺悔法一卷
〔云異出本見長房錄〕 ^500c5

右二十四部三十六卷。 ^500c25

清信士聶道真即承遠息。
父子清悟皆以度語為業。
從武帝太康初至懷帝永嘉末。
其間詢稟諮承法護筆受之外。
及護歿後真遂自譯無垢施應辯等經二十四部。
誠師護公真當其稱。
頗善文句辭義分炳。
一又長房等錄更有二十九經亦云道真所出。
今以並是別生抄經。
故刪之不存也。菩薩奉施詣塔作願念經師子步雷音菩薩問發心經菩薩三法經
〔菩薩奉施等三經並出文殊佛土嚴淨經〕
菩薩布施懺悔法〔出決定毘尼經〕自在王菩薩問如來警戒經
〔或云菩薩戒身自在經〕菩薩導示行經菩薩初發心時經無言菩薩流通法經無言菩薩經菩薩出要行無礙法門經光味菩薩造七寶梯經
〔自在王菩薩等七經並出大集〕菩薩如意神通經菩薩戒自在經
〔上二經出自在王經〕寂音菩薩問五濁經
〔或云寂意〕轉輪聖王發心求淨土經〔上二經出悲華〕
大雲密藏菩薩問大海三昧經〔出大雲經〕
溥首童真經儒童菩薩經〔或無菩薩字出六度集經〕
波斯匿王欲伐鴦崛魔羅經大光明菩薩百四十八願經菩薩六法行經菩薩本願行品經菩薩苦行經菩薩訶睡眠經菩薩訶家過經菩薩戒要義經
〔出地持經〕菩薩五法行經初發意菩薩行易行法經
〔上二經並出十住論〕轉輪聖王七寶具足經
〔出雜阿含〕眾經目錄一卷〔道真自撰非梵本翻傳敘錄中列此不復存也〕 ^501a1

又長房等錄云。優婆塞衛士度。
於惠帝代。出摩訶般若波羅蜜道行經二卷云。
從舊道行中刪改略出〔僧祐錄云眾錄並云道行經二卷衛士度略出〕
既取舊經刪略即非梵本別翻。
今載別生錄中。此不復存也。
逝童子經一卷善生子經一卷文殊師利現寶藏經二卷十善十惡經一卷
〔初出見竺道祖晉錄及寶唱錄〕 ^501a26

右四部五卷〔逝童子等二部二卷見在文殊現寶藏等二部三卷闕本〕。 ^501b10

沙門支法度。未詳何許人。
於惠帝代永寧元年辛酉譯逝童子經等四部。 ^501b11

又僧祐長房等錄。
於惠帝時沙門支敏度合兩支兩竺〔竺法護竺叔蘭〕
四本首楞嚴為八卷〔祐云或為五卷〕合一支
〔支謙〕兩竺三本維摩為五卷。
既非梵本別翻。復闕其本故此錄中刪而不載。
時非時經一卷〔或直云時經見經後記〕 ^501b13

右一部一卷其本見在。 ^501b19

沙門若羅嚴。外國人也。
譯時非時經一部經。
後記云。外國法師若羅嚴。
手執胡本口自宣譯。
涼州道人于閴城中寫記。
房等皆云法炬譯者謬也。
既莫知於帝代。且附西晉錄中。
方等陀羅尼經一卷寶嚴經一卷五福德經一卷 ^501b20

右三部三卷〔其本並闕〕長房等錄西晉失譯總八部一十五卷云。
吳別二錄並單注元康年中出不顯譯人。
詳覽群錄未見指的。
所以別件猶殊失譯。
今以餘之五部一十二卷檢尋群錄兼閱經文。
皆有所憑即非失譯。
具述由委。列之如左。
度世品經六卷阿耨達龍王經二卷如來祕密藏經二卷明相續解脫地波羅蜜經一卷弟子學有三輩經一卷 ^501b28

已後新附此錄。太子和休經一卷〔第二出與太子刷護經等同本〕
薩曇分陀利經一卷放鉢經一卷菩薩睒經一卷
〔或云孝子睒經亦直云睒經第二出出六度集第二卷異譯〕
長壽王經一卷法常住經一卷鹹水喻經一卷
〔舊錄云鹹水譬喻經出中阿含第一卷異譯〕
兜調經一卷〔出中阿含第四十四卷異譯〕
舍衛國王夢見十事經一卷玉耶女經一卷
〔或云玉耶經初出與阿遬達經等同本〕
孝子經一卷〔一名孝子報恩經〕頞多和多耆經一卷普達王經一卷佛滅度後棺 #CB00866;葬送經一卷
〔一名比丘師經亦名師比丘經〕鬼子母經一卷梵摩難國王經一卷迦旃延說法沒盡偈經一卷佛治身經一卷
〔或無佛字舊錄云佛治身經餘錄並同〕
治意經一卷〔舊錄云佛治意經餘錄並同〕 ^501c11

上見存已下闕。彌勒當來生經一卷〔初出與彌勒來時經等同本〕
失利越經一卷〔第二出與月光童子經等同本〕
異了本生死經一卷內藏大方等經一卷
〔今疑是佛藏大方等經〕小阿闍世經一卷小須賴經一卷目佉經一卷
〔安公云出方等部今疑是阿難目佉經〕
彌勒經一卷墮藍經一卷〔安公云出中阿含〕
七事經一卷〔安公云出中阿含〕賴吒謣羅經一卷
〔安公云出中阿含〕歡豫經一卷〔法經錄云勸豫云出中阿含第十二〕
十二死經一卷〔今疑是十二品生死經〕
七婦經一卷阿難邠坻四時施經一卷七車經一卷
〔今疑是中阿含七車譬喻經〕海有八事經一卷難等各第一經一卷
〔舊錄云阿難迦葉各說第一經〕惟留經一卷
〔舊錄云惟留王經〕理家難經一卷迦留多王經一卷梵志闍孫經一卷波達王經一卷悲心悒悒經一卷趣度世道經一卷長者威勢經一卷癡注經一卷調達經一卷和達經一卷鉢呿沙經一卷分八舍利經一卷
〔或作分身〕應行律一卷悉曇慕二卷吉法驗一卷口傳劫起盡一卷打揵秖法一卷 ^502a7

右五十五部五十六卷。 ^502b17

梁僧祐錄云。安公錄中失譯經唯祐錄載房等並闕。
祐載安公失譯總一百四十二經。
今以餘八十七部檢尋諸錄多題譯主。
或是別生抄經及人撰傳記。
既有所憑故刪不載。
安既不標時代。今且附於晉末。 ^502b19

通前舊失譯經三部三卷。
總五十八部五十九卷。
並為西晉失源云。
開元釋教錄卷第二
 ^502b24
