法智遺編觀心二百問
collector:: 法孫繼忠集
jing:: 
景德四年六月十五日。
四明沙門比丘知禮。
謹用為法之心。問義于浙陽講主昭上人
〔左右〕五月二十六日。
本州國寧寺傳到上人。
答十義書一軸云云。
答釋未善讀文。縱事改張終當乖理。
始末全書於妄語。
披尋備見於諂心毀人。
且容壞法寧忍欲敷後難恐混前文。
故且於十科立二百問。
蓋恐上人仍前隱覆不陳已墮之愆。
更肆奸諛重改難酬之問。
故先標問目後布難詞。
必冀上人依數標章覽文為答。
母使一條漏失。欲令正理分明希不延時庶塞顒望。 ^824a9

問辨訛云。觀有二種。
一曰理觀。二曰事觀。
今文不須附事而觀。
蓋十法純談理觀。
故且二種觀法各能觀境顯理。
既不附事相而觀。
乃是直於陰入觀理。
此則正是約行理觀。
今那云是事法理觀耶。 ^824a20

問夫名事法為理觀者。
須託事附法入陰心用觀。
顯理方名理觀。今文既不附事託陰而觀於理。
何顯而名理觀耶。 ^824a25

問附事顯理乃是一種觀法。
何得標列云觀有二種。
一曰理觀。二曰事觀。
豈以所附事自為一事。
所顯理更立為一理觀耶。 ^824a28

問約教明三法對觀心。
三法但名為事。今文既非約觀三法。
那名為所顯三諦耶。 ^824b2

問辨訛云。今文理觀事事全成於法界。
心心成顯於金光。
既不附事相法相。
則是直體陰入事事成不思議境。
則十乘心心顯於金光既爾。
得不是約行理觀耶。 ^824b4

問十法若非約行理觀。
那得便是普賢端坐念實相耶。 ^824b8

問答疑書。既云普賢觀法證前圓談。
理觀示可修義。何故釋難書轉云念念相續。
及念實相令依止觀修證耶。 ^824b10

問若非約行理觀焉。
得念念相續焉。得入理證果耶。 ^824b13

問答疑書云。此玄直顯心性義同理觀。
若少帶事法且非直顯心性。
唯約行理觀直觀陰心顯性。
此玄既直觀心顯性。
那非行約理觀耶。 ^824b15

問今文既是約行理觀。
那無揀陰及十乘耶。 ^824b19

問本立十法是約行理觀。
故廢後附法觀心。
約行觀既不成。後文觀心如何廢那。 ^824b20

問此玄十種三法。
乃是正談果法。何得是直顯心性耶。 ^824b22

問所引五章但稱涅槃。
只是佛性乃是正談果法。
該於因人佛性。豈是直顯眾生佛性耶。 ^824b24

問如云游心法界如虛空。
則知諸佛之境界。
乃是直顯心性該得佛法。
豈名直顯佛法耶。 ^824b27

問誥難書特問此玄正談佛法。
那名直顯心性因。
何不答何得二三處。
改云予不許直顯法性耶。 ^824b29

問今既牽率而答。
何得言心性處。不言直顯。
言直顯處不言心性。
豈非四字全書恐義乖返耶。 ^824c3

問答疑書云。此玄文直顯心性。
今何改云學者備覽妙玄。
已知心性遍生遍佛。
故觀此果法知是心性。
此豈非妙玄自顯心性。
此玄不顯心性。何得云此直顯心性耶。 ^824c6

問予云。良師取意講授義合諸文。
仁尚不伏。仁立學者先解妙玄。
方尋此部出何文耶。 ^824c10

問既此玄直顯心性。
故十法皆以理融。
妙玄不直顯心性。
故十法不以理融學者解彼心性尚能融於他部何不自融當部。
而更觀心融之耶。 ^824c12

問此玄十法文顯標云為未有智眼。
約信解分別。那云純被妙玄深達心性人耶。 ^824c16

問秖為此玄附於如來所游十法。
廣示心觀故至經文不論觀解。
何得據被廢此觀心耶。 ^824c18

問此玄大師被在日。
當機故須即示修法。
涅槃玄是滅後私制既。
非當眾策觀。故且缺如以託講者倣諸部授人。
那云學者自知耶。 ^824c20

問妙經文疏雖敘偏小。
本被習圓之人。故附文作觀多分在圓。
令一一文不違所習。
據何文證知是久習止觀之人。
豈大師講妙經時。
預為玉泉寺修止觀人示觀心耶。 ^824c23

問所據觀心銷開等。
欲成觀心銷文是要。
且開等具於四釋最後旁用觀心銷之。
觀銷若要何不居初。
又何文云觀心銷是要耶。 ^824c27

問大師說玄疏時。
尚未說圓頓止觀。
何得純為久習圓頓止觀人。
示事法觀耶。 ^825a1

問妙玄觀心。令即聞即修不待觀境。
那云指示行人。須依止觀中修耶。 ^825a3

問若廢此文觀心。
何以稱久修者。本習耶。 ^825a5

問本習既是揀境修觀。
今文亦揀恰稱本習。
豈以太稱而以為非耶。 ^825a6

問若廢此文觀心將何以指示。
令於止觀中修耶。 ^825a8

問止觀既揀境修觀。
今文預揀示之。有何乖違耶。 ^825a10

問發揮本據十法有六即義。
故不觀心。妙玄十法一一細示六即。
何故却云彼文須有觀心。
觀於十法耶。 ^825a12

問此玄十法以一法性貫之。
故不須觀心。妙玄十法豈不以一理貫之。
何故須有觀心耶。 ^825a15

問仁以此三法欲類淨名疏。
法無眾生具觀心義。
彼約研心修觀辨三法。
此談果證三法。那具觀心義耶。 ^825a17

問仁立十法。只是三諦異名故具觀心義。
既類法無眾生。彼約所觀所顯。
能觀能顯能破。能破助道正道自行利物。
論三法此既一向是所顯諦。
理安類彼文具觀心義耶。 ^825a20

問又云此三法具修性義。
故具觀心義釋毘耶離城。
具論修性三德。何故更示觀心耶。 ^825a24

問此十法從三德至三道。
而辨妙玄十法。從眾生心性三道辨至極果。
一一皆具六即。何故却須用觀心觀之。
此文何故不用觀之耶。 ^825a26

問攝事入陰用觀顯理。
方名攝事成理。故妙玄五義正觀心文俱明觀陰。
仁何但云攝事歸理。
不云入陰觀理耶。 ^825a29

問今十法文既不攝入陰心。
又無觀法顯理。那名事法理觀耶。 ^825b3

問辨顯立十法。純是理觀。
修證之法同普賢觀。
何故改云只有理觀義耶。 ^825b5

問常坐雖觀三道事境。
既非起心末事。又非借事立觀。
乃是直顯心性。那名事觀耶。 ^825b7

問觀於一念及三道。
皆是直附事境觀。
只是一種理觀那名事理二觀耶。 ^825b9

問常行觀相好是立事境。
三觀依之顯理方成一種觀法。
那名事理二觀耶。 ^825b11

問隨自意推於末事四運叵得。
只是一種事觀。那名事理二觀耶。 ^825b13

問今約四三昧。論事理二觀辨訛。
既云不須附事而觀。
即是不附三道相好。
旛壇白象起心等事。
乃是一念法界觀空之理觀既爾。
十法那無一念。等十乘耶。 ^825b15

問辨訛既立十法純談理觀。
遂問何無理觀揀陰十乘。
仁既不立純是事觀。
那責不問事觀。揀境并十乘耶。 ^825b19

問大意與正修。事儀與理觀。
互有廣略。舉四行必帶正修觀法。
予將常坐為難。已攝正修何得枉。
云常坐唯在大意耶。 ^825b22

問予云。若依五略修行證果能利他者。
一是聞師取意教授。
二是宜略即能修證。
那得枉。云五略自具十乘耶。 ^825b25

問若諸經與妙經觀體全同。
何故妙樂云此示觀解異於他經。
他經豈無圓觀耶。 ^825b28

問前時圓教欲修觀人。
既未聞開於聲聞。
那能自用開顯之理為觀體耶。 ^825c1

問若二經圓理是同。
妙玄十法。那無理融耶。 ^825c3

問妙玄一心成觀。
那類方等懺儀未成之觀耶。 ^825c4

問若執王數相扶觀。
王必觀數何故約識心修觀。
後更歷四陰觀耶。
觀時既然悟時那不然耶。 ^825c5

問王城耆山房宿。
萬二千數皆觀陰入。
那云事法觀。不立陰入為陰境耶。 ^825c8

問既云又諸觀境不出五陰。
今此山等約陰便故山等。
約陰既便故立陰名。
則顯諸境雖無陰名。
而體皆是陰故云不出五陰。
那據此句判諸觀境非陰耶。 ^825c10

問所云以諸文中。
直云境智者。蓋以諸文既對陰不便。
故輟陰名而但以一念心。
及因緣生心等為境。
以三觀為智。即是直云境智也。
若不爾者有何觀解。
但立境智兩字耶。 ^825c14

問諸文觀一念心。
及因緣生心。若非陰心謂是何物。
如仁之意豈不謂是清淨真如耶。 ^825c18

問大意妙境云觀心性。
諸文事法多觀心性。
止觀既是陰識之性。
諸文那不是耶。 ^825c20

問山城觀中妙樂。
令於此辨方便正修。
講人還須於此辨否。
若不辨者則違尊教。
若具辨之學者還可修否。 ^825c22

問妙樂於山城觀中。
令於此揀境及心。
若非揀陰為揀何境。
若不揀思議取不思議。
為揀何心耶。 ^825c25

問阿難觀中妙樂。
令具述觀相。若不述揀境十乘。
何名具述。豈獨此中具述驗知凡指止觀。
皆令具述那違教耶。 ^825c28

問婆多觀中妙樂。
令廣引般舟三昧。
仁於講時還曾引否。 ^826a2

問山城之外只合直云境智。
今文既立陰境以驗。
是訛者山城之外房宿。
亦立陰境。不異山城。
萬二千人立十二入為境。
豈亦後人添耶。 ^826a4

問諸文觀一念心與此棄三觀一何異。
縱諸數相扶。豈不的以心王為主耶。 ^826a8

問今文因云棄三觀一。
驗是訛者。據何教云附法觀心。
不得揀陰耶。 ^826a10

問十二入各具千如。
則已結成妙境。諸文但云陰等。
未結妙境乃於此。
境示乎三觀。三觀若立境自成妙。
故云但寄能觀觀耳。
今文棄三觀一方當示陰。
未結妙境故於此境示乎三觀。
顯金光明豈非寄能觀耶。
那將示陰便為妙境。
那云不是寄能觀觀耶。 ^826a12

問義例二種觀法雖不云陰。
而云入一念心。心之與陰雖能造能覆少殊其體。
豈異託事則山城觀。
陰既令揀境。那執二種不立陰耶。 ^826a18

問答疑書云。此玄文十境不足既無修發九境。
驗知只有陰境。既是十境中辨須是揀陰之境。
且今十法何文是揀陰境耶。 ^826a22

問妙玄心如幻焰等。
既在觀心科中。須作境觀而說。
故釋籤云。今銷一一文俱入觀門。
仍須細釋令成妙觀。
何得謗云是通途法相耶。 ^826a25

問指要本立先解諸法皆妙。
然欲立行須論起觀之處。
乃立不變隨緣陰識為境。
觀之顯理。仁曾破之今那枉予解。
則唯妄觀方了真耶。 ^826a29

問予據金錍大意立不變隨緣。
名心為所觀境。豈是獨頭之妄。
那斥同外道耶。 ^826b4

問予據止觀念處懺儀。
立陰識妄心一念無明為境。
此諸教文既單就妄立未云即真。
豈是外道說耶。 ^826b6

問所觀之心。是無明染緣所成。
佛界心是十乘淨緣所成。
詰難書定所觀心。
那責不說淨緣佛界心耶。 ^826b9

問金錍立不變隨緣。
名心本示妄染色心有果佛性。
若是隨淨緣佛界心者。
豈是佛界色心有佛性耶。 ^826b12

問輔行引心造如來。
本證妄染陰識能造一切因何抝作非染非淨心耶。 ^826b15

問若云妄心即真故。
立非染非淨心者。
豈大師不知即真。
那但云陰識。應不及仁之所說耶。 ^826b17

問大意本示止觀陰識是隨緣心。
輔行乃指隨緣所成陰識能造如來。
那作四句分之云大意。
是隨緣染淨心。止觀是非染淨心耶。 ^826b20

問若轉計云妄心即理故。
云非染非淨者。何獨止觀。
論即大意不即耶。
若皆即者何故約句定分之耶。 ^826b23

問若約染淨兩緣所成十界心。
論所觀境者十境之中。
那無佛心耶。 ^826b26

問示珠云一念常靈寂體。
一念真知等顯。是以真性釋一念耶。 ^826b28

問示珠若知一念是妄。
何不仰順妙玄釋籤。
以迷因法釋心。那云心非因果。
約理能造事以釋心是因耶。 ^826c1

問大意雖將陰境在修觀文中。
揀繁取要與大部不殊。
豈見文在一處便不分陰境。
理境所破所顯耶。 ^826c4

問大意云異故分於染淨緣。
緣體本空空不空此論所顯。
能破三諦三觀。那得引此而難所破心境耶。 ^826c7

問仁既自云濁成本有之語此示本迷。
今了迷心當體即理。
染淨不二等。且所觀陰心為約本迷說。
為約今了說二義。
若混則將賊不分。
那名觀法耶。 ^826c10

問雖云三無差別乃是陰心攝他生佛。
豈可攝佛便令能攝。
之心屬果耶。若便屬果何故。
釋籤云生佛在心亦定屬因耶。 ^826c14

問仁立鑽火之喻。
意執於火唯是所鑽所出。
而不知出已燒木。
復是能燒觀陰顯理。
本欲滅陰理顯。陰滅理非能滅耶。 ^826c17

問輔行既用器械權謀。
及以將身喻止觀及以諦理。
此三俱運方破三賊。
因何身力獨非能破耶。 ^826c20

問仁執了陰是理所以觀之。
不知此是妙解。若欲立行須且立陰觀陰顯理。
豈云觀理顯理鑽火出火耶。 ^826c23

問辨訛云。三千是妄法今云是所顯之理因誰解耶。 ^826c26

問初棄於陰明具三千。
後依妙境起誓安心等。
豈非妙境對。陰為能對九為所耶。 ^826c28

問仁執心具三千色無三千。
且心與色皆是真如隨緣而造。
豈一片具德真如造心。
一片不具德真如造色。
不爾何故心具色無耶。 ^827a1

問若色不具三千。
何故妙經疏十二入各具千如耶。 ^827a4

問若執入義帶心。
妙樂那云界亦各具耶。 ^827a6

問既許不情體遍無情體。
既遍已具那不遍。
豈有一分不具德體遍於無情。
不爾那執色無三千耶。 ^827a7

問金錍本立無情有佛性。
豈獨有不具三千之性。
若爾不名有果人之性也莫違宗否。 ^827a10

問能造之心既由全理而起。
故能具三千。色是全理之心而起。
那不具三千能生樹根。
既具四微所生枝條。
豈不具四微耶。 ^827a12

問他約能造論於唯識。
故無唯色之義。今既約具論於唯識。
故有唯色之義。既許唯色那無三千耶。 ^827a15

問豈以色不造心等。
故便不得云色具三千。
便不名法界中道。
及不名唯色耶。豈以波結為氷暫不流動。
便謂不具波性耶。 ^827a18

問心具於色色是妙色。
既是妙色那無三千耶。 ^827a21

問觀陰為妙境。攝彼無情同為佛乘蓋顯法法皆具三千。
若無情不具那為佛乘耶。 ^827a23

問四念處內外二觀之後結歸心者。
蓋捨旁從正。捨難從易。
外觀破於內著。豈全不觀外耶。 ^827a25

問荊溪云。四教中圓。
奚甞不云三處具法。
邪師執此立頓頓觀。
却抑四教中圓。唯論心具二處不具。
仁立心具三千色無三千。
是不及彼師所見。
以彼元知隨觀即具。
但不合立為頓頓耳。
仁全不知此義。望彼邪師千里萬里。
更何分疎耶。 ^827a28

問予據破於著內著外之文。
遂立恐心外向。復遵唯識唯色之教。
乃云心具色具。何得以樏隔見。
誣獨頭為謗耶。 ^827b5

問內心遍攝觀成。
更論歷外者。猶居因位故也。
雖約理融寧無事境。
唯遍游歷而任運見理。
既云任運那以巡檢覆察釋於歷耶。 ^827b8

問內外不二門標列牒釋。
二種境觀文義顯然。
何得但對義例淨心外歷。
及止觀例餘陰入國土方等。
歷旛壇等耶。 ^827b11

問若色心門明內觀畢。
何故次門方標列二境。
逐一牒釋耶。 ^827b14

問若先了等文為結前生後者。
既云先了外色心一念無念。
則結前已泯合畢。
因何內體三千即空假中。
生後之文又對泯合是何道理。 ^827b16

問示珠以外觀豁同真淨是六根淨位。
則成結前外觀至六根已。
方乃生後令修內觀。
豈名字全無內觀耶。 ^827b20

問內外門立二境觀。
乃加功研習之義。
那對任運泯合之文耶。 ^827b23

問色心門無修觀相。
那對內心正觀。內外門二種觀境分明。
因何却對傍歷外觀耶。 ^827b25

問仁執色心門明內觀對實相觀。
內外門明外觀對唯識觀。
且義例實相唯識二觀。
既且約內心修之。
則二觀俱在色心門。
豈非內外門全不明觀法耶。 ^827b27

問四念處令著外者。
修唯識觀。著內者。
修唯色觀。豈得特違教文將唯識為外觀耶。 ^827c2

問仁今議論特扶先師之義。
示珠既判色心門未論觀法。
內外門方對境明觀。
今何違彼自立色心門。
明內心正觀。內外門但示外境旁歷之觀耶。 ^827c4

問示珠判外觀豁。
同真淨名六根觀成位。
則外已泯合。仁何違彼自立。
次文內觀方是泯合耶。 ^827c8

問示殊自於外境。
明觀成相於義無虧。
仁何乖義苦破師耶。 ^827c11

問若示珠釋不二門。
有乖發揮廢觀心自敗。
何故拌入地獄強諍非義耶。 ^827c13

問心佛眾生既是事用故分高下廣狹。
初心修觀遂有難易去取。
若三種三千本來融攝。
因何內觀但觀已之三千未攝。
生佛三千外觀但觀彼彼三千。
未與己心三千泯合。
至第二再觀內境。
方得彼此泯合此之邪曲之見還與一家觀法合否。 ^827c15

問若心佛眾生事相。
既別三處理性。又殊則人人各住法法不融。
約何義說三無差別。
獨頭樏隔推與誰耶。 ^827c21

問大意約三無差別染淨明其假觀。
此假空中明三諦觀。
仁何違彼內觀不觀生佛三千。
違文違義何可言耶。 ^827c24

問事境暫隔。故扶宗云。
初觀內心未涉外境。
仁何破云理境本融生佛同趣。
內觀如何作意去取耶。 ^827c27

問今執內觀未觀生佛三千。
何故辨訛更令內觀託彼色心依正。
豈非其時全不識內外二境耶。 ^828a1

問仁於前書。數將止觀例餘界入國土。
及方等旛壇以為外觀。
豈此外境非己依正。
尚違自語寧會圓宗耶。 ^828a4

問義例本論色心不二之觀。
先觀內心約心融色明不二觀。
次歷色等任運各融。
本既不論三法之觀。
何以初觀己心次歷生佛。
豈非不解看讀耶。 ^828a7

問仁於前書。堅執內外二觀並修。
方名事理不二。今那改云內心理觀。
自說事理不二。豈非竊予之義為己見耶。 ^828a11

問實相唯識。用觀雖殊妙解無別。
那云觀唯識者。未能即了一切唯心。
但隨自意四運推檢。
若爾與通教觀心何異耶。 ^828a14

問辨訛既將揀境中。
心造諸法便為妙境中一念三千。
又以託外依正色心便為內觀之境。
還是不分事理二造內外二境耶。 ^828a17

問既遭問疑書難。
便改轉云所造諸法者。
理具名造實非事造。
又云所言三千者。
即是所具三千名造。
實非外境事造。此是欺心轉計否。 ^828a20

問辨訛難於恐心外向之義。
云何不恐心外向。
但云託彼心即空即中。
彼心既是生佛之心。
豈託彼心便非外向耶。
此時還知二境否。 ^828a24

問辨訛云。色心之境俱觀。
此時還知揀境之意耶。 ^828a28

問仁今轉云。觀理攝事者乃是甘伏。
予云。但觀理具自然攝於事造。
不可遍將事造諸法為觀所託境。
前那頻難未涉二修事造耶。 ^828b1

問仁今復云遍攬諸法。
專觀能造之心。意以遍攬之言。
欲成色心之境俱觀之義。
且遍攬諸法乃是妙解。
總攝諸法歸心。若論修觀須的揀陰境。
而觀用觀遍攬。豈免俱觀之失耶。 ^828b4

問義例先了萬法唯心方可觀心。
仁前定云先了屬解。
觀心是行今之遍攬那非解耶。 ^828b9

問仁今復云。若了一心即見諸法。
意成色心內外俱為觀境。
既云若了一心。顯是初唯觀心未涉他境。
即見諸法者。乃是了悟一心具攝諸法。
豈是所託事境耶。 ^828b11

問若觀內心理具攝一切法。
便為色心之境。俱觀內外之法皆託者。
或修內觀不入。更將何法為境觀之顯理耶。 ^828b15

問若言觀內心理具。
雖攝外境事造。不妨修外觀時。
的就外境事造。觀之顯理。
若爾者正合予之所立非初作觀。
便觀依正諸法。及未涉二修事相。
何頻妄破耶。 ^828b18

問若不暫分內外二境。
但以理攝便云俱觀者。
或用正觀歷眾緣時。
何異未歷時耶。 ^828b22

問仁立外觀只是觀色歸心。
仁立內觀亦是攬外歸內。
二觀如何分耶。 ^828b24

問義例本為邪解之師。
錯謂止觀釋名已下。
皆是漸圓乃將十二部經觀心之文。
立頓頓觀修道即得。
既謂九章帶漸。終不取彼方便正修。
十境十乘度入。事法觀中修習。
此師又云頻將二頓問人人無答者。
終不肯咨稟良師口訣。
只據見文一句為頓頓觀修道即得。
遂斥之為壞驢車也。
若稟師氏取彼止觀方便。
十境十乘細釋成乎妙觀。
豈是驢車餘文。或有此斥皆潛防此計。
乃言止觀一部為妙行者。
皆為防於不取大部。
銷通便以一句為足者也。
那例破事法觀心不得修習。
儻得知識決通。豈亦成壞驢車耶。 ^828b26

問仁執金錍須善一家宗途。
方可委究行門始末之語。
謂須讀止觀者。且妙境最邃尚於言下開通。
儻再請餘乘。豈聞說不解。
而執須讀止觀部帙耶。 ^828c10

問懺儀既云。不入三昧但誦持故。
南嶽云。散心誦法華。
不入禪三昧。亦見普賢身。
那云於誦持時修十乘耶。
請細看廣難一一答之。 ^828c14

問荊溪自云。面授口訣非後代所堪。
今懸敘私記。決事法觀道有何失耶。 ^828c17

問妙玄觀心一釋令即聞即修。
何得以聲聞悟入稍難而便不許委銷事法勸人修觀耶。 ^828c19

問大師說禪門六妙門。
小止觀既各有人修。
說諸文事法觀門。
何獨無人修耶。 ^828c21

問大師在日聞事法觀既能修行。
滅後聞之豈不能即修耶。 ^828c23

問若據陳都機緣減少。
豈獨今日無機。抑亦玉泉虛唱傳法本令誘物。
而却約時退人還善為師否。 ^828c25

問輔行云。若依五略修行證果。
能利他者自是一途。
此指不須廣聞為自是一途。
何得類同頑境。踏心之一途耶。 ^828c28

問若執方便純解無行者。
或習方便時欲蓋數起。
還須用圓觀呵棄否。
或因慈悟理還入位否況云初心即可修習仍結六即耶。 ^829a2

問夫論法門須求其意。
不可以名相多少。
為論釋名等四章三觀名相雖多。
意謂生於止觀之解釋。
法無眾生名相雖少。
意成中道生空之觀。
得意之師依章善消。
豈不成乎解行耶。 ^829a5

問仁用違文背義各十段文難。
子不尋止觀即修附法。
若得良師取意決通何須尋讀止觀。
既蒙勸進可不即修此義。
既成更問何耶。 ^829a10

問始從發揮至答疑書。
皆以談於妙性真理便為觀心。
因何改云觀六識妄心。
成三諦真心。此義因誰解耶。 ^829a14

問始從扶宗觀。於一念識心及諸義狀。
皆立因心為境。那枉抑予不許觀於妄心。
仁於何時說觀妄心予不許耶。 ^829a17

問示珠既云心非因果。
還是偏指清淨真如否。 ^829a20

問若轉計云色由心造。
但示心即妙理者。
自己報色且由心造。
生佛各有能造之心。
何不皆即妙理。何故定作因果事釋耶。 ^829a22

問予立三法各具二造。
何文謂生佛約色論造。
豈非三各二造。示珠全無此義。
仁欲翻為己見說之。
遂先加誙色造之失。
作偷義之計。便自約心各論二造此之賊心。
仁當自省謂無報耶。 ^829a25

問示珠何文。曾言生佛約心論能造耶。 ^829b1

問三法各論二造。
互具互攝方名無差。
示珠於六義中心之事造尚不全。
以約心論能造故。
餘之五義本非擬議還甘伏否。 ^829b2

問示珠設問本定經中三無差語。
為就三人論。為約一人說答中約心迷悟論生佛畢。
即明判云示本末因果不二。
故云三無差別豈非定判。
經中三法在於一人。
那得抵諱翻轉作了己知他救之耶。 ^829b5

問既不約因心。論乎二造則不善了已。
若例他亦以真心造事則不善知他。
如此了知有何益耶。 ^829b10

問妙玄三法皆判屬事。
示珠何故作一理二事判耶。 ^829b13

問止觀二境觀法。
全在名字中。示因何答疑書五番言修二觀。
皆在觀行五品位中。
偶一迴云五品初心便自歸觀行。
那於今來改轉。將五品初心却為名字。
既朗自結歸觀行。
如何翻改為名字耶。 ^829b15

問止觀八種觀成顯云初品。
因何答疑書五番。
言觀成皆在相似。
況五番說五品方修二觀。
却言初品觀成。誰不知之得非彰灼欺誑耶。 ^829b20

問不二門結境智行。
三法相符設位簡濫。
豈非六即之位揀三法之濫。
況證果起用不離三法。
仁何抑之但在凡位耶。 ^829b24

問若境智行局在初住前位。
因何妙樂通果說耶。 ^829b27

問若智局在名字不通後位。
豈可行時全無於目。
若二凡無智。則名字無境。
豈非五即皆無佛性耶。 ^829b29

問若位位中以正行為智。
將助行為行明智妙。
既至極果行妙。因何更明正行。
又妙樂智三既在妙覺。
豈等覺來唯修助行耶。 ^829c3

問仁執正釋三法全無修二性一。
今那自許八種三法是修二性一耶。 ^829c6

問不二門本論一切三法離合。
仁堅執只約三因說離合。
今那八種有離合耶。 ^829c8

問今觀心前。先約離明觀識。
次約合示歷法。豈須就前離論於後合。
如正釋三智約離。
次釋三因約合。豈云離則三智。
合則緣了。豈智唯空行惟假耶。 ^829c10

問若合三智之解為了。
三脫之行為緣。顯發性三為正。
如此約開論合有何等過。
那得枉云開則三觀合則空假耶。 ^829c14

問妙玄云。生佛高廣難觀觀心則易。
此玄十種果法正當太高。
那云談此便不用觀心耶。 ^829c17

問諸文事法之後所明觀心。
豈非捨難取易。仁廢觀心自以果法為理觀。
豈非捨易取難耶。 ^829c20

問十義書引淨名玄。
約教明三身三脫為事解。
後更約觀心明三身三脫。
仁但謂彼之事解。
與今三涅槃惑畢竟不生等不齊。
何不具說不齊之義耶。 ^829c23

問仁今又云。淨名玄三身與法無眾生義齊否。
未知欲與彼事釋觀釋何義論齊不齊何不顯說耶。 ^829c27

問此玄十法約乎果證。
該及迷因其間。具示自行化他。
若智若行何得名為於諸佛法邊。
直談理性耶。 ^830a1

問妙玄起五心中乃先出觀心。
一解之意觀心解中既皆約陰論觀。
何得以不待陰境銷。
於起五心中不待觀境之文。 ^830a4

問釋籤不待觀境方名修觀。
乃是預出觀解之意。
實未正明觀解。何得輒謂是觀心之式樣耶。 ^830a7

問若轉計云自道不待揀云陰境。
不道不待通示陰境且釋籤。
今消示陰之文皆入觀門。
若不揀陰那得入於觀門耶。 ^830a10

問彼觀心文云。三界無別法皆是一心作。
止觀大意皆以此示揀陰。
妙玄觀心何獨非耶。
又既在觀心文中。
豈以願境及生解銷之耶。 ^830a13

問仁轉計云。自是久修止觀行人。
攝法入於三千三諦。
心中不待玄文揀示陰境。
此說甚違釋籤自令講者銷入觀門。
乃是宗師取意揀示故不待止觀教文故云即聞即修。
那云學者自能。 ^830a16

問仁又報云。未習止觀。
即聞事法乃知。須依止觀修之。
此則固違妙玄即聞即修之說。
既須待止觀揀境示妙教文。
豈非又違釋籤。不待觀境之語耶。 ^830a21

問若不攝事法入乎陰。
心修觀顯發。何名攝事成理耶。 ^830a25

問若云不待觀境之文。
是觀心式樣者。縱云不待陰境。
豈不待精進而修耶。 ^830a27

問諸事法觀未明。
揀境尚須精進修之。
此玄觀心既揀那不可修耶。 ^830a29

問既許不二門。撮乎十妙為止觀大體。
那不許諸得意。師將十門妙意入事法中為觀體耶。 ^830b2

問大師說此十法開解之。
後即合策眾觀心故有觀法。
章安制大經玄義。
既非對眾時節。又艱但宣教義託後師氏。
比望餘部示人。學者因茲諳練。
豈是自尋諸部耶。 ^830b5

問初習玄疏事法之觀人師取其止觀通釋。
如引眾經說乎止觀修入者。
豈名眾經修入耶。 ^830b9

問若先習止觀未悟。
今歷事法觀門得悟。
如將無生觀法度入生門。
豈名無生門悟耶。 ^830b12

問予引義例唯達法性不云達陰。
既是端坐十乘。豈不達陰為法性。
用例攝事成理雖不云入陰。
後觀解中既立陰境。
驗須攝事入陰觀理。
方名攝事成理。仁那枉云意謂法性不關三千耶。 ^830b14

問仁答疑書中引此文。
正圓談法性義同理觀。
理觀既不達陰驗。
仁當時不知約行須觀陰心。
若不爾者。何故。引此證無陰理觀耶。 ^830b19

問妙玄以三軌通十法。
此玄以無量甚深法性貫十法。
因何此中獨得云以法性融法耶。 ^830b22

問若妙玄尚不以法性融圓果十法。
何能融餘因果。又何能開二乘耶。 ^830b24

問答疑書明說彼玄不以法性融故。
故用觀心觀前十法。
今那轉云觀三教三軌。
及援引文相耶。 ^830b26

問妙玄三教三軌。
既云從一開三。又一一皆以如來藏攝。
何得却用觀心融之。
此玄三教十法。未云從實開出未成藏理融攝。
何以却不用觀心融耶。 ^830b29

問義例自云託事導情。
何得自撰附法觀情耶。 ^830c4

問若託事一向導情全無修相。
何故耆山觀中。令於此明方便正修耶。 ^830c6

問縱云附汝遣執教忘行之情者。
妙玄十法皆以一念。
用六即辨至極果。
何故更用觀心示行。
此玄但約信解說四教法相。
何能自遣忘行之情。
那無觀心示行耶。 ^830c8

問妙玄十法附妙法題那非理融。
此玄十法附世金喻。
却得是理融耶。 ^830c12

問止觀結題說為結文相。
事法觀心處處言為行立。
令即聞即修安輒類之耶。 ^830c14

問發心中觀心約自己心數。
眾生明乎與拔之觀。
那自撰為結其文相及示行耶。 ^830c16

問仁元執云。此玄所談十法。
純是理觀直顯心性超過妙玄。
故廢附法觀心。今何全同法界次第。
列諸法數却是學三觀者。
自用觀法融之則成。
此玄全不談理觀全不顯心性。
乃自發揮至今義狀所說一時傾敗。
此文觀心自成真說。 ^830c18

此之義目並是自來廢立觀心之意。
儻於此問不能酬答。
及答不盡理則顯妄破觀心正文。
仍以上人心行多奸言詞無準。
已墮之義隱覆不言縱答之文。
復多輒改使鑑覽。
稍分於得失討論未息於往來。
故今列數於前。冀答無缺略演義於後知。
問有因由請上人。
只將所列問詞實書前項。
用所陳答語即寫次文。
休將己義前書如不善消文之類。
莫謂後科兼答如直顯心性之流。
庶邪正之甄分俾勝負之明白。
須臻極理必見所歸。
唯願上人正直修心流通勗念。
莫顧一期之虛譽。
仰扶千載之真宗。
使教觀之不空見說行之並運。
損益即大罪福不輕。
須取證於神明豈強行於呪詛。
若心無諛諂任呪之無徵。
或意有誑欺必言之速驗請揣。
尋昔見比對今。言儻用實解以廢教文罪應少薄。
或縱欺心而毀方等禍必不遲切。
宜審思莫侮聖法。
悟與未悟酬與不酬。
速望迴音即有徵索〔或作徵索〕也。
法智遺編觀心二百問
 ^830c24
