
jing:: 法海經
translator:: 西晉沙門法炬譯
聞如是：
一時，佛遊瞻波國，漢呿利池上，與大比丘眾俱。
月十五日，時應說戒。
佛坐，集已久，而如來默然，不說戒。
侍者阿難，更整衣服，跪而白佛：「初夜向竟，
中夜將至，大眾集久，世尊將無疲倦，願以時說戒。」
佛猶默然。眾坐既久，時有比丘，名曰阿若都盧，
更整衣服，長跪白佛：「初夜中夜已過，雞將向鳴，
世尊得無疲倦，眾僧集久，願佛說戒。」
世尊復默然。又復白言：「明星已出，時將過矣。」
佛言：「比丘！且聽，眾僧之中有不淨者，故吾不得說戒耳。」 ^818a11

賢者大目揵連心念：「吾當定意觀之，誰不淨者？」
目連白佛：「我欲定意觀誰不淨者，不淨者命令出眾。」
世尊告曰：「卿欲定意觀不淨者令其出眾，
此言大善，便可觀之。」
目連即定意觀之，見其弟子犯于重戒。
目連從定意起，至犯戒比丘前，而數之曰：
「汝為沙門，奉戒為本，戒猶人之頭首；沙門戒行，
宜令清白，如水如玉。
此如來之座，賢聖之會，度世者之聚，清淨道德者之所集處，
此座猶如栴檀之林，卿以伊蘭臭穢，亂于真正。」
目連手自引其弟子出。
「卿是棄捐之人，不得預如來大眾之清淨集也。
無以穢濁廁預大僧大集，大海不受穢屍，
卿自思之，無穢賢眾。」
穢人既出，目連白曰：「穢濁之人，即以棄遠，
眾已清淨，唯願世尊，以時說戒。」
世尊猶復默然。目連怪之，四向觀察，見座上，
向比丘已復在座，目連重勅之曰：「卿為棄人，
何為不自引罪穢，重坐此座為？」
目連重遣之，乃出座去。
目連復白：「世尊！穢人已出，大眾已淨，無復穢惡，
唯願世尊，以時說戒，令眾僧得修淨業。」 ^818a21

佛告目連：「吾自今後，不復說戒，汝等可自共說戒，若我說戒。
人於眾中犯戒，默然不自引罪，而預如來座者，此為默然妄語。
默然妄語，頭破七分。
如來於大眾說戒，甚為不易，自今以後，汝自說戒。」 ^818b12

目連白佛：「弟子聞道，如來先化之，為非弟子自悟而成道也。
如來聖德，厚重天地，言真而要，弟子誦習，得成道果。
如來猶天雨，百穀草木，無不仰榮；弟子德淺道小，人不服信。
世尊哀愍聾俗，使一切獲安，得信得正，以濟其志。」
目連慇懃苦請至三四五。 ^818b16

世尊告目連曰：「汝為一切，請求如來，慇懃乃至四五，吾今當為汝等說之。
吾僧法，猶如大海，有八德，汝等聽之。
大海之水，無滿不滿；吾法如之，無滿不滿，此第一之德。
大海潮水，尋以時而來，不失常處；吾四部眾，
受吾戒者，不犯禁戒違失常法，此第二之德。
大海之水，唯有一味，無若干味，無不以鹹為味；
吾法如是，禪定之味，志求寂定，致神通故，
四諦之味，志求四道，解結縛故，大乘之味，
志求大願，度人民故，此第三之德。
大海既深而廣，無能限者；僧法如是，無不深妙，
八方之大，莫大於僧法，僧法最為弘大，此第四之德。
大海之中，金銀琉璃、水精珊瑚、車#CB00006;馬瑙、
摩尼之妙，無不備有；吾僧法之中，三十七品道寶之妙，
神足住壽，飛騰十方，靡所不適，瞬息之間，
周旋無量佛界，到殊勝之剎，能以其道，
化導群生，淨己佛土，此第五之德。
大海之中，神龍所居，沙竭龍王，阿耨達、
難頭、和羅摩那、私伊羅末，如此諸龍，妙德難量，
能造天宮，品物之類，無不仰之；吾僧法亦復如是，
四雙八輩之士，十二賢者，菩薩大士，教化之功，
彌茂彌美，此第六之德。
大海吞受百川萬流，江恒之水，無不受之，
終日終夜，無盈溢滅盡之名；吾僧法之中亦如是，
梵釋之種，來入僧法，四姓族望，或釋或梵，
王者之種，捨世豪尊，來入正化，或工師小姓，
亦入正化，種族雖殊，至於服習大道，同為一味，
無非釋子，此第七之德。
大海清淨，不受死屍，無諸穢濁，唯海之類而受之耳；
吾僧法清淨，亦如大海，不受穢惡，犯戒違禁，
非清淨梵行者，一不得受，棄之遠之，猶海不受死屍，此第八之德。」 ^818b21

佛告目連：「如來大眾唯清淨，為禁戒業不純非釋種子，故吾不說戒耳。
卿等善相勅戒，無令正法有毀。」 ^818c24

佛說如是，諸比丘歡喜奉行。
法海經
 ^818c26
