
other:: 雜譬喻經
translator:: 後漢月支沙門支婁迦讖譯

#  1
（一）
昔有比丘聰明智慧，時病危頓，弟子問曰：「成應真未？」
答曰：「未得。」「不還？」「未也。」
問曰：「和上道高名遠，何以不至乎？」
和上告曰：「已得頻來，二果未通。」
問之：「已得頻來，礙何等事不至真人？」
答曰：「欲覩彌勒佛，時三會二百八十億人得真人時及諸菩薩不可限載，
彌勒如來巨身至尊長百六十丈，其土人民皆桃華色，
人民皆壽八萬四千歲，土地平正衣食自然，閻浮土地廣長各三十萬里。
意欲見此，不取真人。
彌勒佛時二尊弟子一曰雜施，二曰數數，
復欲見之，知何如我？」
弟子復問：「從何聞此？」
和上答曰：「從佛經聞。」
弟子白曰：「生死勤苦，彌勒設有異法當往待之乎？」
答曰：「無異。」六度、四等、四恩、四諦寧有異乎？」
答曰：「不也。」「設使一等彼此無異，何為復待？
今受佛恩反歸彌勒，亦可取度不須待彼。」
和上言：「止！卿且出去，吾當思惟。」
弟子適出未到戶外，已成真人。
弟子還曰：「何乎？」師曰：「已成真人。」
弟子禮曰：「咄叱之頃已成果證。」
other:: 
#  2
（二） ^499b6

昔有比丘得定意時，野火燒不燒，人見之謂是鬼，
便斫之，刀折不入。
用心一故不入，柔軟故不燒。
有人得定者，弟子呼之飯，不覺，因前牽其臂，臂申長丈餘。
弟子怖便取結之，意恐結不可復，解之。
師禪寤，苦臂痛，問弟子，白如是。
師言：「汝不解寤我，折我臂。
人得定意柔軟如綿，在母腹中亦爾。」
other:: 
#  3
（三） ^499b25

昔罽賓國有一菩薩，始生墮地，地有大動，父母皆驚。
時有真人，低頭面禮華蓋供散。
後長出家明哲辯慧，然多蕩泆乃無法度，所說聞者輒令得道。
時有二人共為比丘，精舍守戒清白積年，意不開解。
天神語之：「彼國有比丘，多所化度。」
二人即往故遠歸請。
時此比丘彼國有比丘與婬女通，二人求見，
一人先入禮敬却坐，婬女故臥端正極世，
專心聽經無他異念，便得道迹，稽首還出。
復使一前禮 " resp=訊坐聽，
見臥婬女，心念：「此人穢辱不良，唐苦遠來。」
便棄出外。比丘曰：「何愁乃爾，知有邪見？」
曰：「乃誤我曹涉曠辛苦，師此污濁有是蕩行。」
曰：「卿為大非。學士法但當正心聽受慧解，
焉譏是非自生惡念，令無所得？」
更自端心共入聽經，復得道迹。
一得應真，師為設賓便還本國。
師後典寺，大用僧物，通婬戲樂過度。
眾僧議逐，有真人曰：「且莫擯棄！
雖用僧物能多化度。」
便止不逐。親親詣曰：「卿前弟子可往從乞，備眾人物。」
即到彼國，大得眾寶還倍償僧。
other:: 
# 4
（四） ^499c3

昔有賢者奉法精進，得病奄亡，妻子嘷戀無聊有生，
火葬收骨埋去既訖，廢忘經道香燈不設，
家財饒富，月旦晦朔烹殺饌餟，上塚集會，相哭哀摧悲悼斷絕。
亡者戒德終乃昇天，天眼遙見，愍其笑之愚癡之至，便作小兒於邊牧牛。
牛便卒死，兒便嘷哭，刈草著前曉喻令食，
復打呼起，對泣自搏如此終日。
眾人怪笑，共往呵問：「汝誰家子？
牛死當歸語家，嘷哭何益？
牛死豈知乎？」曰：「我不愚也。
牛死尚在，猶可有望；汝父早死，設百種食共向嘷哭，焦骨何知？」
眾聞霍解。曰：「吾本汝父，蒙佛生天，故來釋卿。」
因還復天身，「欲得如我，加進道供。」
已忽不現。妻子內外便還，精進戒德、布施拯濟，
一切不復憂愁，皆得道迹同時生天。
other:: 
#  5
（五） ^499c23

海中有一國名私訶疊，中多出珍寶唯無石蜜。
時有賈人，持五百餘車石蜜往，念欲上王，
所得賞報必勝市賣，便以石蜜置王宮門，作事自陳。
如是月日之中無有問者，恚曰：「彼王亦是人，
我亦是人，眼耳鼻口四大俱爾，乃不可得一見與言語也。
何則？王福德勝人故也。
吾亦當作功德，當令王不覺來歸我。」
時遂行作沙門，以蜜供養三尊，求一靜處思惟苦空非身，
使其未半，意解無縛得六通道，諸能一處不移成羅漢者，
地為震動，帝釋諸天應來慰問，於是天帝諸天人皆下，作禮助其歡喜。
比丘問天帝：「卿等天上盡何所為？」
答曰：「天上有四戲觀園，三處是五欲處，
一處是道德，在中或論佛貴典，或時論天下四輩精進持法者。」
比丘曰：「論持者為一等也，為有深淺乎？」
天帝曰：「普論善人耳，佛泥曰以來有三人，諸天持論未曾廢捨。」
比丘曰：「斯何人也？
天帝與我一一說之。」
天帝言：「波羅柰國有一人作沙門，自誓言：
『當經行仿佯，不得應真終不臥息。』
於是晝夜經行，足壞流血百鳥逐啄，三年得道；諸天稱察無不奉承矣。
有一人在羅閱祇國亦作沙門，布草為蓐坐其上，
自誓曰：『不得道終不起。』
而蔭蓋來但欲睡眠，使人作錐長八寸，
睡來時便刺兩髀，以瘡痛不睡，一年之中得應真道；天亦歎未曾有也。
復有一人在拘睒尼國亦作沙門，在山石室峻險，卒無能得往來者。
時魔波旬見其精進，便化作水牛，在比丘前鳴鼻角目，
以欲觸之，比丘甚畏而思曰：『此間牛所不能得至，何以有此？
得無是魔所為也？』
即 #CB01421;言：『汝是弊魔所為耶！』
魔謂已知便服本形。
比丘語魔：『卿恐我何求？』
魔言：『見道人精勤恐出我界去，故來相恐矣。』
比丘說言：『我所以作沙門者求度世間，
佛有相好欲見之耳，佛以去世無能見者，
聞魔能變作佛身，為吾現之，吾便不復精進也。』
魔其當然即化為佛，在前立，思惟即得應真，
諸天空中稱善無量，魔悔愁毒即時滅去。」 ^500a9

天帝語比丘：「是三人諸天所歎，于今未休。」
比丘語天帝：「此三人者，明識苦空是以朽身。
吾本無意為人所輕，遂行求道得出三界，亦復奇妙亦得應真。」
諸天報曰：「今還天上以道人上頭第一。」
於是諸天作禮而去。
於是國王聞石蜜主勤行得道，即往稽首叩頭謝過，
遂為國師，興隆三寶國致太平，得福得度不可復計。
other:: 
#  6
（六） ^500b17

昔有一病人，眾醫不能治差，徑來投國王，
王名薩和檀，以身歸大王：「慈願治我病。」
王即付諸師，勅令為治病。
諸醫啟王：「此藥不可得。」
王問諸師曰：「其藥名何等？」
「世無五毒人其肉中作湯，服此便得差。
何等為五毒？一者無貪婬心，二者無瞋恚心，
三者無愚癡心，四者無妬嫉心，五者無剋虐心。
若有此人者，其病便愈。」
王告諸師曰：「此人來歸我，唯我無此毒。」
即割身上肉與之令合湯，病者服愈便發摩訶衍。
other:: 
#  7
（七） ^500b25

昔有迦羅越，常願見文殊師利。
迦羅越便大布施并設高座訖，便有一老翁甚大醜惡，
眼中眵出、鼻中洟出、口中唾出，迦羅越見在高座上便起意：
「我今日施高座，高尚沙門當在其上，汝是何等人？」
便牽著地。布施訖，迦羅越便然燈燒香著佛寺中，
言：「持是功德現世見文殊師利。」
便自還歸家疲極臥，夢有人語言：「汝欲見文殊師利，
見之不識，近前高座上老翁正是文殊師利，汝便牽著地。
如是前後七反，見之不識，當那得見文殊師利？」
若人求菩薩道，一切當等心於人。
求菩薩道者，文殊師利便往試之，當覺是意。
other:: 
#  8
（八） ^500c6

為無常家說譬喻。
有一大樹，其果如二升瓶，其果垂熟，有烏飛來住樹枝上方住，
果落烏頭殺。樹神見此，而作偈言：
　　「烏來不求死，果墮不為烏，
　　果熟烏應死，因緣會使爾。」 ^500c18

人在世間罪福會遲速合，無有前却，黠人得罪不怨、
得福不喜，爾乃為諦信佛言受持不離。
三界之中有九十六種道，世人各奉其所事，
冀神有益，此諸小道未曉為福，豈能執德？
所以爾者，不識三尊之上明，不執五戒之清真，
無有八正之深見，豈能祐濟於人乎？
是以名之薄田耳。
other:: 
#  9
（九） ^500c23

有能敬佛三尊，監通三世，明天堂之福，
審太山之罪，至信三寶以塞三塗，強智慧之力以消三界癡冥，
修六淨神水以蕩六患之穢，故能輕財損身口分，
行等之施，以樹來世之本，施一萬報疾若響應，
故言：「大道三界之良田也。」
何以明之？昔阿育王曾作小兒，時道遇佛不勝歡喜，
以少沙土至心奉佛，由此之福故得為聖王，典主四十萬里十六大國。
以此明之，佛最為良田。
昔佛弟難陀，乃往昔惟衛佛時人，一洗眾僧之福，
功德自追生在釋種，身珮五六之相，神容晃昱金色，
乘前世之福與佛同世，研精道場便得六通。
古人施一猶有弘報，況今檀越能多行者乎？
普等之行必逮尊號，加增歡喜廣度一切。
other:: 
#  10
（一〇） ^501a1

法言：「染神億劫不朽，煎熬生死，得道乃止。」
昔佛泥曰後五百十年，有一國王，精進勇猛世所希有，
供養六萬沙門三月一時，甘香餚饍極世之味，
最上座道人博綜群籍探古達今，得應真。
去此國東四百八十里有一國王，供養五百婆羅門，
亦盡世之美，作百種幢幡裝挍繒綵、綿潔、
金寶、雜物，一幢直五百兩金，以此伎樂而娛樂之。
其有能作此技藝者，便以與之。
諸國貧人聞彼國王有此寶物，各各四面雲集合五百人，
路由精舍，各習技藝欲取彼寶，糧食乏盡不能得達，便詣上座前求作沙門。
上座即觀之，乃惟衛佛時賢者家奴客，
曾為道人作食飲，又聞法言，從是以來天上人中受福自然，
福今始盡法言故存，此等可度。
便下鬚髮授以戒法，將入宮，食還大歡喜。
師知其意，為說此飯不可妄食，人無至誠而食此飯者，當累劫為王作牛馬奴婢。
五百新學比丘，聞此恐怖，厲志精進，九十日皆得應真。
比丘已得道，欲自說本末，便大走行，喚入王門，「共相撲來！
三毒、十二因緣、五陰、六衰我皆撲之，誰能與我對者？」
眾坐愕然：「此何言也？」
比丘曰：「吾等本習技藝，欲取彼寶利養，
為沙門自致羅漢，三界眾邪吾等已撲滅之，蒙大師恩快樂無極。」
other:: 
#  11
（一一） ^501a15

昔者兄弟二人居，大勢富貴資財無量，父母終亡無所依仰。
雖為兄弟志念各異，兄好道誼；弟愛家業官爵俸祿，貪世榮色。
居近波利弗雞鳴精舍，去之不遠。
兄專行學諮受經道，不預家計，其弟見兄不親家事恒嫌恨之：
「共為兄弟，父母早終，勤苦念生活，反棄家業追逐沙門聽受佛經。
沙門豈能與汝衣財寶耶？
家轉貧狹財物日耗，人所蚩笑，謂之懈廢門戶絕滅。
凡為人子當立功效，繼續父母功勳不廢，乃為孝子耳。」
兄報之曰：「五戒、十善、供養三寶、行六度、
坐禪念定，以道化親，乃為孝耳。
道俗相反自然之數，道之所樂俗之所惡，俗之所珍道之所賤。
智愚不同謀，猶明冥不可共處。
是故，慧人去冥就明以致道真。
卿今所樂，苦惱之我。
一切空無虛偽不真，迷謬計有，豈知苦辛？」
其弟含恚 #CB00376;頭不信，
兄見如是便謂曰：「卿貪家事以財為貴，吾好經道以慧為珍。
今欲捨家歸命福田，計命寄世忽若飛塵，
無常卒至為罪所纏，是故捨世避危就安。」
弟見兄意志趣道誼，寂然無報。
兄則去家行作沙門，夙夜精進誦經念道，
一心坐禪分別思惟，未曾休息懈怠，即具根、
力三十七品，行合經法成道果證。
往到弟所勸令奉法：「五戒十善生天之本，布施學問道慧之基。」
弟聞此言瞋恚更盛，即答兄曰：「卿自應廢，
不親家業毀壞門戶，可獨為此勿復教我，疾出門去莫預我事。」
兄便捨去。弟貪家業汲汲不休，未曾以法而住其心，
然後壽終墮牛中，肥盛甚大。
賈客買取載鹽販之，往返有數，牛遂羸頓不能復前，
上坂困頓躃臥不起，賈人策撾搖頭纔動。
時兄遊行飛在虛空，遙見如是，即時思惟：「知從何來？」
觀見其本，本是其弟，便謂之曰：「弟！
汝所居舍宅田地，汲汲所樂今為所在？
而自投身墮牛畜中。」
即以威神照示本命，即自識知，淚出自責：
「本行不善慳貪嫉妬，不信佛法輕慢聖眾，
快心恣意不信兄語，違戾聖教抵突自用，
故墮牛中疲頓困劣，悔當何逮？」
兄知心念愴然哀傷，即為牛主說其本末事狀如是：
「本是我弟，不信三尊背真向偽，慳妬自恣貪求不施，
墮牛中，羸瘦困劣甚可愍傷，今已老極疲不中用，幸以惠我濟其殘命。」
賈人聞之便以施與，即將牛去還至寺中，
使念三寶飯食隨時，其命終盡得生忉利。
時眾賈客各自念言：「我等勤勞治生無厭，
不能施與又不奉法、不識道誼，死亦恐然不免此類。」
便共出舍，捐其妻子棄所珍翫，行作沙門精進不懈，皆亦得道。
由是觀之，世間財寶不益於人，奉敬三尊修身學慧，博聞行道世世獲安。
other:: 
#  12
（一二） ^501b10

昔者舍衛國有一貧家，庭中有蒲桃樹，
上有數穗，念欲布施道人。
時國王先前請食一月，是貧家力勢不如。
王正玄許一月，乃得一道人便持施之，
語道人言：「念欲施來一月，今乃得願。」
道人語優婆夷：「以一月中施矣。」
優婆夷言：「我但一穗蒲桃施耳，那得一月施。」
道人言：「但一月中念欲施，則為一月也。」 ^502a1

有十八事，人於世間甚大難：一者、值佛世難；
二者、正使值佛，成得為人難；三者、正使得成為人，
在中國生難；四者、正使在中國生，種姓家難；
五者、正使在種姓家，四支六情完具難；
六者、正使四支六情完具，財產難；七者、
正使得財產，善知識難；八者、正使得善知識，
智慧難；九者、正使得智慧，善心難；十者、
正使得善心，能布施難；十一者、正使能布施，
欲得賢善有德人難；十二者、正使得賢善有德人，
往至其所難；十三者、正使至其所，得宜適難；
十四者、正使得宜適，受聽問訊說中正難；
十五者、正使得中正，解智慧難；十六者、
正使得解智慧，能受深經種種難；十七者、
正使能受深經依行得道難，是為十八事。
雜譬喻經
 ^502a8
