
other:: 第三上佛祖統紀卷第三上
author:: 宋景定四明東湖沙門志磐撰
教主釋迦牟尼佛本紀第一之三上
other:: 
## 轉法輪
轉法輪
序曰。說法度人。如來出世之大要。
人有利鈍。則法有頓漸。
故聞法之人無不悟入。
猶夫醫王應病與藥。
藥能合宜。則病無不愈。
疏不云乎。今佛始終具轉五味法輪。
轉此法度人他心令得悟。
斯轉法輪之義也。 ^146b10

如來轉法輪。一代五時。
則有八教。 ^146b15

轉法輪者。輪以摧碾為義。
如來說法。化轉物心。
於法自在。如輪王輪寶運轉無礙。
又如來三輪不思議。
謂身輪現通。口輪說法。
意輪鑑機。能與眾生摧碾一切惑累。
法苑云。輪王有二。
財輪王者。有四等。
金輪千輻。化被四洲。
住劫八萬歲時出。
銀輪七百五十輻。
化三天下。除北洲。
銅輪五百輻。化東南二洲。
鐵輪二百五十輻。
唯化南洲。如阿育王是也。
法輪王者。若減百年如來出世是也。 ^146b16

一代者。通指八相。
別在五時。五時復有通別。
妙玄云。五味半滿。
論別別有齊限。論通通於初後。
若華嚴別但在初。
通則至後。鹿苑已去例此云云。
今論一化唯在別義。
論五時者。義出三經。
謂華嚴三照。涅槃五味。
法華信解品。四大弟子領解等文。
故文句云。四大弟子深得佛意探領一代五時之教。
始終次第。其文出此。 ^146b26

八教者。妙樂云。化儀四教。
是判教之大綱。化法四教。
是釋義之綱目。是知頓等是判。
藏等是釋。如判華嚴為頓。
則以別圓釋之。乃至判法華為非頓非漸。
以純圓釋之。此今家消經之軌則也。
妙樂又云。若消諸經。
但用藏等。其文稍通。
若釋法華。無頓等八。
舉止失措。謂餘經但論當部逗機得益。
故未須頓等。若釋法華。
須明一代。故用頓等以括始終。
輔行云。藏等四教。
遍收一切大小乘經。
因果顯了。各立教主。
各被機緣。始終備足。
不過此四。頓等四教。
但是如來不思議力。
布措藏等。盈縮調停成熟物機。
破邪立正引小歸大。
廢偏顯圓會權入實故。
有諸部五味相生。
利物無方適時出沒。 ^146c5

言五時者。一華嚴時。 ^146c20

具云大方廣佛華嚴經。
人法譬具足立題。
別行玄記云。大方廣是法。
佛是舍那果人。華嚴譬諸地因華莊嚴果德
〔文〕此經總有七處九會。
會處不一。故以經標名。 ^146c21

二鹿苑時。 ^146c25

輔行引大論云。如來因地為鹿群主。
波羅柰王入山遊獵。
有母鹿懷子。當差次供饌。
母告鹿主。枉殺其子。
鹿主詣王求代。王說偈曰。
我實人頭鹿。汝是鹿頭人。
以理而為人。不以形為人。
我從今日始。不食一切肉。
我以無畏施。亦可安汝意。
鹿群所居。故名鹿苑。
亦名柰苑。從樹立名。
亦名仙苑。二仙所住故。
此以處標名酬昔行因之地。 ^146c26

三方等時。 ^147a6

四教並談曰方。四機俱被曰等。
此從法得名。依部教立。
故續遺紀云。方等之名有二意。
若大經從酪出生酥。
譬修多羅出方等。
此約第三時。的從部教。
即被三乘四教機也。
若普賢觀此方等經。
是諸佛眼。乃直明圓理。
非第三時也〔文〕普賢方等乃方廣平等之義。
諸部大乘談圓理處。
並名方等。 ^147a7

四般若時。 ^147b1

此云智慧。五種不翻中尊貴不翻也。
具云摩訶般若。此從經標名。 ^147b2

五法華涅槃時。 ^147b4

二經同明開顯並屬醍醐。
故合為一時。此並從經標名。
法華具云妙法蓮華經。
由妙法有施開廢三者之義。
故以蓮華為喻。涅槃者。
具云摩訶般涅槃經。
此翻大滅度。大即法身。
滅即解脫。度即般若。
一經始終。純談三德。 ^147b5

是為五時。 ^147b11

五時立名不出三義。
華嚴從喻。鹿苑從處。
方等般若涅槃從法。
法華從法喻。 ^147b12

亦名五味。 ^147b14

此有相生濃淡二義。
言相生者。妙玄云。
初頓之後。次開於漸。
故涅槃云。從佛出十二部經。
從十二部經出修多羅。
譬從牛出乳從乳出酪云云。
次第相生不取濃淡。
又云。呼為乳者。意不在淡。
以初故本故。言濃淡者。
義例云。經中五味。
惟喻一代五時濃淡。
濃淡雖殊皆從牛出。
元草堂云。相生喻教。
濃淡喻機。喻教則有次第。
從頓開漸。漸入轉深終會於圓。
喻機則有優劣。初自聾瘂彈訶淘汰。
而卒至得記〔文〕秖一五味作兩番譬。
能譬雖通所譬則局。
今論一化次第。唯取相生之義。
other:: 
## 三照五時五味之圖
○三照五時五味之圖 ^147c1

華嚴四喻　　　　　妙玄合四為三　釋籤開三為五　華嚴例機為五　妙玄五時　　　涅槃五味　法華五喻 ^147d2

先照諸大山王○──○高山○───○高山○───○菩薩○───○華嚴○───○乳○──○即遣旁人 ^147d3

次照一切大山○─┐ ^147d4

　　　　　　　　│○幽谷○───○幽谷○──○聲聞○──┐ ^147d5

次照金剛寶山○─┘　　　　　┌─○食時○──○緣覺○──┼─○鹿苑○───○酪○──○密遣二人 ^147d6

普照一切大地○──○平地○─┼─○禺中○──○決定善根○┘ ^147d7

　　　　　　　　　　　　　　│　　　　　　　　　　　　　┌─○方等○───○生酥○─○過是以後 ^147d8

　　　　　　　　　　　　　　└─○正中○──○一切眾生○┼─○般若○───○熟酥○─○長者有疾 ^147d9

　　　　　　　　　　　　　　　　　　　　　　　　　　　　└─○法華涅槃○─○醍醐○─○汝實我子
^cb147e1華嚴性起品〔舊譯〕譬如日出先照諸大山王。
次照一切大山。次照金剛寶山。
然後普照一切大地。
日光不作是念。我當先照諸大山王。
次第乃至普照大地。
但山有高下照有先後。
如來亦復如是。成就無量無邊法界智光。
先照菩薩。次照緣覺。
次照聲聞。次照決定善根眾生。
隨應受化〔三藏菩薩〕然後普照一切眾生云云。
又云。譬如日月出現世間。
乃至深山幽谷無不普照〔玄文合大山寶山為幽谷。
其文出此〕涅槃經云。
佛說二十五三昧。
無垢藏菩薩白佛言。
如佛所說。諸佛菩薩成就智慧功德。
百千萬億。實不可說。
我意猶謂不如此經能出阿耨多羅三藐三菩提。
佛言譬如從牛出乳。
從乳出酪。從酪出生酥。
從生酥出熟酥。從熟酥出醍醐。
醍醐最上。佛亦如是。
從佛出十二部經。
從十二部經出九部修多羅。
從修多羅出方等典。
從般若出大涅槃。
醍醐譬於佛性。佛性即是如來。
釋籤云。涅槃五味。
轉變而秖是一乳。
華嚴三照。不同而秖是一日。
今演華嚴平地之譬。
以對涅槃後之三昧。
數雖不等其義宛齊云云。
又云。華嚴但云平地。
今離彼平地。以譬方等般若法華。
方等如食時。般若如禺中。
法華如正中。 ^147d10

言八教者。頓漸祕密不定為化儀。
藏通別圓為化法。
是為八教。化儀如世藥方。
化法如辨藥味。 ^148b1

言教者。詮理化物之義。
聖人被下之辭。化儀四教。
是如來化物之儀式。
故喻如藥方。化法四教。
是眾生除病之法度。
故喻如藥味。化儀等四教下義理。
秖是藏通別圓。雖通名為教。
其實無別有體。 ^148b4

八教文證者。初化儀四教。
如華嚴云。初發心時便成正覺。
妙玄云。如日初出。
先照高山。此如華嚴緣得大益名頓教相。
無量義經云。從一清淨道施出二三四。
妙玄。次照幽谷。此如三藏。
次照平地。此如方等般若。
並漸教相。大經或時說深。
或時說淺。淨名。佛以一音眾生各解。
此不定教。大品我見閻浮提第二法輪轉。
大論云。今轉似初轉。
此祕密教也。次化法四教者。
妙玄引長阿含云。
佛說四大教。籤云。
但有四。非即藏等也。
月燈三昧經明四種修多羅。
其中有四種斷無明智。
章安私釋以對四教。
籤云。與四教義甚相應。
然此並是約義以對。
未見立名之的。今準四教義引法華云。
貪著小乘三藏學者。
成論我今正欲論三藏中實義。
此並藏教名義。華嚴云。
為說圓滿修多羅。
大品云。欲以一切種智知一切法。
當學般若。法華以平等大慧為大眾說。
如所說者皆是真實。
涅槃經復有一行是如來行。
所謂大般涅槃。大論三智其實一心中得此。
並圓教名義。 ^148b9

〔文〕唯通別兩名。遍在諸文。
是大師之所義立。
如四教義引大品云。
薩婆若智三乘同得。
中論諸法實相三人共入。
此並通教義通者同也。
三乘共稟。故名為通。 ^148c9

無量義云。摩訶般若。
華嚴海空。宣說菩薩歷劫修行。
涅槃經明五行。大論不共般若斷於別惑。
此並別教義。別者不共之名。
八教名義者。直說於大。
時部居初名頓。中間三味引小向大名漸。
一音異解互不相知名祕密。
聞小證大聞大證小名不定。
經律論三含藏法義名三藏。
三乘共行。利根菩薩通別通圓。
故名通。獨菩薩法次第斷證。
別前藏通別後圓教。
故名別。教理智斷行位因果一切圓融。
故名圓。
other:: 
## 八教對會五時圖
○八教對會五時圖 ^148c13

 [fg_../figures/T/T49p0148_01.gif] ^148d2

妙玄釋如是我聞云。
若非超八之如是。
安為今經之所聞〔文〕此當以部教分之。
約部則非兼帶之圓。
故超八教。若但約教。
則今昔圓義更無有二。
故籤云。八教中圓教。
帶偏明圓。猶屬於漸。
今法華圓。開偏顯圓。
圓外無法。 ^149a1

初頓教者。即第一華嚴時。
從部時味。得名為頓。
此謂如來始成正覺。
在寂滅道場。四十一位法身大士。
及宿世根熟。天龍八部。
一時圍遶。如雲籠月。
是時如來現盧舍那身。
說圓滿修多羅。故言頓教。 ^149a7

頓教者。有約部約教二義。
約部則別在華嚴。
約教則通於餘時。
今此正當約部明頓之教。
對下三漸化儀為言也。
下文云。從部時味得名為頓是也。
華嚴為部。先照為時。
乳為味。合此三義為部時味。
簡餘時也。下鹿苑時。
亦可得云從部時味得名為漸初。
此後可例。 ^149a12

始成正覺者。此約迹中大始而言。
非本中初成也。寂滅道場者。
寂五住煩惱滅二種生死。
見惑一住。思惑分三。
塵沙合無明為一住。
同居土分段生死。
方便實報土變易生死。
得道之場。如世治穀之場。
除五住糠顯實相米。
新譯經菩提道場名異義同。
四十一位者。妙玄云。
華嚴明三十心十地佛地。
為四十一位。以破無明顯中道法性之理。
故云法身。法身有二義。
毘盧遮那。性德法身。
分破無明。至究竟者。
名修德法身。今文在修。
義兼性德。四念處云。
華嚴前無十信後無等覺者。
玉慧覺云。不可將部中談位而難經初列眾。
蓋華嚴事事談十。
故合等覺在十地。
如光明記云。華嚴不開等覺。
十地即等覺也。今言經初列眾。
故有等覺。若前無十信者。
華嚴明十梵行。即十信也。
故四教義云。十種梵行與圓十信同。
今文唯約法身大士。
故不列十信。 ^149a19

宿世根熟天龍八部者。
諸經列眾有龍畜等者。
當用涅槃四句料簡。
一乘急戒緩。四趣聞法悟道者。
二戒急乘緩。著樂人天不聞法者。
三乘戒俱急。天人聞法得道者。
四乘戒俱緩。四趣不聞法者。
今此眾皆是宿世曾聞華嚴。
或種或熟。今當得脫之眾。
止觀云以三塗身值彌勒佛聞華嚴經。
正此義也。八部如常論。 ^149b9

如雲籠月者。妙玄云。
法身眷屬。如陰雲籠月。
共降母胎。此喻降胎之相。
今四教儀。取喻轉法輪眷屬之相。
其義兩可。雲以喻機。
月喻教主。仁王經云。
十五夜月。闇盡光圓。
以喻如來智德漸圓惑闇究盡乃成斷結。
盧舍那者。此云淨滿。
諸惡盡故淨。萬德圓故滿。
即自報身也。亦云光明遍照。
如大論云。光明無邊。
色像無邊。尊特之身。
即他報身也。今明教主。
依四明立義。正是樹下釋迦現起尊特。
如解謗引經云。爾時世尊不離一切菩提樹下。
而上升須彌向帝釋殿說法。
豈非華嚴是千百億應身所說。
修多羅者。此云契經。
能說所說契理契機。
亦十二部之總名也。
文雖兼別。部意是圓。 ^149b17

若約機約教未免兼權。
謂初發心時便成正覺等文。
為圓機說圓教。處處說行布次第。
則為權機說別教。
故約部為頓。約教名兼〔見妙玄十及四教儀〕。 ^149c3

發心有三。一解行發心。
五品也。二相似發心。
十信也。三真證發心。
初住也。今是真證發心。
即是發理性三因之心分證三德之理。
四教義云。華嚴初發心時便成正覺。
即是發真無漏斷無明入初品。
起信論云。菩薩發是心。
隨其願力能見八相。
妙樂云。華嚴起信彰灼明文。
初住八相等文者普賢普眼三無差別等。
皆圓文也。 ^149c7

行布次第者。七處八會。
故云處處。行列布措階位淺深。
故云行布。此經所說有圓融行布二門。
釋籤云。華嚴會處。
所明行位不出別圓。
但經意多含義難定判。
始從住前至登地來。
全是圓義。從第二住至第七住。
文相次第又似別義。
於七住中又辨一多相即自在。
次行向地。又是差別次第之義。
又一一位皆有普賢行布二門。
故知兼用圓文接引。 ^149c15

華嚴云。如日初出先照高山〔妙玄〕。 ^149c24

日喻教主。高山喻別圓之機。
大機當熟故。先蒙如來慧光所照。 ^149c25

涅槃云。從牛出乳。
譬從佛出十二部經〔妙玄〕。 ^149c27

玄文言大機稟教即破無明行如醍醐者
〔文〕此指華嚴高山王機也。
涅槃言從牛出乳者。
此約一化指聲聞聾瘂也。
故玄文云三教分別。
即名頓教。亦即醍醐五味分別即名乳教。
今言從牛出乳者即初味也。 ^149c29

信解品云。即遣旁人急追將還窮子驚愕稱怨大喚〔生死為苦。
煩惱為怨。若聞生死即涅槃。
煩惱即菩提。即苦痛稱怨大喚〕使者執之逾急〔為說怖畏。
令其遠惡。即是急切〕強牽將還窮子自念。
無罪而被囚執。此必定死轉更惶怖〔思此等事〕
悶絕躄地〔小智不解溺無明地〕父遙見之〔小知大遠故遙。
是結緣子故見〕而語使言〔菩薩為使〕不須此人
〔不須現尊妙身令二乘見〕勿強將來〔既無大機恐傷善根〕使者語之。
我今放汝〔正明息化〕窮子歡喜〔不為大教所逼〕往至貧里。
以求衣食。此領何義。
此為如來說圓頓教門。
以大擬小。機生悶絕〔妙玄十卷〕。 ^150a5

華嚴三名。述曰。舊以寂場時長盡未來際法界列為四種華嚴。
又分前三屬事。後一屬理。
此皆積代之謬。今篤論其義。
秖有三名。一者寂場。
妙玄引方便品始坐道場三七思惟。
明釋迦最初頓說是也〔從初卷至三十六卷。
為前分〕二者時長。
妙玄引法性論鈍根三處入法界是也
〔從三十七卷以去為後分〕三者盡未來際。
文句云。華嚴末席始開於漸。
妙樂云。此且寄娑婆一期設化。
用通今意。應知華嚴盡未來際。
即是此經常在靈山何殊。
十方更互主伴〔前二名見妙玄後一名見妙樂〕雖有三名。
而於所說之經。無非華嚴。
所詮之理。無非法界。
或言母胎者。妙玄云。
佛從兜率下。與法身眷屬共降母胎。
常宣妙法〔文〕是時未轉法輪。
當屬盡未來際實報土相。
專被大機者所攝〔此逸堂說〕有言海空者。
妙玄引無量義經。
次說般若華嚴海空。
文。此秖是因般若入法界。
時長所收。然則母胎海空。
不當別出二名也審矣。 ^150a18

時長通後。述曰。評時長通至三處者。
謂般若海空法華佛慧涅槃心地法門是也。
妙玄引無量義經云。
次說般若歷劫修行華嚴海空。
法華會入佛慧。即是通至二經。 ^150b10

此即通般若。通法華之證也。
又引像法決疑經云。
今日座中各見不同。
或見如來入涅槃。
或見報身生蓮華藏海為千百億釋迦說心地法門。
又妙玄云。日若垂沒亦應餘輝峻嶺。
故蓮華藏海通至涅槃之後。
此通涅槃之證也。
又引法性論云。鈍根三處入法界。
此即通後之文也。
今更論之。妙玄云。
因般若入法界。即是華嚴海空〔由歷劫修學般若。
今發空智得入法界。
觀華嚴藏海。皆畢竟空〕又云。
華嚴時節長。昔小機未入如聾如瘂。
今聞般若即能得入籤云。
一以法界為華嚴二以時長。
通至於後二義並通。
是故並存大機則華嚴不休〔釋上法界之義〕小機則諸教次第。
是故鈍根猶存小見〔釋上時長由根鈍存小見。
故歷諸教始得入大〕又妙樂引入佛境界品
〔三十八卷〕文殊語舍利弗等六千比丘。
汝等善能成就十種大心則得佛地。
自古共云。華嚴時長乃是結集後教至般若來。
方可得云令諸比丘成十大心。
此乃義當轉教時也。
結此等意入華嚴中。
故云時長〔文〕有人據轉教時之言。
便謂華嚴齊般若者。
殊不知荊溪引此經後分有聲聞為時長至般若之證耳。
初未嘗的判但齊般若。
不然。荊溪釋玄文三處入法界。
何云時長通至於後小機諸教次第耶。
又有人云〔車溪雲師〕縱通涅槃。
不當通法華。謂有妨如來調機無功。
為之難者。若能細思會入法華佛慧之言。
則此意自銷。何妨之有。 ^150b16

華嚴教主。述曰。論華嚴教主者。
準四明解謗之說。
於尊特身有須現不須現二者之分故。
須現則如梵網華嚴及觀經等相多身大。
不須現即以力加。
令於劣身不取分齊見三十一相即無有邊。
以知丈六是法界故。
今詳此說。考之經文。
則有二義。一約補處。
謂菩提樹下初成正覺。
若非補處。豈曰初成。
又偈云。迦葉曾來住此殿。
是故此處最吉祥。
如是十偈。讚過去十佛。
既佛佛俱有補處。
則知藏塵相好之佛。
須是分段生滅之身。
與同居應更無少異。
二約上升。謂是時世尊不離菩提樹下上升須彌〔華嚴骨目云。
不動而升。赴機得處〕向帝釋殿說法〔即前迦葉十佛曾住之殿。
上升即是現起之義〕豈非華嚴是千百億應身所說。
此身既被別圓之機。
見是尊特。何須獨指華臺受職身耶。
此即破淨覺指實報土藏塵尊特橫應同居之說。
蓋大師說三品相海皆稱機而現。
別教則用別修緣了。
成就此相。即修成之尊特。
故名報身。圓教能了二修即性。
修德無功。乃性具之尊特。
故名法身。據此則知。
即性而論本名法身。
取土同居則名應身。
被機現起則名尊特。
永異淨覺修成尊特橫應同居之說。
然則今師約機約教以定身者。
正是樹下生身現起尊特。
以應別圓之機。正合妙玄釋迦最初頓說
〔釋迦是生身說頓是舍那〕亦合四教儀如來現盧舍那身說法之言
〔如來是釋迦生身現起尊特故轉名舍那〕世有取月堂之說云。
境本定身則是釋迦。
機感見相則是舍那。
蓋有得於此云。 ^150c18

然初頓未必純教法身菩薩。
亦有凡夫大根性人。
此有兩義。若當體圓頓得悟者。
即破無明入圓初住。
此是醍醐。若初心之人。
雖聞大教始入十信。
最是初味。名之為乳。
呼為乳者。意不在淡。
以初故本故若小根性人。
大教擬小如聾如瘂。
小機未轉全生如乳〔妙玄十〕。 ^151a19

華嚴二味四機。述曰。
自昔教初學者。為時味圖。
上言高上下對乳味。
未嘗有論之者。今案玄文。
華嚴之時自有二味四機之別。
一者純教法身。即是分證中道四十一位。
此名醍醐。二者凡夫大根。
入圓初住證一分中道以去。
亦名醍醐。三者始入十信。
雖但四住未破無明。
但名為乳。四者小根聾瘂全生如乳。
然則名醍醐者有二機。
名為乳者亦有二機。
玄云。於小如乳於大如醍醐。
少分譬喻不可全求。
如籤云。華嚴分喻初味。
而未得於華嚴之頓及別圓兩教。
但有五味次第之相〔文〕當知。
謂華嚴為乳者。正約從頓開漸施設化事之意。 ^151a27

三七擬機。述曰。諸文謂三七是擬機者。
人無異論。然玄文云。
於彼初分永無聲聞。
後分則有。雖復在座如聾如瘂。
故義神智據此非之曰。
初分永無。何所擬哉。
今作二義釋之方為盡理。
一者三七初分永無。
此如來擬宜之化意。
二者後分則有。狀如聾瘂。
此如來擬宜之化事。
初言化意者。如方便品云始坐道場三七思惟。
籤云。初七思惟欲說圓。
次七思惟欲說別。
三七思惟欲說通。
皆無機故但說三藏。
籤又云。約大機則寂場之時。
約小機則成已思惟未說之時。
妙樂云。小見三七停留。
大覩始終無改。此皆如來擬宜之化意也。
言化事者。如文句云。
華嚴末席始開於漸。
妙樂釋之云。舊經云。
佛在逝多林入師子頻申三昧。
舍利弗從祇園出。
不見如來自在莊嚴。
不見諸大菩薩眷屬。
無智眼能見。亦不能讚歎。
此即如聾如瘂之文。
於彼末會即當漸初〔文〕今考二祖之言。
皆指聾瘂在後分漸初。
明知是鹿苑十二年中。
例如妙玄謂方等彈訶應在十二年前。
以此推之。則知逝多林末會正是如來擬宜之事。
以由聲聞先習小乘未堪聞大。
狀如聾瘂。故假淨名以激進之。
是則擬宜彈訶。俱在十二年中。
無可疑者。四教儀以聾瘂在華嚴。
彈訶在方等。此但約部中而論。
其實未為正義。又經云。
願光明菩薩等。各說十偈以勸聲聞。
最初一偈。彈斥之曰。
一切諸緣覺及彼大聲聞。
皆悉不能知菩薩行境界此皆擬宜之化事也。
昔人不能區別諸文。
不知如來化意化事。
混而觀之。故多異說。 ^151b12

七處八會者。是舊經六十卷。
晉跋陀羅譯。天台所引用者。
若新譯八十卷。是唐實叉難陀譯。
更加普光明一會。
是為七處九會。三十九品。
唯阿僧祇隨好光明是佛說。
餘皆加被諸菩薩說。 ^151c16

第一會。菩提場說六品○世主妙嚴如來現相〔佛白高相有菩薩。
說偈云。佛身充滿於法界。
云云〕普賢三昧世界成就〔普賢說世界成就。
具十事十因緣〕華藏世界〔普賢說世界海。
如天網分布安住虛空〕毘盧遮那。 ^151c21

第二會。菩提場普光明殿說六品○如來名號
〔文殊說十方世界佛名〕四聖諦〔文殊說四諦名義〕
光明覺菩薩問明淨行〔文殊答智首。
一切行願。若飯食時。
當願眾生禪悅為食。
法喜充滿○諸偈皆出此品〕賢首〔文殊問賢首。
菩提心功德等。信是道元功德母〕。 ^151c27

第三會。忉利天宮說六品。
○升須彌山山頂偈讚十住梵行〔法慧說修習梵行有十法〕
發心功德明法。 ^152a5

第四會。夜摩天宮說四品○升夜摩天
〔佛升此天請佛入殿〕夜摩偈讚十行〔功德林說〕
十無盡藏〔功德林說〕。 ^152a13

第五會。兜率天宮說三品○升兜率天兜率偈讚
〔金剛幢等讚佛〕十回向。 ^152a17

第六會。他化天宮說一品○十地。 ^152a20

第七重會。普光明殿說十一品○十定十通
〔普賢說十種通〕十忍〔普賢說十種忍〕阿僧祇壽量
〔心王說比校世界劫數長短〕菩薩住處〔心王說東北方清涼山。
文殊與萬菩薩住處。
又云震旦國有那羅延窟〕佛不思議〔蓮華藏菩薩說不思議如來妙德〕
十身相海如來隨好光明普賢行〔普賢說修行十法等〕如來出現。 ^152a22

第八三會。普光明殿說一品○離世間。 ^152b5

第九會。逝多林說一品〔即給孤園〕○入法界。 ^152b7

籤云。龍宮所藏三本。
上本十三世界微塵數品。
中本四十九萬八千八百偈。
下本十萬偈四十八品。
今但三十九品。則知經來未盡〔龍樹入龍宮閱經。
以上中二本非世所堪。
但誦下本流行於世〕。 ^152b13

二月九日。如來於七日中一心思惟觀於樹王。
而自念言。我所得法甚深難解。
唯佛與佛乃能知之。
一切眾生薄福鈍根。
云何能解我所得法。
我寧般涅槃。時大梵天王。
即發天宮至如來所。
白言。世尊。始於今者成無上道。
云何默然而不說法。
然有眾生過去世時植眾德本堪任聞法。
唯願世尊為斯等故。
以大悲力轉妙法輪。
釋提桓因乃至他化自在天亦復如是。
時梵王等乃至三請。
滿於七日。默然受之。
二七日。以佛眼觀諸眾生上中下根及諸煩惱。
三七日思惟。今我當開甘露法門。
誰先得聞。阿羅邏發願。
道成先度。空中有言。
昨日命終。又思迦蘭利根。
亦應先聞。空中又言昨夜命終。
又思王臣所遣五人。
過去發願。應先聞法。
即從座起。詣波羅柰。 ^152b17

二月三十日。世尊到文鱗盲龍無提水邊。
坐定七日。光照水中。
龍目得開。自憶前見三佛光明〔賢劫中。
拘留。那含。迦葉三佛也〕目輒得視。
乃出水見佛。天雨七日。
龍以身遶七匝。七頭羅覆以為障蔽。
七日雨止佛從定寤。
龍化少年道人。佛即為授三自歸法〔應如提謂歸依當來僧〕
諸旁生中最先見佛〔因果經〕。 ^152c7

三月七日。樹神知佛七日坐定未有奉食。
適五百賈客從山面過。
車牛皆躓不行有兩大人。
提謂。波利。俱詣樹神請福。
樹神即為言。佛在水邊。
汝曹幸先奉食。兩人即和蜜#CB00595;上佛。
四天王取石中自然香鉢。
各用持上佛念取一鉢不快餘王意。
乃悉受四鉢。累置左手。
以右手按成一鉢。
令四際見〔瑞應經〕佛為呪願。
食訖即授賈人三歸。
一歸依佛。二歸依法。
三歸依將來僧〔因果經〕佛先為辨五行六甲陰陽歷數。
既信服已令歸依佛。
歸依法。歸依當來僧。
時長者得須陀洹〔此云預流初果人也〕復為說五戒曰。
五戒者。諸佛之母。
欲求佛道讀是經。
欲求阿羅漢〔此云無生四果聖人〕讀是經時。
提謂得不起法忍。
三百人得信忍。二百人得須陀洹。
五百賈客四天王得柔順法忍佛為提謂。
授記未來成佛。號密成如來〔普耀經〕。 ^152c14

提謂攝屬。述曰。佛說五戒人天之教。
正是顯露。提謂得忍聞小證大。
乃是不定。是為顯露不定教也。
若約時則當華嚴三七後。
及水邊七日後。是為第五七日。
如因果經所云。若收經則人天之教。
三藏所攝。如四教義所云。 ^153a5

次漸教者有三時。
鹿苑漸初。方等漸中。
般若漸末。總名為漸教。 ^153a11

述曰。此為身子等一類小機華嚴無益。
從頓開漸次第引入漸初鹿苑。
四諦十二因緣同證小果。
漸中方等。彈偏折小同慕大法。
漸末般若。轉教付財領知家業。
故總名為漸也。 ^153a13

第二鹿苑時者。佛本以大乘擬度眾生。
其不堪者。尋思方便趣波羅柰於一乘道分別說三。
即是開三藏教也。
非但釋迦隱其無量神德作斯漸化。
去來諸佛亦復如是。
當知初頓之後次開於漸。
漸機於頓全生如乳。
三藏中轉革凡成聖。
喻變乳為酪。次第相生不取濃淡〔妙玄十〕為三乘根性於頓無益故。
不動寂場而遊鹿苑。
脫舍那珍御之服。
著丈六弊垢之衣。
先為五人說四諦十二因緣事六度等教。 ^153a18

若約時則次照幽谷〔妙玄〕若約味則從乳出酪。
此從十二部經出九部修多羅〔妙玄十〕。 ^153b1

信解品云。時長者將欲誘引其子〔既息大化不欲孤棄〕
密遣二人形色憔悴〔二乘不修相好〕無威德者
〔無十力無畏〕徐語窮子〔小教迂隱為徐語〕
顧汝除糞〔苦集之糞〕時二使人即求窮子
〔審知有机〕既已得之具陳上事〔陳說顧作〕時窮子先取其價。
尋與除糞〔取道滅之價〕其父見子愍而怪之又以他日於窓牖中
〔偏見狹小〕遙見子身〔小去大遠為遙見〕
羸瘦憔悴糞土塵坌〔四住為糞土無知為塵坌〕
污穢不淨即脫瓔珞細軟上服〔隱報身戒定慧等瓔珞寂滅忍上服〕
更著粗弊垢膩之衣右手執持除糞之器〔治見思有漏之法。
左喻實。右喻權〕語諸作人〔親教子作〕汝等勤作。
好自安意。我如汝父〔似像未實〕汝今已後。
如所生子〔隣真逼聖即世第一位〕時窮子雖欣此遇。
猶故自謂客作賤人〔自知不任紹大〕二十年中常令除糞此領何義。
此為次頓之後隱舍那身作比丘像說三藏教。
二十年中常令除糞。
得一日之價。見思已斷。
無漏心淨〔妙玄十〕。 ^153b3

二十年中。述曰。信解品。
二十年中之文。凡三處所以表法。
各有其意。初二十年中常令除糞〔科追誘譬〕見諦一解脫一無礙。
思惟九無礙九解脫。
故云二十〔文句此有七釋〕二經二十年執作家事
〔科委領家業〕住二乘位。
轉大乘教〔文句〕三自見子來已二十年
〔科定父子天性〕有二乘之機而來感佛
〔文句〕前一合二十數。
即是用八忍八智斷見。
合為一解脫一無礙。
用九無礙九解脫斷思。
通之為二十也。後二但合二義故。
妙樂云。斷見為一。
斷思為一。輔行云。
約人則二乘。約理則真俗二諦。
約惑則見思俱破。
問云。二義可爾。十義云何。
答二乘各有十智〔十智者世智他心智等〕此則前後三文。
皆見二十之義。 ^153b22

三月八日。世尊前行至波羅柰國鹿野園中〔因果經〕。 ^153c9

佛自二月八日成道。
自九日至二十九日。
為寂場三七滿。至三月六日。
為水邊定。四七日滿。
三月七日。受提謂長者食。
然後至鹿野園。正五七日內。
三月八日也。涅槃云。
初生出家成道轉法輪。
皆以八日。 ^153c11

初為憍陳如說四聖諦法。
汝今應當知苦斷集證滅修道。
當佛三轉四諦十二行法輪〔因果經○法華經。
大通受請。三轉十二行法輪〕。 ^153c17

藏教聲聞人依生滅四諦。
一苦諦者。二十五有依正二報別則二十五有。
總則六道生死。二集諦者。
即見思惑〔見惑有八十八使。
思惑有八十一品〕三滅諦者。
滅前苦集顯偏真理。
四道諦者。略則戒定慧。
廣則三十七道品〔合為七科。
一四念處。至七八正道等〕前二諦為世間因果
〔苦果集因〕後二諦為出世間因果〔滅果道因○此依四教儀〕
三轉者。示轉。勸轉。
證轉。示謂示其相狀。
如云此是苦乃至此是道。
勸謂勸令其修。如云此是苦汝應知。
乃至此是道汝應修。
證謂引己證彼。如云此是苦我已知不復更知。
輪以摧碾為義。唯教無行豈能摧惑。
教行相循共能摧惑〔妙樂八〕十二行法輪者有二釋。
一約四諦教。謂三轉四諦為教。
十二即能轉也。二約十六行。
謂三轉皆生眼智明覺四種之行為行。
十二即所轉也。 ^153c20

時憍陳如得法眼淨地神歡喜唱言。
如來今日於此轉妙法輪。
虛空諸天。展轉唱聲至阿迦膩吒天〔此云色究竟天〕世尊知四人心念。
重為廣說四諦亦得法眼淨。
時五人白佛。欲求出家。
世尊呼彼五人。善來比丘。
須#CB00993;自落。
袈裟著身。即成沙門。
佛復為說五陰無常苦空無我。
漏盡意解成阿羅漢。
於是世間始有六阿羅漢。
一阿羅漢為佛寶。
四諦法輪為法寶。
五阿羅漢為僧寶。
三寶具足。是為人天福田〔因果經〕。 ^154a9

五年〔甲申〕有長者子。
名曰耶舍。聰明利根。
於中夜見空中光。
開門尋光趣鹿野苑。
佛說四諦成阿羅漢。
願求出家。佛言善來比丘。
即成沙門。時耶舍父尋子佛所。
佛為說法得法眼淨。
受三自歸。為最初優婆塞。
又耶舍朋類五十長者。
聞耶舍出家。共詣佛所願求出家。
佛言善來比丘。即成沙門。
是時始有五十六羅漢。
佛告諸比丘。汝等宜各遊方教化眾生。
時諸比丘禮足辭去。
世尊即發波羅柰趣摩竭提國。
日暮寄宿優樓頻螺迦葉住處。
降伏火龍授三歸依。
置於鉢中以示迦葉。
歎未曾有。佛知迦葉根緣漸熟。
即趣尼連河側。時魔王求請入般涅槃。
至於三請。世尊答曰。
所應度者。皆未究竟。
魔王聞已即還本宮。
時頻螺迦葉與五百弟子願求出家。
佛言善來比丘。即成沙門。
佛說四諦。漸漸乃得阿羅漢果。
以事火之具捐棄河中。
時頻螺二弟。一名那提。
一名伽耶。在河下流。
見兄火具逐流而下。
心大驚愕。即往尋兄。
見兄身披袈裟。乃各與二百五十弟子願求出家。
佛呼善來比丘。即成沙門得阿羅漢。
世尊即與頻螺迦葉及千比丘往王舍城。
詣頻婆娑羅王所〔阿闍世王之父〕。
王與百官出城迎佛。
佛為說法。王及八萬那由他婆羅門大臣人民得法眼淨〔因果經〕。
國有長者。名曰迦陵。
往詣佛所奉上竹園。
可作精舍。王勅諸臣起諸堂舍。
迎佛入城俱往竹園。
諸王見佛。頻婆娑羅。
最為其首。諸僧伽藍竹園為始。 ^154a20

六年〔乙酉〕佛在象頭山。
為龍王鬼神說法。 ^154b21

七年〔丙戌〕婆羅門舍利弗。
路逢婆耆比丘說偈。
得法眼淨。歸與親友目犍連。
宣說偈言。亦得法眼淨。
即各將一百弟子往詣竹園。
求願出家。佛呼善來比丘。
須#CB00993;自落袈裟被身。
即成沙門。又復為彼二百弟子廣說四諦。
亦成阿羅漢。時世尊即與一千二百五十大阿羅漢。
於摩竭提國廣利眾生〔因果經〕時有婆羅門名曰迦葉。
極為巨富捨家入山自剃須#CB00993;。
空中諸天語令見佛。
迦葉即趣竹園。佛為說法得阿羅漢。
以有大威德智慧。
名之為大迦葉〔因果經〕迦葉於多子塔值佛。
乃求出家。即以弊衣奉佛為座。
價直十萬兩金。佛即授商那納衣。 ^154b23

八年〔丁亥〕冬。佛在毘舍利國。
因須提那子持信出家。
後還本村與其故二〔故者舊妻二者偶也〕其行不淨。
諸比丘舉過白佛。
即集眾訶責云。汝所為非威儀非淨行所不應為。
始制婬戒。開初犯未結罪〔僧祇律〕。 ^154c8

九年〔戊子〕舍衛國波斯匿王〔此云和悅〕大臣須達家居大富。
喜濟貧乏孤老之人。
因名為給孤獨。甞往羅閱城〔即王舍城〕見世尊。
即為說四諦法。成須陀洹。
乞如來降屈舍衛。
世尊謂彼無精舍。
須達曰還國當立。
佛勅舍利弗共往案行諸地。
唯太子祇陀園地正得其所。
須達白太子欲買之。
太子言。能以黃金布地間無空者便當相與。
須達使人象負金出。
八十頃中須臾欲滿。
祇陀念言。佛必大德能使斯人輕寶如是。
乃令止勿出金。園地屬卿。
樹木屬我。乃自起門屋。
共立精舍。為佛作窟。
別房千二百處。白王遣使詣王舍城。
請佛及僧。世尊放光動地至舍衛國。
一切大集各得道迹。
以二人同立精舍。
號為太子祇樹給孤獨園〔賢愚經〕是年冬。
佛在羅閱城。因檀尼迦在閑靜處。
草屋坐禪。為人持去。
乃作全成瓦屋。佛令打破。
便詐言。王教取彼要材。
為王臣人民。訶責無使入村。
勿復安止。比丘以過白佛。
始制盜戒。佛在毘舍離城。
為諸比丘說不淨觀。
習定已厭患身命。
歎死勸死。難提比丘受顧殺人〔顧作雇俗。
漢書顧山錢義同〕遂制殺戒。
時因穀貴乞食難得。
婆求河邊有安居者。
便共稱歎得上人法。
信心居士減分施之。
後往佛所因問。訶責制妄語戒。
自此以後隨犯隨制〔僧祇律〕時父王遙聞子得佛道已六年來。
令梵志優陀耶。往迎佛曰。
別濶以來十有二年〔自出家至成道六年。
自成道至今六年。
共十二年〕思欲一見優陀耶受教詣佛。
願求出家即得阿羅漢。
佛念。今將還國當度父母。
乃先遣優陀耶。往至本國。
現十八變。王益悲喜。
勅群臣萬民。出四十里親往迎佛。
佛身丈六相好光明。
體紫金色如星中月。
見諸梵志久在山中。
身體黑臭。在佛邊侍。
如黑烏在紫金山。
王乃勅國中豪族。
選五百人出為沙門。
侍佛左右。猶如鳳凰在須彌山〔普耀經〕時佛入宮坐於殿上。
王及臣民日日供養百種甘饌。
佛說經法所度無量。
耶輸夫人携子羅睺羅來詣問訊〔時年六歲〕時王僚屬咸疑。
太子去國十有二年。
何從生子。佛告群僚曰。
耶輸守節無瑕。今當見證。
於是世尊悉化眾僧皆使如佛。
耶輸即以指印信環與羅睺言。
是汝父者以此與之。
羅睺應時直以印環而授世尊。
王及群臣。皆言善哉真佛子也〔普耀經〕時阿那律調達難陀跋提難提等八人釋子。
出家之日。脫寶衣付優波離曰。
汝依我等以自存活。
今以此衣與汝資生。
優波離亦願出家。
即以寶衣懸之樹上。
共至佛所。那律乞先度波離。
以除憍慢〔曇無德律〕難陀次第作禮。
至波離前。念不當禮。
佛言。但以受戒前後。
不在貴賤〔大莊嚴論○難提是王子為貴。
波離是臣僕為賤〕佛語提婆達多〔即調達〕汝宜在家分檀惠施。
不宜出家。如是再三。
提婆便生惡念。此沙門妬心。
我宜自剃頭善修梵行。
後犯五逆。有大光風繞提婆身。
便發悔心稱南無佛。
適稱南無便入地獄。
佛語阿難。提婆在地獄經一大劫。
命終生四天王。展轉生他化自在。
最後受身。成辟支佛。
名曰南無。 ^154c13

是年說殃掘摩羅經〔妙玄云成道六年後說〕。 ^155b15

十年〔己丑〕佛於拘耶尼國。
為婆陀和菩薩等八人。
說般舟經明苦行事〔十二遊經〕。 ^155b16

十一年〔庚寅〕阿難年八歲出家之日。
得白四羯磨具足戒〔三羯磨通前單白故云白四。
羯磨翻業。謂所作善業也〕度一百十阿羅漢。
受三語戒。始以寶刀剪剃須#CB00993;。
又囑憍陳如等。遍三天下為諸沙彌授戒
〔僧祇律〕是年佛於柳山為純真陀羅王弟說法〔十二遊經〕。
佛祖統紀卷第三上第三下佛祖統紀卷第三下
author:: 宋景定四明東湖沙門志磐撰
教主釋迦牟尼佛本紀第一之三下 ^155b18

十二年〔辛卯〕佛遣目連。
白父王及耶輸曰。
太子羅睺。年已九歲。
應令出家。耶輸答曰。
如來為太子時。娶我為妻。
未滿三年逃至山澤。
勤苦六年得佛還國。
今復欲求我子何酷如之〔還迦毘羅國也〕。
時目連方便喻曉。
絕無聽意。世尊即遣化人空中告曰。
汝頗憶以五百銀錢買五莖蓮華上定光佛。
時汝求我世世為妻。
我言菩薩屢劫行願。
一切布施不逆人意。
汝能爾者聽我為妻。
汝立誓言。隨君施與誓無悔心。
而今何故愛惜羅睺不令出家。
耶輸聞已還識宿命。
如昨所見。愛子之情自然消歇。
捉羅睺手付囑目連。
時淨飯王。即集國中豪族。
各遣一子隨從我孫。
有五十人往到佛所。
使阿難與其剃頭。
及五十諸王公子。
命舍利弗。為其和上。
目連為阿闍梨。羅睺不樂聽法。
佛為說未曾有因緣。
得受十戒即證四果〔未曾有因緣經〕淨飯王詣佛白曰。
佛昔出家尚有難陀。
今難陀已復出家。
餘情所寄唯在此子。
今當出家國計永絕。
佛即為王說法開慰。
復集諸比丘立制。
父母不聽不許出家〔彌沙塞律〕佛往穢澤為陀掘摩說法
〔十二遊經〕佛為諸比丘說八關齋戒〔八關齋戒經〕佛在羅閱城。
有十七群童子。大者年十七。
小者十二。以信出家。
比丘即度。受大戒不堪一食夜啼。
佛覺問知制。年滿二十應受大戒〔四分律〕佛半月說戒。
眾集疲勞。許僧伽藍各結大界〔四分律〕。 ^155c6

十三年〔壬辰〕佛還摩竭提國。
為弗迦沙王說法〔十二遊經〕樓至菩薩請立戒壇。
為比丘受戒。佛令於祇園外院東南建立
〔四分律〕戒壇從地而立。
三重為相。以表三空。
帝釋又加覆釜以覆舍利。
大梵王以無價寶珠置覆釜上。
是為五重。表五分法身梵王寶珠。
大如五斗瓶大福德者見之。
光照八百由旬。薄福者見之如聚墨〔南山戒壇圖經〕。 ^156a4

十四年〔癸巳〕佛往恐懼樹下。
為彌勒菩薩說本起經〔十二遊經〕。 ^156a12

十五年〔甲午〕佛再還迦毘羅國。
為父王說法。度釋種八萬四千人得須陀洹果
〔十二遊經〕佛還本土。
足升空行。與人頭齊。
使父王接足而已。
不欲屈身佛為父王大眾說觀佛三昧。
佛身金色光明無量。
時五百釋子以罪障故。
見佛色身猶如灰色羸婆羅門。
佛為說往昔邪見之罪。
今稱佛名作禮懺悔。
即見佛身金色如須彌山。
求佛出家得阿羅漢〔觀佛三昧經〕初佛還國。
大愛道求出家〔佛姨母摩訶波闍波提也〕再三不許。
佛再還國復求出家。
如前不許。阿難白佛。
大愛道至心欲受法律。
願佛聽之。佛令盡形壽行八敬法。
時大愛道得出家。
為比丘尼始〔中本起經〕比丘尼受八敬法。
一者百歲比丘尼。
禮初夏比丘足。二者不得罵謗比丘。
三者不得舉比丘過。
比丘得說尼過。四式叉摩那。
應從眾僧求受大戒。
五者尼犯僧殘。應半月在二部僧中。
求教授人。七者不應在無比丘處坐夏安居
〔四分律〕佛告阿難。
我滅度後。正法一千年。
由女人出家減五百年。
後為說八敬法。還得一千年〔善見論法住記〕。 ^156a14

述曰。如來在十六大國於十二年中行化度人。
說四阿含等經及七佛略教誡。
至是年始說廣戒。
即比丘二百五十戒。
尼五百戒。由夫二眾隨犯隨制。
而佛於後時結集條章。
以為出家者持奉之本耳。 ^156b8

第三方等時者。示一佛土令淨穢不同。
示現一身巨細各異。
一音說法隨類各解。
神力不共故見有淨穢。
聞有褒貶。嗅有贍匐不贍匐。
華有著身不著身。
慧有若千不若千。
此如淨名方等次說方等者。
即是次小說大。佛本授大眾生不堪。
故抽大出小。令斷結成聖。
雖有此益非佛本懷。
次說方等維摩思益殃掘摩羅彈訶小乘保果之癖
〔偏在聲聞〕譏刺三藏斷滅之非故身子善吉。
齊教專小。初不聞大乘威德。
善吉茫然失鉢身子怖畏却華〔維摩詰室。
有一天女謂舍利弗曰。
結習未盡。華著身耳。
結習盡者。華不著也〕不知是何言。
不知以何答然方等彈訶教。
在三藏之後。被訶之時應在十二年前〔以鹿苑十二年在方等前也。
舊云中者應是誤〕何以得知。
皆追述昔訶。驗是前事。
何者前已稟教得道。
證於無學。荷佛恩深。
心相體信。不復恚怒。
自昔至今。恣殃掘之譏。
任淨名之折。得為恥小慕大之益〔玄十〕彈偏折小歎大褒圓四教俱說。
藏為半字。通別圓為滿字。
對半說滿。故言對教。 ^156b13

若約時則食時。 ^156c21

若約味則從酪出生酥。
此從修多羅出方等經〔玄十〕信解品云。
過是以後。心相體信。
入出無難然其所止。
猶在本處〔雖入出無難得入大乘。
而謂是菩薩之事。
非己智分。不肯回小向大。
猶居羅漢。不言未來當得作佛〕此領何義。
明三藏之後次說方等。
已得道果心相體信。
聞大名入住小名出。
苦言彈訶名無難。
又進至宅內。見群臣豪族大功德力。
故名為入。出者。止宿草菴二乘境界。
故名為出。心相體信者。
得羅漢已。聞罵不嗔內心慚愧。
不敢以聲聞支佛法化人也。 ^156c22

方等部教立名。舊說方等立名。
但分事理未足以盡其義。
今依經疏記文。以為之委釋。
光明經云。有一比丘讀誦大乘方等經典。
光明玄云。方等之教通於三乘。
新本經云。欲生人天。
欲得四果支佛。欲得佛。
皆應懺悔滅除罪障安處方等。
續遺記云。方等之名有二義。
若大經從酪出生酥。
譬修多羅出方等典。
此約第三時名方等。
即被三乘四教機。
若普賢觀稱方等者。
乃直明圓理。今所引方等。
恐謂同普賢觀從理立稱。
故引三乘懺悔之文。
以定此名。的從部教方等不專事理。
諸文論方等有三說。
一者從事。大經從修多羅出方等。
無量義經。次說方等。
釋籤生酥調斥方等。
光明經讀誦大乘方等。
光明玄。方等之教通於三乘。
此皆指第三時教。
二者從理。普賢觀經。
此方等經是諸佛眼。
三事理並通。止觀云。
般若有四種方法。
謂四門入清涼池。
即方也。所契之理平等大慧。
即等也。今第三時準四明立義。
的從部教以定此名故。
不專於事理也。 ^157a10

十六年〔乙未〕佛在毘耶離城菴羅樹園說維摩詰經。 ^157b3

十七年〔丙申〕佛說思益梵天所問經。 ^157b6

十八年〔丁酉〕佛在南海濱楞伽山頂說楞伽阿跋多羅寶經。
大慧菩薩問世尊言。
外道尚遮不許食肉。
何況如來大悲含育。
而許自他令食肉耶。
佛答菩薩。有無量因緣不應食肉。
謂一切眾生從本以來。
展轉因緣常為六親。
以親故不應食肉。
不淨氣分所生長故不應食肉。
眾生聞氣悉生怖畏如旃陀羅不應食肉。
令諸呪術不成故不應食肉。
又說金光明經楞嚴三昧經勝鬘夫人經。 ^157b8

十九年〔戊戌〕佛成道始。
十六年知諸菩薩任持法藏。
於欲色天二界中間出大寶階。
廣集十方諸佛菩薩大眾。
俱登寶階上升虛空。
為說大方等大集經。
諸菩薩欲來入會。
各隨其德先現其相。
空藏現空海藏現水。
並不見有。大眾唯見空水〔餘菩薩現相者皆類此〕時諸天龍作如是言。
我等從今以往護持正法。
若諸國王鞭打出家持戒毀戒者。
我等不復護持其國。
聲聞弟子悉向他國。
使其國土空無福田。
令其國土疾疫饑饉刀兵俱起風雨亢旱傷害苗稼。
爾時世尊。付囑毘首羯磨天子。
迦毘羅夜叉大將。
雙瞳目十七天女。
各及五千眷屬。汝等護持震旦國土。
於彼所有鬪爭言訟。
兩陣交戰。饑饉疫病。
風雨寒熱悉令休息。
令我法眼得久住世。
佛告彌勒諸菩薩。
我今憐愍諸眾生故。
以此報果分作三分。
一分自受。一分與我滅後禪解脫三昧堅固相應聲聞令無所乏。
一分與彼破戒誦經聲聞正法像法剃頭著袈裟者。
令無所乏。勿令惡王共相惱害。
復以彼諸施主寄付汝手佛言。
若有出家設不持戒。
彼人已為涅槃印之所印。
若有打罵若奪衣鉢資生具者。
是人則壞諸佛報身。
挑一切人天眼目。
國王群臣諸斷事者。
如見出家作大罪業大殺大盜大污梵行大妄語及餘不善。
但擯出國。不聽在寺同僧事業。
不得鞭打罵辱加其身罪。
若故違法謫罰者。
是人遠離人天必歸地獄。
何況鞭打出家具足持戒者〔大集經〕。 ^157b23

舍利弗等白佛言。
我等雖獲稱為佛子。
皆是如來之咎。非我等過。
何者若使如來誓無三乘。
我等豈不成於正覺。
何為如來。而不見聽在於聖例。
時身子等。脫衣悲泣。
大千震動〔瓔珞經〕。 ^157c26

述曰。瓔珞言。舍利弗被訶之後。
心漸向大。然猶有怨佛之言。
以為若無三乘則我等已成正覺。
皆如來咎非我等過。
逮至法華法說周。
則云我等同入法性。
云何如來以小乘法而見濟度。
是我等咎非世尊也。
是知瓔珞不解方便則咎佛。
法華已入法性則咎己。 ^158a2

佛在祇桓精舍。時波斯匿王。
為其父王諱日。營齋請佛宮掖。
城中復有長者居士同時飯僧。
佇佛來應。佛勅文殊。
分領菩薩及阿羅漢。
應諸齋主。惟有阿難。
遠遊未還。不遑僧次。
途中獨歸。其日無供。
即持應器。入城循乞。
遭摩登伽女。以先梵天呪。
攝入婬室。如來知彼婬術所加。
齋畢旋歸。頂放百寶光明。
千葉寶蓮。有化佛趺坐。
宣說神呪。勅文殊師利。
將呪往護。提獎阿難及摩登伽。
來歸佛所。阿難見佛。
頂禮悲泣。恨無始來一向多聞未全道力。
般勤啟請十方如來得菩提最初方便。
佛為阿難說法。名大佛頂首楞嚴經〔林間錄云。
智者聞天竺有首楞嚴經。
每祈願早至此土〕。 ^158a9

述曰。一化終窮在乎開顯。
開顯之妙功歸法華。
自餘諸經有圓說者。
皆方等四教並談之義。
而孤山乃欲以楞嚴同法華醍醐之味。
是不思方等收經而有失法華淳一無雜之旨也。 ^158a22

述曰。佛說方等經典。
至此凡八年。今但到當道諸經。
以見四教並談之義。 ^158a27

第四般若時者。大人蒙其光用。
嬰兒喪其精明。故文云。
但為菩薩演其實事。
而不為我說斯真要。
雖三人俱學。二人取證。
具如大品次說摩訶般若華嚴海空歷劫修行者。
此是方等之後而明大品。
大品或說無常無我。
或說於空。或說不生不滅。
皆歷色心。至一切種智。
句句迴轉明修行法。
又百千比丘萬億人天。
得須陀洹及阿羅漢。
住辟支佛者。驗是共般若也。
而言華嚴海空者〔籤云。
而言下。明不共般若。
○共則共通二乘而說。
不共則別圓。不共二乘〕依法性論鈍根菩薩三處入法界。
初般若。次法華。後涅槃。
因聞般若入法界。
即是華嚴海空〔妙玄十〕次說般若。
轉教付財融通淘汰〔集解正作濤汰〕此般若中不說藏教。
帶通別二正說圓教。 ^158a29

若約時則禺中若約味則從生酥出熟酥。
此從方等出般若〔玄籤一〕信解品云。
時長者有疾。自知將死不久〔文句。
機應為生。機謝為死。
化機將畢。應謝非久〕語窮子言。
我今多有金銀珍寶倉庫盈溢。
其中多少所應取與。
汝悉知之窮子受勅領知眾物。
而無希取一餐之意然其所止故在本處
〔猶居羅漢〕此領何義。
此從方等後次說般若。
般若觀慧即是家業。
歷於名色乃至種智即是眾物。
善吉等轉教即是領知。
但為菩薩說。不自行證。
故無希取〔玄十〕。 ^158b25

二十四年〔癸卯〕佛於靈鷲峯。
給孤獨園。他化自在天宮。
竹林園四處十六會。
說大般若波羅蜜經〔鷲峰。
在摩伽陀國王舍城五里。
竹園在城旁。給孤園。
在舍衛國。並中印土境〕。
other:: 
## 四處十六會圖
○四處十六會圖大品〔晉羅什譯〕第一會鷲峯山說四百卷〔七十七品單譯〕放光〔晉羅叉譯〕光讚第二會鷲峯山七十八卷〔八十五品重譯〕小品〔羅什〕第三會鷲峯山五十九卷第四會鷲峯山說十八卷道行〔竺朔〕新道行〔支讖〕大明度第五會鷲峯山說十卷勝天王第六會鷲峯山說八卷〔十七品重譯〕文殊第七會給孤獨園說二卷〔無品重譯〕第八會給孤獨園說一卷〔單譯〕金剛〔羅什〕第九會給孤獨園說一卷〔重譯〕第十會他化天宮說一卷〔單譯〕十一會給孤獨園說五卷〔單譯〕十二會給孤獨園說戒五卷〔單譯〕十三會給孤獨園說忍一卷〔單譯〕十四會給孤獨園說勤二卷〔單譯〕十五會鷲峯山說定二卷〔單譯〕十六會竹林園說慧八卷〔單譯〕 ^158c13

大品般若四十卷。
案藏經目錄云。摩訶般若三十卷。
光讚般若十卷。龍樹用此本。
作智度論百卷。智者依此論。
作疏二十卷〔今在高麗未至〕若放光金剛等十經。
皆是晉宋間譯。至唐奘法師。
始譯出大般若經六百卷。
當知前十經。皆重譯之文。
智者諸部文所引。
正大品中義。是晉羅什譯。
在唐譯大般若之前也。 ^159a8

述曰。四教儀所列。
般若諸經名。總別重出。
難於分別。今但總標大般若經云。
若大品。小品。天王。
文殊。金剛十經。皆大般若中重譯。
別行之文。今故不列。
蓋摩訶即是大品。
又釋籤云。古判般若有五時。
一摩訶。二金剛。三天王。
四光讚。五仁王。此未可用。
光讚秖是大品上帙。
案此則又知光讚不當重出也。
此未可用之言。乃是荊溪。
總破古師五時之失。
二十五年〔甲辰〕二十六年〔乙巳〕二十七年
〔丙午〕二十八年〔丁未〕二十九年〔戊申〕三十年
〔己酉〕三十一年〔庚戌〕三十二年〔辛亥〕三十三年
〔壬子〕 ^159a16

佛在王舍城耆闍崛山中。
為舍衛國波斯匿王說般若波羅蜜十四正行。
復囑王曰。當國土欲亂。
賊來侵國。日月星變大火大水五穀不登。
大風亢旱。應請百法師敷百高座。
一日二時講讀此經〔今時早晚兩講文見於此〕百部鬼神樂聞此經。
護汝國土萬姓安樂。
帝王歡喜。若王行時。
置經七寶案上。居前足一百步。
若王住時。置七寶帳座。
日日供養如事父母。
時十六大國王。聞法歡喜。
即以國事付弟出家修道。
證一切行般若波羅蜜。 ^159a28

三十四年〔癸丑〕佛成道已過三十年。
住王舍城告諸比丘。
誰能為我受持十二部經供養左右。
時憍陳如白言。我能供給。
佛言。汝已朽邁。云何為我給使。
乃至五百阿羅漢。
皆悉不受。目連入定見如來心在阿難。
如日初出光照西壁。
語憍陳如。陳如語阿難曰。
汝今當為如來給使。
阿難言。願如來與我三願。
一者。不受如來故衣。
二者不隨如來受別請。
三者聽我出入無時。
佛言善哉。具足智慧預見譏嫌。
何以故。若有人言。
汝為衣食奉給如來。
是故不受故衣。不隨別請出入有時。
則不能廣利四部。
故求出入無時。我為阿難。
開是三事〔涅槃經〕。 ^159b12

述曰。涅槃經云。佛告文殊。
吾弟阿難。給事我來二十餘年。
又後分經云。阿難偈曰。
我為侍者二十載。
故知此年始為侍者。
三十五年〔甲寅〕三十六年〔乙卯〕三十七年
〔丙辰〕三十八年〔丁巳〕三十九年〔戊午〕四十年
〔己未〕四十一年〔庚申〕 ^159b25

四十二年〔辛酉〕佛赴王舍城。
食訖令羅云洗滌。
失手撲鉢以為五片。
佛言。我滅後百年。
諸比丘分毘泥藏。
以為五部。其後百年。
毱多尊者有五弟子。
各執一見。曇無德部法名四分〔此云法密〕。
薩婆多部法名十誦〔此云一切有〕。
迦葉遺部法名五分〔此云重空〕。
彌沙塞部法名五分。
婆蹉富羅部律本不來〔此云犢子〕。
此五部律皆以僧祇律為根本。
四十三年〔壬戌〕四十四年〔癸亥〕四十五年
〔甲子〕 ^159c4

述曰。佛說般若諸經。
至此凡二十二年。 ^159c12

第三祕密教者。如來於法得最自在。
若智若機若時若處。
三密四門無妨無礙此座說頓。
十方說漸說不定。
十方說頓。此座說漸說不定。
此座不聞十方。十方不聞此座〔十方此座相對〕或俱頓。
俱漸。俱不定〔依籤文義。
加三俱字。亦應作十方此座相對〕各不相知。
於此是顯。於彼是密〔此即人不相見。
法不共聞。互不相知。
得益不定〕此約此座十方相對〔籤科〕或為一人說頓。
或為多人說漸說不定。
或為一人說漸。或為多人說頓。
或俱漸。俱頓。俱不定〔如前義加三俱〕各不相知互為顯密〔此是人相見。
法共聞。互不相知。
得益不定〕此約一人多人相對〔籤科○籤云。
一方既爾。十方亦然〕或一座默十方說。
十方默一座說。或俱默俱說。
各不相知互為顯密。
此約此座十方說默相對〔籤科已上並妙玄釋籤〕且寄三法況出其相。 ^159c14

祕密得名。玄云。顯露不定。
祕密不定。籤云。為對祕密須安顯露〔云云〕由前四味有一類機。
顯露不解宜祕密入。
是故如來不思議力。
隱覆密說。要令眾生互不相知得漸頓益耳。 ^160a1

祕密立體。籤釋玄文云。
身口意密。隨何四門無礙。
又籤云。以祕密不出此七。
逸堂以三密四門為當體體。
真中二理為所依體。
石坡以七教為所用體。
雖皆有憑。要必以七教為義足。 ^160a6

祕密文證此有二義。
一者義蘊經論。妙玄引涅槃經。
迦葉菩薩設三十六問。
如來讚云。我初成佛亦有菩薩來問斯義。
所問句義功德亦皆如是〔此佛親宣〕又般若經。
諸天子唱言。我見閻浮提第二法輪轉。
今轉似初轉〔此諸天敘出〕二者名出龍樹。
大論釋般若經云。
諸佛法輪有二種。
一者顯。二者密。初轉聲聞見八萬億人諸菩薩見無量阿僧祇人得無生忍。 ^160a11

祕密不傳。文句云。
祕密者。隱而不傳。
記云。降佛七還非所述。
故尚非阿難能受。
豈弘教者所量。阿難非不傳祕。
赴機之密非所傳耳。
故祕密不用。全是顯露。
是故傳祕密。名傳顯。
諸師皆云。上聖赴機之密。
互不相知故不可傳。
若涅槃中。如來親宣般若。
故天子唱出。皆結集為文。
還成顯露。故可傳耳。 ^160a21

祕密橫被。籤云。祕密橫被無時不遍〔云云〕。
豈於法華有祕密耶。
須知顯露竪論。雖在四時。
而有華嚴鹿苑大小之隔。
若祕密橫論。則隱顯在機無時不遍。
遍前四時。非遍法華時也。
又籤云。五味則一道竪進。
皆有半滿祕密不定。
此釋玄文破南師但用五味〔但得方便〕
北師偏用半滿〔但得其實〕今家以五味成半滿半滿成五味。
故云味味皆有半滿祕密不定。
此相成釋義。一往如此。
非謂法華中有前四味祕密不定也。
故玄文云。權實俱遊如鳥二翼。
雖復俱遊〔五味半滿俱用〕行藏得所。 ^160a29

法華非祕密是祕密。
玄文。法華是顯露非祕密。
又云。法華是祕密。
般若非祕密。籤云。
前是顯非密者。謂非覆隱之密。
如前教有二乘發心。
不令未發心者知。
是故覆密。今望般若為密者。
此是祕妙之密。般若中無。
法華為勝。又玄云。
般若不明二乘作佛。
故非祕密。又玄引大論。
餘經非祕密。法華為祕密。
籤云。非八教中之祕密。
但是前所未說為祕。
開已無復為祕〔即四十餘年不說也〕。 ^160b13

祕密三義。籤云。須知密祕語同意別〔云云〕。
今列諸文具出三義。
一者真祕。玄云。法華是祕密。
籤云。是祕妙之密。
二者隱祕。自有佛弟子二義。
玄引經云。四十餘年祕而不說。
此昔所未談。約如來為祕也。
妙樂云。三周之中。
自論祕者。法說周時。
密聞大車。此謂上周根利。
預了譬喻因緣之事。
對中下未悟。名之為密。
此密有所聞。約弟子為祕也。
三者祕密。即妙玄所立祕密教。
如來隱密赴機互不相知者。
籤云。是隱密之密。 ^160b23

第四不定教者。由前四味機發不定。
聞大證小聞小證大。
於漸說中得頓益。
於頓說中得漸益。
此有部教二義分別。
初約部竪論者。雖高山頓說。
不動寂場。而遊化鹿苑雖說四諦生滅。
而不妨不生不滅雖為菩薩說佛境界。
而有二乘智斷。雖五人證果。
不妨八萬諸天獲無生忍〔此人不定〕當知即頓而漸
〔於頓得漸益〕即漸而頓次約教橫論者。
乳中得別圓相對以辨不定。
酪中教門雖無二別。
乃與八萬一人對辨。
生酥熟酥三四對辨〔般若帶通別圓為三。
方等四教。並談為四〕故知不定。
約部約教遍前四時〔並妙玄釋籤〕。 ^160c5

不定得名。玄文。南北地通用三種教相。
一頓。二漸。三不定。
又古師立偏方不定。
謂非次第。別為一緣。
如金光明勝鬘等是也〔云云〕。
知不定之名出於古師。
天台更加祕密為四教。
於義方足。 ^160c20

不定示體。止觀。妙玄。
四教儀引淨名經。
佛以一音演說法。
眾生隨類各得解。
此證不定。今諸師以一音為當體體。
真中二理為所依體〔一音之義。
通大小乘。備在集解〕不定文證。
玄引大經。或時說深。
或時說淺。應問即遮。
應遮即問。玄引大經。
置毒乳中乃至醍醐。
皆能殺人〔云云〕。止觀引淨名經。
佛以一音眾生各解。
或有恐怖〔世界〕或歡喜〔為人〕或生厭離
〔對治〕或斷疑〔第一義〕斯如來神力不共法〔云云〕。
籤引大論。初轉八萬得無生忍。
陳如得初果。此皆證不定教也。 ^160c25

置毒不定。玄引涅槃五味譬四教位〔前三教。
教教皆成五味。備在玄文〕故知前三教五味皆粗。
圓教一味皆妙〔有人云應云五味皆妙〕經云。
譬如有人置毒乳中則能殺人。
乃至醍醐亦能殺人。
此譬兩用。一通約漸頓。
明不定教。處處皆得見佛性。
二約行不定。行人心行譬之如乳。
實相譬之以毒。此毒有殞命之能。
此智有破無明之力。
久遠劫來說實相毒。
置於凡夫心乳。毒慧開發不可為定。
或於初味發。或於後味發。
不得次第往判。故言置毒乳中乃至醍醐。
遍五味中悉有殺義〔云云〕。
若圓教中發者。始聞經即破無明見佛性。
是乳中殺人六根清淨去。
是酪生酥熟酥等殺人。
若初住去。是醍醐殺人一音不定。
輔行引起信論云。
圓音一演異類等解。
又如如來八十好中一音能報眾聲。
殊方異類莫不獲益。
如來本非一切音辭。
而能遍赴一切音辭。
並與此不定義同。
籤引華嚴云。佛以一妙音。
周遍十方國。眾聲悉具足。
法雨等充遍。又大論云。
欲得一音遍十方。
當學般若〔此等皆大乘一音也〕。
毘曇論云。佛為四王作聖語說四諦。
二解二不解〔梵天音也〕。
又作毘陀羅語說四諦。
一解一不解。又作梨車語說四諦。
四王俱解。以此四王各念不同故。
佛三說以赴彼念。
總釋祕密不定。籤引大論。
諸佛有二法輪。一者顯。
二者密。初轉聲聞見八萬諸天得無生忍。
陳如得初果〔今家不定所據〕。
諸菩薩見無量阿僧祇人得無生忍。
乃至十地一生補處。
是名為密〔今家祕密所據〕。
籤云。玄引大經。或時說深或時說淺等。
名不定者。以由彼此互相知故。
若祕密者。即互不相知。
不定與祕密。並皆不出同聽異聞。
又籤云。不定與祕密。
但有互知〔不定〕互不相知〔祕密〕以辨兩異。 ^161a9

總釋顯密有定不定四句。 ^161b19

一顯露定教。人相見法共聞。
互相知得益定。玄云。
如前分別。但約顯露明漸頓五味之相。
籤云。通論顯露。俱攝漸頓。
二顯露不定教。人相見法共聞。
互相知得益不定。
玄云。一時一說一念之中。
備有不定。此乃顯露不定。
三祕密定教。自分二。
自有人不相見。法不共聞。
互不相知得益定〔此座十方對論〕自有人相見。
法共聞。互不相知得益定〔一人多人對論〕四祕密不定教。
自分二。自有人不相見。
法不共聞。互不相知得益不定〔此座十方對論〕自有人相見。
法共聞。互不相知得益不定〔一人多人對論〕今之祕密及不定二教。
但是祕密不定〔祕密教〕顯露不定〔不定教〕玄云。
今法華是顯露非祕密是漸頓非漸漸是合非不合是醍醐非四味是定非不定。 ^161b20

第五法華涅槃時。 ^161c7

述曰。玄云。今佛靈山八年說法。
涅槃臨滅。則已同在八年。
此時同也。玄云。法華大王饌。
涅槃醍醐。此味同也。
又玄云。二經教意。
起盡是同。此開顯同也。
四教儀引涅槃云。
從摩訶般若出大涅槃。
故合法華為第五時也。 ^161c8

言法華者。日光普照高下均平。
若低頭。若小音。若散亂。
若微善。皆成佛道不令有人獨得滅度。
皆以如來滅度而滅度之。
具如今經〔玄一〕良以。
妙法難解假喻易彰。
為蓮故華。喻為實施權〔籤云雖復施權本為於實〕文云雖示種種道。
其實為佛乘〔兩教因人。
別教教道。五時八教。
故云種種〕華開蓮現。
喻開權顯實。文云。
開方便門示真實相華落蓮成。
喻廢權立實。文云。
正直捨方便但說無上道又蓮譬於本。
華譬於迹。從本垂迹。
迹依於本〔迹不孤立本擬顯本〕文云。
我實成佛久遠若斯〔初先明本〕但教化眾生作如是說。
我少出家得三菩提〔正明垂迹〕又華敷譬開迹。
蓮現譬顯本。文云一切世間。
皆謂今始得道〔初述迷迹〕我實成佛那由他劫
〔正明開迹〕又華落譬廢迹蓮成譬立本。
文云。諸佛如來法皆如是〔引同〕為度眾生皆實不虛入為蓮故華。
華實具足。可喻即實而權華開蓮現。
可喻即權而實華落蓮成蓮成亦落。
可喻非權非實。如是等種種義便。
故以蓮華喻於妙法〔玄一〕。 ^161c14

言開權顯實者開前頓漸會入非頓非漸言權實者。
名通今昔義意不同謂法華已前。
權實不同。大小相隔如華嚴時一權一實所以者何。
初頓部一麁一妙。
一妙則與法華無二無別。
若是一麁。須待法華開會廢了。
方始稱妙〔一妙無別者。
約教顯實是同。一麁方妙者。
點前隔異見融即〕次鹿苑但麁無妙〔但一藏教〕
方等三麁一妙〔藏通別麁圓教為妙〕般若二麁一妙〔通別二麁。
圓妙此已上普昔時義意〕來至法華會上總開會廢前四味麁令成一乘妙。 ^162a12

諸味圓教更不須開。
本自圓融不待開也但是部內兼但對帶。
故不及法華淳一無雜。
獨得妙名良有以也故文云。
十方佛土中。唯有一乘法。
無二亦無三正直捨方便但說無上道但為菩薩不為小乘是法住法位。
世間相常住。 ^162b1

時人未得法華妙旨。
但見部內有三車窮子化城等譬。
乃謂不及餘經。蓋不知重舉前四時權獨顯大車。
但付家業唯至寶所。
故致誹謗之咎。 ^162b16

若約時則日輪當午。
罄無側影。 ^162b23

若約味則從熟酥出醍醐。
此從摩訶般若出法華信解品云。
復經少時〔去法華不遠〕父知子意漸以通泰
〔機無隔異〕成就大志〔大心即發〕自鄙先心
〔欲求大道〕臨欲終時〔化緣將訖〕而命其子
〔二萬億佛所受化之徒〕并會親族〔十方法身菩薩影響者。
多是釋迦昔日同業〕即自宣言此是我子
〔從我受學是我所生〕捨吾逃走〔背此大乘遁入生死〕
五十餘年〔備經六趣〕昔在本城懷憂推覓〔自昔法身地中。
常以二智觀。覓可化之機〕忽於此間遇會得之
〔始於今日感應道交〕此實我子我實其父今我所有一切財物皆是子有時窮子聞父此言。
即大歡喜而作是言。
我本無心有所希求今此寶藏自然而至此領何義。
即是般若之後。次說法華。
先已領知庫藏諸物。
後不須說但付家業而已。
譬前轉教皆知法門。
不須重演觀法。直破草菴。
賜一大車。授記作佛。 ^162c2

四十六年〔乙丑〕佛成道後。
四十二年說法華經〔句記引法性論○說法華。
凡二處二會。始在靈山次升虛空。
後復還靈山。法華以無量義為序。
普賢行法為結〕。 ^162c21

法華教主。準四明立義。
法華所明三十二相名尊特者。
以即法身故。是則生身即法身者。
便為尊特。此就開權即劣顯勝而明尊特龍女欲彰開權妙相。
故云法身具三十二相。
此一一相全理顯現。
法身遍故三十二相相相周遍。
法具萬德相亦須具。
此之妙身不名尊特。
更指何身為尊特邪。
此則永異淨覺定是生身之義。
至若即一論三者。
秖三十二相如來妙力。
為三藏示有分齊。
名曰生身。秖三十二相如來妙力。
為從通入別機示無分齊。
名為尊特。秖三十二相如來妙力。
為圓教機示一一相。
即是本性所具法門。
名為法身。由三種機感者如來。
即於一身示三種相。
四十七年〔丙寅〕四十八年〔丁卯〕四十九年
〔戊辰〕 ^162c23

淨飯王病重。念見諸子。
佛在王舍城。去此五十由旬〔父王所治迦維羅國。
王舍城在摩竭提國。
並中印土。今言五十由旬。
即相去二千里〕告難陀阿難羅云。
即以神足至王宮所。
湧身虛空放大光明。
光照王身患得安息。
復以手著父王額上曰。
王是淨戒之人心垢已離。
今應歡喜諦思經法。
時王於臥合掌心禮。
忽就後世。諸釋棺斂置師子座。
佛及難陀喪前肅立。
阿難羅云。住在喪足。
佛為當來世人不孝。
躬欲擔棺。大千世界一切震動。
欲界諸天諸龍鬼神。
俱來赴喪。時四天王跪請擔棺。
各自變身如人形像。
世尊手執香爐前行。
出詣墓所。千阿羅漢往大海渚。
取旃檀香舉棺焚之。
諸王收骨置於金函。
起塔供養。佛告眾會。
父王淨行生淨居天〔淨飯王泥洹經○生五淨居者。
第三果阿那含人〕初波斯匿王〔舍衛國主〕娉於釋氏摩訶男。
以家中婢生女。妻之生子。
名流離。年八歲。令詣外家學射術。
時新作講堂欲請佛僧。
流離即升師子座。
諸釋嗔罵之云。此婢生子敢入中坐。
撲之着地。後紹王位往征釋種。
目連三反白佛。佛言。
宿緣已熟今當受報。
流離王既入城。取諸釋埋脚地中。
以象踏殺之。凡九千九百九萬人。
流血成河。選五百端正釋女。
欲與相接。一女罵云。
我今何故與婢生種通。
乃至五百女皆如此罵。
王取五百女。刖手足擲阬中。
還至舍衛。兄祇陀太子出見。
流離王曰。吾與諸釋戰何不佐我。
祇陀曰。我不堪殺害眾生。
王即拔劍殺祇陀。
命終即生忉利。五百釋女稱怨向佛。
佛至其邊說法得法眼淨。
命終生天。佛還給孤獨園告諸比丘。
今流離王及此兵眾却後七日盡當磨滅。
至七日初。王將兵眾詣河娛樂。
天大雷震暴風疾雨。
王及兵眾為水所漂。
身壞命終入阿鼻獄〔此云無救鼻音毘〕佛因為諸比丘。
說釋種宿世捕魚殺害因緣。
今還受報之事。流離殺諸釋氏。
阿難愁惱。來佛所言。
我與如來同一釋種。
云何如來光顏如常。
佛言。我修空定。過三年已還來問我〔涅槃經〕目連。
取知識四五千人盛著鉢中。
舉置虛空。流離軍退。
佛令取鉢視之。人皆死盡。
佛為說無常法。無央數人得須佗洹果〔法句喻經〕。
五十年〔己巳〕五十一年〔庚午〕五十二年
〔辛未〕 ^163a12

冬十一月既望。佛在毘舍離國大林精舍重閣講堂。
告諸比丘。却後三月我當般涅槃。
即為說普賢菩薩行法經。 ^163b28

述曰。案神照經疏云。
建子之月既望。告眾行法。
既是結經。則知說法華止七年耳。
今約已經開顯又二經同味。
故通稱八年也。佛祖統紀卷第三〔下終〕
 ^163c3
