
jing:: 佛說七知經
translator:: 吳月支國居士支謙譯
聞如是：
佛遊於舍衛祇樹給孤獨園。
佛告諸比丘：「比丘受教，從佛而聽。」 ^810a6

佛告諸比丘：「有七法道弟子，現世安隱和悅多行，精進法觀令習得盡。
何謂七法？一知法，二知義，三知時，四知節，
五自知，六知眾，七知人。 ^810a7

「諸比丘！何謂知法？
謂能解十二部經：一曰文，二曰歌，三曰說，
四曰頌，五曰譬喻，六曰本起紀，七曰事解，
八曰生傳，九曰廣博，十曰自然，十一曰行，
十二曰章句，是為知法。
不解十二部經，為不知法。 ^810a10

「何謂知義？彼彼所說經法，悉曉其義，是為知義。
彼彼所說不曉不解，為不知義。 ^810a15

「何謂知時？知是時可惟寂滅想，是時不惟受行想，
是時可惟慎護想，是為知時。
不曉時宜所行，為不知時。 ^810a17

「何謂知節？能少飲食大小便便得消化，
能節出入坐起行步，臥覺語默事從約省，是為知節。
不自約省，為不知節。 ^810a19

「何謂自知？自知己身意老多少，所信所戒、
所聞所施、所慧所解、所至所入，深淺厚薄事事自知，是為自知。
不知己意所入多少，為不自知。 ^810a22

「何謂知眾？能知彼眾若君子眾、若理家眾，
若梵志、若沙門眾，若或有時至彼眾，宜坐宜立、
宜語宜默，知隨時宜，是為知眾。
不知相彼眾隨時宜者，為不知眾。 ^810a25

「何謂知人？如有兩人，一人信道、一人不信道，
信道者可稱譽，不信者無稱譽。
信道有兩輩：一人數詣道場樂沙門，一人不數詣道場智略沙門。
數詣者可稱譽，不數詣者無稱譽。
數詣道場有兩輩：一人愛敬沙門，一人不愛敬沙門。
愛敬者可稱譽，不愛敬者無稱譽。
愛敬有兩輩：一人親習沙門，一人不親習沙門。
親習者可稱譽，不親習者無稱譽。
親習有兩輩：一人好問經法，一人不好問經法。
好問者可稱譽，不好問者無稱譽。
好問有兩輩：一人側耳聽，一人不側耳聽。
側耳聽者可稱譽，不側耳聽者無稱譽。
側耳聽有兩輩：一人聞法受持，一人聞法不受持。
聞法受持者可稱譽，不受持者無稱譽。
受持有兩輩：一人聞而思義，一人聞不思義。
聞而思義者可稱譽，聞而不思義者無稱譽。
聞法思義有兩輩：一人如經義解，受法如法立，
一人不如經義解，不受法不如法立。
如經義解者可稱譽，不如經義解者無稱譽。
如經義解有兩輩：一人但自安己，不安他人、
不多安人、不哀世間、不利天下，一人自能安己，
亦安他人多安天下，愍傷世間利寧天人。
諸比丘當別知，其自安己、能安他人、多安天下、
愍傷世間利寧天下者，是人為最上最長最尊極尊。
譬如牛乳成酪，酪為酥，酥為醍醐，醍醐最上。
如是人者，為人中之人，乃為上行、尊行、
極尊之行，為最勝為上願無上也。
諸比丘！能見兩人，為智為高，能分別此人善、
此人勝，是為知人。」 ^810a29

佛說是已，皆歡喜受。
佛說七知經
 ^810b27
