
jing:: 佛說是法非法經〔出《中阿含》〕
translator:: 後漢安息國三藏安世高譯
聞如是：
一時，佛在舍衛國祇樹給孤獨園。
是時，佛告諸比丘，比丘應曰：「唯然。」
比丘從佛聽。佛說：「有賢者法，比丘聽說，
亦有非賢者法，當聽熟聽、熟知熟念說。」
比丘唯然，從佛受教，佛便說是。 ^837c24

「何等比丘非賢者法？
若比丘大姓，憙道欲學道，若有餘同學比丘非大姓，
比丘大姓故，為自憍身欺餘，是非賢者法。 ^837c29

「何等為賢者法？賢者學計是我不必從大姓，
能斷貪婬、能斷瞋恚、能斷愚癡。
或時有比丘非大姓家，但有方便受法，
如法說、如要行、隨法行，為從是名聞故；
如法行、隨法諦，不自譽，亦不欺餘，是賢者法。 ^838a3

「或時一者比丘，色像多端正，餘比丘不如，
便從端正故自譽欺餘，是非賢者法。
賢者復不爾，賢者自計，色端正我不必從是，
能斷貪婬、能斷瞋恚、能斷愚癡。
或時有比丘不端正，但隨法多少受行，
便從是得譽得名聞，受法諦隨法行，不自譽亦不欺餘，是賢者法。 ^838a7

「或時一者比丘，善語言善說，餘比丘不如，
便從善語言善說自譽欺餘，是非賢者法。
賢者復不爾，賢者學計是我不必從善美語，
亦不從知善美說，能斷欲貪、能斷瞋恚、能斷愚癡。 ^838a14

「或時比丘，言語不善美，亦不善說故，但如法受教，
多少隨行，便從是得恭敬，從是得名聞，
是法從受法行諦，不自譽亦不欺餘，是賢者法。 ^838a19

「或時是聞一者比丘，年大多知識，相知富饒，
餘比丘不如，便從年大從多知識，從是自譽自憍欺餘，是非賢者法。 ^838a23

「賢者復不爾，賢者但念學計是我不必從年大故，
亦不從多知識故，亦不從多得福故，能斷貪欲、
能斷瞋恚、能斷愚癡。 ^838a26

「或時比丘年亦不大，亦不多知識，福亦不饒，
但受法，欲隨法，欲隨法行多少，便從是得名聞。
是從法隨法諦，不自譽不自憍亦不欺餘，是賢者法。 ^838a29

「或時是聞一者比丘，知聞經能說經、知律知入通經，
餘比丘不如，便從入故、從通經故，自譽自憍欺餘，是非賢者法。 ^838b4

「賢者復不爾，賢者但計學是我不必從入故，
亦不從通經故，能斷貪欲、能斷瞋恚、能斷愚癡。 ^838b7

「或時有比丘，無有入，亦不通經，但受法隨法，
正求隨法行，便從是得恭敬得名聞。
是從持法隨法行諦，不自譽、不自憍亦不欺餘，是賢者法。 ^838b10

「或時一者比丘，自求不從相知求，不過七家，
一處坐一時食，從後不取，餘比丘不如，
便從一食後不取，自譽自憍欺餘，是非賢者法。
賢者復不爾，賢者但學，我不必從一食後不取不從，
是故能斷貪欲、能斷瞋恚、能斷愚癡。
或時比丘不一食不從後取，但受法隨法正受隨法，
從是得恭敬，從是得名聞；是法隨法諦，
不自譽、不自憍亦不欺餘，是賢者法。 ^838b14

「或時一者比丘，土中塚間止，但三領名故，
餘比丘不如，便從名故，自譽自憍欺餘，是非賢者法。 ^838b23

「賢者復不爾，賢者但計學我不必從三領名故，
能斷貪欲、能斷瞋恚、能斷愚癡。
或時比丘，無有三領名，但受法隨法，正受隨法，
便從是得恭敬得名聞；是法隨法諦，不自譽、
不自憍亦不欺餘，是賢者法。 ^838b26

「或時一者比丘露中止，或時樹下，或時空澤塚間，
在所臥具，餘比丘不如，便從是故，自譽自憍欺餘，是非賢者法。 ^838c2

「賢者復不爾，賢者但計學我不必從是露中樹下、
空澤間故，能斷貪欲、能斷瞋恚、能斷愚癡。 ^838c5

「或時比丘，無有是上說，但受法隨法，正受隨法，
便從是得恭敬得名聞；是法隨法諦，不自譽、
不自憍、不欺餘，是賢者法。 ^838c8

「或時比丘，已得第一禪，餘比丘不如，便從第一禪故，
自譽自憍欺餘，是非賢者法。 ^838c11

「賢者復不爾，賢者但學第一禪者，佛說自知是，
受是法諦，不自譽、不自憍、不欺餘，是賢者法。 ^838c13

「或時比丘，有二禪德，或有三禪德，或有四禪德，
如第一禪說，是賢者法。 ^838c16

「或時比丘，解空行意，或時解識行意，或時解非常行意，
或時解無有思想意行有思想行意，餘比丘不如，
便從是得思想無有思想行，便自譽自憍亦欺餘，是非賢者法。
賢者復不爾，賢者但計學無有思想亦無有思想行，
佛說從計我有是，是受法隨法諦，不自譽、
不自憍、不欺餘，是賢者法。」 ^838c18

佛說：「比丘！我已說賢者法，亦說非賢者法，
比丘當自思惟，賢者法亦當思惟。
非賢者法已思惟，當行賢者法，捨非賢者法，受賢者法。
隨法比丘應當學是。」 ^838c25

佛說是，比丘受著心行。
佛說是法非法經
 ^838c28
