
jing:: 成唯識論卷第六
author:: 護法等菩薩造
translator:: 三藏法師玄奘奉　詔譯
已說遍行、別境二位。
善位心所，其相云何？
頌曰：
　　１１善謂信、慚、愧、無貪等三根，
　　勤、安、不放逸、行捨及不害。 ^29b17

論曰：唯善心俱，名善心所。
謂信、慚等，定有十一。 ^29b21

云何為信？於實、德、能，深忍、樂、欲，心淨為性；
對治不信，樂善為業。 ^29b22

然信差別，略有三種：一、信實有，謂於諸法實事、
理中，深信忍故；二、信有德，謂於三寶真淨德中，
深信樂故；三、信有能，謂於一切世、出世善，
深信有力，能得能成，起希望故。 ^29b23

由斯對治彼不信心，愛樂證修世、出世善。 ^29b27

忍謂勝解，此即信因；樂欲謂欲即是信果。
礭陳此信，自相是何？ ^29b28

豈不適言，心淨為性？
此猶未了，彼「心淨」言，若淨即心，應非心所；
若令心淨，慚等何別？
心俱淨法，為難亦然。 ^29c1

此性澄清，能淨心等。
以心勝故，立心淨名。
如水清珠，能清濁水。
慚等雖善，非淨為相。
此淨為相，無濫彼失。
又諸染法，各別有相。
唯有不信，自相渾濁，復能渾濁餘心、心所。
如極穢物，自穢穢他。
信正翻彼，故淨為相。 ^29c3

有說：信者愛樂為相。
應通三性，體應即欲。
又應苦、集非信所緣。 ^29c8

有執信者隨順為相。
應通三性，即勝解、欲。
若印順者，即勝解故。
若樂順者，即是欲故。
離彼二體，無順相故。
由此應知，心淨是信。 ^29c10

云何為慚？依自、法力，崇重賢、善為性；對治無慚，止息惡行為業。
謂依自、法尊、貴增上，崇重賢、善，羞恥過惡，
對治無慚，息諸惡行。 ^29c13

云何為愧？依世間力，輕拒暴惡為性；對治無愧，止息惡行為業。
謂依世間訶、厭增上，輕拒暴惡，羞恥過罪，
對治無愧，息諸惡業。 ^29c16

羞恥過惡是二通相；故諸聖教，假說為體。 ^29c19

若執羞恥，為二別相，應慚與愧，體無差別。
則此二法定不相應，非受、想等有此義故。
若待自、他，立二別者，應非實有，便違聖教。
若許慚、愧實而別起，復違論說十遍善心。 ^29c20

崇重、輕拒若二別相，所緣有異，應不俱生。
二失既同，何乃偏責？
誰言二法所緣有異？
不爾，如何？善心起時，隨緣何境，皆有崇重善，及輕拒惡義。
故「慚」與「愧」，俱遍善心，所緣無別。
豈不我說亦有此義？
汝執「慚」、「愧」自相既同，何理能遮前所設難？ ^29c24

然聖教說：「顧自、他者」，自法名自，世間名他。
或即此中，崇拒善惡，於己益損，名自、他故。 ^29c29

「無貪等」者，等無瞋、癡。
此三名根，生善勝故。
三不善根，近對治故。 ^30a3

云何無貪？於有、有具，無著為性；對治貪著，作善為業。 ^30a4

云何無瞋？於苦、苦具，無恚為性；對治瞋恚，作善為業。 ^30a5

善心起時，隨緣何境，皆於有等，無著、無恚，
觀有等立，非要緣彼。
如前慚、愧，觀善、惡立，故此二種，俱遍善心。 ^30a7

云何無癡？於諸理事，明解為性；對治愚癡，作善為業。 ^30a9

有義：無癡即慧為性。
《集論》說：此報、教、證、智決擇為體，生得、聞、
思、修所生慧。如次皆是決擇性故。 ^30a10

此雖即慧，為顯善品，有勝功能，如煩惱見，故復別說。 ^30a13

有義：無癡非即是慧，別有自性，正對無明。
如無貪、瞋，善根攝故。 ^30a14

論說：大悲無瞋、癡攝，非根攝故。
若彼無癡，以慧為性，大悲如力等，應慧等根攝。
又若無癡無別自性，如不害等，應非實物。
便違論說：十一善中，三世俗有，餘皆是實。 ^30a15

然《集論》說：慧為體者，舉彼因果，顯此自性。
如以忍、樂，表「信」自體，理必應爾。 ^30a19

以貪、瞋、癡六識相應，正煩惱攝。
起惡勝故，立不善根。
斷彼必由通、別對治。
通唯善慧，別即三根。
由此無癡必應別有。 ^30a21

勤謂精進，於善、惡品修、斷事中，勇、悍為性；
對治懈怠，滿善為業。 ^30a23

「勇」表勝進，簡諸染法。
「悍」表精純，簡淨無記。
即顯精進，唯善性攝。 ^30a25

此相差別略有五種。
所謂：被甲、加行、無下、無退、無足。 ^30a27

即經所說：有勢、有勤、有勇、堅猛、不捨善軛，如次應知。 ^30a28

此五別者，謂初發心、自分、勝進，自分行中，
三品別故；或初發心、長時、無間、慇重、無餘，
修差別故；或資糧等，五道別故。
二乘究竟道，欣大菩提故，諸佛究竟道，
樂利樂他故；或二加行、無間、解脫、勝進別故。 ^30a29

「安」謂輕安，遠離麁重，調暢身心，堪任為性；
對治惛沈，轉依為業。 ^30b5

謂此伏除能障定法，令所依止，轉安適故。 ^30b6

「不放逸」者：精進、三根，於所斷、修，防、修為性；
對治放逸，成滿一切世、出世間善事為業。 ^30b7

謂即四法，於斷修事，皆能防、修，名不放逸。
非別有體，無異相故。
於防惡事、修善事中，離四功能，無別用故。
雖信、慚等，亦有此能，而方彼四，勢用微劣；
非根、遍策，故非此依。 ^30b9

豈不防、修是此相用？ ^30b13

防、修何異精進、三根？
彼要待此，方有作用。 ^30b14

此應復待餘，便有無窮失。
勤唯遍策，根但為依，如何說彼有防、修用？ ^30b15

汝防、修用，其相云何？ ^30b16

若普依持，即無貪等。
若遍策錄，不異精進。
止惡、進善，即總四法。
令不散亂，應是等持。
令同取境，與觸何別？
令不忘失，即應是念。 ^30b17

如是推尋不放逸用，離無貪等，竟不可得。
故不放逸，定無別體。 ^30b20

云何「行捨」？精進、三根，令心平等、正直、無功用住為性；
對治掉舉，靜住為業。 ^30b21

謂即四法，令心遠離掉舉等障，靜住名捨。
平等、正直、無功用住，初、中、後位，辯捨差別。
由不放逸先除雜染；捨復令心寂靜而住。 ^30b23

此無別體，如不放逸，離彼四法，無相、用故。
能令寂靜，即四法故；所令寂靜，即心等故。 ^30b26

云何「不害」？於諸有情，不為損惱，無瞋為性；
能對治害，悲愍為業。 ^30b28

謂即無瞋，於有情所，不為損惱，假名不害。 ^30c1

無瞋，翻對斷物命瞋；不害，正違損惱物害。
無瞋與樂；不害拔苦。
是謂此二麁相差別。 ^30c2

理實無瞋實有自體；不害依彼一分假立。
為顯慈、悲，二相別故。
利樂有情，彼二勝故。 ^30c4

有說：不害非即無瞋，別有自體，謂賢善性。
此相云何？謂不損惱。
無瞋亦爾，寧別有性？
謂於有情不為損惱，慈悲賢善，是無瞋故。 ^30c6

「及」顯十一，義別心所，謂欣、厭等善心所法。
雖義有別，說種種名，而體無異，故不別立。 ^30c9

欣謂欲俱，無瞋一分，於所欣境，不憎恚故。 ^30c10

不忿、恨、惱、嫉等亦然；隨應正翻瞋一分故。 ^30c11

厭謂慧俱無貪一分，於所厭境，不染著故。 ^30c12

不慳、憍等，當知亦然。
隨應正翻，貪一分故。 ^30c13

不覆、誑、諂無貪、癡一分；隨應正翻，貪、癡一分故。 ^30c14

有義：不覆唯無癡一分；無處說覆亦貪一分故。 ^30c16

有義：不慢信一分攝，謂若信彼，不慢彼故。
有義：不慢捨一分攝，心平等者，不高慢故。
有義：不慢慚一分攝，若崇重彼，不慢彼故。 ^30c17

有義：不疑即信所攝，謂若信彼，無猶豫故。
有義：不疑：即正勝解，以決定者，無猶豫故。
有義：不疑即正慧攝，以正見者，無猶豫故。 ^30c20

不散亂體，即正定攝。
正見、正知，俱善慧攝。
不忘念者，即是正念。 ^30c23

悔、眠、尋、伺，通染、不染，如觸、欲等，無別翻對。 ^30c24

何緣諸染所翻善中，有別建立，有不爾者？ ^30c25

相、用別者，便別立之；餘善不然，故不應責。
又諸染法遍六識者，勝故翻之，別立善法。
慢等、忿等，唯意識俱。
害雖亦然，而數現起損惱他故；障無上乘勝因悲故；
為了知彼增上過失，翻立不害。
失念、散亂及不正知，翻入別境，善中不說。 ^30c26

染、淨相翻，淨寧少染？ ^31a2

淨勝染劣，少敵多故。
又解理通，說多同體，迷情事局，隨相分多。
故於染、淨，不應齊責。 ^31a3

此十一法，三是假有，謂不放逸、捨及不害，義如前說。
餘八實有，相、用別故。 ^31a5

有義：十一四遍善心，精進、三根，遍善品故。
餘七不定。 ^31a7

推尋事理，未決定時，不生信故。
慚、愧同類，依處各別，隨起一時，第二無故。
要世間道斷煩惱時，有輕安故。
不放逸、捨，無漏道時，方得起故。
悲愍有情時，乃有不害故。 ^31a8

論說：十一六位中起。
謂決定位，有信相應。
止息染時，有慚、愧起，顧自、他故。
於善品位，有精進、三根。
世間道時，有輕安起，於出世道，有捨、不放逸。
攝眾生時，有不害故。 ^31a12

有義：彼說未為應理。
推尋事理，未決定心，信若不生，應非是善。
如染心等，無淨信故。 ^31a16

慚、愧類異，依別境同，俱遍善心，前已說故。 ^31a18

若出世道輕安不生，應此覺支非無漏故。 ^31a19

若世間道無捨、不放逸，應非寂靜防惡修善故；
又應不伏掉、放逸故。
有漏善心既具四法，如出世道應有二故。 ^31a20

善心起時，皆不損物，違能損法，有不害故。 ^31a22

論說：「六位起十一」者，依彼彼增，作此此說。
故彼所說，定非應理。 ^31a23

應說信等十一法中，十遍善心，輕安不遍。
要在定位，方有輕安，調暢身心，餘位無故。 ^31a25

〈決擇分〉說：十善心所定、不定地皆遍善心，
定地心中，增輕安故。 ^31a27

有義：定加行，亦得定地名。
彼亦微有調暢義故。
由斯欲界亦有輕安。
不爾，便違〈本地分〉說：信等十一通一切地。 ^31a28

有義：輕安唯在定有。
由定滋養，有調暢故。
論說：欲界諸心、心所，由闕輕安，名不定地。
說一切地有十一者，通有尋伺等三地皆有故。 ^31b2

此十一種，前已具說。
第七、八識，隨位有無。
第六識中，定位皆具。
若非定位，唯闕輕安。 ^31b5

有義：五識唯有十種，自性散動，無輕安故。 ^31b7

有義：五識亦有輕安。
定所引善者，亦有調暢故。
成所作智俱，必有輕安故。 ^31b8

此善十一，何受相應？
十五相應。一除憂、苦，有逼迫受，無調暢故。 ^31b10

此與別境皆得相應。
信等欲等，不相違故。 ^31b11

十一唯善。
輕安非欲，餘通三界。 ^31b12

皆學等三。
非見所斷。《瑜伽論》說：信等六根，唯修所斷，非見所斷。 ^31b13

餘門分別，如理應思。 ^31b14

如是已說善位心所，煩惱心所其相云何？ ^31b15

頌曰：
　　１２煩惱謂貪、瞋、癡、慢、疑、惡見。 ^31b16

論曰：此貪等六性是根本煩惱攝故，得煩惱名。 ^31b18

云何為貪？於有、有具，染著為性；能障無貪，生苦為業。 ^31b19

謂由愛力，取蘊生故。
云何為瞋？於苦、苦具，憎恚為性；能障無瞋，
不安隱性，惡行所依為業。 ^31b20

謂瞋必令身、心熱惱，起諸惡業，不善性故。 ^31b22

云何為癡？於諸理、事，迷闇為性；能障無癡，一切雜染所依為業。 ^31b23

謂由無明，起疑、邪見、貪等煩惱、隨煩惱業，能招後生雜染法故。 ^31b25

云何為慢？恃己於他，高舉為性；能障不慢，生苦為業。 ^31b26

謂若有慢，於德、有德，心不謙下，由此生死輪轉無窮，受諸苦故。 ^31b27

此慢差別有七、九種，謂於三品、我、德處生。 ^31b29

一切皆通見修所斷，聖位我慢既得現行，慢類由斯起亦無失。 ^31c1

云何為疑？於諸諦理，猶豫為性；能障不疑善品為業。 ^31c2

謂猶豫者，善不生故。 ^31c3

有義：此疑以慧為體，猶豫簡擇說為疑故。
「毘」助「末底」，是疑義故，「末底」般若義無異故。 ^31c4

有義：此疑別有自體，令慧不決，非即慧故。
《瑜伽論》說：「六煩惱中，見世俗有，即慧分故。
餘是實有，別有性故。」
「毘」助「末底」，執慧為疑，「毘」助「若南」，智應為識。
界由助力，義便轉變，是故此疑非慧為體。 ^31c6

云何惡見？於諸諦理，顛倒推 " resp=度，
染慧為性；能障善見，招苦為業。 ^31c11

謂惡見者，多受苦故。 ^31c12

此見行相，差別有五：
一、薩迦耶見：謂於五取蘊，執我、我所，一切見趣所依為業。 ^31c13

此見差別，有二十句、六十五等，分別起攝。 ^31c14

二、邊執見：謂即於彼，隨執斷、常，障處中行、出離為業。 ^31c15

此見差別，諸見趣中，有執前際四遍常論、
一分常論；及計後際有想十六；無想、俱非各有八論；
七斷滅論等，分別起攝。 ^31c17

三、邪見：謂謗因果、作用、實事及非四見諸餘邪執，
如增上緣，名義遍故。 ^31c19

此見差別，諸見趣中，有執前際二無因論、
四有邊等、不死矯亂；及計後際五現涅槃；
或計自在、世主、釋、梵及餘物類，常恒不易；
或計自在等是一切物因；或有橫計諸邪解脫；
或有妄執非道為道，諸如是等皆邪見攝。 ^31c21

四、見取：謂於諸見及所依蘊，執為最勝，
能得清淨，一切鬪諍所依為業。 ^31c26

五、戒禁取：謂於隨順諸見戒禁及所依蘊，
執為最勝，能得清淨，無利勤苦所依為業。 ^31c28

然有處說：執為最勝，名為見取，執能得清淨，
名戒取者，是影略說，或隨轉門。
不爾，如何非滅計滅、非道計道，說為邪見，非二取攝。 ^32a1

如是總別十煩惱中，六通俱生及分別起，
任運、思察，俱得生故。
疑後三見，唯分別起，要由惡友或邪教力，
自審思察，方得生故。 ^32a5

邊執見中通俱生者，有義：唯斷。
常見相麁，惡友等力方引生故。
《瑜伽》等說：「何邊執見是俱生耶？
謂斷見攝。」學現觀者，起如是怖：「今者我，我何所在耶？」
故禽獸等若遇違緣，皆恐我斷，而起驚怖。 ^32a7

有義：彼論依麁相說，理實俱生，亦通常見。
謂禽獸等，執我常存，熾然聚集長時資具。
故《顯揚》等諸論皆說：於五取蘊，執斷、計常，或是俱生或分別起。 ^32a12

此十煩惱，誰幾相應？ ^32a15

貪與瞋、疑，定不俱起，愛、憎二境，必不同故；
於境不決，無染著故。 ^32a16

貪與慢、見，或得相應，所愛、所陵境非一故，說不俱起。
所染、所恃境可同故，說得相應。
於五見境，皆可愛故，貪與五見相應無失。 ^32a17

瞋與慢、疑或得俱起；所瞋、所恃境非一故，說不相應。
所蔑、所憎境可同故，說得俱起；初猶豫時，
未憎彼故，說不俱起。
久思不決，便憤發故，說得相應；疑順、違事，隨應亦爾。 ^32a20

瞋與二取，必不相應，執為勝、道，不憎彼故。 ^32a24

此與三見，或得相應，於有樂蘊，起身、常見，
不生憎故，說不相應。
於有苦蘊，起身、常見，生憎恚故，說得俱起。
斷見翻此，說瞋有、無。
邪見誹撥惡事、好事，如次說瞋或無或有。 ^32a25

慢於境定，疑則不然。
故慢與疑，無相應義。 ^32b1

慢與五見，皆容俱起，行相展轉，不相違故。
然與斷見，必不俱生，執我斷時，無陵、恃故。 ^32b2

與身、邪見一分亦爾。
疑不審決，與見相違，故疑與見，定不俱起。 ^32b4

五見展轉，必不相應，非一心中，有多慧故。 ^32b5

癡與九種，皆定相應，諸煩惱生，必由癡故。 ^32b6

此十煩惱，何識相應？
藏識全無；末那有四；意識具十；五識唯三：
謂貪、瞋、癡。無分別故。
由稱量等，起慢等故。 ^32b7

此十煩惱，何受相應？
貪、瞋、癡三，俱生分別，一切容與五受相應。
貪會違緣，憂、苦俱故；瞋遇順境，喜、樂俱故。 ^32b10

有義：俱生分別起慢，容與非苦四受相應，
恃苦劣蘊，憂相應故。 ^32b12

有義：俱生亦苦俱起，意有苦受，前已說故。
分別慢等，純苦趣無，彼無邪師、邪教等故。
然彼不造引惡趣業，要分別起能發彼故。 ^32b15

疑後三見，容四受俱。
欲疑無苦等，亦喜受俱故；二取若緣憂俱見等，爾時得與憂相應故。 ^32b17

有義：俱生身邊二見，但與喜、樂、捨、受相應，
非五識俱，唯無記故。
分別二見，容四受俱，執苦俱蘊為我、我所。
常、斷見翻此，與憂相應故。 ^32b20

有義：二見若俱生者，亦苦受俱，純受苦處，
緣極苦蘊，苦相應故。
論說：俱生一切煩惱，皆於三受現行可得，
廣說如前，餘如前說。 ^32b24

此依實義，隨麁相者，貪、慢、四見，樂、喜、捨俱。
瞋唯苦、憂、捨受俱起。
癡與五受皆得相應。
邪見及疑四俱，除苦。 ^32b26

貪、癡俱樂，通下四地，餘七俱樂，除欲通三，
疑、獨行癡欲唯憂、捨，餘受俱起，如理應知。 ^32b29

此與別境幾互相應？
貪、瞋、癡、慢容五俱起，專注一境，得有定故。
疑及五見，各容四俱，疑除勝解，不決定故；
見非慧俱，不異慧故。 ^32c2

此十煩惱何性所攝？
瞋唯不善，損自、他故，餘九通二。 ^32c5

上二界者，唯無記攝，定所伏故。
若欲界繫分別起者，唯不善攝，發惡行故。
若是俱生，發惡行者，亦不善攝，損自、他故。
餘無記攝，細不障善，非極損惱自、他處故。
當知俱生身、邊二見，唯無記攝，不發惡業，
雖數現起，不障善故。 ^32c6

此十煩惱何界繫耶？
瞋唯在欲，餘通三界。 ^32c11

生在下地，未離下染，上地煩惱，不現在前。
要得彼地根本定者，彼地煩惱容現前故。 ^32c12

謂有漏道，雖不能伏分別起惑及細俱生，
而能伏除俱生麁惑，漸次證得上根本定。 ^32c14

彼但迷事，依外門轉，散亂、麁動，正障定故。 ^32c16

得彼定已，彼地分別、俱生諸惑，皆容現前。 ^32c17

生在上地，下地諸惑，分別、俱生皆容現起。 ^32c18

生第四定中有中者，由謗解脫，生地獄故；
身在上地，將生下時，起下潤生俱生愛故。 ^32c19

而言生上，不起下者，依多分說，或隨轉門。 ^32c21

下地煩惱，亦緣上地。
《瑜伽》等說：欲界繫貪，求上地生，味上定故。
既說瞋恚憎嫉滅、道，亦應憎嫉離欲地故。
總緣諸行，執我、我所斷常，慢者得緣上故。
餘五緣上，其理極成。 ^32c22

而有處言：貪、瞋、慢等不緣上者，依麁相說，
或依別緣，不見世間執他地法為我等故；邊見必依身見起故。 ^32c26

上地煩惱亦緣下地，說生上者，於下有情，
恃己勝德，而陵彼故。 ^32c29

總緣諸行，執我、我所、斷、常、愛者，得緣下故。
疑後三見，如理應思。 ^33a1

而說上或不緣下者，彼依多分或別緣說。 ^33a3

此十煩惱，學等何攝？
非學無學，彼唯善故。 ^33a4

此十煩惱何所斷耶？
非非所斷，彼非染故。 ^33a5

分別起者，唯見所斷，麁易斷故；若俱生者，
唯修所斷，細難斷故。 ^33a6

見所斷十，實俱頓斷，以真見道總緣諦故。 ^33a7

然迷諦相，有總、有別。
總謂十種，皆迷四諦。
苦、集是彼因依處故；滅、道是彼怖畏處故。 ^33a8

別謂別迷四諦相起，二唯迷苦，八通迷四，
身、邊二見，唯果處起，別空、非我，屬苦諦故。 ^33a10

謂疑、三見，親迷苦理。
二取執彼三見、戒禁及所依蘊為勝能淨，
於自、他見及彼眷屬，如次隨應，起貪、恚、慢。
相應無明，與九同迷；不共無明，親迷苦理。
疑及邪見，親迷集等。
二取、貪等，准苦應知。
然瞋亦能親迷滅、道，由怖畏彼，生憎嫉故。 ^33a12

迷諦親疎，麁相如是。
委細說者，貪、瞋、慢、三見、疑俱生，隨應如彼。 ^33a18

俱生二見及彼相應愛、慢、無明，雖迷苦諦，
細難斷故，修道方斷。 ^33a19

瞋餘愛等，迷別事生，不違諦觀，故修所斷。 ^33a21

雖諸煩惱，皆有相分，而所仗質，或有或無，
名緣有事、無事煩惱。 ^33a22

彼親所緣，雖皆有漏，而所仗質，亦通無漏，
名緣有漏、無漏煩惱。 ^33a23

緣自地者，相分似質，名緣分別所起事境。
緣滅、道諦及他地者，相分與質不相似故，名緣分別所起名境。 ^33a25

餘門分別如理應思。 ^33a27

已說根本六煩惱相，諸隨煩惱其相云何？ ^33a28

頌曰：
　　隨煩惱謂：忿、恨、覆、惱、嫉、慳、
　　１３誑、諂與害、憍、無慚與無愧、
　　掉舉與惛沈、不信并懈怠、
　　１４放逸及失念、散亂不正知。 ^33a29

論曰：唯是煩惱分位差別、等流性，故名隨煩惱。 ^33b5

此二十種，類別有三：謂忿等十，各別起故，
名小隨煩惱；無慚等二，遍不善故，名中隨煩惱；
掉舉等八，遍染心故，名大隨煩惱。 ^33b6

云何為忿？依對現前不饒益境，憤發為性；
能障不忿，執杖為業。
謂懷忿者，多發暴惡身表業故。
此即瞋恚一分為體，離瞋無別忿相用故。 ^33b8

云何為恨？由忿為先，懷惡不捨，結怨為性；
能障不恨，熱惱為業。
謂結恨者，不能含忍，恒熱惱故。
此亦瞋恚一分為體，離瞋無別恨相用故。 ^33b12

云何為覆？於自作罪，恐失利、譽，隱藏為性；
能障不覆，悔惱為業。
謂覆罪者，後必悔惱，不安隱故。 ^33b15

有義：此覆，癡一分攝。
論唯說此癡一分故，不懼當苦，覆自罪故。 ^33b17

有義：此覆，貪、癡一分攝，亦恐失利譽，覆自罪故。
論據麁顯，唯說癡分，如說掉舉是貪分故，
然說掉舉遍諸染心，不可執為唯是貪分。 ^33b19

云何為惱？忿、恨為先，追觸暴熱，佷戾為性；
能障不惱， #CB01043;螫為業。
謂追往惡，觸現違緣，心便佷戾，多發囂暴、
凶鄙麁言，#CB01043;螫他故。
此亦瞋恚一分為體，離瞋無別惱相用故。 ^33b22

云何為嫉？徇自名利，不耐他榮，妬忌為性；
能障不嫉，憂慼為業。
謂嫉妬者聞見他榮，深懷憂慼，不安隱故。
此亦瞋恚一分為體，離瞋無別嫉相用故。 ^33b26

云何為慳？耽著財、法，不能慧捨，祕悋為性；
能障不慳，鄙畜為業。
謂慳悋者，心多鄙澁，畜積財法，不能捨故。
此即貪愛一分為體，離貪無別慳相用故。 ^33c1

云何為誑？為獲利譽，矯現有德，詭詐為性；
能障不誑，邪命為業。
謂矯誑者，心懷異謀，多現不實邪命事故。
此即貪、癡一分為體，離二無別誑相用故。 ^33c4

云何為諂？為網他故，矯設異儀，險、曲為性；能障不諂教誨為業。
謂諂曲者，為網帽他，曲順時宜，矯設方便，為取他意或藏己失。
不任師、友正教誨故，此亦貪、癡一分為體，離二無別諂相用故。 ^33c8

云何為害？於諸有情，心無悲愍，損惱為性；
能障不害，逼惱為業。
謂有害者，逼惱他故。
此亦瞋恚一分為體，離瞋無別害相用故。
瞋、害別相，准善應說。 ^33c13

云何為憍？於自盛事，深生染著，醉傲為性；
能障不憍，染依為業。
謂憍醉者，生長一切雜染法故。
此亦貪愛一分為體，離貪無別憍相用故。 ^33c16

云何無慚？不顧自、法，輕拒賢善為性；能障礙慚，生長惡行為業。
謂於自、法無所顧者，輕拒賢善，不恥過惡，
障慚生長，諸惡行故。 ^33c19

云何無愧？不顧世間，崇重暴惡為性；能障礙愧，生長惡行為業。
謂於世間無所顧者，崇重暴惡，不恥過罪，
障愧生長，諸惡行故。 ^33c22

不恥過惡，是二通相；故諸聖教，假說為體。 ^33c26

若執不恥為二別相，則應此二體無差別。
由斯二法應不俱生，非受、想等有此義故；
若待自、他，立二別者，應非實有，便違聖教；
若許此二實而別起，復違論說俱遍惡心。 ^33c27

不善心時，隨緣何境，皆有輕拒善及崇重惡義故，
此二法俱遍惡心，所緣不異，無別起失。 ^34a2

然諸聖教說不顧自、他者，自、法名自，世間名他。
或即此中拒善、崇惡，於己益損，名自、他故。
而論說為貪等分者，是彼等流，非即彼性。 ^34a4

云何掉舉？令心於境不寂靜為性；能障行捨、奢摩他為業。 ^34a7

有義：掉舉貪一分攝，論唯說此是貪分故，此由憶昔樂事生故。 ^34a8

有義：掉舉非唯貪攝，論說掉舉遍染心故，
又掉舉相謂不寂靜，說是煩惱共相攝故，掉舉離此無別相故。
雖依一切煩惱假立，而貪位增，說為貪分。 ^34a10

有義：掉舉別有自性，遍諸染心，如不信等，
非說他分，體便非實，勿不信等亦假有故。
而論說為世俗有者，如睡眠等，隨他相說。
掉舉別相，謂即囂動，令俱生法，不寂靜故。
若離煩惱無別此相，不應別說障奢摩他，故不寂靜非此別相。 ^34a13

云何惛沈？令心於境，無堪任為性；能障輕安、毘鉢舍那為業。 ^34a19

有義：惛沈癡一分攝，論唯說此是癡分故，惛昧沈重是癡相故。 ^34a20

有義：惛沈非但癡攝，謂無堪任是惛沈相，
一切煩惱皆無堪任，離此無別惛沈相故。
雖依一切煩惱假立，而癡相增，但說癡分。 ^34a22

有義：惛沈別有自性，雖名癡分而是等流，
如不信等，非即癡攝。
隨他相說名世俗有，如睡眠等，是實有性。
惛沈別相，謂即瞢重，令俱生法，無堪任故。
若離煩惱無別惛沈相，不應別說障毘鉢舍那故。
無堪任非此別相，此與癡相有差別者，
謂癡於境，迷闇為相，正障無癡，而非瞢重，
惛沈於境瞢重為相，正障輕安而非迷闇。 ^34a26

云何不信？於實、德、能不忍樂欲，心穢為性；
能障淨信，惰依為業。
謂不信者多懈怠故。 ^34b4

不信三相，翻信應知。
然諸染法，各有別相，唯此不信，自相渾濁，
復能渾濁餘心、心所，如極穢物，自穢、穢他，是故說此心穢為性。
由不信故，於實、德、能不忍樂欲，非別有性，
若於餘事，邪忍樂欲，是此因果，非此自性。 ^34b6

云何懈怠？於善、惡品修、斷事中，懶惰為性；
能障精進，增染為業。
謂懈怠者，滋長染故。
於諸染事而策勤者，亦名懈怠，退善法故。
於無記事而策勤者，於諸善品無進、退故，
是欲、勝解，非別有性。
如於無記，忍可樂欲，非淨、非染，無信不信。 ^34b11

云何放逸？於染、淨品，不能防、修，縱蕩為性；
障不放逸，增惡損善所依為業。
謂由懈怠及貪、瞋、癡，不能防修染淨品法，
總名放逸，非別有體。
雖慢、疑等亦有此能，而方彼四，勢用微劣，
障三善根、遍策法故。
推究此相，如不放逸。 ^34b17

云何失念？於諸所緣，不能明記為性；能障正念、散亂所依為業。
謂失念者，心散亂故。 ^34b22

有義：失念念一分攝，說是煩惱相應念故。
有義：失念癡一分攝，《瑜伽》說此是癡分故，
癡令念失，故名失念。 ^34b25

有義：失念俱一分攝，由前二文影略說故，論復說此遍染心故。 ^34b27

云何散亂？於諸所緣，令心流蕩為性；能障正定，惡慧所依為業。
謂散亂者發惡慧故。 ^34b28

有義：散亂癡一分攝，《瑜伽》說此是癡分故。
有義：散亂貪、瞋、癡攝，《集論》等說是三分故，
說癡分者，遍染心故，謂貪、瞋、癡令心流蕩，
勝餘法故，說為散亂。 ^34c2

有義：散亂別有自體，說三分者是彼等流，
如無慚等，非即彼攝，隨他相說名世俗有。
散亂別相，謂即躁擾，令俱生法皆流蕩故。
若離彼三，無別自體，不應別說障三摩地。
掉舉、散亂二用何別？
彼令易解，此令易緣，雖一剎那，解、緣無易，而於相續有易義故。
染污心時，由掉亂力，常應念念易解、易緣，
或由念等力所制伏，如繫猨猴有暫時住，
故掉與亂，俱遍染心。 ^34c6

云何不正知？於所觀境，謬解為性；能障正知、毀犯為業。
謂不正知者，多所毀犯故。 ^34c14

有義：不正知慧一分攝，說是煩惱相應慧故。 ^34c17

有義：不正知癡一分攝，《瑜伽》說此是癡分故，
令知不正，名不正知。 ^34c18

有義：不正知俱一分攝，由前二文，影略說故，論復說此遍染心故。 ^34c19

「與」、「并」、「及」言顯隨煩惱非唯二十，《雜事》等說貪等多種隨煩惱故。 ^34c21

隨煩惱名，亦攝煩惱，是前煩惱等流性故；
煩惱同類餘染污法，但名隨煩惱，非煩惱攝故。 ^34c22

唯說二十隨煩惱者，謂非煩惱，唯染、麁故；
此餘染法，或此分位，或此等流，皆此所攝。
隨其類別，如理應知。 ^34c24

如是二十隨煩惱中，小十、大三，定是假有；
無慚、無愧、不信、懈怠定是實有；教、理成故。
掉舉、惛沈、散亂三種，有義是假，有義是實。
所引理、教，如前應知。 ^34c27

二十皆通俱生、分別，隨二煩惱勢力起故。 ^35a2

此二十中，小十，展轉定不俱起。
互相違故，行相麁猛，各為主故。 ^35a3

中二，一切不善心俱，隨應皆得小、大俱起。
論說：大八遍諸染心。
展轉小、中，皆容俱起。 ^35a4

有處說：六遍染心者，惛、掉增時，不俱起故。
有處但說：五遍染者，以惛、掉等違唯善故。 ^35a6

此唯染故，非第八俱。
第七識中唯有大八，取捨差別，如上應知。
第六識俱容有一切。
小十麁猛，五識中無。
中、大相通，五識容有。 ^35a8

由斯中、大五受相應。
有義：小十除三，忿等唯喜、憂、捨三受相應。
諂、誑、憍三，四俱，除苦。 ^35a11

有義：忿等四俱，除樂；諂、誑、憍三，五受俱起。
意有苦受，前已說故。 ^35a14

此受俱相，如煩惱說。
實義如是，若隨麁相，忿、恨、惱、嫉、害憂、捨俱；
覆、慳喜、捨；餘三增樂。
中、大隨麁，亦如實義。 ^35a15

如是二十，與別境五，皆容俱起，不相違故。 ^35a17

染念、染慧，雖非念、慧俱，而癡分者，亦得相應故。
念亦緣現、曾習類境。
忿亦得緣剎那過去，故忿與念，亦得相應。
染定起時，心亦躁擾，故亂與定相應無失。 ^35a18

中二、大八十煩惱俱。
小十定非見、疑俱起。
此相麁動，彼審細故。
忿等五法，容慢、癡俱，非貪、恚並，是瞋分故。
慳癡、慢俱，非貪、瞋並，是貪分故。
憍唯癡俱，與慢解別，是貪分故。
覆、誑與諂，貪、癡、慢俱。
行相無違，貪、癡分故。 ^35a22

小七、中二，唯不善攝。
小三、大八，亦通無記。 ^35a27

小七、中二，唯欲界攝。
誑、諂欲、色，餘通三界。 ^35a28

生在下地，容起上十一。
耽定於他，起憍、誑、諂故。 ^35a29

若生上地，起下後十。
邪見愛俱，容起彼故。
小十，生上無由起下。
非正潤生，及謗滅故。 ^35b1

中二、大八，下亦緣上。
上緣貪等，相應起故。 ^35b3

有義：小十，下不緣上。
行相麁近，不遠取故。 ^35b5

有義：嫉等亦得緣上。
於勝地法，生嫉等故。 ^35b6

大八諂、誑，上亦緣下。
下緣慢等，相應起故。
梵於釋子，起諂、誑故。
憍不緣下，非所恃故。 ^35b7

二十皆非學、無學攝。
此但是染，彼唯淨故。
後十，唯通見、修所斷，與二煩惱相應起故。
見所斷者，隨迷諦相，或總、或別，煩惱俱生，
故隨所應，皆通四諦。
迷諦親疎等，皆如煩惱說。 ^35b9

前十，有義：唯修所斷，緣麁事境，任運生故。
有義：亦通見、修所斷。
依二煩惱勢力起故。
緣他見等，生忿等故。
見所斷者，隨所應緣，總、別惑力，皆通四諦。
此中有義：忿等但緣迷諦惑生，非親迷諦。
行相麁淺，不深取故。
有義：嫉等亦親迷諦，於滅、道等生嫉等故。 ^35b13

然忿等十，但緣有事，要託本質，方得生故。
緣有漏等，准上應知。
成唯識論卷第六
 ^35b21
