
pin:: 
## 3
父子合集經卷第十八
translator:: 西天譯經三藏朝散大夫試鴻臚卿宣梵大師賜紫沙門臣日稱等奉　詔譯
六界差別品第二十六之三
佛言：「大王！譬若有人於睡夢中與諸寶媛共相執持，
是人覺已，憶念夢中所受妙觸，為實爾不？」 ^969b18

王言：「不也！」
佛言：「大王！於意云何？
是人所夢執以為實，是智者不？」 ^969b20

王言：「不也！世尊！何以故？
夢中畢竟無有寶媛，況復有彼美妙觸耶？
當知是人徒自疲勞，都無所得。」 ^969b21

佛言：「大王！如是，如是！
愚癡異生寡聞無智，於可意觸而生愛樂，
心生染著造如是業，身業三種、語業四種、
意業三種，造作彼業，剎那遷謝。
是業滅已，不依東方南西北方四維上下中間而住，
至命終時，見先所作，心想中現，如彼睡覺憶夢中事，最後識滅自業現前。
大王！識為其主，業為攀緣，二種相因，初識生起，
作業受報，皆不失壞。
或趣地獄，或墮傍生、琰摩羅界及阿脩羅，
若人若天，同分種類相續不絕。
大王！最後識滅名為死蘊，最初識起名為生蘊。
大王！彼識起時，無所從來，滅無所至；其緣生時，
無所從來，滅無所至；彼業生時，無所從來，滅無所至。
大王！無有少法從於此世得至他世。
何以故？自性空故。
如是了知初識初識空，自業自業空，身識身識空，
若滅滅空，若生生空，輪迴輪迴空，涅槃涅槃皆自性空，
無有作者亦無受者，但隨世俗之所顯示，非第一義作是說也。 ^969b23

「大王！當知諸根如幻境界如夢，一切諸法皆悉空寂，
此名空解脫門；空無空相，名無相解脫門；
若無相者則無希求，名無願解脫門。
若能了此三解脫門，與空共行菩提先道，
廣大如法性，究竟如虛空；於此譬喻。
當如是知。 ^969c12

「復次，大王！譬如有人於睡夢中，持熱銅鍱以為衣服而自纏身。
是人覺已，憶念夢中熾然銅鍱觸身苦惱，為實爾不？」 ^969c18

王言：「不也！」
佛言：「大王！於意云何？
是人所夢執為真實，是智者不？」 ^969c20

王言：「不也！世尊！何以故？
夢中畢竟無熱銅鍱，況復觸身受苦惱耶？
當知是人徒自疲勞都無有實。」 ^969c22

佛言：「大王！如是，如是！
愚癡寡聞凡夫異生，見恐畏事，心生嫌惡，
妄生執著造是惡業，身業三種、語業四種、
意業三種，造作彼業，剎那遷謝。
是業滅已，不依東方南西北方四維上下中間而住，
至命終時，見昔所作，心生恐懼，如彼睡覺念夢中事，最後識滅自業現前。
大王！識為其主，業為攀緣，二種相因，初識生起，
作業受果皆不失壞，或趣地獄，或墮傍生、
琰摩羅界及阿修羅，若人若天。
初識生已各受其報，同分心品相續而轉，
最後識滅名為死蘊，最初識起名為生蘊。
大王！彼識起時，無所從來，滅無所至；彼緣生時，
無所從來，滅無所至；彼業生時，無所從來，滅無所至。
大王！無有少法從於此世得至他世。
何以故？自性空故。
如是了知初識初識空，自業自業空，身識身識空，
若滅滅空，若生生空，輪迴輪迴空，涅槃涅槃皆自性空。
了知業報自性非有，無有作者亦無受者，但唯名相分別顯示。 ^969c24

「大王！當知諸根如幻境界如夢，一切諸法皆悉空寂，
此名空解脫門；空無空相，名無相解脫門；
若無相者，則無希求，名無願解脫門。
若能了知三解脫門，與空共行，菩提先道，
廣大如法界，究竟如虛空。
於此譬喻，當如是知。 ^970a12

「復次，大王！如人夢中自見其身，悉皆散壞不覺諸觸。
是人覺已，憶念夢中身根散壞而生憂惱，為實爾不？」 ^970a18

王言：「不也！」
佛言：「大王！於意云何？
是人所夢執以為實，是智者不？」 ^970a20

王言：「不也！世尊！何以故？
夢中畢竟無有身根，況復散壞？
當知是人徒自疲勞，都無有實。」 ^970a21

佛言：「如是，如是！愚癡寡聞凡夫異生，自見身壞，
心生執著，復起恐怖，造是癡業，身業三種、
語業四種、意業三種，造作彼業，剎那遷謝。
是業滅已，不依東方南西北方四維上下中間而住，
至命終時，見先所作，心生惶怖，如彼夢覺，
念夢中事，最後識滅自業現前。
大王！識為其主，業為攀緣，二種相因，初識生起，
作業受果皆不失壞，或趣地獄，或墮傍生、
琰摩羅界及阿脩羅，若人若天。
初識生已，各受其報，同分心品相續隨轉，
最後識滅名為死蘊，最初識起名為生蘊。
大王！初識起時，無所從來，滅無所至；彼緣生時，
無所從來，滅無所至；其業生時，無所從來，滅無所至。
大王！無有少法從於此世得至他世。
何以故？自性空故。
如是了知初識初識空，自業自業空，身識身識空，
若滅滅空，若生生空，輪迴輪迴空，涅槃涅槃皆自性空。
了知業報自性非有，無有作者亦無受者，但唯名相分別顯示。 ^970a23

「大王！當知諸根如幻境界如夢，一切諸法皆悉空寂，
此名空解脫門；空無空相，名無相解脫門；
若無相者，則無希求，名無願解脫門。
若能了此三解脫門，與空共行，菩提先道，
廣大如法界，究竟如虛空。
於此譬喻，當如是知。 ^970b12

「復次，大王！如人夢中見彼幻師幻作五欲種種欲樂，
自見其身為彼圍遶，受諸快樂。
是人覺已，憶念夢中所作事業，為實爾不？」 ^970b17

王言：「不也！」
佛言：「大王！於意云何？
彼於夢境執以為實，是智者不？」 ^970b20

王言：「不也！世尊！何以故？
夢中畢竟無彼幻師，況復變現五欲等事。
當知是人徒自疲勞，都無有實。」 ^970b21

佛言：「大王！如是，如是！
愚癡寡聞凡夫異生意著於法，心生貪染，
復起追求，轉增癡愛，為彼所牽，造如是罪，
身業三種、語業四種、意業三種，造作彼業，剎那遷謝。
彼業滅已，不依東方南西北方四維上下中間而住，
至命終時，見昔所作心想中現，自分業報皆悉現前，猶如夢覺念夢中事。
大王！識為其主，業為攀緣，二種相因，初識生起，
作業受報，皆不失壞，或趣地獄，或墮傍生、
琰摩羅界及阿脩羅，若人若天。
初識生已各受其報，同分心品相續隨轉，
最後識滅名為死蘊，最初識起名為生蘊。
大王！身識生時，無所從來，滅無所至；彼緣生時，
無所從來，滅無所至；彼業生時，無所從來，滅無所至。
大王！無有少法從於此世得至他世。
何以故？自性空故。
如是了知初識初識空，自業自業空，身識身識空，
若滅滅空，若生生空，輪迴輪迴空，涅槃涅槃皆自性空。
作業不可得，受報不可得，但唯名相分別顯示。 ^970b23

「大王！當知諸根如幻境界如夢，一切諸法皆悉空寂，
此名空解脫門；空無空相，名無相解脫門；
若無相者則無希求，名無願解脫門。
依此了知三解脫門，與空共行，菩提先道，
廣大如法界，究竟如虛空。
於此譬喻，當如是知。 ^970c12

「復次，大王！譬如有人於睡夢中，為彼瀑流漂沒己身及其眷屬，
受諸惶怖種種苦惱。
是人覺已，憶念夢中水所漂溺，為實爾不？」 ^970c17

王言：「不也！」
佛言：「大王！是人所夢執以為實，是智者不？」 ^970c20

王言：「不也！世尊！何以故？
夢中畢竟無水所漂，況復有彼惶怖苦惱？
當知是人徒自疲勞，都無有實。」 ^970c21

佛言：「大王！如是，如是！
愚癡寡聞凡夫異生，意著諸法生憂惱處，
展轉尋求無對治道，以不了故起諸惡行，
身業三種、語業四種、意業三種，造作彼業，剎那遷謝。
是業滅已，不依東方南西北方四維上下中間而住，
至命終時心生惶怖，見昔所作悉現其前，如人夢覺念夢中事。
大王！識為其主，業為攀緣，二種相因，初識生起，
作業受果皆不失壞，或趣地獄，或墮傍生、
琰摩羅界及阿脩羅，若人若天。
初識生已，各受其報，同分心品相續不絕，
最後識滅名為死蘊，最初識起名為生蘊。
大王！初識生時，無所從來，滅無所至；彼緣生時，
無所從來，滅無所至；彼業生時，無所從來，滅無所至。
大王！無有少法從於此世得至他世。
何以故？自性空故。
如是了知初識初識空，自業自業空，身識身識空，
若滅滅空，若生生空，輪迴輪迴空，涅槃涅槃皆自性空，
無有作者亦無受者，但唯名相分別顯示。 ^970c23

「大王！諸根如幻境界如夢，一切諸法皆悉空寂，
此名空解脫門；空無空相，名無相解脫門；
若無相者，則無希求，名無願解脫門。
若能了此三解脫門，與空共行，菩提先道，
廣大如法界，究竟如虛空。
於此譬喻，當如是知。 ^971a12

「復次，大王！譬如有人於睡夢中，自見其身飲酒惛醉，
不識善法及諸惡行，功德過失都不覺知。
是人覺已，念夢中事，為實爾不？」 ^971a18

王言：「不也！」 ^971a20

佛言：「大王！於意云何？
是人所夢執為真實，是智者不？」 ^971a21

王言：「不也！世尊！何以故？
夢中畢竟無飲酒者，況惛醉耶？
當知是人徒自疲勞，都無有實。」 ^971a22

佛言：「大王！如是，如是！
愚癡寡聞凡夫異生，意著諸法，起愛染心造是癡業，
身業三種、語業四種、意業三種，造作彼業，剎那遷謝。
是業滅已，不依東方南西北方四維上下中間而住，
至命終時，見先所作自分業報心想中現，如人夢覺念夢中事。
大王！識為其主，業為攀緣，二種相因，初識生起，
作業受報皆不失壞，或趣地獄，或墮傍生、
琰摩羅界及阿脩羅，若人若天。
各受其報，同類心品相續隨轉，最後識滅名為死蘊，最初識起名為生蘊。
大王！身識生時，無所從來，滅無所至；彼緣生時，
無所從來，滅無所至；彼業生時，無所從來，滅無所至。
大王！無有少法從於此世得至他世。
何以故？自性空故。
如是了知初識初識空，自業自業空，身識身識空，
若滅滅空，若生生空，輪迴輪迴空，涅槃涅槃皆自性空，
無有作者亦無受者，若業若報，皆不可得，但唯名相分別顯示。 ^971a24

「大王！諸根如幻境界如夢，一切諸法自性空寂，
此名空解脫門；空無空相，名無相解脫門；
若無相者，則無希求，名無願解脫門。
若能了知三解脫門，與空共行，菩提先道，
廣大如法界，究竟如虛空。
於此譬喻，當如是知。」
父子合集經卷第十八
 ^971b12
