
pin:: 佛本行集經卷第三十四
translator:: 隋天竺三藏闍那崛多譯
轉妙法輪品下
「爾時世尊作是思惟：『往昔諸佛、多陀阿伽度、
阿羅呵、三藐三佛陀，在何方所轉於無上微妙法輪？
於時，世尊發是心已，其地即時自然涌出，異於餘方。』 ^810b13

「爾時，世尊復如是念：『往昔諸佛、多陀阿伽度、
阿羅呵、三藐三佛陀，云何而轉無上法輪？
為當坐轉，為當臥轉？』
於時，世尊發是心已，彼地方所，即現五百師子高座。
世尊見此五百座已，即發敬心，以敬過去諸世尊故，
三匝圍繞三高座已，至第四座，即上其上，
加趺而坐，譬如師子無所怖畏無所驚動。
時憍陳如五比丘等，即白佛言：『希有世尊！
即今悉有如許佛來同說法也，云何乃有若干高座？』
爾時，佛告五比丘言：『汝諸比丘！
今應當知！此賢劫中，有五百佛，出現於世，
三佛已過入般涅槃，我今第四，出現於世。
餘者當來續復興顯。』 ^810b17

「爾時，世尊復如是念：『過去諸佛、多陀阿伽度、
阿羅訶、三藐三佛陀，為轉金輪，為轉銀輪，
轉頗梨輪，轉琉璃輪？
為當轉於赤真珠輪，轉馬瑙輪，轉硨#CB00006;輪，
轉虎珀輪，轉珊瑚輪，轉七寶輪，為轉木輪？』 ^810b29

「爾時，世尊如是念時，於心內發自智見，
知過去諸佛、多陀阿伽度、阿羅呵、三藐三佛陀，
依四聖諦，次第三轉十二種相因緣，而轉無上法輪。
而世間中，無有沙門及婆羅門，或天或魔，
或梵世界，無一眾生能作如是自在無畏轉法輪者。 ^810c5

「爾時，世尊箕宿月初十五日內，十二日昃過半人影，
當如是時，名毘闍耶，北面而坐，合於鬼宿及房宿時，轉於無上清淨法輪。
一切世間，所有沙門，及婆羅門天魔梵等，
無有能轉如是法輪，以房宿日轉輪，無礙說法，依世故以此日。 ^810c11

「爾時，世尊告五比丘如是言音，所謂如來有此言音，
善能教授，善能慰喻，能教不缺，能教恭敬，
不曲不諂，不麗不麤，不綺不朴，柔順調和。
善能作業，不緩不急，無有妨礙，真正微妙，
善巧分明，流靡甘美，悅可眾情，無濁無垢，不可毀壞。
無與等者，離染清淨，久來常捨，不失不乏，
無結無縛，解脫光潔，不貧不吃，亦不軟弱。
能為一切眾生生樂，能與一切眾生身體而作潤澤，
能發一切諸眾生心，能斷慾心，斷瞋恚心，
斷愚癡心，能攝諸魔，能破諸罪，悉能降伏一切外道。 ^810c17

「世尊音響，善能教他，猶如鼓聲，猶如梵聲，猶如迦羅嚬伽鳥聲。
如帝釋聲，如海波聲，如地動聲，崑崙震聲，
孔雀鳥聲，拘翅羅聲，命命鳥聲。
如鴈王聲，猶如鶴聲，猶如師子猛獸王聲，
猶如箜篌琵琶、五絃箏笛等聲，聞者能令一切歡喜。
教誨分明，意喜樂聞，微妙甚深，無處乏少，
能令眾生造諸善根，聞者不空。
字體分炳，文句顯了，義業幽邃，法藏真實，
合時合節，合三摩耶，不過時授，知諸根情，
順於法句，以諸種種布施莊嚴，持戒清淨，
忍辱含受，精進勇猛，諸禪寂定，奮迅神通，
智慧分別，世間善惡，慈成就樂，悲無勞勌，喜歡捨離。
建立三乘，紹三寶種，分別三聚，淨三脫門，
實語訓誨，智人所歎，聖所可意，無量無邊，
猶如虛空，遍至一切，諸相具足。 ^810c28

「世尊如是聲音，告諸五比丘言：『汝諸比丘！
出家之人，恒常須捨世間二事。
何等為二？一受欲樂，凡有行動，依於聚落，
凡夫所歎，此須棄捨。
第二捨者，自身所困，受苦之處，非聖所歎，
不得自利，不得利他，此法須捨。』
而說偈言：
　　「『自身損處速棄捐，諸根境界悉須捨，
　　若能捨此二種法，即得甘露正真道。』 ^811a14

「爾時，佛告諸比丘言：『汝等當知！
我如是捨彼二邊已，說有中路，我自證知，
為開眼故，為作智故，為寂定故，為諸通故，
為覺了故，為沙門故，為涅槃故，而得成就。
汝等比丘！若欲得知出有中路，如我所證，
為開眼故，為生智故，為寂定故，乃至涅槃八正聖道，
所謂正見、正分別、正語、正業、正命、正精進、
正念、正定。汝等比丘！
此是中路，我已證知，為開眼故，為生智故，
為寂定故，為發諸通，為覺了故，為沙門故，
為涅槃故，當得成就。』
而說偈言：
　　「『如是八種正路因，除滅死生恐怖盡，
　　既得除滅諸業已，永更不受一切生。』 ^811a22

「爾時，佛告諸比丘言：『汝等比丘！
至心諦聽！有四聖諦。
何等為四？謂苦聖諦，苦集聖諦，苦滅聖諦，
得道聖諦，如此名為四種聖諦。 ^811b5

「『諸比丘！何等相名為苦聖諦？
所謂生苦、老苦、病苦、死憂悲苦、愛別離苦、
怨憎會苦、求不得苦。
此諸苦故，名苦聖諦。 ^811b8

「『諸比丘！何等名為苦集聖諦？
所謂此愛數數動心，發思慾事，處處思想，是則名為苦集聖諦。 ^811b11

「『諸比丘！何等名為苦滅聖諦？
所謂彼愛遠離棄捨，悉除滅盡不留餘殘，
心及心想一切寂定，是則名為苦滅聖諦。 ^811b14

「『諸比丘！何等名為得道聖諦？
逮得於此八正聖路，所謂正見、正分別、
正語、正業、正命、正精進、正念、正定，此名滅苦得道聖諦。 ^811b17

「『此苦聖諦，我往昔來，不從他聞，於諸法中，
自生眼智，生意、生明、生誓願、生智慧。
此苦聖諦，須如是知。
乃至未聞諸法之中，生眼智慧，彼苦聖諦已照知竟。 ^811b20

「『如是苦集聖諦，不從他聞，於諸法中，生眼及智，彼苦集法悉須滅之。
如是乃至，苦集聖諦，已滅盡訖。 ^811b24

「『如是苦滅聖諦，不從他聞，於諸法中，生眼及智。
彼苦滅諦今應須證。
如是乃至生智慧已，苦滅聖諦，得證知盡。 ^811b27

「『如是苦集滅已得道聖諦，不從他聞，於諸法中，生眼及智。
彼苦集滅，知得道證，乃至生智慧，還彼苦滅，
得道證竟〔已上四章並皆疊道〕。 ^811b29

「『諸比丘！乃至我此四種聖諦，如是三轉十二因緣，
如實未證，我未證得阿耨多羅三藐三菩提，未可得言我覺了也。 ^811c4

「『諸比丘！我以此四聖諦三種轉如實十二相證，
然後始得阿耨多羅三藐三菩提，如是可言我覺了也。 ^811c7

「『諸比丘！我於爾時，生智生見，不散亂心，正得解脫。
諸比丘！此我最後生，更不受有也。』 ^811c10

「佛說如是法相之時，長老憍陳如，即於彼坐，
遠塵離垢，除諸纏縛，淨諸煩惱。
於諸法中，得淨眼智，所有集法，一切皆滅。
知法滅已，如實證知。
譬如淨衣，無有垢穢，無有黑縷，隨所染處，而受其色。
如是如是，彼憍陳如，即於坐處，諸垢皆除，
煩惱盡滅，得法眼淨，如實而知。
是時彼會六萬天子，遠塵離垢，亦於諸法，得淨眼智。 ^811c12

「爾時，世尊作師子吼，說是偈言：
　　「『不可言說法甚深，真如寂靜無名字，
　　最勝憍陳如先證，我所求道得不空。』 ^811c20

「而有偈說：
　　「『如是甚深法說時，最勝世尊慈悲行，
　　憍陳如得淨法眼，復有諸天億萬千。』 ^811c23

「爾時，所有地居諸天，聞世尊說如是法相，
一時大唱，作如是言：『仁者各知！
今日婆伽婆、多陀阿伽度、阿羅呵、三藐三佛陀，
在波羅 #CB00178;鹿野苑中，
往昔諸仙所居住處，轉於無上微妙法輪。
若有沙門、若婆羅門、若梵若魔，實不能轉如是法輪。』
而說偈言：
　　「『善哉世尊真如見，為眾轉甘露法輪，
　　持戒禪定輻輞釭，慚愧精進軸鐧轂。
　　甚深無異正真說，建立是輪三界尊，
　　今在波羅 #CB00178;城邊，鹿野苑中如是轉。』 ^811c26

「爾時，彼處地居諸天唱是聲已，其聲上徹四天王天，
四王聞已復傳唱聲，其聲中作如是言說：
『今日世尊、多陀阿伽度、阿羅呵、三藐三佛陀，
在波羅 #CB00178;鹿野苑中，轉於無上微妙法輪。
一切世間，若有沙門及婆羅門，若梵若魔，實無有人能然轉者。』 ^812a7

「四天王天作是聲時忉利天聞，忉利天王如是作聲夜摩天聞，
夜摩作聲兜率天聞，兜率作聲化樂天聞，
化樂作聲他化天聞他化作聲，梵天王聞。
時梵天王即作是言：『今日世尊、多陀阿伽度、
阿羅呵、三藐三佛陀，在波羅 #CB00178;鹿野苑中，
轉於無上微妙法輪。
一切世間，若有沙門，及婆羅門、一切魔梵，實不能轉。』
如是次第，經一念頃時上諸天，各各相告，
其聲遍滿，如是乃至大梵天所。 ^812a13

「爾時，娑婆世界之主大梵天王，既聞聲已，
復發如是梵音唱言：『今日世尊、佛、婆伽婆、
多陀阿伽度、阿羅呵、三藐三佛陀，在波羅 #CB00178;鹿野苑中，
轉於無上微妙法輪。
一切世間，若有沙門，若婆羅門、天人魔梵，實無有人能作如是如法轉者。』
如是次第，至有頂天。 ^812a22

「爾時世尊當轉法輪，是時天人魔梵沙門，
及婆羅門，一切世間，大光普照。
其鐵圍山，大鐵圍山，其兩山間，幽冥黑暗，
所有眾生，受極重苦；而此日月，如是光明，
如是大德，如是神通，如是威力，如是自在，
而於彼處，不能照耀、不能令光；佛威神故，
彼處普照、其中眾生，得光明故，各各相見，
各各相知，各相謂言：『此處亦復有眾生也〔已上兩句梵本再稱〕。』 ^812a28

「爾時，世界土地所有一切樹木，百卉藥草，
悉皆順時，隨其種類大小，各各自生莖葉花果，
生已花自然來雨於佛上，為供養故。
其虛空中清淨，無有塵霧烟霞，暫起輕雲，
降微細雨，以灑於地，雨水清涼，具八功德。
雨已還晴，復起微風，涼冷調適，四方皆淨，
顯現分明，無有塵翳。
上界虛空諸天聚集，作天音樂，唱天妙歌，
雨天種種曼陀羅花，并及摩訶曼陀羅花。
又雨諸天細妙之衣，雨天金銀琉璃所作七寶蓮花，
復雨無量優鉢羅花、波頭摩花、拘物頭花、
分陀利花，下如來上；復雨無量種種雜香末香塗香，
散如來上，散已復散。
如來坐處，四面周匝方一由旬，其種種花悉皆遍滿，間無空缺。
復此大地，六種震動，動、遍動、等遍動，震、
遍震、等遍震，涌、遍涌、等遍涌，吼、遍吼、等遍吼，
覺、遍覺、等遍覺，一切眾生一向悉皆受大快樂。
於彼時中，無一眾生有慾惱者、瞋恚惱者、
愚癡惱者、我慢惱者、貢高惱者，不驚不怖，無一眾生造作諸罪。
若患眾生，即得除差；飢渴眾生，即得飽滿；
酒醉眾生，即得醒悟；顛狂眾生，皆得本心。
盲者得視，聾者得聽；若有六根不完具者，
悉得具足；貧凍倮露諸眾生等，皆得富饒；
羸瘦眾生，皆得肥滿；繫閉眾生，皆得解脫；
枷鏁杻械諸眾生等，自然得出；地獄眾生，
即得滅惱；六畜眾生，無有驚怖；餓鬼眾生，飢渴得定。
如是因緣，其憍陳如，得名證智。 ^812b7

「爾時，長老憍陳如身如實得見一切諸法，
如實得知一切諸法，如實得證一切諸法，
如實得度煩惱險路，度煩惱磧，度無疑處，
心中決定無有滯礙，已得無畏，不從他學。
時憍陳如，知彼法行，從坐而起，頂禮佛足，
胡跪合掌，而白佛言：『善哉！
世尊！我入佛法，世尊度我，以為沙門，與具足戒，願作比丘。』 ^812c5

「爾時，佛告憍陳如言：『善來比丘！
入我法中，行於梵行，盡苦邊故。』
是時長老憍陳如，身即便出家，成具足戒；
餘四比丘，各說法要，隨機教授。
而彼眾中，有三比丘，乞食他行，唯二比丘，
稟受教誨；其後三人，既將食來，合有六人，相共坐食。
彼等已得如來說法教化承受，當是之時，
次一長老，跋提梨迦，其次長老名婆沙波，
是等二人，即於坐中，遠塵離垢，盡諸結惑，
淨煩惱界，於諸法中，得法眼淨，所有結惑，
一切皆盡，識無常法，如實證知。
譬如淨衣，無有黑縷，無有脂膩，隨所欲染，正受其色。
如是如是，而彼長老跋提梨迦，并及長老婆沙波等，
在於彼坐，遠塵離垢，得淨法眼，略說乃至，
即成出家，得具足戒。 ^812c12

「如是次第，彼後來人所乞食者，如法教化，如法攝受。
世尊如法示現之時，彼之長老摩訶那摩，
并及長老阿奢踰時，即於彼坐，遠塵離垢，
於諸法中，得淨法眼。
如是如是，長老大名、長老調馬，即於彼坐，
盡煩惱垢，如實證知。
彼等自見得諸法相，度法相已，無復疑心，
到無畏地，不從他聞。
於佛法中，得知證已，從坐而起，頂禮佛足，
在於佛前，胡跪合掌，而白佛言：『唯願世尊！
聽我出家，與我具戒。』 ^812c26

「爾時，佛告二比丘言：『汝等比丘！
善來入我自說法中，行於梵行，正盡苦邊。』
時二長老，即成出家，得具足戒。
而有偈說：
　　「『小賢起氣憍陳如，摩訶那摩及調馬，
　　彼等初證知見此，如來甘露鼓法門。』 ^813a7

「爾時，世尊即告彼等五比丘言：『汝諸比丘！
我日夜恒行正念故，正行行已，得於無上正真解脫，具足證知。
汝等比丘！應當學我作如是念，行於正行，
汝等亦當得此無上正真解脫，當證知耳。』 ^813a12

「爾時，魔王波旬往詣佛世尊所，到佛所已，
即以偈頌，而白佛言：
　　「『瞿曇以慾愛自纏，一切天慾及人慾，
　　今既入此大纏縛，我決不放汝沙門。』 ^813a17

「爾時，世尊思惟知是魔波旬說，世尊如是思惟知已，
即還以偈答波旬言：
　　「『我以久脫諸愛纏，天慾人慾悉並離，
　　大縛我既得出訖，況復汝先被我降。』 ^813a21

「爾時，魔王波旬聞佛說此偈已默然而住，
如是思惟：『沙門瞿曇！
知我意行。沙門釋子！
見我心情』。即懷悵怏，苦惱不樂，於彼地方，沒身不現。 ^813a25

「爾時，世尊復更重告五比丘言：『汝等比丘！
若知諸色是無我者，是色則不作惱壞相，
當不受苦，應如是見，應如是知。
如是有色，以色無我，是故一切色能生惱，色能生苦。
雖生苦惱，亦不可得色之定性。
色既不定，亦不可願色如是有，亦不可道願如是無。
其色既然，受想行識，亦復如是。 ^813a29

「『汝等比丘！當知於識亦無有我，識若有我，
此識應當不作於惱，不作於苦，以識體無不可得故。
云何乃得作如是有？
亦不可道願如是無。
以識無我，是故識能作惱作苦，以識本無，
即不可願識如是有、如是不有。』 ^813b7

「復告比丘：『於汝意云何？
識為當常？為當無常？』
時諸比丘即白佛言：『世尊！
此識無常。』佛復問言：『識既無常，為苦為樂？』
諸比丘言：『世尊！此識是苦。』
佛復告言：『識既是苦、無常、破壞，非是正法，非是常住。
若能如是見於識者，乃可能作如是思惟：
「彼是於我，或我是彼，或我見我是於我耶？」』
諸比丘言：『不也世尊。』 ^813b12

「佛告諸比丘：『汝等當知！
所有諸色，或過去色，現在未來，若內若外，
若麤若細，若上若下，若近若遠，一切不可作如是念：
「彼是於我，我是於彼。」
如是如是，如實正智，應須如是。
所有一切受想行識，過去未來，現在內外。
麤細上下，遠近諸識，不作是念：「我是於彼，
彼是於我，或我是我。」
如是如是，如實正見，當如是知。』 ^813b19

「佛告諸比丘：『汝等當知！
若有多聞聲聞之人，能作如是思惟見者，
當厭離色受想行識；既厭離已，一切不樂；
既心不樂，而得解脫；既得解脫，當生是智，
我生已盡，梵行已立，所作已辦，不受後有，我如是知。』 ^813b26

「爾時，世尊說是法已，時五比丘於有為中，
諸漏滅盡，心得解脫。
當於是時，此世間有六阿羅漢，一是世尊，五是比丘。
而於後時，如來授記：『汝等比丘！
若知我初轉於法輪說法之時，不違我教，
最第一者，謂五仙首，其憍陳如比丘是也。』」 ^813c2

時，諸比丘聞是語已，即白佛言：「希有世尊！
其憍陳如長老比丘，作何善根？
以是因緣，如來初轉無上法輪，其能不違。」
作是語已。 ^813c8

爾時，佛告諸比丘言：「汝等比丘！
至心諦聽。我念往昔，還在此處波羅捺城，有一瓦師。
是時彼有一辟支佛，身體帶患，欲治病故，入於聚落。
夏將欲至，其辟支佛，為治病故，詣瓦師邊，
既到彼已，語瓦師言：『仁者瓦師！
汝若不辭，我寄汝家一夏安坐，乃至治病，將息差故。』
時彼瓦師，以清淨心，白辟支佛，作如是言：『善哉大仙！
此語不違，隨意而住。
我當稱力，給奉大仙，四事供養。』
時彼瓦師，為辟支佛，去家不遠，作一房屋，
與彼令坐，安施臥具，蠅拂燈脂。
時辟支佛，即於彼夜，入火三昧。
時彼瓦師，見大火光，作是思惟：『何故此燈如是熾明而久不滅？
莫彼草屋被火所燒？』 ^813c11

「爾時，瓦師安徐輕足，至草菴所，密私伺看，
見辟支佛，結加而坐，如大火聚，熾然放光，其身儼然不被燒爇。
瓦師見已，速疾却看，急走而還，後日信心倍生希有。
而彼尊者辟支佛，住彼瓦師家，如是寂靜，
經停一夏，安居將養，而彼瓦師所須四事，悉皆供奉而供養之。
復將醫師，遣為治病，須藥療者，悉皆與之，而不能得彼辟支佛身病損差。
彼辟支佛，既因身病，遂便命終。 ^813c24

「爾時，瓦師見彼尊者辟支佛身入般涅槃，
見已悵怏，憂愁不樂，啼哭流淚，嗚呼稱冤。
是時無量無邊人民，聞彼瓦師哭泣聲已，
詣彼借問言：『汝瓦師！
何故如是嗚呼而哭？』
時彼瓦師，向彼人輩，說辟支佛神通因緣：
『此之仙人，如是精進，如是持戒，常行妙法，
我將醫師，來為療治，不能得差。』 ^814a4

「爾時，別有諸辟支佛，唯少一人，不滿五百，
將栴檀木，以神通飛從空而來，闍維於彼辟支佛身訖，
而慰勞彼瓦師言：『仁者瓦師！
汝心應生歡喜踴躍遍滿於體。
何以故？汝既供養此仙人身，汝此功德，汝當來世大得善利。
汝見我等神通已不？』
瓦師言：『見。』 ^814a11

「爾時，彼等諸辟支佛復語瓦師，作如是言：
『如今我等所作神通，此之仙人神通亦然，
於我等邊，此最老大。』
時彼瓦師即問彼等辟支佛言：『尊者今居在何處所？』
諸辟支佛報瓦師言：『去於此處，有一聚落，
名王舍城，去城不遠，有一山名諸仙居山，我等居在彼處而住。』 ^814a17

「爾時，瓦師即白彼等辟支佛言：『善來諸仙！
受我家食，訖隨意去。』 ^814a23

「爾時，彼等諸辟支佛一切皆受彼之飯食，
食訖已後語瓦師言：『於當來世，有佛出現，
汝於彼邊，發心乞願，藉此功德清淨之心。』
聞已即白彼諸仙聖辟支佛言：『尊諸仙輩！
前我門師，最老最大，願我亦然，於未來世，
當得值遇釋迦如來，教法之中得出家者，願我老大成最上座。』
彼等仙言：『願汝此誓決成就也。』 ^814a25

「爾時，彼等諸辟支佛與於瓦師此誓願已，
即從彼處，飛空而去。
瓦師既見辟支佛等飛騰虛空，神通而行，
以清淨心，觀彼等行，合十指掌，頂禮彼等。
爾時瓦師，見彼尊者辟支佛身入般涅槃，
收其舍利，而起於塔，莊嚴彼塔，著好相輪，
輪內懸鈴，繒綵幡幢，將諸香花，燒香末香塗香，而以供養。
發誓願言：『藉此善根，於當來世，願值於彼釋迦如來，
彼所說法，願我證知，我於彼邊願成最大最老聲聞。』
汝等比丘當知！爾時彼瓦師者，今此長老大憍陳如比丘是也。
其憍陳如，往昔供養彼辟支佛，以是善根因緣力故，
今於我邊，最初說法而得證知。
我復授記，於諸僧內最初知法，不違我心，
於先出家，謂憍陳如比丘是也。」
pin:: 
#  38 耶輸陀因緣品

## 1
佛本行集經耶輸陀因緣品第三十八上 ^814b3

「爾時，波羅 #CB00178;國去城不遠，
於中有一尼拘陀樹，彼樹扶踈蓊蔚滋茂，
其城內外，一切人民，或諸王子、宰相百官，皆悉以時祭祀承事供養彼樹。
其樹所有人來乞願：『願我此願，皆得稱可，
我有所作，皆當得成。
若我成就如是事時，我當祭祀奉報恩福。』
而彼等人，或復先世業種清淨，或福力強，
成就彼因，或逐現報，而隨心念，謂言此樹能與我願，
而彼人來，作大供養，而報賽之。
復有別人，來乞於願，隨願亦成。
若復有人，來彼樹間，乞求男女，其人先業福德因緣，而得男女。
而彼等人，各心念言：『彼等樹能與我男女。』
彼等人來，各大祭祀，作大供養，報償彼樹。
而彼林樹一切人民，為其作名，號曰乞求所願皆得如是神樹。 ^814b18

「爾時，彼城有一最大巨富長者，名曰善覺。
而彼長者，多有資財，勢力自在，無量畜牧，
所謂象馬牛羊駱駝，及驢騾等，無所乏少，
豐饒五穀，多有奴婢，音聲伎妾，估客作人，
真珠虎珀，琉璃頗梨，硨#CB00006;碼瑙，
白玉珂貝，金銀銅錢，眾事具足，無所騫闕。
其長者宅，猶如北方毘沙門天大王宮殿，一種無異。
時彼長者，無有男女，所有親眷來往之者，
作如是言：『謂仁長者！
若仁自知，仁家巨富，多有勢力，略說乃至，眾事備悉。
但仁家中，無有子息，而此城外，有一神樹，
名曰乞求所願皆得彼樹，若有男子女人，來從乞求男女皆得。
長者何故不往詣於彼樹邊乞求索男女？
若能乞者，必應得生男女不疑，勿令仁家種族斷絕。』 ^814c3

「時，彼長者報其一切諸親族言：『何有是事？
而彼樹木，無識無情，若能與人男女願者，無有是處。
凡男女者，皆由父母先業因緣，或復福力而得男女。
而彼人言：「我等自身各親祈請，並彼樹邊，
得於男女，以得願故，至彼樹所，作大供養，報償彼樹。」』
時彼長者諸親眷屬，再過三過，慇懃勸請彼長者言：『汝大長者！
不可不信。彼樹實能如是與願，彼已得男，彼已得女。
長者但去，彼樹能與人之心願，索男得男，
索女得女，決定無疑。』
佛本行集經卷第三十四
 ^814c17
