
jing:: 佛說緣本致經
translator:: 失譯人名今附東晉錄
聞如是：
一時，佛在舍衛國祇樹給孤獨園。
佛告諸比丘：「愛訒深有，榮色未起，為纏沒住，
亦有本栽，非無緣致。
愛有耽荒，本致熟在，狂醉為受，不明觀解，是名癡本。 ^820b24

「癡緣所生，亦為有本。
何等為本？眩曜色聲，五蓋馳惑，斯生癡本矣。 ^820b28

「五蓋蔽冥，致影沈吟，亦為有本。
何等為本？三惡種牽，斯謂為本。 ^820c1

「三惡栽習，亦為有本。
何等為本？不攝根識，斯亦為本。 ^820c3

「不攝根識，緣致有本。
何等為本？謂非所應念，專候不已，斯謂本也。 ^820c5

「非應所念，亦從本緣，不為無本。
何等為本？不從正信，迷於所向，斯謂本也。 ^820c6

「不信從謬，亦有緣致，非為無本。
何等為本？惡師所引，非法聽受，斯謂為本。 ^820c8

「非正失聽，亦有緣本。
何等為本？違背賢聖英#CB01842;之聚，斯謂為本。 ^820c9

「乖錯賢#CB01842;緣致違背，亦為有本。
何等為本？失於戴仰虛心集樂，斯謂本矣。
如是，比丘！夫失賢眾清高之聚，身口意行視聽惑滿，胸心閉塞矣。
以非法見，信向毀矣。
正道負背則邪見增，邪見增則內攝喪，
內攝喪則三惡興恣，三惡興恣則五蓋盈滿，
五蓋盈滿則癡本足，癡本足則愛受盛，
以斯轉種增著猗有，塵染無際矣。 ^820c12

「度世明慧，昇于脫要，亦為有本。
何謂度世智慧解脫之本？
七覺法妙，謂為致本。 ^820c20

「七覺鏡照，亦為有本。
何等為本？謂四意止，斯則覺本。 ^820c22

「四意靜止，由從有本，非無有本。
其義焉在？謂清淨潔妙，其行在三。 ^820c23

「三清淨行，亦為有本，非無有本。
本義為何？謂守攝諸根，斯則為本。 ^820c25

「守攝諸根，亦為有本，非無有本。
本義為何？謂鏡鑑玄照，斯為本念矣。 ^820c27

「本念照往，亦為有本，緣致入正。
何等為本？本念造勝，謂之樹信。 ^820c29

「信亦有本，不為無本。
何等信本？謂多聞經道次第典要，斯謂為本。 ^821a2

「聞於經法，亦為有本，不為無本。
何等聞法？謂賢行澄清業真者也。 ^821a4

「賢者清淨，亦為有本。
何等為本？謂#CB01842;行清真潔白之聚。 ^821a6

「如是，比丘！賢者集勝依附明哲，奉事多聞能致信本，
信本已立便得正念，正念已樹守攝諸根，
根守已建登三行淨，已三清淨便四意止，
四意止立便七覺意；七覺意成立，是即無為解脫度世。」 ^821a8

佛說如是，弟子受行。
佛說緣本致經
 ^821a12
