
jing:: 大乘寶要義論卷第七
translator:: 譯經三藏朝散大夫試鴻臚少卿光梵大師賜紫沙門臣惟淨等奉　詔譯
如《華嚴經》云，大毘盧遮那解脫吉祥世界中普遍智焰功德幢王如來，
建立無量有情住聲聞地、無量有情成熟緣覺菩提、
無量有情成熟迅疾辯才出生菩提、無量有情成熟無垢精進幢出生菩提、
無量有情成熟法辯才出生菩提、無量有情成熟根清淨辯才出生菩提、
無量有情成熟十力諸行圓滿出生菩提、
無量有情安住法城現前境界一乘出生菩提、
無量有情於一切處隨現種種神通一乘理法出生菩提、
無量有情建立諸行普攝無量方便出生菩提、
無量有情安住三摩地分位理法出生菩提、
無量有情安住一切所緣境界清淨道場理法出生菩提、
無量有情發菩薩菩提心、無量有情住菩薩道、
無量有情安住清淨波羅蜜多道、無量有情住菩薩初地乃至住於菩薩十地。 ^65c7

此中應知，菩薩常以正法攝受一切。
何等是正法攝受？
如《信力入印法門經》云，佛言：妙吉祥！
正法攝受故即菩薩攝受，菩薩攝受故即正法攝受。
正法攝受故一切有情攝受，一切有情攝受故即佛種不斷、
所作成就。又若欲令佛種不斷、欲破一切有情諸業煩惱、
欲閉一切惡趣之門、欲受無量無數轉輪聖王上妙快樂及梵王帝釋護世等樂、
欲斷一切惡魔羂索，乃至欲成阿耨多羅三藐三菩提果者，
悉當以其正法攝受。
此中應問：初發心菩薩以少善根，彼當云何攝受正法？
如《菩薩藏經》云，菩薩若具四種法者，彼即不減菩提，
轉生當作轉輪聖王，如其願力即得一切善根隨轉，
得如大力堅固那羅延身，彼得轉輪聖王已修四梵行，生於梵世為梵天主。
何等為四？一者菩薩若見如來塔廟故壞，
發勤勇心而為治飾，乃至以一泥團作其供獻。
二者於四衢道或闤闠之所，建立如來高顯妙塔、
或塚廟像、或隨立幢相、或但竪剎竿、或安如來形像，
或別別安布如來諸相，所謂轉法輪相、
或復踰城出家之相、或菩提樹下成正覺相、
或現大神通降魔軍相、或示現入大涅槃相、或忉利天下降之相。
三者若見聲聞弟子眾中有離間者，為作和合。
四者於如來教中，若見正法欲減滅時，
乃至一四句偈勇力護持，使彼流通令不忘失。
又於正法或說法師皆為攝受，乃至損棄身命終不捨法。
《寶雲經》云，佛言：善男子！
菩薩若具十種法者，即能攝受正法。
何等為十？一者於後末世後五百歲正法減時，
如來教中起雜亂事，而諸有情多住邪道，
息滅智燈無正師授，爾時應以廣大經典，
具大威力攝廣大義，如一切法母者尊重供養受持讀誦宣說解釋；
二者以甚深經為他演說，解釋開示使其解了；
三者於修正道人所，發生歡喜清淨之心；
四者得歡喜已為彼攝受；五者以無著心為他說法使其聽受；
六者於說法人所起師尊想；七者於其正法起甘露想；
八者又於正法如良藥想；九者不惜身命希求正法；十者以所得法如說修行。
是為十法。《寂靜決定神變經》云，佛言：賢護！
菩薩若具四種法者，即能攝受正法。
何等為四？一者於自快樂而不愛著；二者施於他人上妙快樂；
三者具大悲心；四者求法無厭。
彼經又云，過去世時無垢威光王，於大高如來所，
千歲之中種諸善根，以一切樂具供養彼佛，及以四事給施八萬四千諸苾芻眾。
如是過千歲已，彼大高如來告無垢威光王言：
大王如是滿足千歲於如來所行諸施法，
若比勤行求法菩薩一出入息中所有善根，
百分不及一，乃至烏波尼殺曇分亦不及一。
何況於正法中乃至一四句偈勤行宣說解釋其義，彼福邊際我不能說。
大王！且置是事。正使如是滿足千歲，盡諸所有布施供養，
總以為聚施一遊方苾芻，如是或施諸苾芻眾。
若於勤行宣說講授菩薩所，以樂法故於彼尊重，
起於淨信持以飲食，生如是心：我為求正法故以此飲食而為獻施。
以前布施之法比此善根，百分不及一，乃至烏波尼殺曇分亦不及一。
《如來祕密經》云，所有菩薩福蘊，若比攝受正法福蘊，此復倍多。
正使一切諸佛勤劬宣說經俱胝劫，尚不能得受持正法福蘊邊際。
何等正法？如《勝鬘師子吼經》云，此正法者，即是大乘增語。
何以故？大乘出生聲聞緣覺之乘，及世出世間一切善法故。
《法集經》云，彼正法攝受者，所謂於一切如來諸說甚深甚深經典，
宣說講授專注思惟，是為正法攝受。
當知諸菩薩若依著有所得行，雖經無量時供養諸如來，
於彼彼佛所然不得授記，況復成菩提。
如《梵王問經》云，佛言：大梵！
我於一劫若過一劫，宣說彼彼如來名字。
若我供養是諸如來，或復於彼我修梵行及修六波羅蜜多，
我於彼彼佛所未得授記。
何以故？我於有所得行而依著故。
若我爾時於然燈如來所，纔見彼佛即得無生法忍，彼佛世尊與我授記。
我於爾時超過一切有所得行，而復圓滿六波羅蜜多，
於甚深法中能生信解，所有諸菩薩自利利他最勝諸行悉得周畢。
《大集經．月藏品》云，佛言：月藏！
彼勝義諦即能成就阿耨多羅三藐三菩提，
不共一切聲聞緣覺所有，是故世俗諦不能成就阿耨多羅三藐三菩提最上善根及辦諸勝行。
月藏！如人持以爝火，不能枯涸甚深大海。
彼世俗諦亦復如是，尚不能涸自煩惱海，況復為他諸有情類。
此中何能信解甚深之法？
如《菩薩藏經》云，菩薩有二種慧，一者從他聲聞、二者自心深固作意。
此中何等是從他聲聞？
若有菩薩雖復樂修諸相應行，然於菩薩藏正法不樂聽受，
又不樂聞諸聖法律，於定中少味而為喜足，慢心熾盛故墮增上慢。
而彼菩薩不能解脫生老病死憂悲苦惱，
亦不解脫六趣輪迴，又復不能解脫苦蘊。
以彼緣故，如來說言從他聲聞。
而此所聞不能解脫老死等法。
何等是為深固作意？
所謂菩薩自作是學，無所有法而可和合非不和合是深固行，
此深固行即是非行增語。
彼如是聲，若前際若後際，如實伺察，從何所生？
復從何滅？又若言說若義理、若斷若證、
若已說若當說，彼等一切如實伺察，無過去相、
無未來相、無現在相可得，即一切法自性寂滅。
自性寂靜自性圓滿，畢竟無生無起無實，應觀諸法畢竟涅槃。
若如是觀，即無所觀亦非無觀，此名正觀。
況復一切法如實可觀邪？
是即無所觀，此無所觀亦即無生增語。
若一切法無生即不越正理，若一切法平等即佛法平等。
如是所說，是為不越正理，此說名為深固作意，如是乃能解入最上甚深正法。
《父子合集經》云，佛告淨飯王言：大王！
若或空劫時中，或有梵天樓閣出現於前，七寶所成彼堅實性。
若生起時從何所來？
如是欲界他化自在天、化樂天、兜率天、
夜摩天、忉利天、四大王天，是等諸天樓閣悉現七寶所成。
又鐵圍山、大鐵圍山，堅實一聚金剛所成，是等諸山彼堅實性從何所來？
又須彌山、儞民達囉山、持雙山、持軸山、
持金剛山、朅那里酤山、尾那怛酤山、馬耳山、
善見山、大善見山、烏 #CB03348;誐盧山、
香醉山、雪山，及餘黑山，悉現於前，乃至一切三千大千世界而悉出現。
且彼須彌山王去地八萬由旬，其堅實性悉集現前，從何所來？
大王！若此世界成後，大地火然、大水漂流、
大風鼓擊，其火亘空所有煙燼悉無所現，如酥或油投火中燒亦無煙燼。
其水漂時無餘可得，如鹽投水而悉混融亦無有餘。
其風鼓擊無少物可現，如毘嵐風當吹鼓時，何有飛鳥而可得現？
此三千大千世界亦復如是，火然、水漂、
風鼓之時，無餘可見。
彼堅實性如是壞滅，從何所去？
此說外地界？內地界亦然？
及餘諸界若內若外亦復如是。
是故一切法生時無所從來？
滅時亦無所去。彼等有生決定皆空？
生已亦復自性皆空。
《阿闍世王經》云，爾時阿闍世王於其宮中飯佛世尊及諸菩薩聲聞大眾。
盥手滌器已，於妙吉祥菩薩之前肅恭而坐聽受正法。
王言：菩薩！願今為我解除惡作。
妙吉祥言：大王！假使殑伽沙數等諸佛世尊，亦復不能為汝解除惡作。
阿闍世王聞是語已，驚怖無救悶絕躄地。
是時尊者大迦葉即告王言：止止。
大王！勿生驚怖。此妙吉祥菩薩善能為汝說自因緣，
應作是問：以何緣故菩薩作如是說？
時阿闍世王從地徐起，白妙吉祥菩薩言：以何緣故菩薩作如是說？
妙吉祥言：大王！於汝意云何？
汝心有所緣觀佛世尊邪？
王言：不也。妙吉祥言：汝今云何，觀心生邪？
王言：不也。妙吉祥言：觀心滅邪？
王言：不也。妙吉祥言：觀有為法邪？
王言：不也。妙吉祥言：觀佛世尊於有為法有表示邪？
王言：不也。妙吉祥言：大王！
於汝意云何？若諸法中無法可觀者。
而容有法可解除邪？
王言：不也。妙吉祥言：大王！
以此緣故我作是說，假使殑伽沙數等諸佛世尊亦不能為汝解除惡作。
復次大王！若此空中或煙或塵欲染虛空，於汝意云何？
是彼煙塵能染空不？
王言：不也。妙吉祥言：大王！
又或有人作如是言：我欲清淨虛空。
而彼虛空其能淨不？
王言：不也。妙吉祥言：大王！
如來亦復如是與虛空等。
說一切法本來相續自性無染，彼無有法若染若淨而實可觀，
是中復何有所解除？
大王！我於是義如實正觀故作是說。
假使殑伽沙數等諸佛世尊，亦不能為汝解除惡作。
復次大王！諸佛世尊內心非有所得、非有所起，
外亦非所得、非所起。
何以故？一切法自性無所起。
若法自性無所起故，即無處容受有所起性。
何以故？一切法自性無所起故即無所成，
一切法無所成故即無所集，一切法無集故即無出生，
一切法無出生故即法離性，一切法離性故即無能作行，
一切法無能作行故即無有生，一切法無有生故即無異熟法，
一切法無異熟故即無起作，一切法無起作故即無所染，
一切法無染故即自性明亮，一切法自性明亮故即法清淨，
一切法清淨故即虛空等，一切法虛空等故即無對治，
一切法無對治故即離於二，一切法離二故即離二邊，
一切法離二邊故即法無邊，一切法無邊故即無涯際，
一切法無涯際故即無究竟，一切法無究竟故即無所緣，
一切法無所緣故即於一切處無顛倒住，一切法於一切處無顛倒住故即常樂我淨悉不可得。
一切法常故即無動轉相應，一切法淨故即自性明亮所成，
一切法樂故即無分別相應，一切法我自性故即無我表示相應，
一切法無惡作故即內心寂止，一切法無實故即勝義諦無所安立，
一切法寂靜故即遍寂相，一切法無我故即我我所相離，
一切法無味故即解脫相，一切法離名故即名差別不可得，
一切法無分別故即種種性離，一切法一味故即解脫普攝，
一切法離相故即無相際，一切法無相故即無解了所緣清淨，
一切法空故即一切見作皆離，一切法無願故即超越三世，
一切法三世斷故即過去未來現在皆不可得，一切法涅槃普攝故即畢竟無生。
大王！於汝意云何？
若法無生復無積集，是中還能有所染不？
王言：不也。妙吉祥言：又復有法可解除邪？
王言：不也。妙吉祥言：大王！
由如是故，如來知一切法與涅槃等，乃於是中無有惡作而能解除。
是故大王！彼深固相應，當如是行，以無顛倒心應當如實作其伺察。
如伺察已隨伺察時，無有少法可取可捨，亦無有法而可共住。
若一切法不共住故，此說是為輕安。
若法輕安即法寂靜，若法寂靜是即法自性，
若法自性即無自性，一切法無自性故即無主宰。
大王！於中應作忍法，即此亦復無法可作。
何以故？大王！所作寂靜故。
如是了者當證涅槃，此中亦復無法可作亦非無作。
若作若非作，此說皆歸涅槃寂靜。
大乘寶要義論卷第七
 ^65c23
