
hui:: 
fen:: 
##  2
大般若波羅蜜多經卷第五百七十五
三藏法師玄奘奉　詔譯
第七曼殊室利分之二
爾時，舍利子白佛言：「世尊！
曼殊室利不可思議。
所以者何？曼殊室利所說法相不可思議。」 ^969b7

佛告曼殊室利童子：「汝之所說實難思議，誠如具壽舍利子說。」 ^969b9

曼殊室利即白佛言：「我所說法不可說可思議，亦不可說不可思議。
所以者何？不可思議、可思議性俱無所有，
但有音聲，一切音聲亦不可說不可思議、
可思議性，以一切法自性離故。
作是說者，乃名為說不可思議。」 ^969b10

佛告曼殊室利童子：「汝今現入不可思議三摩地耶？」 ^969b15

曼殊室利白言：「世尊！
我不現入此三摩地。
所以者何？我都不見此三摩地性異於我，不見有心能思惟我及此定故。
不可思議三摩地者，心、非心性俱不能入，云何可言我入此定？ ^969b16

「復次，世尊！我昔初學作意現入此三摩地，非於今時復更作意現入此定。
如善射夫初學射業，注心麁的方乃發箭，
久習成就能射毛端，不復注心在彼麁的，
隨所欲射發箭便中；如是我先初學定位，
要先繫念在不思議，然後乃能現入此定，
久習成就，於此定中不復繫心任運能住。
所以者何？我於諸定已得善巧，任運入出不復作意。」 ^969b20

時，舍利子便白佛言：「觀此曼殊室利童子未可保信。
所以者何？於此定中似不恒住，然無餘定微妙寂靜同此定者。」 ^969b27

曼殊室利便白具壽舍利子言：「大德！
寧知更無餘定寂靜同此？」 ^969c1

舍利子言：「豈更有定寂靜同此？」
曼殊室利報言：「大德！
若此可得，可言餘定寂靜同此，然不可得。」 ^969c3

舍利子言：「曼殊室利！
豈今此定亦不可得？」 ^969c5

「大德！此定實不可得。
所以者何？謂一切定，可思議者有相可得，
不思議者無相可得，此定既曰不可思議，是故定應實不可得。
又，舍利子！不思議定，一切有情無不得者。
所以者何？一切心性皆離心性，離心性者皆即名為不思議定，
故有情類無不得者。」 ^969c6

佛讚曼殊室利童子：「善哉！
善哉！曼殊室利！汝於過去無量佛所多植善根、
久發大願，所修梵行皆依無得，發言皆說甚深義處。
曼殊室利！汝豈不以住深般若波羅蜜多能一切時說甚深義？」 ^969c11

曼殊室利即白佛言：「若我由住甚深般若波羅蜜多能如是說，
便住我想及住有想能如是說，若住我想及住有想能如是說，
則深般若波羅蜜多亦有所住，若深般若波羅蜜多有所住者，
則深般若波羅蜜多亦以我想及以有想為所住處，
然深般若波羅蜜多遠離二想、住無所住。
如諸佛住微妙寂靜，無起、無作、無動、無轉以為所住；
甚深般若波羅蜜多不住有法、不住無法，故此所住不可思議。
甚深般若波羅蜜多於一切法皆不現行，
甚深般若波羅蜜多當知即是不思議界，
不思議界即是法界，法界即是不現行界，
不現行界當知即是不思議界，不思議界當知即是甚深般若波羅蜜多。
甚深般若波羅蜜多、我界、法界無二無別，
無二無別即是法界，法界即是不現行界，
不現行界當知即是甚深般若波羅蜜多，
甚深般若波羅蜜多當知即是不思議界，
不思議界當知即是不現行界，不現行界當知即是無所有界，
無所有界當知即是無生滅界，無生滅界當知即是不思議界，
不思議界與如來界、我界、法界無二無別。 ^969c15

「是故，世尊！若能如是修行般若波羅蜜多，於大菩提更不求證。
何以故？甚深般若波羅蜜多即菩提故。
世尊！若有實知我界即知無著，若知無著即知無法，
若知無法 " resp=即是佛智，
佛智即是不思議智，當知佛智無法可知，名不知法。
所以者何？此智自性都無所有，無所有法云何能於真法界轉？
此智自性既無所有即無所著，若無所著即體非智，
若體非智即無境界，若無境界即無所依，
若無所依即無所住，若無所住即無生滅，
若無生滅即不可得，若不可得即無所趣，
既無所趣，此智不能作諸功德，亦復不能作非功德。
所以者何？此無思慮我作功德、作非功德。
無思慮智不可思議，不可思議即是佛智，
是故此智於一切法無取不取，亦非前際中際後際、
非先已生非先未生，無出無沒、非常非斷，更無餘智類此智者。
由是此智不可思議，同於虛空不可比類，
無此無彼、非好非醜；既無餘智類此可得，
是故此智無等、不等，由此故名無等等智；
又無餘智對此可得，是故此智無對、不對，由此故名無對對智。」 ^970a7

佛告曼殊室利童子：「如是妙智不可動耶？」 ^970a28

曼殊室利白言：「世尊！
如是妙智性不可動。
如鍛金師燒鍊金璞，既得精熟秤量無動；
此智亦爾，久修成熟，無作無證、無生無盡、
無起無沒，安固不動。」 ^970a29

佛告曼殊室利童子：「誰能信解如是妙智？」 ^970b3

曼殊室利白言：「世尊！
若能不行般涅槃法，於生死法亦能不行，
於薩迦耶行寂滅行，於般涅槃行無動行。
不斷貪欲、瞋恚、愚癡，亦非不斷。
所以者何？如是三毒自性遠離，非盡不盡；
於生死法不起不墮，於諸聖道不離不修。
彼於此智能深信解。」 ^970b4

佛讚曼殊室利童子：「善哉！
善哉！善說此事。」 ^970b9

爾時，具壽大迦葉波前白佛言：「當來之世，誰能於此法毘奈耶甚深義趣信解修學？」 ^970b11

佛告具壽大迦葉波：「今此會中苾芻等眾，
當來之世，於此所說法毘奈耶甚深義趣，
能生信解聽受修學，亦能為他演說流布。
如大長者失無價珠，苦惱纏心愁憂不樂，後時還得踴躍歡喜。
今此會中苾芻等眾亦復如是，聞深般若波羅蜜多，
信解修學；後不聞說如是法門，苦惱纏心愁憂不樂，
咸作是念：『我等何時當更得聞如是深法？』
後時若得聞此法門，踊躍歡喜復作是念：
『我今得聞如是經典，即為見佛親近供養。』
如圓綵樹胞初出時，三十三天踊躍歡喜：
『此樹不久花必開敷、香氣氛氳，我等遊集。』
苾芻等眾亦復如是，聞深般若波羅蜜多，
信受修行應生歡喜，一切佛法不久開敷。 ^970b12

「飲光當知！未來之世苾芻等眾若聞如是甚深般若波羅蜜多，
信解修行心不沈沒，必於此會已得聽聞，
歡喜受持、演說流布，當知彼類由聞是法，
歡喜踊躍信受修行，不久開敷一切佛法。
如來滅後，若有受持、演說、流布此經典者，當知皆是佛威神力之所加護令彼事成。 ^970b26

「飲光當知！若有聞是甚深般若波羅蜜多歡喜受持，
彼於過去無量佛所多植善根，已得聽聞，非適今也！
如穿珠者，忽然遇得無價末尼，生大歡喜，
當知彼類曾見此珠，故生歡喜，非今創見。
如是當來諸苾芻等，深心愛樂聽聞正法，
忽遇般若波羅蜜多，歡喜聽聞、信受、修學，
當知彼類已於往昔無量佛所曾聞是經，非於今時創聞能爾。 ^970c3

「飲光當知！若善男子、善女人等，聞妙吉祥所說般若波羅蜜多，
歡喜踊躍、樂聞無厭，數復慇懃重請演說，
是善男子、善女人等，過去已從曼殊室利聞說般若波羅蜜多歡喜受持、
信解、修學，亦曾親近曼殊室利供養恭敬，故能如是。
譬如有人遇入城邑，其中一切園林、池沼、
舍宅、人物無不悉見；後至餘處，聞人讚說此城邑中所有勝事，
深生歡喜請其重說，若更得聞倍復歡喜，彼由往昔皆曾見故。
如是當來諸善男子、善女人等，聞妙吉祥所說般若波羅蜜多，
歡喜樂聞甞無厭足，慇懃固請重說深義，
聞已讚歎倍生歡喜，當知此等皆由往昔已曾親近曼殊室利，
供養恭敬聽受斯法，故於今時能成是事。」 ^970c10

爾時，具壽大迦葉波便白佛言：「如來善說現在、
當來善男子等聞深般若波羅蜜多，信解修行諸行、
狀、相。」 ^970c24

佛言：「如是！如汝所說。
我已善說彼行、狀、相。」 ^970c26

曼殊室利即白佛言：「現在、當來善男子等聞是深法諸行、
狀、相，當知即非諸行、狀、相，以所聞法微妙寂靜，
諸行、狀、相皆不可得，云何如來作如是說：
我已善說彼行、狀、相？」 ^970c27

佛告曼殊室利童子：「如是！
如是！如汝所說。現在、當來善男子等聞是深法諸行、
狀、相，彼實皆非諸行、狀、相，以所聞法微妙寂靜，
諸行、狀、相皆不可得。
然彼聞說甚深法時，歡喜受持、信解、修學，
必於過去已曾得聞歡喜受行，故能如是，
此行、狀、相依世俗說，非勝義中有如是事。
曼殊室利當知！顯了甚深般若波羅蜜多，
即為顯了一切佛法，通達真實不思議事。
曼殊室利！我本修學菩薩行時所集善根，皆由修學甚深般若波羅蜜多方得成滿。
欲住菩薩不退轉地，欲證無上正等菩提，亦由修學甚深般若波羅蜜多乃得成辦。 ^971a2

「曼殊室利！若善男子、善女人等欲集菩薩所集善根，當學如是甚深般若波羅蜜多。
曼殊室利！若善男子、善女人等欲住菩薩不退轉地，當學如是甚深般若波羅蜜多。
曼殊室利！若善男子、善女人等欲證無上正等菩提，當學如是甚深般若波羅蜜多。
曼殊室利！若善男子、善女人等，欲善通達一切法界平等之相，
當學如是甚深般若波羅蜜多。
曼殊室利！若善男子、善女人等，欲善了知一切有情心行平等，
當學如是甚深般若波羅蜜多。
曼殊室利！若善男子、善女人等，欲疾證得一切佛法，當學如是甚深般若波羅蜜多。 ^971a14

「曼殊室利！若善男子、善女人等，欲知佛說如來不能現覺諸法祕密義趣，
當學如是甚深般若波羅蜜多。
何以故？所覺諸法及能覺者不可得故。
曼殊室利！若善男子、善女人等，欲知佛說如來不能證諸佛法祕密義趣，
當學如是甚深般若波羅蜜多。
何以故？所證佛法及能證者不可得故。
曼殊室利！若善男子、善女人等，欲知佛說如來不能證得無上正等菩提相好威儀無不具足祕密義趣，
當學如是甚深般若波羅蜜多。
何以故？所證無上正等菩提相好威儀及能證者不可得故。
曼殊室利！若善男子、善女人等，欲知佛說如來不成一切功德不能化導一切有情祕密義趣，
當學如是甚深般若波羅蜜多。
何以故？一切功德所化有情及諸如來不可得故。
曼殊室利！若善男子、善女人等欲於諸法得無礙解，當學如是甚深般若波羅蜜多。
何以故？甚深般若波羅蜜多不見諸法有少真實若淨若染，
生滅等故。曼殊室利！
若善男子、善女人等，欲知諸法非去、來、
今及無為相，當學如是甚深般若波羅蜜多。
何以故？以真法界非去、來、今及無為故，諸法皆入真法界故。 ^971a25

「曼殊室利！若善男子、善女人等欲於諸法得無疑惑，當學如是甚深般若波羅蜜多。
曼殊室利！若善男子、善女人等，欲能三轉、
十二行相無上法輪，及於其中都無執著，當學如是甚深般若波羅蜜多。
曼殊室利！若善男子、善女人等欲得慈心普覆一切，
而於其中無有情想，當學如是甚深般若波羅蜜多。
曼殊室利！若善男子、善女人等，欲與世間同入法性無諸諍論，
而於世間及諸諍論都無所得，當學如是甚深般若波羅蜜多。
曼殊室利！若善男子、善女人等，欲遍了達處、
非處境都無罣礙，當學如是甚深般若波羅蜜多。
曼殊室利！若善男子、善女人等，欲得如來力、
無畏等無邊佛法，當學如是甚深般若波羅蜜多。」 ^971b18

爾時，曼殊室利童子即白佛言：「我觀如是甚深般若波羅蜜多，
無相、無為，無諸功德，無生、無滅，無力、無能，
無去、無來，無入、無出，無損、無益，無知、無見，
無體、無用，非造作者，亦不能令諸法生滅，
不令諸法為一、為異，無成、無壞，非慧、非境，
非異生法、非聲聞法、非獨覺法、非菩薩法、
非如來法，非證、不證，非得、不得，非盡、不盡，
不入生死、不出生死，不入涅槃、不出涅槃，
於諸佛法不成、不壞，於一切法非作、不作，
非可思議、不可思議，離諸分別、絕諸戲論。
如是般若波羅蜜多都無功德，云何如來勸有情類精勤修學？」 ^971c4

佛告曼殊室利童子：「如是所說即是般若波羅蜜多真實功德，
善男子等若如是知，此即名為真實修學甚深般若波羅蜜多。 ^971c15

「復次，曼殊室利童子！
若菩薩摩訶薩欲學菩薩勝三摩地，欲成菩薩勝三摩地，
欲住如是三摩地中，見一切佛，知佛名字，
及見如是諸佛世界，能證、能說諸法實相無障、
無礙，當學如是甚深般若波羅蜜多，晝夜精勤勿生厭倦。」 ^971c18

曼殊室利即白佛言：「何故名為甚深般若波羅蜜多？」 ^971c23

佛告曼殊室利童子：「甚深般若波羅蜜多，
無相、無名，無邊、無際，無歸依處，非思量境，
非罪、非福，非闇、非明，如淨虛空等真法界，
分齊、數量都不可得。
由如是等種種因緣，是故名為甚深般若波羅蜜多。 ^971c24

「復次，曼殊室利童子！
甚深般若波羅蜜多是諸菩薩甚深行處，
若諸菩薩能行是處，於諸境界悉能通達，如是行處非一切乘之所行處。
所以者何？如是行處無名、無相、非所分別，是故名為非所行處。」 ^971c28

曼殊室利復白佛言：「諸菩薩摩訶薩修行何法，疾證無上正等菩提？」 ^972a4

佛告曼殊室利童子：「若菩薩摩訶薩行深般若波羅蜜多心無懈倦，
疾證無上正等菩提。 ^972a5

「復次，曼殊室利童子！
若菩薩摩訶薩能正修行一相莊嚴三摩地者，疾證無上正等菩提。」 ^972a7

曼殊室利復白佛言：「云何名為一相莊嚴三摩地？
諸菩薩眾云何修行？」 ^972a9

佛告曼殊室利童子：「此三摩地以法界相而為莊嚴，是故名為一相莊嚴三摩地。
若菩薩摩訶薩欲入如是勝三摩地，先應聽聞、
請問、修學甚深般若波羅蜜多，然後能入此三摩地。
曼殊室利！若菩薩摩訶薩不動法界，知真法界不應動搖、
不可思議、不可戲論，如是能入一相莊嚴三摩地。
曼殊室利！若善男子、善女人等欲入如是三摩地者，
應處空閑離諸諠雜，結跏趺坐不思眾相，
為欲利樂一切有情，於一如來專心繫念，
審取名字、善想容儀，隨所在方端身正向。
相續繫念此一如來，即為普觀三世諸佛。
所以者何？曼殊室利！
一佛所有無量無邊功德、辯才等一切佛，三世諸佛乘一真如證大菩提無差別故。 ^972a11

「曼殊室利！若善男子、善女人等精勤修學，
得入如是一相莊嚴三摩地者，普能了達無量無邊殑伽沙等諸佛法界無差別相，
亦能總持無量無數殑伽沙等諸佛、菩薩已轉、未轉無上法輪。
如阿難陀多聞智慧，於諸佛教得念總持，
聲聞眾中雖最為勝，而所持教猶有分限。
若得如是一相莊嚴三摩地者，多聞智慧、
念總持力不可思議，普能受持無量無數殑伽沙等諸佛、
菩薩無上法輪，一一法門皆能了達甚深義趣，
宣說、開示，辯才無盡，勝阿難陀多百千倍。」 ^972a25

曼殊室利即白佛言：「彼菩薩乘善男子等，云何得此三摩地時便獲無邊功德勝利？」 ^972b6

佛言：「童子！彼菩薩乘善男子等，精勤修學一相莊嚴三摩地者，
常作是念：『我當云何能普通達諸佛法界，
受持一切無上法輪，與諸有情作大饒益？』
由斯得此三摩地時，便獲無邊功德勝利。
曼殊室利！彼菩薩乘善男子等，先聞如是一相莊嚴三摩地功德，
發勤精進繫念思惟，如如思惟此定功德，
如是如是功德相現；既見此相如先所聞，
深生歡喜轉勤修習，漸次得入此三摩地，功德勝利不可思議。
若諸有情毀謗正法，不信善惡、業障重者，彼於此定不能證得。 ^972b8

「曼殊室利！譬如有人遇得寶珠，示治寶者言：
『我此寶價直無量，然其形色未甚光鮮，
汝當為我如法磨瑩，但令鮮淨勿壞形色。』
其治寶者隨彼所言，依法專心如如磨瑩，
如是如是光色漸發，乃至究竟映徹表裏，既修治已價直無量。
曼殊室利！彼菩薩乘善男子等，漸次修學此三摩地亦復如是，
乃至得此三摩地時，便獲無邊功德勝利。
曼殊室利！譬如日輪普放光明作大饒益，
如是若得一相莊嚴三摩地時，普照法界，
亦能了達一切法門，為諸有情作大饒益，功德勝利不可思議。 ^972b18

「曼殊室利！如我所說種種法門皆同一味，
謂遠離味、解脫味、寂滅味，無所乖違。
彼菩薩乘善男子等，若得如是三摩地時，
所演法門亦同一味，謂遠離味、解脫味、
寂滅味，無所乖違。
彼菩薩乘善男子等，若得如是三摩地時，
隨演法門辯說無盡，速能成滿菩提分法。
是故，曼殊室利童子！
若菩薩摩訶薩能正修行一相莊嚴三摩地者，疾證無上正等菩提。 ^972b29

「復次，曼殊室利童子！
若菩薩摩訶薩不見法界種種差別及一相者，疾證無上正等菩提。
若菩薩乘善男子等忍菩薩法不應修行，
忍大菩提不應求趣，達一切法本性空故，彼由此忍疾證無上正等菩提。
若菩薩乘善男子等信一切法皆是佛法，
聞一切空心不驚疑，由此因故疾證無上正等菩提。
若菩薩乘善男子等聞說諸法無不皆空，
心不迷悶亦無疑惑，彼於佛法常不捨離，疾證無上正等菩提。」 ^972c8

爾時，曼殊室利童子聞是語已即白佛言：
「諸佛無上正等菩提，定由因緣而證得不？」 ^972c18

佛言：「不爾！」 ^972c19

曼殊室利復白佛言：「諸佛無上正等菩提，不由因緣而證得不？」 ^972c20

佛言：「不爾！所以者何？
不思議界不由因緣及非因緣而可證得，諸佛無上正等菩提當知即是不思議界。 ^972c21

「曼殊室利！若善男子、善女人等聞如是說心不驚怖；
我說彼於無量佛所，已發大願、多種善根，
是故苾芻、苾芻尼等，聞說如是甚深般若波羅蜜多，
心不驚疑亦不迷悶，彼為真實隨佛出家。
若近事男、近事女等，聞說如是甚深般若波羅蜜多，
心不驚疑亦不迷悶，彼為真實歸佛、法、僧。
若菩薩乘善男子等，不學如是甚深般若波羅蜜多，彼不名為真實修學菩薩乘者。
曼殊室利！譬如世間卉木、叢林、藥物、種子，
一切皆依大地生長；如是菩薩世、出世間一切善根及餘勝事，
無不皆依甚深般若波羅蜜多而得生長。
當知如是甚深般若波羅蜜多所攝受法，皆於無上正等菩提隨順證得無所乖諍。」 ^972c23

爾時，曼殊室利童子聞佛所說，便白佛言：
「此贍部洲當來之世，於何城邑聚落處所演說、開示甚深般若波羅蜜多人多信受？」 ^973a8

佛告曼殊室利童子：「今此眾中善男子等聞說般若波羅蜜多，
信受修行，歡喜發願：『願我當來隨所生處，常聞般若波羅蜜多。』
隨彼當來所生之處，宿願力故，即有如是甚深般若波羅蜜多演說、
開示人多信受。曼殊室利！
善男子等聞說般若波羅蜜多，歡喜踊躍深信受者，
我說彼類久殖善根，乘宿願力乃能如是。
曼殊室利！有欲聽受甚深般若波羅蜜多，
汝應告言：『善男子等！
隨意聽受勿生驚怖，疑惑、不信反增謗毀。』
今此般若波羅蜜多甚深經中不顯有法，
謂不顯有若異生法、若聲聞法、若獨覺法、
若菩薩法、若如來法成壞可得。」 ^973a11

曼殊室利即白佛言：「若有苾芻、苾芻尼等來至我所，
作是問言：『云何如來為眾宣說甚深般若波羅蜜多？』
我當答言：『佛說諸法無違諍相。
所以者何？都無有法能與法諍，亦無有情於佛所說能生信解。
所以者何？諸有情類都不可得。』 ^973a23

「復次，世尊！我當告彼：『如來常說諸法實際。
所以者何？諸法平等，無不皆是實際所攝，此中不說阿羅漢等能逮勝法。
所以者何？阿羅漢等所證得法與異生法無差別相。』 ^973a28

「復次，世尊！我當告彼：『佛所說法，不令有情於般涅槃已、
正、當得。何以故？以諸有情畢竟空故。』 ^973b3

「復次，世尊！善男子等來至我所，作是問言：
『仁與如來嘗所談論甚深般若波羅蜜多，
請為說之，今希聽受！』
我當告彼：『汝等欲聞，勿起聽心，勿專繫念，
當起如幻如化等心，如是乃能解我所說。
汝等若欲聽我法者，當起是心：「今所聞法如空鳥跡、如石女兒。」
如是乃能聽我所說。
汝等若欲聞我法者，勿起二想。
所以者何？我所說法遠離二想。
汝等今應不壞我想、不起諸見，於諸佛法無所希求，異生法中不樂遷動。
何以故？二法相空，無取捨故。』 ^973b5

「世尊！諸有請我宣說甚深般若波羅蜜多，
我先如是教誡教授，以無相印印定諸法，
令求聽者離取著心，然後為說甚深般若波羅蜜多相應之法。」 ^973b14

佛讚曼殊室利童子：「善哉，善哉！
汝能善說我所說法及說方便。 ^973b18

「曼殊室利！若善男子、善女人等欲見如來，
欲親近佛供養恭敬，應學如是甚深般若波羅蜜多。
若諸有情欲請諸佛為大師者，應學如是甚深般若波羅蜜多。
若諸有情欲證無上正等菩提，或不欲證，應學如是甚深般若波羅蜜多。
若諸有情於一切定欲得善巧，應學如是甚深般若波羅蜜多。
若諸有情於一切定欲自在起，應學如是甚深般若波羅蜜多。
所以者何？諸三摩地要知諸法無生無滅、無作無為方自在起。
何以故？達諸法空無罣礙故。
若諸有情欲達諸法皆有出離，無有一法無出離者，應學如是甚深般若波羅蜜多。
若諸有情欲達諸法但假施設無真實者，應學如是甚深般若波羅蜜多。
若欲了知諸有情類雖趣無上正等菩提，
而無有情趣菩提者亦無退沒，應學如是甚深般若波羅蜜多。
何以故？達一切法即菩提故。
若欲了達一切有情行菩提行，無不行者亦無退沒，應學如是甚深般若波羅蜜多。
所以者何？菩提即是諸法實性，一切有情皆行諸法，
無捨法者，諸行皆空，故無退沒。
若欲了達一切法性即是菩提，一切菩提即是法界，
此即實際，實際即空，心無退沒，應學如是甚深般若波羅蜜多。 ^973b19

「曼殊室利！甚深般若波羅蜜多，顯示諸佛難思作用饒益有情，
亦是如來所遊戲處。
所以者何？甚深般若波羅蜜多不可示現，
不可宣說，是無墮法；唯有如來如實覺了，方便善巧為有情說。 ^973c13

「曼殊室利！若有苾芻、苾芻尼等於深般若波羅蜜多，
下至受持一四句頌為他演說，定趣菩提住佛境界，況能如說而修行者！
當知是人不墮惡趣，疾證無上正等菩提。 ^973c17

「曼殊室利！若諸有情聞說如是甚深般若波羅蜜多，
心不沈沒，亦不驚怖，歡喜信受，當知此輩於諸佛法定當證得，
一切如來皆所印可，開許領受為弟子眾。 ^973c21

「曼殊室利！若善男子、善女人等，信受如來無上法印，
謂深般若波羅蜜多，獲無量福。
如是法印，一切如來、應、正等覺共所護念，
諸阿羅漢、菩薩、智者及諸天神皆共守衛。
若菩薩乘善男子等此印所印，超諸惡趣、
聲聞、獨覺，定當證得無上菩提。」 ^973c25

時，天帝釋即與無量三十三天諸天子等，
各取種種天妙華香、嗢鉢羅花、拘某陀花、
鉢特摩花、奔茶利花、微妙音花、妙靈瑞花、
栴檀香末，供養般若波羅蜜多，奉散如來、
曼殊室利、一切菩薩及聲聞等；復奏種種天諸音樂，
歌讚妙法而為供養；復發願言：「願我等輩常聞如是甚深般若波羅蜜多無上法印！」 ^974a2

時，天帝釋復發願言：「願贍部洲諸有情類，
常聞般若波羅蜜多，歡喜受持、成辦佛法！
我等天眾常衛護之，令受持者無諸留難。
諸有情類少用功力而得聽聞、受持、讀誦，當知皆是諸天威力。」 ^974a8

爾時，佛讚天帝釋言：「天主！
汝今能發是願，若有聞此歡喜受持，於諸佛法定能成辦，疾趣無上正等菩提。」 ^974a13

曼殊室利即白佛言：「唯願如來以神通力，護持般若波羅蜜多久住世間饒益一切。」 ^974a15

佛時即現大神通力，令此三千大千世界諸山、
大地六反振動；復現微笑，放大光明普照三千大千世界。 ^974a17

曼殊室利便白佛言：「此即如來現神通力護持般若波羅蜜多久住世間饒益之相。」 ^974a19

佛言：「如是！如汝所說。
我以神力護持般若波羅蜜多無上法印，令久住世饒益有情。
諸佛世尊說勝法已，法爾皆起大神通力，
護持此法令住世間，使諸天魔不能得便，
諸惡人輩不能謗毀，一切外道深心怖畏。
若有精勤學此法者，一切障難無不殄滅。」 ^974a21

時，薄伽梵說是經已，一切菩薩摩訶薩眾，
曼殊室利而為上首，及苾芻等四部大眾，
天、龍、藥叉、阿素洛等一切眾會，聞佛所說皆大歡喜、信受奉行。
大般若波羅蜜多經卷第五百七十五
 ^974a27
