
other:: 第四(論本九-十)瑜伽師地論略纂卷第四
author:: 基撰
業九門中，第五、業門，不說士用果者，離三果外，無別增相故。
　與異熟果中，唯言「於那落迦受異熟果」，
《對法》第七及《因果經》云：於傍生、餓鬼、那落迦受異熟者，
彼據下、中、上三品殺業所受異熟；此唯據上品，唯言地獄。
又此舉一，彼具言之，亦不相違。 ^49c19

等流果中，「壽量短促」下有十句，十惡業道如次別配。
果似於因，名等流果。
壽量短促，實增上果，假名等流。
　「邪見等流，增益癡」者，《對法論》說諸邪見者，
癡增上故，成業道者，唯增上故。
問：若爾，何故業道稱邪見，得果號癡增？
答：癡增始邪見，邪見必癡增；邪見必有癡，有癡未必有邪見。
業道舉能依，言邪不說癡；得果說所依，言癡不說於邪見。
二門影略說，令知業道唯邪見；癡通於鈍行，故不稱業道。 ^49c25

增上果中，此依一物以辨十果，《對法》依眾事以辨十果，
故二不同，義各別也。
此有十句，亦依業道次第別配。
「不便宜」者，不順人心。 ^50a5

八欲解中，分四：初對緣身財、次對緣悲田、
次對緣敬田、後對緣恩田。 ^50a8

五無間業中，第六十說：一是虛誑語，謂破僧，
四是身業，於中三為殺生，一是殺生加行，
謂出佛身血，隨應即以身語二業而為自性。
一、僧破，即以所破僧身不相應中不和合為性，
無覆無記，依異熟識，於法輪等不和合故。
能破體者，謂虛誑語，從果為名，名破僧。
二、是比丘，非在俗。
三、見行，非愛行。四、淨行，非犯戒，言不威肅故。
五、破異處，非佛前，以諸如來難輕逼故。
六、破愚夫，非聖者。
七、忍異師聖道時，謂五法是道，八正非道。
八、必不經宿，破法輪僧，能障聖道輪，壞僧和合故。
九、破法輪唯此洲，有佛故；破羯磨通三洲，有教故。
十、破法輪極少九人，所破分二部，能破為一故；
破羯磨極少八人，分二諦故，多亦不遮。
十一、初成道後，將入涅槃，及見、戒皰由未起時，
未立止、觀第一雙時，佛滅後時，未結戒時，
於此六位無破法輪，除此餘時方可破僧。
《俱舍》頌言「初後皰雙前，佛滅未結戒，於如是六位，無破法輪僧。」
此乃化土有此事，報土或有阿彌陀佛、調達名寂故。
或報佛無，化阿彌陀有。
薩婆多師將佛有宿業怨對故有，大乘示現。
此五逆中，害父害母壞恩田故，餘三皆是壞福田故。
由此成逆，三乘通故。
《薩遮尼犍子經》所說五逆與此不同，唯大乘有，
對機別故，亦不相違。
　此五逆中，破僧最重，壞功德法身故，
障人天解脫道故，入聖得果，離染漏盡，
皆悉被遮，乃至大千法輪不轉，天人龍等身心亂故，
定招無間一切大罪；次出佛身血；次殺阿羅漢；
次母次父，後後漸輕。
諸廣義門，皆如《俱舍》第十八說。 ^50a10

「無間業同分」者，謂無間業同類之罪。
謂污阿羅漢尼及母，是害母類；打最後有菩薩，
是殺父類；或於天廟等行殺，或於委重所損害，
或於貧、苦、困施無畏已，返害逼惱，是殺阿羅漢類；
劫奪僧門，是破僧類；破壞靈廟等，是出佛身血類。
或總攝類，不須別配。
《俱舍》與此不同，彼云：污母無學尼，殺住定菩薩，
及有學聖者，奪僧和合緣，破壞窣堵波，是無間同類。
從修相妙業，名住定菩薩，彼可殺之，今無此事。
其最後身菩薩定無殺者，故此稱打。
殺有學聖雖是逆流，攝皆不盡，但是此中殺阿羅漢類，
三義之內第二義收，耆舊類攝故。 ^50b11

「僧門」者，因僧所由諸所有事，如知他與僧物，自迴入己等。
　「靈廟」者，殿堂也。
　「窣都婆」者，此云高顯、浮圖等也。
各舉一名，俱是佛事。
　《對法論》說五無間業等，是順生受業，何故此中名現法果？
此中據行逆罪故，現被殺等故，名現法受；
彼依次生墮無間等，名順生受，亦不相違。
　問：順現受業不感總果，豈五無間業受別果耶？
答：由加行業受現別果，由根本業受當總果，非由一業現後俱受。
從初為名，名現法受，則非五無間不招總果。
即由此義，《對法論》說：造眾多無間業者，
所感苦具眾多猛利，頓受眾苦。
《訶怨心經》云：由無間業，於那落迦中數數死生，受大苦異熟。
《般若》、《法華》等經亦言：由謗經故，從一地獄生一地獄。
從初為名，皆順生受，此亦如是。
　問：殺獨覺何故非逆？
答：少故不說，即阿羅漢類收。 ^50b23

「供養慈定等，得現果」者，依初出位。
如初出慈定，無諍、滅定、預流、阿羅漢果亦爾，非久出後。
不說獨覺，少故略之，其實亦得。
一來、不還非初得聖，故不說。
　問：何故但說慈定，不說悲定、喜定、捨定等耶？
答：喜、捨劣故，悲通散故，於與世間、出世間樂，慈等勝故。
無諍等亦爾，內證真無諍，外必息諸煩惱，
勝願智等，故不說餘。 ^50c10

「於學無學僧所」者，《對法論》說佛為上首僧，
謂對佛前諸所有僧，或是佛弟子凡聖學無學僧，名佛上首僧。
此言僧故，非是別人。 ^50c18

與他增上果等中，「謂亦由受現法果業」
者，謂不但由他，亦由自現業。
謂佛住處，令生安樂，眾生見佛，供養為業。
佛令無苦，得安樂住，處勢力故，攝餘眾生皆得安樂。
輪王勸化，行十善業，眾生隨行，得樂亦爾。
慈定菩薩運心與樂，供養獲安亦復如是。
由他增上，自現業熟，便得現果。 ^50c21

「業天」者，即世人多以為善惡由天，理實由業，說業名天。
初由悲故，後起慈心，而與其樂，故唯言慈。 ^50c28

損益門有八者，初七即是身三、語四，如次配之；第八合是意三業道。
　「助伴」者，親友。 ^51a1

第六、業增上有六：初一、利相。
第二、勤相。 ^51a3

第三、自性中，初語四挍量，次身三種，後意三，
從輕至重，總挍三業，別量十業。
業道中，先色、後心。
色中，先重、後輕，諸色業道皆先重後輕；
意業道中，先輕、後重。
作法不同，亦無過失。 ^51a4

然三罰業，意業最重；五僻見，邪見重；五無間，破僧重。
所望別故。今此明業，不望無間，故語業輕，理無過失。 ^51a8

第七、業顛倒中，「殺生相似同分罪」者，加行業道似根本故。
此有二例，一、殺情，二、殺非情，並是於非彼作彼想故，無根本罪。
　執受顛倒，但言乃至綺語，不說意三業道者，
身語七支通戒性故、共所知故、色易執故。
上明無罪。　「亦無施與，受齋修福」下，無福田、
起邪見，故作此執。 ^51a11

第八、業差別中有二：初列前四位業名、後隨列別釋。
列位有四：一、有五種二門；二、有十種三門；
三、有一種四門；四、有一種五門。
　「作業」者，謂若思業，若思已所起身語業。
「不作業者乃至身業語業」者，審決二思，
名意業；動發勝思，名思已所起身語二業。
或動發勝思，名思業；此思所起身語業，名思已所起身語業。
此解與《對法》同，彼云：思業謂福、非福、不動業，
思已業謂身、語、意業。
故此作業通加行、根本業道表無表業，
未滅未捨，名作業，即二業種子。
加行、根本表無表業，已滅已捨，名不作業，
不成就故、無勝作用故。
此備法師釋。　景法師云：任運所生，非業道攝諸善惡業及無記業，
名不作業；若根本業道、加行所生諸善惡業，名作業。
今釋者，加行、根本諸表業，名作業，有起作故；
諸無表，名不作業，無起作故。
此通三乘表無表業，故不說意。 ^51a18

增長、不增長業中，「八、自性無記業」者，謂善不善非業道攝中下品性，
非三性中無記性也，自體不增名無記故。
或三性中無記之業。 ^51b6

「九、悔所損業」者，八十九說：諸作不增長業，
若無追悔、不修對治，可當受果，名增長業；
若追悔等，名不增長。
或先增長業，由追悔等，如未生怨，名不增長；
不追悔等，名增長業。
第六十說：依未解脫者建立定受業。
故解脫者起道伏斷。
《對法論》說：有五種故思造業：一、他所教勅；
二、他所勸請；三、無所了知；四、根本執著，
謂三毒蔽心，猛利執著所起諸業；五、顛倒分別，謂勝無罪所行惡業。
於此五中，根本執著、顛倒分別若作若增長，
非不受異熟，重故；餘三雖作而不增長，
不必受異熟，輕故。
彼論釋：作者，謂起造諸業，令其現行。
增長者，謂令習氣增益。
彼說故思業但唯有五，此中通說故思、
不思，故有十種。此中第二即彼第三，此中第七即彼初二，亦不相違。
彼論後二，增長業攝，故非十收。 ^51b9

「故思業者，謂故思已，若作業，若增長業等」
者，此中故作或增長，名故思業；非故作或增，名不故思業。
《對法》明思業、思已業，初是福、非福、不動業，
後是身、語、意業，與此不同。
又彼論說故思業有五，如次前說，與此相違，
通增長、不增長故。
此依殊勝強思，當定招異熟，名故思業；
彼依但是故思所作，非任運業，通當得、
不當得果，皆名故思。
所望別故，亦不相違。 ^51b25

「順定受業、不定受業」者，即前故思業，當定招異熟；
前不故思業，當不定招異熟。
《對法論》說：決定受業者，決定有三：一、作業定，
由宿業力，感決定身，於此生中必造此業，
期限決定終不違越，佛等神力亦不能制；
二、受異熟定，即此所說順定受業，果定當受，
時未定故；三、分位定，謂順現受、生受、後受分位定業。
此中義顯若業道攝業，名順定受；加行、
後起，通定不定。若未悔未解脫，名定業；
已悔已解脫，名不定業。 ^51c4

「已熟、未熟業」者，過去及現在正生果業，
名已熟業；未來及現在當生果業，名未熟業。
上明五種二門已。 ^51c14

三性業中，有覆無記業亦名無記業，非三善根、三不善根為因緣故。 ^51c17

「律儀所攝業」等者，別解脫律儀，《對法論》
說：即七眾所受律儀，出家五眾及近事、近住。
由出家者盡壽遠離惡行、欲行，由近事者盡壽離惡行，不離欲行。
由近住者不能盡壽離惡行、欲行，故別解脫三類建立。 ^51c19

「或靜慮、等至、果斷律儀所攝業」者，靜慮者，色界四靜慮。
等至者，四無色。果者，依靜慮、無色所修生功德。
斷者，即靜慮、無色相應現思，遠防欲界諸犯戒非之斷戒也。
果即是斷戒，果之斷也，體即定生律儀。
三乘通身語，大乘兼意業。
有釋：斷者即是無為性戒，果是定生律儀。
今此解業，既言果斷，不言斷果，斷非無為，如前說善。
　或果與斷二俱戒體，故雙取之。
唯初未至有斷對治，上諸地中成遠分斷。
此依有漏定生戒義。
〈決擇分〉說色界有，此通無色有。
《對法》唯依色界建立，彼自會云：以無色界麁色無故，略不建立。 ^51c24

「無漏律儀所攝業」者，謂見諦者由無漏力所得遠離性，即道共戒。
如〈表無表章〉廣說。 ^52a7

不律儀中，「讒刺」者，唯行讒儜，譏刺於他，
以求活命，不良之類，恐喝之輩。
　「斷獄」者，西域別立斷獄之人，求財活命。
此有十二，《對法》有十四。
此無彼三：一、獵鹿；二、捕魚；三、害牛。
彼無此一，謂斷獄。
《涅槃經》中說有十六：牛羊猪鷄，為利故養，
肥已轉賣，為利故買，買已屠殺，即為八種；
捕魚、捕鳥、獵師、劫盜、魁膾、兩舌、獄卒、呪龍，復為八故。
無此斷獄、縛象。《雜心》說十二：屠羊、養豚、
養鷄、捕魚、捕鳥、獵師、作賊、魁膾、守獄、呪龍、
伺#CB05026;、屠犬。
諸文不同，但說損害意業弘廣，以自活命而為本業，皆不律儀。
略舉爾端，非唯爾所。
不爾，專行殺馬驢等，豈非彼耶？
具支多少，得捨因緣，亦如別章。
　處中業等，有表、無表，佛成不成，皆如章說。 ^52a9

「施自性者，謂思所起能捨所施物身業語業」
者，《對法》、《唯識》俱取三業，思并無貪為性，
今以無貪說為因緣，以思說在等起門中，故自性中取身語業。
據表外彰，三乘通論，故唯身語，不說意業。
戒自性中，以三業為性，故言身語業等。
如《唯識》說：受菩薩戒故，通三業。
　「依處，通情非情」者，性戒、遮戒，隨其所應，通依二故。 ^52a23

「修性自性，謂三摩地」者，其四無量：慈體無瞋，
悲體不害，喜體不嫉，捨即三善根，善捨數也。
今從所依，故定為體。
如《無垢疏》第二卷。 ^52b1

「依處」者，即所緣三界有情，總為三類：一、
無苦無樂，與樂名慈；二、有苦，拔濟名悲；
三、有樂，助喜名喜。
於初類起離癡想，於第二類起離瞋想，於第三類起離貪想。
平等令離惡，名捨。
此舉慈境，等取餘三。
此各有三，如餘文說。 ^52b4

「福業，謂感善趣異熟等」者，福業於人天受總異熟。
　「及順五趣受」者，四趣受別異熟，其地獄中受等流果，
相似別報，總言順五。
有義不然。《成唯識》說：餘處說彼有等流樂，應知彼依隨轉理說。
故大乘中，彼無善果，由善業故，受苦輕微，
名為得果，更無別報；不同小乘地獄四塵，許善業感。
　又釋：此依數通說五義，別唯四趣。
　又釋：離非天為一，合成六趣，故說善業順五趣有，地獄實無。 ^52b9

「順不苦不樂受業中，別報唯第四靜慮已上業」
者，此有二義。一云：三定已下有別報受果。
此及《對法》不說有業者，據多分善業感樂受果，
少分善業感捨受果，故略不論。
不爾，何故下地善業不得彼果？
二云：三定已下無別善捨業，第六識中捨果寂靜，
下業麁故，善但招樂，故無捨果。
　問：下善業麁，不招捨果；第八捨果，下業不招。
答：總別異故，不應為例。 ^52b18

「順現法受業」等中，此及《對法》皆說有三，
從初為名，現唯別報，餘通總別。
前說有二，謂定、不定。
第六十卷說有四業：一、異熟定；二、時分定；
三、二俱定；四、二俱不定。
《顯揚》十九說有五業：一、現法受決定；二、
生受決定；三、後受決定；四、受報決定；五、作業決定。
不依於時，但論於報，故唯二種，有定、不定。
若論於時，與報合說，業但有三，不越此故。
時、報相對，合離有四，不說別時，但總說故。
唯依時及果并作業定，說有五種，除不定故。
文雖有異，義理無違，所望別故。 ^52b26

「學業者，謂若異生」等者，謂諸異生發三乘心解脫分善已後，
皆名為學。學業通有漏、無漏，無學亦爾。
　「非學非不學」者，未發心前諸異生位一切諸業。
六十六中唯說聖者以為有學，證勝得故；
此據所依，合而為論。
學者生得善等，亦名為學，不爾便非，不順彼故。 ^52c8

「見所斷等業中，唯說惡趣不善業是見所斷」
者，此據引業，若兼滿業，通五趣故，故論云等。
五十三云：往惡趣行，唯分別起煩惱能發。
三惡趣中，引滿二業者，分別起故，此偏說非人中感別惡業，
非見道斷，亦非俱生不感惡趣。
無想定等雖亦見斷，非離縛斷，故此不說，或等言攝。
如《唯識論》第八卷疏、《對法》第四等解。
上明十種三門業已。 ^52c14

黑黑等四業中，非福業名黑黑，謂三惡趣總業，及五趣別惡業。
其不動業名白白，謂色、無色界總別善業。
其諸福業名黑白黑白業，謂欲界人天總業，及順五趣別善業。
善為不善之所怨對，故名黑白黑白業。
由未斷黑業故，其福業得此名；設黑業斷已，
是先種類故，亦名黑白黑白業。
此等三種，《對法論》說：若因若果，俱得其名。
黑黑因，染污故，果不可愛樂故；白白因，
不染污故，果可愛樂故；黑白黑白因，惡雜善故，
果惡果所雜故，欲界福業果定為非福雜故，名黑白黑白。
自有非福果不為福雜故，不名白黑白黑業。
《對法》第八及六十六說黑黑業同此。
　彼白白業者，謂三界善業。
黑白黑白業，謂欲界雜業。
非一剎那業通善惡，然依意樂及由方便合說一業，名為雜業。
謂有業，意樂故黑、方便故白，即矯誑心相修諸善；
或有業，意樂故白、方便故黑，即訓弟子發身語惡。
此黑白業通善惡性。
此論依福、非福、不動三業以明黑黑等業，
彼論依純雜、善惡以明黑黑等業，故不相違。
又六十六及《對法》依真實門，此中據隨轉理門。
《俱舍》第十六云：惡色欲界善，能盡彼無漏，
應知如次第，名黑白俱非。
若說此論隨順彼宗者，其白白業應唯色界善。
理既不爾，故如前說。 ^52c22

「非黑非白無異熟業能盡諸業」等者，不染污故，
名非黑；非有漏善故，名非白；不招無覆無記果故，名無異熟業。
能斷前三業故，名能盡諸業。
《對法》說為非黑白無異熟業能盡諸業。
彼言非黑者，離煩惱故。
白者，一向清淨故，為簡有漏白善業；生死相違故，
名無異熟，此顯非取一切無漏皆是此業。
言能盡諸業，取前三業之斷對治。
《俱舍論》中說此體者：
　　四法忍離欲，前八無間俱，
　　十二無漏思，唯盡純黑業。
　　離欲四靜慮，第九無間思，
　　一盡雜純黑，四令純白盡。 ^53a17

若依《瑜伽》，應說頌曰：
　　次第欲界十，前九純黑業，
　　後一純黑雜，上八純白斷。
　　唯離欲界欲，依初超第三，
　　一盡純黑雜，離上一皆斷。
　　從初超第四，總說有十惡，
　　前九唯斷黑，第十三皆斷。
　　菩薩見唯思，金剛三並除。
　　此說無間道，瑜伽能斷業，
　　若加行伏滅，皆增除見道。 ^53a29

若依此卷文，二乘見道中，一無間道及漸離欲前八無間思唯盡黑黑業，
第九無間道雙盡純黑及與雜業；離四靜慮及四無色，第九無間道唯盡白白業。
此依漸次得果者說。 ^53b10

若依初未至及初定超入見道得第三果，一無間道離純黑及雜。
　若先已離上地染，依四靜慮得第三果，
一無間思離純黑及雜，隨其所應，并白白業。
　若從初果取第四果，前八無間思唯離黑黑業，第九無間思俱離三業。
若諸菩薩見道，一無間思唯離黑黑業；
金剛喻定，一無間思雙斷三業。
一切惡業，道生即斷；一切善業，離緣縛故，
要離自地染盡時盡故，第九無間思方說盡白業。
上來所說，說斷有漏種子思業。
若伏現行，唯除見道無無漏加行，所餘修道並加加行道能伏現行。
此中但說諸無漏業是前三業斷對治故，
二乘解脫道雖亦有斷，及菩薩十地所知障諸對治所斷，
皆非業故，所以不說。
故《對法》云：非黑白等業者，謂於加行、無間道中諸無漏業，是彼諸業斷對治故。
依勝建立故，不取餘勝進道等皆依別行，
亦非全伏諸品業故，所以不說。
上來四業，隨其所應，染淨雖殊，皆思為體。
若依《對法》，應說頌言：
　　次第欲十思，九斷純黑雜，
　　後一三俱離，上八唯自盡。
　　若超證第三，唯一三皆斷。
　　從初取無學，前八菩薩見，
　　唯盡純黑雜，金剛皆斷三。
　　此說無間道，對治能斷業。
　　若加行伏滅，除見餘皆有，
　　唯加行無間，能伏盡能斷。
　　前勝進解脫，無勝用故除，
　　此說離縛斷，非不生等義。 ^53b14

若依《對法》說前三業，二乘次第得果見道，
一無間思及漸次離欲前八無間思離純黑、
雜，雜通二性故，第九無間思離純黑及雜盡，
并白白業；離四色、四無色，第九無間思唯離白白業。
此依漸次得果說。
　若依四靜慮超入見道得第三果，一無間思亦離三種。
　若從初果超取第四果，前八無間思并菩薩見道唯離純黑及雜業，
第九無間思并菩薩金剛喻定三業俱離。
此說斷種子。若伏現行，唯除見道，餘一切位皆加加行道，餘義同前。
　若說離縛等斷，義亦不定，應如理思。 ^53c14

五業中，有二復次，合有三釋。
一義云：外道善不善業名曲，障佛法直道故；
二、即此曲名穢，污正法故，污身心故；即此曲、
穢名濁，滓惡法故，溷身心故。
皆通一切善不善業。
故此論云：謂即曲業，亦名穢業。
即曲、穢業，亦名濁業。
二義云：曲業如前。
穢業者，謂內法異生於佛教中無明、貪、
瞋、慢、身、邊見，合名顛倒見者；見戒取，名住自見取者；
邪見，名邪決定者；疑，名猶豫覺者。
隨其所應，或相應、或為近因、或為遠因，
所起善不善三業，名穢業，污正法故、深穢惡故。
即內異生於邪正門俱不決定，以疑為先，
名猶豫覺者所有善不善，名濁業，因疑所起，
極滓穢故、殘惡業故。
前穢中，疑因邪定起，此依不定起，故成差別。
不是令障佛法正道亦得入故，不說內異生亦有曲業。
　第三義云：此之三業並外道起邪解行發，
名曲；即此曲業障有為功德起，故名穢；
障證無為功德，故名濁。
皆通善不善三業。
　《對法》第八有二復次，釋前三業。
初云：三業障八道，名曲；能污相續，發生障業，
名穢；若依外道顛倒見生，名濁。
唯此濁業稱外道起，不說前二何人所起，故知理通內外所起。
既不別說性，明知通善惡，然同此復次無過失也。
　彼復解云：邊見、邪見、薩迦耶見，如其次第所發諸業，
名曲、穢、濁。准此，亦唯外道所起。
如是三業隨彼煩惱內外道起，義別說之，非各定體。
義雖有異，亦不相違。
不同小乘說曲、穢、濁業，依諂、瞋、貪生。
　於此義中，束為三類：一、外道所起三業名曲。
內法異生復有三聚：一、邪定起穢業；二、
不定起濁業；三、正定起淨業。
一切聖者所有有漏、無漏勝業，名牟尼業。
牟尼者，寂默義，此名寂靜，證寂靜理故。
若依下聞慧地中，一切聖者身中所有身語二業及心為三淨業體。
心者意業，與此不同。
彼說聖者身牟尼業唯取無漏，有漏業名三淨業，不對異生以辨差別。
今此對凡聖內外道異故，清淨業唯在異生，聖者身中所有三業皆名牟尼業。
觀對異故，亦不相違。
　《俱舍論》云：無學身語業，即意三牟尼，
三清淨應知，即諸三妙行。 ^53c25

第九、業過患中，「生現法罪，謂如能為自害」
者，起殺加行，殺業未成，現被他害，當來未必受，未成重業故。
又如在異生先行殺等，被他現害，後得入聖，不受後罪。
或轉後果於現身受，後更不受，如鴦掘摩羅等，亦名現法罪。
指同如前，能為自害，故云謂如。 ^54b6

受彼所生身心憂苦中，「六種過失」者，此業七過患中前六種也。
既不能成，徒積憂苦，空加方便，不成事故。
　「不能辨」者，無不稱心。 ^54b12

「又有十種過患」者，犯沙彌十戒戒所生憂苦，
從初所犯，故唯說十，不得受具故。 ^54b15

「四種不善業道」者，即五近事戒中前四支戒，
身三語一，業道性戒。
飲酒是遮，故此別說。 ^54b17

「闡地迦」者，近事之名，此無所譯，故存梵本。 ^54b19

第三、生雜染中有二：初標四種、後隨別釋。 ^54b20

「欲界三十六處」者，八寒八熱等，如前第四卷論說。
　「色界十八處」，亦爾。
　「五十八生」者，欲界三十六，色界十八，無色有四。 ^54b21

「黑勝生」者，種性業惡，名黑；威勢強故，名勝。
或黑中之極，故名黑勝。
　「旃荼羅」者，屠兒也。
　「卜羯娑」者，亦云補羯娑，除糞穢家也。
　「若諸長者大富貴家」者，非剎帝利等種，
有勝伎能，敦直可重，名長者家。
　「非黑非白勝生」者，即吠舍等。 ^54b24

生不定中有五：一、自他更互不定；二、苦樂不定；
三、處處不定；四、佗身不定；五、喻成不定。 ^54c1

又復說言：我觀大地，無小處所可得等者。
此意說言：大地之中，無小處所，汝等從無始來，
於此處所，不曾經受無量生死。
意顯從無始以來，大地之中一一處所，皆受無量生死義。
長讀文勢，義道亦遠。 ^54c3

又復說言：我觀世間有情，不易可得，長夜流轉，
不為汝等母父等者，不易者，難也。
難可得諸有情不為汝之母父，一切皆曾為父母等義。
前為父母更互作義，此皆為故，是二差別。 ^54c8

「軌範師」者，阿遮利耶也。
　「親教師」者，鄔波柁耶也，即和尚阿闍梨。 ^54c12

「廣博脇山」者，舊云毘富羅山，其形狀如非天脇也。 ^54c14

第四、生流轉中有四：一、問；二、略答；三、重徵；
四、廣釋。初頌標十門、後隨別釋。
一、體；二、門；三、義；四、差別；五、次第；六、難；七、
釋詞；八、緣性；九、分別緣；十、攝諸經。
　「體」者，總明緣起三世分位生，引因果流轉、
還滅之體，非是別顯十二緣生一一別體。
一一別體，下差別門當廣釋，至彼文中具顯別體。 ^54c16

文分為三：初標三相、次隨別釋、後總結之。 ^54c23

三相者：一、從前際，中際生；二、從中際，後際生；
三、從中際，或趣流轉，或趣清淨究竟。
前二名流轉，後一是還滅。
流轉者，順生；還滅者，順滅。
過去名前際，現在名中際，未來名後際。
現在中，若不厭逆，便趣流轉；若厭逆之，便趣清淨。
《成唯識》說：十因二果定不同世。
今論依此，故於二世以辨緣生。
即彼又說：因中，前七與愛、取、有或異或同；
若二、三、七，各定同世。
如是即顯三際緣生。
今此但遮小乘緣起定三世立、依二世顯，
非定唯爾，過去七、現在三、未來二，為後報業，招異熟故。 ^54c24

別釋中分二：初明初一、後明後二。
初中復三：初明胎生、次明餘三生、後釋三業生處。
初中復三：一、問；二、答；三、結。
　「不了前際無明」者，不了前際世俗、勝義二種苦故，所起二愚。
　「世俗苦」者，謂三惡趣，一切世俗知是苦故；
「勝義苦」者，謂諸人天，殊勝智者知是苦故。
《對法》第七說：迷世俗苦，名異熟愚，起非福行；
迷勝義苦，名真實義愚，起福、不動行。
多迷前際，現二異熟，故說此愚不了前際；
理實此愚亦迷後際，多迷現因，故略不說。
　「由此隨業識，乃至命終，流轉不絕」者，
識等五種，識為最勝，識為報主，皆不離識，總說識名。
　或舉初生，故唯說識。
此識等種，名言熏習，先雖已熏，未知生處，
由業招集，當於善惡二趣果生。
識隨因轉，名隨業識。
既被熏習，乃至前身命終不絕，能為現在相續識因。
於現在世將生果時，不能自起，惡藉過去內外貪愛現前滋潤助伴，
方生於前身中。 ^55a6

受支有二：一、受異熟受，緣內身生；二、受境界受，緣外境起。
因此二受，生內外愛，以為能潤。
　前舉隨業識，攝識等五種；今舉內外愛，亦攝取支。
　或內愛名愛，外愛名取，義顯所潤行等六支轉名前際有，
於現在世，果識隨轉，餘名色等，次第得生。
　「相續果識與名色俱，乃至衰老」等者，
若依分位，初七日前名識，七七日前名名色。
今說諸位本末狹寬，以說相依攝六處等，
但言此二乃至衰老，非更無餘。 ^55a24

又於現在生、老支中，因識、名識色生果相顯，
故說其名，非色等支在現在世。
九十三中，識為所依，說識業與異熟果；
今說能依，故言名色業與異熟果。
總別異熟，能依、所依別故。
　「由必依託六依轉」者，即名色中所攝六根。
　「是故經言名色緣識」者，此依菩薩逆觀苦、
集，至識、名色更互為緣；觀諦既周，見互為緣畢，
故觀苦、集至識乃止。
如九十三廣釋。 ^55b4

「隨其所應，為六識所依」者，非唯說五種中識種所生現識，
彼唯第八，故九十三及此下說，總依一切相續為名，
說六識身，義顯總說一期身識故。
名色緣識，由識執持，識為所依；識緣名色，
杖彼為依，或觀為境。 ^55b12

「若於有色有情聚中，謂欲、色界受化生者，
諸根決定圓滿生」者，《成唯識》說：有色化生初受生位，
雖具五根而未有用，爾時未名六處支故；
初生無色者，雖定有意根而未明了，未名意處。
此中意顯彼諸化生初生剎那，名識支；
此後隨應五根意處未明了來，名名色；
次六根明，名六處；後觸、受支漸漸生長故，
雖諸根決定圓滿，與前差別，識等五支亦有前後。
　問：下界有現色，可為識所依；無色無現色，識依非色種。
答：下識緣現色，名識緣色依；色種上識緣，說識依色種。 ^55b17

「又由福業，生欲界人天」等者，此三皆據引業得果。
即順生受業、順後受業唯感引業，通引、滿業方名行支。
發此無明，名無明支。
潤此愛、取，名愛、取支。
此業所集，名識等五種。
此六所轉，方名有支。
此有，生招，名生、老支。
即顯一切現受業、別助當業皆非行支，
不爾，福業應生五趣，此卷前說福業者，
謂感欲界善趣異熟，及順五趣異熟等故。
此義廣如《成唯識》說。
由此彼業能所發，能所集，能所潤，能所生，皆非十二緣起支攝。 ^55b28

釋後二門復分為二：初為二問、後隨別釋。
初釋從中際，後際生中，分二：初釋、後結之。
　「受二種先業果」者：一、內異熟果；二、外增上果。
　「或聞非正法」者，謂現在世。
　「或先串習」者，過去世。
此二並是分別起愚，由迷內現自體及後有愚故發業，由迷外愚故潤生。
既迷現內果，故於後苦不如實知。
　「由此新所作業，故說此識名隨業識」
者，謂識種子隨逐業故名。
由行故識生，招集而生，非辨體生，增上緣故。
若初識支唯第八識，通依一期一切識說；
通六識身，即會前際名色能為六識所依亦復如是。
本識是引果，名色種隨；名色是總，六處種隨；
六處為依，觸種隨；觸為能生，受種隨。
《唯識》、《對法》云：此識等五名為所引，無明、行能引故。
即此所引及能引俱為引因，引生、老死。
勢疎遠故，雖皆名引因，識等五種與生、
老死為因緣生，故九十三及此中說獨名引因，論云由此能引識乃至受一期身故也。
非無明、行非引因攝，能所二引，諸教不同。
《成唯識》云：《瑜伽》說識唯是所引，異熟識種名識支故。
《集論》說：識唯是能引，識中業種名識支故；
異熟識種，名色攝故。
《緣起經》說：識支通能所引，業種、識種俱名識故。
識是名色依，非名色攝故。
義顯愛、取、有名為能生，生、老死支名為所生。
《成唯識》說：識等五種由業熏發，雖是同時，
而依主伴、總別、勝劣、因果相異故，諸聖教假說前後；
或依當來、現起分位有次第故，說有前後。
因此亦會前後諸文云：由此識等亦說現行，因時定無現行義故。
　「由此愛故，或發欲求」者，求生欲界。
　「或發有求」者，求生色、無色界。
此二為總，體即是愛，四取為後。
初起二求故，後別生二取。
　「即是後有生因所攝」者，後異熟果辨體、
因緣、業、增上緣俱是有支，獨名生；非愛、
取支，非生因攝。《對法》、《唯識》說愛、取、有近生果故，
合名能生，不相違也。
　然《對法》說：謂於因時有能引、所引，謂於果時有能生、
所生者，未熟名因，非無因果；已熟名果，非無果因。
據義各別，亦不相違。
　問：能引、所引二俱引因，能生、所生俱生因攝。
答：引同世，俱引因；生別世，果非因。
　問：生別世，果非因；別世生，因非果。
答：熟稱果，因亦果；不招果，果非因。
於此義中，應加思慮。 ^55c9

「此諸行生，或漸或頓」者，胎、卵、濕三支皆漸生，
化生頓起，已如前說。 ^56a22

「或於生處次第現前，或後種子隨逐」等者，
有色界生，次第現前；無色界生，色種隨逐。 ^56a24

還滅中，「於二果諸行」者，謂老與死二果，苦諦也。
　「彼因」者，集諦。　「彼滅」者，滅諦。
　「彼趣滅行」，道諦。
九十三說：世尊在昔為菩薩時，悲愍有情，觀諸緣起。
歷觀諦故，先觀現在老死為首，以三種相如理觀察：
一、觀細因；二、觀麁因；三、觀非不定。
感生因緣亦名為生，謂愛、取、有，即細因緣。
其生因體亦名為生，謂是生支，即麁因緣。
觀由有細生，而有老死；亦觀由麁生，得有老死。
當來老死，細生為因，未起果故；現法老死，
麁生為因，現起果故。
是名觀察初二因緣。
　非不定者，謂即除彼生處所攝二種生體，餘定無能與老死果。
如是觀察苦諦之集未為喜足，遂復觀察後集因緣現在苦諦，
謂遍逆觀受、觸、六處、名色與識。
既知當苦現集為因，現集亦由先集所起識為邊際，現法苦有。
如是總觀苦因集起，集因苦生，不復更觀現苦由何起，不異前故。
是故菩薩齊識退還，却順觀察乃至老死。
是苦、集諦觀察已周，為觀滅諦，始終老死逆次第入，乃至無明。
觀現在苦，云何一切皆當滅盡？
謂不造作無明為緣新業行故。
如是歷觀三聖諦已，次更尋求此滅聖諦，何道何行而能證得？
起宿住念，憶昔所修世間正見令現在前。
歷觀諸諦，遂以正見於諸諦中得入現觀，漸次證得無上菩提。
即是此中四諦觀行，觀緣起理，得學無學清淨知見。
下第十卷亦有此問答，釋觀黑白品短長不同所由。
　又有釋言：於二果諸行者，謂生、老死二支，
諸行麁因及果二合說故，總觀現在所有苦諦。
雖有此釋，斷行難知，前說為善。 ^56a26

「於彼所緣不如實知，無明觸所生受亦後永斷」
等者，謂有漏觸所生諸受受二果時，於所緣境不如實知，
由此為緣，發起煩惱，發業潤生。
由斷此受，無所依故，無明亦滅，所緣不增，
證無漏慧，名慧解脫。
由受斷故，不生貪愛，此相應心離相應縛，證心解脫。 ^56b27

「次第乃至異熟生觸滅故，異熟生受滅」
者，此已上文明由無明滅故，當來果滅。
　「於現法中，無明滅故，無明觸滅」等者，
下明由無明滅故，現在順無明觸、受等滅。
六處等已有，非由現無明有；不說無明滅，現六處等滅。
其觸、受等隨無明生，獨說隨彼滅；由此所依滅故，能依受等皆亦隨滅。
　「恒受離繫受，非有繫受」者，諸有漏受離煩惱增繫及無漏受，
名離繫受，非必一切皆無漏受。
　「梵行已立」者，滅諦智道諦滿。
　「究竟涅槃。於滅諦滿，顯求涅槃」者，於佛所得滅諦滿足。 ^56c4

第二門中有八。《對法論》云：識生者，謂眼色為緣，眼識得生等。
外稼成熟者，謂種緣芽，芽緣莖等。
有情世間死生者，謂無明為緣，能生行等。
器世間成壞者，謂一切有情共業增上力為緣，大地等生等。
食任持者，謂四食為緣，三界有情相續住故。
自所作業增上勢力隨業所得愛非愛果者，
謂妙行、惡行為緣，往善惡趣故。
威勢者，謂內證為緣，發神通等最勝功德。
清淨者，謂順解脫分善為緣，次第乃至得阿羅漢果等。
《緣起經》下卷亦解此八門，然此與《對法》次第不同。
故後第十卷明十二支，此幾門攝。
今因緣起汎釋諸緣，故今敘顯，至後卷中更當廣述。 ^56c15

第三、緣起義中有二：初八義釋緣起、後問答辨。
《對法》及《緣起經》各十一義釋。
《對法論》云：一、離有情義者，無自然我故。
此破勝論、犢子部等我為作者，離彼有情故。
二、無常義者，以非恒故。
此破數論自性常住，為萬物本，為緣成物，
故顯無常；亦破大眾部、化地部等十二緣生是無為法。
三、暫住義者，生時過已，無暫住故。
《對法論》亦為剎那義。
此破正量部色命根等諸緣生法，一期四相非剎那故。
四、依他起義者，託眾緣生故。
此破自然外道法自然有，非假因生，故依他起。
五、離作用義者，眾緣作用空故。
此破薩婆多有實作用為緣生體，今顯功能無作用故。
六、因果相續不斷義者，因剎那滅，果剎那生，
時分等故，因果相續。
此破斷見外道因果不續；亦遮經部師無去來世，
異熟因果仍不同時，果因斷故。
七、因果相似轉義者，不從一切一切生故，因果相似。
此遮害為正法者計殺羊等為因，後生天上，
即諸善果以不善為因，因果不相似故。
今顯善因得善異熟，惡因亦爾，因果相似。
八、自業所作義者，於餘相續不受果故，自業自受。
此破無因，果非是業，起諸空見論；亦破他作我受果義，謂諸不平等因論計。
《對法論》、《緣起經》皆自廣釋，恐繁不述。 ^56c28

「為顯因緣所攝染污、清淨義」者，下第十云：
十二支中，四唯雜染，餘通清淨。
其四雜染發潤，善業清淨眷屬亦名清淨。
意顯愛道緣生品名清淨，非愛道緣生品名染污。
顯此因緣染淨緣生，故立緣起。
此辨說緣起之意故，因釋義破他宗中顯自理意。 ^57a23

第四差別中，十二支差別為十二。
因解彼彼法，汎釋一期身中，彼一切非此中所辨，一切體性皆緣起支。 ^57a29

解無明中有四：十九種、七種、五種、六種。
十九中有三：初指經、次別顯、後結數。
別釋七類：一、世；二、事；三、業報；四、三寶；五、
四諦；六、因果；七、所證。 ^57b3

於因中，「或計自在、世性、士夫、中間」等者，
自在天、冥性、士夫神我，梵王居中間禪，
故名中間，如次配釋。 ^57b7

「無罪、有罪、應修、不應修」者，散釋於因，善惡之體。
　「黑、白、雜」者，釋果之體。
果有黑白二分，故名有分。
此十九中，有通俱生，或分別起，世、事、業果等，通二門故。 ^57b10

七無知攝十九中，「業異熟無知攝移轉」
者，業能招果，迷而不知，執不平等因，故名移轉。
或因果性善惡不定，於此生愚，故名移轉。
「染淨愚」者，所愚因果通善惡故。 ^57b14

五攝十九中，見愚攝八，謂世、事各三，辨因果。
推求名見，體非無明，癡與慧俱，故名見愚。 ^57b18

放逸愚攝三，不知業果，故生放逸。
　真實義愚攝七。
增上慢攝一。義愚攝十九，迷義理及境皆名義愚。 ^57b20

六無知有二：初顯六無知與七相攝、後依能治及自性辨六差別。
「依聞、思、修所治差別，說前三」者，由聞故知法，
其所治名無知；由思故推搆，其所治名無見；
依修故明證，其所治名無現觀：故云所治差別故，說此三種。 ^57b23

耎、中、上三自性差別故，說黑闇、愚癡、無明黑闇。
此中通說一切無知為支體者，《成唯識》
說：唯取能發正感後世善惡業者。
《勝鬘經》說有五住地：一、見一處住地；二、
欲愛住地；三、色愛住地；四、有愛住地；五、無明住地。
前四煩惱障，後一所知障。
彼經自說：無明住地，聲聞、辟支佛所不能斷，唯有如來佛菩提智所能斷故。
由此定知，是所知障。
《唯識》第九與經說同。
煩惱障四中，初一見道斷，後三修道斷。
《對法論》說：發業無明有二：一、真實義愚，
發福、不動行；二、異熟愚，發非福行。
此二皆唯見道所斷。
《緣起經》說：諸聖有學不共無明已永斷故，不造新業。
《唯識》亦言：正發業者，唯見所斷，助者不定。
故唯取彼見一處住地所有無明。
然此有三：一、唯發總業；二、唯發別業；三、通發二業。
今取初、後二業無明，故言唯取能發正感後世善惡業者。
然此有四：一、相應，二、不共，三、纏，四、隨眠，皆能發業。
外道、內道異生，放逸、不放逸，隨其所應，
用四無明發業皆別，如《緣起經》自廣分別。 ^57b28

此中說行通身語意，唯善不善現行種子，假色及思以為自性。
此亦有三，感三果故。
為行支者，亦唯感總及俱之業。
《成唯識》云：即彼所發，乃名為行。
由此一切順現受業、別助當業，皆非行支。
即前無明所發之行，乃成行故。
身語業色，名為假色，依思現行種子立故；
意業唯思，成行支體。
准此，五識所有善惡既非行支，明知不能感於總報。 ^57c19

識支中明六識者，前論自會，通依一期六識身說，非正識支。
《成唯識》說：此中識種，謂本識因，故唯取行所集當來第八識種名為識支。
初結生故，總異熟故，不說餘識為識支體。
此唯種子，不取現行。
此中說種所生果識為識支體，及《十地經》
云：如無明有子時、果時，識等皆爾者。
《唯識》會云：或依當來說有現行，因時定無現行義，
故說識、名色初入母胎互為緣等，然依當起，非正種子。 ^57c27

名色中，初解四蘊名、後解色蘊色。 ^58a7

「欲界具十及法處所攝假色」者，法處實色，
謂勝定果，欲界無定，故說為無，多分有假，故為簡別。
上界之中，假實通有。
　「然非一切」者，無不律儀及別解脫故，鏡像水月彼亦無故。
下界假中，雖無定、道共戒之色，律儀、不律儀異類皆有，故不簡別。
上界唯有律儀，顯無不律儀，故言非一切。
此中通說種子、現行、當來、現在名色等四，非實支體。
《成唯識》說：除後三因，餘因皆是名色種攝。
　後之三因，如名次第，即後三種。
此說五支不雜體性。
異熟六根種，名六處；異熟觸、受種，名觸、受支。
除本識種及此後三種，餘諸蘊異熟種皆名色支。
經說名，謂非色四蘊；色，謂羯邏藍等者，
此依雜體，非說別體。
不爾，如何得成五蘊？
或通依非異熟名色五蘊，說識初生更互為緣，第七識等名名中識故。
若雜體者，《唯識論》云：或名色種總攝五因，於中隨勝立餘四種。
六處與識，總別亦然。
具如彼疏釋。此等唯種，說現行者，准識支會。
《對法》第一云：眼處者，謂眼曾現見色，不言當見；
今此據實，處通三世。
《對法》依處義增，唯說過現生，未來六行勝故，亦不相違。 ^58a8

「受唯捨受，兼苦樂」者，一業通招總別果故，亦依一期所有受說。
不爾，唯應說捨受支，總報主故。
other::  ^58b1

第十卷 ^58b4

第四差別中，上解七引因支，下解五能生、所生支。
愛支，體唯煩惱中貪。
此雖通緣內外二果，諸論多取緣外境愛，
因迷外境增上果愚，緣境界受所發生故。 ^58b5

取支通以一切煩惱以為自體。
四取之體，如前已說，此支唯以能所取全，
所為取中取隨順煩惱，不取餘法。
五十九云：當言全界一切煩惱皆能結生。
愛既唯貪，故取通攝諸煩惱盡。
然此中說緣四取貪為取支者，與《十地經》
同，彼云：愛增上名取。
《成唯識》說：於潤業位，愛力偏增，說愛如水，
能沃潤故，要數溉灌，方生有芽，且依初後，
分愛、取二。雖取支中攝諸煩惱，而愛潤勝，說是愛增。
故彼此文不相乖返。
愛、取二支通現及種，俱能潤故；愛望於取，成因緣故。 ^58b9

有支中，初解三有、後明七有。
欲界有十有。一、前時有，生剎那後，死剎那前，
此兩中間，名前時有；二、業有謂行支，愛、
取潤故，能有當果，名業有；三、死有，末後正死一剎那時；
四、中有，死剎那後，生剎那前，二趣中間，
名中有；五、生有，趣生初位一剎那時。
餘五趣有。此五為總，前五為別；前五寬通，
後五體狹，業有、中有非後五故。
　有者，所有，體即異熟業之一種。
能有名有，餘皆所有。
《成唯識》說：始從中有至本有中，未衰變來，
皆生支攝，故此中有，所有中收。
　色界有六有，除四趣故。
　無色有五有，又除中有故。
今此有支唯是業支，說先作行煩惱攝受故。
《成唯識》說：愛、取合潤，能引業種及所引因，
轉名為有，俱能近有、後有果故。
彼意說行及識等五，為愛、取潤，轉名有支，
體唯種子，是所潤故，能生果故。
今此總言十有名有，能有、所有合名為有，
汎解有義，非唯解有支，此唯業有一是有支。
《唯識》會此云：有處唯說業種名有，此能正感異熟果故。
彼復會云：復有唯說五種名有，親生當來識等種故。
　其七有者，五趣體有，受用果故；趣方便中有，二趣中間故。
此六為所有，業為能有，能引諸有故，故合成七。
前時有、死有、生有，即五趣有而別施設，故不建立。 ^58b20

生支中，初別釋十句、後略義結。
初四句說胎、卵二生，次一句濕、化二生。
　「身分頓起」者，謂支分頓生。
其化生諸根頓生，謂手足等，支分亦爾；
濕生不然，謂根漸生，支分頓起。
與前卷說胎、卵、濕生諸根漸起，亦不相違。
　下之五句通四生有。
　「蘊得」，謂蘊體起。
　「界得」，謂蘊種子，蘊因緣性。
　蘊得，現行成就；界得，種子成就；「處得」，
通現、種；餘三緣成就。 ^58c14

略義中有六句。　「自性」，攝生及出現兩句。
　「生處位」，攝等生、趣、起三句。
　「所生」，攝蘊得一句。
　「因緣所攝」，攝界得、處得兩句。
　「任持所引」，攝諸蘊生起一句。
　「俱生依持」，攝命根出現一句。
義意可知。 ^58c22

老死支有二：初解老、後解死。
老支有二：初別釋十七句、後結略義。
結有十句：初六句，各攝一句；第七「威儀變壞」，
攝五句，謂第七句至第十一句；第八句
「無色諸根變壞」，攝第十二、十三兩句；第九
「有色諸根變壞」，攝第十四、十五兩句；第十
「時分已過，壽量將盡」，攝第十六、十七兩句。
　死中有二：初別釋十一句、後結略義。
有四句。　「若死」，攝初兩句，正死體故。
　「若死法」，攝第三、第四句，解支、不解支，五趣死時之軌法故。
　「若死差別」，攝第五句下六句。
「若死後位」，攝第十一句。
　「死魔業」者，即正死體，死魔作用也，此亦死差別攝。
或取死後識離身已，名為死魔，故亦說是死後位攝。
此生、死二支，隨其所應，五蘊為性。
現行苦故，唯取現行；與有合說，或通種子。
《成唯識》云：謂從中有至本有中，未衰變來，皆生支攝。
中有末位設起愛心，緣當果起，仍是生支，
由前將死，愛、取潤有，能有中有及當生故。
諸衰變位，總名為老；身壞命終，乃名為死。 ^58c27

上解第四、差別門訖。
下解第五、緣起次第門。
論有三釋。初復次中，「由邪行故，令心顛倒」
等者，有義：識等五支，並依後際當生、老死五現起位說因五支，
非依五支在因位說，故《成唯識》：因位難知差別相故，依當果位別立五支。
若依此義，心顛倒者，謂隨業識現思名行，
種業名識，說名色支結生相續故。
《對法》亦說：由名色生已，得豫有情眾同分數。
彼說名色初受生故。
《唯識》會云：識中業種名識支故。
　「諸根圓滿」，謂六處支。
　「二受用境」，謂觸、受支。
觸引受生，俱受用境，故《俱舍》說名隨觸、受。
「耽著」者，緣現在愛。
「悕求」者，緣未來愛。
合名愛支。　「煩惱滋長」，謂取支。
此中但說業為有支，如前已會，餘支可解。
　有義：合依三際以辨次第，無明、行、識在過去世。
　心顛倒者，識等五種，並名為心，不離識故，識為主故。
由邪行熏發，當有趣生故，心名顛倒。
略而不說正行熏發。
准後愛、取潤後有業，知於前際亦潤行心，
故略不論前際愛、取、有。
其名色結生下四支是過去世生、老死支。
《成唯識》說：然所生果若在未來，為生厭故，
說生、老死；若在現在，為令了知分位相生，說識等五。
彼說識支初入母胎，此說名色，故但四支。
由現在受，發生貪愛，煩惱滋長，潤後有業，
乃至當來有生、老死。
但說潤業，不說發者，准於前際，知發業故。
此乃影彰過去說發，不說潤業，現在說潤，
不說發業；未來說生、老死，不說名色等，
現在說名色等，不說生、老死。
二燈二炬，影顯知故。
欲顯因果三際不斷，善順小乘，故作是說。 ^59a17

第二復次，唯依二際建立。
其「內身緣」者，發業引生門。
　「境界緣」者，潤生果起門。
　「起我執等愚」者，是相應癡。
　或因此起彼，是不共癡。
　「即隨彼業，多起尋思」者，此謂現行識。
　「由業與識為助伴」者，種識，業所熏種為助伴故。
其名色等種，此皆名識故。
「能招感當來三苦」：一、「根初起苦」，謂名色，
身、意二根初起故；二、「根圓滿苦」，謂六處；
三、「受用境界苦」，謂觸。
即是合以名言、有分二種能生，理實應有識、受二果。
識稱為種，故果中無；受稱外受，內果中無。
愛必因受方得起故，受前際無；後際說有，前際觸後說當受故。
各望有別。　「依觸緣受，發起於愛」者，愛支。
　「廣起追求」下，是取支。
　「由事業門」者，門者所以，謂淨行事王等業。
　「利養門」者，謂坐臥、耕田等。
此二外欲境起，名欲求。
　「或由戒禁門」者，謂邪願戒禁所。
　「或由解脫門」者，謂見取。
由初二門發起外欲求；由戒禁門起內身求，
求當來樂果身故；由解脫門起邪解脫求。
　有義：事業門，謂欲取；利養門，謂見取，
為利養故，其執見勝；戒禁門者，謂戒禁取；
解脫門者，謂我語取，諦故、住故、執我自性為解脫故。
因此四取，發起三求：一、欲求，多求五欲故；
二、內身求，即有求，求自體故；三、邪解脫求，
即邪梵行求，求邪解脫故。
起此求時，「令先所起四取煩惱及業」者，
謂業是有支，無明為發業緣，令當果生，無明非是有支。 ^59b17

第三復次中，有「三有情聚」者，前二復次染淨緣起，今此唯依求淨者說。
「樂世間清淨」者，不樂出世，樂人天，故名清淨，
然愚癡故，亦造非福。
　「或起追悔所引」者，樂清淨故，悔非福業，或癡不解悔。
因此三業。　「觀喜所引心相續住」者，謂歡喜心所熏成種相續而住，
即是識支。以此為因，由非福者，下業；由福者，
中業；由不動者，上業。
於當生處亦皆能感三苦果，種名識支，現行名名色等。
不說受等，義准前釋。
　樂著境界者，謂受、愛、取。
其有、生、老死三因著境有，亦得彼名。
《緣起經》中具釋次第，恐繁不述。 ^59c15

第六、釋難中有二問答。
初問逆次第中，「如世尊言：新名色滅與上首法」
者，此引經證，先觀緣起，後際生、老死是前際名色等果。
前來總說名色結生，名色體寬，總攝餘支，但言名色已說餘訖。
言新名色，前際所集名色種子後現行者，
稱之為新；若已生起，不名為新。
夫觀法者，先果後因，故說生、老死為初，新名色滅為首。
《緣起經》說：如病、病因、病滅、良藥。
故逆次第，生、老死為初。 ^59c27

「問：何故不言諸無明滅為上首耶」者，此問次前所引經說名色為上首滅，
何故彼經不說無明為先首滅。
　「答：依心解脫者而施設故」等者，此意釋言：
未入聖前，初資糧位先順次第觀，加行道中逆次第觀，
起四十四智、七十七智等；入見道等，順次第斷故，無明滅即行滅等。
依止無學解脫身中，現在名色為先，受為後，
四支種子不能為因生未來世生、老死果。
　此說苦因不能生，下顯由受滅，當苦不起。
謂解脫者現受境時，愛及隨眠，即愛、取支，
由聖道力永拔不起，名能潤煩惱集諦永滅。
此因永滅故，先所引因名色等種當不生果，名餘支滅。
此言意顯現在名色所有種子不生當果，
先觀苦諦故，以名色滅為上首。
此滅由何？由彼能潤集諦所攝愛、取等滅故，名色等種當不生果。
名色等種是當來世生、老死因緣，親因緣故，
說此先滅；無明等疎，後始觀察，能潤因故，不說無明為先首滅。
故得無學已，觀云由誰無故，老死無等？
餘次第滅，准此應知。 ^60a6

第七、釋詞者，釋緣起義中，有五種。
「依字釋名」者，由煩惱繫縛為緣，諸趣數數生起，故名緣起。
依緣字、起字，釋緣起字，故名依字。
　「依剎那義釋」者，簡大眾部、化地部等緣起是無為，亦破正量部一期四相義。
　「眾緣過去而不捨離」等者，若依分位，
前十支為緣，後二支為起。
前支具有因緣等四，雖復剎那滅入過去，
種在身中而不捨離，故依自身，後果生起。
或十二支，前一一為緣，後一一為起。
　「此有故彼有」者，顯無作緣生義。
　「此生故彼生」者，顯無常緣生義。
　「非餘」者，唯由有緣，果法得有，非緣有實作用能生果法，
亦非無生法為因故，少所生法而得成立。
無作、無常二種為緣，非餘作用及非無生二種為因，故言非餘。
此簡自在天等有實作用，及計無為能為緣起，以釋其名。
　第四釋中，屢屢逢緣，數數緣續起，故名緣起。
　「於過去世覺緣性已，等相續起」者，初證菩提時覺悟緣，
悟已後為有情平等發起語言說之，故名緣起。
自利稱緣，利他名起，即是法輪展轉說義。 ^60a26

第八、四緣義中有二：一、四緣；二、二因。
《成唯識》說：諸支相望，增上定有，餘之三緣，有無不定。
《緣起經》中，依決定有，唯說有一，謂增上緣。
愛望於取，有望於生，有因緣義。
若說識支是業種者，行望於識，亦作因緣，
餘支相望，無因緣義。
而《集論》說無明望行有因緣者，依無明時業習氣說，
無明俱故，假說無明，實是行種。 ^60b17

會此文云：《瑜伽論》說諸支相望無因緣者，
依現愛、取，唯業有說。
別聊簡云：無明望行，愛望於取，生望老死，有等無間及所緣緣。
此以無色望無色支。
有望於生，受望於愛，無等無間，有所緣緣。
此以有色支望無色支。
餘支相望，二俱非有。
此文總說，彼文別顯，應如彼釋。
　「有色望有色」者，謂名色中，色望五處，
業有望色生，色生望色老死。
「無色望有色」者，無明望色行，名望五處，無色生望色老死。
此中不說非業有，故不說之。
　此中且依隣近順次不相雜亂實緣起說，
異此相望，為緣不定，諸聰慧者，如理應思。 ^60b24

「問：何故說言依因果體性建立緣起耶」
等者，此中問意，因通四緣，何無因緣？
此中答意，十因之中，引發、牽引、生起、定異、
同事、不相違中雖有因緣，其定異因有別性生，
同事、不相違體通疎遠，此略不論。
　其引發、牽引、生起，尋名釋義，應有因緣，
但依現行相望，名引發因。
依潤未潤位行有等中業習氣說故，是增上而非因緣，
不遮愛種望取、生種望老死為引發因，
有因緣義；亦不遮未潤位中識等五種望生、
老死為牽引因，已潤有中識等五種望生、
老死為生起因，有因緣義。
所望別故，亦不相違。 ^60c7

生、引二因中，識等乃至於生、老死位所攝諸支，
為生、引因果者，此說識支結生相續，能引、
所引一時而有，去果相遠，俱名引因；能生與果，
二世別故，親近能生，獨名生因。
《成唯識》說：生近正果，名曰生因；引遠殘果，說名引因。
所釋諸門，皆如彼疏。
三性十因，如《樞要》說。
此說雜染，故不違餘。 ^60c19

第九、分別緣中，合以二十七門分別。 ^60c26

第一、一一支因問分別。
無明有二問答。　「有生雜染，業煩惱力之所熏發」
等者，謂生雜染由業雜染起，業雜染起由煩惱雜染，故言由彼之所熏發。
　業體謂行，初因即以無明為體。
雖諸煩惱皆業初因，無明獨有十一勝事，
故偏說之，謂所緣等，廣如經說。
《俱舍》云：無明不說因，生支應有始，老死不說果，生死應有終。
從惑生惑業，從業生於事，從事事惑生，有支理唯此。
故十二支無始輪迴。 ^60c27

行有三問答。初、「由不了達世俗苦因為緣，
起非福行」等者，三惡趣苦，相狀易知，名世俗苦；
人天趣苦，微隱難了，聖智所知，名勝義苦。 ^61a7

或有釋言：八苦之中，《對法論》說前七苦名世俗苦，第八苦名勝義苦。
　若作此釋，第八行苦既通五趣，應唯迷惡趣亦起福、
不動業；前之七苦既通人天，應唯迷善趣亦造非福業。
苦苦、壞苦、行苦等三通五趣故。
由此故知前釋為善。
　彼世俗、勝義苦，依別麁細、易難知說；
此世俗、勝義苦，依趣總相、凡聖境說，亦不相違。
　福、不動業，近因等起，唯是善思；遠因等起，
以無明發，迷當果故，說癡為緣。
若非福業，近因亦以無明為緣，迷當果故。 ^61a10

「答：此中通說福、非福、不動業緣」等者，三不善根唯生非福，
癡不善根通福、不動。
故《唯識》說：有下無明能發上行。
不爾，初伏下地染者所起上定，應非行支，彼地無明猶未起故。
故癡不善根通發三業。
　問：發業有助正，說正無助法；潤生有正助，說正無助法。
答：一因不假多，說正無助發；資緣必假數，故正助俱陳。
　「依發一切行緣而說」等者，不但唯說身語行緣，故不說思為身語緣。
及依生善、染污思緣而說故，說無明為緣，
不說無記行緣，身語二行唯無記故、但說無明發諸行故、近能發起身語意三善染行故。 ^61a20

「識能為彼新生因故」等者，由識入胎為新生因，總報能為別報緣故。
或由識種為名色親因，令新生故。
此說名色初結生義。
准下識入胎，前說為善。
又三界生，識因必遍，故此偏說。 ^61b3

「又六處勝故，由六處攝二種」者，六處攝六根、六識二和。
或六根即攝餘二，識及法故。
前說境別，今說境通。 ^61b8

「觸是彼近因故」者，《唯識》云：謂觸所取可意等相，
與受所取攝受等相，近相隣近，引發勝故。 ^61b11

「如受等力故，於相似境或求和合，或求別離」
者，謂受境與愛境相似。
於樂受境愛求和合，於苦受境愛求別離，
名相似境，故說愛以受支為緣。
無明但於內外二受生滅等相不如實知，
不能制心，而起不了行相。
愛不親順，不說為緣。
若疎由迷而起愛者，亦有緣義，非如受親，故論說緣。 ^61b14

「由希望生故，於追求時，能發隨眠」等者，
由愛希求勝境和合、惡境別離，而熏種子，
發取隨眠及順取法，愛取勝故，說愛取為緣。 ^61b21

「問：前已說無明為緣，發起業有」者，善不善業、
潤已未潤，皆名為有，能有果故。
今依潤已，能近有果，獨得有名；未潤已前，
初造離增，名之為行。
依義勝異，各得一名。
今依通義，故言無明發起業有，即是行也。 ^61b24

第二、分別中，「三是煩惱道」等者，《成唯識》
云：無明、愛、取是惑所攝，即此三也；行、有一分是業所攝，即此二也。
彼會此云：有處說業全攝有者，應知彼依業有說故。
會《對法》等云：有處說識，業所攝者，彼說業種為識支故。
　「餘是苦道」者，准此即是餘之七支，以合說有，是業道故。
《成唯識》云：七、有一分是苦所攝，識等五種轉名有故。 ^61b29

第三、分別因果中有二重，初依十二支次第相望為因果。
　「三唯是因」者，無明、愛、取，發業潤生之根本故。
　「二唯果」者，謂生、老死，是前十支所生果故。
此重依三雜染及種現之因果，所望別故。
　總束緣生為因果者，略有五重：一、等起門，
謂前前為因，後後為果，即此初言「初一唯因」等是。
　二、本末因果，此第二亦是煩惱為本，
故「三唯是因」等，此下亦云前六支及愛、
取、有是因分，後二支為果分，受通二種，亦依本末以辨因果。
　三、異熟非異熟因果。
五十六云：又現世果所攝五支，及未來果所攝二支，
總名果所攝緣起；當知餘支，因所攝緣起。
《中邊》上卷亦云：因雜染者，謂煩惱、業分；
果雜染者，謂所餘分。
　四、熟未熟因果。
《對法論》云：因時有能引、所引，即前七支；
於果時有能生、所生，謂後五支。
謂由無明成熟愛、取，彼增長故，行等六支熟名有故，
生、老二支是所成熟。
　五、分位因果，即前生、引二因云能引及能生，
合十支名因，後二支為果。
《唯識》亦云：十因二果定不同世。
雖諸門說，五義不同，所望有殊，理無乖返。 ^61c8

四、「三是獨相，行等是雜相」者，《成唯識》云：
無明、愛、取，說名獨相，不與餘支相交雜故；餘是雜相。
　「謂能引愛非愛果」者，體即行支，未潤已前，名引因故。
　「及能生趣差別」者，謂即有支，由行被潤，
轉名為有，能生支故。
　「識與名色、六處一分有雜相」者，顯此三支有二種雜：
一、現為果時，與當果雜，後門雜是；二、因支相望，自體亦雜。
今問此事，謂即一識得名色、六處三種別名；
觸、受非識，故不問雜。
　「依雜染」者，謂識支。
謂前文說由邪行故，令心顛倒，顛倒現識既熏種子，即名色支。
　「依潤時」者，即識種子為愛、取潤，初結生位，名名色支。
　「依轉時」者，即此名色六根起時，名六處支，
非六處等全唯是識，皆有識故，是故成雜。
　「別顯苦相」者，識等五種，生現行位，顯三苦相，
名生、老、死。現在因，苦相猶未能顯名識等五；
至現行位，顯此五種所引生果，前後位別，
名生、老死。故言「及顯引生差別因」。 ^61c29

釋經中緣起、和合、起、緣起及緣生。
「謂諸行生起法性，是名緣起」者，能令諸行生起法性，
名緣起；所生，名緣生。
故《對法》云：因名緣起，果名緣生。 ^62a18

五、四諦攝中，此說七支皆苦諦已，說餘五支唯集諦說，
欲顯二諦體差別故，非五支全是集諦。
《成唯識》云：皆苦諦攝，取蘊性故。
五亦集諦攝，業、煩惱性故。
逼迫是苦義，一切皆是苦。
招異熟故，是集義故，五亦集諦。 ^62a22

六、諸支相望為緣之中有四：一、次第為緣；
二、釋有支；三、問業用多小；四、問為緣寬狹。
　「謂由無知，於隨順諸行法中」等者，不善意行，名隨順行。
無明俱時為剎那等起，故名俱有覆障。
由五惡見、恣情放逸相應無知，此緣見起，
非親緣行故，與惡身語行為無間緣，或由身、
邊見等相應無知為無間緣，親引諸行。
若諸善行由無明引，為久遠緣。
由迷彼果，起初二思，後方起行，故成久遠滅緣，建立當果。
此說二行差別發義。
亦得與善行為俱有緣剎那等起，非正發業，故此不說。
如是等義，准應知。 ^62a27

「行與識為俱有緣」者，異性招集故。
現行行望次後識種為無間緣，非種子行，恒俱有故。
識望名色等，皆依現行當果位說。
不爾，唯應有俱有緣。
　受望愛為久遠滅緣，謂由受境後起愛，
潤當來果生，故名建立當來難解脫等。
　愛望取為俱有緣。
云「由貪俱行，於隨順取法中欲樂安立」
者，謂愛與能取實不同時，所取、所為取，
取之因緣與愛俱有，故愛望取成俱有緣。
　取望有為三緣。
　「又能引發彼果功能，為久遠緣」者，此望初生，非後相續。
將死我愛望諸界初起時，有隔正死一念，故為久遠緣。
　有望生為三緣。
云「熏發彼種子」者，由昔業熏識等種故，
今名為有，而生現果，故成俱有。
　「雖久遠滅而果轉」者，如初潤有望初生果轉故，
成久遠滅引發緣，隔正死時故。 ^62b9

有支有二種中，初唯業有，後六為有。
由取滋潤，轉名為有，稱為攝受。 ^62b25

「即此業用，及於各別所行境中，如其所應所有業用」
等者，《對法論》說：謂無明支有二種業，一、
令諸有情於有愚癡；二、與行為緣。
乃至生有二種業：一、令諸有情名色等起；
二、與老死作緣。如是諸支皆有二業，其彼第二業，
即此業用，上來所說三種緣是；及於各別生境中所有業者，
即彼初業是。彼說：老死亦有二業：一、數令有情時分變異，
壞少減故；二、數令有情壽命變異，壞壽命故。
此中唯說前支與後為緣，故無老死緣，不相違也。 ^62b27

七、釋經此有故彼有等四句。
初顯無作緣生，唯由有緣，果法得有，非緣有實作用能生果法，
故言「由未斷緣，餘得生義」；二、顯無常緣生，
非無生法為因，小所生法而得成立；後二顯勢用緣生義，
謂第三雖復諸法無作，第四雖復諸法無常，
然不隨一法為緣故，一切果生，以諸法功能差別故，作如是說。
　或第一破作用緣生，第二破常住緣生，
第三顯勢用緣生，第四破不平等緣生，他作我受果失。 ^62c8

八、四句分別中，非必是支，汎說彼故。
無明第二句，不說有覆無記別報業果者，
略故；次第二句，不說有覆無記識亦爾。
　「或有是愛非受為緣，謂希求勝解脫，
及依善愛而捨餘愛」者，善法欲類，名希解脫愛。
　及一切善愛厭捨貪愛者，非順愛受為緣故生。
非愛俱時及先無受，無順愛受故，說非為緣，不相違也。
理實此中應順後句：諸是愛者，必緣受生。
有受為緣而非是愛，謂後餘支。 ^62c17

九、「無明及彼所起意行，若有一分」等者，
其十二支皆障正見、正思惟等，今說勝障，
但說無明及染意行并意行有障正見等，身行語行及色有一分障正語等。
　「其正念、正定以餘有支為勝障」者，謂除無明行全、
有一分，餘九支一小分障正念、正定。
今言餘者，全說九支。
此有二釋。一云：由前三支說正慧身及戒身故，
餘九支相從總名障正定等，理實唯應說愛、
取二障離欲道正念、正定。
二云：定身者是心學，識支是心，名色、六處、
生及老死並有心體，故障定身。
觸、受二支是心所有，并名中色及前五處，從識總說障正定身。
愛、取二支障離欲道，正障定身。
此說正見、正思惟、正精進為慧學，正語、
正業、正命為戒學，正念、正定為定學。
《成唯識論》六波羅蜜與三學相攝中，或云精進三攝，
遍策三故；或依初學為論，故云精進唯戒，守護戒故。
今依久成，以精進助成見勝，故唯慧身。
正念順生正定支故，故定學攝，由念明記，心專注故。 ^62c26

十、「四唯雜染品」者，謂無明、愛、取及識。
心顛倒故，即識種子由業熏故。
或第四是老死支，老死位中不能修學，故與染名。
識等五支，准生支說。
此等六支實非染淨，隨總別業，果得因名。
《成唯識》云：三唯是染，煩惱性故；七唯不染，異熟果故。
會此文云：七分位中，容起染污，假說通二，餘通二種。
故此唯染說為四支者，或識或老死，假得染名；
《唯識》據實，亦不相違。 ^63a16

十一、何等無明不有故中，「有三種：發起、
纏、隨眠無明」者，發起，謂發業無明，此通相應、
不共；纏，謂潤生無明，多唯相應。
此二俱現行，所熏成種，名隨眠無明。
由發行無明以一切無明為根本故，此中通說潤生無明。
　又行當有支，無明當愛、取，故此通說。
　又此三種，發起為總，此中有二，謂纏、
隨眠，總別合論，故名三種。
發起之體，相應、不共，即四為三。
此三總滅故，彼發行別無明滅，彼滅故行滅。
此釋通說發一切行之無明。
不爾者，潤生無明未滅，何故發行即滅？
　又有三種發起纏之隨眠無明：一、能發起纏；
二、能發起相應；三、能發起不共。
此三皆纏，初纏是總，後二是別，故發此現行之隨眠無明有三。
由此三隨眠無明滅故，彼現行無明滅；現行無明滅故行滅。 ^63a25

又，三謂三界。三界之中，發現纏之隨眠無明滅故，
現無明滅；現無明滅故，一切行滅。
無明為首，獨說三界。 ^63b11

行中，「於自相續中已作未滅」者，謂意行。
　「又由意行故，起身語行」者，身語二行。
由此三行故識有。
　「彼無故，彼緣識亦無」等者，謂種子識以行為緣，
行無故，種識無；行若全無，其識亦無。
或此種子識全無故，現識亦無。 ^63b14

「何等受不有故愛不有乃至加行緣識道理」
者，問：受是果，愛是煩惱，行是業，識是果，
全不相似，云何類同？
答：行與識，果、業異故，異性相望；今受與愛，
果或雖別，異性亦同，故指無別。
如從業生異熟，異熟生煩惱，為類同故，義不相違。 ^63b19

十二、八門緣起相攝中，「三門是彼所顯」
者，總也。於此三中，「二是一分所顯，謂內識生門、
自業所作門」者，內識生門，識依根起，謂是諸識為體門。
　自業所作門，業招異熟，有唯別報：故言一分。
　緣生有三：一、自性緣生，謂第八異熟識，
緣生自性故；二、受用緣生，謂六識身，受用境故；
三、愛非愛道緣生，即十二支。
其識生門依根緣境，乍似受用緣生。
自業作門，乍似自性緣生。
「一全」，即是愛非愛道。
其外稼成熟、器世、諸食任持三，並外器故，非緣生體。
清淨、威勢，與緣生相違，故亦不攝。
雖解脫分善等名清淨門，與流轉為違害緣，
又非順益，故亦不攝。
逆流轉義，如《緣起經》。 ^63b25

十三、五過患者：一、我見為本，因此所起三際斷常并邪見為三；
六十二見中，隨其所應，緣於三際起常斷見及邪見故，
第五即於此見猛利堅執，取之為勝，怖畏涅槃，
現在不得，即是見取，或是邪見五現涅槃論。
此五過患，謂起四見，唯除戒取。 ^63c9

十四、九實三假者，謂後三。
《成唯識》云：已潤六支，合為有故，即識等五，
三相位別，名生等故。
下品名愛，上品名取，故皆是實。 ^63c15

十五、五唯一事，餘非一事者，彼云謂無明、
識、觸、受、愛五。 ^63c18

十六、一是所知障因者，前說惑、業、苦攝十二支，已辨十二並煩惱障訖。
《佛地論》云：若一百二十八煩惱等，若所發業、
若所得果，皆煩惱障。
故此不問，唯問所知障，謂無明。
無明為法執，無記慧因故，名所知障因。
理實所知障與煩惱障，無明為因。
《唯識》云：彼實用此為所依故。
今說發業無明，迷理增故，彼俱有故，為智障因，亦不相違。
又由此無明發業招生故，後後所知障展轉增生，
無明是本，獨說為因。 ^63c20

十七、五能生苦者，謂無明、行、愛、取、有為五。
　胎藏苦者，謂識等五種子故。 ^63c29

十八、前六及愛、取、有為因分等者，由受為果，
發潤生惑為因之位，說從觸生，兩際既殊，故獨名雜。
又為果在當生，為因在種子，兩際既別，
他生、生他有異。餘即不爾，皆純因果，依於本末辨因果故。 ^64a2

十九、「謂前六支能生前果」等者，愛非愛境界謂順違境，
緣此境受，名之為果。
由愛非愛境界為所緣緣，生能緣受，故受名果，
謂前六支為因，能生此受果故。
為受非境，而起前六，謂行與受為因，無明能發於因，
識、名色、六處與受為依，觸能生於受，隨其所應，故說能生。
其愛、取、有三，能潤、所潤為因，能生五趣體果。
唯受一支能生二果，謂現受種既被潤已，
能生現行受，名生前果；行所引發種，生未來自體，名生後果。
或前後剎那，自類相生，名生初果；在種未潤，
遠作引因，生當來世生及老死，名生後果。 ^64a7

二十、「樂俱行，除二，所餘」等者，《唯識》言：十樂、
捨俱，受不與受共相應故，老死位中多分無樂及容捨故。
十一苦俱，非受俱故。
老死多苦，故說十一，其種子體依當位俱，如有支等。
種與種俱，皆如理思。
俱，謂俱有。 ^64a19

二十一、「謂樂受俱行支，及非受俱行支一分，
壞苦攝」等者，彼云十一小分，壞苦所攝，
老死位中多無樂受，依樂立壞，故不說之；此謂非受支俱行支。
其一分者，謂與樂受俱者是，依樂立壞，
故言一分；十二小分，苦苦所攝，一切支中有苦受故，
依苦受立苦苦，故言一分；十二全分，行苦所攝，諸有漏法皆行苦故。
依捨受說，十一小分，除老死支，前不苦不樂俱行唯十，
今加非受俱支，故言十一少分。
如前實義，如是諸聖教中，隨彼相增，所說不定，
謂《緣起經》、《十地經》二文有異。
如《唯識疏》第八卷說。 ^64a24

二十二、「無想天、滅盡定、無想定，有色支可得」
等者，此依六識說無非色支。
隨轉薩婆多理門，非實理，彼宗亦說睡眠非無心故，無色界亦爾。
依真實義，在有色界，諸支皆全；無色界中，
唯除現色，故前卷說在無色界，識依色種。 ^64b7

二十三、謂依上地支，離下地支，此但一分支。
彼云：上地行支能伏下地，即麁、苦等六種行相，有求上生而起彼故。
唯上地初起，非餘，亦非行全，故言一分。 ^64b12

二十四、「三染，餘二種」等者，彼云無明、愛、
取唯通不善、有覆無記，即此三染。
前第四門，說四雜染；今言三者，此實前假，義別故。
其不善中，通染及無覆無記。
彼云行唯善、惡。有通善、惡、無覆無記。
七分位中亦起善、染，故名通二。
此實無記依五當生，故無過失。 ^64b16

二十五、三界繫中，欲界一切，上界一分等者，
彼云：雖皆通三界，而有分有全。
欲界有二性，無明、行、愛、取三性，有一業七果。
上唯一性，無明、行、愛、取二性，有一業七果，故言一分。 ^64b22

二十六、一切皆唯非學非無學等者，此以入聖後方成學，諸異生位皆非學。
故前第九卷：學業者，謂若異生若非異生學相續中所有善業。
《對法》第四說：求解脫者所有善法是有學義。
此中依證勝學，亦不相違。
《唯識》云：聖者所起有漏善業，明為緣故，
違有支故，非有支攝。
由此應知，聖必不造感後有業，於後苦果不迷求故。
雜修靜慮，資下故業，生淨居等，於理無違。
即顯異生順解脫分、順決擇分能感引果，皆有支攝。
《緣起經》下卷云：外法異生，四種無明為緣，
生福、非福及不動行。
內法異生若放逸者，彼除一種不共無明，所餘無明引發放逸為緣生行。
內法異生若不放逸勤修學者，及聖有學，
三種無明引發忘念為非福緣，然此不能招三惡趣，故此非福我不說為無明緣行。
意顯不放逸異生及聖非福唯招人天別異熟果，
不招惡趣總異熟果，既非行支，故不說此非福以無明支為緣。
彼經又說：不共無明，內法異生雖不放逸而修學者，
亦未能斷，諸聖有學，應知永斷。
　又不放逸內法異生若造福行及不動行，
彼是正法如理作意相應善心之所引發，
解脫為依，迴向解脫而引發故。
雖於善趣感殊勝生，而非無明起增上緣，然能作彼斷增上緣。
此顯異生見道已前，雖由三無明及不共種發福、
不動，感人天趣總異熟果，不與無明為起勝緣，究竟滅故。
非由三無明等親所引發，由彼種在，或遠能發故；
亦不遮無明緣福、不動行，但遮彼非福以無明為緣。
故彼經但說諸聖有學不共無明已永斷故，
不造新業；不說異生不共無明已不起故，不造新業。
其善法欲，後異生身善有漏支墮流轉故，
既非是學，故能感生，緣起支攝。 ^64b26

二十七、「預流果斷一切一分，無全斷者」
等者，《成唯識》云：有義：無明唯見所斷，要迷諦理，
能發行故，聖必不造後有業故。
愛、取二支唯修所斷，貪求當有而潤生故；
九種命終心，俱生愛俱故。
餘九皆通見、修所斷。
此說一切預流斷者，依多分說，非愛、取支亦見所斷。
此師說取即愛增上，故唯修斷。
　有義：一切皆通二斷。
乃至廣說。無明、愛、取三支亦通見、修所斷。
然無明支正發行者，唯見所斷，助者不定；
愛、取二支正潤生者，唯修所斷，助者不定。
又染污法自性應斷。
非染污法，二義說斷：一、離縛故；二、不生故。
說十二支通二斷者，如應當知。
此言一切，通十二支。
言一分者，若依自性，斷三惡趣煩惱及業；
若依不生，并彼諸果等，說預流斷名為一分。 ^65a1

上二十七門，第九、分別緣起已。
第十門、攝諸經中，有十五門： ^65a16

一、「六種言說。順、逆次第」者，有漏無漏皆有順、逆。
　「一分、具分」者，如《涅槃經》有生婆羅門，
說十一支，除生，機欲待故，雖亦一分，非此所說。
此所說者，謂觀黑品，齊識退還，唯觀十支。
或名色入胎，唯觀九支，名一分支。
若觀白品，十二並觀，具滅十二，并修彼滅道，名具分支。
即此一分，名為黑品，觀苦、集故；即此具分，
名為白品，觀滅、道故。
雜染、清淨，則是觀心，故此不說。 ^65a18

二、「由十種相，應知緣起甚深」者，無常義有六，
苦義第七，空義第八，無我義第九，依勝義諦，
諸法自性雖不可說，而言諸法自性可說為第十。
前九依世俗諦安立差別門，後一勝義諦強施言說門。
一、雖自種力勝，亦待他緣，非自我作故。 ^65a27

二、雖他緣力勝，亦待因自種，非梵王等作故。 ^65b3

三、雖種及緣生，而種及緣於此生事無作無用，亦無運轉。
非如勝論我能造作，以德句中法及非法并業句義助有實用，
令果法運轉；亦非如薩婆多有實作用，令果法轉。
今無能作，亦無業用，果雖後生，而無實運轉，故雙非之。 ^65b5

四、有功能生，非是無因。 ^65b11

五、剎那剎那新新生起，非如數論轉變有果。 ^65b12

六、然似停住運動相現，非如正量部等一期生滅。
　「依苦義者」，諸有漏法性恒行苦，一味無異相，
似有苦有樂等時，實無其樂，無苦間斷等故。
　「依空義者」，因性離於勝論我作者，果性離於數論我受諸苦者，
然似不離。　「依無我義者」，離我體相，空離我用，是二差別。
《緣起經》下卷說：謂於苦諦離實我性，名空；
謂於苦諦非我相性，名無我。
《對法》第六說亦同經，所望有差，不相違也。
又此空義離作、受我體，無我義法體非我相，亦與彼同。
此言無有我相者，無之言非故。
　「依勝義諦」，緣起自性不可言說，今說緣起，故成第十。
　依《對法論》有五甚深，謂因甚深等，與此不同。
《緣起》下卷說十五種甚深，初五與《對法》
同，後十稍別。如彼經論說。
　三、「法住智」，是聞慧。
　「真實智」謂思、修，異生如學而觀深義。
　或法住智，異生聞慧；真實智，聖者三慧。
　或法住智，異性身智；真實智，聖者身智，
住教等法故，如實義而知故。
是二差別。　四、「住」者，以無倒文句說此法性，
能詮文句名為法住，故此法住以法性為因，故此法性名為法界。
界是因義。或此文及《般若》等經說彼真如名為法住，
所詮從教，名為法住。
法住體故，要有法性，方為教依，以體為因，以義名果。
五、「生若無者」，謂種子生，識等五支是。
「無處無住，生可是有」者，謂現行生。
六、「識於現法中用名色為緣故」者，識於生位，
假名色起故、用為緣故。
於後法中用識為緣故者，當名色生，必依識起。
此說當現更互為緣，影顯現在名色依識，當來識起亦依名色。
「所以者何」下，故自徵釋更互為緣。 ^65b13

七、「觀黑品，唯至識支」等者，苦、集二諦名為黑品，
滅、道兩諦名為白品，還滅品故。
　「轉」者，更互為緣起義。
「還」者，觀心至識，却還至老死。
故名轉還。為滅、道觀，故言還滅，其觀如九十三及前卷釋。
生死流轉，識與名色更互為緣。
還滅品中，名色非是識還滅因，不由名色滅，
識支亦滅；俱由識滅，名色必滅故。
至識不還，更進觀行，乃至無明，無明滅故，行乃隨滅。
故四十四智、七十七智，其觀成立。
無明已前，無支因故，故亦不說四十八智等。 ^65c15

八、「生者非有故」者，謂非自作、他作。
若有自我作、大梵等他作，便有生者故。
　「緣無作用故」者，謂非俱作。
　「緣力所生故」者，謂亦非無因生。
《對法》云：諸法不自生，亦不從他生，亦不從共生，非不從二生。
雖無作用緣，而有功能緣可得故。
　非自生，破我作。
　非他生，破大自在天等不平等因生。
　非共生，破薩婆多等作用義。
　非無因生者，破無因論。
彼云：若緣起理非自非他遣雙句者，猶為甚深，
況總亡四句，是故緣起最極甚深。
《中論》云：諸法不自生，亦不從他生，不共不無因。
彼解云：自性空故，不自生；緣性空故，非他生；
自他空故，不共生。
法若有體，可說有因、無因，法性既空，何得說有有因、無因？
前三句破有因緣，第四句破無因緣。
今者此宗不破因緣功能而生，但破作用自、
他等生及無因生，與彼不同。 ^65c25

九、「有支是守養苦芽」者，業有能養故。 ^66a12

十、「有支如膏」者，亦說業有。 ^66a13

十一、「一切有支純大苦聚為後果故」者，
謂生、老死名大苦聚。 ^66a14

十二、「前七名有因法，餘互名有因苦」者，
能引、所引俱是引因，當生、老死名為有因，
七支是彼因法故；生、老死名有因苦，有前因故。
愛、取、有三，隣近此二，相從名苦，有前引因法故。
《對法》云：謂於因時有能引、所引，於果時有能生、所生。
熟變名果，故愛、取、有亦立果名。
果將熟變，彼方起故，此亦如是。 ^66a16

十三、「三支漏盡所顯」者，謂無明、愛、取是漏法故，
斷此盡位，名斷漏所顯。
若此三支斷時，餘支緣盡，更不復生，名緣盡所顯。
唯一受支，名受盡所顯。 ^66a23

十四、七十七智中，答文有三：一、總答立智所由；
二、別顯諸智所由；後、結成數。
　「為顯有因雜染智」者，此為總答。
謂觀諸支有其因法，謂如老死以生為因，
乃至行支以無明為因，無明更無其因，故成七十七。
緣此雜染之所起智，名雜染智。
　或能緣智即是雜染。
　「又復為顯」等者，有四又字。
初又字顯緣現在有二智，謂緣現在生而有老死、
非不緣現在生而有老死，現在自身，自己作故。
　第二又字顯緣過去老死有二智，謂緣過去生而有老死、
非不緣過去生而有老死，觀於前際，無始來老死皆以生為緣。
　第三又字顯緣未來老死有二智，謂緣未來生而有老死、
非不緣未來生而有死。
老未來雖未起，容有雜染、還滅義故，今觀雜染，故成二智。
此三際中，初智觀果有因，顯其所由；此第二智觀果有因，
非不決定，破外妄計，非不平等無因而生。
　第四又字顯觀支所不攝法諸有漏慧遍知義故。
即法住智遍知三世緣起教法，名支不攝，以為第七智。
前六真實智，合法住一、真實六，故成七智。
若依此義，聖者身中亦有法住智，異生身中亦有真實智，
皆起七智觀故，餘前十支亦然，故成七十七。 ^66a27

十五、四十四智，文有二：初明智；後因釋識緣境，
別顯第六意識能作智觀，隨在何界皆能觀察，行相通故。
謂老死苦、老死集、老死滅、老死趣滅行，
後十一支皆作此觀，成四十四。
異生在齊識退還前觀。
　若生色、無色界，除其下地，一切現前，
如在欲界者，此隨順理門，在上二界不起下地一切諸識，
如在欲界相似起上意識，一切無遮。
長讀文勢，義道亦遠。 ^66b21

真實理門，上二界中，除在下地獨有之識，
餘三界意識皆得現前，潤生起故。
既許二定以上起初禪三識身，亦應許菩薩在色界中起欲界鼻舌識。 ^66b29

三，雜染中第二大段明能對除。
　「修六現觀」者，如〈決擇分〉、《唯識》第九、《對法》
十三、《顯揚》十六、《攝論》及《唯識疏》解體性增減諸門等義。
瑜伽師地論略纂卷第四
w::  ^66c4

時享保七年〔壬寅〕十月九日加點一校了 ^66c8

沙門高範〔六十八歲〕
 ^66c9
