
jing:: 下華嚴經問答下卷
author:: 法藏撰
問。十地中配當五乘義為何義耶。
答。寄三乘教為欲生信解故。
所說位地中。十地證實法性之處故。
約此為顯普法無盡十地中具足一切五乘三乘等法。
無不在於此。故作如是說。 ^606b5

問。其准相云何。答。
初地准人乘。二地准欲界天。
三地准上二界天。
此三地中為世間行配。
所以者何。初地等中行檀地。
同輪王修施似故。
二地戒三地定等同諸天似故。
相同世間故相配之。
四地道品五地四諦等相。
同聲聞所行似故。
此二地相同聲聞。
第六地十二因緣觀同緣覺所行因緣相似故。
相同相緣覺。第七地中所行願行等十方便。
不與二乘相似故。
為三乘大乘唯。第八地以上三地中無功用心。
隨法流水淳熟根。
行成故配一乘位。
若約此門者一切人天世間因果皆有初三地。
一切二乘所修之因果行法。
皆在四五六三地。
一切三乘大乘所修之因果行法。
皆在第七地。一切一乘所修之因果行法。
皆在八地以上三地。
若以此門者。不相參當自位也。 ^606b10

問。初地菩薩行法甚深廣大。
已證二無我理。具自利利他諸德。
謂四果等事如經所明。
何得為與人相似。
乃至六地因緣理亦爾。
其不相關。云何得與緣覺相似乎。
答。實爾。不相似。然而既此十地中一切法皆攝盡矣。
人所行施法及天所行禪定等何地中有乎。
即有初地。初地檀地故。
人所行施此有。乃至三地禪行地故。
天所行定即此有。
乃至第六地亦爾。
緣覺所修明十二因緣法何地有乎。
即有第六地。第六地修因緣觀地故。 ^606b26

問。若其人所行法有其地者。
斯即其初地人。乃至六地緣覺。
何故相同人。及相同緣覺乎。
答。若約有其法者即可是。
然十地是菩薩修行方起准十地菩薩行說耳。
若菩薩所修法約能化所化者。
初地菩薩能修施行。
故能化人令修施。
乃至六地菩薩修因緣行。
故能化緣覺人令修因緣法。
如是隨自修得行能化他令修故。
所化人等隨能化人地攝故。
亦得言相同也。 ^606c7

問。若爾佛所化之眾生即在佛地。
答。亦得爾也。是故以佛者一切法皆無非佛也。
餘義可思。 ^606c16

問。三乘中菩薩十地漸漸至佛地方究竟。
一乘中初發心見聞至普賢方究竟。
云何得言三乘因果皆在第七地。
一乘因果唯在八地以上也。
答。實爾。然而其門不同。
斯但約十地准五乘之義故。
作如是說。 ^606c19

問。約十地配五乘者。
為欲現示一切法皆在自證體者。
何故但五乘乃配。
非三途等配當乎。
答。約實皆在十地。
然而且舉有行處以配耳。 ^606c24

問。若爾者何地有乎。
答。文顯無。約義實者初地乃至十地中皆同有也。
若別下初地中有亦得。 ^606c28

問。若爾者人天等何故但有初三地乎。
答。約實皆諸地中有。
何處中非有乎。然而隨菩薩所行之行現處配當耳。 ^607a2

問。前說隨能化所化相當攝者。
當下初地菩薩化人非餘人化。
乃至八地以上菩薩但化一乘眾生。
不得化三乘人天。
答。此隨相配位行。
故作如是說。豈其但爾乎。
約實隨所得法門。
隨未所得人皆能化度也。 ^607a5

問。第七地文云。第七地至方過二乘人。
解脫月菩薩初地已過二乘。
何故此方過也。金剛藏答曰。
初地過緣大法故過。
非自智行。實行此方過。
譬如王太子始生王家時即過大臣。
以種姓尊貴故。然而諸事非皆過。
覺方過問。此等義約何等義說乎。
答。此有深意。謂既言緣大法故勝過非自智行。
是即約十信初心即是初地之義說。
非約實行位列初地說。 ^607a10

問。云何十信初心即初地乎。
答。既約初地證中。
立十入以六相示。
即可知。初地即信初發心。
但生信解門中信解行回向十地佛地立。
若聞此教修行人行頭竝修行。
謂修信時無解何信。
復無行何信。無回向何所向信。
亦無證體何所信。
故得行頭竝既行並者信滿即解滿。
是故位位每滿位成佛現示。
若約此門者。第七地至方行實過二乘地者。
即是十信十解十行十回向十地中。
第七地至之義。此約功用無功用位際說。
非實行之極處。若極處者。
約列位至佛果方極。
約證位初地中極。
約得法門解初極。
約行滿信終極。約普法實行位位每極。
法門每極如善財。
所行初文殊中聞解證。
乃至普賢位逕無量劫。
值微塵數知識。得塵數法門。
而非過第二七日一時。
如是義可思也。 ^607a19

問。此十地等處如是不解說。
意何為。答。三乘依位行者。
欲為熟根欲入一乘普法故。
作如是說。 ^607b6

問。見聞等三位普法正位耶不耶。
答。不也。但從三乘位作如是說耳。
若普法正位即無位。
無不位。一切六道三界一切法界法門皆無不普法位。
又一位一切位。一切位一位。
如位法門一切行教義等法門皆爾。
可思。 ^607b9

問若爾者普法中以何為始乎。
答。得一法門以為始。
此始即與終無差別始也。 ^607b14

問。受位分中所明授職之義。
為三乘行者實行耶。
為一乘行者實行受位相耶不。
答。非即三乘行者實行。
亦非一乘行者實行。
是但依三乘位相。
以現示一乘無盡十地頂受位之義。
斯即同教相攝也。 ^607b16

問。既云依三乘位地者。
豈非所依之三乘行相乎。
答。既云依三乘位現示一乘義。
故即非三乘自宗行相。
所以知。三乘受職唯是阿含受。
不具教義理事受故。
此處所現者具足教義理事等法門故。 ^607b21

問。若爾可一乘正受職。
何故亦非一乘實行乎。
答。一乘實行十佛前。
普賢菩薩位言無不位。
行言無不行。虛空法界一切法門中如法成矣。
何但此處如所現之分齊耳。
是故下文以菩薩神力對佛神力校量中。
大地塊土四天下少土等。
其為表十地無盡際故作如是校量。
即知非一乘實行此如所示。
然而無際處不可示說故。
依此分齊以現示彼。
無盡十地頂之相耳。 ^607b26

問。無盡十地滿相云何。
答。如下普賢知識中所現十方世界一切微塵。
微塵每有諸佛大會。
其中諸佛皆將諸大眾說法。
其諸佛前每普賢菩薩在受各諸佛所放光明等事。
一微塵一微塵每如是等事。
是無盡十地滿足相廣大如法界量。
如虛空界。十世九世中無不所至。
今此處中為欲現彼相故。
依離垢三昧現大蓮華。
具眷屬華等十處中。
放光明等事現示。
若以此現之相校量彼相。
如十方世界大地一塊土等不可校量。
以非分法校量顯緣勝也。
又即此校量之事可知非三乘教所明等覺妙覺之相。
所以知者。三乘教所明等覺與妙覺俱所照所斷等一切事皆同一等。
但明昧自在別耳。
豈如是以大地土等為校量乎。
教別如是。可思也。 ^607c6

問。五地中明不住行勝文中。
十種四諦其義云何。
答。此十種四諦者即是五地菩薩。
知一法界一切法界盡。
然不得隨所知之法別現故。
總舉四諦染淨因果性相。
以現示菩薩所知法故。
論云。所知法中智清淨勝也。
其義云何。謂初四聖諦即實法分別。
謂即四諦實法。無作四諦約終教義。
即如來性中清淨因果性實之法是。
若一乘中無障礙緣起。
法性中四諦諦理。
實義為四聖諦。即無盡四諦。
如是無盡四諦。而總依滿數顯現十諦。
為欲現無量故。此中十諦者。
一者世諦。謂即四諦之法。
一切差別義為世諦也。
二者第一義諦者。
即以四諦空理為第一義。
三者相諦者。前二諦以有無為二諦。
計人即為二法故。
即以非有無之中道自相為相諦。
四者差別諦者。以非有無中道為相諦。
計人但為一法故。
即以有無差別法不壞為中道。
非謂捨有無二法方為中道故。
不壞有無之差別諦。
五者說成諦者。以有無差別法為差別諦。
又計人不知此有無法緣集義故。
以陰入界等諸因緣假施設。
有非實有以為說諦。
六者事諦。謂通迷四諦成苦事以為事諦。
七者生諦。謂通迷四諦作集以為生諦。
八者無生諦。謂通解四諦入寂滅以為無生諦。
以苦集本不生故。
九者入道諦者。通解四諦。
趣入滅諦之行以為入道諦。
此四諦非有。四諦即是事諦也。
第十菩薩地及如來地諦者。
即前四諦緣起實相大乘因果。
是義以為第十諦。
此十諦現菩薩自所知法。
而自以現難。故依所化緣以顯示。
此中前九為小乘可化眾生。
後一為大乘可化眾生。
此言小乘者。非但愚法小乘。
設大乘中隨教行者等為小乘。
謂地前教修行等。
已論云。為根未熟眾生故說世諦。
謂如愚法小乘及十信以前眾生等。
不解諦理故。隨計情以為說事法等。
為欲熟其根欲故也。
為化已根熟眾生說第一義諦。
以得聞諸法空理故為解深法眾生故說相諦。
謂聞前俗真有空諦。
又有不解者。真俗為別法耶。
為一法耶。即迷有即無無即有有無無二之深理。
故說非有無中道自相之四諦。
令入中道深理也。
為謬解眾生故說差別諦。
謂聞前說非有無中道自相之諦。
即計實道為一法。
故為說有無差別示深理。
令人無遍有無中。
謂無即是有。有即無。
即無故非無。無即有故非有。
有故即是無。非無故即是有。
不壞非有無。而不壞有無法。
故常有無。而有無不別。
不別而非一。是故能入無邊有無以為差別諦。
此差別即無別之別也。
為化離念眾生故說說成諦理。
又有眾生。不知諸法因緣集成之義者。
為說陰界處等諸因緣互資集之義等。
為正見眾生故。次四諦說入四諦之因果之理故。
為大乘可化眾生故說後一諦。
即是令入緣起無分別因果理事成大乘因果。
因果即菩薩及佛也。
如是理法差別隨所化眾生說十諦也。
如是十種四諦一乘三乘小乘共行也。
廣如論說也。十忍者十地中。
內會理用為忍。何等為十。
一隨順音聲忍。二順忍。
三無生忍。此三法說忍。
四如幻忍。五如炎忍。
六如夢忍。七如響忍。
八如電忍。九如化忍。
十如空忍。後七喻說忍。
此十中約位者。隨順音聲者初三地。
順忍四五六地。無生忍七八地。
後七忍九地以上。
約三智者。音聲順二忍加行智。
無生忍正體智。後七後得智。
此十忍約行實地地皆有也。 ^607c21

問。此十忍行相云何。
答。聞甚深法而無驚怖。
心至信為隨順音聲忍。
能順真實無生理生。
生決定印可。而未已時為順忍。
已證會無不所及時為無生忍。
後七忍轉遣疑心立。
謂疑云。一切無生者何現見是有乎。
為答此疑故如幻。
幻法都無生。實法不可得而現耳有。
如是諸法可知。又疑云。
幻法不得生耳識。
世法云何知乎。為答此疑云如炎。
炎都無水而能生渴愛心。
諸法亦爾。又疑云。
炎法不得受用物。
世法能受用物。云何無乎。
為答此疑如夢。夢法都無。
而夢中皆能受用。
世時亦爾。實無而妄想夢故為受用耳。
又疑云。夢法覺都無。
世法不爾。覺時得有。
云何無乎。為答此疑故如響。
響法都無得物。而猶現可聞。
世法亦爾。都不得而因緣現有。
又疑云。響法都無前人無益。
世法不爾。人實得益。
云何如響乎。為答此疑故如電光。
電光不得物。而能照物令人得益。
世法亦爾。無得而能益。
又疑云。電有照用。
即是實法耶。為答此疑故如化。
化法有用。而非實。
世法亦爾。豈有實乎。
又疑云。一切法無作者。
誰能作是也。為答此疑故如虛空。
能化一切色法。而其空體不可得。
一切法亦爾。實體空不可得。
而無所不為如虛空耳。
菩薩知是得無生忍等。
故其身如幻。乃至如空。
非有非無。常住中道實相。
以無緣慈悲故不捨生死。
不住寂滅。恒修佛法利益眾生也。
是即說十地菩薩為心之德用也。 ^608b27

問。三乘緣起一乘緣起有何別耶。
答。三乘緣起者。緣集有。
緣散即無。一乘緣起即不爾。
緣合不有。緣散不無。 ^608c25

問。一乘緣起法。若緣集不有。
緣散不無者。何用為緣合及散乎。
答。雖法無增減而隨順處以說。
故非無益空言。不知緣合之人中。
即言為緣集有言。
不知緣散之人中。
即言為緣散。散門以生解人中。
即言散。而非方散。
以昔無非散時故。
於合門以生解人中。
即言合。而非方合。
以昔無非合時故。 ^608c28

問。若爾法古定為無合散耶。
答。不爾。若定無合散者。
何亦言方為合散乎。 ^609a6

問。若爾法亦可緣合有緣散無耶。
答。亦得隨緣有無。
雖言有無而既言隨緣。
故即可知。非有定有。
非無定無。故即知非非定有無。
以非有無故。隨緣時非增減。
以非非定有無故。
隨緣時即非有無。
如是諸義能隨緣言無不當。
亦無所當。無所當故即無自處。
無自處故無是非處。
一乘緣起之法非計情所及。
雖非計情所及而不遠求。
返情即是也。 ^609a8

問言返情者。不知其方便。
云何。答。雖方便無量。
而其要言之。隨所見處即不著心為是。
隨所聞之法不取如聞。
即能解其所由。又即解法實性也。 ^609a16

問。雖有此言而不知所以。
答。汎聖教之言趣皆有於機緣之所由。
謂教是藥。能治眾生病故。
若以生而治即以生。
若以不生治者即以不生。
若法空是生不生者。
以生為是。以不生為非。
以非生為是。以生即非是也。
其法非有於不生生故。
即能以生不生治病無障。 ^609a20

問。其法為有不當生不生法耶不。
答。不也。若有不當生不生法者。
云何能以生不生治病乎。
非有不當生不生法故。
乃能以生不生治病也。 ^609a26

問。不知其所治之處。
為即眾生不解不生病耶。
不知此病離處耶。
答。當不解之病不得治。
以已是病故。又非已離解處。
以已無病故。但此不解心令生解之處。
以名為治病所由。
以此治病所由故聖教藥起。
是故但言。教有於機緣所由不有於法。 ^609b1

問。其法為所者何乎。
答。此即諸法實性。
無住本道。無住本故即無可約法。
無可約法故即無分別相。
無分別相故即非心所行處。
但證者境界非未證者知。
是名為法實相。一切法而無不爾。
此處十佛普賢境界。 ^609b7

問。既普賢境界者。
普賢即臨機門無於機所殘現。
若爾亦可諸法實相即餘人境界也。
答。亦得。普賢如自所得法。
無於機緣殘現故。
經云。正義中置隨義語。
正說中置隨語義。
謂其義也。 ^609b12

問。不知其義云何。
答。言正義者為一乘義。
正說者三乘義。三乘義中隨情安立故。
其義但在言中耳。
以言攝義故。義即有於言。
一乘中語即是義語故。
無語而不義。語義即是語義故。
無義而不語義。語即義故義而無言不及。
義義即語故語而無不及。
義語語義無礙自在。
圓融無礙故。故其緣起無住令在顯說。
終日說非有說。非有有故與不說無分別說。
說既爾。能聞者亦爾。
一聞即一切聞。可知思也。 ^609b17

問。可於相當如是聞者。
一聞一切聞一切聞一聞。
若三乘法但有語。
故即無所詮之義耶。
答。非無所詮義。然而其義但有言分齊。
一相法門謂有者但有中盡非不有。
不有者即不有中盡非有義。
如是一相法門也。
雖有無二諦相即相融。
而非即其事法相圓融自在故。
故語義能詮所詮分齊不不參也。
一乘正義中即不如是。
隨舉一法盡攝一切故。
即中中自在故。可思也。 ^609b27

問。若爾一乘法但語說盡。
何故言緣起之際不可說但證者乃知乎。
答。是汝見耳。但汝見法語中盡故起如是問耳。
其法無留處。豈但有語聞。
聞處令有於聞。不得聞之處中令有於不聞耳。
語中無殘。法無盡故令證者知耳。 ^609c7

問。此經以名號品至小相光明品明緣修因果。
自普賢性起二品明性起因果。
不知云何為緣修因果。
云何為性起因果耶。
答。從聞熏習等三慧方便緣。
以修行所生顯之義名為緣修因果。
即此緣修因果法順自不住實性故。
雖隨緣生顯而從本不生。
不生故生即不生。
不生相不可得之義等名為性起因果。
譬如無我報心。以睡眠因緣故成虎之義為緣修因果。
即其虎無我報心作故。
雖作虎而無其心之量過之義。
名為性起因果也。 ^609c13

問。若爾者其虎即無眠緣即無。
從本以來不自有。
云何性起為修生因果別耶。
答。實爾。其無緣修即無性起。
無性起即不成緣修。
然即其緣修是離相順體故為性起。
性起即是隨緣故為緣修。
雖無二體二義不相是也。 ^609c23

問。其緣修德即離性相。
故與體無差別。與性起離相有何別耶。
答。雖二俱離性相。
而緣修離緣不成。
性起離緣不損。故有別也。 ^609c28

問。若性起離緣不損者。
非待緣修可成耶。
答。言不損者。緣集時中不增。
自無我量故緣散時亦不損。
自無我性故云不損。
非謂無緣自體有也。 ^610a2

問。若爾者即非緣修無性起。
非性起無緣修。非性起無緣修故修生由無不本有。
非緣修無本有故本有非修生無由。
既其力齊。何故其有本末義。
答。如是緣起無分別法中。
其能隨順解者隨先舉為本。
無礙之何有定本末之義乎。
可思解也。 ^610a6

問。本有修生等四句中。
有修生本有本有修生二句。
其即緣起法故非本有無修生。
非修生無本有。此二句因緣法可解。
唯本有但修生此二句。
何為因緣法乎。若非由修生而有本有者。
與習種以前有本有之義有何別乎。
答。聖者能見機益故四句此善說。
若有機緣眾生以性種為前。
習種為後利益。即說本有前有修生後有。
若有眾生以修生為前。
本有為後利益。即說性種為後。
習種為前。但隨機處中說耳。
勿見法定本有前後。
以其法無前後故。
即善當於先後耳。
是故諸聖教之說前後不定。
然而如言取者。定本有前有法故。
失因緣旨違聖意故。
與彼人不同。 ^610a12

問。潛用資成門中。
經云。如來性起光明益邪見眾生。
如日光益生盲眾生不知。
其邪見眾生大違理。
云何得益乎。為益當時。
為後時耶。答。二時得益。 ^610a25

問。其後時益可知。
當時益何也。答。雖其邪見之性違理眾生。
即其蒙性起慈故得受身心果報。
其果報非性起慈。
即無果報故。是即深慈一切眾生所不可知之慈也。 ^610a29

問。眾生苦果以眾生自惡心業所感。
云何佛慈故所得乎。
答。眾生諸苦但以如來藏佛作。
無餘法能作眾生苦報故。
經云。法種眾苦也。 ^610b4

問。此但一切眾生如來藏作。
何為慈乎。答。既舉體如來藏作故。
以其如來藏熏習故。
方離苦得樂果故。
其慈甚深莫過於此。 ^610b8

問。益義可爾。然而其眾生受苦者何佛慈乎。
答。若佛令不受苦者。
其眾生不得厭苦求樂。
要令受苦方得生厭苦心。
以此義故。得其眾生苦即佛慈故令受也。
此言如來藏等。且約終教等言之。
若一乘者。即性起之法作也。 ^610b11

問。性起及緣起。此二言有何別耶。
答。性起者即自是言不從緣言緣起者。
此中入之近方便。
謂法從緣而起。無自性故。
即其法不起中令入解之。
其性起者。即其法性。
即無起以為性故。
即其以不起為起。 ^610b17

問。若爾者即不起何故言為起耶。
答。言起者即其法性離分別。
菩提心中現前在故云為起。
是即以不起為起。
如其法本性故名起耳。
非有起相之起。 ^610b22

問。若爾要待離分別心方起者。
為本不起別。何即之以本不起為起乎。
答。雖待無分別心方起與本不起非別相。
起與不起同無異故。
無增減故。是故經中。
以虛空中鳥所行不所行。
俱無別空為喻說。 ^610b26

問。雖虛空無異而行不行不同。
何為無異乎。若無異者不行處亦云行。
行處亦不行耶。答。
但以見鳥緣為別耳。
若不見其鳥緣即冥無別。
如是但見其菩提心。
緣為別耳。然而其論法何有別也。
性起法其爾。可思也。 ^610c2

問。若不見緣者何須其法中為起不起耶。
答實爾。不見其緣即不論起不起。
然而即其緣中即約離緣性論為性起。
皆斯隨機緣說。勿見其法中有如是起不起等相。 ^610c7

問。若待無分別心方與本同無異起說者。
何故經中以微塵經卷為喻。
顯示於眾生無明心中有自然智無師智等性起智乎。
答。聖人能見眾生性起法。
故如是說有何妨也。 ^610c11

問。若眾生未得自性起智時中。
先說有性起智者。
此性起智即非緣起法耶。
答。聖者即能見其眾生後起時即知本有。
故其眾生雖不知自成時而得其法。
即緣起法也。 ^610c15

問。經云。雪山樹芽等生時。
閻浮提一切樹等皆同時芽等生。
如是佛菩薩樹芽等生一切菩薩芽等生者。
其義云何。答。此義顯示本有新生不異。
謂但一心中有故。
新生菩提心等發時定由本有菩提心等。
無不由本有行德而有新生行德也。 ^610c19

問。此樹以何為樹。
答。以大緣起大樹。 ^611a1

問。先以大緣起樹者即一切眾生界盡攝。
若爾亦得一眾生發心時。
一切眾生發心等耶。
答。既緣起樹豈不一切眾生即一眾生一眾生即一切眾生。
眾生既爾。起行豈不爾。
然而此處中文顯者。
但示本有新生同時並起義本即佛新即菩薩等。 ^611a2

問。若大緣起樹者。
而六道中通有。何故地獄二乘涅槃等中不生乎。
答。約本皆有。然約行用故簡別也。 ^611a8

問。若約行用者。二乘等有行用。
何故不生乎。答。約行中有向背。
故曰生不生。其樹中有何所為也。 ^611a11

問。云何向背耶。答。
若能自知自性起法名為向。
不知自性起菩提名為背。
若約此義者。但發無上菩提心乃名為芽生。
不發無上菩提心者。
為背不名芽生。地獄二乘涅槃等永不知自性起法。
故不生芽。若人天等中。
能如是知者為順。
名生芽等。若不知者不生芽。
又自雖不知而有果藥等。
為二乘人等。不入時中行德等可迴心也。 ^611a14

問。云何不迴而得為性起果藥耶。
答。雖自以不迴。而約其法不無性起之起。
故得也。 ^611a22

問。若爾一切惡業等及地獄等果皆爾。
何故地獄等中無果也。
答。約實一切逆順法無不從性起法。
然而約善行相顯處。
故作如是說。地獄等中不顯行相故也。 ^611a24

問。小相品文云。菩薩小相光明照地獄眾生。
被光眾生從地獄出。
以生兜率天得十眼等。
乃至廣說。疏云。此文難解。
謂釋迦菩薩光益一眾生。
其一眾生亦益一切眾生。
如是益盡窮後際等。
其義云何。答。是顯菩薩光明力大。
故至未來雖益。且舉所化生展轉益。
以顯本光明力大義。
所以者何。其光即稱法光明。
故如其法作不思議利益。
是即一時至三世。
望一一眾生每各各差別益。
亦能利他。如是作不思議利益事也。
此事不思議也。 ^611a28

問。此但菩薩光明何故現佛智德乎。
答。舉菩薩劣光明校顯佛小相身勝。
舉小相顯大相勝耳。 ^611b9

問。離世間品中。諸行法皆前諸位所行者。
何故重說乎。答。約行實無異。
然而前但說依位顯示普法。
而未說其所顯示普法行者行何等道品行。
故今更寄起行之始會普光處。
一乘菩薩所行二千道品行說也。 ^611b12

問。前已說諸位地因果方便及性起道理。
有何不及故更說。
答。前來示現方便修成因果及此因果行德何成以何來。
然而未說得此行以修行者如是行修之儀則。
故今方說。為信解知法人修行如是如是行耶。 ^611b17

問。離世間中已說修因得果行相。
何故祇林中更說得法門相乎。
答。離世間中依所信行之法進修相說。
然而未示依人修行得如是法之義。
是故入法界品中。
更示現依善知識人修得行相。
以為後人軌則也。 ^611b22

問。此祇林佛成道第八年中所造。
又身子等諸弟子等。
成道以後異國中出家入道人等。
云何即此第二七日一時述例乎。
答。此皆依如來解脫無障礙九世十世等時。
一切處一處一切時一時中說。
在事述列不可說。
現漸教相列耶。 ^611b27

問。漸教相中。舍利弗等法華會至方一乘入。
所入一乘即是華嚴別教。
既入別教者。何故此文中同在祇林。
而如盲聾不見聞佛菩薩所現之事。
答。為欲顯教義深故。
順前未入時及愚法說不分。
約根欲熟有分故同在會後聞法。
此即迴入一乘相。 ^611c4

問。此處入一乘。聲聞等但愚法也。
為有三乘中聲聞等耶。
答。通有二教二乘。
若入一乘機熟。如來一代中皆在此會。 ^611c10

問。何故前餘會不在乎。
答。約相前諸會唯菩薩依位地說。
菩薩因果故。為顯不共相不在。
今此會為顯入法界之心及入法界之人廣大無限故。
得法成德之處故。
通始終迴也。 ^611c13

問。此顯不共中。但二乘乃不共耶。
三乘大乘菩薩等為不共耶。
答。若約未入一乘之義者。
皆得為不共。且從下說二乘耳。 ^611c18

問。此會入法界人幾有品類乎。
答。雖無限而且約文顯者有二類。
謂會初中由佛入奮迅定故。
所現之法界行德。
見諸菩薩及天王等即入法界。
得不思議法等為一類。
此即臨證之際至人等也。
由此菩薩等類入佛法即與佛等。
以得法故。後文殊等諸知識以所得之法。
下攝機緣令入法界故。
身子等及善財等人彼攝。
入法界人等為第二類也。 ^611c21

問。善財值知識時所聞法門皆如聞得證耶。
聞以後修行方得耶。
答。隨所聞法聞即得證也。 ^611c29

問。若爾既得法門因。
緣得益中明過去無量劫中值諸佛。
聞法供養等諸行修方得此法門。
善財今方但聞所說法門耳。
非修行無量劫行云何得乎。
答。已得此法門即入法性。
入法性即自他無二。
三世無前後故。善知識所得因果。
自利利他法門。即是善財自行成故。
隨所得法門其因果前後之法。
皆自無不行得法。
不移一時而即成無量劫。
隨所聞法門無量劫中修行以得。
豈不修有得果之義乎。 ^612a3

問。若隨所值知識同因行發心時節者。
諸知識聞法皆可齊同。
何故諸知識發心。
值佛修行時節。皆不同耶。
答。欲顯法不同故。
如是示現耳。諸不同皆由同方不同耳。
准可思也。 ^612a13

問。鈔又云。初菩提心法門中。
得信法門逕十千劫成佛者。
行佛非位佛。瓔珞經十信行中非位中等者。
此約一乘行佛成時節逕十千耶。
為三乘行佛成時節耶。
答。諸三乘教中。十千劫中十信行滿更示現一乘行佛滿之處耳。
非三乘滿佛。亦非一乘行滿佛。
但十千劫不動此十千劫。
不可說不可說劫方行佛滿成。
如是八萬劫等。乃至一劫二劫到等之義例可知思也。
又孔目云。華嚴經中成佛有五中。
寶莊嚴童子等二人現身成佛等。
云何知其相。答。寶莊嚴童子即現身中。
值佛聞法得信解自分勝進位諸三昧門等。
即知成信滿佛等。
又兜率天子等既現身中即得離垢三昧少分。
速諸功德等。故知現身成佛。
善財童子既現身至普賢菩薩知識。
而彌勒知識言。當來我成佛時。
汝見我故知後生中成佛。
此等且約文相。據見聞等三位為三生。
故作如是說耳。約實共皆同。
但以一身中成佛言一身者。
法性身無別分段等身。
若隨緣現成佛即同三乘教所說也。
約一乘教實法念念每成佛等。
如前說也。 ^612a17

問。大解大行等八大人等。
所行之行法甚極微細。
而樂世有趣闡提道。
墮無盡阿鼻地獄等者。
其義云何。答。此人等從未入種性等下。
至世間毛里無正善人等列。
即第三階人。其行雖極細而有樂世有之病。
故不得出世正善根也。 ^612b9

問。何等樂世有之病乎。
答。此病有麁細。麁可知。
細者設聞甚深教法及師語極細理。
以自分別心尋伺觀察。
即計佛法如是。即見法分齊。
自心即住於其見聞處故。
不得思修慧。及障出世無分別智故。
名為樂世有。此即墮隨聲取義五過故。
不能進修。無正信解故。 ^612b15

問。若爾何等人離此過乎。
答。若自心以不能計處中至者仰推於佛。
不自為已心之分。
唯佛所知非我境界。
如是人乃深信佛智慧者也。 ^612b21

問。何等深理聞乎。
答。一切言皆同乃至一切法皆無住無我之言聞。
如聞取不得。不聞故。
即迷其無住之理。 ^612b25

問。既聞無住言能信解無住理豈迷乎。
答。便解。若聞無住言。
其心見為無住理者。
即是但自心作無住耳。
非佛所言之無住理。
所以者何。以自心不得無分別智故。
何能見彼無住之理乎。
若不見而為見者。
豈為正信乎。自中不正信。
而亦為他傳說者。
即亦誑他。又未得證見佛境。
而言佛如是說者。
即謗佛。又不見佛境界為見。
即增上慢故退勇猛精進。
又如是人若值其所見違者。
即起盡瞋恚。造諸惡業故。
即趣闡提道。不應不慎。
行人大要。 ^612b28

問。若爾云何見彼理乎。
答。既聞無分別之理。
但以無分別智乃證者。
念念修無分別智方便可無餘事也。 ^612c9

問。云何正信佛言乎。
答。須解佛言緣處中言耳。
非謂其法如所言法故如是言也。
若能如是解無定見處者。
即為欲所信解。不解之處得證知。
故速速修無分別智。
聖意蓋其如是令進修乎。
上來所作之諸文義。
皆如是解。莫如言取解也。
華嚴經問答下卷
w::  ^612c12

先師自筆依為形見結構表紙外題申入於東南院家訖。 ^612c20

　　　　　　　　　　末學僧信玄
 ^612c22
