五佛頂三昧陀羅尼經卷第二
translator:: 大唐天竺三藏菩提流志奉　詔譯
pin:: 
#  5 行相三昧耶品
五頂王行相三昧耶品第五
爾時，金剛密迹首合掌恭敬，白言：「世尊！
如來、無上應、正等覺！
願唯垂愍，為修行者略說頂王行法成就甚深理趣、廣大威德。」
復白：「世尊！一切餘呪皆依此呪中所誦持者，云何得成？」 ^269a21

是時世尊謂金剛密迹首言：「善哉，善哉！
密迹首！汝能善發此問而問於我，汝當諦聽諦聽，
淨心持念，我今為汝說。
一切諸佛行法理趣金剛句義從無量佛最勝偈句理法所生，
為得利益成就呪者。」 ^269a25

爾時，釋迦牟尼世尊普觀大眾，以大梵聲讚伽他曰：
　　「釋迦大師子，無量菩提門，
　　理趣自在行，當為最上使。
　　見苦迫有情，樂持行此法，
　　天人共戴仰，當成無上尊。
　　修習此最法，大妙陀羅尼，
　　信及樂供養，心迹應菩提。
　　住塔、淨堂室、河邊及泉側、
　　獨樹山窟中、山林多花處，
　　獨坐堅固心，潔身、口清淨。
　　是處食、行、住，依法常禁誡，
　　一心憶持呪，識祕三摩地。
　　出生及成就，證法成就已，
　　所樂皆圓滿，不久獲菩提。
　　當用二種意，持戒并善伴，
　　成就此不難。　不動心堅極，
　　佛頂菩提法，此則身得證。
　　若無同法伴，勤修為有情，
　　難思眾多相，則此身得證。
　　誠心印塔法，誦呪修大法，
　　一一分明解，則此身得證。
　　竪固甚精進，廣大心無量，
　　作法為最上，則此身得證。
　　身支相具足，質直具善福，
　　能忍苦、飢、渴，是人堪成就。
　　如是善根者，若當得此經、
　　及得此法門，彼亦不久時，
　　最勝證成就。」 ^269a29

爾時，世尊謂金剛密迹首言：「我滅度後，
有癡頑罪惡有情，及有住壽我所幢相苾芻、
苾芻尼、鄔波塞迦、鄔波斯迦，常好隨逐愚癡邪見、
諸惡談論，貪著美味，懈怠少德，如來威德、
靜慮、十力、無畏、大乘說，不信忍，無力順修菩薩律行方便法教，
謗心毀呰，不敬不信諸佛菩薩三摩地門神通威德，
彼等持作不得成就，則加謗我及謗菩薩，
唱言：『此法非佛所說，是魔所說。』
妄說菩薩、及行大我，勤持是呪善男子、
善女人等謗毀惱亂、作諸障礙，因此咎殃當得無間無量重罪。 ^269b29

「是故，密迹！有善男子、善女人等願欲發行菩薩行者，
堅固信向，一心正願，常樂書寫大乘經典，
讀誦供養，為他解釋，依《寶雨經》行學菩薩一一法門，加行法行則得成就。」 ^269c10

復謂：「密迹！呪何所成就？
從身勤懇布施、持戒、忍辱、精進、定、惠、清淨，一心修習則速成就。」 ^269c14

於時金剛密迹首復白佛言：「世尊！
云何行是頂輪王祕密門觀想護淨？
世尊！惟垂願為解釋，猶此法支法具足故，速得頂王成就證法。」 ^269c17

爾時，世尊誥金剛密迹首言：「汝復諦聽！
我為利益薄德、尠福、少精進者說一切祕密門修持法時，
每日三時洗淨浴法，不貪諸欲，念心無亂，唯一想佛。
慈心備緣十方有情，持以淨土、乾牛糞末和呪，
澡手洗淨，浴身著浴襯衣，結印護身。 ^269c20

「護身呪曰： ^269c26

「『唵　麼麼　虎吽〔二合〕儞〔入〕』 ^269c27

「復當誦此呪七遍護身，若懺罪障、求趣神通，
當用白土，無虫，勿赤、勿黑、勿臭、勿穢；若求豐饒，
用黃白土，其土無虫，亦勿臭穢；若降伏法，
用黑赤土；若欲尊他，當用不白不黑土；
若欲他人愛敬讚歎，用青赤土。
如此等法，智者善知。 ^269c28

「取土呪曰： ^270a5

「『唵娜〔乃哿反〕囉〔上〕虎吽〔二合〕』 ^270a6

「呪土七遍，撅取土作一切法。
「若遇清潔靈聖河泉，水有眾鳥，於四岸上多花果樹，
福勝吉祥，入中澡浴。 ^270a7

「加持洗浴呪曰： ^270a10

「『唵入嚩〔無可反〕攞虎吽〔二合〕』 ^270a11

「復誦此呪七遍，護身、灌頂、洗浴。
是水雖聖，若有畏難、及多婦人、小兒、畜獸踐穢，則不堪浴。 ^270a12

「加持呪曰： ^270a14

「『唵跛囉〔二合〕入囉〔二合〕攞虎吽〔二合〕』 ^270a15

「若所浴時，呪土七遍，置土淨處，勿穢勿唾。 ^270a16

「次，被甲呪曰： ^270a17

「『唵入嚩〔二合〕攞諦闍〔而者反〕虎吽〔二合〕』 ^270a18

「若當浴時，以右手頭指、中指、無名指、小指急把拳，
覆置心下，以大指直竪按於心上，誦被甲呪，
呪拳指七遍，想成被甲被束甲冑。
呪曰： ^270a19

「『唵入嚩〔二合〕攞播囉訖囉〔上〕麼麼唬吽
〔二合〕』 ^270a22

「是呪又呪心上，拳指身體七遍，安徐入水，令水至腰。 ^270a23

「一切頂王心呪曰： ^270a25

「『唵卓〔知古反〕嚕嚕〔彈舌聲合〕畔馱莎訶』 ^270a26

「是呪，入水、火誦七遍，則當禁止毘那夜迦、
水中龍黿不相災害，及能成護一切事業。 ^270a27

「又，重呪土七遍，分為三分，三種揩洗——先以一分從脚塗揩洗至于膝，
次以一分從膝塗揩洗至于臍，次以一分從臍塗洗、
乃至肩、臂、面、手、背等。 ^270a28

「浴已著衣，又以斯呪呪水七遍，三灑頭上，靜默斷語。 ^270b3

「又誦此呪作護身法、次誦難勝奮怒王呪、
次誦佛毫相菩薩呪、次誦佛眼菩薩呪、
次誦摧碎頂王呪……，如是呪等持護一切最為勝上。 ^270b4

「若佛種族呪中作法，佛眼呪上；是五頂輪呪中作法，
亦佛眼呪為最為上；若結壇地界及十方界，
自護護伴，當用摧碎頂王呪及一切頂王心呪。 ^270b7

「淨身口呪曰： ^270b11

「『那莫薩嚩勃馱菩地薩埵南唵　戌殿
〔引〕捺囉輸馱那野莎訶』 ^270b12

「是佛族呪，若入壇時，著淨衣已，呪水三遍，
嗽口，灑灌頭、耳、肩、心，整儀直視，發大悲心，
整步徐行，直入壇內。 ^270b14

「如是，智者恒著新淨#CB00626;布等衣，
修斯呪法，常以一切頂王心呪呪一切物，
輪王像前持供獻已，坐茅草上，一心想像諸佛菩薩，
誦呪、結印、啟召、發願，諦觀於像，身不動搖、
目不瞬視，結蓮花印，啟佛坐印，如是作持。
何以故？謂得佛座，菩薩座故。 ^270b16

「次，把數珠呪曰： ^270b22

「『唵遏部羝　弭惹曳悉地悉馱喝#CB00069;
〔二合〕挮莎訶』 ^270b23

「是佛族呪，用菩提子珠，每持珠皆呪三遍，
速得成向正等菩提三等證法，其一切陀羅尼法亦如此三成就等法。
求富貴豐饒，用金、銀珠；求當成就一切勝事，用頗梨珠。
所穿珠絛童女合持，各誦本呪，呪珠貫繫。 ^270b25

「呪數珠呪曰： ^270c1

「『娜謨皤伽嚩底　悉睇娑娑馱野　娑馱野悉馱梯莎訶』 ^270c2

「誦以斯呪呪珠貫已，掬珠合掌，又呪七遍，是名受持珠法。 ^270c4

「常坐茅草，一心靜默，著芻麻衣，持誦課訖，作安隱法。 ^270c5

「若時數畢，當又呪特室利木、或蜜攞木、
或白栴檀木、或楓香木，橫十二指，頭齊劈截，
作安隱法、作富饒法皆上成就；若棘針木、
佉陀羅木、迦羅弭羅木等，橫十二指，頭銛劈截，
作調伏法亦上成就；無上等木但得葉作，葉元虫者亦得成就。
當以牛糞和諸香水，每日塗灑坐臥處及灌頂處，
所用水時皆淨細濾，內外衣服常淨澣濯。
如斯作法若不成就，則加一切頂輪王心呪，
遍遍同誦；又不成就，復加佛眼呪等，三皆同誦，心莫縱懞。 ^270c6

「是佛眼呪，過去諸佛曾已共說，我今復說，為當成就懺五逆者。
持此一字頂輪王呪得大證成，何況性淨、具信根者持不成就？ ^270c16

「若是呪者無此五頂輪王像對坐持念，
如佛說像想像目前，一心瞻仰，合掌禮已，端加趺坐。 ^270c19

「定想心呪曰： ^270c22

「『那謨囉〔上〕怛那怛囉夜耶阿〔上〕者攞弭#CB03515;莎訶』 ^270c23

「誦一七遍，結想大印上有無量眾寶，大山下想有大海清水，
山上想有無量百千大葉七寶蓮花，花臺大圓廣博，莖復麁大。
蓮花臺葉上想有寶帳半滿月等，寶珠、
鈴磬、真珠、網縵周匝彌飾。
中有釋迦牟尼如來，身具三十二大人相、
八十妙好，結加趺坐，坐師子座，目觀頂王像。
如上說像，想皆有之。
殿上想有七寶傘蓋，以眾寶網四布莊嚴。
如是想觀，縱廣百尺想成百尺、縱廣一里想成一里、
縱一由旬想一由旬、展轉乃至色究竟天，
觀是行相心莫猶豫、隨逐諸境惑觀亂心。 ^270c24

「觀想大海呪曰： ^271a6

「『唵弭麼路娜地虎吽』 ^271a7

「誦七遍，觀想大海清淨明徹，無有動渴，顯現分明。 ^271a8

「當海心中觀想寶山。
呪曰： ^271a10

「『唵阿者攞虎吽』 ^271a11

「誦七遍已，觀想寶山周圓廣麗，具足眾寶，光飾顯現。 ^271a12

「次，寶山蓮花呪曰： ^271a14

「『唵虎〔引〕迦〔上〕麼攞莎訶』 ^271a15

「誦七遍，觀想無量百千大葉七寶蓮花，
鬚、蘂、臺、莖光飾顯現。 ^271a16

「觀想寶殿呪曰： ^271a18

「『那莫薩嚩怛他誐哆〔去〕南唵薩嚩吐〔去引〕
#CB00754;羝薩叵囉〔上〕伊摩吽
〔二合〕伽誐那劍莎訶』 ^271a19

「誦七遍，觀想寶殿種種莊嚴光飾顯現。 ^271a21

「次誦本所持呪啟請佛會，眾寶殿中想持香雲、
香花、香食、香水供獻佛會，則發願言：『唯願聖眾各以神力住受供養。』
乃待周畢。 ^271a22

「次誦一切頂王心呪一百八遍，結持東西南北、四維上下。 ^271a25

「已次觀壇大界中，想香水海浴釋迦牟尼真報身佛。
又當一時想浴一切佛身、及佛種族、菩薩呪神、并呪神。 ^271a27

「想總浴已，又想種種栴檀塗香一時塗飾一切佛身、
及佛種族、菩薩、呪神等。
又想種種奇妙繒綺、金縷袈裟、頭冠瓔珞、
及諸衣服一時披串一切佛身、及佛種族、
菩薩、呪神，想啟會坐。
次想持獻諸飲食一時供養一切諸佛，
及佛種族、菩薩、神已，行者則此善根，心口發露，
誠懺眾罪，迴向菩提，請佛轉大法輪。 ^271a29

「仁者當即諦觀鼻端，想心無惑，右手掐珠，
左手當胸結數珠印，#CB03728;#CB03728;誦呪。
數課滿已，置以數珠淨潔合處，印呪護持。
重燒香，想諸花香如法供獻，則誦本呪解壇方界，
合掌頂禮，依方發遣。 ^271b7

「如是想法三十旬日，靜斷諸論，每日三時，得見證地三摩地門。」
pin:: 
#  6 儀法祕密品
五頂王儀法祕密品第六 ^271b11

爾時，釋迦牟尼世尊復謂金剛密迹主言：
「此頂王呪成就法行，諸佛共說，為得利益成就頂王。 ^271b14

「密迹！過去現在一切如來說無差別偈句教行皆悉空寂幽閑勝處，
我略示說。於大名山聖所居處、或仙神窟、
或空新室處、獨林泉處……，以斯等處一心善淨修行是法。
諸不善法極淨割除，於善淨法生深入意，
是二句法蔓延，能生善、不善業。
是故，若食飲食，滋味辛甘酢淡，勿欲貪餮、耽嗜過飲。
若為貪便，不能持誦供養燒火，定心不生。 ^271b16

「是故，呪者離斷貪愛，恒於初夜隨力轉讀
《大方廣佛花嚴經》、《寶雲經》、餘大乘經。 ^271b23

「至中夜分，敷淨茅草，周四方結界結印，
呪印護持身，如師子王，頭南面東，右脇枕手，
疊足而臥，是布瑟置迦念誦時、燒火食時臥法。 ^271b25

「若扇底迦念誦時、燒火食時，頭東南方，
面東北方，右脇枕手，疊足而臥。 ^271b28

「若阿毘柘嚕迦念誦時、燒火食時，頭西面南，
右脇枕手側，疊足而臥。 ^271c1

「若睡夢夢見上菩提樹、栴檀香樹、弭攞樹、
欝頭末羅樹，名證中品速成就相；若夢見乘白鶴、
孔雀、金翅鳥等，名證上品速成就相；若有夢見上樓閣幢、
蹈花鬘上、或見手把箜篌詣入、僧眾上塔乘船，
名證下品速成就相；若有夢見栴荼羅人、
猪、狗、馲駝、驢、死人等，若觸、若近，是障不成。
如是等相，智者應知。 ^271c2

「若毘那夜迦作諸障惱，持以粳米和烏麻油，
日日三時，一呪一燒各一千八遍，滿三七日則得夢見本神現身，
教告語言：『汝去某處。』
酥蜜相和，日夜三時，一時一呪一燒，各一千八遍，三日夜則得夢見毘那夜迦所有真法。
『汝去喫食，所有真道汝當成辦。』
若教覺已，加念神呪：『願當為現大丈夫相，
勿為我現天女狀相，亂我心境，妄生貪著、愚癡等心。』
又持護身，覆復安睡。 ^271c9

「若持誦時，勿念過去種種嬉謔雜欲漏法、
亦勿欲計未來眾事、諸餘法散動亂我心，惟一繫想入於呪文一一句理。
若心欲生，觀身膖壞；若心瞋生，慈心觀住；
若心癡生，十二緣觀；若心數緣顛倒生住，
則心觀想呪神在頂，持以花香先前供養，
結加趺坐，如法念誦。
若少不依是法，或則為障礙、毘那夜迦破壞食噉。 ^271c17

「若有未曾入此輪王大種族壇場阿闍梨教授法者自持斯法，
則便常為毘那夜迦如影逐身，障獻食、
獻香、獻花、飯食、香水、燒火、呪聲，不令得到獻本呪神。 ^271c24

「此頂輪王若成就者，則常不為姥賴馱吒迦、
毘那夜迦王作生障難，況餘一切毘那夜迦能障難耶？
是故，智者成就呪法，當以難勝奪怒王呪、
或以輪王僕從呪於持誦時、燒火食時將護其身。 ^271c28

「若不依法一一護身則難成就，常為諸惡天、
龍、藥叉、羅剎、惡姤仙類、茶枳尼鬼、畢舍遮鬼、
餓鬼處處隨逐，伺求障惱，破壞虛耗。 ^272a4

「是呪法中莫以曼陀羅花、弭攞花、遏迦花等時獻供養，
及諸佛頂供養法中亦勿供養，應以惹底花、
頭鉢羅花、俱物頭花、諭底迦花，及餘種類欝勃名花，持此花等常以供養五頂輪王。 ^272a6

「若有呪者於一二三度精修此法，不證悉地，
倍應勤懇，精專修習，乃至七度。 ^272a10

「海河潬上，日日三時印砂佛塔，隨力印修并轉大乘諸餘經典。
印是塔數滿三十萬，謂滅先世十重障業。
隨即供養此一一塔，以塗末香、諸妙花香佛前獻供供養，於一一塔坐前誦呪一百八遍。
智者如是精法修持不成就者，謂宿障重。
又加日日印一肘塔一千已上，若五逆重罪亦得銷滅，況餘宿障？
如斯依法精勤修治，但誦持呪亦得銷滅，何況印塔？ ^272a12

「又法，詣住江河岸側，持以蓮花，一呪一擲江河水中，
滿十萬箇則得成向，何況倍加而不成就？
若不如是處修行法者，則不成辦。
如斯呪法，薄尠福人使加印塔乃得成就，殖福德人但所依法誦持供養則得成就。 ^272a21

「如是成者，勤誦持呪為根本。
是故，堅固精進清淨求菩提者畢定成就。
未曾見呪在經自成，要假精進，為於菩提、
師僧、父母、及苦眾生，勤功修習，合掌頂禮，
依法誦呪，剪除障垢乃得成就，為大功德。 ^272a25

「劫初有情質直純善，福德高勝，隨作隨成，
不等今我釋迦牟尼如來出濁惡世得解脫時、
及弟子等證解脫時，相續勤斷猜疑罔心，
具足精進，淨修福事即得成證。
若福德上，依法修持，速獲成就；若福德尠，
依法修持，久乃成就。 ^272b1

「是最上呪若證成就，則得高勝無等等故。
譬假琉璃寶並蓮花光寶，功力價直陪數不及無諭，況疋？
故此頂輪王呪力不思議，勇猛殊特。 ^272b6

「行者應常持鉢乞食，若得飯餅，復淨濤擇分為三分——一分奉獻佛、
神、諸天，若食獻已，持施水陸一切有情；
一分施有外來乞者，若無乞者，施及禽獸；一分持以依法自食。
若有作求安隱法時，面北坐食；若有作求富饒法時，
面東坐食；若有作求調伏法時，面南坐食。
行者常起慈心，念諸有情受眾苦者，誓當度脫。 ^272b9

「若大苾芻、若鄔波索迦持梵行者、若心慈悲獨行持法，則無障礙。 ^272b16

「是故，智者樂欲安隱、富饒、速成證者，應常定心恭敬，合掌禮佛。
塔淨治灑地，持以牛糞和黃土泥塗摩壇地，
誦以一切頂王心呪、或誦摧碎頂王呪，
呪白芥子、淨灰七遍，布散七方結為方界。
持以四橛，繫以線索，呪之七遍，四角圍釘，
結方地界，安布坐位，種種供獻，護身結印，
請召供養，誦呪燒火，自身驗成。 ^272b18

「先初供養釋迦牟尼如來，次當供養明頂王，
次當次第供養一一頂王，次當供養觀世音菩薩及所種族，
次當供養金剛密迹主菩薩及所種族，次當供養與願頂王及所種族。
如是供養，一一次第皆持香花，前想供養已，
次當供獻世間天神，如斯供獻名三種族供養法則。 ^272b25

「愚癡嬰人無所曉解，種種謗毀，說一切呪者、
說諸呪法盡是漫語，智者若遇如是癡人，
應自觀諸佛實說，亦不虛施，但精專至修供養法、
扇底迦法、布瑟置迦法、阿毘柘嚕迦法。 ^272c2

「若布瑟置迦法，念誦時、燒火食時，面東向，
一心加趺端坐，呪後每加『莎訶』句。 ^272c6

「若扇底迦法，作念誦時、燒火食時，面北方，
定心結加趺坐，亦每呪後加『莎訶』句。 ^272c8

「若阿毘柘嚕迦法，念誦作法、燒火食時，
面向南，瞋怒，左脚踏右脚側上蹲坐，亦每呪後加
『唬吽』等句。 ^272c10

「若欲常作扇底迦法，以烏油麻和白芥子作火食法。 ^272c13

「若欲常作布瑟置迦法，亦以烏油麻和白粳米作火食法。 ^272c14

「若欲拔去佛法中刺，作阿毘柘嚕迦法，以毒藥和檳榔伽里根作火食法。 ^272c15

「作布瑟置迦法，以弭攞木、阿輸迦木、阿縒那木、
菩提木、薩惹迦木常然燒火。 ^272c18

「扇底迦法，以尼劬陀木、#CB03700;頭末羅木、
阿說他木、天門冬草等常燒火。 ^272c20

「阿毘柘嚕迦法，以佉他羅木、無樓木、苦練木、迦囉弭攞木等常燒火。 ^272c22

「調伏他惡心令善，名阿毘柘嚕迦。 ^272c24

「蠲除災障，一切寧靜故，名扇底迦。 ^272c25

「願得圓滿求者如意故，名布瑟置迦。 ^272c26

「如是等法，於一切處，呪者善思依法修習，為此教中得最上故。 ^272c27

「於欲辟除此教法中一切災障故，應作如是，除斯法者更不應作。 ^272c28

「此所行者，慈心、一切梵行清淨，莫如外道髮長胛銛，則得清潔。
若髮長，備蟣虱所生，隨生障咎，梳洗多功，
念誦數少；若胛銛長，裹停垢穢，捻香、燒香便即污觸，隨生障咎。 ^272c29

「日月蝕時作上成就，於一切時處亦持，
勿觀論、勿譏謗和上、闍梨過與非過。 ^273a4

「若所供養呪師之時，忽見呪神受天快樂，勿愛願同。
見有國土無主交亂時，勿住中修法念誦，
又勿住於神龍護地、藥叉羅剎常集住地、
屍陀林地、無佛法地、虎狼住地、多蚊虻地、
無雨方地、多饒風地、多賊住地、屠殺住地、
沽酒地、賣經像地、賣凶具地、婬女住地、
及眾難地皆勿住中營法念誦，作求諸法悉不成就。 ^273a6

「念誦法中，燒火法勝，天神喜滿，譬人飽食，歡喜充適。
是故，佛說一切念誦品法中此法為最，
亦不論似國王下劣、如藥叉相女。 ^273a13

「如佛所說，念誦、燒火、一切法事，廣功廣成、少功少成。
亦勿施他酒、肉、毒藥、刀、劍、弓、箭、斧槊之具，
亦勿讚殺、快殺、方便殺、謨殺，亦不占說他災吉事，
亦不施他迷倒癡法，及所恐怖一切有情不安隱法皆勿應作。
遇下淨步多鬼處、有屍鬼處、藥叉羅剎等處，
常一出入想為清淨，於念誦處結加趺坐，
想諸妙法成香水河，身沒澡浴，結浴呪印印身，
想為佛、菩薩等身，即以塗香遍身塗飾，
一至念誦，不應動搖、漫視聽察、謦咳唾嗽。
若有破坐、動搖、謦欬，即重輪結浴印印身，
持以淨水、洗手、嗽口，乃復誦念，亦得上法、
中法、下法定成就故。」
pin:: 
#  7 成就法品
五頂王成就法品第七 ^273a16

爾時，世尊復為導利諸有情故，說大成就頂王法：
「小智有情貪世間之法，心不精專；智者依法修習，定當成向。
每日請召之時，世間諸神、空神、星神，隨所住神，
一心念誦，隨喚來住，常當結界護身，誦呪作法。
若不護身、結界、結印，則為奪人精氣鬼奪所呪力——六分偷五、
或全偷奪——或為荼枳尼鬼奪所呪力。
若恐偷奪，則誦一切頂王呪、難勝王呪，定使却全本所持呪。」 ^273b1

於時，世尊又觀來世一切呪者——薄德少福，
樂著嬉戲，不善同伴，耽盻女色，於戒缺漏——為說教法：
「則心思惟堅持六念，係修呪法、發菩提心即得成就。
密迹！離菩提心外即無成辦。
何以故？以呪威力能成菩提，以菩提心大威力故，其能全呪者速得成就。 ^273b9

「呪者不食青、黑等物，亦不佛床、法床、僧床、
和上、闍梨、父母等床坐臥，喫食亦不頰食——如毘柰耶儀法——乃至不得語食、
傳器食，不得手指揩齒。
呪者應知正加趺坐，如法默然食。 ^273b14

「若念誦時、若作法時、若請召修法時，應斷一切善、
不善語，如法誦念。
亦勿與他一床坐臥，傳著衣服、鞵#CB03542;、襪等。
其所食器純用赤白銅椀食，若已食訖，
則水淨洗，又以土灰裏外乾揩。
常不作諸嘲調戲論。
若喜違犯，隨罪俱生。 ^273b18

「恒候年月日星宿時，依法營造三種法。
佛神通月修最第一，成就頂王廣大悉地。
白黑二月八日、十四日食三白食，如以香花新淨飲食，
持獻供養，如法念誦，倍速成證。 ^273b23

「復有像變，令教童女香湯澡浴，受八齋戒，
持絲造織，方應度量，勿刀截斷。 ^273b28

「於吉時起首畫摸，或以板畫匠人時時洗浴清潔，
著鮮淨衣，受八齋戒。 ^273b29

「當心正中畫釋迦牟尼佛，坐師子座，結加趺坐，
具眾相好，頂放大光，示說法相，身有圓光。 ^273c2

「次，佛右邊畫觀世音菩薩，結加趺坐，身黃白色，頭戴寶冠。
冠中化佛面目嗔怒，一手把白拂，一手把數珠。
又於眉間竪畫一目，以天衣服種種莊嚴，坐蓮花座。 ^273c4

「次，佛左邊畫金剛密迹主菩薩，加趺坐，
身青色相，首戴寶冠，面目瞋怒，一手把金剛杵，
一手把白拂，坐寶蓮花。 ^273c8

「次，座後畫最勝明王金剛、畫大度底使者、
畫可畏金剛、畫黃眼金剛、畫大笑金剛、
畫大拳金剛、畫軍茶利金剛……，是等金剛各有大力，
最勝調伏，皆執器仗坐蓮花座，應以種種衣服瓔珞皆妙飾莊嚴。 ^273c10

「次觀世音菩薩、後畫馬頭觀世音王、畫意樂圓滿王、
畫白衣觀世音菩薩母、畫多羅菩薩、畫毘俱尼菩薩、
畫吠路者那菩薩……等，是菩薩等各各執持本所器仗坐蓮花座，
應以眾妙衣服、瓔珞皆妙莊嚴。 ^273c14

「次，佛座下左邊畫難勝大奮怒神、畫大字神。 ^273c19

「次，佛座下右邊畫佛眼神、畫相好神。 ^273c20

「是等四神身皆金色，坐蓮花座，是變像名如來身最勝輪王大成就像，
一切通用，皆畫成證。」 ^273c21

於時世尊謂曼殊室利童子：「汝往昔未證地時，
誦以是呪供養此像，像放大光照此三界，上中眾生意樂歡喜。
曼殊室利！汝為光照，昇證三地、得五神通。
是故，說像不可思議大三摩地。
是如來身故，我以此三摩地力普大三界，
為諸有情利益成就神通變化，示頂輪王身如如意寶。」 ^273c23

爾時，世尊復告曼殊室利童子：「汝善能以大被甲冑善巧方便，
安住有情，示濟有情無量變化，現於佛身、
菩薩身、緣覺身、聲聞身……等攝取眾生，
說諸勝法，覺寤有情。」 ^274a1

爾時，曼殊室利童子合掌恭敬，白言：「世尊！
佛有幾名現頂輪大三摩地流此世界？」 ^274a4

於時世尊告曼殊室利童子：「頂輪王名者，
所謂印捺羅名帝釋等、乃至三界六道有情類中立差別名，
隨類為主，皆為調伏故隨類立法名，差別無量，
皆為成熟眾生故，世間無有一法、一名、一相不是如來之所變立。 ^274a6

「曼殊室利童子！有一類人知我不生不滅，
真如實際，實法法界、涅槃實智，無二、無相，
意生、儒童，作者、受者、知者、見者，作如是解。
童子！此娑訶世界眾生稱我為大離欲如來、
佛、天人師。童子！我常於此世間成熟眾生，示如是名。
乃有五阿僧祇百千數名一切聲聞愚癡眾生，雖稱我名亦不識我如是異名。
童子！我為如是成熟一切有情，亦於諸經中說是異名。
童子！如是，復有一類有情知我殑伽沙等世界中無量稱異名，
如來說法如如，眾生謂去來，如來亦不去來、分別出現色相。
童子！已不去來，無作分別，則能出現無量佛事陀羅尼門。」 ^274a11

爾時，世尊復告曼殊室利童子：「若有修持是頂王法者，
應候吉時，白月五日、八日、十三日、十四日、
十五日，好星宿時，清潔洗浴，著新淨衣。
若是俗人受八齋戒，依法軌住，修造清淨塗結壇場，
布献香花，燒設火食，當供養佛觀世音菩薩、
金剛密迹首菩薩、摩訶婆攞神、及諸菩薩、
一切聲聞、辟支佛、諸天……等。
如斯供養，則得一切大威德天、大威呪神、大明呪神歡喜觀視。
此等諸天雖復日日如法供養，於此法部不應禮拜。
何以故？五頂王呪力不思議。 ^274a23

「是故，呪者亦不得往死喪家、初產生家、
不淨人家、旃荼羅家、詣往顧宿受他供養、亦不持殘臭宿食供養及自食噉。 ^274b4

「呪者每三時自誓歸依佛、法、大菩薩僧，
發菩提心，淨治三業，念佛、法、僧、戒、施、天，
常於清旦受八齋戒，不殺、盜、婬、妄語、飲酒、
脂粉塗身、坐臥大床，不過中食，以真如智、
無作我之心虔敬修習，則得成辦。」 ^274b7

爾時，釋迦牟尼世尊復告金剛密迹主：
「又有轉輪王像，於出世世間一切呪像最上無等。
准前月日，畫者端肅，具持十善，以細白疊方量三肘、
或復二肘，當中畫釋迦牟尼佛，具足眾相，
身真金色，示說法相，佩通身光，坐白蓮花師子座上，頂上放光。
於佛背後畫七寶山，於佛座下畫蓮花池。
於佛右邊畫呪者貌，長跪瞻佛，手把香爐。 ^274b12

「密迹！此頂輪王像，一切佛說，謂當呪者得大利益。 ^274b19

「略說是像，若有見者隨喜供養，隨滅眾罪，
得大功德，為諸天、龍歡喜瞻視，當定成就一切勇猛頂王呪力，
得無數佛種種歌讚供養功德。 ^274b20

「是妙變像無量無數一切諸佛常皆讚歎，
若有信戀，晝夜精進恭敬供養，則得罪障一時銷滅，
身業清淨，成就頂王功德智海，超過一切，
最勝殊特，為諸天人供養恭敬、無量讚歎，
當證佛地，更無退轉。 ^274b23

「成此呪者，怒目嗔#CB01231;，
一切天龍八部、鬼、神皆得惶怖，四散馳走。
其天帝釋見是人來，分座同坐；其諸大天亦皆分座；
三界諸天見是人來，傲 #CB03600;不起迎送虔敬，
則皆頭破如蘭香枝。 ^274b28

「若我於億俱胝大劫讚說是呪亦不能盡。
成此呪者，是人名證最上悉地，當為住壽三十三天中王，
命常安住，不被死殃，壽如天身。
天身畢已，變身如佛，證五神通，乘此天界，
以無量天前後圍繞，往諸佛剎種種變化導誘眾生，
隨諸佛剎，現帝釋身、或現金剛身、或現大梵天身、
或現伊首羅天身、或現童男童女身、入地獄、
鬼、畜生趣，隨現諸身救脫眾生，或諸山林、
城邑、聚落為作房舍，種種衣食供給施濟，
常作依怙，度脫眾生，具五神通，行菩薩行，為人中尊。」
五佛頂三昧陀羅尼經卷第二
 ^274c3
