
jing:: 佛說初分說經卷下
translator:: 西天譯經三藏傳法大師賜紫臣施護奉　詔譯
爾時，優樓頻螺耆年迦葉，與五百眷屬，還詣佛所。
到已，偏袒右肩，右膝著地，合掌頂禮，而白佛言：「世尊！
我今歸佛出家，奉持戒律，願佛攝受。」 ^765c14

佛言：「善來，汝今於我法中，修持梵行。」 ^765c17

時彼迦葉，鬚髮自落，袈裟被身，執持應器，成苾芻相。 ^765c18

爾時，尊者優樓頻螺迦葉，即以其髮，奉上世尊，
作如是言：「世尊！此我之髮，用拭佛足，願佛慈悲，受我所獻。」
如是迦葉，既出家已，彼諸眷屬，亦各出家。 ^765c20

復次，迦葉即時取彼先事火具，所謂淨草、
虎皮、牛皮、果樹皮、三杖、淨水瓶、珂哩哥潔淨器等，而悉棄擲泥連河中。 ^765c23

爾時那提迦葉，在於彼河下流之側，與三百眷屬俱，
見所棄擲事火之具流至彼已，乃作是念：
「我兄優樓頻螺耆年迦葉，豈非為彼人或非人所惱害邪？
若不然者，何故棄擲所用之物？」
作是念已，即與眷屬，往詣其所。 ^765c27

到已，乃見兄及五百眷屬，俱在佛邊，而為苾芻，
修持梵行，即作是言：「我兄優樓頻螺，此摩伽陀國王及人民，
尊重恭敬，供養於汝，汝於今時，何所見聞，
乃於大沙門邊，而能出家，修持梵行？
我觀是事，甚為希有。」 ^766a2

優樓頻螺迦葉言：「佛世尊者，具大神通，
有大威力，能作種種神變等事，我見是相，
乃發淨信，於佛法中，出家修道。
汝今宜應亦發淨信，歸佛出家。」 ^766a7

是時，那提迦葉聞其語已，發出家心，即與眷屬，
前詣佛所，偏袒右肩，右膝著地，合掌頂禮，
而白佛言：「世尊！我等歸佛出家，奉持戒律，願佛攝受。」 ^766a11

佛言：「善來，汝今於我法中，修持梵行。」
時彼那提迦葉，鬚髮自落，袈裟被身，執持應器成苾芻相。
彼諸眷屬，亦各出家。 ^766a14

復次，那提迦葉即時取彼先事火具，所謂淨草、
虎皮、牛皮、果樹皮、三杖、淨水瓶、珂哩哥潔淨器等，而悉棄擲泥連河中。 ^766a18

爾時，伽耶迦葉亦在彼河下流之側，與二百眷屬俱，
見所棄擲事火之具流至彼已，乃作是念：
「我兄優樓頻螺迦葉、那提迦葉，豈非為彼人或非人所惱害耶？
若不然者，何故棄擲所用之物？」 ^766a21

作是念已，即與眷屬，漸次前詣，詢問其故。
乃見二兄并諸眷屬，俱在佛邊，而為苾芻，修持梵行。
即作是言：「我兄優樓頻螺，此摩伽陀國王及人民，
尊重恭敬，供養於汝，汝於今時，何所見聞，
乃於大沙門邊，而能出家，修持梵行？
我觀是事，甚為希有。」 ^766a25

優樓頻螺迦葉言：「佛世尊者，具大神通，
有大威力，能作種種神變等事，我見是相，
乃發淨信，於佛法中，出家修道。
汝今宜應亦發淨信，歸佛出家。」 ^766b2

是時，伽耶迦葉聞其語已，發出家心，即與眷屬，
前詣佛所，偏袒右肩，右膝著地，合掌頂禮，
而白佛言：「世尊！我等歸佛出家，奉持戒律，願佛攝受。」 ^766b6

佛言：「善來，汝今於我法中，修持梵行。」
時彼伽耶迦葉，鬚髮自落，袈裟被身，執持應器，成苾芻相。
彼諸眷屬，亦各出家。 ^766b9

復次，伽耶迦葉即時取彼先事火具，所謂淨草、
虎皮、牛皮、果樹皮、三杖、淨水瓶、珂哩歌潔淨器等，而悉棄擲泥連河中。 ^766b12

如是三迦葉并諸眷屬，俱出家已。
時尊者優樓頻螺迦葉於眷屬眾中，即謂一人言：
「汝往頻婆娑羅王所，如我詞曰：『優樓頻螺迦葉告白王言，
我今并弟眷屬俱，已隨佛出家修道，我先受王諸有信施，
今日已還，願王止息。』」
使人受命，即往白王。 ^766b15

爾時，世尊化三迦葉已，與如是等苾芻眾俱，往詣象頭山。
到已安止，即作是念：「迦葉眷屬，雖復耆舊先事火天宗信火法，
而不能知諸法無常，我今為說。」
世尊作是念已，即時踴身，於虛空中，現大火焰，光明熾盛如是現已。
還復本座，告諸苾芻言：「汝等當知，眼根無常，
色境無常，眼識無常，眼觸無常。
眼觸為緣所生，苦樂捨受，皆悉無常。
耳鼻舌身意根無常，聲香味觸法境無常，
耳鼻舌身意識無常，耳鼻舌身意觸無常，
耳鼻舌身意觸為緣所生諸受，皆悉無常。
諸苾芻！貪火無常，瞋火無常，癡火無常，
生老死憂悲苦惱，皆悉無常。
諸苾芻！是故汝等應如是知諸法無常。 ^766b21

「復次，諸苾芻！汝等當知，眼根不受，色境不受，
眼識不受，眼觸不受，眼觸為緣所生諸受，皆悉不受。
耳鼻舌身意根不受，聲香味觸法境不受，
耳鼻舌身意識不受，耳鼻舌身意觸不受，
耳鼻舌身意觸為緣所，生諸受，皆悉不受。 ^766c6

「諸苾芻！由如是故，一切法不受，以不受故，
即遠離塵垢，而得解脫。
我生已盡，梵行已立，所作已辦，不受後有。」 ^766c11

佛說是法時，會中有六十苾芻，不受諸法，
得心解脫，餘諸苾芻，亦悉知法。 ^766c13

爾時，世尊說是法已，與苾芻眾，往詣杖林山，到已安止。
世尊乃為諸苾芻，現三種神通，所謂神境通、
說法通、教誡通，以如是神通，而示利喜。
佛言：「諸苾芻！汝等應當如是作意，如是伺察，
如是了知，當如是行，即獲利樂。」 ^766c15

時，諸苾芻於是三種神通等事，而悉見聞，
示利喜已，會中有得心解脫者，說是伽陀曰：
　　「象頭山與杖林山，世尊說法現神變，
　　攝伏外道歸正真，使彼邪心皆解脫。」 ^766c20

爾時，世尊謂苾芻眾言：「我今欲入王舍大城。」 ^766c25

時頻婆娑羅王，初聞有如來、應供、正等正覺、
明行足、善逝、世間解、無上士、調御丈夫、
天人師、佛、世尊十號具足，出興於世。
於諸天人、梵魔、沙門、婆羅門、大眾中，以自智力，
而成正覺，宣說諸法，初善、中善、後善文義深遠，
純一無雜，圓滿清白，梵行之相。
彼佛會中，有優樓頻螺迦葉、那提迦葉、
伽耶迦葉，并諸眷屬，歸佛出家，修持梵行。
是佛世尊今日欲入王舍大城，其王即勅修治王城內外，
街巷道陌，悉令清淨，燒眾名香，散諸妙華，
張設珠瓔，樹立幢蓋，如是普遍處處嚴麗。
乃至城中，一切人民，發歡喜聲，互相得聞。 ^766c26

時頻婆娑羅王，被新妙衣，著眾寶履，嚴整四兵，
與無數眷屬，前後導從，出王舍城，迎候世尊。
其王與諸眷屬，出城向遠，漸近世尊，王乃下車，徒步而進。 ^767a8

爾時，世尊與諸苾芻，前後圍遶，諸王舍城。
王及眷屬，見佛遠至，肅恭前迎，從佛入城。
佛入城時，城中人民，異口同音，說伽陀曰：
　　「世尊入此王舍城，出現師子光明相，
　　解脫耆年清淨眾，彼彼恭敬而圍遶。」 ^767a13

爾時，頻婆娑羅王前導，世尊往迦蘭陀竹林園中。
到已，世尊周遍觀察，王乃為佛敷設其座，
佛處座已諸苾芻眾，各居佛後。 ^767a18

是時王及眷屬眾中，有禮佛足者，有但合掌頂禮者，
有發歡喜心者，有隨發歡喜心即生愛樂者，
如是各各伸敬已，退坐一面。
王乃復從座起，偏袒右肩，右手執持上妙金瓶，
出妙香水，灌世尊手，灌已白言：「我此園林，
奉上世尊并四方僧，安止受用此，是最初園林布施，
惟願世尊，為我納受。」
佛即為受。 ^767a20

王禮佛足已，向尊者優樓頻螺迦葉前，
歡喜合掌，作如是言：「迦葉此摩伽陀國中，
一切人民，宗敬於汝，我亦常所尊重供養，
汝今何所見聞，歸佛出家，修持梵行？」 ^767a27

迦葉答言：「大王當知，今佛世尊，具大神通，
有大威力，能作種種神變等事，以是緣故，
我發淨信，歸佛出家。」 ^767b2

時眾會中，有生疑念：「此優樓頻螺迦葉，
今在大沙門邊，修持梵行，何所求耶？
此能歸心，佛能攝受，互見何相，致如是耶？」 ^767b4

又復眾中，有作是言：「此優樓頻螺迦葉，
今在大沙門邊，修持梵行，不復能得頻婆娑羅王恭敬供養。」 ^767b7

爾時，世尊知眾疑已，即告尊者優樓頻螺迦葉言：「迦葉！
汝今知時，宜現神通。」 ^767b10

是時，迦葉受佛勅已，隨其所應，即入三摩地，
猶如鵝王，起現空中，以神通力，身上出火，
身下出水；身下出火，身上出水；右邊出火，
左邊出水；左邊出火，右邊出水；於其四方，現行坐臥相。
現是神通已，從空而下，還住佛前，偏袒右肩，
右膝著地，合掌恭敬，頂禮世尊，作是白言：
「佛是我師，我是聲聞弟子，若我所知，若我不知，
佛悉能知，如佛所了知，是為最上知。」 ^767b11

佛言：「迦葉！汝先所作事火之法，汝見何義，為於其中得寂靜耶？
能作染耶？如汝所作，皆不解脫，今問此義，汝隨應答。」 ^767b19

迦葉白佛言：「我無智故，先所不知，世尊大龍，
善為救度，令我今時見無上句。
世尊！我先所作，以飲食供設，然火祀天，實不解脫。
而飲食者，設使美味種種具足，終不能離三欲之數，
今蒙佛開導，我如是見。」 ^767b22

佛言：「迦葉！又如汝所作事火等法，於天人世間，不可愛樂。」 ^767b27

迦葉白佛言：「我今於佛正法，見最上句，
住寂靜意，畢竟不復墮於欲有，別異教中更不修習，是故棄捨事火等法。」 ^767b28

爾時，尊者那提迦葉白尊者優樓頻螺迦葉言：
「佛世尊者，證涅槃法，離過無染，最上清淨，
出世說法，廣大利益。
而汝迦葉，亦能善說。」 ^767c2

爾時，尊者伽耶迦葉為頻婆娑羅王說伽陀曰：
　　「善來大王聽我說，我大居止伽耶山，
　　正等正覺出世間，說涅槃句我得利。
　　佛最勝者大象龍，無上調伏最上尊，
　　無畏善御諸眾生，三摩呬多心寂靜。
　　我昔長夜心染污，起諸邪見不解脫，
　　佛今破我邪見心，一切纏結皆消散。」 ^767c6

是時，眾會疑念皆息，乃知尊者優樓頻螺迦葉，
并諸眷屬，歸佛出家，修持梵行，甚為希有。 ^767c13

爾時，世尊知彼眾會已息疑心，乃為頻婆娑羅王等，
宣說法要，如先佛世尊所說法式，謂施論、
戒論、生天之論，欲為染污，生諸過失，愛若不生心即離障。 ^767c15

時王并諸眷屬，聞是法已，咸發淨信，歸依佛法僧，受持學句。
即於世尊，起安樂心、柔軟心、最上心、離障心、
無著心、善順心。 ^767c18

是時，世尊知王及眾心開意解，如先佛世尊所說法式，
以無數方便，復為宣說，苦集滅道四諦法門。 ^767c21

時王并眾不起于座，悉能了知苦集滅道四聖諦理，
見法知法，得白淨法、平等法、堅固法、安住法、
無恚法、無壞法、無墮法，猶如白衣易受染色，
王等獲利，亦復如是。 ^767c23

時王并諸眷屬，蒙佛宣說法要，示利喜已，
從座而起，頂禮佛足。
是時有守空神、守種子神、守國界神、守事業神、
守草神、守木神、守畜類神、守樹林神、守道路神，
如是諸神，咸作人言，互相謂曰：「世尊具大神通，
有大威力，能作種種神變等事。」
即說伽陀曰：
　　「今日頻婆娑羅王，并諸眷屬歸依佛，
　　聞法獲利竹林中，我等諸神亦歸佛。」 ^767c27

爾時，頻婆娑羅王并諸眷屬，右遶世尊，出離眾會。 ^768a7

復次，王舍城有一外道，名刪闍夜，與自眷屬，居止其中。
而刪闍夜，後亡歿已，彼二弟子，一名舍利子，一名大目乾連。
是二弟子，棄捨彼眾已，互相謂言：「我等二人，
若先有所證，必相告語。」 ^768a8

後於一時，有尊者烏波西那，食時著衣持鉢，
入王舍城，次第乞食。
時舍利子，見彼尊者自遠而來，諸根調寂，
威儀整肅，即作是念：「今此尊者威儀進止，希有最上。」
念已，前詣問言：「尊者！
汝師何人？復說何法。」 ^768a12

烏波西那答言：「我師是大沙門，於大眾中，決定宣說無屈伏力廣大法門。」 ^768a17

舍利子言：「汝今可能於彼法門，若少若多，為我宣說。」 ^768a19

烏波西那言：「我師所說，緣生之法。
緣生法者，謂一切法從因緣生、從因緣滅。」
復以是義，說伽陀曰：
　　「若法因緣生，法亦因緣滅，
　　是生滅因緣，佛大沙門說。」 ^768a20

時，舍利子聞是法已，遠塵離垢，得法眼淨，
即說伽陀曰：
　　「如是緣生妙章句，尊者為我善開示，
　　我於那庾多劫中，不見不聞今得遇。」 ^768a25

說是伽陀已，又言：「尊者！
世尊今在何處？」
烏波西那答言：「世尊今在迦蘭陀竹林精舍。」
又言：「我今得詣世尊處不？」
彼答言：「汝當隨意。」 ^768a29

時舍利子憶念大目乾連先所言約，今應往告，念已即往。
時大目乾連見舍利子進止威儀勝彼先時，
知必證法，乃謂舍利子言：「汝有所證耶？」 ^768b3

舍利子言：「世尊所說緣生之法，烏波西那為我略說，
我已證悟，如彼所說伽陀曰：
　　「『若法因緣生，法亦因緣滅，
　　是生滅因緣，佛大沙門說。』」 ^768b6

大目乾連聞是法已，遠塵離垢，得法眼淨。 ^768b11

佛說此經已，迦葉等諸大聲聞，及一切世間天人、
阿修羅、乾闥婆等，聞佛所說，歡喜信受。
佛說初分說經卷下
 ^768b12
