
pin:: 
## 2
佛本行集經卷第五十八
translator:: 隋天竺三藏闍那崛多譯
婆提唎迦等品中
爾時，長老優波離波多作是思惟：「世尊今者既不聽許彼人出家，
我若輙爾放出家者，是我不善。」
如是念已，尋即告彼提婆達多作如是言：
「如世尊教，汝必應當作如是事。」 ^919a8

提婆達多如是次第，處處至於大德上座諸比丘所，
而諸大德上座比丘，亦皆語彼提婆達多作如是言：
「世尊既有如此之語，汝必應當作如是事。」
爾時，提婆達多所至之處，皆不許已，還乘白象，
向迦毘羅婆蘇都城，還於家內。 ^919a12

於時，阿難釋種童子，初見五百釋童子等悉得出家，
便作是念：「我於今日，亦須捨家至於佛邊而求出家。」
如是念已，至父母邊而白言曰：「我今意欲捨家往至佛邊出家，
唯願放我，而出家耳。」 ^919a18

爾時，阿難所生之母，本於佛邊無有淨心。
所以者何？世尊在家為菩薩時，其阿難母既見菩薩功德巍巍威力顯赫，
遂於菩薩生其染心，說於種種邪異之言。 ^919a23

爾時，菩薩但以彼親是其姨母，於此言說默然無答，
以是因緣故，於菩薩無有淨心。
無淨心故，恒常不放己子阿難捨家出家。 ^919a27

爾時，提婆達多聞他人說，阿難意欲捨家出家，
然其父母，不聽出家。
提婆達多詣阿難所，問言阿難：「汝心實欲捨家出家，父母頗曾不聽已不？」
阿難報言：「提婆達多！
實如所語。今者不知作何事業，令得父母放我出家得成比丘，
受具足戒？」 ^919b1

爾時，釋子提婆達多謂阿難言：「汝後若知父母許汝捨家出家，
必語我知我，當共汝俱時出家。」
阿難尋報提婆達多作如是言：「如汝所論，我不違也。」
爾時，阿難作如是念：「我之父母，決不聽我捨家出家。」
作是念已，即在其家，取五百枚波利沙般，私往至於毘提耶國。
而彼聚落有一長者，是其父王舊日知識，
將此五百波利沙般以相付囑，而語之言：
「今以此錢付囑於汝，為我食直，我若須食而來此者，必將此錢為我買食。
當至之時，汝亦不須問我來所，但我到此，汝必當知須食故來。」
作是語已，至於空閑阿蘭若處，受無語戒，
行住坐臥，默然不言。
須食之時，默然來至寄錢之家，寂靜而坐默受飲食，食訖還復默然而去。 ^919b7

時，彼聚落所居諸人，數見阿難釋種童子默然行住去來坐臥，
見已問言：「仁者是誰？」
爾時，阿難亦不言語以報彼人，還復如本默然而去。
時彼人輩各相謂言：「此之仙人，應是毘提耶國而出。」
作是語已，為其立名，稱為毘提耶國仙人。 ^919b21

爾時，阿難父母聞人說如此語，阿難從此逃遁，
往至毘提耶國城邑聚落，受不言戒，行仙人行而得成仙。
聞已即遣使人，往至謂言：「子子！
汝若決定不住家者，但來向此，於我釋種童子之邊而出家耳。」 ^919b27

爾時，阿難遂即還來，往語釋種提婆達多作如是言：「提婆達多！
汝今當知！我之父母，今已放我而出家也。」 ^919c3

提婆達多復問阿難：「汝今意欲誰邊出家？」
阿難報言：「我今意欲佛邊出家。」
提婆達多復言：「我昔已至佛邊而求出家，為佛不許我出家也。」 ^919c6

阿難復言：「當至聖者舍利弗邊求請出家。」
提婆達多復作是言：「彼人亦不與我出家。
如是乃至摩訶目揵連，摩訶迦葉，大迦旃延，
優樓頻螺迦葉，那提迦葉，伽耶迦葉，優波斯那，
摩訶俱郗羅，摩訶專陀，優波離波多。
有如是等，大德上座，諸比丘輩，悉皆不許聽我出家。」 ^919c10

阿難復問提婆達多，作如是言：「提婆達多！
如汝意者，欲何處去？」
提婆達多報言：「阿難！
我所去處，不令人識。」
阿難復言：「我亦隨從提婆達多如是意趣。」
爾時，多有大威勢力釋種童子，家別一人佛邊出家。
時，迦毘羅婆蘇都城有二兄弟，小者名曰摩尼樓陀
〔舊作阿尼婁陀〕，大者名曰摩訶那摩摩尼樓陀。
久種善根修解脫藏，面向涅槃背於煩惱，
不欲生於一切有中，欲於此世在三界內，當取漏盡。
已曾積集大功德聚故，生於彼釋種家內。
自生彼家，其家生業，漸漸增長，所謂錢財諸穀麥等，
真珠琉璃珊瑚虎魄諸璧玉等，及以金銀二足四足，皆悉備有。
地下復有五百伏藏，自然顯現，其在臥床眠息睡時，
乃有諸天將五百種無價珍寶，置於床上。
其人眷屬，見如是等希有之事，共相議言：
「此之童子睡眠之時，諸天乃將無價寶物以覆其上，是故我等須立名為摩尼樓陀。」 ^919c17

然彼童子可喜端正，觀者無厭，身體黃白，
猶如金色，其頭形狀似如傘蓋，鼻隆高滿如鸚鵡 #CB00047;，
兩臂#CB00166;停下垂過膝。
身體縱廣，上下齊等，諸根具足，無所缺減。
然其父母為置四種阿嬭看視，所謂抱者，
又洗浴者，飲飼乳者，伴遊戲者。
其四嬭母，養育瞻視，漸至長大，智慧成就。
復見行步，東西馳走，及至堪事，教授家業種種技藝，
所謂書算造印，音樂歌舞，戲笑謿謔，滑稽趨蹡妖冶，
造摩尼寶，染衣裁衣，和合諸香，綵畫花葉及諸形像，
圍碁六博樗蒱等戲，造作文章。
象伎馬伎及以車伎，弓射之術，俯仰容儀，
捔力出壯，按摩等伎，超梁賭走。
調象擲#CB07757;修治園圃，
行來入出，知解吉凶，細行竊密，破餘軍陣，
自把其拳，他擘不得，蹋地正立，人推不動。
理髮梳頭，操刀斫斵，鑽穿等事。
劈裂木石，射准不差，乃至毛髮射人支節，
放箭尋聲，牽弓挽彊。
如是諸技，悉皆明達，成就具足，無不解者，
意智深遠，精神迅疾，心慮巧妙，黠慧聰明。
然彼童子，至於一時，隨從其父，撿挍田作，
及以生資，既至彼處，腹中渴乏，其以渴故，
往至水邊，掬水欲飲，其水變成天漿美味。
爾時，其父，遮不聽飲，唱言：「子子，莫飲此水！
或恐令汝身體不安。」 ^920a6

爾時，童子摩尼婁陀嘗此水已，而白父言：「尊者！
此水甚大甘美。」其父不信。
時彼童子以手掬水，即奉其父，口作是言：「爺若不信願嘗此水。」
其父於是嘗此水已，報言子子：「我雖生在王宮之內，未曾得此妙甘美水。」
作是語已，心生喜悅，為未曾有，而自口言：「希有我子！
大有福業，從生已來，所作飲食，色香味具，倍勝他許。」 ^920b1

爾時，彼兄摩訶那摩若見若嘗彼之飲食，
即生妬心，而口說言：「何故如是，香潔美食唯與小弟而不與我？」 ^920b9

爾時，其母知有此語，告言：「子子！
汝知不乎？從來為此摩尼婁陀所造飲食，恒常十倍勝他人許。」
摩訶那摩猶故不信。 ^920b12

又於一時，摩尼婁陀遊戲園林，在彼園內，
往遣使人，從母索食。
而告使言：「往我母所，令送食來。」
於時彼母以盤置食，將帊覆蓋，先示大子摩訶那摩，
然後遣使往送彼食，將至摩尼婁陀之所。
摩尼婁陀亦看此食，其食色香，倍即加勝，亦於諸器悉皆盈滿。
雖復如此，摩訶那摩猶故不信，而口說言：
「雖知家內所將好惡，誰知不於諸眷屬家備辦送去？」 ^920b15

又至一時，摩尼婁陀復在園林，觀看遊戲，
又遣使人，啟白母言：「願遣使人送食來此。」
其母爾時，取諸空器，安著槃上，以巾覆蓋，
先示大兒摩訶那摩，然後始送。
復告之言：「汝自隨看，應知虛實。」
摩訶那摩聞此語已，即隨槃去，往至摩尼婁陀之邊，
彼既見已，一切諸食，色香美味，皆悉充滿。 ^920b23

爾時，釋子摩訶那摩見是事已，心生喜悅，
口言：「希有未曾見也，我弟如是有大福德。」 ^920c1

摩尼婁陀漸至長大年盛壯已，於是父母，
為作三堂：一擬冬坐，二擬春秋，三擬夏坐。
擬冬坐者，唯備暄 #CB00193;；
擬夏坐者，唯備清涼；擬春秋者，唯備和適。
其所居堂，無別男子，唯擬一人，受五欲樂，
具足自恣，隨意居止。 ^920c3

爾時，童子摩訶那摩作如是念：「今於釋種諸童子中，
有大勢者，悉各家別一人出家。
我今家內無出家者，唯我應當捨家出家；
若不爾者，須遣我弟摩尼婁陀而出家也。」
摩訶那摩作是念已，便即詣向摩尼婁陀釋童子邊，
到已告言：「摩尼婁陀！
我等釋種有勢力者，悉各家別一人出家，
我等家內，無出家者，我今思惟，或汝出家，或我出家。」 ^920c8

爾時，釋種摩尼婁陀啟白其兄摩訶那摩釋童子言：「摩訶那摩！
汝自出家，我不能去。」
摩訶那摩復告彼言：「摩尼婁陀！
若如此者，我今囑汝家業之事，凡生活法，
先犁其地，然後磨治，次復除其瓦石株棘，
方下種子，下種子已，若無天雨，依時溉灌，
依法鋤治，然後待熟，收刈料理，貯入倉窖。
作如是已，至於來年，還復如此，次第造作，
乃至年年，不得休息。」 ^920c16

爾時，童子摩尼婁陀啟白其兄摩訶那摩釋童子言：
「若如此者，我家作業，不得窮盡，亦無盡時。
如此作業，既無盡日，何時當得於此三堂受五欲樂？」
爾時，童子摩訶那摩復語其弟摩尼婁陀，
作如是言：「摩尼婁陀！
作業之事，理不可盡，亦無盡日。
我等父母，悋惜祖宗造作事業，亦復如此，
未見盡時，而命終也。」 ^920c24

爾時，童子摩尼婁陀復語其兄摩訶那摩，
作如是言：「若知作業不可窮盡，不知盡時，
我之父母，亦復悋惜祖宗作業，未知盡時，而取命終。
如是不虛，我今思惟，摩訶那摩應須在家營理家業，我欲捨家出家修道。」 ^921a2

爾時，童子摩尼婁陀詣父母邊，白言：「爺孃！
我欲捨家於如來邊求請出家，願垂許我於如來邊而出家也。」 ^921a7

爾時，父母告彼小兒摩尼婁陀：「當知我等唯有二子，
於汝二子大生憐愛，不離心首，若暫不見，心懷憂惱。
假使我死，猶望共汝不相離別，況復我今生平存在，聽許於汝而出家也？」
如是再請，乃至三請云：「我欲於如來法中，
捨家出家，願垂父母聽許我也。」 ^921a10

往昔菩薩，從家出家，修梵行時，輸頭檀王為菩薩故，
憂惱所逼，聚集釋種諸眷屬等，而告之言：「諸眷屬輩！
汝等須知，我子悉達，既出家已，我亦不欲處其王位，
亦復不用戴此天冠，汝等誰能受王位者，我當委付并即灌頂授與天冠。」 ^921a16

爾時，眾內有釋童子，其人名曰婆提唎迦，
其母名曰黑瞿多彌，而白王言：「我能受此王位及冠。」 ^921a22

爾時，輸頭檀王及諸釋種，一切眷屬，即將王位及以天冠，
付與釋童婆提唎迦，而灌頂之。
從爾已後，婆提唎迦釋種童子，即作釋王，
其諸眷屬，號為釋王婆提唎迦。
然彼釋王婆提唎迦，受王位後，經十二年，如法治化。
而彼釋種諸眷屬等，本有要誓：「若有誰得首戴天冠而為王者，
彼人當為一切釋種諸眷屬等，造作百味餚饍飲食。」
其王舊日與彼釋種摩尼婁陀，少小拊塵，
共為伴侶，設會之時，口勅喚彼摩尼婁陀，
作如是言：「摩尼婁陀！
汝佐助我，先當供給諸眷屬訖，然後我當與汝共食。」
摩尼婁陀，啟白釋王婆提唎迦，作如是言：
「如王今勅，不敢違也。」
時彼二人，共設釋種諸眷屬已，然後共食，
食已即留摩尼婁陀，在宮止宿。
爾時，釋王婆提唎迦，過彼夜已，天欲曉時，
身自問彼摩尼婁陀，作如是言：「摩尼婁陀安眠已不？」
摩尼婁陀而報王言：「我於夜眠，不得安隱。」
王復問言：「何故爾也？」 ^921a25

摩尼婁陀復報王言：「我夜腹痛，又患寒熱。」
王復問言：「何故然也？」 ^921b14

摩尼婁陀復報王言：「於彼飲食，味不調適，
是故當時我患腹痛；其所臥褥，當織之時，
其彼織師，身患寒熱，是故我亦著寒熱病。」
於時釋王婆提唎迦，喚造食人，而問之言：
「汝當造作百味食時，其食諸味，為有增減？
為調適也？」其造食人而報王言：「如是大王！
其味稍多，其味如少。
我於爾時，作事蒼忙，不得如意，事事撿挍，
我佐助人，不解用心，悉捉和雜。」 ^921b16

爾時，釋王婆提唎迦復喚織師，而問之言：
「汝當為我織被褥時，何故不精？」
織師報言：「如是大王！
我當織時，著寒熱病，大王復遣使人催促，
我於爾時，寒熱未差，畏王瞋故，急織而送，是故我織不及精妙。」
爾時，釋王婆提唎迦，生希有心未曾有心：
「如此之事，不可思議。」
又作是念：「希有希有！
摩尼婁陀！乃有如此勝妙智慧。」 ^921b25

爾時，釋王婆提唎迦告釋童子摩尼婁陀，
作如是言：「摩尼婁陀！
從今日後，汝於我邊，有所須者，汝莫自來，
但遣使至，我不相負。」 ^921c4

爾時，釋童摩尼婁陀其母念言：「今此釋王，
既與我子，少小拊塵，同志善友，其人決定不應出家。」
作是念已，即喚己子摩尼婁陀，作如是言：「摩尼婁陀！
若彼釋王婆提唎迦捨家出家，汝於爾時，當出家也。」 ^921c7

爾時，釋童摩尼婁陀聞是語已，詣向釋王婆提唎所。
於時釋王婆提唎迦，從宮而出，在那吒迦喜樂之會，觀看而坐。 ^921c12

爾時，釋童摩尼婁陀作如是念：「我今若入婆提唎迦釋王之會，
必當妨他觀看遨戲。」
作是念已，便坐門頰，待那吒迦喜樂會訖，然後欲入。
爾時，釋王婆提唎迦，觀看此會正喜樂時，
會中有一音聲婦女，手彈箜篌，當爾箜篌，
有一絃斷，其彼婦女，尋即還續，而那吒迦喜樂會中，
無人覺者，唯有釋王婆提唎迦，一人獨知。
摩尼婁陀，在於門頰，亦知此事。 ^921c15

爾時，釋童摩尼婁陀見那吒迦喜會欲訖，
方始往詣婆提唎迦釋王之所，到已將手抱釋王項，
然後却坐，在於一面。 ^921c23

爾時，釋王婆提唎迦告釋童子摩尼婁陀，
作如是言：「摩尼婁陀！
我於己前，可不告汝，若有所須，身莫自來，
但遣使索，我不相負。
今日何容身猶自至？」
摩尼婁陀而報王言：「婆提唎迦！
此事如是，不可遣人能辦斯事。」 ^921c26

爾時，釋王復問釋童摩尼婁陀作如是言：「摩尼婁陀！
所言辦者，事云何也？
為當由汝？為當由我？」
摩尼婁陀復報王言：「此事由我，亦關於王。」
婆提唎迦復作是言：「若關於我，汝應即辦。」
摩尼婁陀復白王言：「大王！
當知，我意將欲捨家出家，如此之事，必關於汝。」
婆提唎迦報釋童子摩尼婁陀作如是言：「摩尼婁陀！
汝今若欲捨家出家，必關我者，我當放汝。
汝於我邊，勿生疑慮，若欲出家，隨汝意樂。」 ^922a2

爾時，釋童摩尼婁陀啟白釋王婆提唎迦，
作如是言：「汝今當須共我出家。
何以故？我之父母，先語我言：『摩尼婁陀！
若彼釋王婆提唎迦捨家出家，汝亦隨彼而出家去。』
時彼釋童摩尼婁陀，復見釋王婆提唎迦，
在於大眾，作是實語：『摩尼婁陀！
汝今若欲捨家出家，既關我者，我不相違，任隨汝去。』
當於彼時，諸釋種等，復皆實語，是故請王，同共出家。」 ^922a11

爾時，釋王婆提唎迦告彼釋童摩尼婁陀，
作如是言：「若必然者，且住七年，我之家業，
事得了辦，辦已然後，當得共汝捨家出家。」 ^922a19

爾時，釋童摩尼婁陀復白釋王婆提唎迦，
作如是言：「婆提唎迦！
莫作是語。我今不能待至七歲。
所以然者？婆提唎迦！
七歲久遠，誰知我等其間或有出家障閡？」
婆提唎迦復語釋童摩尼婁陀，作如是言：「摩尼婁陀！
汝且待我六年之內，備辦家事，然後共汝捨家出家」。
摩尼婁陀復白王言：「婆提唎迦！
汝於今者，莫作是語。
我亦不能待至六年。
所以者何？六年久遠，誰知我等中間儻有出家障閡？」
婆提唎迦復語釋童摩尼婁陀，作如是言：「摩尼婁陀！
若必然者，且聽待我於五年內備辦家業。」
乃至四年三年二年，摩尼婁陀，皆悉不肯。
時王復言：「若必然者，且待我於一年之內辦諸家業，然後乃當共汝出家。」
摩尼婁陀猶白王言：「婆提唎迦！
我不能待乃至一年。
所以者何？一年尚久，誰知我汝儻有障閡？」 ^922a22

爾時，釋王婆提唎迦復告釋童摩尼婁陀，
作如是言：「摩尼婁陀！
若必然者，且當待我於六月內辦諸家業。」
乃至三月二月一月，摩尼婁陀悉皆不肯。
爾時，釋王婆提唎迦復告釋童摩尼婁陀，
作如是言：「摩尼婁陀！
若必然者，且聽待我七日七夜辦諸家事，然後共汝捨家出家。」
摩尼婁陀，即白釋王婆提唎迦，作如是言：「善哉善哉！
婆提唎迦！任汝意作，我待汝至七日七夜。」
爾時，世尊住在阿奴彌迦耶聚落，其王於彼七日七夜，
營辦家事，所謂瓔珞以自嚴身，至於園內，
受五欲樂，喻如有人欲至他家，赴大賓會，
沐髮洗#CB02111;，瓔珞衣服，
莊挍其身，然後始往至他家內，其彼釋王婆提唎迦，
欲至園中遨遊戲樂，亦復如是。 ^922b9

爾時，復有一釋童子名跋涪婆，又一釋童名宮毘羅，
又一童子名難提迦，復有釋童名曰阿難，
有釋童名提婆達多，亦如前者，莊嚴其身，皆悉如上。
彼諸童子，相共著諸衣服瓔珞，復將一好剃除髮師，
嚴四兵已，出迦毘羅婆蘇都城，詣向阿奴彌迦耶聚落。
於時釋王婆提唎迦，有物價直三百兩金，
一百兩金以為衣直，一百兩金為瓔珞直，一百兩金嚴鞍馬直。
其彼童子摩尼婁陀，亦復如是。
諸釋童子跋涪婆、宮毘羅、難提迦、阿難陀、
提婆達多有如此等，各各亦有寶物價直三百兩金，乃至充用嚴鞍馬直。
彼諸童子寶物價直，合有二千一百兩金。
爾時，彼輩諸釋童子，出迦毘羅婆蘇都城，
各各下馬，解身瓔珞，皆投與彼剃除髮師，
而口各言：「此諸瓔珞，皆以與汝為資生本，
汝當受用以為活命生業之基，更莫餘求。」
付瓔珞已，詣向阿奴彌迦聚落。 ^922b23

時，剃髮師作如是念：「是諸釋種，威猛熾盛，
謂言是我將諸童子，逃走東西，以是因緣，當恐彼來逼切於我。
彼諸童子，既吐此物，我云何食？
我今不得受此諸寶。
彼既如是豪富熾盛，有大威勢，猶捨無量資生財寶王位之事，
捨家出家，況我今者何故不從？」
彼剃髮師，作是思已，將彼瓔珞財寶之物，
懸著樹枝，作如是念：「若有見者，任取此物，終不為盜。」
私自念已，詣向諸釋童子之所。
而彼諸釋童子，遙見剃髮師來，而告之言：「汝今何故不歸家也？」
時剃髮師，報諸釋童，作如是言：「諸聖子輩！
我今私自作如此念：『諸釋強盛，有大威德，
有大力勢，謂言我將諸釋童子，東西逃走。
以是因緣，當恐逼切我之身命。』
汝之童子！既吐此物，我今云何方欲食之？
如我今者，不受此物。
何以故？諸釋強盛，有大力勢，猶故出家，
況我今者，而不出家？
以此因緣，我不歸去。」 ^922c12

爾時，釋種諸童子等，聞彼語已，而語之言：
「汝今快作如是思惟，作是念已而不還家。
所以者何？如汝所言，我諸釋種，威嚴熾盛，
必有此語：『將我童子逃走不疑。』
既有此語，彼定應來逼汝身命。」 ^922c29

爾時，諸釋童子等輩，共剃髮師，詣向佛所，
到佛所已，頂禮佛足，却坐一面，而作是言：「世尊！
今者願放我等捨家出家，及受具戒。」
復白佛言：「世尊！欲與我等出家，先當度此剃除髮師，於前出家。
何以故？此剃髮師，長夜勤苦，供承我等，
不曾有失，是故於先與彼出家，及受具戒。
彼出家已，於後方與我等出家，及受具戒，
故令我等先當禮此剃除髮師，起動迎逆，
合掌恭敬，示現尊重。
所以者何？我等諸釋，憍慢貢高，今因此人，令我諸釋迴意捨除憍慢之心。」 ^923a5

爾時，世尊既先度彼剃除髮師，及受具戒，
然後次與婆提唎迦釋王出家，受具足戒，
自餘各各次第出家，及受具戒。
於時阿難、提婆達多，二人猶故不得出家，
從世尊所，迴還至於雪山之下。
時彼山下，有一長老姓跋#CB01223;瑟吒，
名曰僧伽，其人修行，已住三果，成就四禪，恒常依彼雪山而住。 ^923a16

爾時，跋#CB01223;瑟吒僧伽，
見阿難等二人來至，逆慰之言：「諸釋童子！
何因來此？」時彼二人而報之言：「我等今者樂欲出家，故來於此。
善哉聖者！願度我等，令得出家。」 ^923a23

爾時，跋#CB01223;瑟吒僧伽，
不曾觀察提婆達多童子之行，不練其智，
即令二人捨家出家，及受具戒。
長老阿難，出家未久，在於空閑，坐禪思惟，
遂作是念：「若優波陀，今必許我至佛所者，我今亦須自見世尊。」
時彼阿難作是念已，於晨朝時，從房而出，
往詣向彼跋#CB01223;瑟吒僧伽之所，
頂禮其足，却住一面，住一面已，而白長老跋#CB01223;瑟吒，
作如是言：「婆檀多優波陀！
我今意欲往見於佛，聽許以不？」 ^923a27

爾時，跋#CB01223;瑟吒僧伽報彼阿難作是言曰：
「阿難！汝今若知時者，往向佛邊到佛邊已，
汝當為我頂禮佛足，為我通傳問訊世尊，
少病少惱，身安以不？
起居輕利，行來化導，不損德也，身體氣力，勝常以不？」 ^923b7

爾時，阿難聞優波陀作是語已，而白之言：
「如優波陀，不敢違教。」
遂即頂禮跋#CB01223;瑟吒僧伽脚足，圍遶三匝辭別而去。
佛本行集經卷第五十八
 ^923b12
