放光般若經卷第十八
西晉于闐國三藏無羅叉奉　詔譯
pin:: 
#  78 住二空品
摩訶般若波羅蜜住二空品第七十八
須菩提白佛言：「世尊！
云何是法如夢、如響、如幻、如化、如熱時焰、
如光、如影，是諸法皆空？
云何為有造處所，言是道是俗、是無為是有為、有漏無漏？
云何言是須陀洹、斯陀含、阿那含、阿羅漢、辟支佛？
云何言是求阿耨多羅三耶三菩？」 ^125c7

佛告須菩提：「凡夫愚癡少有所聞，依倚夢幻法而有所見，
因身口意所作非法不善之事，或行善事至有善惡之報，受罪福於三界。
菩薩摩訶薩行般若波羅蜜，住於二空，
從有無本端空至畢竟空，教化眾生說有五陰、
十二衰空、十八性空。
是法如夢、如響、如幻、如化、如影、如熱時焰，
是中亦無五陰、亦無諸衰、亦無諸性、亦無夢、
亦無響、亦無幻化、亦無焰影、亦無有見。
諸法皆無形，所有皆無所有、無有五陰。
汝等見有五陰無十二衰，汝等見有諸衰無十八性，
汝等見有諸性，以因緣顛倒故便有諸法隨行所受。
云何汝等於無所有法而有形相？
行般若波羅蜜菩薩，以漚惒拘舍羅，諸有眾生在貪嫉者，
教令布施，令得大富，於中拔出；教令持戒，
以戒因緣得生天上，於戒拔之；令住禪三昧，
以禪因緣得生梵天，具足四禪及四空定因緣。
施從戒以禪無數方便立之泥洹，復以三十七品及三脫門、
八解脫、九次第禪、十種力、四無所畏及四等，勸令得十八法。
持是無像之法，立於三乘，為說菩薩道。」 ^125c12

須菩提白佛言：「世尊！
甚奇、甚特、未曾有！
菩薩行深般若波羅蜜，為諸空無法作處所，
言是善法、惡法，是道法、俗法，是漏法、無漏法，
是有為法，是無為法。」 ^126a3

佛言：「如是，須菩提！
甚奇、甚特、所未曾有！
為是空無之法而作處所。
須菩提！汝等當知菩薩所行奇特，羅漢、辟支佛所不能及者。
汝等當應為菩薩摩訶薩作禮。」 ^126a6

須菩提白佛言：「世尊！
何等為菩薩摩訶薩所未曾有，諸羅漢、辟支佛所不能及？」 ^126a10

佛告須菩提：「若欲聞者善思念之，吾當解說。
菩薩行般若波羅蜜者，住於六波羅蜜中及內外空、
三十七品、四無礙慧及五神通，遍到十方觀諸眾生，
可以布施攝者，便以施取之；可以戒、忍、
精進、一心、智慧，隨其所應，以六波羅蜜而攝取之。
應以四禪及四空定得解脫者，以禪因緣而攝取之；
或應以慈、悲、喜、護得度者，以四等攝之；
或應以三十七品得度者，以根、力、覺、意而攝取之；
若應以三脫門得度者，皆攝取之。」 ^126a11

須菩提白佛言：「世尊！
云何以布施攝取眾生？」 ^126a21

佛言：「菩薩行般若波羅蜜者，隨人所索，
若索衣被、飲食、疾病、醫藥、象馬、車乘、金銀、
珍寶，隨人所欲皆施與之。
及所施與，若佛、辟支佛、阿羅漢及須陀洹，
下至凡夫及蜎飛、蠕動、諸三惡趣，其意適等，
而無差別、無若干種意。
何以故？諸法無有若干種意故，其意平等。
無若干者，便得無差別薩云若慧。」 ^126a22

佛言：「菩薩摩訶薩若見來求者，當作念言：『我所施者當與三耶三佛。
福祐不從畜生出生。』
有是念者，非是菩薩法，何以故？
菩薩發道意不作是念：『我持布施當生四姓家。』
諸所施已攝取眾生者，皆令至無餘泥洹而般泥洹。
菩薩以眾生為親族，所施與無若干差別，
亦不言：『當與是，不與是。』
意無適莫，所施眾生無有礙意。
何以故？為眾生故發阿耨多羅三耶三菩，
若有分別意者，便於諸如來無所著等正覺、
諸緣覺、諸真人有大過失。
何以故？諸天及人、諸阿須倫無有請，菩薩為眾生作救護、
作橋梁者為菩薩之法，自當救攝眾生。 ^126a28

「復次，須菩提！菩薩行般若波羅蜜者，若人、
若非人來至菩薩所，取節節支解菩薩身，
菩薩亦不疑言：『當與？
不與？』何以故？是菩薩欲救眾生故受是形耳。
『我以是身饒益一切。』
菩薩當作是念：『我為眾生受是身形，今來取之。』
須菩提！菩薩見來所求者當發意言：『施者為誰？
受者為誰？所施物為何等？
是諸法實不可得見。
何以故？是諸法常空，空亦無所與亦無所奪。』
須菩提！菩薩行般若波羅蜜當作是學，
所謂內空、外空及有無空，住是空者於中布施，
便具足檀波羅蜜；具足檀已，不斷內外法，
言誰有割者、誰為截者！」 ^126b11

佛告須菩提：「佛以天眼見十方恒邊沙等剎土，
諸菩薩摩訶薩入泥犁中，泥犁則為冷。
以三事變化為泥犁中眾生說法：一者神足，
二者隨其所使，三者四等之法。
以神足滅火，隨意為說四等法，泥犁中眾生便有愛敬歸仰於菩薩，
即得離苦痛。次為說三乘之教，皆令脫苦。
是故，須菩提！我以佛眼見十方恒邊沙，
諸菩薩摩訶薩供養諸佛不以憍慢，愛好諸佛不以憎惡，
歡喜無恚，諸佛所說皆悉受持，至成阿耨多羅三耶三菩終不志失。
須菩提！佛以佛眼見十方恒邊沙剎土諸菩薩等，
為眾生故，割截身體，支節分離，布散四面；
諸有飛鳥走獸來食菩薩肌肉者，皆有慈意；
於菩薩所以慈意故，得離畜生，即得為人，
往見諸佛聽受經法，隨其所聞即得順行，以三乘之法而度脫之。」 ^126b23

佛告須菩提：「諸有菩薩摩訶薩發阿耨多羅三耶三菩者多所饒益，
如是能使眾生得無餘泥洹。 ^126c9

「復次，須菩提！我以佛眼見十方恒邊沙諸菩薩等入薜荔中者，
諸薜荔眾見菩薩已便生慈意，恭敬菩薩，
以恭敬故離諸勤苦，因是功德終不離諸佛至得泥洹。
須菩提！菩薩摩訶薩行慈如是，使諸眾生皆得泥洹。」 ^126c11

佛告須菩提：「我見諸菩薩至四天王及第六天，
為彼諸天而廣說法，以三乘教而度脫之，令得泥洹。
諸天人眾有著五樂者，菩薩應時令殿舍悉皆烔然，
以為說法言：『諸仁者！
一切所有皆悉無常，無尊無卑，誰常安者？』」 ^126c16

佛告須菩提：「我於是以佛眼觀見恒邊沙國土，
諸有讚歎梵天上者，菩薩則為說法言：『諸仁者！
云何於是空無之法而生見意？
是法為空、無常、無見，為磨滅法，莫得於是而生見意。』
須菩提！菩薩摩訶薩已住於大慈為眾生說法，
是為菩薩甚奇、甚特、未曾有法。
須菩提！十方恒邊沙國土諸菩薩摩訶薩，以四事饒益眾生。
何等為四？一者惠施，二者仁愛，三者利人，四者等義。
是為四恩。 ^126c21

「菩薩摩訶薩以二事施攝取眾生：一者財物，二者法施。 ^126c29

「何等財物施攝取眾生？
菩薩以金銀、璧玉、珍奇異寶，以食飲、衣被、
香花、服飾、病瘦醫藥、床臥之具，所有奴婢、
象馬、車乘，令諸眾生隨意所欲不逆人意。
諸有來者既施與已，皆悉教令自歸三尊，
或授五戒，或教十善，或教八齋，或教令行四禪及四等、
四空定，或勸助之令念佛、念法、念比丘僧、
念天、念施；諸行倒者教令行順，諸不諦者教令行諦，
勸助令行三十七道品及三脫門、八惟無、
九次第禪、佛十種力、四無所畏、四無礙慧、
大悲大慈，勸眾生令行佛十八法、八十種好，
勸助人學三乘法教，是為菩薩摩訶薩以漚惒拘舍羅行般若波羅蜜，
以財布施攝取眾生，立於無上無畏之地，是為菩薩奇特未曾有之法。 ^127a2

「何等為菩薩行般若波羅蜜，以法布施攝取眾生？
布施有二：一者道施，二者俗施。
何等俗法施？世俗所說所施，行者謂為不淨，
欲得四禪、四等、四無形定及餘凡夫所行善法，是名為世俗法施。
作是俗法施已，便教眾生令離世俗，以漚惒拘舍羅安立於道法賢聖果報。
何等為賢聖道法、賢聖果報？
賢聖法者，謂三十七品及三脫門；賢聖果者，
從須陀洹至羅漢、辟支佛。」 ^127a15

佛言：「菩薩賢聖道法者，知須陀洹所有慧，
知羅漢、辟支佛慧，及三十七道品慧、佛所有十力慧、
大慈大悲慧，及餘道法俗法、有漏無漏，
及有為無為之法慧、薩云若慧，是為菩薩賢聖之法。
何等為菩薩賢聖果報？
諸習緒皆盡，是為賢聖果報。」 ^127a23

須菩提白佛言：「菩薩復逮薩云若？」 ^127a29

佛言：「如是，如是！須菩提！
菩薩逮薩云若。」
須菩提白佛言：「如是者，世尊！
菩薩摩訶薩、如來，有何差特？」 ^127b1

佛報言：「有差別。差別云何？
菩薩逮薩云若，便名為如來。
何以故？菩薩意亦不可得，如來意亦無有異，
住於無限之冥為諸法作明，是名為菩薩，因俗之法施而續道法之施。」 ^127b3

佛告須菩提：「是菩薩斷於眾生世俗之施，以漚惒拘舍羅安住於薩云若。」 ^127b7

佛告須菩提：「何等為菩薩道法之施？
凡人所不能及者，所謂三十七品及三脫門、
八惟無、九次第禪、佛十力、四無所畏、四無礙慧、
佛十八法、三十二大士之相、八十種好、
諸陀隣尼門，是名為道法施，非是俗法，
是為菩薩甚奇特、未曾有之法，以愛意攝取眾生，
持六波羅蜜——布施、持戒、忍辱、精進、
一心、智慧，以和顏悅色攝取眾生。
何以故？六波羅蜜皆攝持諸善法數。
云何菩薩饒益於人攝取眾生？
常以六波羅蜜攝持眾生，以四事饒益一切：
一者惠施，二者仁愛，三者利人，四者等義。
是為四事，菩薩以是四事救濟眾生。」 ^127b8

「復次，須菩提！菩薩以般若波羅蜜教新學菩薩，
當語之言：『善男子！
受是文字之數，當善於一字，從一字至四十二字。
一字者皆入諸字義，諸字義者皆入四十二字，四十二字義皆入一字以為一義。』
是故菩薩當善於四十二字。
如來無所著等正覺，善於諸法、善於文字已，教化眾生。
如來說法不離文字，諸法亦不離文字。」 ^127b20

須菩提白佛言：「世尊！
眾生不可得法亦不可得見，諸法空故。
世尊！菩薩云何行六波羅蜜、四禪、四等及四空定？
云何行三十七品，行十八空行、空無相無願？
云何行八惟無、九次第禪？
云何行十力、四無所畏、佛十八法？
云何行三十二相、八十種好？
云何行六神通為眾生說法，亦不見眾生亦不得其處，
乃至於識亦不可得，六波羅蜜亦不可得見，
乃至八十種好亦不可得亦不可得處，
亦無有眾生亦無有處，亦無有八十種好亦無有處？
云何菩薩行般若波羅蜜為眾生說法？」 ^127b27

須菩提言：「世尊！將無菩薩以無端緒之事，
勸助眾生，令離四顛倒，住於四諦耶？
行般若波羅蜜菩薩尚不可得見，何況行三十七品事！」 ^127c9

佛告須菩提：「如是，如是！
如汝所言，眾生不可得，當知內外空及有無空，
當知五陰空、性空、衰空，當知四諦、十二因緣空，
當知吾我空及知見空，當知四禪空、四等空、
四空定亦空，當知三十七品空、三脫門空，
當知八惟無空、九次第禪空，當知佛十八法空、
十種力空、四無所畏空、四無礙慧空，當知二地空，
當知菩薩空，當知佛剎土空，當知道空。」 ^127c12

佛告須菩提：「菩薩覺知諸法皆空，而為一切眾生說法；
既為說法，不從是空有轉還者，於諸法無所取、
無所捨亦無礙，真諦說法，無有虛飾。
譬如如來化作無央數人，或安立於六波羅蜜者，
或安立於四禪、四等者。
於須菩提意云何，是化人寧有所得不？」 ^127c20

須菩提言：「世尊！不也，化無所得。」 ^127c25

「須菩提！當知菩薩教化眾生亦復如是，
隨其所能而為說法，皆令眾生離於顛倒，亦不縛亦不解。
何以故？五陰無縛亦不解，若五陰有縛有解者則非五陰，
用五陰常自淨故，乃至有為無為法亦常自淨。
菩薩為眾生說法，初不見眾生。
以諸法不可得故，菩薩住於無所住；五陰空故，
無有處所，乃至有為無為亦無所住。
何以故？無有實故而無所住，無所有亦不住於無所有，有所有亦不住於有所有。
何以故？是皆不可得故，不可得者無有住處。
須菩提！菩薩行般若波羅蜜，皆明諸法，分別諸空。
菩薩作是行般若波羅蜜者，於諸如來無所著等正覺，於諸聖賢為無有過。
何以故？諸佛世尊及諸聖賢皆逮覺是法教化眾生，以得是法無轉還者。
何以故？法性真際及如無轉還者，亦無形貌可轉還者。」 ^127c26

須菩提白佛言：「世尊！
法性真際及如不轉還者，五陰及如真際法性，為有異耶？
有為無為及道有漏無漏，復有異耶？」 ^128a13

佛言：「不也，須菩提！
五陰及如真際法性、有為無為及道，等無有異。」 ^128a15

復問：「世尊！假令五陰及如乃至有為無為等無有異者，云何有善惡之報及五道生死？
云何有三乘之法耶？」 ^128a17

佛言：「以眾生習於世諦故，便有道之名號；
於第一最要義者，無有分數。
何以故？是法常寂，無所分別，亦無所說；
五陰亦無生滅亦無著斷，用本空、末空故。」 ^128a19

須菩提白佛言：「世尊！
若習世諦便有道名者，一切凡夫皆為是道、是三乘耶？」 ^128a23

佛告須菩提：「一切凡夫盡知習諦及道諦者，
若知是者當知是道；若使凡夫不知者，
亦無道處，亦無道報。」 ^128a24

復問：「云何凡夫當得道之果報？」
佛言：「諸賢聖者有道念故便有道報。」 ^128a27

復問：「世尊！以道念故便有道耶？」 ^128a28

佛言：「不也，須菩提！
不以念故便能逮道也，亦不無念，亦不離念。
是故菩薩行般若波羅蜜，為眾生故便處於道。
道者亦無分部，亦無有為、無為，亦無分別。」 ^128a29

復問：「世尊！若不分別有道處者，云何佛說：
『三習緒斷，得須陀洹；婬怒癡薄，得斯陀含；
於下欲界滅五習，得阿那含；於上無形界滅五習者，
得阿羅漢；眼所見形色皆如是盡法，得辟支佛；
一切諸習緒盡，便得三耶三佛。』
如是云何當知是事？
若道無分數者，云何隨行各得其道？」 ^128b3

佛告須菩提：「須陀洹道乃至三耶三佛，為是有為耶？
為是無為耶？」 ^128b10

須菩提言：「世尊！非是有為法。」 ^128b11

佛言：「無為之法有分界不？」
須菩提言：「無有分界。」 ^128b12

佛言：「於意云何？善男子、善女人，一時逮得有為、
無為之法及得一相，是時寧見言是有為、是無為不？」 ^128b13

須菩提言：「世尊！不也。」 ^128b15

佛言：「菩薩行般若波羅蜜，為眾生說法無有分界，以內外空及有無空故。
菩薩於內自無所入，教一切人亦無所入，
亦不入六波羅蜜，亦不入禪，亦不入等，
亦不入於三十七品，亦不入薩云若，無所入者為無所生。
譬如如來化作化人，化人布施亦不得報；
欲度人故，亦不住於六波羅蜜，亦不住於有漏、
無漏，亦不住道，亦不住俗，亦不住有為，
不住於無為，適無所住。
所以者何？超越諸法之相故也。」
pin:: 
#  79 超越法相品
摩訶般若波羅蜜超越法相品第七十九 ^128b16

於是，須菩提白佛言：「世尊！
云何超越諸法法相？」 ^128b26

佛告須菩提：「譬如化人，無婬怒癡，亦無五陰行，
亦無內外事，無有罣礙處，亦無道事，亦無俗事；
有漏、無漏，有為、無為，亦無道事，亦無有果報。」 ^128b27

佛語須菩提：「是為超越諸法相。」
須菩提白佛言：「世尊！
化者云何有道念？」 ^128c1

佛報言：「道念者，亦無斷，亦無著，亦不於五趣現。」 ^128c2

佛言：「於須菩提意云何？
如來所化，頗有形，有來往，有著斷耶？」 ^128c3

須菩提言：「世尊！如來所化，無有來往，亦無著斷，亦不於五趣現。」 ^128c5

佛言：「須菩提！是為超越諸法之相。」 ^128c6

須菩提白佛言：「世尊！
諸五陰皆如幻耶？」 ^128c7

佛言：「如是，如是！」
須菩提白佛言：「若諸法如化，世尊化者亦無有色、
亦無有痛、亦無想、亦無行、亦無識，亦無著、
亦無斷，亦不於五趣有脫，菩薩摩訶薩有何等奇特事？」 ^128c8

佛言：「於須菩提意云何？
我本為菩薩時，頗見從五趣中得度脫眾生者不？」 ^128c12

須菩提報言：「不見有所說。」 ^128c13

佛言：「於三界不見有眾生，何況當有五趣、當有所度！
何以故？菩薩觀知諸法如幻如化。」 ^128c14

須菩提言：「若菩薩觀知諸法如幻如化者，
用何等故行六波羅蜜、四禪、四等、四空定，
為何等故行三十七品，而淨佛土教化眾生？」 ^128c16

佛告須菩提：「若眾生自知諸法如幻如化者，菩薩終不於阿僧祇劫謙苦行菩薩之道。
須菩提！以眾生不能自知如幻如化故，菩薩謙苦行六波羅蜜淨佛國土教化眾生。」 ^128c19

須菩提白佛言：「世尊！
假令諸法如夢、如幻、如化、如響、如熱時之焰，於何許有眾生菩薩行般若波羅蜜而拔濟眾生？」 ^128c23

佛言：「眾生者，但共縛於名字數，著於無端緒。
是故菩薩摩訶薩行般若波羅蜜，於名字相拔濟之。」 ^128c25

須菩提白佛言：「何等為名字相？」
佛告須菩提：「名字者不真，假號為名，假號為五陰，
假名為人、為男、為女，假名為五趣及有為、
無為法，假名為須陀洹、斯陀含、阿那含、
阿羅漢、辟支佛、三耶三佛。」 ^128c28

佛語須菩提：「諸吾我造作之法及道，但為名字數法故。
凡諸愚人縛著於有為法，是故菩薩行般若波羅蜜，
以漚惒拘舍羅教授眾生言：『是名但從相起，但以相故生母人胞胎。
所有者無端緒，所有者無所有，諸智者不入於空。』」 ^129a3

佛語須菩提：「以是故，菩薩摩訶薩行般若波羅蜜，以漚惒拘舍羅教授眾生。」 ^129a8

佛言：「何等為相？須菩提！
凡愚以二相著。何等為二？
一者形相，二者無形相。
何等為形相？諸有好形、惡形、微形，於是消耗之法，
於中有所起相，是名為形相。
何等為無形相？諸無形之法，於中起相生垢，是名為無形相。
菩薩學般若波羅蜜，以漚惒拘舍羅，於無形相出諸眾生，
建立於無相處，令不二入。
何等為二？是相、是無相，是為二。
須菩提！是為菩薩摩訶薩於相中出諸眾生建立於無相。」 ^129a10

須菩提白佛言：「世尊！
假令諸法但有名相，菩薩云何行般若波羅蜜，
於諸善法云何有差別，而復勸他人於善法使有差別耶？
以善法具足諸處，建立眾生於三乘。」 ^129a18

佛告須菩提言：「假令菩薩念五陰名、計校五陰相，菩薩為不行般若波羅蜜。
於善法無有差別，亦不能令他人有差別。
須菩提！若菩薩摩訶薩行般若波羅蜜，
以無相行五波羅蜜，以無相具足四禪、
具足四等、具足四空定，以無相具足三十七品，
以無相具足內外空及有無空，以無相具足八惟無及九次第禪、
具足佛十種力，以無相具足佛十八法；
菩薩以自具足是善法，勸他人以無相具足諸善法。
須菩提！若諸法有如毛釐之相者，菩薩行般若波羅蜜終不逮空、
無相、無願之法，不能隨眾生所願而建立之，
不能令得空、無相、無願漏盡之法。
須菩提！菩薩摩訶薩以無相無念行般若波羅蜜，饒益一切如是。」 ^129a22

須菩提白佛言：「世尊！
假令諸法空、無相、無念，世尊！
云何為法作分數，言是有漏、是無漏、是能有所及、
是不能有所及，言是聲聞法、是辟支佛法、
是菩薩法、是佛法？」 ^129b7

佛告須菩提言：「於意云何？
無相與聲聞辟支佛法、菩薩法、佛法有異不？」 ^129b11

須菩提言：「不也，世尊！」 ^129b12

佛言：「聲聞辟支佛法及菩薩佛法皆不是無相耶？」 ^129b13

須菩提言：「爾，世尊！」
佛言：「以是故，當知諸法皆無相。」 ^129b14

佛言：「菩薩於諸法作無相學者，則能增益善本功德，
則能增益六波羅蜜、四禪、四等、四空定、
三十七品、佛十八法。
何以故？菩薩者不學餘，但學空、無相、無願。
所以者何？諸菩薩法皆來入三脫門故，三脫門自空。
菩薩學空、無相、無願，為學五陰，為學十二衰，
為學十八性，為學四諦，為學十二緣起，
為學內外空及有無空，為學六波羅蜜，
為學三十七品，為學佛十力、四無所畏、
四無礙慧、佛十八法。」 ^129b15

須菩提白佛言：「云何，世尊！
菩薩行般若波羅蜜，云何學五陰？」 ^129b24

佛報言：「菩薩行般若波羅蜜，知色相，知色起滅，知色如。
云何知色相？色無堅固，譬如聚沫。
云何知色本末？色亦不來、亦不去、亦無還反。
須菩提！是為知色本末。
云何知色如？如亦不生、亦不滅，亦不來、
亦不去，亦不斷、亦不著，亦不增、亦不減；
作如是知是為知如，亦不變異是故名為如，是故名為知色如。
云何知痛生滅？云何知痛如？
知痛如泡故。云何知想如？
知想如熱時之焰至竟無水，亦不去、亦不來。
痛如及想如等，知想亦如是。
云何知行如？譬如芭蕉，葉葉分解，中無有堅。
云何知行起滅？行亦無有來往，知行如是，知如亦如是。
云何觀識？譬如幻師化作四種兵，亦不往、
亦不來，觀識亦如是。
云何觀識如？觀如如識，是為知識如。
云何觀知眼性？眼所有空，眼色空，眼識空，乃至意識所有空。
云何觀知十二衰？
知內外法如，知內外法所有空。
云何觀知苦諦？亦知苦，亦知諦，亦知有我無我，諦習盡空皆知諦。
云何知四諦如？知如如四諦，是為知四諦如。
云何觀知十二緣起如？
十二緣起無所生，是故知十二緣起如。」 ^129b25

須菩提白佛言：「菩薩學般若波羅蜜行般若波羅蜜，
假令各各分別知是諸法如是，則為不分別法性、色身。」 ^129c17

佛報言：「若有異法離於法性者，是色身、法性則為有別。
何以故？須菩提！如來及如來弟子，不見有法離於法性與法性有別者；
雖不見不處，法無有二，離法性者。」 ^129c19

佛告須菩提：「菩薩行般若波羅蜜，當作是學法性。」 ^129c23

須菩提白佛言：「世尊！
菩薩學法性者為無所學。」 ^129c24

佛告須菩提：「菩薩學法性者為盡學一切諸法。
何以故？一切諸法皆是法性。」 ^129c25

須菩提白佛言：「何以故？
諸法皆是法性，諸有為法皆是法性。」 ^129c27

「是故，須菩提！菩薩學般若波羅蜜者，為學法性。」 ^129c28

須菩提白佛言：「假令諸法皆是法性，菩薩用何等故行六波羅蜜？
何以故行四禪、四等、四空定？
云何行三十七道品、三脫門、八惟無、九次第禪、
十力、四無所畏？何以故學佛十八法，學六通、
三十二相，學成就八十種好？
何以故學生四姓家？
何以故學生四天上，從第四天至三十三天？
何以故從初發意至第十地？
何以故學三乘淨佛國土教化眾生，學陀隣尼門，學辯才？
何以故學菩薩道，學諸法如，知一切眾事，法性中無有是若干分數？
世尊！將無菩薩行顛倒事。
所以者何？法性亦非五陰，法性亦不離五陰，
法性則是五陰，五陰則是法性。」 ^129c29

佛告須菩提：「如是，如是！
須菩提！如汝所言，法性則是五陰，五陰則是法性。
須菩提！菩薩行般若波羅蜜，若見法有離法性者，終不發阿耨多羅三耶三菩。
菩薩行般若波羅蜜，諸法之性則是道。
是故，菩薩行般若波羅蜜，知諸法則是法性，
無名之法以名教授，從五陰至道皆以名號法數字說之。
須菩提！譬如幻師持一鏡，現若干種像，
若男、若女，若馬、若象，若廬舘、若浴池，於中示現若干種坐，
氍氀、#CB00847;#CB00846;、
綩綖、帳幔、香華、伎樂、種種食飲之具，以名伎樂娛樂眾人；
復現六波羅蜜，於中現四大姓，現有須彌山、
有三十三天，於中現諸聲聞、辟支佛，現諸新發意行六波羅蜜菩薩；
復現十住一生補處菩薩，現諸菩薩遊戲於五通，
現有淨佛國土教化眾生，現有行三昧三摩提以自娛樂；
復現有行佛十力、四無所畏、大慈大悲，現有佛身相具足者。
中有愚癡之士稱歎言：『快哉！
是人所作甚奇特，能食飲若干億萬人皆令歡喜，現若干種像世尊相好。』
中或有知者，便大笑言：『是幻師所作乃爾，
以空無所有法，以無端緒之法，樂眾人令使有端緒，相無形與作形相。』」 ^130a13

佛言：「菩薩行般若波羅蜜，不見有法離法性者。
以漚惒拘舍羅為眾生說法，亦不見眾生，亦不見其處。
自行六波羅蜜，勸人習六波羅蜜，見有行者代其歡喜；
自行十善，勸人令行，見行十善者讚歎代其歡喜；
自行五戒，勸人令持，見有持者讚歎代其歡喜；
自持八齋，勸人令持，見有持者讚歎代其歡喜；
自行四禪、四等、四空定，勸人令行，見有行者讚歎代其歡喜；
自行三十七品、三脫門及四無所畏、佛十力、
佛十八法，勸人令行，見有行者讚歎代其歡喜。」 ^130b5

佛告須菩提言：「法性前以後及中間無有增減，
是故菩薩摩訶薩為眾生故，謙苦行菩薩之行。
若法性前後及中間有異者，菩薩終不以漚惒拘舍羅廣宣法性教授眾生。」
pin:: 
#  80 信本際品
摩訶般若波羅蜜信本際品第八十 ^130b15

爾時，須菩提白佛言：「假令初無有眾生及其處，菩薩為何等故念行般若波羅蜜？」 ^130b21

佛告須菩提：「菩薩信真際故，念般若波羅蜜。
真際及眾生際有異者，菩薩終不念般若波羅蜜。
以真際眾生際等無有異故，菩薩欲益眾生故，念行般若波羅蜜。 ^130b22

「復次，須菩提！菩薩摩訶薩行般若波羅蜜，
亦不分流分別真際，而建立眾生於真際。」 ^130b26

須菩提白佛言：「若建立眾生於真際者，則為建立真際於真際。
若建立真際於真際者，俱無所有，云何持無所有建立於無所有？
世尊！如是者菩薩云何建立眾生於真際？」 ^130b28

佛告須菩提：「不可以真際建立於真際，
不可以所有建立於所有，亦不可以無所有建立於無所有。
須菩提！菩薩行般若波羅蜜，以漚惒拘舍羅建立眾生於真際，
真際及眾生際一際無有二。」 ^130c3

須菩提白佛言：「世尊！
何等為菩薩漚惒拘舍羅行般若波羅蜜，
而建立眾生於真際，而無所分現？」 ^130c7

佛告須菩提言：「菩薩摩訶薩行般若波羅蜜，
以漚惒拘舍羅建立眾生於檀；建立已，
為說檀本末空，為說所施及施者、受者皆空，
受果報亦空，教言：『善男子！
莫作若干相，汝所施及受者謂有果耶？
等一空耳，皆入真際。』
教言：『善男子！汝若不分別所施及受者及果報，
是則甘露施，便逮甘露果，莫以是施受色。』
教言：『善男子！莫以施受痛，莫以施受想、
行、識。何以故？汝所施及施者、受者皆空，受報亦空。
以空施有所求，諸所施不可得見。
何以故？所有者，從本至竟，常自空故。』 ^130c9

「復次，須菩提！菩薩摩訶薩行般若波羅蜜，
以漚惒拘舍羅建立眾生於尸，教言：『善男子！
捨是十惡行，是諸惡法無有實。
當諦自思惟，是十惡本無所有。』
菩薩摩訶薩以是具足於漚惒拘舍羅教授眾生，
便以檀及尸教於眾生，檀及尸果報皆自空無所有，
亦不入中，便逮寂靜，便生智慧，斷諸矇冥，
離諸苦惱，以世俗數般泥洹，不以最第一義。
何以故？從空中索般泥洹者，無有空終不般泥洹，泥洹者亦自至竟空。」 ^130c20

「復次，須菩提！菩薩見眾生亂、意志不定、
鬪諍怨恚，便教令忍辱、教令習羼，教人言：
『汝所入陷溺皆是空無所有，當熟思念言：
「我空弊暴，為我？為是誰？
空弊暴意從何所來？」
空無有不空時，是空亦非如來、菩薩、羅漢、
辟支佛所作，亦非諸三十三天、龍、阿須倫、
鬼神、甄陀羅、摩睺勒所作，空自然空。』
菩薩行般若波羅蜜，以空法建立眾生令入空，
雖有報應，不離阿耨多羅三耶三菩。
雖勸進眾生求道，但是俗數，非是最第一義。
何以故？空性亦非逮覺，亦無有逮覺者，
亦無有甫當逮覺者，是為真際性空。
菩薩為眾生故，於中行般若波羅蜜，亦不得眾生，亦不見其處。
何以故？眾生寂如諸法。」 ^130c29

「復次，須菩提！菩薩行般若波羅蜜，以漚惒拘舍羅，
見眾生中有懈怠者，菩薩便勸助身意行精進空無之法，
於諸法無有懈怠，亦不見有懈怠，空無法終不從空退轉，
莫於善法生懈怠意，莫於身意退，於六波羅蜜及四禪、
四等、四空定莫退，於三十七品法及三脫門至佛十八法莫生懈怠念，
莫於諸法作罣礙，觀空無罣礙之法無有懈怠者。」 ^131a13

佛語須菩提：「菩薩行般若波羅蜜，以空性之法勸進眾生令住空行，
雖住空行不以二事。
何以故？空性者一無有二，不二之法無可入處。」 ^131a21

「復次，須菩提！菩薩行般若波羅蜜，持空性之法教眾生令精進，
教告之言：『善男子！
當善精進，於施、於戒、於忍、於進、於禪、於智，
隨意所能，於三十七品乃至佛十八法。
善男子！莫於是法起二念，亦不離二念。
何以故？是法性空。
空性之法，亦無有二，亦不不二故。』
須菩提！是為菩薩行般若波羅蜜，以漚惒拘舍羅習菩薩之行，
教授眾生淨佛國土，次建立眾生於須陀洹、
斯陀含、阿那含、阿羅漢、辟支佛，建立眾生乃至阿耨多羅三耶三菩。」 ^131a24

「復次，須菩提！菩薩行般若波羅蜜，以漚惒拘舍羅祐利眾生勸助之言：
『當念禪一心，莫生亂想，亦莫生三昧想。』
何以故？諸法性皆空。
空無法中，亦無亂者，亦無有一心者，當住是三昧身口意所作事。
若六波羅蜜、三十七品，八惟無、九次第禪、
佛十力、四無所畏、四無礙慧、大慈大悲、
佛十八法、八十種好，若聲聞、辟支佛道、
菩薩道、佛道，若聲聞果、辟支佛果，若薩云若，
若淨佛土教化眾生，若行空者便得是諸善法事。」 ^131b4

佛告須菩提：「菩薩行般若波羅蜜，以漚惒拘舍羅祐利眾生如是，
從初發意以來未常不為眾生多少作祐利時，
從一佛國至一佛國供養禮事諸佛世尊，
從諸佛所受法教至阿耨多羅三耶三菩終不忘失，
常得諸總持身口意行，常具足無所乏少。
何以故？善於薩云若念故。
以善薩云若者，便善於諸道、聲聞辟支佛道及神通。
菩薩諸所可應行道終不廢捨，立於神通救護眾生，周旋五趣生死不耗減於神通。」 ^131b14

佛告須菩提：「菩薩行般若波羅蜜，住於空性祐利眾生如是。 ^131b23

「復次，須菩提！菩薩行般若波羅蜜，以漚惒拘舍羅住於空性祐利眾生，
以般若波羅蜜勸教眾生言：『諸仁者！
淨於身、口、意受甘露教，有受甘露教者終不離空性法。
何以故？空性之法，亦非是有法，亦非是無法。』」 ^131b24

佛告須菩提：「菩薩行般若波羅蜜，使眾生作是入、
作是學，未曾不精進時；自行十善，勸人令行；
自行五戒及八齋、四禪、四等、四空定，勸人令行；
自行三十七道品法、十力、十八法，勸人令行；
自行八十種好，勸人令行；自學須陀洹道慧，
復教人令學須陀洹；自不於中有所欲，
自於羅漢法中取慧，亦教他人學阿羅漢、
辟支佛法；自於內無所欲，自發阿耨多羅三耶三菩，復教他人學阿耨多羅三耶三菩。」 ^131b29

佛告須菩提：「菩薩摩訶薩習菩薩之行，以漚惒拘舍羅初無有懈怠時。」 ^131c9

須菩提白佛言：「假令諸法性本空，眾生亦不可得，
亦無有正法，亦不見非法，云何菩薩逮得薩云若慧事？」 ^131c10

佛告須菩提言：「如是，如是！
如汝所言，一切諸法性皆空。
空法中，亦無有眾生，亦無有正法，亦無有非法。
若諸法性不空者，菩薩不於空法中成阿耨多羅三耶三菩，
為空性說法，說五陰性空，是故菩薩行般若波羅蜜說五陰性空。
以十八性空，以十二緣起性空故，為眾生說法，
說四禪、四等、四空定，說三十七品性空，
說三脫門，說八惟無、九次第禪空、四無礙慧、
四無所畏，說十八空、佛十八法、大慈大悲、八十種好空。
以是故為眾生說法，說聲聞、辟支佛道，
說薩云若，說諸本習垢盡。
以是空性說法，若內空、外空及有無空，
是性不空者，菩薩終不以空性說法；若內空、
外空及有無空，非是性空者，為壞敗空矣！
空不可壞，亦不可上尊。
何以故？空亦無有處、亦不無處，亦不來、
亦不往，是故法常住無有增減，無有起滅，無著無斷。
菩薩住是法者，為成阿耨多羅三耶三菩，
亦不見法有所逮，亦不不有所逮，亦不無所逮，是為法之常住。
菩薩行般若波羅蜜者，見諸法性皆空，於阿耨多羅三耶三菩終不轉還。
何以故？不見諸法罣礙，當何從有狐疑。
阿耨多羅三耶三菩者，性空無有眾生，
亦不見眾生處，亦不見有吾我、壽命及知見事，
亦不見五陰乃至八十種好，亦無所見。
須菩提！譬如化佛化作比丘、比丘尼、優婆塞、
優婆夷，為說法至那述劫不斷絕。
須菩提！化人於三乘法寧有所得不？」 ^131c13

須菩提言：「不也，世尊！
何以故？無形故，諸法亦無有形，何所眾生為菩薩入聲聞、
辟支佛者，但為著餘墮顛倒者建立於順。
如是倒者為非顛倒，無有顛倒及諸念處，
亦無眾生，亦無吾我，亦無壽命，亦無知見之事，
亦無五陰，亦無有道，是名為空性。
菩薩於中行般若波羅蜜，度諸顛倒及有人相及眾生相，
度脫有色、無色相，度脫有漏之法，以俗數度脫無漏之法，非最第一之義。
何等無漏？三十七品是亦無所有，亦無所生，
亦不以行，是謂空性諸佛世尊之道。
諸佛之道者，亦無眾生，亦無我、人、壽命，
亦無知見，亦無五陰，亦無三十二相、八十種好，是者真是如來之道。
亦不以菩薩道故，發阿耨多羅三耶三菩；
但為空性故，從本至竟及其中間無不空者，常一空故。
菩薩所以行空波羅蜜，以眾生有眾生相，
欲建立於薩云若故，是故菩薩行道慧，以道慧事便能入諸道亦入三乘道。
菩薩具足入諸道已，教化眾生淨佛國土，
便住於有為中成阿耨多羅三耶三菩，不斷佛業及諸空性。
住空性者是諸去、來、今佛之道業，生死之處及諸俗法不離於空性，
諸菩薩皆當入於諸佛所習行空性，雖行空性於薩云若而不墮落。」 ^132a10

須菩提白佛言：「世尊！
諸菩薩摩訶薩甚奇甚特，行於空事不分別空。
何等為不分別空？
不言色異、覺異、想異、行異、識異、空異，乃至于道亦不言異。
空性則是道，道則是空性。」 ^132b4

佛告須菩提：「假令空性異、五陰異者，菩薩終不逮覺薩云若。
空性與五陰等無有異，菩薩知諸法性皆空，是故發阿耨多羅三耶三菩。
何以故？空性法亦無壞者、亦不尊上，而世人迷惑言：
『五陰是我所，我是五陰所。』
便入五陰行吾我事，復入內外形，便生五陰，
便有生老病死憂悲勤苦，墮五趣中不得度脫。
是故，菩薩習行空波羅蜜，不分別五陰，
不觀五陰空以不空，乃至于道亦不觀空以不空。
所以者何？不以五陰空而現五陰，亦不以道空而現道也。
須菩提！譬如虛空不分別空，亦不分別內外空。
如是，須菩提！亦不以五陰空故現五陰，亦不以道空故現道。
何以故？空者無所有，亦不分別是空、是不空，乃至于道亦復如是。」 ^132b8

須菩提白佛言：「世尊！
假令諸法不可分別、不可壞者，云何菩薩發阿耨多羅三耶三菩？
世尊！於道有二者，不能發阿耨多羅三耶三菩。」 ^132b22

佛言：「如是，如是！須菩提！
行二者無有道，道者無二亦非二也。
菩薩學道不作二入，菩薩則是道，道則是菩薩，
亦不色、痛、想、行、識，亦不行道。
何以故？道亦不言：『汝當行五陰，汝當行道。』
菩薩行道亦無所取。」 ^132b25

須菩提白佛言：「菩薩行道，亦不有所取，
亦不有所放，為作何等行？
於何所行道？」 ^132c1

佛言：「於汝意云何？
如來所作化，於何所行？
有取、有放不？」 ^132c3

須菩提言：「世尊！不也，無取、無放。」 ^132c4

佛言：「羅漢於夢中，為有所取、有所放不？」 ^132c5

答言：「不也。」
須菩提言：「世尊！羅漢尚不眠，那得有夢。」 ^132c6

佛言：「如是，如是！須菩提！
菩薩所行，亦無所取，亦無所放。」 ^132c7

須菩提言：「世尊！菩薩意亦不於五陰、亦不於道有所取放者，
菩薩為不行十住地所應行耶？
不行六波羅蜜耶？
不行三十七品、四禪、四等及四空定、八惟無、
九次第，不行十力、四無所畏、三十二相、
八十種好，不行五通、淨佛國土、教化眾生，
不逮薩云若，可得成阿耨多羅三耶三菩不？」 ^132c8

佛言：「如是，如是！須菩提！
若菩薩不具足行十地，不具足六波羅蜜，
不具足四禪、四等及四空定、八惟無禪、
九次第禪、三十七品，乃至八十種好不具足者，
終不得成阿耨多羅三耶三菩；不具足者，不能逮薩云若。
滅五陰空相，滅道空性，是性已滅，住於滅性，
不為法作損益，亦無所生，亦無所滅，亦無著斷，亦不逮覺。
須菩提！以世俗法教，菩薩成阿耨多羅三耶三菩。
五陰及道，以俗數故，非最第一要義。
菩薩從初發意以來，雖行道意亦不滅，
眾生亦不滅，道亦不滅，菩薩亦不滅。
於須菩提意云何？
汝等五陰除滅，得無量三昧，得須陀洹乃至羅漢時，
是時頗見意、頗見道果不？」 ^132c14

須菩提言：「世尊！不見也。」 ^132c27

佛言：「汝弟子等云何有言有所逮得？」 ^132c28

須菩提言：「但以世俗數耳。」
佛言：「亦復以世俗數故，言有五陰，言有菩薩，言有薩云若。
菩薩不於道有所得法、有所損益者，以法性故不得。
諸法性尚不得諸法性，何況當得十住地及六波羅蜜、三十七品及三脫門乃至佛十八法！
當有所得者，是者不然。
是故，須菩提！菩薩摩訶薩行阿耨多羅三耶三菩，得阿惟三佛祐利眾生。」
放光般若經卷第十八
 ^132c29
