
pin:: 
# 1 序品
金剛三昧經序品第一
北涼失譯人名
如是我聞：
一時佛在王舍大城耆闍崛山中，與大比丘眾一萬人俱，
皆得阿羅漢道，其名曰舍利弗、大目犍連、
須菩提，如是眾等阿羅漢；復有菩薩摩訶薩二千人俱，
其名曰解脫菩薩、心王菩薩、無住菩薩，
如是等菩薩；復有長者八萬人俱，其名曰梵行長者、
大梵行長者、樹提長者，如是等長者；復有天、
龍、夜叉、乾闥婆、阿修羅、迦樓羅、緊那羅、
摩睺羅伽、人非人等六十萬億。 ^365c27

爾時，尊者大眾圍遶，為諸大眾說大乘經，名一味真實無相無生決定實際本覺利行。
若聞是經，乃至受持一四句偈，是人則為入佛智地，
能以方便教化眾生，為一切眾生作大知識。
佛說此經已，結加趺坐，即入金剛三昧，身心不動。 ^366a6

爾時，眾中有一比丘，名曰阿伽陀，從座而起，
合掌 #CB00566;跪，欲重宣此義，
而說偈言：
　　「大慈滿足尊，智慧通無礙，
　　廣度眾生故，說於一諦義。
　　皆以一味道，終不以小乘，
　　所說義味處，皆悉離不實。
　　入佛諸智地，決定真實際，
　　聞者皆出世，無有不解脫。
　　無量諸菩薩，皆悉度眾生，
　　為眾廣深問，知法寂滅相。
　　入於決定處，如來智方便，
　　當為入實說，隨順皆一乘。
　　無有諸雜味，猶如一雨潤，
　　眾草皆悉榮，隨其性各異。
　　一味之法潤，普充於一切，
　　如彼一雨潤，皆長菩提芽。
　　入於金剛味，證法真實定，
　　決定斷疑悔，一法之印成。」
pin:: 
#  2 無相法品
金剛三昧經無相法品第二 ^366a11

爾時，尊者從三昧起，而說是言：「諸佛智地入實法相，
決定性故，方便神通皆無相利。
一覺了義難解難入，非諸二乘之所知見，
唯佛菩薩乃能知之，可度眾生皆說一味。」 ^366b2

爾時，解脫菩薩即從座起，合掌#CB00566;跪而白佛言：
「尊者！若佛滅後，正法去世、像法住世，於末劫中，
五濁眾生多諸惡業，輪迴三界無有出時。
願佛慈悲，為後世眾生宣說一味決定真實，令彼眾生等同解脫。」 ^366b6

佛言：「善男子！汝能問我出世之因，欲化眾生，令彼眾生獲得出世之果。
是一大事不可思議，以大慈故、以大悲故，我若不說即墮慳貪。
汝等一心諦聽諦聽，為汝宣說。
善男子！若化眾生，無生於化，不生無化，其化大焉。
令彼眾生皆離心我，一切心我本來空寂，
若得空心，心不幻化。
無幻、無化即得無生，無生之心在於無化。」 ^366b10

解脫菩薩而白佛言：「尊者！
眾生之心性本空寂，空寂之心體無色相。
云何修習得本空心？
願佛慈悲為我宣說。」 ^366b17

佛言：「菩薩！一切心相本來無本，本無本處空寂無生，
若心無生即入空寂，空寂心地即得心空。
善男子！無相之心無心、無我，一切法相亦復如是。」 ^366b20

解脫菩薩而白佛言：「尊者！
一切眾生若有我者、若有心者，以何法覺令彼眾生出離斯縛？」 ^366b23

佛言：「善男子！若有我者，令觀十二因緣。
十二因緣本從因果，因果所起興於心行。
心尚不有，何況有身？
若有我者，令滅有見；若無我者，令滅無見。
若心生者，令滅滅性；若心滅者，令滅生性。
滅是見性，即入實際。
何以故？本生不滅、本滅不生，不滅不生、
不生不滅，一切諸法亦復如是。」 ^366b25

解脫菩薩而白佛言：「尊者！
若有眾生見法生時，令滅何見？
見法滅時，令滅何見？」 ^366c2

佛言：「菩薩！若有眾生見法生時，令滅無見；
見法滅時，令滅有見。
若滅是見得法真無，入決定性決定無生。」 ^366c4

解脫菩薩而白佛言：「尊者！
令彼眾生住於無生是無生也。」 ^366c7

佛言：「住於無生即是有生。
何以故？無住、無生，乃是無生。
菩薩！若生無生，以生滅生，生滅俱滅，本生不生。
心常空寂，空性無住，心無有住乃是無生。」 ^366c8

解脫菩薩而白佛言：「尊者！
心無有住有何修學？
為有學也？為無學也？」 ^366c11

佛言：「菩薩！無生之心，心無出入，本如來藏性寂不動，
亦非有學，亦非無學。
無有學不學，是即無學；非無有學是為所學。」 ^366c13

解脫菩薩而白佛言：「尊者！
云何如來藏性寂不動？」 ^366c15

佛言：「如來藏者，生滅慮知相隱理不顯，是如來藏性寂不動。」 ^366c17

解脫菩薩而白佛言：「尊者！
云何生滅慮知相？」 ^366c18

佛言：「菩薩！理無可不。
若有可不，即生諸念，千思萬慮，是生滅相。
菩薩！觀本性相理自滿足，千思萬慮不益道理，
徒為動亂，失本心王。
若無思慮，則無生滅。
如實不起，諸識安寂，流注不生，得五法淨，是謂大乘。
菩薩！入五法淨，心即無妄；若無有妄，即入如來自覺聖智之地；
入智地者，善知一切從本不生；知本不生，即無妄想。」 ^366c19

解脫菩薩而白佛言：「尊者！
無妄想者，應無止息。」 ^366c26

佛言：「菩薩！妄本不生，無妄可息；知心無心，無心可止。
無分、無別，現識不生，無生可止，是則無止，亦非無止。
何以故？止無止故。」 ^366c27

解脫菩薩而白佛言：「尊者！
若止無止，止即是生，何謂無生？」 ^367a1

佛言：「菩薩！當止是生，止已無止，亦不住於無止、
亦不住於無住，云何是生？」 ^367a2

解脫菩薩而白佛言：「尊者！
無生之心，有何取捨？
住何法相？」 ^367a4

佛言：「無生之心，不取、不捨；住於不心、住於不法。」 ^367a5

解脫菩薩而白佛言：「尊者！
云何住於不心、住於不法？」 ^367a6

佛言：「不生於心，是住不心；不生於法，是住不法。
善男子！不生心法，即無依止。
不住諸行，心常空寂，無有異相。
譬彼虛空無有動住，無起、無作、無彼、無此，
得空心眼、得法空身，五陰、六入悉皆空寂。
善男子！修空法者，不依三界、不住戒相；
清淨無念，無攝、無放；性等金剛，不壞三寶；
空心不動，具六波羅蜜。」 ^367a8

解脫菩薩而白佛言：「尊者！
六波羅蜜者，皆是有相。
有相之法，能出世也？」 ^367a15

佛言：「善男子！我所說六波羅蜜者，無相、無為。
何以故？若人離欲，心常清淨，實語方便，
本利利人，是檀波羅蜜。
志念堅固，心常無住，清淨無染，不著三界，是尸波羅蜜。
修空斷結，不依諸有，寂靜三業，不住身心，是羼提波羅蜜。
遠離名數，斷空有見，深入陰空，是毘梨耶波羅蜜。
俱離空寂，不住諸空，心處無住，不住大空，是禪波羅蜜。
心無心相，不取虛空，諸行不生，不證寂滅；
心無出入，性常平等，諸法實際，皆決定性，
不依諸地、不住智慧，是般若波羅蜜。 ^367a16

「善男子！是六波羅蜜者，皆獲本利，入決定性，
超然出世，無礙解脫。
善男子！如是解脫法相，皆無相行，亦無解、
不解，是名解脫。何以故？
解脫之相，無相、無行、無動、無亂，寂靜涅槃，亦不取涅槃相。」 ^367a27

解脫菩薩聞是語已，心大欣懌，得未曾有，
欲宣義意，而說偈言：
　　「大覺滿足尊，為眾敷演法，
　　皆說於一乘，無有二乘道。
　　一味無相利，猶如太虛空，
　　無有不容受，隨其性各異。
　　皆得於本處，如彼離心我，
　　一法之所成，諸有同異行。
　　悉獲於本利，滅絕二相見，
　　寂靜之涅槃，亦不住取證。
　　入於決定處，無相無有行，
　　空心寂滅地，寂滅心無生。
　　同彼金剛性，不壞於三寶，
　　具六波羅蜜，度諸一切生。
　　超然出三界，皆不以小乘，
　　一味之法印，一乘之所成。」 ^367b2

爾時，大眾聞說是義，心大欣懌，得離心我，
入空無相，恢廓曠蕩，皆得決定，斷結盡漏。
pin:: 
#  3 無生行品
金剛三昧經無生行品第三 ^367b18

爾時，心王菩薩聞佛說法，出三界外不可思議，
從座而起，叉手合掌，以偈問曰：
　　「如來所說義，出世無有相。
　　可有一切生，皆得盡有漏？
　　斷結空心我，是則無有生。
　　云何無有生，而得無生忍？」 ^367b21

爾時，佛告心王菩薩言：「善男子！
無生法忍法本無生，諸行無生非無生行，得無生忍即為虛妄。」 ^367b27

心王菩薩言：「尊者！
得無生忍即為虛妄？
無得無忍應非虛妄！」 ^367b29

佛言：「不也。何以故？
無得無忍是則有得，有得有忍是則有生。
有生於得，有所得法，並為虛妄。」 ^367c1

心王菩薩言：「尊者！
云何無忍無生心而非虛妄？」 ^367c3

佛言：「無忍無生心者，心無形段，猶如火性，
雖處木中其在無所，決定性故。
但名、但字，性不可得，欲詮其理假說為名，
名不可得；心相亦爾，不見處所，知心如是，則無生心。 ^367c4

「善男子！是心性相又如阿摩勒果，本不自生、
不從他生，不共生、不因生、不無生。
何以故？緣代謝故。
緣起非生、緣謝非滅，隱顯無相，根理寂滅。
在無有處，不見所住，決定性故。
是決定性，亦不一、不異，不斷、不常，不入、
不出，不生、不滅，離諸四謗言語道斷；無生心性亦復如是。
云何說生不生、有忍無忍？
若有說心有得、有住及以見者，即為不得阿耨多羅三藐三菩提。
般若是為長夜了別心性者，知心性如是；
性亦如是，無生、無行。」 ^367c8

心王菩薩言：「尊者！
心若本如無生於行，諸行無生。
生行不生，不生無行，即無生行也。」 ^367c18

佛言：「善男子！汝以無生而證無生行也？」
心王菩薩言：「不也。
何以故？如無生行，性相空寂，無見、無聞，
無得、無失，無言、無說，無知、無相，無取、無捨，云何取證？
若取證者，即為諍論。
無諍、無論，乃無生行。」 ^367c20

佛言：「汝得阿耨多羅三藐三菩提也。」 ^367c24

心王菩薩言：「尊者！
我無得阿耨多羅三藐三菩提。
何以故？菩提性中無得、無失，無覺、無知，
無分別相，無分別中即清淨性。
性無間雜，無有言說，非有、非無，非知、非不知；諸可法行亦復如是。
何以故？一切法行，不見處所，決定性故。
本無有得、不得，云何得阿耨多羅三藐三菩提？」 ^367c25

佛言：「如是，如是。如汝所言，一切心行，不過無相體寂無生，可有諸識亦復如是。
何以故？眼、眼觸悉皆空寂，識亦空寂，無有動、
不動相，內無三受，三受寂滅；耳、鼻、舌、身、
心意意識，及以末那、阿梨耶識亦復如是，皆亦不生寂滅之心及無生心。
若生寂滅心、若生無生心，是有生行，非無生行。
菩薩內生三受、三行、三戒，若已寂滅，生心不生。
心常寂滅，無功、無用，不證寂滅相，亦不住於無證，
可處無住總持無相，則無三受、三行、三戒，
悉皆寂滅清淨無住，不入三昧、不住坐禪，
無生、無行。」 ^368a2

心王菩薩言：「禪能攝動，定諸幻亂。
云何不禪？」 ^368a13

佛言：「菩薩禪即是動，不動、不禪是無生禪。
禪性無生，離生禪相；禪性無住，離住禪動。
若知禪性無有動靜，即得無生；無生般若亦不依住，
心亦不動；以是智故，故得無生般若波羅蜜。」 ^368a14

心王菩薩言：「尊者！
無生般若於一切處無住，於一切處無離，
心無住處，無處住心，無住無心，心無生住。
如此住心，即無生住。
尊者！心無生住不可思議！
不思議中可不可說！」 ^368a18

佛言：「如是，如是。」
心王菩薩聞如是言，歎未曾有，而說偈言：
　　「滿足大智尊，廣說無生法，
　　聞所未曾聞，未說而今說。
　　猶如淨甘露，時時乃一出，
　　難遇難思議，聞者亦復難。
　　無上良福田、最上勝妙藥，
　　為度眾生故，而今為宣說。」 ^368a22

爾時，眾中聞說此已，皆得無生無生般若。
pin:: 
#  4 本覺利品
金剛三昧經本覺利品第四 ^368b1

爾時，無住菩薩聞佛所說一味真實不可思議，
從遠近來，親如來座，專念諦聽，入清白處，身心不動。 ^368b3

爾時，佛告無住菩薩言：「汝從何來？
今至何所？」 ^368b5

無住菩薩言：「尊者！
我從無本來，今至無本所。」 ^368b6

佛言：「汝本不從來，今本不至所。
汝得本利不可思議，是大菩薩摩訶薩。」
即放大光遍照千界，而說偈言：
　　「大哉菩薩！　智慧滿足。
　常以本利，
　　利益眾生。　於四威儀，常住本利，
　　導諸群庶，不來不去。」 ^368b7

爾時，無住菩薩而白佛言：「尊者！
以何利轉而轉眾生一切情識入庵摩羅？」 ^368b13

佛言：「諸佛如來常以一覺而轉諸識入庵摩羅。
何以故？一切眾生本覺，常以一覺覺諸眾生，
令彼眾生皆得本覺，覺諸情識空寂無生。
何以故？決定本性本無有動。」 ^368b14

無住菩薩言：「可一八識皆緣境起，如何不動？」 ^368b18

佛言：「一切境本空，一切識本空，空無緣性，如何緣起？」 ^368b19

無住菩薩言：「一切境空，如何有見？」 ^368b20

佛言：「見即為妄。何以故？
一切萬有，無生、無相，本不自名，悉皆空寂；
一切法相亦復如是；一切眾生身亦如是。
身尚不有，云何有見？」 ^368b21

無住菩薩言：「一切境空、一切身空、一切識空，覺亦應空。」 ^368b24

佛言：「可一覺者，不毀、不壞，決定性故，非空、
非不空，無空不空。」 ^368b25

無住菩薩言：「諸境亦然，非空相、非無空相。」 ^368b27

佛言：「如是。彼可境者，性本決定，決定性根，無有處所。」 ^368b28

無住菩薩言：「覺亦如是，無有處所。」 ^368b29

佛言：「如是。覺無處故清淨，清淨無覺；物無處故清淨，清淨無色。」 ^368c1

無住菩薩言：「心、眼、識亦復如是。
不可思議！」 ^368c2

佛言：「心、眼、識亦復如是。
不可思議！何以故？
色無處所，清淨無名，不入於內；眼無處所，
清淨無見，不出於外；心無處所，清淨無止，
無有起處；識無處所，清淨無動，無有緣別。
性皆空寂，性無有覺，覺則為覺。
善男子！覺知無覺，諸識則入。
何以故？金剛智地解脫道斷，斷已入無住地，無有出入。
心處無在決定性地，其地清淨如淨琉璃，
性常平等如彼大地，覺妙觀察如慧日光，利成得本如大法雨。
入是智者，是入佛智地，入智地者，諸識不生。」 ^368c3

無住菩薩言：「如來所說，一覺聖力，四弘智地，即一切眾生本根覺利。
何以故？一切眾生即此身中本來滿足。」 ^368c13

佛言：「如是。何以故？
一切眾生本來無漏，諸善利本，今有欲刺，為未降伏。」 ^368c15

無住菩薩言：「若有眾生未得本利，猶有採集。
云何降伏難伏？」 ^368c17

佛言：「若集、若獨行，分別及以染，迴神住空窟，
降伏難調伏，解脫魔所縛，超然露地坐，識陰般涅槃。」 ^368c18

無住菩薩言：「心得涅槃獨一無伴，常住涅槃，應當解脫。」 ^368c20

佛言：「常住涅槃是涅槃縛。
何以故？涅槃本覺利、利本覺涅槃，涅槃覺分即本覺分。
覺性不異，涅槃無異；覺本無生，涅槃無生；
覺本無滅，涅槃無滅。
涅槃本故，無得涅槃、涅槃無得，云何有住？
善男子！覺者不住涅槃。
何以故？覺本無生，離眾生垢；覺本無寂，離涅槃動。
住如是地，心無所住、無有出入，入庵摩羅識。」 ^368c22

無住菩薩言：「庵摩羅識，是有入處，處有所得，是得法也。」 ^368c29

佛言：「不也。何以故？
譬如迷子，手執金錢而不知有。
遊行十方經五十年，貧窮困苦，專事求索而以養身，而不充足。
其父見子有如是事，而謂子言：『汝執金錢何不取用？
隨意所須皆得充足。』
其子醒已，而得金錢，心大歡喜，而謂得錢。
其父謂言：『迷子！汝勿欣懌，所得金錢是汝本物，
汝非有得，云何可喜？』
善男子！庵摩羅者亦復如是。
本無出相，今即非入。
昔迷故非無，今覺故非入。」 ^369a1

無住菩薩言：「彼父知其子迷，云何經五十年、
十方遊歷、貧窮困苦，方始告言？」 ^369a9

佛言：「經五十年者，一念心動；十方遊歷，遠行遍計。」 ^369a11

無住菩薩言：「云何一念心動？」 ^369a12

佛言：「一念心動五陰俱生，五陰生中具五十惡。」 ^369a13

無住菩薩言：「遠行遍計，遊歷十方，一念心生，具五十惡。
云何令彼眾生無生一念？」 ^369a14

佛言：「令彼眾生安坐心神，住金剛地靜念無起，心常安泰即無一念。」 ^369a16

無住菩薩言：「不可思議！
覺念不生，其心安泰，即本覺利。
利無有動，常在不無，無有不無，不無不覺。
覺知無覺，本利、本覺，覺者清淨無染、無着，
不變、不易。決定性故，不可思議。」 ^369a17

佛言：「如是。」
無住菩薩聞是語已，得未曾有，而說偈言：
　　「尊者大覺尊，說生無念法，
　　無念無生心，心常生不滅。
　　一覺本覺利，利諸本覺者，
　　如彼得金錢，所得即非得。」 ^369a21

爾時，大眾聞說是語，皆得本覺利般若波羅蜜。
pin:: 
#  5 入實際品
金剛三昧經入實際品第五 ^369a27

於是，如來作如是言：「諸菩薩等本利深入，可度眾生。
若後非時，應如說法時說利，不但順不順說，
非同、非異，相應如說。
引諸情智，流入薩婆若海，無令可眾挹彼虛風，
悉令彼庶一味神乳，世間、非世間，住非住處，五空出入無有取捨。
何以故？諸法空相，性非有、無，非無、不無，
不無、不有，無決定性，不住有、無，非彼有無。
凡聖之智，而能測隱，諸菩薩等若知是利，即得菩提。」 ^369b1

爾時，眾中有一菩薩名曰大力，即從座起，
前白佛言：「尊者！如佛所說，五空出入無有取捨。
云何五空而不取捨？」 ^369b9

佛言：「菩薩！五空者：三有是空、六道影是空、
法相是空、名相是空、心識義是空。
菩薩！如是等空，空不住空，空無空相，無相之法，有何取捨？
入無取地，則入三空。」 ^369b11

大力菩薩言：「云何三空？」 ^369b15

佛言：「三空者：空相亦空、空空亦空、所空亦空。
如是等空，不住三相、不無真實，文言道斷，不可思議。」 ^369b16

大力菩薩言：「不無真實，是相應有。」 ^369b18

佛言：「無不住無、有不住有，不無、不有。
不有之法，不即住無；不無之相，不即住有，非以有無而詮得理。
菩薩！無名義相，不可思議。
何以故？無名之名，不無於名；無義之義，不無於義。」 ^369b19

大力菩薩言：「如是名義，真實如相。
如來如相，如不住如，如無如相。
相無如故，非不如來。
眾生心相，相亦如來；眾生之心，應無別境。」 ^369b23

佛言：「如是。眾生之心，實無別境。
何以故？心本淨故、理無穢故，以染塵故，名為三界。
三界之心，名為別境。
是境虛妄，從心化生；心若無妄，即無別境。」 ^369b26

大力菩薩言：「心若在淨，諸境不生。
此心淨時，應無三界。」 ^369b29

佛言：「如是。菩薩！心不生境，境不生心。
何以故？所見諸境唯所見心，心不幻化則無所見。
菩薩！內無眾生，三性空寂，則無己眾、亦無他眾，
乃至二入，亦不生心。
得如是利，則無三界。」 ^369c1

大力菩薩言：「云何二入不生於心？
心本不生，云何有入？」 ^369c5

佛言：「二入者：一謂理入、二謂行入。 ^369c7

「理入者深信眾生不異真性，不一、不共，
但以客塵之所翳障，不去、不來。
凝住覺觀，諦觀佛性，不有、不無，無己、無他，凡聖不二。
金剛心地，堅住不移，寂靜無為，無有分別，是名理入。 ^369c8

「行入者心不傾倚，影無流易，於所有處，
靜念無求，風鼓不動，猶如大地。
捐離心我，救度眾生，無生、無相，不取、不捨。 ^369c12

「菩薩！心無出入，無出入心，入不入故，故名為入。
菩薩！如是入法，法相不空。
不空之法，法不虛棄。
何以故？不無之法，具足功德，非心、非影，法爾清淨。」 ^369c14

大力菩薩言：「云何非心、非影，法爾清淨？」 ^369c17

佛言：「空如之法，非心識法，非心使所有法，
非空相法，非色相法，非心有為不相應法，
非心無為是相應法，非所現影、非所顯示，
非自性、非差別，非名、非相、非義。
何以故？義無如故。
無如之法，亦無無如，無有、無如，非無如有。
何以故？根理之法，非理、非根，離諸諍論，不見其相。
菩薩！如是淨法，非生之所生生、非滅之所滅滅。」 ^369c18

大力菩薩言：「不可思議！
如是法相，不合成、不獨成，不羇、不絆，不聚、
不散，不生、不滅，亦無來相及以去住。
不可思議！」 ^369c26

佛言：「如是。不可思議！
不思議心，心亦如是。
何以故？如不異心，心本如故；眾生佛性，
不一、不異。眾生之性，本無生滅，生滅之性，性本涅槃。
性相本如，如無動故，一切法相，從緣無起；
起相性如，如無所動，因緣性相，相本空無。
緣緣空空，無有緣起，一切緣法，惑心妄見。
現本不生，緣本無故，心如法理，自體空無。
如彼空王，本無住處，凡夫之心，妄分別見。
如如之相，本不有無，有無之相，見唯心識。
菩薩！如是心法，不無自體，自體不有，不有、不無。
菩薩！無不無相，非言說地。
何以故？真如之法，虛曠無相，非二乘所及。
虛空境界，內外不測，六行之士，乃能知之。」 ^369c28

大力菩薩言：「云何六行？
願為說之。」 ^370a12

佛言：「一者、十信行，二者、十住行，三者、十行行，
四者、十迴向行，五者、十地行，六者、等覺行。
如是行者，乃能知之。」 ^370a13

大力菩薩言：「實際覺利無有出入。
何等法心得入實際？」 ^370a15

佛言：「實際之法，法無有際，無際之心，則入實際。」 ^370a16

大力菩薩言：「無際心智，其智無崖；無崖之心，
心得自在；自在之智，得入實際。
如彼凡夫、軟心眾生，其心多喘。
以何法御，令得堅心，得入實際？」 ^370a17

佛言：「菩薩！彼心喘者，以內外使，隨使流注，
滴瀝成海，大風鼓浪，大龍驚駭，驚駭之心，故令多喘。
菩薩！令彼眾生存三守一入如來禪。
以禪定故，心則無喘。」 ^370a20

大力菩薩言：「何謂存三守一入如來禪？」 ^370a24

佛言：「存三者，存三解脫。
守一者，守一心如。
入如來禪者，理觀心淨如，入如是心地，即入實際。」 ^370a25

大力菩薩言：「三解脫法是何等事？
理觀三昧，從何法入？」 ^370a27

佛言：「三解脫者：虛空解脫、金剛解脫、般若解脫。
理觀者心如理淨，無可不心。」 ^370a28

大力菩薩言：「云何存用？
云何觀之？」 ^370b1

佛言：「心事不二，是名存用。
內行、外行，出入不二，不住一相。
心無得失，一不一地，淨心流入，是名觀之。
菩薩！如是之人，不在二相。
雖不出家，不住在家；雖無法服， " resp=不具持波羅提木叉戒，
不入布薩，能以自心無為自恣，而獲聖果。
不住二乘，入菩薩道，後當滿地成佛菩提。」 ^370b2

大力菩薩言：「不可思議！
如是之人，非出家、非不出家。
何以故？入涅槃宅、著如來衣、坐菩提座，
如是之人，乃至沙門宜應敬養。」 ^370b8

佛言：「如是。何以故？
入涅槃宅，心越三界；著如來衣，入法空處；
坐菩提座，登正覺一地。
如是之人心超二我，何況沙門而不敬養？」 ^370b11

大力菩薩言：「如彼一地及與空海，二乘之人為不見也。」 ^370b14

佛言：「如是。彼二乘人，味著三昧。
得三昧身於彼空海一地，如得酒病惛醉不醒，
乃至數劫猶不得覺，酒消始悟方修是行，後得佛身。
如彼人者，從捨闡提即入六行，於行地所一念淨心，
決定明白金剛智力，阿鞞跋致，度脫眾生，慈悲無盡。」 ^370b15

大力菩薩言：「如是之人應不持戒，於彼沙門應不敬仰。」 ^370b20

佛言：「為說戒者，不善慢故、海波浪故。
如彼心地，八識海澄、九識流淨，風不能動、
波浪不起，戒性等空，持者迷倒。
如彼之人，七六不生、諸集滅定，不離三佛而發菩提，
三無相中順心玄入，深敬三寶，不失威儀，於彼沙門不無恭敬。
菩薩！彼仁者不住世間動不動法，入三空聚滅三有心。」 ^370b22

大力菩薩言：「彼仁者於果足滿德佛、如來藏佛、
形像佛如是佛所發菩提心，入三聚戒；
不住其相，滅三界心；不居寂地、不捨可眾，入不調地不可思議。」 ^370b28

爾時，舍利弗從座而起，前說偈言：
　　「具足波若海，不住涅槃城，
　　如彼妙蓮華，高原非所出。
　　諸佛無量劫，不捨諸煩惱，
　　度世然後得，如泥華所出。
　　如彼六行地，菩薩之所修；
　　如彼三空聚，菩提之真道。
　　我今住不住，如佛之所說，
　　來所還復來，具足然後出。
　　復令諸眾生，如我一無二，
　　前來後來者，悉令登正覺。」 ^370c2

爾時，佛告舍利弗言：「不可思議！
汝當於後成菩提道，無量眾生超生死苦海。」 ^370c14

爾時，大眾皆悟菩提，諸小眾等入五空海。
pin:: 
#  6 真性空品
金剛三昧經真性空品第六 ^370c15

爾時，舍利弗而白佛言：「尊者！
修菩薩道無有名相，三戒無儀。
云何攝受為眾生說？
願佛慈悲，為我宣說。」 ^370c18

佛言：「善男子！汝今諦聽，為汝宣說。
善男子！善不善法，從心化生。
一切境界，意言分別，制之一處，眾緣斷滅。
何以故？善男子！一本不起，三用無施；住於如理，
六道門杜；四緣如順，三戒具足。」 ^370c20

舍利弗言：「云何四緣如順，三戒具足？」 ^370c24

佛言：「四緣者：一謂作擇滅力取緣，攝律儀戒；
二謂本利淨根力所集起緣，攝善法戒；
三謂本慧大悲力緣，攝眾生戒；四謂一覺通智力緣，
順於如住；是謂四緣。
善男子！如是四大緣力，不住事相，不無功用，
離於一處，則不可求。
善男子！如是一事通攝六行，是佛菩提薩婆若海。」 ^370c25

舍利弗言：「不住事相，不無功用，是法真空，常樂我淨。
超於二我，大般涅槃，其心不繫，是大力觀。
是觀覺中，應具三十七道品法。」 ^371a2

佛言：「如是，具三十七道品法。
何以故？四念處、四正勤、四如意足、五根、
五力、七覺分、八正道等，多名一義，不一、不異。
以名數故，但名、但字，法不可得。
不得之法一義無文，無文相義，真實空性。
空性之義如實如如，如如之理具一切法。
善男子！住如理者，過三苦海。」 ^371a5

舍利弗言：「一切萬法，皆悉言文。
言文之相，即非為義；如實之義，不可言議。
今者如來云何說法？」 ^371a11

佛言：「我說法者，以汝眾生在生說故。
說不可說，是故說之。
我所說者，義語非文；眾生說者，文語非義。
非義語者，皆悉空無。
空無之言，無言於義。
不言義者，皆是妄語。
如義語者，實空不空，空實不實，離於二相，中間不中。
不中之法離於三相，不見處所。
如如如說，如無無有，無有於無，如無有無，
有無於有，如有無不在。
說不在說故，不在於如，如不有如，不無如說。」 ^371a13

舍利弗言：「一切眾生從一闡提。
闡提之心住何等位，得至如來如來實相？」 ^371a21

佛言：「從闡提心乃至如來，如來實相住五等位。
一者、信位。信此身中真如種子為妄所翳，
捨離妄心，淨心清白，知諸境界意言分別。
二者、思位。思者，觀諸境界唯是意言，意言分別隨意顯現，
所見境界非我本識，知此本識非法、非義，
非所取、非能取。三者、修位。
修者，常起、能起，起修同時，先以智導，排諸障難，出離蓋纏。
四者、行位。行者，離諸行地，心無取捨，極淨根利，
不動心如，決定實性，大般涅槃，唯性空大。
五者、捨位。捨者，不住性空，正智流易，大悲如相，
相不住如，三藐三菩提虛心不證，心無邊際，
不見處所，是至如來。
善男子！五位一覺從本利入，若化眾生從其本處。」 ^371a23

舍利弗言：「云何從其本處？」
佛言：「本來無本，處於無處，空際入實，發菩提心，而滿成聖道。
何以故？善男子！如手執彼空，不得非不得。」 ^371b7

舍利弗言：「如尊所說，在事之先，取以本利，
是念寂滅，寂滅是如。
總持諸德，該羅萬法，圓融不二。
不可思議！當知是法即是摩訶般若波羅蜜，
是大神呪、是大明呪、是無上呪、是無等等呪。」 ^371b9

佛言：「如是，如是。真如空性，性空智火燒滅諸結。
平等平等，等覺三地，妙覺三身，於九識中晈然明淨，無有諸影。
善男子！是法非因、非緣，智自用故；非動、
非靜，用性空故；義非有無，空相空故。
善男子！若化眾生，令彼眾生觀入是義，入是義者是見如來。」 ^371b14

舍利弗言：「如來義觀不住諸流，應離四禪而超有頂。」 ^371b19

佛言：「如是。何以故？
一切法名數，四禪亦如是。
若見如來者，如來心自在，常在滅盡處，
不出亦不入，內外平等故。
善男子！如彼諸禪觀，皆為想空定，是如非復彼。
何以故？以如觀如，實不見觀，如相諸相，
相已寂滅，寂滅即如義。
如彼想禪定，是動非是禪。
何以故？禪性離諸動，非染、非所染，非法、
非影，離諸分別，本利義故。
善男子！如是觀定，乃名為禪。」 ^371b20

舍利弗言：「不可思議！
如來常以如實而化眾生。
如是實義，多文廣義，利根眾生乃可修之，鈍根眾生難以措意。
云何方便令彼鈍根得入是諦？」 ^371b28

佛言：「令彼鈍根受持一四句偈，即入實諦。
一切佛法，攝在一四偈中。」 ^371c3

舍利弗言：「云何一四句偈？
願為說之。」 ^371c4

於是，尊者而說偈言：
　　「因緣所生義，是義滅非生；
　　滅諸生滅義，是義生非滅。」 ^371c5

爾時，大眾聞說是偈，僉大歡喜，皆得滅生滅生般若性空智海。
pin:: 
#  7 如來藏品
金剛三昧經如來藏品第七 ^371c8

爾時，梵行長者從本際起，而白佛言：「尊者！
生義不滅、滅義不生，如是如義即佛菩提。
菩提之性則無分別，無分別智分別無窮。
無窮之相唯分別滅，如是義相不可思議，不思議中乃無分別。
尊者！一切法數無量無邊，無邊法相一實義性唯住一性。
其事云何？」 ^371c11

佛言：「長者！不可思議！
我說諸法為迷者故、方便導故，一切法相一實義智。
何以故？譬如一市開四大門，是四門中皆歸一市，
如彼眾庶隨意所入；種種法味亦復如是。」 ^371c16

梵行長者言：「法若如是，我住一味，應攝一切諸味。」 ^371c20

佛言：「如是，如是。何以故？
一味實義如一大海，一切眾流無有不入。
長者！一切法味猶彼眾流，名數雖殊，其水不異。
若住大海則括眾流，住於一味則攝諸味。」 ^371c21

梵行長者言：「諸法一味。
云何三乘道其智有異？」 ^371c25

佛言：「長者！譬如江、河、淮、海，大小異故、深淺殊故、
名文別故，水在江中名為江水、水在淮中名為淮水、
水在河中名為河水、俱在海中唯名海水。
法亦如是，俱在真如，唯名佛道。
長者！住一佛道，即達三行。」 ^371c26

梵行長者言：「云何三行？」 ^372a1

佛言：「一、隨事取行，二、隨識取行，三、隨如取行。
長者！如是三行總攝眾門，一切法門無不此入。
入是行者，不生空相；如是入者，可謂入如來藏；
入如來藏者，入不入故。」 ^372a2

梵行長者言：「不可思議！
入如來藏，如苗成實，無有入處。
本根利力，利成得本，得本實際，其智幾何？」 ^372a6

佛言：「其智無窮。略而言之，其智有四。
何者為四？一者、定智，所謂隨如，二者、不定智，
所謂方便破病，三者、涅槃智，所謂除電覺際，
四者、究竟智，所謂入實具足佛道。
長者！如是四大事用，過去諸佛所說，是大橋梁、是大津濟。
若化眾生，應用是智。 ^372a8

「長者！用是大用，復有三大事。
一者、於三三昧內外不相奪，二者、於大義科隨道擇滅，
三者、於如慧定以悲俱利。
如是三事，成就菩提；不行是事，則不能流入彼四智海，為諸大魔所得其便。
長者！汝等大眾，乃至成佛，常當修習勿令暫失。」 ^372a13

梵行長者言：「云何三三昧？」
佛言：「三三昧者，所謂空三昧、無相三昧、
無作三昧，如是三昧。」 ^372a19

梵行長者言：「云何於大義科？」
佛言：「大謂四大、義謂陰界入等、科謂本識，是謂於大義科。」 ^372a21

梵行長者言：「不可思議！
如是智事，自利利人，過三界地，不住涅槃，入菩薩道。
如是法相，是生滅法，以分別故；若離分別，法應不滅。」 ^372a23

爾時，如來欲宣此義而說偈言：
　　「法從分別生，還從分別滅，
　　滅諸分別法，是法非生滅。」 ^372a26

爾時，梵行長者聞說是偈，心大欣懌，欲宣其義而說偈言：
　　「諸法本寂滅，寂滅亦無生，
　　是諸生滅法，是法非無生。
　　彼則不共此，為有斷常故，
　　此則離於二，亦不在一住。
　　若說法有一，是相如毛輪，
　　如焰水迷倒，為諸虛妄故；
　　若見於法無，是法同於空，
　　如盲無日倒，說法如龜毛。
　　我今聞佛說，知法非二見，
　　亦不依中住，故從無住取。
　　如來所說法，悉從於無住，
　　我從無住處，是處禮如來。
　　敬禮如來相，等空不動智，
　　不著無處所，敬禮無住身。
　　我於一切處，常見諸如來，
　　唯願諸如來，為我說常法。」 ^372a29

爾時，如來而作是言：「諸善男子！
汝等諦聽，為汝眾等說於常法。
善男子！常法非常法，非說亦非字，非諦、
非解脫，非無、非境界，離諸妄斷際。
是法非無常，離諸常斷見，了見識為常，
是識常寂滅，寂滅亦寂滅。
善男子！知法寂滅者，不寂滅心，心常寂滅；
得寂滅者，心常真觀，知諸名色，唯是癡心；
癡心分別，分別諸法，更無異事出於名色。
知法如是不隨文語，心心於義不分別我，知我假名即得寂滅。
若得寂滅，即得阿耨多羅三藐三菩提。」 ^372b18

爾時，長者梵行聞說是語而說偈言：
　　「名相分別事，及法名為三，
　　真如正妙智，及彼成於五。
　　我今知是法，斷常之所繫，
　　入於生滅道，是斷非是常。
　　如來說空法，遠離於斷常，
　　因緣無不生，不生故不滅。
　　因緣執為有，如採空中華，
　　猶取石女子，畢竟不可得。
　　離諸因緣取，亦不從他滅，
　　及於己義大，依如故得實。
　　是故真如法，常自在如如，
　　一切諸萬法，非如識所化。
　　離識法即空，故從空處說，
　　滅諸生滅法，而住於涅槃。
　　大悲之所奪，涅槃滅不住，
　　轉所取能取，入於如來藏。」 ^372b27

爾時，大眾聞說是義，皆得正命，入於如來如來藏海。
pin:: 
#  8 總持品
金剛三昧經總持品第八 ^372c16

爾時，地藏菩薩從眾中起至于佛前，合掌#CB00566;跪而白佛言：
「尊者！我觀大眾心有疑事，猶未得決。
今者如來欲為除疑，我今為眾隨疑所問，願佛慈悲垂哀聽許。」 ^372c19

佛言：「菩薩摩訶薩！
汝能如是救度眾生，是大悲愍不可思議。
汝當廣問，為汝宣說。」 ^372c22

地藏菩薩言：「一切諸法云何不緣生？」 ^372c24

爾時，如來欲宣此義，而說偈言：
　　「若法緣所生，離緣可無法。
　　云何法性無，而緣可生法？」 ^372c25

爾時，地藏菩薩言：「法若無生，云何說法，法從心生？」 ^372c28

於是尊者而說偈言：
　　「是心所生法，是法能所取，
　　如醉眼空華，是法然非彼。」 ^372c29

爾時，地藏菩薩言：「法若如是，法則無待，
無待之法，法應自成。」 ^373a3

於是尊者而說偈言：
　　「法本無有無，自他亦復爾，
　　不始亦不終，成敗則不住。」 ^373a4

爾時，地藏菩薩言：「一切諸法相即本涅槃，涅槃及空相亦如是。
無是等法，是法應如。」 ^373a7

佛言：「無如是法，是法是如。」 ^373a8

地藏菩薩言：「不可思議！
如是如相，非共、不共，意取、業取，即皆空寂。
空寂心法，俱不可取，亦應寂滅。」 ^373a9

於是尊者而說偈言：
　　「一切空寂法，是法寂不空，
　　彼心不空時，是得心不有。」 ^373a11

爾時，地藏菩薩言：「是法非三諦，色空心亦滅，
是法本滅時，是法應是滅。」 ^373a15

於是尊者而說偈言：
　　「法本無自性，由彼之所生，
　　不於如是處，而有彼如是。」 ^373a16

爾時，地藏菩薩言：「一切諸法無生、無滅。
云何不一？」 ^373a20

於是尊者而說偈言：
　　「法住處無在，相數空故無，
　　名說二與法，是則能所取。」 ^373a21

爾時，地藏菩薩言：「一切諸法相，不住於二岸，
亦不住中流；心識亦如是。
云何諸境界，從識之所生？
若識能有生，是識亦從生。
云何無生識，能生有所生？」 ^373a24

於是尊者而說偈言：
　　「所生能生二，是二能所緣，
　　俱本各自無，取有空華幻。
　　識生於未時，境不是時生，
　　於境生未時，是時識亦滅。
　　彼即本俱無，亦不有無有，
　　無生識亦無，云何境從有？」 ^373a27

爾時，地藏菩薩言：「法相如是，內外俱空。
境智二眾，本來寂滅。
如來所說實相真空，如是之法即非集也。」 ^373b5

佛言：「如是。如實之法，無色，無住，非所集、
非能集，非義、非大，一本利法，深功德聚。」 ^373b7

地藏菩薩言：「不可思議！
不思議聚，七五不生，八六寂滅，九相空無，
有空無有，無空無有。
如尊者所說法義皆空，入空無行不失諸業。
無我我所，能所身見，內外結使，悉皆寂靜，故願亦息。
如是理觀，慧定真如。
尊者常說寔如空法，即良藥也。」 ^373b9

佛言：「如是。何以故？
法性空故。空性無生，心常無生；空性無滅，
心常無滅；空性無住，心亦無住；空性無為，心亦無為。
空無出入，離諸得失，界陰入等皆悉亦無；
心如不著，亦復如是。
菩薩！我說空法，破諸有故。」 ^373b14

地藏菩薩言：「尊者！
知有非實如陽焰水、知實非無如火性生，如是觀者是人智也。」 ^373b19

佛言：「如是。何以故？
是人真觀，觀一寂滅，相與不相等以空，
取空以修空故，不失見佛；以見佛故，不順三流於大乘中。
三解脫道一體無性，以其無性故空；空故無相；
無相故無作；無作故無求；無求故無願；
無願故以是知業，故須淨心；以心淨故便得見佛；以見佛故當生淨土。
菩薩！於是深法三化勤修，慧定圓成，即超三界。」 ^373b21

地藏菩薩言：「如來所說，無生、無滅，即是無常。
滅是生滅，生滅滅已，寂滅為常，常故不斷，是不斷法。
離諸三界，動不動法，於有為法，如避火坑。
依何等法而自呵責，入彼一門？」 ^373b28

佛言：「菩薩！於三大事呵責其心，於三大諦而入其行。」 ^373c3

地藏菩薩言：「云何三事而責其心？
云何三諦而入一行？」 ^373c4

佛言：「三大事者：一謂因、二謂果、三謂識。
如是三事，從本空無，非我真我。
云何於是而生愛染？
觀是三事，為繫所縛飄流苦海，以如是事，常自呵責。 ^373c5

「三大諦者：一、謂菩提之道，是平等諦，非不平等諦，
二、謂大覺正智得諦，非邪智得諦，三、謂慧定無異行入諦，非雜行入諦。
以是三諦而修佛道，是人於是法無不得正覺。
得正覺智，流大極慈，己他俱利，成佛菩提。」 ^373c9

地藏菩薩言：「尊者！
如是之法則無因緣；若無緣法，因則不起。
云何不動法入如來？」 ^373c14

爾時，如來欲宣此義，而說偈言：
　　「一切諸法相，性空無不動，
　　是法於是時，不於是時起。
　　法無有異時，不於異時起，
　　法無動不動，性空故寂滅。
　　性空寂滅時，是法是時現，
　　離相故寂住，寂住故不緣。
　　是諸緣起法，是法緣不生，
　　因緣生滅無，生滅性空寂。
　　緣性能所緣，是緣本緣起，
　　故法起非緣，緣無起亦爾。
　　因緣所生法，是法是因緣，
　　因緣生滅相，彼則無生滅。
　　彼如真實相，本不於出沒，
　　諸法於是時，自生於出沒。
　　是故極淨本，本不因眾力，
　　即於後得處，得彼於本得。」 ^373c16

爾時，地藏菩薩聞佛所說心地快然——時諸眾等無有疑者——知眾心已，
而說偈言：
　　「我知眾心疑，所以殷固問，
　　如來大慈善，分別無有餘。
　　是諸二眾等，皆悉得明了，
　　我今於了處，普化諸眾生。
　　如來之大悲，不捨於本願，
　　故於一子地，而住於煩惱。」 ^374a4

爾時，如來而告眾言：「是菩薩者不可思議，恒以大慈拔眾生苦。
若有眾生持是經法、持是菩薩名者，即不墮於惡趣，一切障難皆悉除滅。
若有眾生無餘雜念，專念是經如法修習，
爾時菩薩常作化身而為說法，擁護是人終不暫捨，令是人等速得阿耨多羅三藐三菩提。
汝等菩薩，若化眾生，皆令修習如是大乘決定了義。」 ^374a12

爾時，阿難從座而起，前白佛言：「如來所說大乘福聚，
決定斷結，無生覺利，不可思議。
如是之法，名為何經？
受持是經得幾所福？
願佛慈悲，為我宣說。」 ^374a21

佛言：「善男子！是經名者不可思議，過去諸佛之所護念能入如來一切智海。
若有眾生持是經者，則於一切經中無所悕求。
是經典法總持眾法，攝諸經要；是諸經法，法之繫宗。
是經名者，名『攝大乘經』、又名『金剛三昧』、
又名『無量義宗』。若有人受持是經典者，
即名受持百千諸佛如是功德，譬如虛空無有邊際不可思議。
我所囑累唯是經典。」 ^374a24

阿難言：「云何心行、云何人者受持是經？」 ^374b2

佛言：「善男子！受持是經者，是人心無得失，常修梵行。
若於戲論，常樂靜心；入於聚落，心常在定；
若處居家，不著三有。
是人現世有五種福：一者、眾所尊敬，二者、
身不橫夭，三者、辯答邪論，四者、樂度眾生，
五者、能入聖道。如是人者受持是經。」 ^374b3

阿難言：「如彼人者，度諸眾生，得受供養不？」 ^374b9

佛言：「如是人者，能為眾生作大福田，常行大智，
權實俱演，是四依僧。
於諸供養，乃至頭目髓腦，亦皆得受，何況衣食而不得受？
善男子！如是人者，是汝知識，是汝橋梁，何況凡夫而不供養？」 ^374b10

阿難言：「於彼人所受持是經、供養是人，得幾所福？」 ^374b14

佛言：「若復有人，持以滿城金銀而以布施，不如於是人所受持是經一四句偈。
供養是人不可思議。
善男子！令諸眾生持是經者，心常在定，
不失本心；若失本心，當即懺悔。
懺悔之法是為清涼。」 ^374b15

阿難言：「懺悔先罪不入於過去也。」 ^374b20

佛言：「如是。猶如暗室，若遇明燈，暗即滅矣。
善男子！無說悔先所有諸罪，而以為說入於過去。」 ^374b21

阿難言：「云何名為懺悔？」
佛言：「依此經教入真實觀，一入觀時諸罪悉滅，
離諸惡趣，當生淨土，速成阿耨多羅三藐三菩提。」 ^374b23

佛說是經已，爾時阿難，及諸菩薩、四部大眾，
皆大歡喜，心得決定，頂禮佛足，歡喜奉行。
金剛三昧經
 ^374b25
