
pin:: 
##  4
大般涅槃經集解卷第三十
　出頂生王緣起　會通今昔五盛陰苦義　舉昔為釋摩男說色有樂義　舉昔說善法得樂受義　舉昔所說樂受偈　釋於下苦生樂想義　釋三受苦義　釋二乘不知常住樂因是故為說以下苦為樂聖行品之第四 ^482a4

迦葉！云何菩薩摩訶薩〔至〕愛別離苦所謂命終。 ^482a12

案僧亮曰：生為五陰之本，愛是眾結之本，引先偈為證。
羅漢所以無憂無畏者，以愛盡故也。
所謂命終者，說其重者耳，此中說一切苦皆由愛生也。 ^482a13

善男子以別離故能生種種〔至〕現在之世愛別離苦。 ^482a17

案。慧朗曰。出緣起顯其重者也。 ^482a18

善男子！云何菩薩摩訶薩〔至〕大般涅槃觀怨憎會苦。 ^482a19

案智秀曰：辨怨憎會苦，即就所受之身是則常與怨會也。 ^482a20

善男子云何菩薩修行大乘〔至〕迦葉是名苦諦。 ^482a22

案寶亮曰：夫未足之境，所不免也。
除佛已還，無非此苦也。
五盛陰者，更無別體，即指七苦也。 ^482a23

爾時迦葉菩薩摩訶薩〔至〕五盛陰苦是義不然。 ^482a26

案僧亮曰：謂五陰皆苦，與昔教相違，以昔證今也。
僧宗曰：此下第四，引昔徵今，會通二教也。
寶亮曰：第三，會通今昔兩教也。
教有因果，昔已會果，今會因也。
昔已點三受悉苦，令物情厭背而進德。
其義雖然，竟未及壞因。
若使因果俱會，眾生何肯脩善？
唯得且抑福而置，故四時經教但勸修善以滅惡，
於生死身中習學成聖也，而一切智體未免無常，
但樂果未現，不得壞因。
今常住教，與樂果義彰，始得壞因也。
我本云脩善乃是菩提之因，非生死之法。
有人解言：今教由會果。
恐非佛意。昔已會畢，今何得重？
故知理不應然。今者將欲會因，故迦葉先捉果以作難。
佛既先遣果，唯苦竟然後正言：我於昔云何善得樂者，乃是菩提道樂。
但此義未明，今始會也。 ^482a27

何以故？如佛往昔告釋摩男〔至〕若有求者則不名苦。 ^482b13

案僧亮曰：凡舉五據。
此第一，舉樂緣，以有求故，不應無樂也。
寶亮曰：迦葉先作五難。
第一以人天五欲中有樂，不應苦也。 ^482b14

如佛告諸比丘有三種受苦受樂受不苦不樂受。 ^482b17

案僧亮曰：第二，舉三受，明若無樂者云何有樂受耶？
寶亮曰：第二難，以三受中有樂受，故不應苦也。 ^482b18

如佛先為諸比丘說若有人能修行善法則得受樂。 ^482b21

案僧亮曰：第三，舉所修善因也。
因既是善，理有樂果，故以因為證。
寶亮曰：第三難，以善是樂因，故知不應無樂。 ^482b22

又如佛說於善道中〔至〕意思好法亦復如是。 ^482b25

案僧亮曰：第四，向舉善因，今舉六觸即是善果，
且以樂因而得樂果，云何無樂耶？
寶亮曰：第四難，如樹伽於人中受天報，故知六根所對無不樂也。 ^482b26

如佛說偈持戒則為樂〔至〕所作眾事辨是名為最樂。 ^482c1

案僧亮曰：第五，舉因果諸偈，通證有樂也。
寶亮曰：第五難，舉昔誠偈為難。 ^482c2

世尊！如諸經中所說〔至〕云何當與此義相應。 ^482c4

案智秀曰：總舉上事以求會通也。
寶亮曰：難雖有五，不出二途：第一第二第四就果報上作難，
第三第五以因徵果也。 ^482c5

佛告迦葉：善哉善哉〔至〕所說苦想與本不異。 ^482c8

案道生曰：無苦者，體既非苦而能無苦，
而眾生以微代重以為無苦，是曰橫計也。
僧亮曰：答第一第二第四。
謂橫樂者，眾生猶以下苦橫生樂想，因以為教耳。
昔所說樂，約彼橫情，終是無樂；今云皆苦，亦無違也。
僧宗曰：總答五難也。
以眾生不識真相，故於下苦中橫生樂想；
將恐起此必墮三塗，且說人天是樂，令修十善五戒，
以背惡道，所謂以屑出屑者也。
寶亮曰：此下訖三受以來，先答第一第二第四果，報上難也。
下苦者，三惡重為上苦，人天輕為下苦。
凡夫不覺下苦，橫生樂想也。 ^482c9

迦葉菩薩白佛言：如佛所說〔至〕上生者所謂天上。 ^482c20

案道生曰：生是生者所貪，苦是苦者所惡。
貪則為勝，惡則為劇。
下生自是三塗，下苦自是人天。
而生即是苦，似若下苦是彼下生，故致問也。
僧亮曰：承聲為難耳，乃更與三關問也。
佛所言下者，輕微為下也。
如迦葉所言，以尤重為下也。
此第一關也。寶亮曰：物情一往未悟，迦葉今更作二難。
佛意以人天為下苦，迦葉以三塗為下苦。 ^482c21

若復有人作如是問〔至〕生於樂想當云何答。 ^482c29

案道生曰：對下苦橫生樂想以為難也。
僧亮曰：第二明顧反答。
下苦故說樂，知一切皆苦者，今亦以下樂故說苦，當知一切皆樂也。
寶亮曰：第二，倒竝如來向義也。
若以三受盡苦者，今以三受盡樂，但以樂微故苦耳。 ^483a1

世尊！若下苦中生樂想者〔至〕於下苦中而生樂想。 ^483a6

案道生曰：難意不許下苦生樂，故以此為徵也。
僧亮曰：第三關，若果於輕下之苦而生樂者，
一罰比千，千為甚重、一為極輕，而未見應受重苦於輕苦之上，
而生樂想者也。故知不以輕苦為樂想也。
寶亮曰：此就理為論也。
若以人天輕苦為下苦者，應以一罰輕苦為下苦。
若爾者，應緣此一罰而生樂也。 ^483a7

佛告迦葉：如是如是如汝所說以是義故無有樂想。 ^483a14

案道生曰：答最後難，前兩難自解也。
如是一下不生樂想，是都無樂之驗也。
僧亮曰：實無樂者，案句解也。
是人當受千罰，脫餘多苦，於一罰上橫生樂想。
曇愛曰：是以不以一下為樂，以脫重為樂。
緣脫重之心實是行苦，凡夫以之為樂。
以此一答并答三難。
何者？一罰之與千罰俱是重苦。
既不一下為樂，云何而言於底下之苦而生樂耶？
即答第一難。又是人緣於脫重苦而橫生樂想，云何而言於下樂生苦想耶？
即答第二關。寶亮曰：即此答三難也。
今先釋橫生義。若一下而脫者，到緣一下安之為樂，豈非妄樂耶？
非是受一罰時生樂也。 ^483a15

何以故？猶如彼人當受千罰〔至〕於無樂中妄生樂想。 ^483a28

案道生曰：脫千受一，便妄生樂想，無樂信矣。
前言於下苦橫生樂想，此之謂也。
僧宗曰：釋橫義也。 ^483a29

迦葉言：世尊！彼人不以一下〔至〕以得脫故而生樂想。 ^483b3

案寶亮曰：迦葉云實無九百九十九故，
緣此無故，實有實樂也。 ^483b4

迦葉！是故我昔為釋摩男說五陰中樂實不虛也。 ^483b6

案僧亮曰：受責既不以一下為樂故樂，故樂非橫也。
佛言樂實不虛者，以免受為樂，不可空中說樂也。
曇愛曰：迦葉領解非難也，佛即述成也。
寶亮曰：釋第三實樂義也。
三塗中苦，人天實無，無處與佛何異？
故知非虛說也。 ^483b7

迦葉！有三受三苦〔至〕餘二受者所謂行苦壞苦。 ^483b13

案僧亮曰：昔以輕重義故說三受，今以三苦故說一切苦，
所為事異，不相違也。
苦受名為三苦者，性攝三苦也，餘二受乃苦性之別義也。
寶亮曰：答向第二難也。
佛前云三受悉苦，迦葉難云三受悉樂。
佛今舉三受唯苦而無樂，豈得難言三受皆樂耶？
既於下苦微故不覺，橫生樂想，即答初難，謂於尤重之下苦生樂想也。
苦受具三苦者，若如昔解，直點三受為三苦，
是則苦受為苦苦、樂受為壞苦、捨受為行苦也。
今明苦受具三苦者，義旨小異於昔。
何者？若刀杖緣中生心，亦是苦受；失壞緣中生心，亦是苦受。
今取刀杖緣中生苦受者為苦苦；失壞緣中生苦受者為壞苦；
即此苦體是動求行緣便是行苦。
故言苦受具三苦，非是苦苦具三苦也。
餘二受各具二苦者，樂受起時，因中說果，即是壞苦。
即體是動求行緣，故是行苦，亦得言樂受具二苦也。
捨受具二苦者，四禪以上是捨受。
然彼眾生捨命之時亦愛壽命，便是壞苦。
其體豈非行緣動求？
若爾，則捨受具二苦也。 ^483b14

善男子！以是因緣生死之中〔至〕是故說言一切皆苦。 ^483c5

案僧亮曰：以輕重因緣也。
苦樂性不相離者，三苦不相離也。
寶亮曰：實以無三惡苦，故有實樂。
苦樂性不相離者，十住無漏之解，從初住至金剛心以來當分除惑，
於無惑邊恒是實樂。
而無漏之體未免世諦，故舉體是苦，故言苦樂性不相離也。 ^483c6

善男子！生死之中實無有樂〔至〕隨順世間說言有樂。 ^483c12

案僧亮曰：將說樂因，為答第三第五難，故說有為天樂也。
寶亮曰：五欲之中實無熙怡樂也。 ^483c13

迦葉菩薩白佛言：世尊〔至〕今作是說其義云何。 ^483c16

案僧亮曰：上義未顯，問以成之也。
曇讖曰：領解也。寶亮曰：第三第五兩難未被答，此重舉以請答也。 ^483c17

佛言：善男子！如上所說〔至〕一切皆苦無有樂想。 ^483c20

案僧亮曰：亦生苦因者，明外物非苦，苦因故說苦也。
寶亮曰：答其二難，明此並是因中說果，有何虛妄耶？ ^483c21

善男子！菩薩摩訶薩〔至〕乃能知是苦因樂因。 ^483c24

案道生曰：二乘不知常住，故不知樂因。
僧亮曰：解苦者，解三苦也。
無苦者，說下苦為樂，樂非苦也。
大般涅槃經集解卷第三十
 ^483c25
